
OOH  I 


Da  Professor  Høyen  den  29de  April  1870  havde  lukkel 
sit  Øje  og  hans  veltalende  Tunge  var  forstummet,  fore- 
kom det  hans  efterlevende  Venner,  at  det  var  en  af 
de  første  Pligter,  der  paahvilede  dem,  at  sørge  for  at 
denne  rige  Aands  Udtalelser,  som  de  selv  skyldte  saa 
Meget,  saa  vidt  det  lod  sig  gjøre  ogsaa  kunde  gaa  i 
Arv  til  Eftertiden.  Af  større  Arbejder  havde  han  ingen 
efterladt  sig,  men  han  havde  fra  Tid  til  anden  skrevel 
et  ikke  ringe  Tal  af  mindre  Afhandlinger,  der  fandtes 
spredte  i  forskjellige  Tidsskrifter  og  Blade,  og  som, 
naar  de  bleve  samlede,  vilde  give  et  smukt  Billede  af 
hans  Aand  og  Anskuelser  paa  samme  Tid  som  de  med 
den  grundigste  Lærdom  drøftede  og  klarede  konst- 
historiske  Spørgsmaal,  der  før  havde  været  dunkle.  En 
Del  af  disse  Afhandlinger,  de,  der  drejede  sig  om  for- 
skjellige Kirkebygninger  i  Danmark,  havde  han  selv 
tænkt  at  ville  samle  og  udgive  som  en  Helhed;  men 
dette  Forsæt  var  ikke  blevet  udført.  Og  til  denne 
Samling  af  hans  trykte  Arbejder,  tænkte  man  sig,  kunde 
mulig  føjes  ogsaa  nogle  af  de  Forelæsninger,  hvormed 
han  saa  ofte  havde  henrevet  sine  Tilhørere.  Det  blev 
overdraget  Undertegnede  at  foranstalte  en  saadan  Sam- 
ling. Efter  at  have  gjort  mig  bekjendt  med  hvad  der 
fandtes,  og  lagt  en  Plan  for  Udgivelsen,  foreslog  jeg 
det    af  Høyen   stiftede   Selskab,   Foreningen  for  nordisk 


Konst,  at  bekoste  Udgivelsen  af  Høyens  samlede  Skrifter, 
og  Selskabet  gik  med  stor  Beredvillighed  ind  paa 
Forslaget. 

Samlingen  vil  udgjøre  tre  Bind.  Første  Bind  vil 
indeholde  mindre  Afhandlinger  af  forskjelligt  Indhold, 
deriblandt  Kritikerne  over  Kunstudstillingerne,  Afhand- 
lingerne om  Frederiksborg  Slot  og  dets  Malerier,  Fore- 
læsningerne over  Thorvaldsen,  Afhandlingen  om  Item- 
brandt  o.  s.  v.  Andet  Bind  vil  væsentlig  indeholde 
Afhandlingerne  om  de  danske  Kirker,  og  vil  for  lettere 
Forstaaelses  Skyld  blive  forsynet  med  Træsnit.  Tredie 
Bind  vil  indeholde  de  Forelæsninger,  hvoraf  der  er 
forefundet  stenograferet  Gjengivelse.  Desværre  ere  disse 
Stenografernes  Manuskripter  ikke  i  sin  Tid  blevne 
gjennemsete  af  Forfatteren,  saa  Udgivelsen  er  ikke  uden 
Vanskelighed,  og  en  Bearbejdelse  vil  paa  nogle  Steder 
blive  nødvendig. 

Til  dette  Udvalg  har  Udgiveren  ment  at  burde 
indskrænke  sig.  Det  indeholder  det  Allermeste  af  hvad 
Hoven  har  ladet  trykke;  kun  enkelte  mindre  Bidrag  til 
Tidsskrifter  og  Dagblade  ere' udeladte,  ligesom  det  efter 
Victor  Hugo  oversatte  Stykke  »Til  Vaaben  mod  Van- 
dalerne!« Af  utrykte  Sager  vil  Samlingen,  foruden  de 
ovenanførte  stenograferede  Forelæsninger,  i  2den  Del 
indeholde  et  Par  værdifulde  Bidrag,  hentede  fra  hans 
Dagbøger  og  fra  officielle  Indberetninger  og  Betænk- 
ninger. Manuskriptet  til  hans  første  Forelæsning  paa 
Konstakademiet ,  det  græske  Maleris  Historie,  er  fuld- 
stændig bevaret,  og  af  en  lidt  senere  Forelæsningsrække, 
om  den  ældre  christelige  Konst,  er  et  Brudstykke  levnet ; 
men,  saa  beundringsværdige  disse  Forelæsninger  i  sin 
Tid  have  været,  og  saa  meget  Værdifuldt  de  endnu 
indeholde,  har  jeg  dog  trot,  at  jeg  ikke  vilde  handle  i 
min  afdøde  Lærers  Aand,  naar  jeg  nu,   efter  et  halvt 


Aarhundredes  Forlob,  drog  dem  frem  for  Offentligheden. 
De  vilde  nu  maaske  mere  have  personlig  end  viden- 
skabelig Interesse.  Hvad  der  dengang  blev  sagt  for 
første  Gang,  er  siden  sagt  af  Andre,  og  mangt  et 
Monument,  der  efter  den  Tid  er  bragt  frem  for  Lyset, 
vilde  nu  bidrage  til  at  fuldstændiggjort  eller  modificere 
Fremstillingen,  ja  maaske  endog  komme  til  at  spille  en 
Hovedrolle.  Endnu  mindre  har  jeg  vovet  mig  til  at 
benytte  hans  Tilhøreres  Forelæsningshæfter  til  derefter 
at  udgive  hans  konsthistoriske  Forelæsninger.  Denne 
Opgave  vil  kun  kunne  løses  af  dem,  der  selv  have 
nedskrevet  saadanne  Optegnelser,  og  selv  ville  være 
1 1 1- varlige  for  Gjengivelsen. 

I  første  Bind,  som  nu  udgives,  har  jeg  væsentlig 
ordnet  Afhandlingerne  efter  Tidsfølgen,  dog  med  den 
Afvigelse,  at  jeg  har  ladet  Kritikerne  over  Konstu. kil- 
lingerne følges  ad,  og  ladet  Stykket  om  Malerierne  paa 
Frederiksborg  slutte  sig  til  Afhandlingen  om  Slottet 
selv.  Hvor  jeg  for  Nutidens  Læseres  Skyld  har  anset 
det  for  nødvendigl  at  tilføje  et  Par  Ord  i  en  Anmærk- 
ning, eller  en  Efterskrift,  som  ved  Frederiksborg  Slot, 
er  dette  udtrykkelig  bemærket.  Udeladt  er  Intet  und- 
tagen nogle  faa  Anmærkninger,  der  kun  havde  Hensyn 
til  det  Øjeblik,  da  Afhandlingerne  først  udkom,  f.  Ex. 
om  Stederne,  hvor  Afstøbningerne  af  Thorvaldsens 
Arbejder  dengang  vare  at  finde.  Forøvrigt  er  Intet 
ændret  undtagen  Retskrivningen.  Jeg  tror  ikke,  at  jeg 
derved  har  gjort  noget  utilladeligt  Overgreb.  Iføyen 
selv  lagde  ikke  stor  Vægt  herpaa.  Hans  Retskrivning 
var  til  forskjellige  Tider  meget  forskjellig,  og  hans  første 
Ønske  i  denne  Henseende  var,  at  Alle  vilde  skrive  ens. 
Det  havde  været  lettere  for  Udgiveren  at  lade  hver 
Afhandling  trykke  med  sin  Retskrivning ;  men  da  Valget 
af  denne  ofte  var  paavirket  af  Tilfældigheder,  som  for 


at  rette  sig  efter  det  Tidsskrift  eller  Dagblad,  hvori 
Stykket  blev  optaget,  og  da  der  selv  i  samme  Stykke 
kunde  findes  Vaklen  og  Uoverensstemmelse,  forekom 
det  mig  rimeligere  at  anvende  en  ensartet  Retskrivning 
allevegne.  Og  her  kunde  jeg  ikke  vælge  nogen  anden 
end  den,  som  ifjor,  efter  at  det  nordiske  Retskrivnings- 
modes  Betænkninger  vare  offentliggjorte,  blev  anbefalet 
af  en  Kreds  af  Mænd,  hvoriblandt  ogsaa  jeg  havde  den 
Ære  at  tælles,  og  som  Ministeriet  for  Undervisnings- 
væsenet  i  sin  nyeste  Bekjendtgjørelse  har  anbefale!  de 
lærde  Skoler.  Jeg  maa  sagtens  bede  om  Undskyldning 
fordi  jeg  ikke  har  været  aldeles  nøjagtig  i  Gjennem- 
førelsen  af  disse  Regler,  hvoraf  en  Del  hidtil  var  mig 
uvant;  men  jeg  har  bestræbt  mig  for  at  overholde  dem. 
Det  er  saaledes  ikke  i  Strid  med  dem,  naar  jeg  skriver 
seeso.  a.  1.,  og  ikke,  som  Mange  nu  til  Dags.  ses;  thi  jeg 
udtaler  i  disse  Tilfælde,  og  jeg  tror,  at  man  bør  udtale, 
to,  og  ikke  én  Stavelse.  Lige  saa  lidt,  haaber  jeg,  vil 
Læseren  fortænke  mig  i,  at  jeg  for  det  Meste  har  ladet 
fremmede  Ord  beholde  Originalsprogenes  Skrivemaade. 
Jeg  ønsker,  at  vi  skulle  lære  af  de  Fremmede  og  tak- 
nemmelig erkjende,  hvad  vi  skylde  dem;  men  jeg  ønsker 
ikke  at  lukke  Øret  for  det  Fremmede  i  deres  Udtale. 


Kjøbenbavn,  1ste  September  1871. 

J.  L.  Ussing. 

I. 

Indledning  til  Forelæsninger  over  den  antike 
Malerkonst, 

holdte  i  Vinteren  1826—27  for  Konstakademiets  Elever. 


Ve  Levninger,  som  vi  endnu  have  tilbage  af  antik  Skulp- 
tur, ere  saa  talrige,  at  der  næppe  findes  noget  Land  i 
Europa,  som  ej  besidder  flere  eller  færre  af  dem,  eller  i 
al  Fald  har  søgt  at  tilegne  sig  dem  i  gode  Afstøbninger. 
I  hvor  ubetydelige  end  disse  Rester  maatte  forekomme 
os,  dersom  vi  kunde  sammenligne  dem  med  den  uhyre 
Masse  af  Skulpturarbejder,  som  fandtes  i  Grækenland  og 
Italien  i  disse  Landes  mest  blomstrende  Tider;  i  hvor 
lemlæstede  de  endog  tildels  ere  blevne  ved  Tid  og 
Menneskehænder,  saa  er  der  dog  kun  én  Mening  om 
deres  høje  Værd,  saavel  for  ethvert  dannet  Menneske, 
som  især  for  Konstneren.  Selv  de  moderne  Billedhug- 
gere, der  mest  have  fjernet  sig  fra  de  Grundsætninger, 
som  ved  disse  Levninger  lægges  for  Dagen,  have  vidst 
at  vurdere  den  mægtige  Aand ,  hvis  Præg  de  bære. 
Endnu  er  Jorden  i  hine  lykkelige  Egne  rig  paa  disse 
Skatte,  og  med  Iver  og  Omhyggelighed  gjennemsøges  nu 
det  samme  Jordsmon    for   at    tilfredsstille  Kjærlighed    til 


Hovens  Skrifter      I. 


Konsten  og  Lyst  til  Sjældenheder,  som  til  andre  Tider 
er  blevet  oprodet  af  Raahed  og  Uvidenhed  tor  at  be- 
handle livfulde  Aandsfrembringelser  som  et  dodt  Materiale. 

Ikke  saa  heldige  have  vi  været  med  Hensyn  til  de 
Gamles  Malerkonst,  hvor  jo  ogsaa  den  mindre  Grad  af 
Stoffets  Varighed  betydeligen  maatte  bidrage  til  at  give 
de  skjonneste  Konstværker  til  Pris  for  Forgængeligheden. 

Endskjondt  vi  derfor,  med  Hensyn  til  Mængden  af 
det  Bevarede,  kunne  opregne  et  betydeligt  Antal  af 
Vasemalerier ,  Decorationsstykker ,  udførte  paa  Kalk, 
graverede  Sager,  Mosaiker  og  malede  Glaskar:  saa 
kunne  vi  alligevel  ej  herved  danne  os  et  fuldkommen 
klart  Begreb  om  den  Højde,  som  de  Gamles  Malerkonst 
kan  have  naaet,  da  disse  Levninger  dels  kun  give  os 
blotte  Omrids  af  maleriske  Compositioner,  dels  bære 
Præget  af  en  for  Konsten  mindre  heldig  Periode,  og  vi 
desuden  ej  ere  i  Stand  til  med  Vished  at  udpege  en 
eneste  Efterligning  af  et  af  hine  Malerier,  som  vi  finde 
omtalte  med  saa  stor  Berømmelse  hos  de  gamle  Forfattere. 

For  altsaa  at  erholde  et  saa  fuldstændigt  Billede  som 
muligt  af  hine  Tiders  store  Mestere,  maa  vi  raadspørge 
de  græske  og  romerske  Skribenter.  Hos  dem  finde  vi 
omtalt  en  Række  af  Malere,  der  sættes  ved  Siden  af 
deres  Billedhuggere;  Stormænd.  Fyrster,  ja  hele  Stæder 
beundrede  og  belønnede  dem,  og  ansaa  sig  selv  som  for- 
herligede ved  at  eje  endog  kun  ét  af  deres  Arbejder.  Men 
vor  Glæde  over  dette  store  og  herlige  Billede,  som  her  synes 
at  træde  os  i  Møde,  bliver  snart  forbitret,  naar  vi  be- 
mærke det  Vaklende,  Usikre  i  Efterretningerne,  de  Mod- 
sigelser, som  vi  ej  sjelden  støde  paa,  og  det  Almindelige 
og  derfor  Intetsigende  i  den  hyppigen  uddelte  Ros. 


Men,  kunde  De  sige,  m.  H.,  hvortil  nytter  os  da 
denne  Fremstilling  af  den  græske  Malerkonst?  Selv  det 
grundigste  Raisonnement,  selv  den  rigtigste  Skildring  af 
et  Maleri  formaar  dog  ikke  at  frembringe  den  mindste 
Del  af  et  Konstværk,  og  overhovedet,  hvad  Magt  ligger 
os  paa  at  vide,  hvorledes  de  Gamle  have  malet,  da  vi 
jo  have  hele  den  nyere   Konst? 

De  have  Ret  til  at  gjore  disse  Spørgsmaal,  og  det 
er  fuldkommen  sandt,  at  De  herved  ej  ville  bringes  et 
Skridt  fremad  paa  Deres  Bane  som  Malere.  Men  dette 
er  heller  ikke  min  Hensigt.  Til  at  naa  dette  Maal  have 
de  som  Lærlinge  deres  Mestere,  og  som  selvstændige 
Konstnere  Naturen  og  dygtige  Forgængeres  Arbejder. 

Men  tro  De  da,  m.  H.,  at  Nutiden  ikke  fordrer  Andet 
af  dem,  end  Færdighed  i  at  føre  Penselen  ?  —  Enhver  Tids- 
alder gjere  sine  Fordringer  til  Konstneren,  og  kun  den 
Konstner  kan  fortjene  Navn  af  stor,  som  kjender  sin  Tids 
Trang,  og,  i  det  han  tilfredsstiller  denne,  ej  bliver  en  Slave 
af,  men  en  Hersker  over  sin  Tidsalder.  Rigtignok  findes  der 
kun  saare  liden  Harmoni  imellem  det  frie  Liv,  som  Konst- 
neren bestandig  higer  efter,  og  det  borgerlige  Samfunds 
Vedtægter;  alle  de  utallige  Klager,  som  han  udstøder,  alle 
de  Lidelser,  som  saa  ofte  nedtynge  ham,  fudes  næsten  ene 
af  den  uendelige  Kamp  imellem  hans  Idealer  og  den  ham 
indskrænkende  Virkelighed.  Og  dog  kan  han  ej  und- 
være denne,  og  Kilden  til  den  største  Del  af  hans  Kva- 
ler bliver  tillige  Kilden  til  den  største  Del  af  hans 
Glæde  og  Lykke.  Jeg  er  vis  paa  at  Konstneren,  hen- 
flyttet  til  en  øde  0  i  Oceanet,  ej  vilde  ophøre  at  være 
Konstner;  at  hans  fyrige  Aand  ej  vilde  hvile.,  for  den 
saa    sine    Skabninger   virkeliggjorte;    men    Længsel   vilde 

snart  fortære  lians  Kraft,  og  maatte  han  endog,  omgivet 
af  sine  egne  Hænders  Gjerninger,  synes  sig  selv  en 
Gud,  saa  vilde  hans  Guddomstilstand  allersnarest  erin- 
dre ham  om,  at  han  dog  var  et  Menneske,  der  trængte 
til  en  Broder,  som  kunde  dele  hans  Glæde  og  hans 
Kummer.  Nei,  en  bestandig  Ensomhed  dræber  Konst- 
neren;  han  maa  se  Mennesker,  thi  selv  af  det  brogede, 
dagligdags  Menneskeliv  fremstaar  en  ny  Verden  for  ham; 
han  maa  lide  som  Borger,  thi  netop  den  afvexlende  Strid 
og  Spænding  mellem  Borgerlivets  forskjellige  Forhold 
lærer  ham  at  kjende  og  at  fremstille  Sjælen  og  alle  dens 
Bevægelser,  fra  dens  dybe,  dunkle  Grund  og  til  dens 
glatte,  mangfoldig  farvede,  spillende  Overflade.  Og  hvad 
var  endelig  Konstnerlivet  uden  gjensidig  Kappen,  uden 
Berømmelse  ?  —  Er  det  ej  Lysten  til  at  overgaa  sine 
Forgængere  og  sine  Samtidige;  er  det  ej  den  skjønne 
Stræben  efter  at  høre  sit  Navn  udtalt  med  Ros  af  de 
værdigste  Læber,  som  vi  skylde  Fortids  og  Nutids  for- 
træffeligste Arbejder?  —  Tag  Muligheden  bort  til  at 
vorde  berømt ,  og  Spiren  til  hundrede  herlige  Konst- 
værker  tilintetgjøres. 

Konstneren  kan  altsaa  ikke  undvære  det  borgerlige 
Samliv,  og  dette  kan  lige  saa  lidt  undvære  Konstneren. 
Dog  er  dets  Trang  til  Konsten  snart  større,  snart  mindre. 

Saalænge  som  Staterne  kun  fremstille  et  større,  mere 
udstrakt  Famieliv,  saalænge  som  Guddommen  kun  frem- 
træder som  den  stærkere,  let  fortørnelige  Magt,  hvis 
Vrede  og  Hævn  ej  engang  alle  Tider  kan  afvendes  og 
forsones  ved  de  dyreste  Offere,  saalænge  som  Mennesket 
kun  med  Møje  aftvinger  Naturen  de  Frugter,  som  den 
ej    frivillig   yder:     saalænge    dvæler   den  dannende  Konst 

i  Barndomsalderen,  og  leger  blot  med  Farver  og  de  be- 
synderligste Skikkelser. 

I  denne  Periode,  da  Mennesket,  udrevet  af  sin  dy- 
riske Slummer,  ligesom  opvaagner  til  Bevidsthed,  er  det, 
at  Guderne  nedstige  blandt  Menneskene  og  at  Heltene 
fremstaa,  disse  Gudesønner,  der  kraftigen  undertvinge 
den  raa  Natur.  Mennesket  føler  allerede  levende  Gud- 
domsgnisten  i  sit  Indre;  han  sér  dens  mægtige  Virknin- 
ger; men  han  forbavses  selv  derover,  og  enhver  udmær- 
ket Bedrift,  enhver  mere  omfattende  Plan,  ja  ethvert 
større,  vellykket  Forsøg  paa  at  betvinge  eller  frit  at 
behandle  det  raa  Stof,  betragter  han  som  en  Virkning 
af  den  mægtige,  usynlige  Guddom.  Digteren  fremtræder 
alt  og  synger  om  Heltenes  Bedrifter;  men  den  dannende 
Konst  spores  kun  i  raa  Idoler,  i  Lysten  til  at  give 
Klæder,  Vaaben,  Redskaber  afvexlende  Former,  og  til 
at  udsmykke  disse  med^ Metalglans  og  brogede  Farver. 
Architekten,  Billedhuggeren,  Maleren  maa  grunde  deres 
Konst  paa  en  langt  besindigere  Skuen,  og  paa  en  langt 
større  Erfaring  i  Stoffernes  Behandling  og  Anvendelsen 
af  hensigtsmæssige  Redskaber. 

Men  have  Staterne  forst  overskredet  Familielivets 
indsnævrende  Grænser,  ere  skrevne  Love  traadte  i  Ste- 
det for  overleverede  Vedtægter,  har  Mennesket  erhvervet 
sig  prøvede  Midler  til  paa  en  sikrere  og  lettere  Maade 
at  tilegne  sig  Naturens  Rigdomme,  staar  Guddommen  ej 
længer  ene  som  den  frygtelige,  misundelige  Magt,  men 
sér  den  med  Velbehag  ned  paa  dens  Skabnings  Gjer- 
ninger: da  hæves  Hjertet  af  en  uendelig  Fryd,  da  vaag- 
ner  en  uimodstaaelig  Længsel  efter  at  skue  den  vel- 
gjorende    Guddom    under    bekjendte    Træk;     og    i    hellig 


6 

Begejstring  fremkalder  Konstneren  af  den  haarde  Sten, 
af  de  døde  Farver  de  saa  længselsfuldt  forventede  Skik- 
kelser. Barnet,  der,  næsten  ubemærket,  havde  leget 
gjennem  Aarhundreder,  fremtræder  pludselig  som  en  rask 
fremadilende  Yngling,  for  snart  at  staa  ved  Maalet  som 
den  fuldendte,  kraftige  Mand. 

Tvende  Gange  viser  Historien  os  Konsten  saaledes  at 
fremstaa,  og  i  det  korte  Tidsrum  af  halvtredie  hundrede 
Aar  at  opnaa  en  Fuldendelse,  som  senere  aldrig  er 
bleven  overgaaet,  ej   engang  vedligeholdt. 

I  en  saadan  Periode  gjennemtrænges  hele  Livet  af 
en  koustmæssig  Stræben.  I  Agerdyrkningen,  Handelen, 
Videnskaben  er  det  ej  alene  Stræben  efter  at  erhverve 
Rigdomme,  efter  systematisk  at  ordne  og  begribe  Naturen, 
der  tvinger  fremad;  men  det  er  tillige  den  stedse  sti- 
gende Følelse  af  sit  eget  Værd,  den  indre  Jubel  over 
bestandig  at  kunne  udfolde  friske  Kræfter,  den  over  al 
Forventning  overstigende  Belønning  af  ethvert  nyt  For- 
søg, som  opmuntrer  og  opfordrer  til  stedse  dristigere 
Foretagender.  Og  hvor  finder  nu  denne  Lyst  til  at 
skabe  en  skjønnere,  en  mere  tilfredsstillende  Fyldest- 
gjørelse,  end  i  den  nye  Verden  af  de  dannende  Konsters 
Frembringelser  ? 

Og  kunde  Menneskene  i  deres  Fryds  og  Lykkes 
Alder  vel  glemme  det  mægtige,  men  usynlige  Væsen, 
ved  hvis  Godhed  alt  dette  blev  fuldbragt?  Maatte  ikke 
den  strenge  Guddom  nu  forekomme  dem  mild  og  kjærlig, 
maatte  de  ikke  selv,  som  begunstigede  Skabninger,  føle 
sig  den  Evige  nærmere?  Og  hvad  maatte  da  vel  blive 
naturligere,  end  at  de,  henrevne  af  den  mest  brændende 
Taknemmelighed,    ej    alene    opbøde  Alt   for  at  bringe  de 


rigeste  Offergaver,  men  at  de  tillige  inderligen  maatte  at- 
traa  at  skue  den  Usynlige;  og  hvorledes  kunde  denne 
aabenbare  sig.,  uden  under  den  skjønneste,  værdigste, 
betydningsfuldeste  Form,  Menneskeformen?  —  Dog  til 
at  fremkalde  denne  af  det  døde  Stof,  dertil  hørte  vistnok 
den  inderligste  Trang,  den  mest  gjennemgribende  Be- 
gejstring. 

Og  hvorledes  vilde  det  ogsaa  have  været  muligt ,  i 
et  saa  kort  Tidslob  at  fuldføre  en  saa  uhyre  Masse  af 
Konstværker,  for  en  stor  Del  af  et  betydeligt  Omfang, 
dersom  blot  det,  som  vi  i  vore  Dage  kalde  Konstsands 
og  Konstinteresse,  skulde  have  fremvirket  det?  —  Eller 
kunne  vi  maaske  udlede  den  Energi,  hvormed  vi  se  hele 
Stæder  deltage  i  Udførelsen  af  dette  eller  hint  Konst- 
værk,  blot  af  den  let  henblussende  Enthusiasmus,  som  vi  nu 
kalde  Konstbegej string?  —  Nej,  det  var  en  virkelig, 
levende,  dybt  følt  Trang,  der  fremkaldte  hine  enge 
Værker.  Det  var  de  mest  glødende  Funker  af  religiøs 
Følelse  og  begejstrende  Skaberkraft,  som  blussede  op  i 
denne  Alt  gribende  Flamme.  Derfor  var  Udkaarelsen  af 
Konstnere,  Udførelsen  af  Konstværker  et  offenligt  An- 
liggende, derfor  hørte  hellige  Steders  Udsmykkeise,  of- 
fentlige Bygningers  værdige  Udførelse  ,  til  hine  Tiders 
store  Nødvendigheder. 

Dog,  ere  først  saa  mange  Kræfter  satte  i  Bevæ- 
gelse, saa  mange  Evner  udviklede,  da  ville  snart  andre 
Længsler  opstaa,  og  nye  Veje  betrædes.  Man  var  ikke 
længer  tilfreds  med  at  føle,  skue  og  frembringe,  man 
vilde  ogsaa  engang  nyde  de  samlede  Skatte;  den  uhyre 
Anstrængelse,  hvormed  alle  Kræfter  vare  blevne  forenede 
for  at  naa  et  Maal,    der   indeholdt  en  saa  stor  Mangfol- 


dighed,  som  Konsten,  havde  tillige  aabnet  Udsigten  til 
andre  vidtstrakte,  rige  Egne,  som  man  nu  skyndte  sig 
med  at  tage  i  Besiddelse.  Man  havde  lært  at  kjende 
saa  meget  Nyt,  at  Lysten  til  at  kjende  Alt  nu  ret  blev 
levende.  Nys  vilde  man  danne  og  skabe ,  man  indlod 
sig  i  den  herligste  Væddestrid  med  Naturen,  og  dennes 
Kræfter  bleve  først  herved  ret  kjendelige.  At  undersøge, 
at  prøve  disse ,  at  søge  Erfaringer ,  for  om  muligt  at 
naa  de  Grænser,  som  stedse  vege  tilbage,  jo  længere 
man  trængte  frem:  dette  blev  nu  det  Med,  for  hvis 
Skyld  de  ædelste  Kræfter  anvendtes.  Men  ogsaa  Staterne 
antoge  nu  en  ganske  anden  Charakter.  I  enkelte  større 
Magter  opløstes  de  mange  mindre  Riger.  Paa  tusinde 
forskjellige  og  hidtil  ukjendte  Maader  berørte  di.^se  større 
Magter  hverandre,  og  ej  alene  deres  videre  Udstrækning, 
ogsaa  deres  ydre  Forhold  maatte  behandles  med  en  hid- 
til unødvendig  Omhu  og  Forsigtighed.  Staten  betragtedes 
nu  som  et  uhyre  Legeme,  der  hurtigen  vilde  lammes  og 
adsplittes,  dersom  ej  en  eneste  kraftig  Villie  gjennem- 
trængte  og  bevægede  de  store  Ledemod.  Herskeren  blev 
nu  den  Eneste,  som  frit  kunde  bevæge  sig,  og  enhver 
enkelt  Borger  maatte  betragte  sig  som  et  uselvstændigt 
Led  af  det  Hele.  Andre  Tider  vare  nu  komne,  i  hvilke 
Konsttrangen  maatte  vige  for  nye  Nødvendigheder.  Alle 
Kræfter  maatte  nu  forenes  for  at  give  Statsstyreisen 
Liv,  og  Konsten  blev  derfor  blot  en  skjøn  Blomst,  som 
man  frydedes  ved,  men  ej  længer  trængte  til  som  før. 
Privat  Lysthaven  traadte  nu  i  Stedet  for  almen  Interesse 
og  Mæcenatgunst  blev  nu  den  Sol,  som  især  skulde  op- 
varme Konstneren. 


Den  sørgeligste  Følge  for  Konsten  var  imidlertid 
den  Vægelsindighed,  den  Flygtighed,  som  efterhaanden 
gjorde  sig  gjældende.  Efter  at  man  havde  vant  sig 
til  at  betragte  ethvert  Konstværk  blot  som  et  Middel 
til  at  fornøje  og  adsprede,  maatte  det  jo  blive  naturligt, 
at  Enhver  ønskede  at  mores  og  adspredes  paa  sin 
Maade.  Konstnere,  afhængige  af  den  Riges  og  Mægti- 
ges Lyst  og  Ønsker,  stræbte,  ofte  alt  for  underdanigen, 
at  tilfredsstille  disse,  eller  søgte  at  erhverve  sig  Gunst 
og  Guld  ved  en  afstikkende  Nyhed  i  Fremstillingen  og 
ved  en  pralende  Virtuositet.  Konsten  udartede  nu;  dens 
simple,  men  stærke  Grundvold:  Alvor  og  Sandhed,  rok- 
kedes; en  Gemenhed  i  Grundsætninger  og  en  Lavhed  i 
Anskuelser,  som  vare  og  ere  Konsten  og  Konstneren 
lige  uværdige,  toge  Overhaand,  og  de  findes,  skjøndt 
langt  sjældnere,  endnu. 

Thi  hvad  vil  vel  Konstneren,  naar  han  ej  vil  stræbe 
efter  at  skildre  det,  som  han  inderligst  føler  og  klarest 
skuer,  paa  den  mest  fuldendte,  den  værdigste  Maade? 
—  Er  den  Sikkerhed  i  at  føle  rent,  i  at  skue  klart,  som 
maa  blive  Resultatet  af  et  vel  anvendt  Konstnerliv,  da 
en  saa  ringe  Løn,  at  den  ej  skulde  fortjene  den  største 
Anstrængelse  ?  Eller  ere  da  Mængdens  Beundring  og 
den  Fornemmes  Gunst  saa  meget  værd,  at  man  ej  hel- 
lere skulde  tragte  efter  at  erhverve  sig  en  fortjent  Ros 
af  sin  Samtids  og  Efterslægts  værdigste  Mænd? 

Men  Vejen,  der  fører  til  dette  ophøjede  Maal,  er 
lang  og  besværlig,  og  Tiderne  ere  trange;  derfor  over- 
veje Enhver,  som  betræder  Konstnerbanen,  vel  sit  Fore- 
tagende, og  føler  han  ej  Mod  og  Kraft  til  at  prøve  og 
udholde  selv  det  Bitreste,  saa  træde  han  heller  i  Stilhed 

tilbage,  for  at  han  ej  i  senere  Dage  skal  beklage  sin 
haarde  Skjæbne,  eller  vel  endog  blive  sin  Stand  uværdig, 

Hvilket  Held  havde  ikke  ogsaa  hine  lykkelige  Tiders 
yngre  Konstnere  fremfor  vor  Alders !  Hvor  langt  mere 
samlet  og  levende  var  den  Gang  Konstnerlivet ;  hvor 
hurtigen  maatte  Lærlingen  ikke  dengang  udøve  det 
Lærte;  hvilken  Lejlighed  til  at  lære  at  kjende  og  rig- 
tigen anvende  sine  Kræfter  havde  han  ej  dengang, 
og  hvor  umærkeligen  og  snart  uddannedes  ej  hans  Er- 
faring, selv  imedens  han  var  Lærling!  Hvilken  ubereg- 
nelig Virkning  maatte  ej  den  fyrige  Deltagelse  have  paa 
ham,  og  hvor  simpelt  og  lidet  var  det  Apparat,  han 
behøvede !  Den  græske  Konstner  hyllede  jo  de  ærvær- 
dige Guddomsskikkelser  i  saadanne  Klædebon,  som  hans 
Oje  dagligen  mødte  paa  Gader  og  Torve;  vi  gjenkjende 
jo  de  florentinske  Dragter  og  Bygninger  i  Massaccio's, 
Ghirlandajo's  og  Benozzo's  Fremstillinger  af  den  hellige 
Skrift;  i  Rafaels  Stanzer  er  jo  Pave  Julius  den  Anden 
Øjenvidne  til  Heliodors  Kirkeran,  og  i  Albrecht  Diirers 
Himmelglorie  fremtræde  de  Hellige  i  prunkende  gejstlige 
Dragter  og  i  tyske  Rustninger.  —  Saaledes  kunde  altsaa 
hine  Tiders  Konstnere  umiddelbart  knytte  de  fjerneste 
Begivenheder,  det  Højeste  og  Helligste,  til  deres  Samtid. 
Der  behøvedes  ingen  Commentar  for  at  gjøre  Konst vær- 
kerne forstaaelige,  ingen  Lærdom  for  at  nyde  dem. 

Efter  at  Konsten  derimod  var  bleven  mere  fremmed 
for  Borgerlivet,  efter  at  dette  havde  modtaget  nye  For- 
mer, der  bedre  passede  til  den  forandrede  Retning,  som 
Statslivet  tog:  saa  traadte  ogsaa  stedse  nye  Vanskelig- 
heder Konstneren  imøde,  som  maatte  overvindes,  dersom 
en    stor  Virkning    skulde    opnaaes.      En  strengere,  mere 

bestemt  Linie  blev  nu  draget  mellem  Livets  Poesi  og 
Prosa.  Det  bekvemmere,  det  mere  stille  og  fortrolige, 
men  tillige  mere  smaalige,  forfængelige,  stundom  sygelige 
Familieliv  fortrængte  det  friere  og  større  Borgersam- 
kvem, der  betragtede  Torvet  som  en  Familiesal  og  Bor- 
gerskab som  Slægtskabsbaand.  Statsmanden  virkede 
nu  stærkere  og  mægtigere  end  for,  men  tillige  hemme- 
ligere og  med  en  Anstand,  som  ganske  skjulte  de  store 
Lidenskabers  Spil  for  Mængdens  Ojne;  vellagte  mathe- 
matiske  Planer  og  store  mechaniske  Massers  velbereg- 
nede Førelse  afløste  i  Kampen  Krigerens  heroiske  Mod 
og  glimrende  personlige  Tapperhed;  og  jo  mere  enhver 
fri  og  kjæk  Livsytring  indskrænkedes  inden  faste  Skran- 
ker, jo  mere  ubrugbar  blev  Samtiden  til  at  smelte  sam- 
men med  den  friere  og  i  sine  Bevægelser  mere  afvex- 
lende  Fortid.  Nu  blev  derfor  den  livløse  Natur  og  det 
snart  rørende,  snart  overgivne  Spil  af  Lidenskaber  og 
Charakterer  i  Hverdagslivet  et  Tilflugtssted  for  Konst- 
neren;  her  søgte  og  fandt  han  Stof  til  en  ny  Konstver- 
den,  der  snart  vakte  Deltagelse,  fordi  den  blev  forstaaet, 
og  fordi  den  mødte  Gjenklang  i  Beskuerens  Bryst. 

Men  hverken  Konstner  eller  Beskuer  kunde  tilfreds- 
stilles alene  ved  denne  nye  Kreds  af  Fremstillinger;  jo 
mere  Samtiden  fjernedes  fra  hine  Tider,  jo  hellere  søgte 
man  tilbage  til  dem,  og  jo  mere  contrasterende  de  bleve 
mod  det  Nærværende ,  desto  ivrigere  udmalede  Fanta- 
sien dem  med  al  den  Glans,  den  formaaede.  Men  i 
Stedet  for,  at  man  forhen  havde  søgt  at  sammensmelte 
Fortid  og  Nutid,  saa  søgte  man  nu  en  Nydelse  i  ret  at 
se  de  skjærende  Modsætninger.  Vilde  Konstneren  alt- 
saa  virke ,    da   maatte    han  ej  alene  ville  fremstille  store 

Charakterer,  stærke  Lidenskaber;  men  han  maatte  tillige 
søge  at  fremstille  hine  Perioders  ydre  Ejendommelighed. 
Dog,  hvilke  Vanskeligheder  optaarnedes  her,  eftersom  For- 
dringerne til  Maleren ,  Billedhuggeren,  ja  selv  Architek- 
ten  bleve  større!  Et  løst  Kjendskab  til  de  mest  be- 
kjendte  Mindesmærker  og  Sædvaner  fra  svundne  Dage 
var  ej  længer  tilstrækkeligt  for  heldigen  at  løse  mangen 
Opgave;  men  et  grundigt  Studium  af  mange,  hist  og  her 
adspredte,  ofte  højst  sjældne  Værker  blev  til  en  uund- 
gaaelig  Betingelse. 

Hvilken  Lettelse  vilde  nu  ej  Videnskaben  og  den 
Lærde  have  været  i  Stand  til  at  yde  den  dannende 
Konstner,  dersom  ej  det  Baand,  som  engang  saa  ven- 
ligt forenede  Konst  og  Videnskab ,  efterhaanden  var 
blevet  saa  slappet,  at  man  otte  næppe  kunde  ane  det 
Slægtskab,  som  forbinder  disse  tvende  velgjorende  Kræfter! 

Her  er  ikke  Stedet  til  at  udvikle  den  Gang,  Viden- 
skaberne have  taget  til  samme  Tid;  dog  saa  Meget  være  sagt, 
at  ligesom  Konsten  traadte  tilbage  og  blev  mindre  nød- 
vendig, i  samme  Grad  banede  Videnskaben  sig  Vej  gjen- 
nem  alle  Egne,  til  alle  Stænder.  I  mange  Forhold  højst 
nyttig  for  de  nye  Statslegemer,  understøttedes  den  kon- 
geligt, medens  Konsten  mangen  Gang  behandledes  sted- 
moderligt. Stedse  udviklende  nye  Kræfter,  stedse  aab- 
nende  nye  Udsigter  for  de  mest  frugtbringende  Gransk- 
ninger, antog  Videnskaben  efterhaanden  en  strengere, 
mere  systematisk  afsluttet  Charakter,  for  bedre  at  kunne 
ordne  og  anvende  de  uhyre  Masser  af  Erfaringer  og  Re- 
sultater, hvormed  den  uafladelig  berigedes.  Saa  nyttig 
den  endog  blev  for  Staten,  saa  nedsank  den  dog  aldrig 
til    blot   at  forrette  Trællearbejde;    men  snart  søgte  den, 

fri  og  dristig,  nye,  ukjendte  Egne;  snart  bestræbte  den 
sig  for  at  bortrive  det  Slør ,  som  Tiden  havde  kastet 
over  den  henrundne  Alder,  og  med  lige  Interesse  søgte 
den  at  udkaste  Billedet  af  en  ny,  vordende,  og  en  gam- 
mel, længst  forsvunden  Verden.  Kun  Skade,  at  dens 
Dyrkere  stundom  med  saa  mange  og  saa  store  Fortjene- 
ster forbandt  en  vis  Fornemhed  i  Behandlingen  af  Konst 
og  Konstnere,  som  maatte  være  højst  krænkende,  og  som 
blev  gjengjældet  med  en  Ligegyldighed,  ja  med  en  Ringe- 
agt, der  mest  skadede  Konstneren  selv. 

Dog,  det  er  at  haabe.  at  den  Periode  er  forbi,  hvori 
den  Lærde  hovmodig  skuede  ned  paa  Konstneren ,  og 
denne  til  Gjengjæld  troede  at  kunne  undvære  hin,  naar 
han  blot  forstod  at  haandtere  Pensel  og  Mejsel.  I  en 
saa  mærkelig  Tid  som  den  nærværende,  da  saa  mægtige 
Kratter  gjære,  og  da  et  nyt  Liv  synes  at  ville  rejse  sig 
af  Graven,  vil  vistnok  enhver  ægte  Videnskabsmand  ind- 
drikke Liv  af  Konstens  begejstrende  Bæger,  og  til  Gjen- 
gjæld bære  den  lysende  Fakkel  foran  Konstneren  ind  i 
Oldtidens  Nat,  for  at  den  Sidste  klart  kan  skue  de  her- 
lige Skikkelser  og  forstaa  de  store  Idrætter.  Længsel- 
fuldt søger  Sindet  Trost  og  Opmuntring  i  Erindringens 
vidtstrakte  Rige;  men  vil  Konstneren  fremmane  os  Hel- 
tenes udødelige  Aander,  da  maa  han  vel  kjende  Trylle- 
ordene, for  at  ikke  fantastiske  Spøgelser  skulle  skuffe 
ham  med  betydningsløst  Bizarreri. 

Men ,  kunde  man  spørge ,  udstrækkes  ej  Konstens 
Grænser  for  vidt,  naar  man  i  dens  Værker  ej  alene  vil 
se  technisk  Færdighed,  grundet  paa  mathematiske  og 
anatomiske  Kundskaber,  men  tillige  fordrer  en  historisk 
og  archæologisk  sand  Fremstilling?    Maa  ej  det  egentlige 

Konstnerliv  herved  tabe  sig  i  en  vel  mangesidig,  men 
tillige  mangelfuld,  og  altsaa  skadelig  Retning? 

Det  vil  vistnok  næppe  kunne  nægtes,  at  Konstneren 
i  det  Mindste  let  kunde  forvilde  sig  paa  en  af  de  mange 
krydsende  Stier,  og  maaske  tilsidst  blive  noget  ganske 
Andet  end  Konstner.  Det  kunde  vel  ogsaa  hænde  sig, 
at  ligesom  der  alt  ofte  har  været  Konstnere,  hvis  Vær- 
ker blot  indeholdt  en  tom  Brammen  med  Muskelstudiet 
af  dode  Kroppe,  saaledes  ogsaa  nu  Værker  kunde  frem- 
komme, hvis  hele  Fortjeneste  var  en  død  Sammenstilling 
af  antike  Dragter  og  Manerer.  Men  saadanne  Tilfælde 
vilde  jo  blot  blive  den  sædvanlige  Skyggeside  af  alt 
Menneskeligt,  og  kunde  altsaa  ej  afskrække,  saafremt 
rigere  og  mere  frugtbare  Resultater  kunde  følge  af  et 
saadant  Studium. 

Vi  have  hidindtil  betragtet  Konstneren  blot  som 
virkende  i  sit  Fag,  samt  de  forskjellige  Fordringer,  som 
Konsten  og  Livet  kunne  gjøre  til  ham  i  de  forskjellige 
Perioder;  men  dette  er  kun  den  ene  store  Side  af  hans 
Liv:  endnu  staar  tilbage  at  fæste  Blikket  paa  den  anden 
lige  saa  store  Side,  og  betragte  ham  som  Menneske;  thi 
ogsaa  fra  dette  Standpunkt  betragtet,  kræves  der  Meget 
af  ham,  og  skulle  hans  Arbejder  fremstille  et  harmonisk 
Helt,  og  ej  blot  glimrende  Dele  deraf:  da  maa  ogsaa 
hans  Sjæl  være  harmonisk  uddannet,  da  maa  hele  Uni- 
verset afspejle  sig  i  hans  Indre  som  et  eneste  uhyre 
Konstværk,  der  er  for  stort,  for  mægtigt  til  at  nogensinde 
menneskelig  Evne  skulde  formaa  at  fremstille  det  i  hele 
dets  Fylde,  men  som  dog  afpræger  sin  dybe  Sandhed, 
sin  uendelige  Harmoni  i  ethvert  af  hans  Arbejder. 

Naar  nu  altsaa  Konstneren  kaster  sin  Arbejdsdragt, 
forlader  sit  Værksted  og  træder  ud  i  den  levende  Natur, 
i  det    mylrende  Menneskeliv,    hvad  er  det  da,    som  gjør 
ham  kjendelig  fra  enhver  Anden,    dersom    det   ej    er  den 
dybere  ,    mere    levende    Følelse  ,     hvormed    han    opfatter 
Alt?  --   Opdraget   til    overalt    at  søge  det  Charakteristi- 
ske,    til    at    se   Form    og  Farve    paa    en    mere    bestemt 
Maade,    tiltales  han  tydeligere  af  ethvert  Øje,  bliver  en- 
hver   Bevægelse    ham    mere    udtryksfuld  ,    enhver    Farve 
rigere  paa  Afvexling.       Selv    det   stillere   Liv  i  den    vide 
Natur   aabenbarer  sig  for  ham  langt  mere  levende;    Vin- 
dene,  Bjergene,    Skovene,  Strømmene  træde  ham   i  Møde 
som    uhyre,  mægtige  Dæmoner,    og  den    rolige  Sommer- 
aften,   den  fnysende   Vinterstorm  tiltale  ham  som  venlige 
eller    lunefulde    Ytringer    af    deres    umaadelige    Kræfter. 
-Men,    forholder    dette  sig  nu  saaledes,    med  hvilken  Fø- 
lelse maa  han  da  betragte  Minderne  om  Fortidens  Konst 
og  Konstnerliv?      -    Dvæle    vi    ikke    alle    gjerne   ved   Er- 
indringen om  vore  Fædres  og  Forfædres  Liv,    og  bevare 
vi    ikke    med    from  Omhu    ethvert  Minde    om  dem,    som 
formaar    at    gjenkalde    os    deres   Billeder?  —  Men    hvor 
langt    inderligere    maa    da  ej  Konstnerens  Følelser  være, 
naar  han  staar  for  et  af  hine  Kunstværker,  som  alt  have 
set  Sekelrader   henrulle!    Knyttes    han    ej  til  dets  frem- 
bringer ved  endnu  ædlere  ,    endnu  fastere  Baand,    ved  et 
aandeligt  Slægtskabs?     Har    ej    denne    forlængst  heden- 
farne Konstbroder    villet  det  Samme  som  han?    har    han 
ej    redelig   stræbt    at    skue  Sandhed    og  Skj.mhed  Ansigt 
til  Ansigt?  Har  ej   den  samme  Aand  tiltalt  ham,  og  dog, 
under    hvor  forskjellig  en  Form!    —   Her  er  mere  end  et 
kjært  Familieminde,  lier  er  et  betydningsfuldt  Led  af  den 

store  Kjæde,  som  rækker  uafbrudt  op  til  Tidernes  Mor- 
gen og  knytter  os  til  den  Evige ! 

I  Konstens  fagreste  Alder  dvæledes  vel  sjælden  ved 
Fortidens  Minder;  men  det  behøvedes  ej  heller  som  nu. 
Konstneren  levede  dengang  i  Kreds  med  den  Lærde, 
med  Helten,  med  Statsmanden,  hædredes  og  belæredes  af 
disse  ;  Kræfterne  havde  dengang  endnu  ej  fuldendt 
deres  Kredsløb,  og  Konstnerens  ophøjede  Maal  stod  i 
Fremtiden;  did  skuede  han  stadig,  did  styrede  han  sine 
Skridt.  Men  den  Tid  er  svunden  ,  Kræfterne  have 
gjennemløbet  den  dem  tilmaalte  Cirkel,  og  Konstneren 
søger  forgjæves  sit  Maal  i  Fremtiden;  tilbage  maa  han 
vende  Blikket  for  at  se  dette  Maal  i  hele  dets  Højhed. 
Ej  længer  lyder  Samtidens  levende  Ord  til  ham;  'han 
maa  selv  fremkalde  Livsgnisterne  af  Fortidens  Minder 
og  lade  sig  gjennemgløde  af  disse. 

Men  for  at  opnaa  dette  maa  han  forstaa  det  Sprog, 
som  de  tale,  og  det  er  hél  ofte  dunkelt,  og  blot  løs- 
revne Sætninger,  eller  det  er  haardt  og  frastødende, 
indesluttende  Kjærnen  med  en  tyk  Skal.  Hvad  der  en- 
gang stod  som  et  samlet,  organisk  udviklet  Helt,  er  nu 
adsplittet  som  Fragmenter  over  hele  den  dannede  Jord. 
Det  er  ej  heller  en  ordnende  Haand,  der  i  bestemte 
Forhold  har  tildelt  hvert  Folk,  hver  Egn  en  sammen- 
hængende Række  af  disse  Minder;  nej,  det  blinde  Til- 
fælde henkastede  dem  vilkaarligt ,  bevarede  ofte  det 
Slettere,  sønderslog  det  Fortræffelige,  og  udsaaede  For- 
virring overalt ,  og  for  at  gjøre  denne  fuldkommen 
traadte  Fordomme  og  Mode  til,  og  vurderede  lunefuldt 
de  kostbare  Levninger. 

Til  rigtigen  at  nyde  disse  Minder,  til  hensigtsinæs- 
sigen  at  benytte  dem  hører  derfor  Mere,  end  blot  at 
kjende  deres  techniske  Værd  eller  den  almindelige  Sand- 
hed, som  de  udtale.  Alt  for  ofte  har  blind  Enthusias- 
mus  for,  eller  død  Efterligning  af  den  antike  Tids  og 
Middelalderens  Konstværker  dræbt  alt  Liv  og  enhver 
ejendommelig  Anskuelse  i  de  nyere  Mesteres  Arbejder. 
Overhovedet  er  den  Sandhed  allerede  ofte  udtalt,  at  al 
blind  Copiering  og  egoistisk  Afbenyttelse  af  Fortidens 
Konst  er  skadelig.  Men  at  uddanne  sin  Følelse  ved 
det  grundigste  Studium  af  det  Skjønneste  og  Betydnings- 
fuldeste ,  som  er  os  levnet,  at  skærpe  sit  Øje  ved  at 
bemærke  de  forskjellige  Veje,  som  lede  til  samme  Maal, 
at  gjøre  sig  fortrolig  med  de  afvexlende  Anskuelser  af 
Skjønhed  og  Sandhed:  alt  dette  stiller  Konstneren  paa 
et  større  og  friere  Standpunkt,  hvorfra  han  lettere  over- 
ser den  henbølgende  Tidsstrøm  ,  for  efter  egen  Villie  at 
kunne  styrte  sig  i  de  Bolger,  som  synes  ham  stærkest 
og  renest  at  afspejle  den  dunkle  Himmelhvælving  og  den 
straalende  Sol. 

Men  ej  alene  disse  dyrebare  Minder,  ogsaa  Fortidens 
Religioner  og  Historie  have  Krav  paa  at  blive  bemær- 
kede af  Konsteren  ;  og  hvorledes  skulde  han  ogsaa  rig- 
tigen kunne  forstaa  hine,  uden  ved  Hjælp  af  disse?  Er 
ikke  ethvert  betydeligt  Konstværk  det  mest  levende  Billede 
af  sin  Tids  religiøse  og  borgelige  Liv?  Ikke  som  om 
Konstneren  her  skulde  arbejde  paa  samme  Maade  som 
Historikeren  og  Archæologen,  hvis  Formaal  jo  ene  er  at 
udforske  disse  Gjenstande  lige  indtil  den  sidste  og  dybeste 
Grund.  For  Konstneren  ville  de  sikreste  Resultater,  det 
endelige  Udbytte  af  disse  Forskninger  være  tilstrækkelige. 

Hovens  Skrifter.     I.  9 

Herved  vilde  da  tillige  Baandet  mellem  Konst  og 
Videnskab  paa  ny  blive  knyttet  fastere  og  inderligere. 
Den  Lærdes  Klager  over  Konstnerens  Uvidenhed,  dennes 
Harme  over  at  Bogstaven  vil  beherske  Formen  vilde 
ganske  bortfalde;  thi  skal  virkelig  noget  Fuldendt  leve- 
res som  Resultat,  da  maa  begge  arbejde  i  nøjeste  For- 
ening. Templer  og  antike  Billedstøtter,  Kirker  og  Hel- 
genbilleder miste  først  den  dunkle  Fernis,  som  Mystik 
og  Alder  have  overtrukket  dem  med,  tiltale  os  først  da 
som  rene  Konstværker  ,  naar  den  Lærde  af  sine  Perga- 
menter og  Bøger  har  vist  det  dybt  Tænkte ,  det  Betyd- 
ningsfulde i  deres,  ofte  for  det  uvante  Øje  besynderlige 
Fremstillingsmaade  ;  men  Pergamentets  Bogstaver  faa 
ogsaa  mere  Liv ,  større  Klarhed ,  naar  det  skarpere 
Konstnerblik  har  afsondret  det  Fortræffelige  fra  det 
Middelmaadige ,  Tilsætninger  og  Forfalskninger  fra  det 
Oprindelige  eller  Originale,  det  Nødvendige  fra  det  blot 
Forskjønnende.  Men  i  det  nu  enhver  af  dem  saaledes 
beredede  sig  og  sit  Fag  nye  Fordele,  i  det  Konst  en  blev 
mere  universel,  Videnskaben  mere  levende,  vilde  vist  nok 
tillige  en  Del  af  hint  kraftigere,  ungdommeligere  Konstliv 
atter  opvaagne,  og  mangen  bitter  Klage  forstumme. 

Lader  os  ej  overse  den  Tolerance,  som  vilde  være 
en  af  de  skjønneste,  mest  velgjørende  Frugter  af  en  slig 
Konstnerstræben.  Kun  en  liden  Kreds  kunne  vi  opfatte 
af  det  uendelig  store  Naturliv;  jo  mere  vi  lære  at  kjende 
denne  Kreds,  jo  fortroligere  vi  blive  med  dens  Former, 
desto  kjærere  bliver  den  os;  thi  stedse  opdage  vi  nye 
Skjønheder  og  friske  Afvexlinger.  Dog,  jo  mere  vi 
indspinde  os  i  en  saadan  Cirkel,  jo  mere  vi  søge  ret  at 
nyde    og    beundre   hver  Enkelthed,    desto   mere  fremmed 

og  paafaldende  bliver  ethvert  Fænomen  fra  Universet, 
som  indeslutter  vor  Cirkel.  Vi  faa  ligesom  en  Art  Had 
mod  Alt,  som  ej  fremstiller  sig  under  de  os  bekjendte 
Former,  og  vi  blive  uretfærdige,  fordi  vi  ej  gide  løsrevet 
os  af  den  Magelighed  og  Bekvemhed,  som  vi  have  vant 
os  til  i  vort  snævre  Rige.  Alt  Nyt,  alt  Fremmed  kalde 
vi  derfor  stygt ,  construere  hovmodigen  et  selvskabt 
Skjønheds-Ideal ,  danne  os  en  Maalestok  efter  vor  egen 
lille  Verden,  og  tvinge  nu  despotisk  enhver  ny  og  kraf- 
tig Livsytring  til  at  ligne  vor  Skj enhed,  til  at  passe 
efter  vor  Maalestok,  eller  forkaste  den  som  slet,  naar  vi 
hindres  heri.  Og  mærkeligt  nok,  jo  tommere  dette  Ideal 
bliver,  jo  mere  kraftløst  de  gamle  Permer  synke  sammen, 
desto  vilkaarligere  bliver  Despotismen,  desto  højere  raa- 
bes  paa  Skjønhed  og  Aand. 

Men  vil  dette  kunne  blive  Tilfældet,  naar  Konstne- 
ren  skuer  ud  over  de  forskjellige  Kredse,  som  saaledes 
dannede  sig  i  Aartusinders  Rad?  naar  han  sér,  hvor- 
ledes Chinesere  og  Hinduere ,  Ægyptere  og  Grækere, 
Italienere  og  Tyskere  ,  hver  have  kjendt  sin  Skjønhed 
og  udgivet  denne  for  den  eneste  og  sande?  naar  han 
sér,  at  der  virkelig  findes  Spor  af  den  samme  Kraft, 
den  samme  Stræben  i  dem  alle,  og  at  selv  de  mest 
bizarre  Former  ere  udsprungne  af  den  samme  Rod?  — 
Skulle  vi  da  ej  omsider  erkjende  vort  barnagtige  Hovmod, 
bortkaste  enhver  daarlig  Tanke  om  at  kunne  lænke 
Skjønhedens  uendelig  bevægelige,  evig  ungdommelige  Liv 
i  forgængelige,  indsnævrende  Kjæder,  og  derimod  aabne 
Brystet  for  enhver  levende  Følelse  og  skærpe  Øjet  til  at 
søge  det  Skjønne,  selv  under  de  sælsomste   Former? 

2* 

Overføre  vi  nu  disse  Anskuelser  paa  den  græske 
Malerkonsts  Historie,  da  kan  det  vel  ej  længere  blive  et 
Spørgsmaal:  om  det  vilde  være  nyttigt  at  lære  atkjende 
de  Betingelser  ,  under  hvilke  den  udviklede  sig  ,  og  de 
Grundsætninger,  den  fulgte.  Saa  faa  og  saa  ringe  endog 
de  Levninger  ere,  som  vi  have  tilbage,  saa  mangelfuldt 
endog  det  Billede  maa  blive ,  som  vi  danne  os  af  Græ- 
kernes største  Konstnere,  da  vi  blot  eje  Beskrivelser 
af  deres  Arbejder ,  og  det  som  oftest  yderst  ufuld- 
stændige :  saa  ere  vi  dog  i  Stand  til  at  fremstille  en 
sammenhængende  Skildring  af  det  græske  Maleri  i  dets 
skjønneste  Periode,  og  forfølge  dets  Gang  lige  indtil  de 
Tider,  da  det  gjenfødes  i  den  moderne  Malerkonst.  Saa 
forskjellige  end  vore  Begreber  om  Maleri  ere  fra  de 
Gamles,  saa  have  dog  de  ældste  moderne  Konstnere 
umiddelbart  hentet  deres  Konst  fra  de  sidste  svage 
Mestere  af  den  græske  Skole. 

Næppe  er  nogen  Del  af  Konsthistorien  bleven  set 
med  et  mere  forskjelligt  Oje ,  og  snart  hævet  indtil 
Skyerne,  snart  nedsat  i  en  saadan  Grad,  som  om  den 
var  enhver  nøjere  Undersøgelse  uværdig.  Overdreven 
Begejstring  for  de  Gamle  ,  støttet  paa  en  ensidig  ,  fast 
afgudisk  Beundring  af  den  antike  Skulptur  ,  tildelte  det 
græske  Maleri  en  Fuldkommenhed,  som  satte  det  uende- 
lig højere  end  den  moderne  Konst.  Ugrundede  Fordomme 
og  indsnærpede  Begreber  om  Skjønhed  hvilede  til  Gjen- 
gjæld  ikke,  førend  de  troede  at  have  bevist,  at  den 
antike  Malerkonst  var  højst  ufuldkommen,  da  den  mang- 
lede Perspectiv,  var  indskrænket  i  Coloriten,  uvidende 
om  Oliemaleriet,  og  kun  en  Tjenerinde  af  Plastiken.  — 
For  nu,  saa  meget  som  muligt,  at  undgaa  disse  Fejlgreb 

vilde  det  vel  være  rigtigst,  om  vi  ved  en  historisk  Frem- 
stilling, grundet  paa  de  gamle  Forfattere,  søgte  at  danne 
os  et  klart  Begreb  om  Tidsfølgen,  hvori  denne  Konst  ud- 
viklede sig,  om  dens  geografiske  Udbredelse,  om  den 
Kreds  af  Fremstillinger,  hvori  den  bevægede  sig,  og  om 
det  Værd,  som  den  almindelige  Mening  havde  tildelt  de 
bedste  Konstnere.  Vi  ville  saaledes  i  det  Ringeste  faa 
et  Begreb  om  hvorledes  de  Gamle  selv  have  betragtet  og 
vurderet  deres  Maleri  og  deres  Malere.  Betragte  vi  der- 
paa  de  Levninger,  som  endnu  ere  tilbage,  saaledes  at  vi 
stille  Vægmalerierne,  Vasemalerierne  og  Mosaikerne  paa 
deres  dem  tilkommende  Plads  med  Hensyn  til  det  Øje- 
med, man  har  havt  med  dem,  og  til  den  Tid,  hvori  de 
ere  blevne  udførte;  sammenholde  vi  dem,  saavidt  muligt, 
med  lignende  Dele  af  den  nyere  Konst  og  med  de  Resul- 
tater, vi  alt  have  faaet  ved  at  gjennemgaa  Forfatterne: 
saa  ville  vi  maaske,  i  det  Ringeste  tildels,  blive  satte  i 
Stand  til  at  bedømme  den  gamle  Malerkonst  efter  vore 
Begreber,  og  trække  en  Parallele  mellem  det  Antike  og 
det  Moderne. 

Dette  Resultat  ville  vi  vistnok  i  al  Fald  udbringe: 
at  Grækernes  Maleri  næppe  har  været  deres  Skulptur  og 
Architektur  uværdigt,  og  at  man  altsaa  med  ganske  an- 
dre Begreber,  end  de  nu  herskende,  og  med  en  ganske 
anden  Fremgangsmaade,  dog  vil  kunne  blive  i  Stand 
til  at  frembringe  Værker,  hvis  Ros,  ej  ufortjent,  for- 
raaar  at  gjennemtrænge  en  Række  af  mere  end  to 
tusinde  Aar. 


H. 

Christendommens  Indførelse  i  Danmark, 

Original-Maleri  af  Professor  J.  L.  Lund"). 


lJsL  den  danske  Konge  Harald  Kl  ak  i  Aaret  826  vilde 
vende  tilbage  til  sit  Fædrene-Rige,  efter  at  han  var  blevet 
døbt  i  St.  Albans  Kirke  ved  Ingelheim,  greb  Kejser 
Ludvig  den  Fromme  denne  Lejlighed,  for  om  muligt  at 
udbrede  Christendommen  mellem  Hedningerne  nord  for 
Elben,  og  sendte  derfor  den  unge,  fromt  begejstrede 
Munk  Ansgar  med  Kongen  til  Danmark.  Det  var  vel 
ej  første  Gang,  at  de  Danske  havde  sét  Missionærer, 
men  kun  saare  Faa  havde  lyttet  til  den  nye  Lære,  og 
Gemytterne  vare  maaske  nu  i  en  fjendtligere  Stemning 
mod  de  christne  Præster,  end  nogensinde  før.  Som  fri 
Mand  harmede  den  Danske  sig  over  Sachsernes  Under- 
tvingelse og  over  Haralds  Underdanighed  mod  Kejseren; 
som  Odins  Dyrker  saa  han  i  Christendommen  kun  et 
farligt  Tryllemiddel  i  de  frankiske  Erobreres  Hænder,  og 


Denne  Forklaring  er  skrevet,  da  Billedet  var  udstillet  paa  Char- 
lottenborg i  Foraaret  1827.  Nu  smykker  det  en  af  de  store  Sale 
paa  Christiansborg. 

gennem  ethvert  Uheld  opfordrede  de  fortørnede  Guder 
ham  til  at  blive  fast  i  sin  Fædrene-Tro.  Men  saa  store 
end  de  Vanskeligheder  vare,  som  stillede  sig  Ansgars 
fromme  Foretagende  i  Vejen,  saa  forsagede  han  dog  ikke, 
og,  endskjondt  han  ej  mødte  de  vilde  Hedninger  med 
andre  Vaaben  end  med  sin  Redelighed,  Menneskekærlig- 
hed og  sin  overbevisende,  gjennemtrængende  Tale,  end- 
skjondt han  fast  aldrig  havde  andet  Lejde  end  sin 
urokkelige  Tillid  til  Gud  og  sin  brændende  Begejstring 
for  Sandhedens  Udbredelse,  lykkedes  det  ham  alligevel 
at  fremelske  en  ædel  Plante  af  den  haarde  Jordbund, 
som  senere  Storme  vel  kunde  bøje,  men  ej  oprykke  med 
Roden. 

Den  store  indgribende  Maade ,  hvorpaa  Ansgar 
fremtræder  i  den  danske  Historie,  det  Milde,  Rolige  og 
tillige  Glodende  i  hans  Charakter,  den  stærke  Mod- 
sætning mellem  ehristelig  Kjærlighed  og  Sagtmodighed 
og  oldnordisk  Djærvhed  og  Vildhed,  Alt  dette  tilbyder 
unægtelig  den  dannede  Konstner  et  rigt  Stof.  En  Række 
af  herlige  Motiver  udfolder  sig  her  for  hans  Gje,  og  Valget 
bliver  dobbelt  vanskeligt,  da  ethvert  af  dem  frembyder 
næsten  lige  store  Skjønheder  og  Fordele,  og  dog  af  hél 
forskjellig  Art. 

At  fremstille  Ansgar  saaledes,  at  Følgerne  af  hans 
fromme,  stadige  Virken  tydeligt  kunde  træde  frem  for 
Beskueren,  men  tillige  gjøre  denne  opmærksom  paa  at 
der  næppe  byggedes  paa  nogen  tryg  Grund,  det  var  den 
Opgave,  som  Konstneren  havde  foresat  sig  at  løse  i 
nærværende  Maleri.  Derfor  blev  Ansgar  ikke  fremstillet 
af  ham  som  den  unge  Munk,  higende  efter  Martyrkronen 
mellem  de  studsende  Hedningeskarer,  men  som  den  ældre, 

mere  rolige  og  værdige  Prælat,  omgivet  af  en  troende 
Menighed,  medens  at  fjendtligt  Sindelag  og  Religionshad 
kun  ytre  sig  i  enkelte,  fjernere  Grupper. 

Scenen  er  i  det  Slesvigske,  nær  ved  Havet,  hvor 
Sliens  lange,  smalle  Fjord  skjærer  ind  i  Landet.  Paa 
en  svær  Høj  til  venstre,  som  skraaner  ned  til  Strand- 
bredden, rejses  alt  en  christelig  Kirke  af  raa  Kampe- 
sten ,  og  en  Munk  fører  Opsynet  over  Arbejderne  efter 
den  Tids  Sædvane,  da  al  Konst  ene  trivedes  inden  for 
Klostermurene.  Bag  Kirkehøjen  løber  en  skovgroet  Bakke 
med  et  omvæltet  hedensk  Alter  ud  mod  Havet  og  be- 
grænser en  lille  Bugt,  hvor  nogle  Langskibe  have  kastet 
Anker.  Længst  til  højre  i  Maleriet  hæver  sig  endnu  en 
lille  Høj,  paa  hvis  Spidse  der  staar  et  Offeralter,  om- 
givet af  nogle  faa  Træer,  de  sidste  Levninger  af  en 
hellig  Lund,  hvis  Stammer  nu  maa  tjene  den  ny  Guds- 
dyrkelse. Hovedhandlingen  foregaar  paa  den  store,  noget 
skraa  Flade,  som  ligger  foran  Foden  af  Kirkehøjen,  og 
Beskueren  maa  tænke  sig  at  overse  hele  Compositionen 
fra  et  højt  Standpunkt ,  som  f.  Ex.  fra  en  lige  over  for 
sig  hævende  Bakke. 

I  Mellemgrunden,  midt  paa  den  store  Flade,  har  en 
Gruppe  dannet  sig,  hvorfra  hele  Virkningen  udgaar  i 
Maleriet.  Forrest  i  den  staar  Ansgar  paa  en  stor  flad 
Sten,  der  maaske  engang  selv  har  været  Gjenstancl  for 
Folkets  Ærbødighed.  Han  fremstaar  her  som  Hamborgs 
Erkebiskop;  derfor  er  Hovedet  dækket  med  Bispehuen, 
Skuldrene  omhyllede  af  den  guldsyede  Kaabe,  Brystet 
smykket  med  det  biskoppelige,  korsbesatte  Pallium.  Hans 
Ansigt  er  mildt  og  roligt,  men  blegt  og  ej  uden  Spor  af 
udstaaet   Lidelse ,    thi     af  Naturen    havde    han    faaet    et 

fintbygget  Legeme,  der  ikkun  blev  hærdet  ved  Selvover- 
vindelse og  et  møjsommeligt  Liv,  og  først  i  en  senere 
Alder  fulgte  mindre  besværlige  Kaar.  Med  den  højre 
Haand  peger  han  hen  paa  Crucifixet,  den  venstre  hæver 
han  mod  Himmelen,  og  saaledes  forkynder  han  Læren 
om  den  Korsfæstede,  som  throner  ved  Faderens  højre 
Haand. 

Paa  venstre  Side  af  ham,  dog  lidt  tilbage,  holdes 
et  stort  Trækors  oprejst  med  et  Christusbillede  af  Metal. 
Korsets  Fløje  og  Stammens  øverste  Del  ere  efter  hellig 
Skik  prydede  med  trende  betydningsfulde  Basreliefs:  Sol 
og  Maane,  som  tilhylle  sig  ved  Synet  af  Korsfæstelsen, 
og  Gud  Fader,  der  indvier  Forsoningsofferet*).  Under 
dets  Anførsel  drog  hele  den  fromme  Skare  højtideligt 
hen  til  Pladsen ,  hvor  det  nu  staar  ved  Siden  af  Ansgar 
for  ret  at  levendegjore  hans  Tale.  Bag  ved  Crucifixet 
til  venstre  bæres  et  emailleret  Metalkors,  et  udmærkende 
Tegn  paa  gejstlig  Højhed,  hvormed  Pave  Leo  den  Fjerde 
i  Aaret  849  hædrede  Ansgar.  Her  er  det  tillige  en 
Art  gejstligt  Banner,  der  omgives  af  Munkene  fra  hans 
Klostre  i  Hamburg,  Turholt,  Velnau,  og  af  unge  døbte 
Danske,  som,  kjøbte  af  Hedningerne  eller  betroede  ham 
til  Opdragelse,  forrette  Chordrengenes  Tjeneste  i  de  fest- 
lige, hvide  Klæder.  Derfor  holder  en  af  dem  Erke- 
biskoppens  gyldne  Krumstav,  en  anden  bærer  paa  en 
violet  Fløj  els  Pude  Hovedet  af  den  hellige  Sixtus,  der 
led  Martyrdøden  under  Hadrian,  en  Reliquie,  som  Ansgar 


')  Saadanne  store,  rigt  smykkede,  ældgamle  Crucifixer  findes  i  flere 
katholske  Kirker,  hvor  de  endnu  bruges  ved  Processioner.  Mo- 
tivet til  det  Forestillede  er  taget  af  et  Monument  Ira  Carl  den 
Stores  Tid,  hugget  i  en  Klippe  ved  Externstein  i  Westphalen. 

ansaa  for  saa  dyrebar,  at  den  stedse  maatte  ledsage 
ham  paa  hans  Vandringer  blandt  Hedningerne;  og  en 
tredie  staar  beredt  til  at  svinge  Røgelsekaret  og  ud- 
sprede Virakduften,  saasnart  de  begejstrende  Hymner 
skulle  istemmes.  Forrest  blandt  Munkene  staar  Rimbert 
fra  Turholt,  Ansgars  kjæreste  Discipel.  Alvor  er  i  hans 
Aasyn,  og  med  begge  Hænder  holder  han  den  kostbart 
indbundne  Evangeliebog,  der  maaske  er  bestemt  til  en- 
gang at  pryde  Alteret  i  den  nye  Kirke.  De  brændende 
Voxkjerter,  som  tvende  andre  Munke  bære  bag  ved  ham, 
tyde  hen  paa  den  gamle  Sædvane  at  bruge  Lys,  mun- 
der skulde  forelæses  af  den  hellige  Skrift. 

Paa  højre  Side  af  Ansgar  har  en  Flok  af  velrustede 
Stridsmænd  sluttet  sig  til  det  gejstlige  Følge  under  An- 
førsel af  en  Høvding,  som  fast  og  rolig  støtter  sig  til  sit 
Sværd.  Hans  Bannermærke,  Maria  omgivet  af  tilbedende 
Engle,  viser,  at  ban  er  en  Christen,  og  som  saadan 
staar  han  her  med  sin  væbnede  Skare,  ej  alene  for  at 
opbygges  ved  den  gudelige  Tale,  men  ogsaa  for  at  ud- 
brede den  Tryghed  om  det  Ærværdigste,  som  saa  ofte 
savnedes  i  hine  Dage,  da  Enhver,  selv  den  mest  fjendtlig 
sindede  Hedning,  uhindret  kunde  nærme  sig  de  christelige 
Forsamlinger. 

Rundt  om  Hovedgruppen  bar  Folket  forsamlet  sig  i 
en  sømmelig,  ærbødig  Afstand.  Foruden  de  herskende 
Familier,  vare  der  dengang  tvende  store  Klasser  af  Ind- 
byggere i  Danmark,  Frie  og  Trælle.  De  første  kunde 
indbefattes  under  Fællesnavnet  Bonde,  og  deres  forskj el- 
lige  Vilkaar  bestemtes  kun  ved  den  større  eller  mindre 
Grad  af  Velstand,  som  de  havde  erhvervet  sig  ved  Ager- 
dyrkning,   Kvægavl,    Jagt,    Fiskeri,    eller  vel    endog   ved 

Fribytteri.  Hos  denne  Del  af  Folket  fandt  Christen- 
dommen  lettest  Indgang,  medens  Jarlen,  Hersen  og 
Skjalden  modtoge  den  med  langt  større  Kulde,  eller 
mødte  den  endog  med  blodigt  Had,  alt  eftersom  Sindet 
blev  stemt  af  dybere  Ærefrygt  for  den  gamle  Tro, 
Fjendskab  mod  Frankerne,  eller  Frygt  for  at  tabe  vante 
Rettigheder.  Alle  de  troende  eller  velvilligt  -indede 
Mænd  ere  derfor  fremstillede  som  simple,  men  dog  fri- 
baarne  Almuesmænd.  Anderledes  forholdt  det  sig  med 
Kvinderne;  deres  blødere  Hjerter  tiltaltes  lettere  af  den 
milde  Lære,  som  lovede  kraftigen  at  understøtte  den  ej 
sjeldent  saa  bittert  saarede  Moderømhed.  Fornemmere 
Stand  blev  derfor  hos  dem  langt  sjeldnere  en  Hindring 
for  Thristendommen,  og  blandt  Ansgars  Tilhørerinder 
have  ogsaa  flere  Udseendet  af  en  ædlere  Herkomst. 

Naturligvis  kunde  den  Ro,  som  bør  herske  i  en 
Kirke,  ej  findes  i  en  af  hine  Forsamlinger,  hvor  Til- 
hørerne vare  gjennemstrømmede  af  de  mest  forskjellige 
Følelser,  de  langtfra  boende  Christne  forst  ankom  sil- 
digere, og  hvor  mangen  blev  tiltrukket  ved  en  Hændelse 
eller  blot  af  Xysgjerrighed;  og  dette  blev  saameget  mere 
Tilfældet,  da  Ansgar  maatte  benytte  enhver  Lejlighed 
til  at  bevæge  Gemytterne,  og  altsaa  ofte  traadte  ufor- 
modet frem,  hvor  en  Mængde  havde  samlet  sig. 

Saaledes  blev  Fiskerens  Kone,  der  i  Forgrunden, 
halv  liggende,  halv  siddende  og  støttende  sig  paa  sin 
højre  Haand,  er  en  saa  opmærksom  Tilhørerske,  over- 
rasket paa  sin  Vej ,  da  hun  uventet  saa  det  højtidelige 
Tog  nærme  sig;  og  strax  lod  hun  den  tunge  Kurv  hvile 
for  at  lytte  til  den  Stemme,  som  alt  var  blevet  hende 
saa  kjær. 

Nysgjerrighed  bragte  de  tvende  Jægere  ej  langt  fra 
hende  til  at  standse  deres  Fjed.  Den  Yngre  har  alt 
tabt  sig  i  Betragtningen  af  det  Prægtige  og  Imponerende 
i  Biskoppens  Skare,  den  Ældre  staar  mere  trodsig  og 
støtter  sig  til  sin  Lanse;  han  mener  maaske  endnu,  at 
den  virksomste  Guddom  bor  i  hans  stærke  Muskler  og 
hans  vægtige  Lansespidse. 

Hele  Gruppen  i  Mellemgrunden  til  højre,  bestaar  af 
andægtige  Tilhorere.  Forskjelligt  udtaler  sig  den  indre 
Følelse  hos  de  forskjellige  Aldre  og  Kaar.  Det  Hen- 
givne hos  den  knælende  Jomfru  blander  sig  hos  Yng- 
lingen i  den  rode,  vide  Kjortel  med  det  stille  Ønske 
om  selv  engang  at  forkynde  den  frelsende  Lære.  Den 
rolige  Manddomsalder  nedsænker  sig  i  forskende  Efter- 
tanke, den  graahærdede  Kvinde  sér  længselsfuld  sin  Op- 
løsning imøde,  og  Krøblingen  foler  dobbelt  Lise  paa  sine 
Krykker,  nu  da  den  blege  Hel  ej  mér  skræmmer  den 
fredelige  Dødstime  paa  Straalejet. 

Længst  tilbage  staa  tvende  Grupper  af  Hedninger. 
I  den  til  hnjre  er  der  mere  Ro,  og  i  den  Talendes  Hen- 
pegen  paa  Kirken  ligger  mere  Spot  end  Lyst  til  at 
odelægge.  Stærkere  udtaler  krænket  Fædrene-Tro  sig  i 
den  anden  Gruppe,  som  dannes  af  tre  Vikinger.  Nys- 
gjerrighed drev  dem  i  Land  fra  deres  Skibe  for  at  se 
paa  Munkenes  Procession;  men  nu  har  Ansgars  Tale 
rystet  Anføreren  stærkt,  og  hensunken  i  dybe  Tanker 
over  det  Hørte,  mærker  han  hverken  den  ene  af  sine 
Stalbrodres  rolige  Formaninger,  eller  den  andens  vilde 
Opfordring  til  at  hævne  den  Frækhed,  hvormed  man  har 
omhugget  den  hellige  Lund.  Derimod  har  den  høje 
Stemme  alt  naaet  de  christne  Stridsmænds  Oren,  og  den 

ene  af  dem  vender  sig  alt  kamplysten  om,  medens  Høv- 
dingen, hvis  Ojekast  noksom  viser,  at  han  har  hørt  Tru- 
slen, bedre  indser  det  Maadehold,  som  Tid  og  Sted  paa- 
lægger ham. 

Til  venstre  i  Forgrunden  sees  ligeledes  en  stor 
Gruppe  af  opmærksomme  Tilhørere,  men  paa  saare  for- 
skjellig  Maade  opfattes  Læren  om  Chris  tus.  De  tvende 
Smaabørn,  som  sidde  yderst  ved  deres  Moders  Fødder, 
betragte  med  barnlig  Nysgjerrighed  et  af  de  smaa  Kors, 
som  uddeltes  til  de  Døbte,  for  at  den  flittige  Beskuelse 
skulde  styrke  dem  i  deres  Tro  og  drage  deres  Øjne  bort 
fra  de  gamle  Gudebilleder.  En  anden  lille  Pige  med 
udslagne  blonde  Haar  oplæres  af  sin  gudfrygtige  Bedste- 
moder til  smukt  at  folde  sine  Hænder,  medens  hun 
horer  Budskabet  om  Frelseren,  der  lovede  de  uskyldige 
Børn  Paradisets  Glæder.  Stille  sidde  Kvinderne  og  mod- 
tage tillidsfuldt  ethvert  Trøstens  og  Haabets  Ord;  ja 
selv  den  raa,  enfoldige  Skovboer  har  bøjet  sit  Knæ  for 
Himmelens  og  Jordens  Hersker,  og  lytter  troligt  til  Ans- 
gars Tale,  idet  han  læner  Hovedet  paa  det  stærke 
Oxeskaft.  Kun  Skjalden,  der  sidder  bag  ved  ham, 
skjuler  i  kvælende  Tvivl  sit  Ansigt  med  sin  Haand. 
Strængene  i  hans  Harpe  ere  brustne;  Troen  paa  Aserne 
er  rokket ;  men  endnu  ængstes  han  af  svære  Gaader. 
Foran  ham  knæler  en  fornem  Kvinde,  halv  indhyllet  i 
en  blaa  Kappe.  Forstyrret  i  sin  Andagt  ved  hans  Uro, 
har  hun  vendt  sit  Hoved  tilbage,  og  anende  Grunden  til 
hans  indre  Kamp  betragter  hun  ham  med  et  Smil,  blandet 
af  Haan  og  Medynk. 

Ovenfor  denne  Gruppe  nærmer  sig  en  Hob  af  Mænd 
og    Kvinder,     der    enten    have    antaget    Christendommen 


30 

eller  ere  velvilligt  stemte  for  den.  De  bagerste  kunne 
endnu  ej  rigtigen  høre,  hvad  der  siges,  og  lytte  derfor 
med  opløftede  Hoveder.  Forrest  sees  en  nylig  Døbt, 
iført  Daabens  hvide  Klædebon,  og  en  hél  Familie,  som 
allerede  i  længere  Tid  har  været  christnet.  Manden,  en 
velhavende  Honde,  væbnet  med  Bue  og  Pile,  fører  sine 
to  ældste  Børn  foran  sig,  og  ved  Siden  af  ham  bærer 
hans  Hustru  det  yngste,  indslumrede  Barn  paa  Armen. 
En  blind  Olding  er  alt  omhyggeligen  af  sin  Datter  ledet 
hen  til  et  Stensæde  tæt  ved  Munkene,  for  der  i  ufor- 
styrret Ro  at  kunne  høre. 

Længere  tilbage  findes  ikke  mere  nogen  venlig  Del- 
tagelse i  den  hellige  Handling.  Ivrigen  hvidsker  den 
hvidklædte  Offergode  til  Fribytteren  om  at  gjengjælde 
paa  Kirken,  hvad  der  er  forbrudt  mod  det  omvæltede 
Alter  oppe  i  Skoven.  Skjalden,  som  holder  den  grønne 
Kappe  tæt  sammen  om  sig,  og  hvis  Harpe  bæres  af  en 
Dreng,  vil  heller  med  sit  skarpt  spejdende  Oje  søge  Stof 
til  en  Nidvise,  end  tilfulde  gjennemtrænge,  hvad  Ansgar 
prædiker.  Den  ærværdige  Holde  (anselig  Godsejer)  med 
det  brede  hvide  Skjæg,  til  venstre  bag  ham,  betragter 
hele  Forsamlingen  med  Ligegyldighed,  medens  hans  Side- 
mand, en  Høvding  i  fuld  Rustning,  med  Alvor  taler 
Hedenskabets  Sag.  Forraader  end  den  Gruppe,  som  er 
tæt  ovenfor  Skjalden,  Velvillie  for  den  nye  Lære,  da  jo 
den  syge  Pige  tillidsfuldt  bringes  af  sin  Moder  og  sine 
Frænder  hen  til  Ansgar  for  at  læges,  saa  er  dette 
alligevel  intet  Bevis  for  virkelig  Deltagelse,  da  selve 
Hedningerne  ofte  ventede  sikker  Hjælp  hos  de  christne 
Præster  og  af  deres  hellige  Ceremonier. 

Længst  tilbage  sees  nogle  Rejsende.  Den  ene  lader 
sig,  endnu  mens  han  sidder  paa  Hesten,  alt  det  Ny 
fortælle  om  Kirkens  Opbyggelse  og  den  sydlige  fremmede 
Læres  Udbredelse.  Det  er  Kjøbmænd,  som  komme  nord 
fra,  og  herved  knyttes  hele  Fremstillingen  til  de  fjernere 
Egne  i  Danmark,  hvor  man  endnu  kun  kjendte  Christen- 
dommen af  hjemvendende  Kjøbmænds  og  Krigeres  For- 
tællinger. 


ni. 

Nogle  Bemærkninger  over  de  paa  Charlottenborg 
udstillede  Konstsager 

1828. 


1  lang  Tid  har  næppe  nogen  Konstudstilling  været  saa 
rig  og  interessant  som  den  i  Aar.  Af  ældre  Mestere 
sees  betydelige  Arbejder,  yngre  Talenter  ere  enten  i  Be- 
greb med  at  udvikle  sig  frit  og  ejendommeligt,  eller  vise 
en  alvorlig  og  heldig  Stræben,  og  fremmede  Konstnere 
have  desuden  ogsaa  bidraget  til  at  give  det  Hele  Af- 
vexling  og  Nyhed.  Der  findes  rigtig  nok  en  betydelig 
Ulighed  i  Antallet  af  de  forskjellige  Konstgrenes  Frem- 
bringelser, og  Maleriet  tæller  langt  flere  Dyrkere  end 
Bygnings-  og  Billedhugger-Konsten;  men  hint  kan  ogsaa 
hos  os  anvendes  langt  hyppigere  og  lettere,  og  de  for- 
skjellige Fag,  hvori  det  er  udstykket,  give  selv  det  under- 
ordnede Talent  Lejlighed  til  at  vise  sig  saa  fordelagtigt, 
som  det  næppe  vilde  være  muligt  i  de  tvende  andre 
Konster,  saalænge  som  en  større  Anskuelse  og  en  mere 
omfattende  Anvendelse  af  disse  ej  er  bleven  den  her- 
skende. Perspectiv,  Blomster,  Dyr,  Portræt  og  Land- 
skabsmaleriet kan  vistnok  ligesaa  godt  give  Geniet  Lejlig- 
hed til  at  vise  sig,  som  Historiemaleriet;  men  en  taalelig 

Naturefterligning,  net  behandlet,  er  allerede  tilstrækkelig 
til  at  rnore  os  i  disse  Fag.  Betragte  vi  derimod  et 
skjønt  componeret  og  rent  udført  architektonisk  Orna- 
ment, eller  de  fantasifulde  Arabesker,  som  zire  saa 
mangen  enChorstol,  eller  de  ædle  Former,  som  udmærke 
de  Gamles  Bronce-  og  Cinqvecentisternes  Guld-  og  Sølv- 
Kar,  eller  de  rige  Zirater  af  Figurer,  Hoveder,  Løvværk, 
som  findes  paa  Pandsere,  Skjolde,  Kaardegreb,  Bøsse- 
skjæfter:  saa  synes  vi  at  glemme,  at  det  er  i  disse  Gjen- 
stande,  at  det  plastiske  eller  architektoniske  Talent  viser 
sig  paa  en  ligesaa  mangfoldig  Maade  som  Malerens  i  de 
ovennævnte  Fag.  Og  hvorfra  ere  nu  hine  Konstværker 
komne?  —  Fra  Ornamentbilledhuggernes,  Snedkernes, 
Broncearbejdernes,  Guldsmedenes  og  Vaabensmedenes 
Værksteder:  saadan  en  Lejlighed  til  at  udfolde  en  skjøn 
og  udstrakt  Konstsands  give  selve  Haandværkerne,  naar 
disse  erholde  en  friere  Udvikling. 

Men  til  at  fremme  en  saadan  Udvikling  er  det  ej 
nok,  at  enkelte  dygtige  Mænd  i  de  nævnte  Haandværks- 
fag  virke  med  redelig  Iver,  eller  at  man  i  enkelte  Ar- 
bejder, som  f.  Ex.  i  Hr.  Dalhof 's  Candelabrer,  sporer  en 
ægte  Konstaand;  nej,  skal  Træet  staa  friskt  og  saftigt 
og  udbrede  en  velgjorende  Skygge,  da  maa  Roden  være 
sund  og  stærk;  hvis  ikke,  da  ville  de  enkelte  grønne 
Skud,  der  fremspire  til  hurtig  Henvisnen,  snarere  røre 
os  til  Vemod  end  til  Glæde. 

Bygningskonsten  maa  her  frem  staa  som  den  kjær- 
lige, Alt  opfostrende  Moder.  Thi,  da  saa  mange  forskjellige 
Haandværker  i  dennes  Arbejder  forene  sig  til  at  danne 
et  Helt,  saa  gives  her  ogsaa  den  bedste  Lejlighed  til  at 

skærpe  Øjet  og  danne  Haanden.     D°n  Renhed  i  Grund- 
Hovens  Skrifter     I.  Q 

forholdene,  den  Hensigtsmæssighed  i  Planen,  hvorpaa  den 
sande  architektoniske  Skjønhed  hviler,  kan  jo  finde  Sted 
i  den  simpleste  Bygning  og  i  det  simpleste  Husgeraad; 
tidligen  at  vænne  Øje  og  Haand  til  med  Bevidsthed  at 
føle  for  disse  Forhold,  med  Klarhed  at  skue  dem  og 
med  Sikkerhed  selv  at  anvende  dem ,  vil  paa  det  mest 
afgjørende  hæve  enhver  Haandværker,  som  føler  Lyst  og 
Kraft,  ud  over  hans  mere  indskrænkede  Sfære,  og  give 
ham  Lejlighed  til  at  skabe  selvstændigt,  i  Stedet  for 
instinctmæssig  at  efterligne  vedtagne  Former,  der  som 
oftest  ikke  engang  have  nogen  Betydning  for  ham. 

At  Akademiet  her  baade  kan  og  bør  virke  meget, 
det  er  vist;  at  det  har  virket  og  fremdeles  ogsaa  vil 
det,  derom  kan  kun  den  nære  Tvivl,  som  er  uvidende 
om  hvor  meget  der  i  de  senere  Tider  er  gjort  for  at 
uddanne  Alt,  hvad  der  griber  ind  saavel  i  Bygnings- 
konsten  som  i  Haandværksfagene.  Men  ene  formaar  det 
ikke  at  udrette  Alt;  en  kraftigere  Lyst  til  at  virke  paa 
en  dygtigere  Maade  og  til  at  gaa  videre  maa  besjæle 
vore  Haandværkere ,  for  at  en  saadan  Fremadskriden, 
som  i  mange  Henseender  vilde  være  ønskelig  for  selve 
de  arbejdende  Klasser,  skal  kunne  finde  Sted. 

Og  først  da,  naar  Alt  hvad  der  omgav  os,  bar 
Præget  af  en  dannende  Konstner-Aand,  vilde  en  bedre 
Sands,  en  renere  Følelse  blive  vækket  for  Konsten  i  den 
frieste  Udvikling.  Vi  begynde  omvendt,  ile  til  Malerier 
og  Statuer,  studse,  føle  og  glæde  os,  men  Øjet  er  usikkert, 
og  en  Mængde  ydre,  Konstværket  ganske  uvedkommende 
Omstændigheder  betinge  langt  mere  og  langt  oftere,  end 
vi  tro,  vor  Nydelse.  Moden  er  imidlertid  Maalestokken 
for  det,  som  skal  ansees  for  smukt  eller  hensigtsmæssigt 


35 

i  vore  Omgivelser,  og  hvor  netop  vor  egen  Følelse  aller- 
mest burde  lede  os,  lade  vi  os  beherske  af  den  lune- 
fuldeste, bizarreste  Despot.  Idet  vi  nu  bære  os  ad  som 
Bornene,  der,  uden  at  kjende  Bogstaver,  aabne  Bøger  og 
pluddre  rask  væk,  ligesom  for  at  indbilde  sig  selv  og 
Andre,  at  de  kunne  læse,  maa  Konstens  Magt  dybt  er- 
kjendes,  da  dens  Straaler,  selv  gjennem  saadant  et  Virvar 
af  Damp  og  Taage,  formaa,  i  det  ringeste  øjeblikkeligen, 
at  oplyse  og  gjennemgløde  os  og  bringe  os  til  at  ane 
den  i  sin  virkelige  Storhed. 

Vi  behandle  overhovedet  selve  Konstværkerne  alt 
for  flygtigt,  og  betragte  dem  langt  mere  som  Midler  til 
en  behagelig  Tidsfordriv,  end  som  Resultater  af  den  mest 
forskjellige  Natur-  og  Livsanskuelse,  der,  idet  de  for- 
skaffe os  en  ædel  Nydelse,  tillige  burde  aabne  vort  Øje 
for  en  alvorligere  og  dybere  Betragtning  af  det  store 
Alliv,  hvoraf  de  vel  blot  formaa  at  afspejle  enkelte  Lys- 
glimt og  Billeder,  men  saaledes,  at  vi  ofte  derved  faa 
en  langt  større  og  herligere  Anskuelse  af  Naturen,  end 
vi  ved  vore  dagligdags  Omgivelser  vilde  være  i  Stand  til 
at  erholde.  Vi  sky  jo  ordentlig  Betragtningen  af  ethvert 
Konstværk,  som  kræver  den  mindste  Anstrængelse,  og 
hvor  Mange  af  os  have  vel  nøjere  betragtet  de  architek- 
toniske  Tegninger? 

Vel  findes  der  i  Aar  blandt  disse  ikke  noget  Arbejde 
af  vore  ældre,  mere  bekjendte  Konstnere,  men  det,  som 
i  Architekturen ,  selv  uden  videre  Kundskab  til  den, 
virker  paa  enhver  Dannet,  Charakteren  i  Bygningen  og 
dennes  Totalvirkning,  ytrer  sig  naturligvis  alt  i  den 
yngre  Konstners,  ja  i  Elevens  Udkast.  Det  har  jo  noget 
pirrende,    behageligt   for   os,    naar   vi  betragte  den  unge 

Malers  eller  Billedhuggers  Værker,  og  da  opdage,  hvor- 
ledes hans  Lærer  har  virket  paa  ham,  om  han  føler 
mest  for  Form,  Colorit,  Lysvirkning  o.  s.  v. ,  eller  om 
han  vel  endog  med  Held  søger  at  forene  flere  af  disse 
Fortrin.  Men  denne  samme  Nydelse  kunne  vi  have  lige- 
saa  fuldkommen  ved  at  gjennemgaa  den  yngre  Architekts 
Compositioner.  Ogsaa  her  blive  vi  opmærksomme  paa,  at 
denne  eller  hin  bekjendte  Bygning,  eller  at  den  i  hans 
Lærers  Arbejder  herskende  Stil  mér  eller  mindre  har 
opfyldt  hans  Sjæl;  snart  viser  Planen  mest  Skarpsindig- 
hed, og  snart  er  Opstalten  rejst  med  levende  Sands  for 
Udtryk  og  Virkning. 

Disse  forskjellige  Retninger  udtale  sig  ogsaa  i  D'hrr. 
Thielemanns,  Chr.  Hansens  og  Thorins  Projecter  til 
en  Markedsplads,  det  vil  sige:  en  Plads,  omgivet  med 
Butiker  for  de  til  Markederne  i  en  stor  Stad  sammen- 
strømmende  Handlende,  og  forsynet  med  Forfrisknings- 
og  Forlystelses-Steder.  Denne  Opgave  havde  vel,  med 
Hensyn  til  Opfatningen,  den  Vanskelighed  for  de  nævnte 
Konstnere,  at  de  her  aldrig  have  sét  noget  Lignende; 
men  da  de  jo  dog  have  havt  Lejlighed  til  at  gjøre  sig 
bekjendte  med  alle  Opgavens  enkelte  Dele,  og  Pro- 
grammet, som  det  af  Tegningerne  synes,  har  givet  dem 
megen  Frihed,  da  der  ingen  Dimensioner  ere  foreskrevne, 
men  blot  forlangt  en  passende  Anordning  af  Butikerne 
og  Forening  af  Forfrisknings- Værelser,  Concert-Sal  og 
Theater  i  en  og  samme  Bygning,  saa  var  her  netop 
Lejlighed  til  at  Enhver  ganske  kunde  følge  den  Retning, 
som  hans  Følelse  gav  ham. 

Thielemann  har  derfor  ogsaa  ved  store,  rolige, 
skjønt  sammenstillede  Masser  vist,  hvor  rigtigen  han  alt 

har  opfattet  Midlerne  til  at  frembringe  en  stor  Virkning. 
Ogsaa  i  hans  Plan  hersker  den  samme  Følelse  for  Stor- 
hed; men  i  enkelte  Partier  af  den,  f.  Ex.  i  Hoved- 
bygningen, har  han  dog  lidt  for  meget  forsømt,  at  tage 
Hensyn  til  den  for  et  saadant  Sted  saa  ønskelige  Be- 
kvemhed, og  i  hans  Gjennemsnit  af  samme  er  et  skjont 
Forhold  ej  overalt  vedligeholdt. 

Ganske  modsatte  Fortrin  har  Hansens  Project.  Med 
Omhyggelighed  er  her  tænkt  paa  at  indrette  Alt  paa  det 
bekvemste;  med  Forstand  er  enhver  Plads  benyttet,  de 
mest  gængse  Liebhaberier  bemærkede  og  sørget  for  deres 
Tilfredsstillelse,  saa  at  Planen  har  faaet  alt  det  særegent 
Charakteristiske,  man  kunde  fordre  af  slig  en  Bygning, 
og  det  synes,  som  om  denne  Konstner  klarest  har  tænkt 
sig  Bygningen  opført  paa  et  bestemt  Sted,  under  be- 
stemte Forhold.  Men  Opstalten  er  langtfra  saa  tilfreds- 
stillende; her  hersker  lidt  for  megen  Smaalighed  i  For- 
holdene og  Ængstelighed  i  Sammenstillingen. 

Midt  imellem  begge  de  nævnte  Konstnere  synes  Hr. 
Thorin  at  staa,  og  hans  Project  indeholder  begges  For- 
dele og  Mangler.  En  langt  skjønnere  Anordning,  en  be- 
kvemmere Communication  udmærker  hans  Plan  til  Hoved- 
bygningen fremfor  Thielemanns;  men  den  Iagttagelses- 
Aand,  den  Betænksomhed  med  Hensyn  til  Bygningens 
praktiske  Udførelse,  som  der  findes  i  Hansens,  savnes  i 
denne.  Hans  Opstalt  og  Gjennemsnit  have  noget  male- 
riskt,  let,  i  enkelte  Partier  endog  zirligt  ved  sig,  og  med 
Smag  og  Følelse  har  han  anvendt  sine  Ornamenter,  f.  Ex. 
Basreliefs;  men  han  holder  ikke  allevegne  sine  Partier 
samlede,  er  ej  fri  for  Smaaligheder  i  det  Enkelte,  og 
skader  derved  Totalvirkningen. 

Den  Lyst,  som  mér  eller  mindre  spores  i  de  om- 
talte Projecter,  til  at  sætte  ethvert  Middel  i  Bevægelse 
for  at  frembringe  Afvexling,  Elegants  og  Rigdom  i  Alt 
hvad  der  henhører  til  Bygningens  Decoration,  som  hos 
Thorin  og  Hansen,  eller  til  at  give  det  Hele  et  saa 
alvorligt  og  pompøst  Udseende,  som  næppe  svarer  til 
vort  Begreb  om  en  Markedsplads,  som  hos  Thielemann, 
er  vistnok  den  undskyldeligste  Fejl  hos  unge  Artister,  især 
paa  en  Tid,  da  man  i  en  Masse  af  Pragtværker  med 
Omhu  og  Smag  har  søgt  at  ordne  Bygningskonstens  her- 
ligste Frembringelser  efter  deres  forskjellige  Stile,  men 
derved  tillige  har  frembragt  en  alt  for  stærk  Sondring 
mellem  det,  som  man  kalder  Stil,  Charakter,  Decoration, 
og  den  indre  nødvendige  Organisation,  som  enhver  Byg- 
ning fordrer.  Hine  Mesterværker  tilhøre  for  største 
Delen  længst  hensvundne  Tider,  ere  opførte  under  for- 
skjelligt  Klima,  i  forskjellig  Hensigt  og  efter  ganske 
andre  Fordringer,  end  vi  hos  os  vilde  gjøre  til  de  samme 
Bygninger,  og  en  rigtig  Anvendelse  af  det,  som  klæder 
og  smykker  hine  Bygninger,  men  som  her  ofte  vilde 
blive  hensigtsløst,  er  meget  vanskelig.  Ej  alene  praktisk 
Erfaring,  men  ogsaa  et  alvorligt  Studium  af  Grund- 
principerne  i  de  forskjellige  Hovedstile  og  smagfuld  Brug 
af  dette  Studiums  Resultater  maa  derfor  understøtte  Ar- 
chitekten,  for  at  ej  en  indre  Mangel  paa  Forbindelse 
mellem  Bygningens  mechaniske  02  konstneriske  Side  skal 
blive  alt  for  kj endelig. 

Men  dette  Alvor  i  at  studere,  denne  Smag  i  hen- 
sigtsmæssigt at  anvende  sine  Kundskaber,  synes,  i  det 
ringeste  for  en  stor  Del,  at  savnes  i  Hr.  Schmidts 
Project  til  en  Markedsplads.     Hans  Plan,    af  meget  be- 

tydeligt  Omfang,  har  noget  stort  og  reelt  ved  sig.  Men 
i  Opstalten  er  det  rigtig  nok  kjendeligt,  at  Hr.  Schmidt 
har  i  Udlandet  sét  en  Del,  at  han  har  Livlighed  og  Fan- 
tasi, men  tillige  at  han  ved  denne  Lejlighed  mere  vilde 
vise  hvad  han  har  sét,  end  alle  Tider  gjøre  sig  strængt 
Regnskab  for  Anvendelsen  deraf.  De  lange  Colonnader, 
der  bære  Mure  med  Vinduer,  hvis  alvorlige  Forhold  ikke 
svare  til  det  Øvriges  Charakter;  disse  ovenfra  belyste 
Corridorer,  hvis  Oplagsværelser  og  Arcader,  af  uforhold- 
rnæssig  Højde,  hvile  ovenpaa  Butikerne;  Hovedbyg- 
ningens Facade  med  svære  joniske  Pilastre  ovenpaa  smaa 
firkantede  Piller;  den  brillante  Trappe,  som  vi  alt  kjende 
fra  foregaaende  Udstillinger,  og  som  med  sit  Vindfang 
næppe  vilde  blive  et  behageligt  Naboskab  for  Bufetten  og 
de  tilstødende  Sale ;  endelig  den  Misforstaaelse  af  Op- 
gaven, at  lægge  et  Xationaltheater  hen  paa  den  bagerste 
Del  af  en  Markedsplads,  hvor  vel  ligesaa  mange  Frem- 
mede som  Indfødte  strømme  sammen,  alt  dette  synes 
unægteligen  at  røbe  en  vis  Lyst  til  at  glimre  paa  Grundig- 
hedens, Sandhedens  og  Skjonhedens  Bekostning. 


Af  Skulptur- Arb ej  der  er  der  i  Aar  ej  udstillet 
saa  Lidet,  men  kun  tvende  af  Akademiets  yngre  Konstnere 
have  leveret  Bidrag  hertil,  lutter  Basreliefs.  Hr.  Chri- 
stensen har  i  sin  Composition:  "Elias,  som  bringer  den 
sørgende  Moder  hendes  igjen  til  Livet  opvakte  Barn« 
meget  smukt  sammenstillet  sine  Figurer  02  givet  Profeten 
Alvor  og  Værdighed;  men  næppe  bar  han  gjort  sig 
rigtigt  Regnskab  for  Bevægelsen  og  Foldekastet  i  Drape- 
rierne.     Saaledes    kunde    vel    ikke    Fligen    af  Profetens 

Kappe  bevæge  sig  over  Skulderen,  som  den  der  gjør,  og 
hvorledes  vilde  Konstneren  overhovedet  gjøre  Rede  for 
Sammenhængen  i  hele  denne  Kappe?  Moderens  Slør 
har  samme  Charakter  i  Folderne  som  hendes  Over- 
gevandt, og  dog  begynder  ved  hendes,  ingenlunde  vold- 
somme Bevægelse  hint  alt  at  flagre  i  Vejret,  medens  et 
lille  Parti  af  Overgevandet  bliver  liggende  paa  hendes 
Sæde,  uagtet  det  ifølge  dets  øvrige  Anordning  maatte 
trækkes  ned  af  de  sig  fremadbevægende  Lemmer,  som 
det  bedækker.  Hr.  Simonsen  har  i  sit  Basrelief :  »Chri- 
stus  og  den  blodsottige  Kvinde«  lagt  et  sandt  og  følt 
Udtryk  i  den  kvindelige  Figurs  Ansigt  og  Hovedbevægelse; 
men  Udførelsen  af  de  »dansende  Figurer  efter  Prof.  Lunds 
Tegning«  erindrer  vel  meget  om  at  han  endnu  er  en  Be- 
gynder i  Plastiken. 

Skulde  det  ogsaa  være  fordelagtigt  for  den  unge 
Billedhugger,  saa  meget  at  beskjæftige  sig  med  Arbejder 
i  Relief?  Staar  ej  hans  Øje  og  Haand  Fare  for  at  blive 
vant  til  en  Ubestemthed,  som  den  egentlige  Plastik  ikke 
taaler?  Det  er  kun  i  Statuen,  at  vi  se  Billedhugger- 
konsten  i  hele  sin  Fylde,  thi  Basrelieffet  er  langt  mere 
beslægtet  med  Maleriet;  og  vilde  det  derfor  ikke  være 
langt  naturligere,  at  han  gjorde  sig  bekjendt  med  de 
Fordringer,  som  der  kan  gjøres  til  en  veludført  Billed- 
støtte, og  fik  Lejlighed  til  at  udføre  fritstaaende  Figurer 
efter  den  levende  Model  for  ret  at  blive  fortrolig  med 
Formerne,  som  de  virkeligen  ere. 

Sandt  nok,  at  han  i  Relieffet  kan  langt  lettere  vise 
Talent  for  Composition,  Rigdom  i  Motiverne,  Følelse  i 
Bevægelserne,  end  naar  han  skal  componere  en  Statue; 
men    den  Convenients,  som  Basrelieffet  fordrer,  er  svær, 

saafremt  der  i  Anordningen  skal  undgaaes  en  alt  for 
stræng  Symmetri  og  for  mange  paa  hinanden  dyngede 
Planer,  og  Ligevægten  i  de  forskjellige  Partier  og  Liv- 
ligheden i  Grupperne  dog  vedligeholdes,  og  saafremt  en- 
hver Del  strængt  skal  sættes  paa  den  Plan ,  det  engang 
antagne  Relief  fordrer,  og  det  Hele  dog  skal  beholde 
Blødhed,  Runding  og  saaledes  smelte  over  i  Grundfladen, 
at  enhver  håard  Overskjæring  af  denne  undgaaes,  uden 
at  Konstværket  taber  den  nødvendige  Bestemthed.  Hvor 
vanskeligt  det  er  at  opfylde  disse  Betingelser,  blive  vi 
maaske  lettest  opmærksomme  paa,  naar  vi  betragte  det 
Basrelief,  som  Bissen,  en  saa  talentfuld  og  alt  mere 
øvet  Konstner,  har  sendt  hjem  fra  Rom,  og  som  fore- 
stiller »Hectors  Lig,  begrædt  af  hans  Kone,  Forældre  og 
Paarørende«.  Betragte  vi  de  enkelte  Dele,  saa  finde  vi 
et  Udtryk  af  Smerte  i  Hecubas,  Andromaches  og  Paris's 
Figurer,  der  baade  er  dybt  følt  og  rigtig  tænkt  efter  de 
forskjellige  Charakterer;  Priamus,  Hecuba  og  Ammen 
med  Barnet  danne  en  smuk  Gruppe,  og  deres  Draperier 
have  brede,  velmotiverede  Partier.  Men  som  et  Helt 
betragtet  er  Anordningen  dog  for  stræng  symmetrisk,  og 
næppe  kan  det  billiges,  at  Priamus,  Konge,  Fader,  Olding, 
sees  alt  for  rolig  staaende  bag  sin  Kones  Stol.  Saaledes 
er  ogsaa  Overgangen  imellem  Planerne  næppe  ganske 
conseqvent;  det  støder  Øjet,  at  Hectors  nedhængende 
Arm,  der  desuden  ej  bær  Dødens  Præg,  træder  saa 
stærkt  frem  for  Andromaches  Ben,  da  hun  jo  sidder 
forved  Liget;  Hectors  udstrakte  Ben  ere  derimod  meget 
fladt  behandlede  trods  deres  temmelig  stærke  Relief,  i 
Modsætning  til  den  Runding,  Konstneren  har  givet  Helene, 
som    staar   bag    ved   Liget,    og    det   ophængte    Sværd    og 

Skjold  havde    vistnok   gjort   bedre  Virkning,    dersom  det 
var  behandlet  med  større  Lethed. 

Her  staaer  Thorvaldsen  ene  blandt  de  moderne 
Konstnere  som  et  stort  Mønster,  der  lettere  lader  sig 
beundre  end  heldigen  efterligne.  Man  betragte  hans  ud- 
stillede Basreliefs:  Amor  og  Psyche,  Bacchus  og  Amor, 
de  tvende  Aarstider,  Sommer  og  Vinter,  hvor  Genier 
plukke  Frugter  og  præsse  Druer,  endeligen  Konstner- 
genien,  der  gyder  Olie  i  Lampen  for  den  siddende  tanke- 
fulde Kvinde,  Konststudiunimets  skjønne  Repræsentant: 
lutter  Afstøbninger  over  hans  Modeller.  Den  herlige, 
naive  og  store  Opfatning  af  det  rent  Menneskelige  i 
Motiverne  behøver  vistnok  ingen  Tolk  for  at  tiltale  og 
røre  Enhver,  som  har  en  ufordærvet  Foleise;  men  hvad 
vi  maaske  ikke  alle  lægge  Mærke  til,  det  er,  at  denne 
Anordning  af  Figurerne,  som  virker  saa  behageligt  paa 
vort  Oje,  er  saa  langt  fra  at  være  naturlig,  at  den  tvert- 
imod  er  udsprunget  af  den  højeste  Convenients,  men  saa 
nødvendig  betinget  af  Konstværkets  Natur,  saa  ægte 
konstnerisk  opfattet,  og  conseqvent  ført  gjennem  det 
Hele,  at  den  derved  faar  en  indre  Sandhed,  som  bringer 
os  til  at  glemme  Virkeligheden.  Betragte  vi  derpaa  om- 
hyggeligen  Maaden,  hvorpaa  disse  Arbejder  ere  udførte, 
da  ville  vi  blive  overbeviste  om,  hvormeget  det  Runde, 
Fremtrædende,  Bløde  i  Figurerne  beror  paa  Iagttagelsen 
af  de  forskjellige  Planers  gjensidige  Forhold,  og  paa  en 
saa  let  og  kjæk  Behandling  af  de  mest  tilbagestaaende 
Dele,  at  vor  Konstner,  for  her  ej  at  blive  for  svær,  flere 
Gange  blot  har  angivet  Gjenstandenes  Contourer  med  lette 
Indridsninger  i  Grundfladen. 

Blandt  flere  udstillede  Buster  udmærker  sig  Land- 
skabsmaler Dahls  Portræt  af  Thorvaldsen;  den  er  nok 
modelleret  i  Enden  af  1821  eller  Begyndelsen  af  1822, 
og  lignede  endnu  i  flere  Aar  derefter  saare  træffende. 
Den  fri  og  følelsesfulde  Behandling  af  Marmoret,  især 
i  Ansigtet  og  paa  Halsen,  gjør  at  den  maa  betragtes 
som  en  af  Thorvaldsens  allerskjønneste  Portræt-Buster. 
Gjenfinde  vi  end  ikke  den  samme  Frihed  i  Bissens 
Udførelse  af  Hr.  Secretær  Thieles  Portræt  i  Marmor,  saa 
vidner  alligevel  den  Omhyggelighed  og  den  Sandhed, 
hvormed  han  første  Gang  har  søgt  at  udmejsle  sin  lig- 
nende og  livfulde  Model  af  den  haarde  Sten,  om  det 
Alvor  og  den  Dybde,  som  er  charakteristisk  for  denne 
Konstners  Liv  og  Værker. 

Modellen  til  det  Pomonas  Hoved  af  Freund,  som 
er  udstillet,  og  som  er  udfort  i  Marmor  for  Grev  Schøn- 
born  til  Decoration  i  en  Havesal,  har  strænge,  men 
skjønne  Former,  og  viser  et  nøje  Studium  af  Antiken; 
Haaret  og  Krandsen  ere  maaske  de  mindst  heldige 
Partier. 

Tvende  Afstøbninger  over  Statuer  af  Thorvaldsen 
ere  ligeledes  udstillede.  Den  ene  forestiller  Grevinde 
Oster m an n  i  siddende  Stilling  og  i  naturlig  Størrelse. 
Det  første  Motiv  er  taget  af  den  siddende  Agrippina  i 
den  capitolinske  Samling,  men  dette  Motiv  er  her,  som 
overalt  hvor  denne  Konstner  følger  de  Gamles  Fodspor, 
anvendt  saa  forstandigt,  og  Kroppens  noget  forover  bøjede 
Stilling,  Afvexlingen  i  Anordning  af  Arme  og  Ben  saa 
heldigt  bragt  i  Harmoni  med  Grevindens  noget  sørg- 
modige og  tankefulde  Ansigt,  at  vi  ganske  glemme  Por- 
trætet  og  føle  os  grebne  af  den  samme  Vemod  og  Tanke- 

fuldhed,  som  Statuen  udtaler.  Dette  er  et  af  de  Ar- 
bejder, som  kunne  lære  den  unge  Konstner,  hvad  det 
vil  sige  at  studere  et  andet  Konstværk,  føle  sig  ind  i 
det  og  ligesom  bemægtige  sig  den  levende  Aand,  der 
besjæler  det,  for  med  den  selvstændig  at  skabe  et  nyt 
Værk.  Barmen  er  behandlet  med  Sandhed  og  Smag; 
Armene,  Hænderne,  især  den  højre,  og  Fødderne  ere 
smukt  modellerede.  Det  Standpunkt,  hvorfra  man  ser 
Statuen  bedst,  er  lige  over  for  dens  venstre  Side;  dens 
højre  er  langtfra  saa  heldigen  behandlet,  hverken  med 
Hensyn  til  Forholdene,  eller  til  Draperiets  Anordning  og 
Charakter.  Den  anden  Statue  er  hans  Danserinde.  Ved 
denne  Figur  kunde  man  maaske  fristes  til  at  spørge,  om 
Thorvaldsens  Genius  har  begejstret  ham  til  at  udføre 
den,  eller  om  den  ej  snarere  er  et  Foster  af  Lyst  til  at 
vove  det,  som  Andre  alt  havde  vovet.  Dens  Hoved  har 
et  skjont  Udtryk  af  Glæde  og  Ynde,  og  Bevægelsen  er 
zirlig,  men  Overkroppen  er  lidt  for  svær  til  Under- 
kroppen, og  denne  lidt  for  fint  bygget  for  en  Danserinde. 
I  hendes  Laar  02  Ben  maatte  man  dog  kunne  se  Virk- 
ningen  af  hendes  Konstøvelse;  de  maatte  have  Kraft  og 
Smidighed  og  Bestemthed  i  Muskulaturen,  uden  derfor 
at  blive  svære  eller  ukvindelige.  Men  maaske  Konst- 
neren  ej  har  villet  fremstille  en  Danserinde,  men  blot  en 
dansende  ung  Pige?  —  dog,  selv  i  dette  Tilfælde  blive 
Under-Extremiteterne  noget  for  spinkle.  Hendes  svare 
Draperi  synes  ikke  heller  at  være  ganske  rigtigen  tænkt. 
Det  bevæges  stærkt  tilbage,  endskjøndt  hendes  Bevægelse 
fremad  ej  synes  heftig,  thi  da  vilde  vel  Overkroppen 
være  bøjet  noget  mere  forover;  det  bevæger  sig  desuden 
blot  i  én  Retning,  nemlig  tilbage,  da  det  dog  ved  Dansen 


45 

rimeligvis  ogsaa  vilde  faa  en  Bevægelse  opad.  Det 
Eneste,  hvorved  dets  Rigtighed  blev  uantastelig,  vilde 
være,  at  antage  det  kastet  til  Side  af  Yinden,  men  dette 
kunde  vel  næppe  ansees  for  et  heldigt  Motiv  ved  en 
dansende  Figur. 


Flere  Afstøbninger  over  antike  Statuer  ere  ligeledes 
i  Aar  udstillede  første  Gang,  og  det  er  en  stor  Glæde 
at  se  den,  for  et  Konstakademi  i  en  Hovedstad,  vel 
fattige  Antiksamling  at  blive  efterhaanden  forøget.  Blandt 
disse  Afstøbninger  er  den  saakaldede  Venus  fra  Milo 
den  vigtigste.  Denne  Statue  af  fintkornet  parisk  Marmor 
blev  ved  en  Hændelse  fundet  paa  Øen  Milo  af  en  græsk 
Bonde  i  Februar  Maaned  1820,  da  han  grov  efter  Stene 
til  en  Bygning;  den  laa  tilligemed  3  Hermer  i  en  nische- 
artig  Bygning,  hvis  rødmalede  Vægge  vare  decorerede 
med  Blomsterkrandse.  Efter  at  nogle  Hindringer  vare 
blevne  ryddede  af  Vejen,  kjøbte  den  franske  Ambassadør 
i  Constantinopel,  Marquis  de  Riviere,  den  og  forærede 
den  til  Ludvig  XVIII,  som  lod  den  opstille  i  Pariser-Museet. 
Ved  dens  xlnkomst  til  Paris  fandt  man  Draperiet  meget 
beskadiget,  det  højre  Fodblad  og  Armene  (ligesom  i  Af- 
støbningen) vare  borte,  den  yderste  Del  af  Næsen  stærkt 
læderet,  Underlæben  og  Hagen  svagere.  Ryggen  over 
Skulderbladene  var  bleven  furet  af  nogle  Tove,  hvor- 
med man  først  havde  slæbt  den  ombord  paa  et  græsk 
Skib.  Næsen  og  det  venstre  Fodblad  ere  blevne  restav- 
rerede  af  en  Billedhugger  Lange,  der  alt  i  længere  Tid 

har  været  Restavrator  ved  Museet. 

t 

Denne  Statue  har  oprindeligen  bestaaet  af  to  Marmor- 
blokke, der  med  en  Metal-Pløk  ere  forenede  lidt  ovenfor 
Laarets  Begyndelse;  den  venstre  Arm  har,  som  Pløk- 
Hullet  i  Bruddet  endnu  bevidner,  været  tilsat  af  et  3die 
Stykke.  Alt  i  Oldtiden  har  den  været  restavreret  saavel 
i  Draperiet  paa  det  højre  Laar,  tæt  under  begge  Blok- 
kenes Sammenføjning,  som  ved  den  venstre  Fod  og 
Plinthen,  hvorpaa  den  hviler.  Denne  har  endnu  bevaret 
sin  antike  Restavration,  der  er  af  en  lidt  mindre  fin- 
kornet Marmorart  og  bær  en  Inscription  med  Frag- 
menter af  et  Konstner-Navn ,  som  nu  er  blevet  et  Tvi- 
stens Æble. 

Det,  som  uafhængigt  af  Fremstillingens  Ojemed  gjor 
denne  Statue  saa  mærkelig,  er  Livet,  som  gaar  igjennem 
dens  Stilling  og  Bevægelse,  den  herlige  Afvexling,  som 
uden  al  Tvang  er  bragt  til  Veje  i  alle  Legemets  Dele,  og 
fremfor  alt  den  ædle  og  følte  Natursandhed,  hvormed  det 
Nøgne  er  modelleret  i  slanke,  store  Forhold.  Næsten 
hele  Overkroppens  Forside  har  endnu  bevaret  den  sidste 
Fuldendelse  af  Marmoret,  og  selv  i  Afstøbningen  kan 
Øjet  føle  det  Bløde,  Elastiske,  næsten  Fhijelsartige,  som 
giver  det  friske,  varme  Legeme  den  mest  henrivende 
Ynde. 

Hvad  de  enkelte  Dele  angaar,  da  findes  i  Hoved  og 
Hals  nogle  Urigtigheder;  Halsen  hælder  maaske  for  meget 
over  mod  den  højre  Skulder;  Munden  er  ikke  saa  lidt 
skjæv  mod  den  venstre  Kind,  der  ogsaa  synes  noget  op- 
svulmet; Ojnene  have  Liv,  men  deres  Former  ere  ikke 
smukke.  —  Dog  Ansigt  og  Hals  have,  som  man  selv 
kan  se  i  Afstøbningen,  ikke  nogen  ren,  ubeskadiget  Over- 
flade;   maaske    have    disse    Skjodesløsheder    været    langt 

mindre  paafaldende,  da  Statuen  stod  ukrænket  af  Tid  og 
Barbari,  maaske  ere  de  Beviser  for,  at  selv  dette  koste- 
lige Værk  blot  er  en  Copi  efter  et  i  Oldtiden  bekjendtere 
Arbejde.  Draperiet  har  lidt  meget;  det  synes  imidlertid, 
som  om  det  aldrig  har  været  det  Fortrinligste  ved  Statuen, 
og  som  om  det  højre  Bens  Contour  har  været  lidt  for  frem- 
tvunget mellem  alt  for  bestemt  angivne  Masser  af  Ge- 
vandtet. Flere  bekjendte  Archæologer,  f.  Ex.  Quatremere 
de  Quincy,  Millingen,  Clarac,  have  anstillet  interessante 
Undersøgelser  om  denne  Statues  Betydning.  Deri  ere  de 
enige,  at  den,  efter  Character  i  Formerne  og  efter  Stil- 
ling og  Drapering  at  dømme,  maa  forestille  en  sejrende 
Venus;  men  om  denne  Venus  ene  har  udgjort  en  fuld- 
stændig Composition,  eller  blot  en  Del  af  en  Gruppe, 
om  hun  sejrer  over  Mars,  eller  over  Juno  og  Minerva  i 
den  bekjendte  Skjønhedstrætte,  derom  have  de  nævnte 
Lærde  saa  højst  forskjellige  Meninger,  som  der  nød- 
vendigvis maa  opstaa,  hvor  Fantasi  og  Skarpsindighed 
maa  træde  i  Stedet  for  sikre  historiske  Kjendsgjerninger. 


Den  Mangfoldighed  og  Afvexling,  som  findes  i  de  i 
Aar  udstillede  .Malerier,  gjor  det  nødvendigt  at  betragte 
dem  efter  deres  forskjellige  Fag  for  at  erholde  en  desto 
lettere  og  klarere  Oversigt.  Vi  begynde  altsaa  med 
Historiemaleriet,  da  Konstneren  herved  har  den 
skjønneste  og  mest  udstrakte  Mark  til  at  vise  Talent  og 
frembringe  den  største  Virkning.  Interessantest  maa  det 
naturligvis  blive  for  ham,  naar  han  ikke  bindes  ved 
andre  Baand,  end  ved  dem,  som  Konstværkets  Natur 
selv  paalægger  ham;  og  af  saadanne  Malerier,  hvorKonst- 

neren  uhindret  af  ydre  Forhold  har  kunnet  arbejde, 
tæller  Udstillingen  5.  Et  af  disse  er  udført  af  en  erfaren 
Mester,  tvende  af  yngre,  men  alt  øvede  Konstnere,  tvende 
af  unge  Elever,  og  af  disses  Arbejder  ville  vi  lade  vor 
Opmærksomhed  først  tiltrækkes. 

Hr.  F.  Stork,  der  forrige  Aar  udstillede  første  Gang 
et  Maleri,  har,  uagtet  andre  Studier  hindre  ham  i  med 
hele  sin  Kraft  at  trænge  ind  i  Konsten,  gjort  betydelige 
Fremskridt.  Følelse  for  det  Ædle  og  Rørende,  Sands 
for  Skjønhed  i  Formerne,  let  Indbildningskraft,  Nethed 
og  Omhyggelighed  i  Udførelsen  spores  tydeligen  overalt, 
lige  indtil  i  Bitingenes  Behandling  og  Anordning,  i  hans 
Composition  »Fingal  og  Ossian,  der  finde  den  unge  Oscar 
dødelig  saaret  af  Carbar,  som  ligger  udstrakt  til  højre  i 
Stykket.  Oscar  synes  nyligen  at  have  opgivet  sin  Aand«. 
At  samle  de  enkelte  Partier  til  et  skjønt  og  betydnings- 
fuldt Hele,  med  Bestemthed  at  angive  Forholdet  mellem 
Lys  og  Skygge,  undgaa  Fejl  i  Hovedforholdene,  opfatte 
det  Store  i  Cbaraktererne  og  selvstændig  at  betragte 
Naturen,  disse  ere  de  Dele  af  Konsten,  som  naturligvis 
maatte  falde  Hr.  Stork  sværest  at  tilfredsstille  og  især 
gjøre  Fordring  paa  et  alvorligt  og  grundigt  Studium. 

Hr.  Eddelien*)  har  i  sit  Maleri:  »Orpheus,  der,  paa 
Vejen  til  Underverdenen  for  at  hente  sin  Eurydice  til- 
bage, søger  at  formilde  Cerberus  ved  sin  Lyras  Toner« 
langt  mere  givet  Beskueren  Lejlighed  til  at  glæde  sig 
over  den  unge  Konstners  heldige  Fremskridt  og  alvorlige 
Stræben,  end  til  en  egentlig  Nydelse.  Selv  paa  en  for 
Stykket  heldigere  Plads,    vilde  de  rørende  og  naive  Mo- 


Erdelien    kaldes    denne    Konstner    i    Udslillingskatalogerne    før 
lbB2,  og  saaledes  skrev  ogsaa  Høyen  her  Navnet.     Udg.   Anm. 

ti  ver  i  de  nedsvævende  Skygger  næppe  formaa  at  bringe 
Liv  ind  i  den  matte  Handling  og  det  for  Ubestemte  i 
Hovedfigurens  Udtryk.  Men  der  er  Storhed  i  Tegningen, 
endskjondt  Forholdet  mellem  Legemets  Hoveddele  ej  er 
rigtigt.  Den  højre  Skulder,  Arm  og  Hofte  ere  malte  med 
Sandhed  og  Kraft;  Anordningen  og  Bevægelsen  i  Dra- 
periet er  vel  tænkt;  Stillingen  derimod  er  urigtig,  Or- 
pheus  hviler  ej  paa  det  venstre  Knæ,  og  det  højre  Ben, 
der  synes  at  røbe  lidt  Hastværk,  har  alt  for  liden  Be- 
stemthed i  Angivelse  af  Musklerne.  I  Anvendelsen  af 
Reflexer  svnes  Hr.  Eddelien  at  have  tilladt  sig  nogen 
Vilkaarlighed;  de  røde  Reflexer  paa  Ryggen  og  de  blaa 
paa  Maven  ere  næppe  paa  deres  rette  Plads. 

Det  sande  historiske  Talent,  som  Hr.  Blunck  alt 
forrige  Aar  havde  Lejlighed  til  at  vise  i  sin  Carton,  gjør 
at  vi  nærme  os  med  temmelig  spændt  Forventning  til 
hans  Maleri:  "Elias  der  bringer  Enken  i  Zarepta  sit  Barn 
tilbage«.  Det  er  et  heldigt  Æmne  for  en  Maler,  og  i 
Hovedsagen  blive  vi  vistnok  ogsaa  tilfredsstillede  af  Hr. 
Bluncks  Arbejde,  om  der  end  er  Meget  i  Enkelthederne, 
som  ej  behager. 

Øjeblikket  er  særdeles  godt  valgt.  Profeten  kommer 
netop  ind  ad  Døren  fra  sit  Kammer  og  har  fundet 
Moderen  hensunket  i  Sorg  over  sin  døde  Søn;  Lyden  af 
Fodtrinene  har  vækket  hende  op  af  hendes  Kummer;  hun 
ser  den  gamle  Mand  med  det  Barn  paa  Armen,  som 
hun  troede  dødt,  men  som  længselfuldt  strækker  hende 
den  lille  Arm  imøde,  og  hun  rejser  sig  og  aabner  sine 
Arme  for  at  modtage  det,  medens  den  uventede  Moder- 
glæde vel  bringer  Hjertet  til  at  slaa  med  raskere  Slag, 
men   dog   ej    formaar   strax   at   lade   hvert  Spor   af   Sorg 

Hoyens  Skrifter.     I.  4. 

forsvinde  af  de  taareduggede  Øjne  og  Kinder.  Dette 
gribende  Moment  har  Konstneren  villet  fremstille,  og  det 
er  lykkedes  ham.  Den  skjønne  Fordeling  af  Lys  og 
Skygge  i  rolige,  velordnede  Masser,  den  hensigtsmæssige 
Sammenstilling  af  Figurerne;  de  fri,  storartige  Partier, 
som  Draperierne  ere  holdte  i,  alt  dette  vil  vistnok  glæde 
Betragteren,  jo  mere  han  undersøger  Stykket;  men  frem- 
for Alt  fortjener  Moderens  Hoved  Beundring.  Hun  vover 
næsten  endnu  ikke  at  tro,  at  Barnet  lever,  før  hun  har 
faaet  det  i  sine  Arme,  trykket  det  til  sit  Bryst,  og  denne 
Uvished,  denne  Kamp  mellem  Smil  og  Taarer  er  det, 
som  vi  maa  beundre  som  et  ægte  genialsk  Træk  af 
Konstneren.  Denne  dybe  Opfatten  af  Modersorgen  ytrer 
sig  ogsaa  i  Overkroppens  og  Armenes  Bevægelse,  i  det 
sjødeslost  omkastede  Draperi,  det  nedhængende  Haar; 
men  i  Underkroppens  Bevægelse  har  den  maattet  give 
efter  for  et  falsk  Raisonnement.  Hun  har  ej  alene  rejst 
sig  for  at  modtage  Barnet,  men  ogsaa  for,  som  det 
synes,  taknemmelig  at  knæle  for  Profeten.  Dog,  i  et 
saadant  Ojeblik  maatte  vel  Moderomhed  og  Moderglæde 
først  ret  udstrømme,  før  nogen  anden  Følelse  kunde 
komme  til  at  ytre  sig,  og  denne  Dobbelthed  i  Bevægelsen 
svækker  netop  Indtrykket  af  den  Enhed  og  Dybde,  som 
saa  herligt  er  udtalt  i  Hovedet. 

Udtrykket  i  Barnets  Ansigt  og  Armbevægelse  er  vist 
nok  sandt,  men  Hovedet,  hvis  runde  Contourer  ej  bære 
Spor  af  en  nylig  overstaaet  Sygdom,  staar  ej  i  Harmoni 
med  den  øvrige,  magre  og  temmelig  skarpt  tegnede 
Barnekrop.  I  Profetens  Ansigt  synes  Hr.  Blunck  at  have 
villet  udtrykke  en  vis  Rolighed,  som  blot  oplivedes  ved 
et   venligt  Smil  over  Moderens  Glæde ;    dersom    dette    er 

Sandhed,  da  har  hans  Tanke  været  rigtig,  men  den  er 
ej  bleven  tydelig  udtalt  i  Maleriet.  Det  Uædle  ved 
Munden,  Mangel  paa  Charakter  i  Skjæget,  den  svulmende 
Muskel  ved  Næsen,  den  kraftige  Colorit  i  Ansigtet  og 
de  mere  vilkaarligt  end  sandt  anbragte  Rynker  ved 
Øjnene  svække  det  Udtryk,  som  virkelig  findes  i  disse, 
og  betage  Hovedet  den  Alvor  og  Ærværdighed,  og  vise 
os  ej  det  af  Arbejde  og  Erfaring  gjennemarbejdede  Ansigt, 
som  vi  tænke  os  hos  en  Elias. 

Naar  vi  betragte  Stykket  med  Hensyn  til  Colorit  og 
Tegning,  og  finde  hin  alt  for  monoton  og  saftløs,  isa^r  i 
Skyggepartierne,  denne  uden  Skjonhed,  f.  Ex.  i  Moderens 
Arme,  og  uharmonisk,  f.  Ex.  i  Forholdene  mellem  begge 
Profetens  Fødder  og  mellem  hans  magre  Arme  og  langt 
kraftfuldere  Ben,  og  naar  vi  i  Undersøgelsen  af  Drape- 
rierne ved  Siden  af  saa  rigtigt  og  skjønt  anvendte  Mo- 
tiver, som  i  Folderne  foran  og  opad  Skulderen  til  paa 
Moderens  Livkjortel,  finde  saadanne  Inconseqvenzer,  som 
at  Profetens  Kappe  flagrer  over  Skulderen,  medens  hans 
Kjortel  hænger  i  lodrette,  rolige  Folder  ned  ved  Fødderne, 
og  at  der  er  en  saa  stor  Dybde  i  Kappens  forreste 
Folder,  at  Undergevandtet  næppe  faar  Plads  bag  disse, 
saa  maa  vel  de  Betingelser,  hvorunder  Konstneren  ar- 
bejdede ogsaa  komme  i  Betragtning;  det  at  en  Konstner 
skal  være  færdig  med  sit  Maleri  inden  en  ikke  meget 
lang  Tid  og  den  Ængstelighed,  som  ledsager  mangen  en 
Konstner  under  hans  Concurrence- Arbejde,  betager  ham 
nødvendigen  noget  af  den  Frihed  og  Besindighed,  hvor- 
med han  maaske  ellers  vilde  fuldføre  sit  Værk. 

Vi   komme    nu    til    et   Maleri    af    betydeligt    Omfang, 

som  Hr.  Ko  op  i  afvigte  Aar  har  sendt  hjem  fra  Italien. 

4* 

Denne  Konstner,  som  i  flere  Arbejder  havde  vist  Sands 
for  Composition ,  men  Mangel  paa  Grundighed,  gik 
alt  for  7  Aar  siden  til  Italien.  Der  maatte  han  i  de 
første  Aar  kæmpe  med  Mangel,  indtil  han  ved  Under- 
støttelse fra  sit  Fædreland  saa  sig  istand  til  at  anvende 
de  Midler,  som  Rom  saa  rundelig  giver,  paa  at  udføre 
et  Arbejde,  der  kunde  vise  hans  Landsmænd,  hvad  Frem- 
skridt han  havde  gjort,  omgivet  af  dygtige  Konstnere  og 
af  en  næsten  utrolig  Masse  af  de  herligste  Konstværker. 
Det  er  dette  Arbejde,  der  er  udstillet. 

Stykkets  Indhold  er  taget  af  4de  Mose-Bog  20de 
Cap.,  hvor  der  fortælles  om  den  Mangel,  Israeliterne  lede 
paa  Alt  i  Ørkenen  Zin,  og  hvorledes  Folket,  plaget  af 
Vandmangel,  knurrede  mod  Moses,  indtil  denne  efter 
Guds  Befaling  greb  sin  Stav,  sammenkaldte  i  Forening 
med  sin  Broder  Aaron  Folket  omkring  en  Stenklippe,  og 
lod  ved  et  Slag  med  sin  Stav  paa  Klippen  saa  meget 
Vand  udstrømme,  at  Alle  bleve  lædskede  og  deres  Kvæg 
med  dem. 

Sammenholde  vi  Hr.  Koops  Maleri  med  det  anførte 
Bibelsted,  da  ville  vi  vistnok  ikke  finde  megen  Lighed. 
I  Stedet  for  den  vidtstrakte  golde  Ørken  med  fjerne  Bjerge, 
se  vi  en  snæver  Dal  med  friskt  Grønsvær  krumme  sig 
mellem  Klipperne;  i  Stedet  for  den  israelitiske  Lejr  øjnes 
i  Baggrunden  en  næsten  processionsmæssig  Opmarscheren 
af  en  Flok  Mennesker,  foran  hvilke  nogle  trætte  Rejsende 
have  lejret  sig  og  nogle  Figurer  samlet  sig  ved  en  Telt- 
hytte, og  i  Stedet  for  det  omkring  Klippen  forsamlede 
Folk  se  vi  fire,  fem  mandlige  Figurer,  forresten  Kvinder, 
Børn  og  en  Olding.  Momentet  for  Handlingen  er  højst 
ubestemt  angivet.    Betragte  vi  Moses'  Bevægelse,  Aarons 

Knælen,  rimeligvis  for  at  takke  Gud,  og  den  Studsen  og 
Undren  som  flere  Personer  udtrykke  til  højre  i  Maleriet, 
saa  skulde  vi  jo  tro,  at  Underet  var  sket  for  et  Øjeblik 
siden;  dette  vilde  imidlertid  ej  være  noget  godt  Valg  af 
Momentet,  efter  som  den  Virkning,  som  Miraklet  maatte 
frembringe  paa  Øjenvidnerne,  nødvendigvis  lader  Be- 
tragteren af  Stykket  kold,  da  dens  Aarsag  stedse  maa 
blive  ham  ubegribelig.  Tage  vi  derimod  Hensyn  til  at 
Vandet  alt  har  dannet  en  lille  —  rigtig  nok  kun  lille  — 
Bæk,  at  et  Par  Fruentimmer  og  Mænd  alt  have  fyldt 
deres  Vandkar,  saa  maa  vi  jo  tro,  at  der  allerede  er 
hengaaet  ej  saa  faa  Øjeblikke  siden  Miraklet  skete,  og 
da  kommer  vel  det  Spørgsmaal  ganske  naturligt,  hvor 
dog  hele  det  tørstige  og  knurrende  Folk  er  henne,  og 
om  det  dog  ikke  vil  ile  til  for  at  slukke  sin  Tørst.  — 
At  et  Arbejde,  der  saa  ganske  lader  Hovedsagen  i  sin 
Opgave  uløst,  ej  kan  giøre  nogen  Virkning  som  historisk 
Fremstilling,  er  naturligt;  men  ligesaa  naturligt  er  det, 
at  vort  Øje  bliver  tiltrukket  af  en  delicat  Pensel,  af  lyse, 
smukke  Farver,  af  en  paa  enkelte  Steder  varm  og  sand 
Incarnation,  og  at  vi  røres  ved  saadanne  Motiver  som: 
en  Mand  der  lader  Vandet  løbe  i  sin  Hjelm,  en  Moder, 
der  giver  sit  blege  Barn  at  drikke,  en  vansmægtet  ung 
Kvinde,  der  understøttes  af  sin  gamle  Fader,  medens 
det  lille  Barn  er  indslumret  ved  hendes  Side  —  saalænge 
indtil  vi  opdage,  at  disse  Motiver  ere  det  Samme  i 
Maleriet  som  visse  Phraser  og  Alménsteder  hos  tomme 
Digtere,  altsaa  ej  Andet  end  Glimmersand,  der  skal 
skjule  Mangelen  paa  ægte  Opfindelse  og  dyb  charakteri- 
stisk  Fremstilling.  —  Men  hvad  der  næsten  endnu  maa 
smerte    den    opmærksomme   Betragter  mere,    det   er    den 

grundslette  Technik,  som  gaar  igjennem  hele  Stykket  i 
Alt  hvad  der  angaar  Tegning,  Perspectiv,  Belysning  og 
Anordning.  Ja  selv  der,  hvor  Konstneren  har  havt 
Model,  er  han  blot  stykkevis  taalelig,  som  f.  Ex.  i  den 
liggende,  halv  besvimede  Moder;  Kroppen  er  der  ret 
smukt  malet  og  modelleret,  men  hvorledes  hænge  Benene 
sammen  med  den?  —  Og  det  er  den  allerbedste  Figur  i 
hele  Stykket!  Hvorledes  kan  Moses  holde  sig  paa  denne 
Klippe,  eller  rettere  sagt  Coulisse?  Hvorledes  kan  der 
være  Aftenbelysning  i  Stykkets  Baggrund,  og  klar  Dag- 
belysning i  Forgrunden?  —  Udtrykket  giver  os  ingen 
Erstatning  for  alle  disse  Mangler;  det  er  som  oftest 
tomt;  en  vis  død  Stirren  raaa  i  al  Fald  repræsentere 
Forbavselsen,  og  kun  i  højst  enkelte  Hoveder,  som  i  den 
gamle  Kones  til  højre  i  Stykket  tæt  ved  Rammen  og  i 
Oldingens,  der  understotter  Moderen,  finde  vi  Glimt  af 
Livligbed  og  Stræben  efter  at  udtrykke  en  Sjælsbevægelse. 
Uden  længere  at  ville  opholde  os  ved  et  Stykke,  hvor 
den  trættende  Vrimmel  af  Fejl  mod  Konstnerens  nød- 
vendigste Elementarkundskaber  sløver,  ville  vi  heller  til- 
føje, at  tvende  Copier  af  samme  Konstner  efter  Begås 
og  Sassoferrato  fortjene  megen  Ros  for  den  Troskab, 
hvormed  han  gjengiver  den  i  Originalerne  højst  forskjel- 
lige  Aand  og  Behandlingsmaade,  og  at  det  vistnok  vilde 
være  ønskeligt,  om  en  Konstner,  der  har  saameget  Talent 
til  at  efterligne  Andre,  kunde  berige  os  med  flere  gode 
Copier  af  betydelige  Arbejder,  hvorpaa  der  ikke  er  Mangel 
i  Rom. 

Vi  komme  nu  til  Maleriet   » Jesus  i  Gethsemane«,  en 
Altertavle    af    Professor   Lund,    der    forrige   Aar    i    sin 

Ansgar  fremstillede  et  saa  betydeligt  Kunstværk*).  Æm- 
net  er,  som  bekjendt,  taget  af  Lucas'  Evang.  22  Cap. 
42 — 43  V.,  hvor  Christus  knælende  beder:  »Fader!  vil 
Du,  da  tag  denne  Kalk  fra  mig;  dog  ske  ikke  min,  men 
Din  Villie!«  og  hvor  der  fortælles  videre:  »Da,  aaben- 
baredes  en  Engel  af  Himmelen  og  styrkede  ham«.  Denne 
Engel  se  vi  her  nedsvæve,  holdende  et  Bæger,  dens  sæd- 
vanlige Attribut  i  denne  Fremstilling,  i  den  højre  Haand 
og  pegende  med  den  venstre  mod  Himmelen,  hvorfra  den 
er  udsendt,  som  for  at  sige,  at  Styrken  skal  komme  fra 
oven.  Christus,  der  beder  inderligt,  men  ængsteligt, 
synes  endnu  ej  at  lægge  Mærke  til  det  himmslske  Sende- 
bud. Modsætningen  mellem  Frelserens  Angst  og  Lidelse 
som  Menneske,  og  den  himmelske  Ro  og  Kraft  i  Engelen 
er  vistnok  saare  smukt  tænkt,  og  vilde,  heldigere  udført, 
ej  have  forfejlet  sin  Virkning.  Men  Christus  mangler 
alt  for  meget  den  Adel  og  den  Storhed,  som  selv  i  en 
saadan  Sjælskamp  ej  kunde  forlade  ham;  hans  noget 
sammenknugede  Stilling  røber  for  meget  en  legemlig  Ned- 
trykthed, og  i  det  blege,  angstfulde,  i  den  højre  Side 
noget  fortegnede  Ansigt  kunne  vi  næppe  se  et  Spor  af 
den  Hengivenhed,  hvormed  han  i  Evangeliet  siger:  »dog 
ske  ikke  min,  men  Din  Villie!«  Engelen  har  et  smukt 
Hoved,  men  mangler  Liv,  og  dens  slanke  Contourer 
stride,  især  over  Hoften,  lidt  for  meget  imod  Sandheden. 
Dens  Draperi  er  især  uheldigt;  de  skraa,  nedadløbende 
Rynker  paa  Brystet  fordærve  dette  Partis  skjønne  Form 
og  gjøre  Gevandtet  smaaligt;  og  den  Maade,  hvorpaa 
Folderne    ere    anordnede    langs    ned    ad    det   højre   Laar, 


*)  S.  ovenfor  S.  22  f.  —  Den  her  omtalte  Altertavle  er  i  Preetz.  Udg.Anm. 

saa  at  dettes  Contourer  af  og  til  træde  frem,  tilhører 
langt  snarere  Billedhuggeren,  der  har  at  kæmpe  med  den 
haarde  Stenmasse,  end  Maleren,  der  netop  har  Midler 
i  Hænde  til  at  lade  Øjet  glæde  sig  over  Foldernes  lette, 
luftige  Spil;  af  denne  fordres  ikke  det  strænge  Regn- 
skab for  Contourerne,  som  af  hin,  men  blot  Sandhed 
og  Conseqvents  i  Motivernes  Udførelse.  Det  som  des- 
uden bidrager  til  at  svække  Totalvirkningen,  er  det 
Ubestemte  i  Belysningen.  Den  Klarhed,  som  hersker  i 
Forgrunden,  kan  som  Virkning  af  det  herskende  Daglys 
ej  godt  harmonere  med  det  Tusmørke,  der  er  udbredt 
over  den  øvrige  Del  af  Maleriet,  og  var  det  et 
usædvanligt  Lysfænomen,  som  ledsagede  Engelens  Flugt, 
maatte  den  have  en  ganske  anden  Charakter.  Heller 
ikke  synes  den  at  udgaa  fra  Englen  selv,  thi  da  havde 
dennes  venstre  Side  og  Vinge  ej  kunnet  have  stærke 
Skyggepartier;  imidlertid  havde  dette  sidste  Motiv  uden 
Tvivl  været  det  heldigste,  da  Engelens  Figur  da  havde 
faaet  en  Lethed,  som  den  nu  ganske  savner.  Rafael 
har  i  det  ene  af  sine  Malerier  i  Stanzerne :  Peters  Be- 
frielse ved  Engelen,  vist  hvilken  Virkning  man  ved  en, 
fra  Figuren  selv  udgaaende  Belysning  kan  frembringe. 

Professor  Eckersberg  har  i  sit  store  Maleri:  »de  3 
Stænders  Hyldingsed  til  Kong  Frederik  HI  som  deres 
souveræne  Arveherre«*),  i  flere  Henseender  været  saa 
betinget  i  sin  Udførelse  af  ydre  Omstændigheder,  at  disse 
vistnok  bør  tages  i  Betragtning  for  rigtigt  at  forstaa 
hans  Arbejde.  Først  maa  vi  vel  indrømme,  at  det  Rum, 
som,    uden  al  Ødslen  med  Plads,    blev  smukt  udfyldt  af 


*J  Billedet  er  paa  Christiansborg  Slot.     Udg.  Anm. 

Hertug  Adolf  og  de  danske  Stænders  fire  Repræsentanter, 
ikke  vilde  være  stort  nok  til  at  omfatte  det  talrige  og 
pompøse  Personale  ved  en  Hyldingsfest;  dernæst  blev 
det  ikke  Konstneren  overladt  at  vælge  den  Side  af  sit 
Æmne,  hvor  Glæde,  larmende  Folkejubel  og  rolig  Stor- 
hed vilde  endog  i  enkelte  Figurer  have  frembragt  en 
mere  slaaende  Virkning,  men  han  skulde  fremstille  Festens 
rent  historiske  Side;  Beskueren  skulde  gjenkjende  Lo- 
caliteterne  og  faa  et,  saavidt  muligt,  tro  Billede  af  det 
Ceremonielle  ved  denne  Højtidelighed.  Men  det  Maleriske, 
det  Livfulde  forsvinder  alt  for  let  af  saadanne  Optrin  i 
Norden ;  det  er  kun  i  Syden ,  at  selv  den  højtideligste 
Ceremoni,  uden  at  tabe  af  sin  Majestæt,  dog  beholder 
noget  mildt  og  bevægeligt,  som  er  saa  tiltalende;  paa 
den  anden  Side  af  Alperne  bliver  alt  for  let  Anstanden 
det  ene  herskende  Motiv  ved  slig  Lejlighed.  Imidlertid, 
Behandlingen  af  et  i  historisk  Henseende  saa  vigtigt  og 
indgribende  Optrin  maatte  alle  Tider  blive  interessant,  og 
vor  Konstner  har  forstaaet  at  fremstille  det  med  et  Alvor 
og  en  Storhed,  som,  med  Hensyn  til  de  anvendte  Midler, 
virkeligen  er  beundringsværdig.  Det  Baldachin,  som  blev 
holdt  af  Adelsmænd  over  den  kongelige  Familie,  maatte 
naturligvis  bortfalde  og  en  Thronhimmel  træde  i  dets 
Sted.  De  paa  begge  Sider  af  Thronen  henløbende  Stole- 
rader, for  Prinserne  og  Prinsesserne,  componerede  han 
ind  i  Dybden  af  sit  Maleri  og  vandt  derved  Rum.  Det 
lange  Følge  af  Adelsmænd  og  Damer,  en  saa  herlig 
Lejlighed  for  hans  Pensel,  maatte  vige  for  fem  Por- 
træter af  Rigsraader,  som  smukt  og  besindigt  bleve  an- 
ordnede bag  den  rødt  behængte  Skranke;  thi  herved 
bleve  de  drevne  tilbage,  og  den  kongelige  Familie  fik  nu 

en  friere,  mere  betydningsfuld  Plads.  For  at  antyde  de 
forskjellige  Stænder  og  den  Orden,  hvori  de  aflagde  Eden, 
har  Konstneren  bag  den  knælende  Marskal,  Christopher 
Korbitz,  anbragt  Portræterne  af  tvende  højst  mærkelige 
Mænd  i  Gejstligheden  og  Borgerstanden :  Biskop  Svane, 
og  til  dennes  venstre  Side  Kjøbenhavns  Borgeraester, 
Præsident  Nansen,  der  altsaa  sidst  kommer  til  at  knæle 
for  sin  Konge.  Da  Beskueren  maa  tænke  sig  stillet  paa 
selve  Tribunen,  kan  han  nedenfor  samme  i  Baggrunden 
skimte  det  paraderende  Militære  paa  Slotspladsen.  — 
Det  til  højre  i  Baggrunden  sammenstimlede  Folk,  Skibene 
med  deres  vajende  Flage  og  nysgjerrige  Matroser,  Klokker- 
familien,  der  med  alle  sine  Bekjendtere  er  sammenstablet 
i  Kirkens  øverste  store  Vindue :  Alt  dette  giver  os  et 
muntert,  livligt  Billede  af  Folkelivet  ved  denne  Fest,  som 
ypperligt  contrasterer  mod  Forgrundens  Stilhed  og  strænge 
Anstand  uden  at  svække  det  Hovedindtryk,  som  Konst- 
neren herved  vilde  frembringe. 

Megen  Lejlighed  var  her  ikke  til  at  bringe  Afvex- 
ling  i  Udtryk  og  Bevægelse,  og  netop  det  at  Konstneren 
ej  har  søgt  at  tilvejebringe  en  Livlighed  eller  en  Liden- 
skabelighed, som  ej  kunde  finde  Sted,  viser  at  han  har 
forstaaet  sit  Æmne.  Imidlertid  er  den  veludtrykte  Ær- 
lighed og  Djærvhed  i  Kongens  Ansigt,  den  milde,  højst 
lette  Bevægelse  i  Dronningens  Ansigt  ved  Læben  og 
Øjet,  der  ligesom  lader  skimte  en  indre  behagelig  Følelse 
ved  at  se  et  stort  og  højst  vigtigt  Foretagende  heldig 
tilendebragt,  det  Bevægede  i  den  sværgende  Korbitz's 
Ansigt,  det  Kloge  og  Selvtillidsfulde  i  Biskop  Svanes 
Udtryk  Vidnesbyrd  om  at  Konstneren  har  forstaaet  at 
opfatte  og  anvende  det  Charakteristiske.    Saaledes  bringes 

ogsaa  ved  det  naive  Udtryk  i  Prins  Georgs  og  de 
tvende  yngste  Prinsessers  Ansigter  og  Haandbevægelser 
en  venlig  Erindring  ind  i  det  alvorlige  Stykke  om  Barn- 
dommens Enfoldighed  og  Uskyld,  som  gjør  en  herlig 
Virkning. 

En  Tvivl  om  det  Heldige  i  Udtrykket  af  Kantsier 
Reetz's  Ansigt  kunde  der  imidlertid  vel  opkastes.  Nu 
sér  han  ud  af  Stykket  og  deltager  slet  ikke  i  Hand- 
lingen; men  vilde  det  ej  have  bragt  en  nøjere  og  med 
det  Hele  mere  overensstemmende  Forbindelse  mellem  ham 
og  den  knælende  Figur,  om  han  havde  sænket  sine  Øjne 
enten  paa  denne  eller  ned  i  Bogen  med  Eds-Formularen? 
Han  skal  jo  forelæse  den  Sværgende  Eden  Stykke  for 
Stykke,  og  Bevægelsen  i  Korbitz's  Ansigt  viser,  at  han 
endnu  er  i  Begreb  med  at  sværge. 

Udførelsen  af  dette  Billede  er  i  mange  Henseender 
højst  mesterlig,  og  især  fortjener  den  Dybde,  Konstneren 
har  vidst  at  erholde  ved  Hjælp  af  Linearperspectivet  vor 
fulde  Beundring.  Belysningen  er  sand,  og  med  faa,  vel- 
anbragte Skyggepartier,  f.  Ex.  Thronhimlens  Slagskygge, 
og  de  paa  Tæppet  i  Forgrunden  faldende  Skygger  af  til- 
stedeværende Adelsmænd,  som  vi  vel  ikke  kunne  se, 
men  som  ved  deres  Slagskygger  paa  en  behagelig  Maade 
sætte  Fantasien  i  Bevægelse,  har  Konstneren  bragt  Ro 
og  Afvexling  ind  i  de  store  Lysmasser.  Skjondt  det  vel 
ikke  kunde  undgaaes,  at  Stykket  maatte  gaa  over  i  en 
rødlig  Tone,  hvor  saa  mange  Gjenstande  nødvendigvis 
skulde  have  en  rød  Farve,  og  just  ikke  den  smukkeste 
paa  flere  Steder,  saa  gjør  Maleriet  alligevel  fra  Colo- 
ritens  Side  et  lyst  og  behageligt  Indtryk.  Hertil  har  vel 
den  heldige  Afvexling   af    de    dybere,    stærkere  Farver  i 

Figurernes  Draperier  til  venstre  og  Prinsernes  muntre, 
lyse  Silkeklæder  til  højre  bidraget  meget.  Det  Bløde  og 
dog  Marvfulde  i  Prof.  Eckersbergs  Pensel  er  bekjendt 
nok,  og  Maleriet  giver  tilstrækkelig  Lejligbed  til  at  glæde 
sig  over  den  Sandhed,  hvormed  det  Glansfulde  og  Bløde 
i  Haarene  er  givet,  og  den  Forskjellighed,  hvormed  Fløjel, 
Silke,  Klæde  og  det  stivede  Linned  modtager  Lysstraalerne 
og  slaar  sine  Folder;  men  den  som  ret  vil  overbevise  sig 
om  den  Forstand  og  den  Sikkerhed,  hvormed  Farverne 
ere  hensatte  paa  deres  rigtige  Sted,  han  forfølge  denne 
eller  hin  Farve,  f.  Ex.  den  hvide,  gjennem  Stykkets  for- 
skjellige  Planer,  og  han  vil  forundre  sig  over  den  Kjæk- 
hed,  hvormed  den  er  blevet  brudt,  jo  mere  den  nærmer 
sig  Baggrunden,  uden  paa  nogen  Maade  at  tabe  af  den 
Virkning,  som  den  skal  gjøre  paa  sin  Plads. 

Den  lange  Tid,  som  Udførelsen  af  et  saadant  Maleri 
kræver,  de  forskjellige  Sindsstemninger,  hvorunder  det 
bliver  udført,  gjøre  det  let  begribeligt,  hvorledes  smaa 
Skjødesløsheder  kunne  indsnige  sig,  da  Behandlingen 
umuligen  kan  blive  sig  selv  paa  det  Strængeste  lig,  og 
da  Øjet  snart  fastholder  dette,  snart  hint  Punkt  af  Ud- 
førelsen, og  ved  efterhaanden  at  vænnes  til  sin  egen 
Frembringelse  desuden  taber  den  nødvendige  Friskhed. 
Ja,  endog  enkelte  Fejl,  som  ligge  i  Stykkets  Anordning, 
kunne  senere  blive  oversete.  Saaledes  have  Kongens 
Ben  noget  Tvunget  og  Knebent  i  deres  Stilling,  og  hans 
højre  Arm  hviler  ej  frit  paa  Laaret;  Fingerbevægelsen  i 
Dronningens  venstre  Haand  er  ej  ganske  fri  for  Affec- 
tation;  den  næstældste  Prinsesses  Hoved  staar  ej  i  Har- 
moni med  den  øvrige  Krop,  og  et  noget  for  skarpt  Folde- 
kast   hindrer    os    i    at    forstaa    Stillingen    af    den    ældste 

Prinsesses  venstre  Ben.  Regalierne  havde  vist  faaet  en 
varmere  og  kraftigere  Glans,  dersom  Konstneren  havde 
havt  Lejlighed  til  at  male  dem  ej  ene  ud  af  Hukom- 
melsen. Men  et  vigtigere  Punkt,  som  det  vilde  være 
interessant  at  høre  besvaret  af  Konstneren  selv,  for- 
anlediges vi  til  at  spørge  om  i  Anledning  af  den  røde 
Farve.  Vilde  denne  i  Solskin,  og  saa  ofte  modsat  andre 
Stoffer  med  en  tildels  glat  Overflade,  som  Korbitz's  blaa 
Underklædning,  de  hvide  Silkestrømper  o.  s.  v.,  ej  kaste 
langt  stærkere  Reflexer,  end  de  saa  saare  svagt  an- 
tydede? —  Her  synes  et  bestemt  Princip  at  have  ledet 
Mesteren,  da  han  saa  fortræffelig  har  angivet  Reflexerne 
i  Reetz's  gule  Klædning,  i  Prinsessernes  Silkekjoler; 
heller  ikke  kunne  vi  paa  nogen  Maade  sige,  at  Total- 
virkningen af  dette  ypperlige  Maleri  svækkes  herved. 

Historiemaleriet,  anvendt  paa  Scener  af  det  daglige 
Liv  i  Arbejder  af  mindre  Omfang,  har  i  den  senere  Tid 
faaet  Navn  af  Genre -Male  ri.  Jo  heldigere  Konstneren 
her  véd  at  vælge  saadanne  Motiver  af  det  ham  om- 
givende Liv,  som  lettest  forstaaes  af  og  vække  Del- 
tagelse hos  Beskueren,  desto  større  vil  Virkningen  være, 
som  han  frembringer.  Et  saadant  Motiv  har  Hr.  Blunck 
anvendt  i  den  »Gadescene«,  som  er  udstillet.  En  høj, 
kraftig,  smuk  Hestgarder  synes  just  at  have  været  i  Færd 
med  at  bestige  sin  Hest,  da  han  blev  opholdt  af  en  vel- 
klædt Tjenestepige,  hans  Kjæreste,  der,  i  det  Øjeblik  vi 
træde  hen  for  Maleriet,  er  i  Begreb  med  at  gjøre  ham 
en  Tilstaaelse,  som  han  ikke  hører  paa  med  synderlig 
mere  Deltagelse,  end  mangen  bortridende  Rytter  i  Ro- 
mancerne paa  sin  Kjærestes  Klage;  men  som  bringer 
hende    fast   til    at    synke   i   Knæ   af  Sorg    og   Undseelse. 

Begge  ere  saa  ganske  beskjæftigede  med  sig  selv,  han 
af  en  vis  Forlegenhed,  hun  af  Smerte,  thi  hendes  sidste 
Haab  er  maaske  alt  skuffet,  at  Ingen  af  dem  hører, 
hvorledes  Kringler  og  Æg  smaldre  mod  Jorden  ved  den 
lystne  Hests  Undersøgelse  af  Pigens  Grønkurv.  Der  er 
en  sjælden  Sandhed  i  denne  Gruppes  Composition  og 
Udtryk;  men  hvorfor  har  Konstneren  villet  fordærve  os 
Nydelsen  ved  at  henstille  den  Skildvagt,  der  med  sit 
raa  Grin  slet  spiller  Chorets  Rolle?  Hvo  vilde  kunne 
gotte  sig  ved  sligt  et  Optrin?  Og  hvorfor  skal  denne 
Udfyldnings-Figur  —  og  Andet  bliver  han  dog  ikke  —  saa 
koldt  gribe  ind  i  enhver  Betragters  Følelse  og  Dom? 
Den  Sandhed,  som  hersker  i  Udførelsen  af  Hovedgruppen, 
paa  nogle  Smaating  nær,  som  f.  Ex.  Pigens  Hænder  og 
Folderne  i  hendes  hojre  Handske,  maa  vistnok  glæde 
Enhver,  som  sér  dette  Arbejde;  men  alligevel  vil  dog 
Udtrykket  blive  det,  som  især  hæver  Stykket,  og  naar 
vi  her  ret  lægge  Mærke  til  den  Tørhed  i  Penselen,  som 
ej  ganske  er  undgaaet,  til  den  Flygtighed,  som  hersker  i 
Lokaliteternes  Behandling,  saa  forekommer  det  Hele  os 
langt  snarere  at  være  et  Studium  af  en  Historiemaler 
for  ret  at  blive  fortrolig  med  Colorit  og  Lysvirkning,  end 
et  ægte  Genre-Maleri.  Ganske  anderledes  er  det  med 
Hr.  Kuchlers  »Scene  i  et  Maler- Atelier«.  Motivet,  saa 
lykkeligt  det  end  forresten  er  valgt,  kan  aldrig  faa  den 
almindelige  Interesse  som  det  nysomtalte  Maleri;  men 
det  er  opfattet  med  Lune.  Maleren,  der  foran  sit  Staffeli 
ret  af  Hjertet  gotter  sig  over  det  pudserlige  Optrin,  op- 
fylder enhver  Fordring  til  en  sand  og  individuel  Op- 
fatning; lystigen  ængster  Modellen  den  forlegne,  ængste- 
lige   og   dog   nysgjerrige   Amagerpige   med   sin   Tilvinken, 

og  til  at  frembringe  den  skjønneste  Totalvirkning  mang- 
lede blot,  at  Konstneren,  der  overtalende  holder  hende 
tilbage,  skulde  være  fremstillet  uden  al  Affectation,  hvad 
Figuren  imidlertid  ej  kan  siges  fri  for.  Udførelsen  er 
endnu  heldigere  end  Opfatningen.  Den  nydelige,  lette  og 
dog  omhyggelige  Behandling  selv  af  den  mindste  Bisag, 
den  zirlige  Pensel,  den  tilsyneladende  Skjødesløshed  i 
Anordningen,  Afvexlingen  i  Figurernes  Costume  —  hvor 
fortræffelig  er  ikke  Modellen  draperet  med  den  store 
Chenille!  —  og  den  smagfulde  Anvendelse  af  Lysvirk- 
ningen i  Halvskygger  og  Reflexer  berettige  fuldkommen 
dette  Arbejde  til  det  Bifald,  som  det  har  fundet.  Dog, 
saa  vist  som  det  er,  at  den  ægte  Konstneraand  fortjener 
vor  Beundring,  under  hvad  Form  den  end  fremtræder,  og 
at  Faget,  som  Konstneren  arbejder  i,  hæves  ved  ham,  og 
ej  omvendt,  og  saa  tillokkende  end  Genre-Maleriet  er 
for  Publikum  og  for  selve  Konstnerne,  saa  kan  der  dog 
næppe  være  Tvivl  om  at  det  vilde  være  endnu  mindre 
fordelagtigt  for  Konsten,  om  dette  Fag  blev  Mode  blandt 
Malerne,  end  om  Historiemaleriet  blev  det.  Vi  forstaa 
her  ved  Historiemaleri  ikke  alene  Fremstillingen  af  rent 
historiske  Gjenstande,  men  af  ethvert  Æmne,  hvorved 
det  kommer  an  paa  at  fremstille  Legemsformerne  saa 
grundigen  som  muligt;  thi  noksom  har  dog  Historien 
vist,  hvorledes  al  sand  Konst  knytter  sig.  til  en  fuldendt 
Fremstilling  af  dem.  Genre-Maleren  naar,  saafremt 
han  blot  har  noget  Talent ,  lettelig  en  vis  Færdighed  i 
at  opfatte  frappante  Bevægelser,  Stillinger  og  Udtryk, 
som  blænde  os,  da  vi  have  saa  megen  Tilbøjelighed  til  at 
nyde  Konsten  for  Stoffets  Skyld;  og  er  han  først  sikker 
paa  Bifald,    kommer  han  ikke  blot  selv  i  Fristelse  til  at 

betragte  et  alvorligere  Studium  som  et  unødvendigt 
Kvæleri,  men  fa  ar  ogsaa  Lyst  til  at  udbrede  denne  sin 
Konstner-Tro ,  og  slaa  enhver  alvorligere  Modsigelse  til- 
bage med  at  beraabe  sig  paa  Geniets  Kraft,  paa  at  Kon- 
sten  forst  og  sidst  behøver  Liv,  og  paa  flere  af  disse 
halvsande  Paradoxer.  Noget  ganske  andet  er  det,  naar 
Genre-Maleren  føler  Lyst  og  Kraft  til  at  ville  udvikle, 
saavidt  muligt,  en  eller  anden  Side  af  sin  Konst,  som 
Historiemaleren  næppe  kunde  faa  Lejlighed  til  at  behandle 
i  hele  dens  Omfang.  Hvor  usigelig  megen  Nydelse  have 
vi  ikke  f.  Ex.  ved  at  bemærke  saavel  Sollysets,  som 
enhver  konstig  Belysnings  forskjellige  Virkninger!  Til 
rigtigt  at  opfatte  og  sikkert  at  fremstille  disse  Fæno- 
mener i  deres  højeste  Glans,  Overgangene  fra  denne 
til  Halvskyggerne  og  de  dybere  Skyggepartier,  Reflexerne 
og  Afspejlingerne,  Straalernes  stærkere  eller  svagere 
Gjennemtrængen  af  Damp  og  Taage,  Forskjelligheden  i 
Lyscharakteren  efter  som  de  forskjellige  Stoffer  belyses, 
dertil  hører  der  et  sjeldent  Talent  og  en  egen  Følelse. 
Denne  Opfatning  af  Lysvirkningen  finde  vi  i  Hr.  Bendz's 
Maleri  »Tobaksselskabet«,  og,  betragtet  fra  dette  Stand- 
punkt, er  det  vistnok  en  genial  Frembringelse.  Motivet 
er  imidlertid  ej  udviklet  nok,  og  for  Betragteren,  der  ej 
kjender  historisk  det,  som  foregaar,  vil  den  siddende 
Figur,  som  slaar  med  Haanden ,  blive  rent  uforklarlig, 
og  den  staaende  Figur,  med  Citharen  i  den  venstre  Haand 
og  den  højre  i  Bevægelse  mod  Figurerne  ved  Spillebordet, 
kan  ligesaa  godt  være  i  Begreb  med  at  declamere  som  med 
at  tysse.  Livlighed  og  Aand  er  der  derimod  i  enhver  en- 
kelt Figurs  Udtryk  og  Bevægelse,  og  det  vilde  vel  næppe 
være  urigtigt  at  sige,  at  netop  denne  levende  Opfatnings- 

og  Fremstillings-Gave  af  det  Individuelle  nødvendigvis 
maa  besiddes  af  den  Konstner,  der  skal  være  i  Stand 
til  at  frembringe  en  saadan  Effect,  thi  det  strængt  en- 
sidige Talent  vil  aldrig  frembringe  nogen  betydelig  Virk- 
ning. Men  netop  den  Lethed,  som  Konstneren  synes  at 
arbejde  med,  gjor,  at  Ojet  stødes  føleligt  ved  at  be- 
mærke Skjødesløsheder,  som  f.  Ex.  i  Tegningen  af  Hæn- 
derne, og,  naar  vi  under  Betragtningen  af  dette  Stykke 
glæde  os  over  de  store  Slagskygger,  Spejlbilledet,  den 
forskjellige  Lysvirkning  i  Ansigterne,  den  svævende  Tobaks- 
røg og  den  Klarhed,  som  er  bevaret  i  Forgrundens  Skygge- 
partier, kunne  vi  dog  ej  andet,  end  tvivle  om  Sandheden 
i  den  massive  Lysglans  over  Spillebrættet. 

Uden  at  besidde  de  3  ovenomtalte  Maleriers  Følelse, 
Lune  eller  Lysvirkning,  tiltrækker  et  Genre-Maleri  af 
den  sachsiske  Konstner  Hr.  Lind  au*)  alligevel  vor  Op- 
mærksomhed. Nyheden  i  Forestillingen  lokker  os  uimod- 
staaeligt,  og  efter  at  have  betragtet  det,  kunne  vi  ikke 
nægte,  at  Valget  af  de  locale  Omgivelser,  Anordningen 
i  hele  Compositionen,  enkelte  saare  heldige  Episoder, 
som  den  Gejstlige,  der  utaalmodig  banker  med  Gaffelen 
paa  Bordet,  endskjøndt  han  sér  at  baade  Kok  og 
Kjældersvend  ere  i  fuldt  Arbejde  med  at  skaffe  ham 
noget  Styrkende,  og  endeligen  et  Par  smukke  kvindelige 
Hoveder  røbe  en  i  flere  Henseender  smagfuld  og  øvet 
Konstner,  om  endog  det  Hele  lader  os  kolde.  Enhver, 
som  har  sét  Saltarellen  danses  af  Landfolket  fra  Cam- 
pagnen  og  Bjergene  ved  Rom,    vil  vel  næppe  gjenfinde  i 


)  »Scene  i  et  romersk  Osteri.  I  Forgrunden  Thorvaldsen  og  ad- 
skillige Konstnere  og  Hejsende  som  Tilskuere  \ed  en  Dans  af 
romerske  Bonder«. 

Hovens  Skrifter      I.  n 

Maleriets  dansende  Figurer  den  Livlighed  og  Munterhed, 
som  udmærker  denne  Nationaldans.  Da  hele  Composi- 
tionen  drejer  sig  om  denne  Hovedgruppe,  havde  Konst- 
neren  vel  ogsaa  kunnet  vælge  en  skjønnere  mandlig 
Figur  og  givet  den  kvindelige  lidt  mere  Liv  i  Bevægelsen. 
Men  selv  om  dette  var  sket,  vilde  næppe  den  Dødhed, 
som  hersker  til  hojre  i  Maleriet,  være  hævet.  Alle 
Figurerne  omkring  Bordet,  den  tegnende  Konstner  und- 
tagen, synes  rent  hensunkne  i  en  mat,  betydningsløs 
Stirren  i  forskjellig  Retning.  Det  falder  ej  Beskueren 
vanskeligt  at  gjætte  Maalet  for  deres  Blik,  nemlig  det 
dansende  Par;  men  Øjnenes  Retning  naar  næppe  der- 
hen. Og  hvorfor  sidde  de  saa  stille,  saa  hensunkne? 
Koster  Betragtningen  af  en  Dans,  som  man  i  Rom  saa 
ofte  ser  langt  bedre  udført,  dem  da  saa  meget  Hoved- 
brud? Vilde  Blikkene  og  Ansigtstrækkene,  selv  om  Op- 
mærksomheden i  dette  Øjeblik  var  henvendt  paa  Hoved- 
gruppen, ej  være  livlige,  opvakte  og  ligesom  afspejle  det 
indre  rige,  glade  Liv,  som  saa  let  oprinder  der  i  en  for- 
trolig Konstnerkreds,  især  naar  den  kjølige  Vin  blinker 
i  Glassene?  Næsten  skulde  man  tro,  at  den  Lyst,  Konst- 
neren  har  haft  til  at  anbringe  bekjendte  Portræter  paa 
en  betydningsfuld  Maade,  har  forledet  ham  til  at  ville 
give  sit  Arbejde  en  Art  af  Alvor  og  Dybde,  som  vilde 
være  mere  passende  i  en  Kirke  eller  en  herlig  Konst- 
samling,  end  i  et  romersk  Osteri. 


Saa  umuligt  det  end  vilde  være  for  os  at  afcirkle 
denne  eller  hin  Konstners  Stræben  inden  for  Grænserne 
af  mer  eller  mindre  vilkaarligt  bestemte  Fag,    saa  synes 

Naturen  selv  ofte  paa  det  nøjeste  at  have  anvist  Ta- 
lentet en  bestemt  snævrere  Virkekreds,  som  det  ej 
ustraffet  forlader,  og  Sandheden  af  denne  Iagttagelse 
frister  derfor  ogsaa  os  til  ligesom  at  ville  gjætte  og 
forudbestemme  det  rigtige  Maal  for  en  eller  anden  Konst- 
ners  Bestræbelser.  Skuffes  vi  i  vore  Spaaddmme,  over- 
springer Konstneren  kjæk  de  trukne  Grænser,  saa  have 
vi  her  en  af  de  sjældne  Lejligheder,  hvor  vi  ret  kunne 
glæde  os  over  vor  egen  Vildfarelse.  Disse  Bemærkninger 
ledes  vi  til,  i  det  vi  betragte  flere  Arbejder,  som  umis- 
kjendeligen  robe  et  mer  eller  mindre  betydeligt  Talent 
til  Portrætmaleri,  medens  Konstneren  selv  synes  af 
al  Magt  at  ville  arbejde  sig  frem,  hvor  han  næppe  saa 
ganske  hører  hjemme. 

Saaledes  har  Hr.  Bærentzen  i  sit  Familiestykke, 
hvor  Hovedgruppen  er  samlet  omkring  Pianofortet,  med 
Frihed  anordnet  sine  Figurer  og  heldigen  anvendt  sit 
simple,  men  vel  opfattede  Motiv  —  den  nysbegyndte 
Samtale  mellem  Musikeren  og  den  mandlige  Figur  med 
Brevet  ved  Skriverpulten  —  saaledes,  at  der  kommer 
en  utvungen  Enhed  i  det  Hele  og  Barnenaturen  faar  et 
frit  og  morsomt  Spil  midt  imellem  dens  kjæreste  For- 
hold. Ogsaa  i  sit  andet  Familiestykke  sætter  Konstneren 
tvende  kvindelige  Figurer  højst  naivt  og  heldigt  i  For- 
bindelse med  et  Barn,  men  Forbindelsen  mangler  mellem 
dette  Maleris  tvende  Grupper.  En  saa  heldig  Opfatning 
af  det  stille,  behagelige  og  lykkelige  Familieliv  vil  vist 
aldrig  savne  Deltagelse,  især  naar  den  bliver  under- 
støttet af  mere  Correcthed  i  Tegningen  —  der  især  er 
urigtig  i  Børnene  paa  det  første  Stykke  —  større  Indsigt 
i    Fordelingen    af  Lys    og   Skygge,    og    smagfuldere  An- 

5* 


68 

ordning  af  Bisagerne.  Men  hvor  trivial  er  den  samme 
Konstners  Behandling  af  et  ingenlunde  uheldigt  Motiv 
i  hans  Genre-Billede:  »en  Maler,  der  forstyrres  i  sit 
Arbejde« ! 

Endnu  mærkeligere  er  Forskjellen  mellem  Hr.  Rør- 
by es  Arbejder.  Brogede,  kolde  Farver,  mangelfuld  og 
i  det  Hele  charakterløs  Fremstilling  af  Figurerne,  sætte 
hans  tvende  Malerier  »en  Krostue  i  Middelalderen«  og 
»Opgangen  til  Lyngby  Kirke«  mellem  de  mindst  heldige 
Arbejder  paa  hele  Udstillingen,  og  hans  Maleri  af  Børs- 
trappen i  Fjor  var  langt  bedre  og  det  heldigste  af  de 
Genre-Malerier,  som  hidtil  have  været  udstillede  af  ham. 
Det  synes  overhovedet,  som  om  hans  Øje  mangler  Liv- 
lighed og  Skarphed  til  bestemt  at  udsondre  det  af  de 
forskjellige  Bevægelser,  som  giver  dem  den  ejendomme- 
lige Interesse.  Hvad  derimod  Hr.  Rørbye  formaar  at 
præstere,  hvor  han  med  mere  Rolighed  kan  dvæle  ved 
den  Gjenstand,  han  vil  fremstille,  det  har  han  vist  i  Hr. 
Professor  Lorenzens  Portræt,  der  forekommer  os  at  være 
det  fortrinligste  Portræt  i  hele  Udstillingen.  Den  gamle, 
venlige  Mand  sidder  ret  saa  lykkelig  foran  sit  Staffeli, 
rundt  omgivet  af  Konstværker.  Det  synes,  som  om  Noget 
pludseligen  havde  draget  hans  Opmærksomhed  fra  Ar- 
bejdet, og  som  om  han  nu  ikke  saa  meget  sér  hen  paa 
en  bestemt  Gjenstand,  som  meget  mere  er  hensunken  i 
Betragtninger  over  det  Sete ;  men  herved  er  der  indtraadt 
en  fuldkommen  Hvile  fra  Arbejdet,  og  denne  Ro  i  hele 
Legemet,  medens  et  indre  Liv  glimter  i  Ojet,  er  ypperlig 
udtalt.  Man  kan  ikke  blive  kjed  af  at  se  paa  dette 
Stykke.  Ved  den  smagfulde  og  harmoniske  Behandling 
er  det  Skade,    at   den   ene  Gibs- Afstøbning,    den  medi- 

ceiske  Venus,  trænger  sig  lidt  for  meget  frem.  Dette 
ligger  næppe  i  en  fejl  Udførelse,  men  snarere  deri,  at 
Konstneren  har  malt  Statuen  paa  det  Sted,  hvor  den 
stod;  og  maaske  det  havde  en  egen  Interesse  for  Hr. 
Rørbye  at  gjengive  selv  Localiteterne  med  den  strængeste 
Troskab. 


Hr.    C.    A.    Jensen    har    atter    i    Aar    udstillet    en 
Række  af  Portræter,    der  for  største  Delen  udmærke  sig 
ved    den    Livlighed,    hvormed    de    forskjellige    Individua- 
liteter  ere    gjengivne;    Stofferne    ere    udførte   med  en  høj 
Grad    af    Sandhed,     og    især     er    Bruddet    af    Folderne, 
Glansen    og    Farvespillet    i    Silkeklæderne     ganske     for- 
træffeligt fremstillet.    Men  endnu  er  det  sjældent  hos  Hr. 
Jensen  at  tinde  saa  rene  og  sande  Farvetinter  i  Incarna- 
tionen,    som  i  Barnehovedet  til  højre  i  den  pyramidalske 
Gruppe;    som    oftest    er    endnu   hans    Ansigtsfarve   uren, 
>kvLfgerne    monotone,    Formerne    for    lidt   udmodellerede 
og   Haaret    især    saa    forsømt,    at    man    ofte    ej    engang 
skulde  tro  det  fuldendt.      Skjøndt    der   ej  kan  være  Tale 
om   synderlig  Composition   i   de  sædvanlige  Brystbilleder, 
har  dog  Hr.  Jensen   flere  Gange   vist  saa  megen  Smag  i 
at  vælge  Stilling    og  Hovedbevægelse   for   sine  Portræter, 
at    man    nok    kunde    vente    lidt    mere    Afvexling    i   hans 
Børnegrupper. 

Under  den  beskedne  Titel  »Studium  efter  Naturen« 
har  Hr.  C.  C.  Hansen*)  leveret  en  Gruppe  af  3  unge 
Piger,  siddende    omkring   et  Bord.     Det,    at  Konstneren 

alt  for  meget  har  overladt  Sammenstillingen  til  Tilfældet, 
skader  Totalindtrykket;  men  der  er  en  smuk  og  følt 
Tegning  i  disse  Portræter,  og  Udtrykket  er  sandt.  Colo- 
riten  har  derimod  noget  ensformigt,  melancholsk  ved  sig 
og  det  synes,  som  om  den  unge  Konstner,  begavet  med 
Øje  for  Naturen,  dog  ej  har  holdt  sig  strængt  nok  til  den. 
lir.  J.Roed,  som  i  Fjor  havde  leveret  den  smukke  Copi 
efter  Slingelandt,  har  i  Aar  udstillet  et  Portræt,  som 
maa  interessere  ved  Ligheden,  det  Simple  og  Passende  i 
Anordningen,  den  skjonne  Sands  for  Farvespillet  i  Halv- 
skyggerne og  det  Zirlige  i  Tegningen.  Slagskyggerne  paa 
Panden  ere  lidt  for  sortagtige,  Forholdet  mellem  begge 
Hænderne  noget  forfejlet. 

Fra  Hr.  Aumont,  der  for  omtrent  et  Aar  siden 
rejste  til  Paris,  er  flere  Portræter  Indsendte,  blandt 
hvilke  især  en  ung  Dame  i  halv  Figur,  og  en  gammel 
Mands  Hoved  fortjene  at  bemærkes.  Konstneren  har 
brugt  sin  Tid  vel,  og  gjort  saare  betydelige  Fremskridt 
i  at  colorere  og  i  at  føre  Penslen.  Portræterne  ere 
særdeles  lignende,  Udførelsen  er  i  Hovederne  og  ned  ad 
den  venstre  Side  paa  Damens  Hals  bred,  sammensmeltet, 
kjødfuld  og  tillige,  f.  Ex.  i  den  gamle  Mands  Pande, 
bestemt.  Bitingene,  som  Fjerene  i  Damens  Hat  og 
Skyggepartierne  i  hendes  Guldkjeder  ere  fortræffeligt  be- 
handlede; mindre  heldigen  derimod  den  sorte  Flojels 
Kjole,  hvor  Lysvirkningen  er  noget  forfejlet,  og  hendes 
Krøller.  Anordningen  i  Damens  Paaklædning  er  maaske 
sand  efter  Moden,  men  nogen  Frihed  skulde  og  turde 
vel  Konstneren  tage  sig,  naar  denne  bliver  for  gal. 
Totalvirkningen  af  Dameportrætet  er  imidlertid  brillant. 
Glædeligt    er    det    at   se    en    dansk   Konstner   gjore   saa- 

danne  Fremskridt  i  Udlandet,  som  give  os  Ret  til  i  ham 
at  vente  en  fortrinlig  Portrætmaler,  saafremt  han  med 
Alvor  søger  at  indhente,  hvad  der  mangler  ham  i  Teg- 
ning, thi  heri  er  han  rigtig  nok  langt  tilbage.  Svære 
Urigtigheder  findes  i  Forbindelsen  af  Halsens  venstre  Side 
med  Skulderen,  hvis  Bevægelse  opad  ej  er  forstaaet. 
Ligeledes  er  den  venstre  Arm  fortegnet ,  og  Forholdet 
mellem  den  højre  For-  og  Overarm  falsk  angivet. 


Dyrmaleriet  har  i  den  senere  Tid  ganske  sluttet 
sig  til  Genre-,  eller  til  Landskabsmaleriet,  i  Stedet  for 
at  det  langt  snarere,  ved  den  overordentlige  Rigdom  paa 
charakteristiske  og  udtryksfulde  Bevægelser  og  den  uende- 
lige Afvexling  i  Formerne,  burde  behandles  saaledes 
som  Snyders  og  Rubens  have  gjort  det  og  altsaa  sætte 
sig  paa  det  nøjeste  i  Forbindelse  med  Historiemaleriet. 
Det  er  overhovedet  en  Fejl  i  hele  den  moderne  Konst, 
at  den,  langt  mindre  end  Grækerne  og  Romerne,  har 
forstaaet  at  fremhæve  det  Betydningsfulde  i  Dyrelivet. 
Xaar  vi  derfor  betragte  Hr.  C.  Holms  Malerier,  især 
Partiet  af  Hestehavevang,  og  se  Fyrigheden  i  Hestenes 
Bevægelser  og  Følelsen  for  det  Særegne  i  de  forskjellige 
Udtryk  af  Skræk.  Studsen  og  Kaadhed  fremstillet  med 
kraftige,  sande  Farver  og  med  en  kjæk  Pensel,  saa  ville 
vi  ret  ønske,  at  denne  Konstner  maatte  faa  Lejlighed  til 
at  udvikle  sit  Talent  saa  fuldendt  som  muligt,  og  at 
Lysten  til  at  frembringe  noget  ret  Storagtigt  i  sit  Fag 
maatte  begejstre  ham  til  at  vove  sig  uden  for  de 
Skranker,  som  omgive  Nutidens  Dyrmaleri.  Mindre  heldig 
har    han    været    i    sine    tvende   Bataille-Stvkker.      I   det 

første  af  disse,  hvor  franske  Kyrasserer  angribe  en 
russisk  Forpost  om  Natten,  er  Lysvirkningen  saa  urigtig 
fremstillet,  da  Geværilden  og  Krudtdampen  maatte  frem- 
bringe en  ganske  anden  Virkning  paa  Figurer  og  Træer, 
at  Konstneren  vel  næppe  selv  har  sét  en  saadan  Be- 
lysning; og  dog  er  Intet  uheldigere,  end  at  ville  male 
slige  Scener  ud  af  Fantasien.  I  det  andet  af  disse, 
hvor  den  ene  af  tvende  franske  Lansenerer  er  tillige 
med  sin  Hest  kastet  til  Jorden  af  en  fjendtlig  Kugle, 
medens  den  anden  skynder  sig  bort,  er  Motivet  kjækt 
og  nyt,  men  næppe  rigtigen  udviklet,  da  Hesten  vist 
ikke  i  samme  Moment  kan  forsøge  paa  at  rejse  sig,  som 
dens  Rytter  slaaes  til  Jorden;  og  at  det  sidste  sker  i 
dette  Øjeblik,  maa  man  formode  af  det  om  hans  Hoved 
flyvende  Muld  og  Støv.  Desuden  bærer  dette  Maleri  ej 
Præget  af  en  virkelig  Composition;  det  ligner  snarere  et 
Studium  af  et  Par  Heste  i  forskjellig  Bevægelse,  og 
Mellem-  samt  Baggrunden  i  Stykket  viser  saadant  Hast- 
værksarbejde, at  man  skulde  tro  det  henkastet,  blot  for 
at  se  omtrent,  hvad  Effect  det  vilde  gjøre.  Der  er  over- 
hovedet stor  Ulighed  'i  Hr.  Holms  Arbejder  med  Hensyn 
til  Fuldendelse  og  Besindighed.  Saaledes  er  den,  for- 
resten nydelig  malte  Forgrund  i  det  sidstnævnte  Stykke 
slet  ikke  i  et  rigtigt  Forhold  til  Figurerne,  thi  da  maatte 
de  enkelte  Blomster  og  Blade  være  langt  større.  Den 
styrtede  Hest  er  næppe  ganske  rigtig  i  Forholdene  mellem 
Krop  og  Ben,  og  dens  Hud  er  ej  saa  sand  i  Udførelsen, 
som  Hestenes  i  Sidestykket  —  Partiet  af  Hestehavevang 
— ,  hvor  faa,  men  rigtigt  hensatte  Glanslys  langt  bedre 
angive  det  Charakteristiske  i  Haarene,  og  hvor  Skygge- 
siden   af    den    graa    Skimmel    er    saa    fortræffelig   malet. 

Men  i  dette  Arbejde  er  ligeledes  Landskabet,  saa  kraftig 
end  Farven  og  Daglyset  er,  altfor  flygtigt  behandlet;  det 
lille  Vand  i  Forgrunden  er  tørt  malet,  og  saadanne 
Bølgeslag  frembringer  ikke  en  Hest  med  sin  Stampen. 
Hvor  har  den  smukt  malede  hvide  Hest  staaet,  før  den 
slog  bag  ud?  —  Det  synes  virkeligen,  som  om  denne 
Konstner  blev  revet  væk  af  den  Fyrighed,  som  besjæler 
hans  Kompositioner,  og  som  om  han  blev  træt  af  at  ud- 
føre det  Maleri  paa  Lærredet,  der  alt  saa  klart  og  liv- 
fuldt stod  udført  i  hans  Fantasi. 

Endskjøndt  Hr.  G  eb  au  er  alt  ofte  i  sine  Genre-  og 
Dyrmalerier  har  vist,  hvor  smukt  og  sandt  han  forstaar 
at  opfatte  en  vis  idyllisk,  lystig  og  naiv  Side  saavel  af 
Menneske-  som  Dyrelivet,  saa  føle  vi  os  dog  overbeviste 
om  at  det,  som  især  gjør  hans  Arbejder  saa  behagelige 
for  Ojet  og  Følelsen,  langt  mere  maa  søges  i  en  anden 
Enenskab  hos  dem,  end  i  den  alt  omtalte  Fortjeneste. 
Og  denne  Egenskab  bestaar  da  i  Forbindelsen  af  en 
saftfuld,  delicat  Behandling  af  skjønne  Farvetoner  med 
en  rigtig  Anvendelse  af  saadanne  Motiver,  som  sikrest 
vække  hos  os  Gjenklangen  af  de  Følelser,  som  vi  under 
lignende  Omstændigheder  have  havt  i  den  fri  Natur. 
Den  klare  Morgenhimmel,  den  letbevægelige  Røg,  især  i 
Solskin  og  Nærheden  af  Vandet,  det  friske  kraftige  For- 
aarsgrønne  i  Træerne,  den  sagtetonende  Aftenvind  stemme 
Sjælen  til  en  glad,  munter,  kraftig  eller  vemodig  Følelse, 
som  harmonerer  nøje  med  det  behagelige  Indtryk  som 
lyse,  blødt  sammensmeltede  Farver  gjøre  paa  Øjet,  især 
naar  de  fremhæves  ved  en  dunklere,  ubestemtere,  skjøndt 
ingenlunde  disharmonisk  Grund.  Betragte  vi  Stutteri- 
scenen,   da  vil  det  smeltende,    friske  Grønne  i  Træerne, 

det  nydelige,  bløde  Græs  og  Mos  i  Forgrunden,  det 
mildt  indfaldende  Solskin  og  den  stille,  græssende  Heste- 
flok levende  gjenkalde  Erindringen  hos  os  om  mangen 
skjon  Foraarsdag  i  Sjællands  Skove.  Den  bayerske 
Bondefamilie,  som  kjører  i  Slæde,  vil  næppe  interessere 
os;  men  den  kraftige,  klare  Lufttone  i  Vinterlandskabet 
vækker  Følelsen  om  den  oplivende  Bevægelse  i  den  rene 
friske  Vinterluft.  Den  klare  Himmel ,  den  henbølgende 
Røg  paa  Baaden  ved  den  stille  Flod  opliver  i  Scenen 
ved  Donaufloden  vor  hele  Rejselyst,  og  Hesten  paa  den 
ensomme  Høj  i  den  lille  Idyl,  Aftenhvilen,  hvis  Manke 
og  Hale  gjennemviftes  af  Vinden,  vækker  den  vemodige 
Følelse,  vi  ofte  havde  i  Naturen,  naar  Dagen  hendøde  og 
den  kjølige  Aftenvind  spillede  om  Kinden.  Og  da  nu 
denne  Følelse  for  største  Delen  ligger  i  os  selv  og 
vaagner  af  sin  lette  Slummer  ved  den  sagteste  Berørelse 
og,  en  Gang  vækket,  selv  formaar  af  vore  Minder  at  skabe 
nye  Konstværker,  saa  trænger  den  ej  heller  til  Noget  af 
det,  som  vi  ellers  fordre  af  et  Konstværk,  der  skal  til- 
fredsstille os,  som  f.  Ex.  Grundighed  og  Sandhed  i  Ud- 
førelsen ;  men  da  der  virkelig  hører  Konst  til  at  vække 
den,  og  af  alle  vore  Malere  ingen  forstaar  at  gjore  dette 
saaledes  som  Hr.  Gebauer,  saa  ville  vi  heller  ikke  for- 
dærve os  Nydelsen  af  hans  Arbejder  ved  en  for  nøje 
Undersøgelse.  Dog,  det  turde  vi  maaske  gjøre  yngre 
Konstnere  opmærksomme  paa,  at  det  ikke  er  Mangelen 
paa  Grundighed,  men  et  skjønt  Talent  og  dyb  Følelse, 
der  hører  til  at  frembringe  den  ovennævnte  Virkning. 

Land  skabs  faget  frembyder  ved  denne  Udstilling 
en  interessant  Afvexling  af  flere  dygtige  Konstneres  Ar- 
bejder. Blandt  disse  staa  Professorerne  J.  P.  Møller  og 
Dahls  Malerier  øverst,  og  da  den  Contrast,  som  disse 
tvende  Mestere  danne  mod  hinanden,  netop  give  Anled- 
ning til  at  betragte  Landskabsmaleriet  fra  forskjellige  af 
dets  vigtigste  Sider,  saa  ville  vi  forsøge  paa  at  udkaste 
en  Charakteristik  af  begge  Mestere. 

Dahl' s  Arbejder  fremstille  Scener  af  den  norske 
Kyst,  og  Virkningen  af  hans  sidste  Rejse  spores  kjendelig 
i  den  langt  mere  ejendommelige  Charakter,  som  han  i 
disse  har  givet  de  norske  Fjelde,  da  man  i  hans  tidligere 
Malerier  af  nordisk  Natur  ej  sjældent  sporede  et  nøjere 
Bekjendtskab  til  Ruysdael  og  Everdingen  end  til  Norges 
Klipper.  Det,  som  først  slaar  Beskueren  ved  Betragt- 
ningen af  disse  Malerier  —  især  Receptionsstykket  og 
Sokysten  i  Sognefjord  — ,  er  den  Virkning,  Kraft  og 
Lethed,  hvormed  de  ere  bebandlede.  Enkelte  Dele  kunde 
næsten  ikke  være  bedre  udførte,  som  f.  Ex.  den  bagerste 
Havflade  med  den  nedfaldende  Regn,  Overgangen  fra  de 
sværere  Skymasser  til  klar  Luft  og  oplyste  Skyer,  Be- 
lysningen paa  Lodsbaadens  Sejl,  Maagerne  og  Klipperne 
til  højre  i  Receptionsstykket.  I  Søkysten  ved  Sognefjord 
er  det  mellem  Skyerne  nedfaldende  Sollys,  den  skinnende 
Fjeldsne  og  de  i  fugtig  Taage  indhyllede  Klippesider 
mesterligt  behandlede,  og  »Indsejlingen  ved  Bergen«  har 
en  Luft,  der  er  behandlet  med  megen  Følelse.  Denne 
levende  Fremstilling  af  enkelte  Naturfænomener,  denne 
lette,  delicate  og  højst  sande  Udførelse  af  Græsstraa, 
Blade,  Birkestammer,  friske  Granskud,  denne  Skvulpen 
og  Skummen  af  Bølgerne,    som   vi   saa   ofte  have  glædet 

os  over,  vidner  om  en  sjelden  Fyrighed  og  Følelse  i 
Opfatningen,  et  livfuldt,  skarpt  Oje,  en  let,  sikker  og 
øvet  Haand.  Men,  besynderligt  nok,  denne  saa  begavede 
Konstner  foler  og  sér  kun  Isaturen  stykkevis,  og  hans 
Arbejder  danne  næsten  aldrig  et  Helt,  men  snarere  en 
Samling  af  enkelte  Fortræffeligheder,  der  ligesom  Mosaik- 
stifter ere  sammenkittede  ved  en  vis  Manér.  Denne 
Mangel  paa  Idé  og  Savnet  af  Følelse  for  det  varme,  op- 
livende Sollys,  samt  en  vis  Letsindighed  i  Udforeisen 
kan  ej  opvejes  ved  en  næsten  utrolig  Færdighed  og  Let- 
hed i  Penselbehandlingen,  og  saarer  ofte  alt  for  føleligt. 
Saaledes  er  den  perspeetiviske  Vandflade  i  Receptions- 
stykket  og  Sognefjorden  urigtig;  da  man  i  Forgrunden 
maa  tænke  sig  vippende  paa  en  Baad  mellem  svulmende 
Bolger,  i  Mellemgrunden  derimod  staaende  paa  et  saa 
højt  Punkt,  at  man  fuldkommen  kan  overskue  en  stor 
Tandflade.  Bølgeslaget  kunde  vel  ogsaa  næppe  være 
fuldkommen  saaledes,  som  det  er  angivet  i  begge  de 
nævnte  Arbejder.  Ved  Indsejlingen  til  Bergen  staar 
Himmel  og  Hav  i  den  stærkeste  Contrast,  og  Vind  og 
Bølger  gaa  modsatte  Veje,  og  i  Receptionsstykket  hen- 
sætter han  Regnbuen  dog  alt  for  vilkaarligt. 

Langtfra  saa  udrustet  af  Naturen  til  at  opfatte  og 
fremstille,  erholdt  Prof.  Møller  derimod  en  varmere, 
inderligere  Følelse.  Han  formaar  vel  ej  at  gjengive  Form 
og  Farve  i  det  Enkelte  som  Dahl,  thi  hans  Træer  ere 
for  ensformige  og  mangle  det  Bevægelige  og  Lette  i 
Bladpartierne,  hans  Vand  er  sjelden  heldigt  og  hans 
Forgrunde  mangle  ofte  Saft  i  Farven  og  blive  derved 
disharmoniske,  eller  støde  ved  Fejl  i  Forholdene;  men 
derimod    opfatter    han   Landskabet    langt    bedre    som    et 


Holt,  behandler  Baaurundene  ganske  fortræffeligt,  ud- 
trykker de  lette,  varme  Lufttoner  med  megen  Følelse, 
og  forstaar  især  ofte  saaledes  at  vælge  Belysningen  og 
føre  den  gjennem  sine  Compositioner,  at  det  særegent 
Betydningsfulde  i  enhver  Egn  levende  fremtræder.  Den 
hvide,  stolte  Gletscher  med  sine  kolde,  blaa  Skygger 
trodser  saaledes  det  stærke  Solskin*);  Solens  sidste  Lys 
bryder  sig  i  de  skjønneste  Farver  paa  Bjergsiderne  ved 
den  stille  So,  medens  Skyggepartierne  alt  tabe  sig  i 
dæmrende  Ensformighed**);  den  gamle,  halvforfaldne  Borg 
faar  endnu  Liv  af  den  alt  hældende  Sols  Straaler  ***). 
Ligesom  Dahl  helst  dvæler  mellem  de  norske  Fjelde,  saa- 
ledes udtaler  der  sig  i  Møllers  Bjerglandskaber  en  inderlig 
Længsel  efter  Alpedalene  med  deres  smilende  og  store 
Natur.  Her  er  ej  Talen  om  den  falske  Jagen  efter  det 
saakaldte  Pittoreske ;  nej ,  Naturen  byder  den  sande 
Konstner  Stof  overalt,  men  den  dybe  Sympathi,  som 
knytter  Mennesket  til  Naturen,  udtaler  sig  næsten  intet 
Sted  stærkere  end  i  Landskabsmaleriet.  Kun  der,  hvor 
en  heldig  Skjæbne  forbandt  Konstneraanden  med  en  den 
tiltalende  Natur ,  fremstod  den  fuldendte  Mester,  Men 
hvor  forskjellig  var  den  Tale  som  Konstneren  lyttede 
til?  Claude  søgte  Campagnens  yndigste  Egne;  Ruysdael 
dvælede  helst  ved  skummende  Floder  i  mosede,  melan- 
cholske  Skove;  Dubbels  og  Backhuyzen  boede  mellem 
fraadende  Bølger. 


*)  »Grindelwald,  sét  fra  Scheideag«,  Dørstykke  paa  Christiansborg. 
Udi;.  Anm. 

")   »Aften  ved  Thnnersoen«,  ligesaa. 

*")  »Slottet  Runkelstein  i  Tyrol«;  Maleriet  tilhorer  Grev  Moltke- 
Bregentved.     Udg.  Anm. 

At  Bjergene  have  tiltalt  Prof.  Møller,  derom  kan 
hans  venlige  Aften  ved  Thuner  Søen,  og  hans  dristigt 
tænkte  og  med  Kraft  og  Forstand  udførte  Nedsigt  i 
Grindelwald  bedst  vidne.  Men,  at  han  ogsaa  forstaar  at 
fremstille  det  flade  Land,  se  vi  i  Landskabet  fra  Salz- 
burger Egnen*),  hvor  han  heldigen  har  fremstillet  den 
jævne  Landevej  med  den  bølgende  Hvedemark.  I  sin  Fre- 
deriksborg-Egn**) har  Konstneren  derimod  mindre  heldig 
udtrykt  det  fladbakkede  Landskab;  der  mangler  Kraft  og 
Luft-Reflexer  i  Forgrundens  og  Mellemgrundens  Skygger, 
især  naar  vi  tage  Hensyn  til  den  Bestemthed,  hvormed 
Slottet  er  belyst,  og  det  Grønne  bliver  derved  for  mono- 
tont; de  flittigen  udførte  Planter  i  Forgrunden  ere  for 
store  i  Forhold  til  det  Øvrige,  skjære  for  fladt  ind  i 
Mellemgrunden  og  kunde  vistnok  være  noget  friskere  og 
saftigere  i  Farven.  Derimod  er  Anordningen  i  hele 
Stykket  heldig  og  charakteristisk.  Trægrupperne  til 
venstre  ere  fortræffeligt  sammenstillede,  og  give  Lejlighed 
til  et  smukt  Indfald  af  Lyset,  og  Slotsbygningen  er 
saa  forstandigt  sat  paa  sin  Plads,  at  den  uden  at 
skade  Hovedindtrykket  af  Egnen,  dog  viser  sig  stor  og 
prægtig. 

Men  kunde  der  endog  indvendes  en  Del  imod  Lys- 
virkningen i  ovennævnte  Stykke,  saa  lader  den  Varme 
og  Kraft,  hvormed  Slottet  Runkelstein  ved  Talferfloden 
oplyses  i  den  snævre  Dal  af  det  mellem  Bjergene  ind- 
faldende Sollys,  næsten  Intet  tilbage  at  ønske.  Det  dybe, 
indskaarne  Terrain,    den  kolde  Afspejling  af  Vandet  paa 


')  Dørstykke  paa  Christiansborg.     Udg.  Anm. 
**)  Stort  Landskab  paa  Christiansborg  Slot.     Udg.  Anm. 

Klippesiderne  til  højre;  de  mildt  blaanende  Bjerge  i  Bag- 
grunden gjore  i  Forening  med  de  glødende  Solstraaler, 
der  fortræffeligt  hæve  Borgen  frem  fra  Grunden,  en  her- 
lig Virkning. 

Hr.  Fabritius  de  Tengnagel  har  i  Aar  igjen 
leveret  et  Vinterstykke,  som  ved  den  Smag,  Følelse  og 
Nethed,  hvormed  det  er  udført,  maa  indtage  enhver  Be- 
skuer. I  en  flad,  dansk  Egn  ligger  en  gammel  Herre- 
gaard,  der  oplyses  af  den  dalende  Vintersols  sidste 
Straaler.  Baggrunden,  der  danner  et  skovrigt  Parti,  sees 
alt  i  den  kolde  Vinteraftens  blaalige  Skygger.  Den 
rolige,  stille  Vinteraften  er  godt  udtrykt,  men  næppe  er 
Sollyset  paa  Aftenhimlen  rigtig  sét;  thi  her  ligner  det 
mere  et  glimrende  Fænomen  end  Solglansen,  der  ved 
en  ganske  anden  Overgang  fra  de  varme  gule  til  de 
grønne  og  blaa  Toner  forbinder  sig  med  den  øvrige 
Himmel.  Herved  er  der,  især  til  højre  i  Stykket,  kommet 
en  vis  Monotoni  i  Luften,  saa  at  de  blaa  Slagskygger 
paa  Herregaardens  Tage  næsten  gaa  rent  over  i  Luften. 
Taarnspidsen,  hvis  høje,  stejle  Tag  næppe  saaledes  kunde 
holde  Sneen  fast,  maatte  vel  ogsaa  ved  sin  Skyggeside 
hæves  langt  kraftigere  frem  fra  Baggrunden.  Isfladen 
foran  Bygningen  med  sin  glatte  Afspejling,  hele  Land- 
skabet i  Baggrunden,  det  store  Træ  og  den  omhugne 
Stamme  ere  derimod  udførte  med  megen  Følelse.  Især 
er  Træstammen  med  den  hist  og  her  liggende  Sne,  hele 
Kronen  af  de  nøgne  Grene  med  alle  de  forskjellige 
Tinter,  hvorved  de  forbindes  med  Lufttonen,  malte  med 
saamegen  Sandhed  og  Delicatesse,  at  det  ret  er  en  Lyst 
at  dvæle  derved.  I  Forgrunden  er  Sneen  mat  og  mangler 
Charakter  i  Formerne. 

De  tvende  Malerier  af  Hr.  Harder  ere  derimod 
ikke  nær  saa  glædelige,  og  Konstneren  synes  alt  for 
meget  blindthen  at  overlade  sig  til  sin  Følelse,  selv  der 
hvor  Naturen  ligger  lige  for  ham.  Kan  endog  den  Vil- 
kaarlighed,  hvormed  Vand,  Luft  og  Linearperspectiv  og 
Belysningen  ere  behandlede  i  hans  Tyroler-Landskab, 
næppe  paa  nogen  Maade  undskyldes  med  at  det  er  malt 
ud  af  Hukommelsen,  saa  er  der  dog  en  Art  Virkning 
deri,  og  er  der  end  ikke  Sandhed  i  Grantræerne  til 
venstre,  saa  er  der  dog  Liv  og  Raskhed  i  Penselføringen. 
Men  Sorø  Akademi,  som  Hr.  Harder  kunde  copiere  paa 
selve  Stedet,  hvorfor  er  det  saadan  en  Samling  af  Fejl? 
Alle  Synslinierne  i  Bygningen  gaa  jo  langt  ud  over 
Horizonten;  i  Vandet  staa  Reflexer  i  selve  Lyspartierne; 
dets  Farve  er  i  den  stærkeste  Disharmoni  med  den  klare 
Himmel,  og  Træerne  paa  den  lille  0  ere  tillige  med 
dennes  Jordsmon  dog  behandlet  alt  for  decorations- 
mæssigt.  De  smukke  Toner  i  Baggrundens  Aftenhimmel, 
der  ej  svare  til  Eftermiddagsbelysningen  paa  Akademi- 
bygningen, behage  vistnok  vort  Oje,  naar  vi  ene  se  paa 
dem,  men  for  disses  Skyld  er  dog  ej  Stykket  malet. 
Hvor  saare  glædeligt  vilde  det  dog  være,  om  denne 
Konstner,  der  baade  besidder  Følelse  og  Talent,  ret  vilde 
hæfte  sit  Oje  paa  Naturen  og  alvorligt  studere  den; 
Sjællands  idylliske  Bøgeskove  med  de  smilende  Søer  og 
den  milde  Himmel  vilde  da  næppe  finde  nogen  heldigere 
Fremstiller  end  den  Konstner,  som  selv  i  saa  forkert 
en  Stræben  viser  Glimt  af  en  sand  Følelse. 

Vi  have  alt  dvælet  saalænge  mellem  de  udstillede 
Konstværker,    at   vi    ere  nødte  til  at  gaa    forbi  mangt  et 

Arbejde,  som  kunde  fortjene  vor  Opmærksomhed,  og  blot 
endnu  kaste  et  flygtigt  Blik  paa  enkelte  fortrinlige  Male- 
rier. Saaledes  tiltrækkes  vi  især  af  de  Stykker,  som 
d"Hrr.  Fearnley  og  Morgen  s  tern  have  udstillet.  En 
særdeles  rask  Behandling,  Kraft  og  Friskhed  i  Farven, 
brillant  Behandling  af  enkelte  Partier  som  f.  Ex.  de  af- 
hugne  Træstammer  i  den  sjællandske  Egn,  Birkestammen 
ved  Rognefossen  og  fiere  af  Klippestykkerne  i  samme 
Maleri,  og  dristigt  Valg  af  Motiverne  give  Hr.  Fearnleys 
Arbejder  meget  Liv;  men  om  Fremstillingen  overalt  er 
gjennemtænkt,  om  ej  Sandheden  paa  flere  Steder  er  op- 
offret  for  en  vis  Effect,  ere  Spørgsmaal,  som  let  opstaa 
under  Betragtningen  af  dem.  Dette  gjalder  saavel  om 
Rognefossens  Fald,  som  om  Solskinnet  i  den  sjællandske 
Egn;  thi  saa  klart  eller  kraftigt  vilde  vel  næppe  Straa- 
lerne  kunne  trænge  gjennem  Taagen,  at  en  saa  stærk 
Belysning  og  bestemte  Skygger  derved  kunde  fremkomme. 
I  Hr.  Morgensterns  Stykker  linde  vi  ikke  denne  Frisk- 
hed og  Kraft  i  Coloriten,  eller  denne  Raskhed  i  Be- 
handlingen, men  derimod  en  Opfatning  af  det  Store.  Al- 
vorlige i  Norges  Fjelde  og  en  Sandhed  i  deres  Detail, 
som  er  fortræffelig,  og  den  følelse,  som  hersker  i  Frem- 
stillingen af  de  hen  svævende  Dunster  ved  Houg  Fossen, 
af  Solstraalernes  Spil,  af  Luftens  Afspejling  paa  de 
fugtige  Stene,  er  henrivende.  Denne  Konstner  opfatter 
Naturen  paa  en  stor  Maade,  og  anvender  faa  og  simple, 
men  vel  valgte  Motiver' til  at  frembringe  en  mægtig  Virk- 
ning. Man  se  blot  Belysningen  i  hans  Maleri  af  Vand- 
faldet i  Gjelderskreen,  eller  den  Maade,  hvorpaa  han 
véd  at  fremhæve  sine  Bjergmasser  i  Partiet  af  Justedalen 

Huyens  Skrifter.     I.  (j 

i  Norge.  I  Behandlingen  af  Træer  og  Planter  er  lian 
endnu  noget  haard  og  hans  Sky-Luft  er  ej  let  og  svæ- 
vende nok. 

Imellem  den  rige  Flor  af  Blomsterstykker  udmærke 
d'Hrr.  Fritzsch's  og  Jensens  Arbejder  sig  langt 
fremfor  de  øvrige.  Den  første  af  disse  Konstnere,  en 
alt  længe  øvet  Mester  i  dette  Fag,  har  udstillet  en 
Krans,  der  hænger  i  en  letmalet  Skyluft,  og  som  viser 
denne  Malers  bekjendte  Fortrin:  Runding  og  kraftige, 
vel  sammensatte  Farver.  De  enkelte  Blomster  derimod, 
Auriklerne  undtagne,  mangle  den  Zirlighed  og  Bestemt- 
hed, som  Behandlingen  af  Blomster  og  Blade  synes  at 
fordre.  —  Dette  Fortrin  i  Udførelsen  af  Enkelthederne 
besidder  Hr.  Jensen  i  høj  Grad.  Det  Gjennemsigtige, 
Bløde,  Glansfulde  i  de  forskjellige  Arter  af  Blomster 
og  Bær,  den  afvexlénde  Virkning  af  Lyset  paa  de  for- 
skjelligt  stillede  Blade,  alt  dette  frembringer  Konstnerens 
højst  delicate,  hist  og  her  maaske  noget  for  bestemte 
Pensel  ganske  fortræffeligt.  Men  Kraft  i  Skyggerne, 
rigtig  perspectivisk  Fremstilling,  sand  Behandling  af  Luft, 
Træer,  Græs,  o.  s.  v.  i  hans  Baggrunde  mangler  han 
endnu  stedse. 

Af  hans  Elev,  Jomfru  Helle  sen,  er  der  er  Kurv 
med  Druer,  som  ere  malte,  ganske  i  Jensens  Manér, 
med  megen  Sandhed  og  Sma<_r. 

Korsgangen  af  Klosteret  S.  Giovanni  i  Rom,  som 
Hr.  Martens  har  sendt  hjem,  bar  en  smuk  Belysning, 
Gulvet  er  godt  malet,  Staffage-Figurerne  passende  for- 
delte; men  det  hvælvede  Loft  er  usikkert  tegnet  og 
malet,  og  i  Skyggepartierne  synes  han  mere  at  følge  en 
vis  Manér  end  Naturen. 

Hr.  Steenfeldt  har,  ligesom  i  Fjor,  udstillet  Con- 
chylier  malede  i  Vandfarve.  Den  overordentlige  Sandhed 
og  Fuldendthed,  hvormed  de  ere  udførte,  fortjener  Be- 
undring og  viser  afgjort  Talent.  Hvor  langt  mere  ægte 
Konst  træder  ikke  ogsaa  frem  i  disse  tro  ol'  folte  Af- 
bildninger, end  i  al  denne  lette  og  pretentionsfulde  l)i- 
lettantismus,  som  altid  maler  Roser  og  Krystal  og  ideale 
Hoveder ! 


IV. 

Udsigt  over  det  Mærkeligste  paa  Kunstudstillingen 


1838. 


Med  alle  deres  Ufuldkommenheder  fortjene  Konstudstil- 
lingerne,  og  navnligen  de  akademiske,  alligevel  den  Yndest, 
som  de  have  nydt  hos  os  i  de  sidste  Decennier,  og  man 
kan  næppe,  naar  man  ikke  vil  være  ubillig,  gjore  dem 
den  Fortjeneste  stridig,  at  de  have  været  et  virksomt 
Middel  til  at  vække  en  større  og  mere  udbredt  Del- 
tagelse for  tegnende  Konst.  En  af  de  Fordele,  som  vi 
ikke  vilde  have  havt  uden  dem,  er  den  Lethed,  hvormed 
vi  nu  kunne  overse  den  forskjellige  Gang  og  Retning, 
som  Konstfagene  have  havt  hos  os  i  dette  Aarhundrede. 
Medens  de  betydelige  Talenter,  der  udviklede  sig  i  dets 
andet  og  i  Begyndelsen  af  dets  tredie  Aarti,  stode  mere 
hver  for  sig  i  deres  Stræben,  og  derfor  mødte  langt  flere 
Hindringer,  er  det  derimod  aabenbart,  at  de  yngre 
Konstnere  i  de  sidste  tolv,  fjorten  Aar  erholdt  flere 
fælles  Berøringspunkter,  som  gjorde  den  vanskelige  Be- 
gyndelse paa  Konstnerbanen  lettere  og  sikrere  for  dem. 
Hvor  vigtigt  er  det  ikke  f.  Ex.,  at  Maleren  tidlig  faar 
Øjet   skærpet  til   rigtigt    og    hurtigt    at    blive    de   Linier 

A-ar,  som  væsentligen  understøtte  den  maleriske  Op- 
fatning af  de  forskjellige  Former  og  af  det  Rum,  hvori 
disse  vise  sig!  at  han  endnu  i  den  Alder,  da  Haanden 
er  nemmest,  faar  den  øvet  og  vant  til  Nøjagtighed  og 
Sikkerhed!  —  Og  til  Erhvervelsen  af  disse  Fordele  aab- 
nede  Prof.  Eckersbergs  Malerstue  en  fortræffelig  Lejlig- 
hed. Dog,  det  var  ikke  alene  ved  en  sagkyndig  Vej- 
ledning i  Anvendelsen  af  disse  vigtige  mecdianiske  Hjælpe- 
midler, at  den  dygtige  Mester  gavnede  sine  Elever  og 
gjennem  dem  ogsaa  andre  Begyndere  i  den  ædle  Maler- 
konst;  han  virkede  endnu  lan^t  mere  ved  den  Lyst, 
hvormed  han  gik  tilværks,  naar  han  flyttede  Oveises- 
pladsen  ud  i  den  fri  Natur,  og  ved  den  Sandhed  og 
Ligefremhed,  der  udtalte  sig  i  hans  Værker.  Men  den 
Kjærlighed,  som  han  vakte  hos  de  mest  begavede  af 
sine  Skolarer,  til  uden  alt  Hensyn  at  give  sig  Naturen  i 
Vold,  hvor  de  tiltaltes  af  den,  og  det  Bifald,  som  denne 
Stræben  mødte  hos  Publikum,  bestemte  ogsaa  snart  den 
Kreds  af  Forestillinger,  som  den  eckersber2>ke  eller, 
hvad  der  næsten  er  enslydende  hermed,  den  yngre  danske 
Malerskole  helst  og  oftest  har  bevæget  sig  i. 

Det  daglige  Liv,  selv  i  dets  almindeligste  Optrin, 
Omegnen,  selv  om  den  ikke  er  hvad  man  kalder  pittoresk, 
give  Maleren  Lejlighed  nok  til  at  vise  en  ægte  konst- 
nerisk  Stræben;  og  han  kan  desuden  paa  denne  Vej, 
saasnart  de  første  Vanskeligheder  ere  overvundne,  lettere 
naa  en  vis  Grad  af  Dygtighed  og,  i  de  fleste  Tilfælde, 
sikrere  gjøre  Regning  paa  Bifald  og  Understøttelse. 
Foler  Konstneren  sig  vel  til  Mode  mellem  sine  Omgivelser, 
da  vil  et  deltagende,  øvet  Blik,  der  forstaar  at  aflure 
Virkeligheden  et   heldigt  Moment,    og   en  Udførelse,    der 

aander  Friskhed,  eller  lokker  ved  Nethed  og  Tækkelig- 
hed, alt  forskaffe  ham  betydelige  Fordele,  uden  at  han 
behøver  en  Fantasi,  der  kan  fremmane  mægtige  Gestalter, 
og  en  Følelse,   som  kraftigen  kan  besjæle  dem. 

Det  er  i  denne  Kreds  af  Efterligninger  og  Frem- 
stillinger af  Virkeligheden,  der  for  Resten  heller  ikke 
savner  sine  Storme  eller  sine  Taarer,  at  vi  paa  de  fore- 
gaaende  Udstillinger  saa  ofte  maatte  søge  de  Arbejder, 
som  ret  bleve  os  kjære,  og  det  Samme  er  Tilfældet  med 
den  nærværende.  Denne  sondrer  sig  vel  især  fra  sine 
nærmeste  Forgængere  ved  en  større  Afvexling  og  der- 
ved, at  den  er  mere  renset  for  Ubetydeligheder  og 
Prøveklude;  men  derimod  savner  den  et  Hovedarbejde, 
hvor  Øjet  ret  kunde  finde  Hvile  efter  at  have  gjennem- 
vandret  den  brogede  Sværm  af  saa  uligeartede  Sager. 
Nye  Forhaabninger  vækkes  atter  i  Aar,  ældre  Forvent- 
ninger skuffes,  enkelte  Partier  ere  med  al  deres  Nummer- 
Rigdom  meget  fattigt  udstyrede. 

Saaledes  er  der  kun  saare  faa  Portræter  med  ægte 
Konstpræg,  men  en  stor  Del,  hvis  eneste  Anbefaling  er 
den  fast  haandværksagtige  Routine,  som  de  skylde  deres 
Tilværelse,  for  ej  at  omtale  aldeles  svage  Begynder- 
arbejder. 

Det  gjor  alt  et  mindre  behageligt  Indtryk,  at  vi  af 
Prof.  C.  A.  Jensen  kun  se  tvende  Portræter,  der  minde 
os  om  den  friske  Opfatning,  vi  saa  ofte  have  glædet  os 
over.  Woodburns  Personlighed  er  heldig  greben,  og 
Damen  med  den  Peltsværks  Pelerine  over  den  sorte 
Klædning  mangler  ikke  Liv,  men  har  maaske  tillige  et 
Anstrøg  af  Kraft,  der  ikke  passer  til  den  Fremstilledes 
Individualitet.    De  andre  mandlige  Portræter  ere  mattere 

behandlede,  det  ene  endog  lidt  for  fattig  tilskaaret;  de 
tre  Børn  ere  næsten  uanstændige  for  en  Konstner  som 
Jensen.  Bog,  han  har  jo  i  den  senere  Tid  kun  tilhørt 
os  halvt,  og  skulde  han  virkelig  føle  sig  tilsidesat  for 
en  glat  og  tom  Modelyst,  saa  vilde  Flygtighed  og  Mangel 
paa  Interesse  temmelig  let  lade  sig  forklare.  Det  er 
desuden  ret  godt,  om  vore  Fordringer,  i  det  ringeste 
hvad  det  Væsentlige  angaar,  ere  noget  nedstemte,  inden 
vi  gaa  over  til  de  tvende  Portrætmalere,  der  for  Øje- 
blikket synes  de  mest  hyldede. 

Af  Bærentzens  Stykker  fortjener  Søofficeren  og 
Drengen  med  Flitsbuen  mest  Opmærksomhed,  den  første 
sér  rolig  og  fast  ud  paa  Betragteren,  den  sidste  holder 
sin  Bue  ret  bekvemt;  men  ikke  engang  i  Søofficeren, 
hvis  Udførelse  har  mest  Kraft,  er  det  lykkedes  Konst- 
neren  at  skille  sig  ved  den  Palet-Recept,  som  han  an- 
vender til  Kjødfarven  i  alle  sine  Portræter.  Af  Monies, 
hvem  man  ikke  kan  nægte  Sikkerhed  i  at  træffe  og  en 
let  og  øvet  Pensel,  er  der  blandt  syv  udstillede  Arbejder 
kun  et  eneste,  den  norske  Admiral,  hvor  Udtrykket  af 
en  mild  og  rolig  Oldingsalder  viser,  at  han  har  følt  for 
sin  Gjenstand.  Sér  man  derimod  paa  de  øvrige,  saa 
svækkes  Interessen  for  dem,  uagtet  al  deres  Lighed  og 
trods  den  Nethed,  hvormed  enkelte  Partier  ere  be- 
handlede, ved  den  Kulde,  som  det  dominerende  Glanslys 
paa  Næser  og  Kinder  og  Dragter  udbreder  over  det 
Hele,  og  ved  den  Mangel  paa  Smag  i  Anordningen,  der 
giver  hans  større  Malerier  (den  staaende  Dame  i  hvidt 
Atlask  og  Instruktor  Lindgreen)  det  frastødende  Udseende 
af  en  vis  fattig  Fornemhed. 

Den    siddende    kvindelige    Figur     af    Kobke    er    jo 


rigtig  nok  halvt  om  halvt  kun  et  Studie,  der  maaske 
aldrig  har  ventet  at  komme  paa  Udstillingen,  og  Por- 
trætet  savner  altsaa  den  Fordel,  som  den  fulde  Pynt 
ofte  giver;  saafremt  ellers  den  blide,  beskedne  Charakter, 
der  lyser  ud  af  hele  Ansigtet,  behøvede  en  saadan  For- 
del for  at  blive  erkjendt,  og  saafremt  Savnet  af  Flor  og 
Atlask  ikke  rigeligen  erstattedes  ved  den  Foleise,  hvor- 
med Form  og  Stilling  er  gjengivet,  og  ved  den  maleriske 
Holdning,  der  gjor  dette  Billede  saa  tiltrækkende.  Et 
Knæstykke  i  Legemsstørrelse  af  A.  Muller  forestiller 
ligeledes  en  siddende  Dame.  Den  smagfulde  Paaklæd- 
ning,  en  mørkegrøn  Silkekjole  med  et  hvidt,  let  omkastet 
Shawl  og  klar  Halsstrimmel,  er  ret  vakkert  behandlet, 
og  det  utvungne  Sæde  i  en  bekvem  Lænestol  er  heldig 
valgt,  men  ikke  saa  ganske  heldig  udtrykt.  Især  savner 
Armenes  og  Hændernes  Stilling  Ynde,  og  den  skjodes- 
løse  Tegning,  der  alt  er  stodende  i  Ansigtet,  bliver  her 
endog  paafaldende. 

Ulige  større  Nydelse  er  det  at  gjennemgaa  de 
Malerier,  som  fremstille  Scener  af  Folke-  og  Familie- 
livet. Dette  er  ikke  alene  en  Følge  af  den  Sympathi, 
som  her  lettere  vækkes,  og  det  større  Begreb,  vi  faa  om 
Malerkonsten,  naar  vi  se  den  afspejle  Livets  Glæder  og 
Sorger,  eller  af  Overgangen  fra  dansk  til  fremmed  Natio- 
nalitet, fra  en  behagelig  Samværen  til  Ojeblikke,  hvor 
Alt  synes  tabt;  men  ogsaa  af  den  mærkelige  Forskjel  i 
Konstnernes  Ejendommelighed,  som  vi  her  støde  paa. 
Med  Hensyn  til  Gjenstandene  og  til  det  forhen  Antydede 
om  den  Retning,  der  i  den  senere  Tid  især  har  trukket 
vore  Malere  udenfor  Akademiet,  da  vil  selv  det  flygtigste 
Overblik    føre   til   den   Bemærkning,    at   der   er   en    her- 

skende  Tilbøjelighed,  og  det  hos  de  mest  fremtrædende 
Talenter,  til  en  malerisk  Behandling  af  den  omgivende 
Virkelighed  med  alle  dens  Tilfældigheder  og  til  at  dvæle 
ved  saadanne  Optrin,  som  bringe  Sindet  i  en  behagelig 
Stemning.  Enkelte  Undtagelser  herfra,  Scener,  der  i 
selve  Livet  vistnok  vilde  berøre  os  smerteligt,  hore  ikke 
til  de  fortrinligere  Præstationer;  men  skaffe  de  os  ikke 
synderlig  Nydelse,  saa  tjene  de  dog  til  end  videre  Op- 
lysning om,  hvorlidt  Gjenstandens  Valg,  der  endnu  ikke 
savner  sine  Lovprisere,  formaar  paa  egen  Haand  at  give 
Værket  en  sand  konstnerisk  Interesse, 

Imidlertid  er  det  ikke  heller  uinteressant  at  se,  hvor 
forskjelligt  Talentet  og  Fliden,  Begynderen  og  den,  som 
alt  i  længere  Tid  har  fulgt  Konstens  Fane,  te  sig  ved 
en  saadan  Lejlighed.  Unna  f.  Ex.,  i  det  Maleri,  hvor 
en  ung  Mands  Arrestering  sætter  hele  hans  Familie  i 
dyb  Kummer,  har  hverken  i  Opfatning  eller  Udførelse 
været  sit  Æmne  voxen ;  men  der  er  dog  i  Manden,  der 
smertefuld  endnu  engang  vender  sig  om  til  Afsked,  og  i 
den  unge  Pige,  som  staar  grædende  for  sig  selv  i  det 
indre  Værelse,  tydelige  Spor  af  at  dette  Billede  er  ud- 
sprunget af  en  levende,  skjondt  uklar,  Anskuelse,  ej  af 
en  kold  Beregning.  Friedlænder  har  valgt  en  endnu 
mere  rystende  Scene,  en  hel  Fiskerfamilies  haabløse 
Jamren  ved  Overbringelsen  af  et  Dødsbudskab.  Imedens 
den  Forlistes  Kamerat  henvender  sig  til  en  ung  Fisker 
med  opsmøgede  Buxer  og  i  stærk  fremskridende  Stilling, 
danne  alle  de  Ovrige,  fra  det  lille  Barn,  som  netop  kan 
gaa,  til  Bedsteforældrene,  en  Tonestige  af  Jammer  og 
Fortvivlelse.  Men  disse  tragiske  Gebærder,  denne  søgte 
Afvexling  i  Sorgens  Udtryk,  passe  ikke  til  den  Jævnhed, 

som  betegner  Livet  hos  disse  Naturens  Børn,  og  som 
lader  deres  simple,  men  inderlige  Udbrud  af  Smerte 
desto  uimodstaaeligere  gaa  til  Hjertet. 

Raadsigs  to  Stykker  med  Skibbrudne  ere  fri  for 
en  lignende  Overdrivelse,  men  den  totale  Mathed  i 
Følelsen  og  den  altfor  ensformige  Variation  over  det 
samme  Thema  gjor,  at  man  kjeder  sig,  hvad  enten  man 
ser  de  Ulykkelige  med  Haab  eller  uden  Haab,  Dog,  da 
Ordet  Overdrivelse  engang  er  kommet  over  Læben  og 
følgelig  et  Surrogat  er  nævnet,  der  benyttes  paa  mang- 
foldige Maader,  saa  vilde  det  maaske  ej  være  saa  meget 
af  Vejen,  om  vi  forfulgte  bemeldte  Surrogat  i  en  anden 
Retning,  f.  Ex.  saaledes,  som  Plum  og  Westphal  "have 
brugt  det.  Den  første  har  i  sit  Bonde-Bryllupstog,  den 
anden  i  sin  Søndag  Eftermiddag  paa  Landet,  hvor  Bonde- 
pigen forestilles  sin  tilkommende  Svigerfader,  valgt  Gjen- 
stande,  der  godt  kan  forsyne  en  Pensel  med  maleriske 
Motiver.  Begge  have  de  behandlet  deres  Opgaver  med 
en  vis  Livlighed,  Westphal  desuden  med  større  Opfind- 
somhed og  mere  Lune,  men  tillige  paa  den  nemmeste 
Maade,  ved  at  stille  Carrieaturer  som  f.  Ex.  Landsby- 
musikanterne og  den  rødnæsede  Degn  imod  et  Par  Bønder- 
piger, hvis  paatagne  Pænhed  ikke  synes  at  have  ligget  i 
Konstnernes  Hensigt.  Slige  Modsætninger  ere  ulige  lettere 
at  frembringe,  end  det  sjælfulde  Udtryk,  der  maa  hentes 
fra  en  skarp  og  kjærlig  Skuen  og  fra  et  alvorligt  Stu- 
dium; de  bestikke  ogsaa  Mange,  men  de  holde  ej  ud  i 
Længden,  og  aabnes  Øjet  først  for  dem,  saa  blive  de 
aldeles  utaalelige. 

Vi  vende  tilbage  til  Unna  og  Friedlænder,  der  i  et 
Par  andre  Malerier  vise  sig  mere  som  Herrer  over  deres 

Stof,  i  det  Mindste  hvad  Opfatningen  angaar,  og  derved 
skaffe  os  et  fuldstændigere  Kjendskab  til  deres  nuværende 
Standpunkt.  Unnas  Billede  fremstiller  en  lille  Familie- 
kreds i  en  lykkelig  Morgentime  ved  Kaffebordet.  Hoved- 
motiverne ere  ret  trænende  antydede,  og  den  vanskelige 
Gruppe  er  ordnet  godt.  Drengen  og  den  store  Hund, 
som  hver  har  sin  Interesse,  er  en  heldig  underordnet 
Modsætning,  der  som  en  smuk  Folie  hæver  Moderens  og 
Bedstefaderens  Glæde  over  den  lille  Dreng,  der  er  kum- 
men op  af  Vuggen  og  alt  formaar  uden  fremmed  Hjælp 
at  holde  sig  oprejst  paa  den  Gamles  Skjød.  Unna  har 
i  sine  tvende  Arbejder  unægtelig  i  flere  Henseender  gjort 
Fremskridt;  i  det  første  er  der  en  Bestræbelse  for  Rum- 
mets maleriske  Behandling,  i  det  sidste  en  Samling  af 
det  Hele,  som  hidindtil  ikke  er  lykkedes  ham  i  den 
Grad.  Men  Begynderen  spores  endnu,  maaske  mér  end 
billigt,  i  den  Mangel  paa  Bestemthed,  som  hersker  over- 
alt; det  er,  som  om  den  sidste  Haand  endnu  fattedes, 
og  Arbejderne  faa  derved  et  tomt  og  taaget  Udseende, 
der  hindrer  Erkj endelsen  af  hans  Anlæg,  men  tillige  bor 
være  den  kraftigste  Spore  for  ham  selv,  til  at  rive  sig 
løs  fra  dette  halve  Væsen. 

Friedlænders  Bonder,  som  den  italienske  Gipser 
har  sat  i  en  Forundring,  der  nok  vil  ende  til  hans  egen 
Fordel,  viser  os  Konstneren  paa  en  sikrere  Vej,  end  i 
Fiskerscenen.  Upaatvivlelig  har  han  set  paa  et  saadant 
Optrin  med  Deltagelse  og  valgt  ethvert  af  sine  Motiver 
med  Forstand;  men  under  hans  Stræben  efter  at  gjen- 
give  Livet  svinder  Udtrykket  bort,  og,  i  Stedet  for  et 
levende  Billede,  fremkommer  en  kold  Abstraction,  der 
ikke  engang  er  aldeles  fri  for  Grimasse.    Hvad  Udforeisen 

angaar,  da  er  han  i  Tegningen  næppe  videre  end  Unna, 
i  Sands  for  malerisk  Behandling  staar  han  under  ham. 
Det  er  ikke  saa  faa  Aar,  Friedlænder  alt  har  offret  til 
Konsten,  sikkert  med  Flid  og  Udholdenhed;  men  hans 
Figurer  beholde,  baade  i  Form  og  Farve,  endnu  for  Meget 
af  det  Udskaarne,  Træagtige,  som  de  havde  i  hans  tid- 
ligere Arbejder. 

Monies,  en  Samtidig  af  Friedlænder,  har  ogsaa 
udstillet  et  Par  Genrebilleder.  I  Bonder-Bornene  ved 
Vandstedet*),  hvor  Situationen  er  fortræffelig,  gaar  der  et 
højst  naivt  Udtryk  gjennem  begge  Figurerne,  især  er  der 
noget  Slaaende  i  den  stakkels  Dreng,  paa  hvis  Ansigt 
det  trækker  stærkt  op,  da  han  ser  Søsteren  mismodig 
tørre  Taarerne  af  Ojet.  Derimod  savner  Behandlingen 
den  Sandhed  og  Delicatesse,  som  egner  sig  for  saadanne 
Malerier,  og  man  sporer  ugjerne  den  samme  kolde  Glans 
i  de  smaa  Ansigter,  hvorved  alt  de  store  blive  saa  ube- 
hagelige. Den  simple,  lappede  Bondedragt,  tildels  Familie- 
stykker, er  imidlertid  behandlet  med  mere  Takt,  end 
Portræternes  galante  Costumer.  I  det  andet  Maleri  er 
Børnenes  Glæde  paa  Isen  lykkelig  skildret.  De  ere  i 
deres  Element,  og  skjøndt  den  barhovede  Gadedreng  og 
de  usle  Tiggerbørn  fryse  i  deres  pjaltede  Klæder,  fornøje 
de  sig  dog  alligevel.  Men  i  de  voxne  Skojtelebere  er 
rigtignok  Bevægelsen  stivnet,  og  den  flvgtige  Behandling 
gaar  i  Landskabet  næsten  over  til  en  complet  Henfejen, 
dobbelt  kj edelig,  da  det  er  aabenbart,  at  Monies  ej 
mangler  Evne  til  at  fremstille  saadanne  Omgivelser  paa 
en  Maade.  som   det   sommer  sig  for  en  Konstner. 


*!   »Tvende  Bom   i  Forlegenhed  for  at  komme  over  et  Vand' 

En  skarp  Modsætning  til  disse  Arbejder  finde  vi  i 
Maleriet:  Fiskerbørnene  paa  Strandbreden  ved  Vedbæk, 
som  en  meget  yngre  Konstner,  Gertner,  har  leveret. 
Den  heldige  Tanke,  som  opliver  Monies'  Billeder,  savnes 
her;  Deltagelsen  vækkes  alene  ved  det  smukke  Udtryk, 
der  er  i  de  barnlige  Ansigter,  som  dels  plire  lige  mod 
Aftensolen,  dels  sees  i  afvexlende  Stillinger.  Der  er  en 
Uskyldighed  i  nogle  af  disse  Hoveder  og  en  Formsands 
i  den  Maade,  hvorpaa  de  ere  folte  og  givne,  som  ikke 
kan  andet  end  inderlig  fornøje  Beskueren.  De  tvende 
Grupper  af  liggende  og  siddende  Børn  forbindes  ved  den 
staaende  halwoxne  Pige,  som  holder  den  lille  fyldige 
Dreng  godt  paa  Armen,  og,  i  Forening  med  Fisker- 
baaden  lige  bag  ved,  danner  det  Hele  en  smuk  Masse 
mod  de  simple  Linier  i  Landskabet.  Men  hvorfor  har 
nu  Konstneren  ladet  Skyggelinien  saa  skærende  dele 
denne  Masse  og  derved  forstyrre  det  rolige  smukke 
Totalindtryk,  som  det  havde  staaet  i  hans  Magt  at  give  ? 
Denne  Higen  efter  at  frembringe  en  forbavsende  Virkning 
selv  der,  hvor  den  vanskeligt  kunde  erholdes  uden  at 
træde  enhver  Fordring  af  malerisk  Stil  for  nær,  skulde 
den  maaske  ikke  være  en  Følge  af,  at  den  unge  Konstner 
netop  har  lanst  mindre  Sands  for  Farve  og  Virkning 
end  for  den  Skjønhed,  søm  nærmest  er  afhængig  af 
Formen,  uagtet  Valget  i  hans  Stykke  næsten  lader  for- 
mode, at  han  i  dette  Punkt  er  at  en  ganske  anden 
Mening?  Modsætningerne  i  dette  talentfulde  Arbejde  ere 
stærke,  ja  haarde,  og  om  Tone  og  Harmoni  kan  der 
næppe  være  Tale;  Skyggen  er  kold  og  blaa,  Havet  tykt, 
Luften  mander  Dybde  og  Varme.  Derimod  erindres  man 
snart  om  det,    for  en  Begynder,   meget  lovende  Arbejde, 

som  Gertner  udstillede  for  to  Aar  siden,  og  som  nu 
hænger  i  Galleriet  paa  Christiansborg:  »Unge  Konstnere 
i  Thorvaldsens  Værksted."  Ogsaa  der  er  Coloriten  netop 
den  svageste  Side,  ogsaa  der  gaar  en  tor  Pensel  helt 
igjennem,  og  paa  enkelte  Steder  maa  en  outreret  Local- 
farve  skaffe  ham  den  nødvendige  Modsætning;  men  Op- 
gaven med  det  rolige,  indsluttede  Daglys  var  ulige  lettere, 
og  derfor  har  dette  Maleri  ogsaa  mere  sand  malerisk 
Virkning  end  det  ovenfor  omtalte. 

I  dets  Nærhed  hænger  et  Familiestykke  af  Hel  sted, 
som  langtfra  kan  maale  sig  med  det,  men  som  med 
Hensyn  til  den  begyndende  Konstner,  der  har  leveret 
det,  nok  fortjener  Opmærksomhed,  da  det  rober  en  ikke 
ringe  Fremgang  siden  sidste  Udstilling.  Flid  har  vistnok 
bidraget  særdeles  meget  hertil ;  men  den  Uskyldighed, 
hvormed  den  yngre  Datter  beder  Faderen,  den  ældre 
sysler  med  Hat  og  Slør,  vidner  ogsaa  om  Oje  og  Folelse. 
En  heldigere  Modsætning  af  Paaklædningens  Farver  til 
Værelsets  vilde  have  lettet  Konstnerens  Stræben  og  gjort 
Stykket  mere  tiltrækkende. 

De  mange  Scener  af  Livet  og  Naturen  i  Syden,  som 
denne  Udstilling  indeholder,  er  en  behagelig  Afvexling, 
hvilken  vi  maa  takke  vore  rejsende  Konstnere  for,  og 
Rørby e,  den  sidst  hjemkomne,  forst  og  fremmest,  især 
for  det  Omfang  og  den  Flersidighed,  som  der  hersker  i 
hans  udstillede  Arbejder.  Han  har  givet  Publikum  en 
sjælden  Lejlighed  til  at  kaste  et  lærerigt  Blik  ind  i  en 
Konstners  Rejseliv,  og  til  at  forfølge  hans  Virksomhed 
fra  den  flygtigt  skidserede  Tegning  til  det  tro  maleriske 
Studium,  og  derfra  til  det  frit  fuldendte  Konstværk.  Den 
Lethed   og   Sikkerhed,    hvormed    han    er    gaaet    tilværks, 

selv  naar  det  gjaldt  om  med  nogle  faa  Linier  at  faa  et 
rigt  Stof  paa  Papiret,  sees  bedst  i  hans  Blyantstegninger 
af  Livet  i  de  græske  Kaffehuse,  hvor  han  med  faa  Strøg 
giver  os  hele  Charakterbilleder,  02  med  en  morende 
Fuldstændighed  ikke  overser  det  mindste  Træk,  der  kan 
bidrage  til  en  Skildring  af  Skik  og  Brug.  Det,  som 
især  gjør  flere  af  hans  Studier  saa  fængslende,  er 
Følelsen  af  den  sydlige  Varme,  som  moder  Ojet.  Især 
er  der  en  brillant  Virkning  i  Sollyset,  som  falder  ind 
mellem  et  Par  af  Parthenons  Colonner,  og  som  Figurerne 
i  det  smukke  Costume  (>i  de  mægtige  Sojler  med  deres 
Skycrvepartier  opponere  saa  dybt  02  kraftigt  imod.  Andre 
af  disse  Studier. kunne,  ogsaa  paa  Grund  af  deres  heldige 
Begrænsning,  gierne  kaldes  c  omplette  Malerier,  enten 
for  den  Klarhed  og  Harmoni,  hvormed  de  ere  behandlede, 
f.  Ex.  den  hvælvede  Gang  i  Subiaco  med  en  kvindelig 
Figur  i  Baggrunden;  eller  paa  Grund  af  det  maleriske 
Blik,  hvormed  det  rent  Tilfældige  i  et  lille  Parti  er 
bleven  opfattet,  02  den  Smag,  hvormed  det  er  gjengivet, 
som  Svalen  paa  Oen  Procida.  I  denne  aabne  Gang, 
med  de  opstillede  Urtepotter  i  Hjørnet  og  med  den  lille 
Krukke  paa  Brystningen,  kan  man  sige,  at  der  virkelig 
hersker   »et  stille  Liv. 

»Den  underste  Kirke  i  Benedietiner  Klosteret  i  Subiaco« 
er  imidlertid  det  mest  fuldendte  af  de  Arbejder,  som  ere 
udførte  paa  Stedet.  Daglyset,  der  strommer  ind  af  Kir- 
kens eneste  Vindue,  som  Tilskueren  maa  tænke  bag  ved 
sig,  hensvinder  uformærkt  mellem  de  malede  Mure  <>■_' 
Hvælvinger  i  en  Dæmring,  hvor  Voxlysene  alt  kunne  ud- 
brede Glans.  Det  Billede  af  andægtig  Stilhed ,  som 
fremkommer  herved,  forhøjes  ved  de  knælende  og  bedende 

Figurer.  Disse  ere  behandlede  med  en  Delicatesse,  som 
næppe  findes  i  noget  andet  af  Rørbyes  Studier;  men 
det  havde  maaske  været  til  Fordel  for  Totalindtrykket, 
om  de  havde  havt  en  Runding  og  en  Kraft,  der  kunde 
svare  til  Omgivelserne. 

De  tvende  Arbejder,  som  Rørbye  har  udført  langt 
fra  de  Steder,  hvor  han  havde  gjort  sine  Studier  eller 
samlet  sine  Motiver  til  dem,  have  beholdt  den  Friskhed, 
som  Konstneren,  der  er  vant  til  umiddelbart  at  efter- 
ligne Naturen,  saa  let  gaar  Glip  af,  naar  han  skal  ud- 
fore noget  Lignende,  ikke  foran  selve  Gjenstanden,  men 
i  sin  Malerstue.  Det  største  af  dem,  den  tyrkiske  Notar, 
som  opsætter  Ægteskabskontrakten,  udmærker  sig  især 
ved  den  fortræffelige  Udforelse.  Konstneren  har  sikkert 
folt,  at  denne  Aet  mest  vilde  interessere  som  Billede  af 
fremmed  Sædvane  og  Costume,  og  har  derfor  ogsaa 
arrangeret  Scenen  med  Alt,  hvad  der  kan  give  den  Rig- 
dom og  Nyhed.  Broncegitteret  med  det  brogede  Draperi, 
Fodtæppet  over  den  lave  Forhøjning,  hvorpaa  de  tre 
Hovedfigurer  sidde,  tilligemed  Kassen,  indlagt  med  Perle- 
mor, og  alle  Smaatingene  ved  Siden  af  og  oven  paa 
den  ere  malede  med  en  mesterlig  Frihed,  en  Glans  og 
Saftfuldhed,  som  ogsaa  havde  været  ønskelig  at  fole  i 
Incarnatet.  Overhovedet  have  Figurerne  en  farlig  Rival 
i  den  maleriske  Pragt,  hvormed  Konstneren  har  udstyret 
Omgivelserne,  og  foran  Gitter-Draperiets  brede,  kraftige 
Folder  savne  især  de  tvende,  Notaren  og  Bruden,  den 
nødvendige  Udrunding,  som  derimod  er  heldig  opnaaet  i 
den  staaende  Negerinde.  Det  mindre  Stykke,  den  unge 
katholske  Gejstlige,  som,  lænet  op  til  sin  tarvelige  Seng, 
har  fordybet   sig  i   en  Bog,    er   udtryksfuldt  i  hele    dets 

Simpelhed  og  har  en  Klarhed  i  Farven,  der  er  et  glæde- 
ligt Bevis  for,  at  den  nordiske  Kulde  ej  har  formaaet  at 
svække  det  skjønne  Indtryk,  som  Syden  har  gjort  paa 
vor  talentfulde  Landsmand. 

Dersom  Rørbye  især  tiltrækker  Øjet  ved  Colorit  og 
malerisk  Takt,  saa  fortjene  de  øvrige  Arbejder,  som  ere 
hjemsendte  fra  Italien,  mér  eller  mindre  vor  Opmærk- 
somhed ved  andre  Fortrin.  Af  Sonnes  Malerier  ere  de 
to  behandlede  med  en  Ilfærdighed,  der  bliver  meget 
stødende  hos  en  Konstner,  for  hvem  Lufttone  altid  har 
været  en  uopløselig  Gaade,  og  man  kommer  derved  let 
til  at  overse  det  Liv,  han  véd  at  give  sine  Figurer.  Det 
tredie  er  derimod  udført  med  langt  mere  Omhu  og  noget 
nær  det  mest  udtryksfulde  Billede,  Sonne  endnu  har 
sendt  til  Udstillingen.  Nogle  romerske  Jægere  i  Cam- 
pagnen  have  faaet  den  ene  af  deres  Hunde  skambidt  af 
en  stærkere  Hyrdehund,  som  derfor  paa  Stedet  er  bleven 
nedlagt.  Den  forbitrede  Hyrde  iler  til,  ledsaget  af 
Konen,  som  forsigtig  passer  paa  hans  højre  Haand,  der 
holder  en  Krumkniv,  medens  hun  for  Resten  giver  sin 
Harme  Luft  med  Munden,  saa  godt  hun  kan.  Tre  Jægere 
med  gode  Bosser  kunne  vistnok  hævde  deres  Plads  mod 
nogle  faa  næsten  ubevæbnede  Hyrder,  og  man  sér  derfor 
ogsaa,  at  Hjorden  drives  bort  i  Baggrunden  og  at  det  Hele 
blot  er  en  lille  Demonstration,  som  vil  gaa  af  uden  videre 
Blodsudgydelse.  Denne  Demonstration  er  skildret  med 
levende  Træk.  Hyrdens  deklamatoriske  Heftighed  ænser 
ikke  den  ene  Jægers  Forklaring,  og  vil  ikke  værdige  Jagt- 
hundens ynkelige  Forfatning  et  eneste  Blik,  til  Gjengjæld 
modes  den  derfor  af  den  anden  Jæger  med  den  mest 
tirrende  Haan;  og  denne  Lidenskab  i  Bevægelserne,  disse 

maleriske  Gebærder  ere  saa  charakteristisk  fremstillede, 
at  der  nok  hos  Beskueren  kan  opstaa  en  Forestilling  om 
den  Spænding,  som  den  roligere  Nordbo  kommer  i  ved 
første  Gang  at  se  et  saadant  Udbrud  af  den  simple 
Italiæners  let  opflammede  Sind. 

Constantin  Hansens  Maleri,  de  danske  Konstnere 
i  Rom,  giver  os  et  hyggeligt  Billede  af  vore  Landsmænds 
Samliv  der.  Den  klare  Solskinsluft  strømmer  ind  ad 
den  aabnede  Balcondør,  som  tillige  tjener  til  Vindue  for 
Værelset  og,  i  Forening  med  Stengulvet,  viser,  at  Som- 
meren er  den  Aarstid,  man  der  mest  tager  Hensyn  til. 
Den  halvt  liggende  Figur  har  vel  ikke  for  Intet  en  høj- 
pullet  rød  Hue  paa  Hovedet  og  en,  paa  orientalsk  Manér 
rigt  udsyet,  Rejsekappe  til  Leje;  det  er  aabenbart  kjære 
Erindringer  fra  en  Rejse  i  Grækenland,  og  disse,  tillige 
med  Varmen  i  hans  Foredrag,  lade  den  Formodning  let 
opstaa,  at  de  Ord,  som  lyde  her  mellem  de  tavse  Kam- 
merater, og  som  gjøre,  at  Talerens  Kaffe  bliver  kold, 
dreje  sig  om  det  skjønne  Moderland  for  al  Konst.  Dette 
simple  Motiv  har  givet  Hansen  Lejlighed  nok  til  charak- 
teristiske  Modsætninger  og  til  at  udfolde  en  større  Rig- 
dom af  Konstner-Følelse,  end  der  findes  i  mangt  et 
Maleri,  som  ved  første  Øjekast  synes  at  love  mere. 
Medens  de  Tilhørere,  der  vise  mest  Interesse,  have  taget 
Plads  lige  over  for  den  Talende  og  ret  i  Mag  lytte  til 
med  Blikket  sænket  paa  ham,  idet  de  sagte  og  langsomt 
passe  deres  Pibe  eller  Zigar,  lader  en  Anden,  som  staar 
længere  ude  paa  Balconen,  Øjet  dvæle  ved  fjernere  Gjen- 
stande,  synes  en  Tredie,  der  sidder  bag  ved  den  Talende, 
næsten  at  være  mindre  opmærksom  paa  ham  end  paa 
selve   Tilhørerne,    og   Fortællerens   Nabo,    som    sidder    i 

Balcondøren,  sysler  med  sin  Kaffekop,  for  dog  at  have 
Noget  at  bestille,  paa  en  Maade,  som  Folk  ofte  bruge,  naar 
de  maa  hore  paa  Ting,  som  de  selv  kjende  ligesaa  godt. 

Den  Omhu  og  Fuldendelse,  som  gaar  igjennem  Ud- 
førelsen, forhøjer  Nydelsen  af  dette  Maleri.  Hansen  har 
ikke  den  Styrke  i  sine  Localfarver,  hans  Pensel  mangler 
den  Frihed  og  det  Spil,  der  paa  mange  Steder  gjør  saa 
godt  hos  Rørbye,  og  enkelte  kolde  Glanslys  og  Reflexer, 
som  det  synes,  en  Følge  af  fremmed  Indflydelse,  trække 
Ojet  vel  meget  til  sig;  men  det  er  alligevel  lykkedes 
Konstneren  at  frembringe  en  sammenholdt  og  smuk 
Virkning.  Det  varme  Sollys,  der  spiller  i  Luften  og  paa 
de  fremtittende  Trætoppe  udenfor  og  strømmer  ind  gjen- 
nem  Ruderne  til  venstre,  staar  godt  imod  Afspejlingen 
paa  den  anden  Dørfløj  og  mod  den  kjolige,  klare  Skygge- 
tone, som  de  fleste  af  Figurerne  og  den  øvrige  Del  af 
Værelset  er  fremstillet  i.  Men  det,  som  især  fortjener 
vor  Erkjendelse,  er  den  mesterlige  Tegning  og  Model- 
lering af  Formerne,  den  Indsigt  og  Smag,  som  hersker  i 
Anordningen  og  Benyttelsen  af  Rummet,  og  den  fordrings- 
løse Sandhed  i  Figurernes  Udtryk  og  Holdning.  Det 
turde  maaske  være  overset  af  de  Fleste,  hvor  vanskelig 
den  Opgave  var,  som  Konstneren  saa  heldig  har  løst, 
idet  han,  for  at  tegne  sin  Fortæller  saa  charakteristisk, 
som  muligt,  stillede  ham  lavere,  end  hans  Tilhørere. 

I  det  andet  Stykke  af  Hansen*),  træder  Ruinen 
af  den  gamle  Rundbygning  os  først  i  Møde.  Den 
ligger  ogsaa  frit  i  det  fulde  Sollys,  og  al  den  Detail, 
hvormed  Konst  og  Barbari    har  udstyret  de  ranke  korin- 

thiske  Søjler,  er  af  Maleren  givet  med  en  sjælden  Sand- 
hed og  Delicatesse.  Men,  efterat  Øjet  saa  at  sige  er 
spadseret  rundt  om  Templets  Celle  i  den  aabne,  luftige 
Gang  mellem  Colonnerne,  og  efterat  det  har  kastet  et 
Blik  paa  Peterskuplen,  der  løfter  sig  saa  let  i  det  Fjerne, 
og  paa  det  gamle,  røde  Basilika-Taarn ,  som  staar  saa 
alvorligt  mellem  antik  Ynde  og  modern  Pragt,  gjør  det 
bedst  i  at  ile  flygtigt  forbi  Vandspringet,  hvis  berniniske 
Formloshed  synes  at  have  kjedet  selve  Konstneren,  og 
heller  dvæle  desto  længer  i  Forgrunden,  skjønt  det  der 
ikke  træffer  andet,  end  simple  Almuesmænd.  Vi  befinde 
os  nemlig  alt  i  den  Del  af  Rom,  hvor  Vingaardene  med 
deres  lange  ensformige  Mure  begynde  at  give  Byen  et 
landligt  Udseende,  og  hvor  Bønderne,  som  komme  ind, 
sætte  deres  Karrer  og  lade  Oxerne  hvile  sig.  De  Folk, 
som  vi  her  se,  og  som  more  sig  med  det  yndede  Kugle- 
spil, ere,  hvad  Dragterne  vise,  fra  forskjellige  Kanter  og 
høre  til  forskjellige  Næringsveje^  Spillet  staar  i  dette 
Øjeblik  paa  et  vanskeligt  Punkt;  En  af  dem  har  været 
heldig  til  nok  at  bringe  sin  Kugle  saa  nær  til  Maalet  (den 
mindste  Kugle),  at  en  større  Fordel  kun  vanskelig  kan 
opnaaes,  og  derfor  gjør  ogsaa  den,  der  skal  kaste,  saa 
alvorlige  Forberedelser,  for  ret  at  gjøre  et  Mesterstykke. 
Medspillerne  ere  spændte  paa  Udfaldet;  kun  den  ene  af 
dem,  han,  som  staar  bagved  den  Kastende  med  Kuglen 
i  Haanden  og  den  stumpede  Pibe  i  Munden,  laaner  For- 
mandens Anstrængelser  blot  et  Sideblik  og  venter  fuld- 
kommen rolig  paa,  at  Raden  skal  komme  til  ham  selv. 
Dette  fortrinlige  Arbejde,  hvor  Templet  og  de  fjer- 
nere Bygninger  staa  saa  smukt  mod  Luften,  er  imidlertid 
ikke  saa    harmonisk   i  Holdningen    som    det  Foregaaende. 

Skyggepartiet  i  Forgrunden  kunde,  i  det  Hele  taget, 
taale  mere  Kraft  mod  det  solbestraalte  Tempel,  og  Vand- 
springet især  er  noget  tungt  og  tørt  i  Behandlingen. 
Figurerne  for  sig  ere  derimod  mesterlige  og  minde  om 
dem,  som  dygtige  ældre  Malere  af  den  hollandske  Skole 
pleje  at  udstaffere  deres  Landskaber  og  Søhavne  med. 
Især  kommer  man,  ved  at  betragte  dem,  til  at  tænke  paa 
den  fortræffelige  Lingelbach.  I  Farven  staar  han  som  oftest 
næppe  højere  end  Hansen,  i  Penselen  er  han  noget  friere 
og  blødere,  men  i  Tegning  og  Bevægelse  kan  vor  Lands- 
mands Figurer  rolig  udholde  en  Sammenligning  med  hans. 
Det  naive  Udtryk,  som  Livet  har  hos  de  italiænske 
Hørn  og  Fruentimmer,  synes  især  at  have  tiltalt  Kiichler, 
og  han  har  alt  til  de  foregaaende  Udstillinger  leveret 
Malerier,  som  drejede  sig  derom  og  som  vandt  meget 
Bifald.  I  Aar  har  han  udstillet  en  lille  Gruppe  af  tre 
unge  Piger,  som  ere  trufne  sammen  paa  den  svale, 
skyurjefulde  Plads  ved  en  Brønd*).  Af  de  to  Yngre,  som 
høre  paa  den  Ældres  Forklaring,  er  den  ene  især  lutter 
Opmærksomhed,  og  hendes  Øje  følger  hver  Perle,  som 
tælles  op  paa  Rosenkransen;  den  anden,  som  formodentlig 
først  senere  er  kommen  til,  synes  derimod  halvt  hen- 
sjunken  i  andre  Tanker,  og  hun  er  vel  næppe  langt  fra 
at  tabe  den  tomme  Stenkrukke,  hun  holder  paa.  —  »Ud- 
gangen til  Markarbejdet«,  Kiichlers  andet  Arbejde,  hvor 
Svinet,  der  uforstyrret  æder  Vandmelonen,  er  nærved  at 
være  Hovedpersonen,  kan  i  alt  Fald  more  ved  det  Frem- 
mede, som  den  lille  Caravane  har  i  Sammenligning  med 
Bondelivet  hos    os,   men  staar  for  Resten  i  enhver  Hen- 

seende  meget  under  det  førstnævnte.  —  Konstneren  havde, 
før  end  han  rejste,  en  nydelig  Pensel  og  en  fin  Farve, 
der  passede  fortræffeligt  baade  til  den  spøgende  og  den 
følsomme  Stemning,  som  han  i  sine  Malerier  saa  gjerne 
overlader  sig  til;  det  er  derfor  ingenlunde  til  hans  For- 
del, at  han  senere  har  antaget  en  Malemaade,  hvorved 
hans  Arbejder  tabe  lige  saa  meget  i  konstnerisk  For- 
tjeneste, som  de  vinde  i  tom  Glans.  Et  Par  Exempler 
vil  maaske  bedre  oplyse  denne  Paastand.  Det  først 
omtalte  Maleri  har  unægtelig  et  yderst  delicat  Udseende, 
men  det  er  desuagtet  ikke  en  luftig  Dunkelhed,  som 
fylder  Grottens  Dybde,  det  er  tværtimod  en  uigjennem- 
sigtig  Tæthed;  den  forklarende  Piges  Ansigt  sees  i  et 
smukt  og  klart  Halvlys  og  er  malt  med  de  yndigste 
Tinter,  men  Udtryk  og  Form  svømme  bort  under  disse 
glatte  Lasurer.  I  Tegningen  har  vel  Kiichler  aldrig 
været  correct,  men  Manglen  paa  Sagkundskab  erstattede 
han  ofte  paa  en  behagelig  Maade  ved  den  Smag,  hvormed 
han  henstillede  sine  Figurer,  og  det  havde  derfor  næppe 
været  nogen  svær  Opgave  for  ham  at  undgaa  de  brede, 
stumpede  Former  i  Pigen,  som  holder  Vandkrukken. 

Gaar  man  fra  denne  Konstner  hen  til  M  ar  strand  s 
Maleri*),  saa  kommer  man  ind  i  en  ganske  anden  Sfære. 
Gavtyve  bagved  Fængselsgitteret,  en  Frugtsælger  af  den 
allerlaveste  Klasse,  en  enfoldig  Knøs  og  et  Par  fattige 
Unger,  der  trække  om  med  Familiens  Yndling,  den  lille 
sorte  Gris,  det  er  det  smukke  Selskab,  man  her  befinder 
sig  i.  Følsomheden  forsvinder  rent,  men  Konstneren  har 
sørget  for,  at  et  muntert  Lune  træder  i  dens  Sted,  og 
man   føler   sig   saa  vel  herved,    at   dette  Stykke  maaske 

har  vundet  mere  Deltagelse  end  noget  andet  paa  hele 
Udstillingen.  Hertil  har  det  sikkert  bidraget  meget,  at 
den  lystige  Tone  ej  forstyrres  ved  nogensomhelst  Ind- 
blanding af  saadanne  Træk,  som  dem,  man  sædvanlig  sér 
i  Fremstillingen  af  italiænske  Spillescener.  Det  spænder 
mere,  men  det  vækker  tillige  en  pinlig  Fornemmelse,  at 
se  Udbrud  af  en  fræk  Lidenskab,  Forberedelse  til  en 
Uerfarens  Optrækning  o.  d.  1.  Dog,  som  sagt,  af  alt 
dette  er  her  intet  Spor,  thi  Tossen,  der  maaske  har  en 
Bekjendt  eller  en  Slægtning  indenfor  Gittervinduet,  er 
med  al  sin  Forlegenhed  kun  til  en  uskyldig  Morskab  for 
Medspillerne  og  Tilskuerne.  De,  som  kan  komme  til,  se 
nysgjerrige  i  hans  Kort,  ej  for  at  skade  ham,  men  for 
at  gotte  sig  over  hans  Vægelsindethed;  og  Frugthandleren, 
hvem  Udspillet  gjælder,  betragter  ham  med  en  skjælmsk 
Forventning  af  den  lange  Overvejelses  mærkelige  Resultat. 
Spillebordet,  som  er  en  Hattepul,  duer  heller  ikke  til 
Oplagssted  for  klingende  Mynt,  og  det  største  Tab  vil 
sandsynligvis  være  at  betale  Foglietten,  som  staar  i 
Vinduet,  den  største  Gevinst  at  drikke  med  for  ingen 
Ting.  Men  Børnene  og  Grisen?  —  de  tjene  til  end  yder- 
mere at  betegne  Gadescenen,  maaske  de  ogsaa  gjøre  Nytte 
som  en  artistisk  Nødhjælp,  for  at  fylde  en  ledig  Plads. 
I  Udførelsen  er  Marstrand  endnu  ganske  den  Samme, 
som  da  han  forlod  os.  Den  lette  Pensel  og  den  smukke 
Tone  i  hans  Farver  understøtte  godt  det  træffende  Ud- 
tryk, han  véd  at  give  sine  Figurer.  Et  alvorligere  Stu- 
dium i  Tegningen,  mere)  Finhed  og  Lethed  i  Behandlingen 
af  hans  Baggrunde,  er  Fordringer,  som  der  nærmest  kan 
gjøres  til  ham,  og  som  vist  Ingen  bedre  end  han  selv 
føler  det  Billige  i  at  tilfredsstille. 

Den  heldige  Maade,  hvorpaa  Marstrand  har  forstaaet 
at  afvinde  sin  Opgave  en  behagelig  Side,  kan  være  et 
lærerigt  Vink  for  en  ung  Konstner,  C.  W.  Balsgaard, 
af  hvem  der  i  samme  Værelse  hænger  et  Maleri,  som 
ikke  bør  oversees.  Stykket  forestiller  en  fordrukken 
Skomager,  paa  hvis  Ansigt  man  tydelig  sér  Skamfuldhed 
og  Frygt  for  Konen,  der  ved  sin  Hjemkomst  overrasker 
ham  i  hans  stille,  men  forbudte  Nydelse.  Den  unge 
Konstner  har  lagt  megen  Sandhed  i  Udtrykket,  kun  Skade, 
at  Følelsen  krymper  sig  ved  slige  Optrin,  i  Konsten  som 
i  Livet,  naar  ikke  en  friere  Sjælsytring  spiller  igjennem 
dem  lig  Solstraaler,  der  bryde  gjennem  Taagesløret, 
som  tilhyller  en  smuk  Egn.  Har  Konstneren  imidlertid 
ej  denne  Gang  formaaet  at  give  sit  Billede  dette  for- 
ædlende Præg,  saa  har  han  dog  vist  en  tro,  alvorlig 
Stræben.  I  Behandlingen  er  der  en  Flid  i  Udførelsen  af 
Enkelthederne  og  en  Farvesands,  som  fortjener  Op- 
mærksomhed. Man  sér,  at  hans  foregaaende  Studier 
have  baaret  deres  Frugt;  men  man  sér  tillige  deres 
Utilstrækkelighed  med  Hensyn  til  Tegning  og  en  for- 
standig Underordning  af  Detaillerne  til  et  Helt,  saafremt 
Konstneren  skal  gaa  heldig  frem  paa  den  nye,  vanske- 
ligere Bane. 

Vi  forlade  nu  Folke-  og  Familielivet  og  træde  over 
paa  den  historiske  Grund,  hvor  Figurmaleriet  allerherligst 
kan  udvikle  sig,  at  sige,  naar  det  gjennemstrommes  af 
en  frodig  Livskraft.  Mange  Arbejder  finde  vi  ikke,  som 
fortjene  en  nøjere  Opmærksomhed,  men,  under  de  her- 
værende Forhold,  vilde  selv  nogle  faa  sætte  os  i  Stand 
til,  at  erholde  et  nogenlunde  fuldstændigt  Begreb  om 
Historiemaleriets  Charakter  i  Danmark.    Dog,  hvad  dette 

Punkt  angaar,  da  tilfredsstiller  denne  Udstilling  ikke 
vore  Forventninger  i  den  Grad,  som  vi  kunde  ønske  det. 

Eckersbergs  Altertavle:  "Jesus  og  den  samari- 
tanske Kvinde  ved  Brønden«  er  imidlertid  et  interessant 
Maleri.  At  disse  tvende  Figurer  ere  i  en  Samtale,  som 
alt  har  sat  Kvinden  i  en  spændt  Forventning,  det  er 
tydeligt  nok.  Hun  kom  hen  til  Brønden  for  at  drage 
Vand  op,  men  den  Fremmedes  venlige  Tiltale,  endskjøndt 
han  ej  hørte  til  en  Stamme,  som  havde  Omgang  med 
hendes,  og  hans  Fortælling  om  det  Vand,  som  kunde 
slukke,  saa  at  man  aldrig  tørstede  mere,  har  opholdt 
hende;  Kobberspanden  staar  endnu  paa  Brøndmundingen 
og  Tovet  hviler  ørkesløst  i  hendes  Haand,  medens  Øjet 
forundret  og  spørgende  er  hæftet  paa  Jesus.  Dennes 
Udtryk  er  derimod,  i  første  Øjeblik,  maaske  ej  saa  for- 
staaeligt;  han  sér  skarpt  og  forskende  paa  hende,  og 
med  den  højre  Haand  peger  han  bort  fra  sig,  idet  han 
taler.  Det  er,  som  om  han,  i  Stedet  for  at  tilfredsstille 
hendes  Nysgjerrighed  og  Bøn,  svarer  hende  med  de 
prøvende  Ord:    »Gak  bort,  kald  din  Mand,  og  kom  hid«. 

Konstneren  har  altsaa  valgt  det  Moment  af  denne 
Scene,  hvor  Knuden  strammes  haardest,  og  overlader  det 
derpaa  til  Beskueren  selv  at  udmale  sig  den  skjonne  Op- 
løsning med  de  herligste  Farver  og  under  de  ædleste 
Former.  Han  har  heller  villet  skildre  os  Samtalens  Liv, 
end  vise  os  Samaritanerinden,  fuld  af  Ærefrygt  og  Tro, 
lige  over  for  Christus  i  hele  hans  milde  Højhed  og  Ren- 
hed. Dersom  dette  Valg  ikke  fuldkommen  opfylder  de 
Fordringer,  som  der  kan  gjores  til  et  kirkeligt  Billede, 
og  dersom  Maleriet  herved  kommer  til  at  bevæge  sig  i 
en  blot   historisk  Sfære,    saa   har    derimod  Mesteren  den 

Fortjeneste,  at  have  vedligeholdt  den  valgte  Charakter 
gjennem  hele  Compositionen  med  en  ikke  almindelig 
Grundighed.  Xaar  man  betragter  den  nøgne  Klippeegn, 
som  bagved  Byen  optaarner  sig  i  en  skarp  og  øde 
Bjergryg,  og  den  krumme  udhugne  Fjeldsti,  som  fører 
ned  fra  Staden,  saa  faar  man  Indtrykket  af  et  kildeløst 
Landskab,  hvor  man  paa  besværlige  Veje  maa  hente 
Vandet  fra  en  fjern  Brønd,  og  det  uden  mindste  Ly  mod 
den  glødende  Sol.  Man  begriber  da  ret  Evangelistens 
Skildring  af  Kvindens  Længsel  efter  den  læskende  Drik 
og  af  hendes  glade  Forhaabning  om  at  blive  fritaget  fol- 
den besværlige  Vandring. 

Med  Hensyn  til  Udførelsen,  da  kjende  vi  Alle 
Eckersbergs  zirlige  Pensel,  hans  rene,  klare  Farver  og 
den  Sikkerhed  og  Lethed,  hvormed  han  tegner  og  model- 
lerer sine  Figurer,  om  end  deres  Former  ikke  altid  just 
ere  lykkeligt  valgte.  Frelserens  Ansigt  f.  Ex.  taber  i 
Udtryk  og  Værdighed  ved  dets  noget  for  langagtige 
Form,  og  Haaret  er  ikke  heldigt  fordelt.  I  den  maleriske 
Behandling  af  Klipperne  spores,  især  i  deres  forreste 
Partier,  en  Lyst  til  at  detaillere,  som  ikke  er  saa  ganske 
sjælden  hos  vor  Konstner,  men  hvorved  han  svækker  det 
Indtryk,  som  større,  roligere  Flader  frembringe.  Mest 
paafaldende  er  den  Maade,  som  han  har  behandlet  Hoved- 
figurernes Costumer  paa.  Snæverheden  i  Christi  Liv- 
kjortel, Kappens  magre  Foldekast,  Kvindens  stive  Halv- 
ærme og  den  Knaphed,  hvormed  hun  har  svøbt  det 
uldne  Draperi  om  Livet,  kan  ikke  andet  end  forundre 
Beskueren,  især  dersom  han  har  havt  Lejlighed  til  at 
glæde  sig  over  den  maleriske  Sands  og  Dygtighed,  hvor- 
med  Dragterne    ere    behandlede    i   Eckersbergs   Fremstil- 

linger  af  den  danske  Historie.  Imidlertid  er  det  ikke 
alene  i  dette  Stykke,  at  man  træffer  en  saadan  Tilside- 
sættelse af  alle  de  Fordele,  som  malerisk  Stil  tilbyder, 
netop  i  Dragternes  Behandling;  ogsaa  i  andre  Arbejder 
af  vor  Konstner,  hvor  Gjenstandene  ere  valgte  af  den 
ældre  Historie,  kunne  vi  gjentinde  et  lignende  Princip, 
og  derved  opstaar  den  ikke  usandsynlige  Formodning,  at 
vi  her  endnu  bestandig  se  Erindringer  fra  hans  Læreaar, 
da  det  var  Mode  i  Malerkonsten  at  udhæve  Formens 
plastiske  Behandling  med  ensidig  Forkjærlighed.  En  be- 
hagelig Erstatning  for  denne,  maaske  halv  ubevidste, 
Tilbagevenden  til  Ungdomsminder,  der  nu  blot  have 
historisk  Interesse,  skjænker  Konstneren  os  i  det  smukke 
Forhold  mellem  Figurerne  og  Landskabet,  i  dettes  simple 
Linier,  der  give  hele  Maleriet  et  mærkeligt  Udtryk  af 
Storhed,  og  i  det  heldige  Indfald,  hvormed  han  forstaar 
at  sætte  vor  Fantasi  i  Bevægelse,  ved  blot  at  vise  os 
nogle  enkelte  af  Disciplerne,  der  vende  tilbage  ad  Fjeld- 
stien efter  at  have  udrettet  deres  Ærinde.  I  de  tvende 
Forrestes  Stillestaaen  og  frittende  Gebærder  læser  man 
alt  deres  Forundring  over  Lærerens  Nedladenhed. 

Lunds  store  Maleri:  »Danmarks  ældste  Beboere, 
vilde  omflakkende  Jægere ,  som  hilse  den  opgaaende  Sol 
med  Ærefrygt«  er  et  Arbejde,  der  fortjener  Opmærksom- 
hed, allerede  paa  Grund  af  den  saare  vanskelige  Op- 
gave. Den  maleriske  Side  af  dette  Æmne  har  over- 
ordentlige Hindringer  at  kæmpe  med;  thi,  dersom  Claude 
ogsaa  har  godtgjort,  at  Solen  kan  fremstilles  i  et  Maleri, 
saa  er  det  dog  under  Betingelser,  som  næppe  kan  komme 
Historiemaleren  til  gode,  især  ved  saa  betydelige  Dimen- 
sioner,   som    de    her    forlangte.      Men    selv   om   det   var 

muligt  at  give  denne  maleriske  Side,  saa  var  derfor 
endnu  ikke  Opgaven  løst,  som  gaar  ud  paa,  at  det  mest 
straalende  Naturfænomen,  ene  ved  sin  Glans  og  Herlig- 
hed, tvinger  den  raa  Sandselighed  til  at  hylde  sig.  Ved 
enhver  anden  Cultushandling  vil  enten  Symbolet,  eller 
den  blot  aandige  Hentydning  give  Konstneren  Midler  i 
Hænde  til  at  erholde  det  højere  Lyspunkt,  der  skal 
gjøre  sin  Virkning;  men  her,  hvor  Alt  drejer  sig  om  et 
rent  sandseligt  Indtryk,  der  skal  blive  gribende  for  selve 
Beskueren,  her  maa  Konstneren  altid  komme  i  Forlegen- 
hed, og  blive  nødt  til  enten  at  underordne  sine  Figurer 
saa  meget,  at  disse  ikke  længer  blive  Hovedsagen,  eller 
at  vække  en  Deltagelse  for  dem,  der  knytter  sig  til  en 
højere  aandig  Retning  end  den,  hans  Opgave  fordrer. 

Det  Sidste  har  Lund  valgt,  og  enhver  Historiemaler, 
som  gjennemskuer  denne  Opgave  med  alle  dens  Vanske- 
ligheder, vilde  sikkert  gjøre  det  Samme.  Kan  et  saa 
farligt  Dilemma,  som  det  ovenanførte,  ej  undgaaes ,  saa 
maa  Konstneren  heller  stemme  sine  Figurer  for  højt,  end 
gribe  til  det  modsatte  Middel. 

Betragte  vi  Maleriet  nærmere,  da  se  vi  en  aaben 
Kyst  ved  Havet,  uden  Spor  af  Cultur,  og  i  det  Fjerne 
begrændset  af  Træpartier.  Paa  denne  Plet  er  en  af 
hine  omflakkende  Familier  samlet.  I  Mellemgrunden 
hilser  en  knælende  Gruppe  den  opgaaende  Sol,  tavst, 
med  bøjede  Hoveder  og  udstrakte  Arme,  disse  ældgamle 
Tegn  paa  den  Ærefrygt,  hvormed  de  Dødelige  bøje  sig 
for  Guddommen.  Større  Bevægelse  hersker  i  Forgrunden, 
hvor  der,  til  venstre,  er  udspændt  et  Dække  mellem  et 
Par  Træstammer,  for  dog  at  have  lidt  Ly  mod  Nattens 
Kulde.     Konstneren  har  her  bestræbt  sig  for  at  vise  det 

afvexlende  Indtryk,  som  det  prægtige  Syn,  efter  hans 
Forestilling,  maatte  gjøre  paa  de  forskjellige  Aldre  og 
Kjøn.  Den  blinde  Gubbe  maa  nøjes  med  at  høre,  hvad 
den  unge  Jæger  ilfærdigt  beretter  ham;  Kvinderne  synes 
at  tilbede  med  mere  Jubel  end  Ydmyghed,  eller  tabe 
sig  rent  i  Beskuelsen,  og  løfte  derfor  Dækket  i  Vejret 
og  holde  Haanden  over  Ojet.  Ja,  Moderen  til  højre 
glemmer  rent  det  lille  Barn,  hun  har  paa  Armen,  skjønt 
det  med  Heftighed  strækker  sig  ned  mod  Fuglen,  som 
den  ene  af  dets  ældre  Sødskende  holder  i  Vejret,  medens 
han  gjør  den  Stærkeres  Ret  gjældende  mod  den  anden. 

Men  idet  vi  lade  den  Skjønsomhed,  hvormed  Konst- 
neren  er  gaaet  tilværks  i  at  vælge  flere  af  disse  Motiver, 
vederfares    sin    fulde  Ret,    og   idet  vi  indrømme,  at  han 
herved  har    givet    sin  Composition  Rigdom    og  Afvexling, 
saa  kunne    vi   ikke  tilbageholde  en  Tvivl,    om  han  ogsaa 
har  været  i  Stand  til  at  bevare  den  Enhed  og  Storhed  i 
Udtrykket,  som  Opgaven  synes  at  fordre.    Et  saa  gribende 
Moment  som  det,  her  skulde  skildres,  trænger  næppe  til 
en  saadan  Afvexling,    og   den  ene,    udelte  Følelse,    som 
her   bør   gjennemtrænge   Alt,    maa   hente    sin    Styrke   fra 
Dybden,    ej  fra  Breden.     Det  er  desuden  besynderligt  at 
se   Kvinderne   visQ    den    fremtrædende    Gud   mindre    Ær- 
bødighed  end  Mændene,    og    den  Opmærksomhed,    hvor- 
med  flere    af  dem   se    paa   Solen,    kan   lettere   friste   til 
den  Formodning,    at  de,    henrevne    af  Glæde   eller  For- 
undring,   betragte    et   smukt   eller   usædvanligt  Syn,    end 
at    de,    med  Ærefrygt   i   Hjertet,    hilse   deres   straalende 
Velgjører.       Dette    Fejlgreb    bliver    mindre    uforklarligt, 
naar  man   lægger  Mærke   til   den  Omhu,    hvormed  Prof. 
Lund    stedse    søger    at    erholde    Contraster,    for    ved    en 

veloverlagt  Beregning  at  give  sin  Udtryksmaade  den 
Interesse,  som  den  sikkrere  og  kraftigere  vilde  faa,  naar 
den  umiddelbart  hentede  sit  Udspring  fra  en  dyb  Følelse 
eller  fra  en  levende  Anskuelse. 

Udførelsen  af  dette  Arbejde  frembringer  ved  de 
smukke  Linier  i  Landskabet  og  ved  en  løsere  Fordeling 
af  Figurerne,  end  man  er  vant  til  bos  denne  Mester,  en 
fuldkommen  saa  stor  Virkning,  som  noget  af  hans  fore- 
gaaende  Arbejder,  og  den  vilde  have  frembragt  en  endnu 
større,  dersom  Lysets  Fordeling  havde  været  conseqvent. 
Nu  derimod  faa  enkelte  Partier,  f.  Ex.  Græsfladen  i 
Mellemgrunden,  en  Belysning,  der  er  umulig,  naar  Solen 
staar  lige  i  Horizonten,  og  de  trænge  sig  derved  alt  for 
meget  frem;  andre  Partier  have  den  modsatte  Fejl,  f.  Ex. 
Egens  løvrige  Krone,  der  ikke  runder  sig,  heller  ikke 
danner  den  egne,  kolde  Modsætning  til  den  oplyste  Luft, 
som  den  klogelig  er  anlagt  paa.  Føleligst  er  imidlertid 
Manglen  paa  Kraft  og  Holdning  i  Forgrundens  højre 
Gruppe,  som  ogsaa  i  Tegningen  er  behandlet  med  alt 
for  megen  Flygtighed.  Denne  Fejl  skulde  man  næppe 
vente,  naar  man  kjender  Prof.  Lunds  Ffid  og  Studium  i 
at  forberede  sine  Arbejder,  men  den  gjentager  sig  allige- 
vel, f.  Ex.  i  den  blinde  Olding  og  i  det  stødende  Mis- 
forhold  mellem  Forgrundens    og  Mellemgrundens  Figurer. 

De  Malerier,  som  nærmest  fortjene  vor  Opmærksom- 
hed, ere  de  tre  Arbejder,  som  bleve  udførte  ved  den 
sidste  akademiske  Concurs  for  Guldmedaillerne,  og  hvoraf 
de  tvende,  Ed  de  li  en  s  og  A.  Mullers,  bleve  be- 
lønnede med  den  store,  det  tredie,  Westphals,  med 
den  mindre  Medaille.  Opgaven  var  svær:  en  djærv  og 
krigersk  Fyrste,    men    ofte   nedbøjet    under   svære  Sjæls- 

kvaler,  skulde  fremstilles  i  det  Øjeblik,  da  det  oprørte 
Sind  beroliges  ved  en  ung  Hyrdes  Harpespil*). 

Saalidet  som  end  de  Forhold,  hvorunder  Concursen 
foretages,  bidrage  til  at  vække  og  begejstre  Konstneren, 
saa  var  dog  Udfaldet  den  Gang  saa  heldigt ,  at  næppe 
nogen  af  de  nævnte  tre  Malere,  selv  under  fordelagtige 
ydre  Betingelser,  vilde  have  fuldført  sit  Arbejde  paa  en 
for  ham  mere  ejendommelig  Maade  ,  end  han  nu  gjorde 
det  i  de  snævre,  kjedelige  Loger  paa  Charlottenborg. 

I  Mullers  Stykke  er  hele  Lysvirkningen  samlet 
paa  Saul,  der  tillige  ved  Udtrykket  gjør  sig  gjældende 
som  Hovedfiguren,  og  for  saa  vidt  har  Konstneren  været 
paa  Vejen  til  en  rigtig  Opfatning.  Derimod  har  det 
Billede,  der  foresvævede  ham,  da  han  søgte  at  charak- 
terisere  Kongen  ,  været  saa  uklart,  at  Beskueren  næppe 
vil  kunne  faa  Fremstillingen  til  at  rime  sig  med  det  paa 
Rammen  anbragte  Bibelsted:  »da  tog  David  Harpen  og 
legte  med  sin  Haand,  og  Saul  blev  vederkvæget«. 

Sauls  venstre  Arm  og  Haand  er  i  en  rolig  Stilling, 
som  om  han  for  et  Øjeblik  siden  havde  støttet  Hovedet 
til  den;  men  hele  den  øvrige  Figur  er  i  en  pludselig, 
næsten  krampagtig  Bevægelse ,  og  Blikket  er  stivt  og 
stirrende  ,  som  om  det  var  fast  hæftet  paa  en  frygtelig 
Gjenstand.  Det  er  en  Opfaren  i  Forfærdelse!  Unægtelig 
har  et  saadant  Motiv  noget  Slaaende,  især  i  første  Øje- 
blik; men  det  bidrager  ikke  til  at  løse  Opgaven,  og  man 
sporer  i  det  ikke  den  ringeste  Virkning  af  den  formil- 
dende ,  beroligende  Harpe,  der  jo  skulde  forebygge  saa 
voldsomme  Overgange  som  den  her  fremstillede ,  hvor 
græsselige  Billeder  endnu  omsvæve  den  ulykkelige  Konge. 

*)  Saul  og  David.     U.  A. 

Dog ,  Mullers  David  synes  ej  heller  at  være  den  rette 
Mand  for  at  bortjage  den  onde  Aand  med  sit  Harpe- 
spil. Han  sidder  rigtig  nok  ugenert ,  men  hans  Tanke 
dvæler  mindre  ved  Tonerne  end  ved  Kongen,  og  naar  man 
sér  det  urolige  Øjekast,  hvormed  han  betragter  Saul,  og 
den  Forsigtighed,  hvormed  kun  hans  ene  Haand  berører 
Harpens  Strænge,  saa  opstaar  lettere  Forestillingen  om 
en  ængstelig  Læge,  der  tiltæller  en  farlig  Syg  Medicinen 
draabevis,  end  om  en  Harpespiller,  hvis  henrivende  Be- 
gejstring adspreder  Sindets  forvirrende  Taager. 

Disse  Misgreb  vise,  at  Konstneren  enten  ej  har  for- 
staaet  Opgaven,  eller  at  han  har  overset  dens  egentlige 
Charakter  ,  for  desto  mere  uhindret  at  kunne  følge  den 
Retning,  hvori  han  bevægede  sig  med  størst  Lethed. 
Naar  man  sér  paa  Compositionen,  uafhængig  af  Rammens 
Indskrift,  saa  er  det  Forstyrrende  i  Sauls  Udtryk  conse- 
qvent  forfulgt  i  dets  Virkning  paa  David,  betragtet  som 
en  ængstelig  Tilskuer;  og  den  Enhed,  der  fremkommer 
herved,  faar  endnu  mere  Betydning  ved  Arbejdets  tech- 
niske  Fortrin.  Anordningen  af  Hovedfigurerne  svarer  godt 
til  den  kraftige  Belysning,  og  denne  understøttes  heldigt 
af  det  behagelige ,  klare  Farvespil.  Saa  bestemt  som 
enhver  af  Hovedfigurerne  staar  for  sig  og  imod  Baggrun- 
den, saa  dannes  der  alligevel  ved  Lysets  maleriske  For- 
deling et  sammensmeltet  Helt,  der  gjør  Stykket  tiltræk- 
kende. Men  det  er  ogsaa  disse  Fortrin,  som  maa  bøde 
paa  den  skjodesløse  Tegning  og  paa  den  Flygtighed,  der 
ingenlunde  er  en  Anbefaling  for  Behandlingen ,  navnlig 
Draperiernes.  Den  Lethed ,  hvormed  Muller  arbejder, 
kan  overhovedet  blive  ham  en  farlig  Fjende,  dersom  han 
ej    søger   at   erhverve  sig  en  større  Grundighed  selv  der, 

hvor  hans  Talent  er  mest  fremstikkende.  Endnu  ere 
hans  Farver  mere  blomstrende  end  sande,  hans  Virk- 
ning mere  slaaende  end  harmonisk. 

Eddeliens  Maleri  bærer  et  helt  forskjelligt  Præg. 
Scenen  er  valgt  med  Overlæg  og  Smag  ,  og  det  første 
Øjekast  henflytter  os  i  en  østerlandsk  Kongesal.  Med 
rolig  Anstand  staar  den  unge,  kraftige  Hyrde  foran  Saul, 
og  holder  Harpen  med  den  venstre  Haand,  medens  den 
højre  griber  i  Strængene.  Hans  Blik  er  hævet ,  men 
uden  Begejstring;  Munden  er  svagt  aabnet,  som  om  det 
havde  været  Konstnerens  Tanke  at  forestille  ham  syn- 
gende; men  dette  heldige  Motiv  er  imidlertid  ej  saaledes 
benyttet,  at  Ansigtet  derved  bliver  mere  udtryksfuldt. 
Kongen  sidder  bekvemt,  dog  ikke  uden  en  vis  Værdighed 
i  sin  Holdning,  og  synes  opmærksom  at  lytte  til  Davids 
Spil ,  idet  han  med  en  let  Haandbevægelse  ligesom  bi- 
falder eller  ledsager  hins  Foredrag.  I  hans  Ansigt,  som 
i  hele  hans  Stilling ,  findes  intet  Spor  af  en  stærkere 
Sindsbevægelse,  tværtimod  synes  Alt  at  tyde  hen  paa  en 
Kjenders  stille  Velbehag.  Det  er  altsaa  Davids  Spil, 
ikke  Kongens  Stemning  ,  som  er  Hovedpunktet  i  denne 
Fremstilling,  og  dette  Fejlgreb  danner  saaledes  en  inter- 
essant Modsætning  til  Mullers  ovenomtalte.  Den  tredie, 
ikke  heldige  Figur ,  som  staar  paa  Sauls  anden  Side, 
svækker  Hovedindtrykket  ved  sit  mismodige  Udseende, 
der  her  synes  aldeles  ubegribeligt,  og  den  eneste  Nytte, 
som  den  nu  gjør,  er  at  hjælpe  til  Gruppens  Afrunding. 

Endskjøndt  dette  Maleri  saaledes  ikke  gjør  det 
udelte  Indtryk  som  Mullers,  har  det  alligevel  Fortjene- 
ster, der  opveje  hint  Fortrin.  Det  har  et  Udtryk  af 
Ro  og  Værdighed,    som    passer    bedre    til  Opgaven    end 

Heyens  Skrifter.     I.  o 

voldsomme  Bevægelser;  alle  Omgivelserne  ere  behand- 
lede med  ulige  mere  Smag;  Tegningen  udført  med  mere 
Alvor  og  Omhu.  Hist  og  her  træder  endog  Malerens 
Studium  vel  meget  frem,  f.  Ex.  i  Davids  Livkjortel  og 
i  Sauls  røde  Kappe,  der  i  øvrigt  er  fortræffelig  malet. 
Eddeliens  Colorit  har  ej  det  Blomstrende  som  Mullers, 
men  mere  Sandhed  og  Kraft ,  og  hans  Pensel  er  mere 
marvfuld;  derimod  stiller  han  ikke  sine  Farver  saa 
fordelagtigt  sammen,  og  han  forstaar  heller  ikke  at  for- 
dele Lysvirkningen  saa  godt.  Ogsaa  i  Anordningen  al' 
Figurerne  savner  man  den  maleriske  Takt,  som  Muller 
har,  og  man  kommer  snarere  til  at  tænke  paa  et  Bas- 
reliefs Fladhed,  end  paa  den  Dybde,  som  Maleriet  kan 
give,  og  som  vor  Konstner  selv  har  benyttet  til  at  lade 
os  kaste  et  Blik,  gjennem  den  aabne  Indgang,  ud  i  den 
fri  Natur. 

Westphals  Maleri  gjør  ved  første  Øjekast  et  be- 
synderligt, blandet  Indtryk.  Usikkerhed  og  Ukyndighed 
i  Tegningen  ere  parrede  med  et  rigtigt  Blik  for  Bevæ- 
gelsen; en  øvet  Pensel  afvexler  med  en  Lærlings  raa 
Famlen;  Glimt  af  et  herligt  Talent  og  en  levende  Fø- 
lelse fordunkles  af  Uklarhed  i  Tanken  og  af  Smagløs- 
hed. Etter  en  rolig  Overvejelse  af  alle  disse  Mangler 
og  Fortrin  træder  man  imidlertid  Sandheden  ikke  for 
nær  med  den  Paastand,  at  denne  Konstner  er  den 
eneste  af  Concurrenterne,  der  har  fattet  Opgavens  Hoved- 
moment og  heldigen  har  undgaaet  det  Skjær ,  hvorpaa 
de  tvende  andre  ere  strandede  ved  at  give  for  Meget 
eller  for  Lidt,  og  ved  at  fremhæve  eller  underordne 
den  ene  af  Hovedfigurerne  i  alt  for  høj  Grad.  Westphal 
har  umiskj endelig   stræbt   efter  at  antyde  en  højere  Ind- 

flydelse,  som  vækker  Davids  Begejstring  og  skjænker 
Saul  Fred;  og  den  Maade ,  hvorpaa  disse  tvende  for- 
skjellige  Charakterer  opløses  i  Følelsen  og  Erkjendelsen 
af  denne  højere  Magt ,  har  han  træffende  motiveret. 
David  er  for  ham  en  Herrens  Sanger,  der  med  Harpen 
ledsager  sin  begejstrede  Hymne  til  Jehovahs  Ære;  der- 
for løfter  han  Hoved  og  Blik  mod  det  Høje  ,  og  lader 
Sangen  tone  frit  fra  Læben.  Saul  er  derimod  den  af 
Herrens  Vrede  bøjede  Konge,  som,  greben  af  Lovsangens 
Magt,  erkjender  sin  Brøde  og,  med  foldede  Hænder  og 
hævet  Øje,  søger  Trøst  og  Hjælp  i  stille  Bøn. 

Denne  Skildring  af  Compositionen  tager  kun  Hen- 
syn til  de  Motiver ,  hvorved  Konstneren  utvetydig  har 
lagt  sin  Hensigt  for  Dagen.  Saasnart  Talen  falder  paa 
den  Udvikling  ,  som  han  har  været  i  Stand  til  at  give 
dem  ,  da  vil  den  ikke  lyde  nær  saa  fordelagtig ,  især 
hvad  Saul  angaar.  Vi  ville  ikke  opholde  os  ved  de 
grove  Fejl  i  Proportion  og  Tegning,  eller  ved  den  over- 
læssede Paaklædning,  men  blot  spørge  Konstneren,  hvor- 
for han  ikke  har  gjennemført  sin  Figur  med  mere  Con- 
seqventhed?  Det  hævede  Blik  fordrede  ogsaa  en  Bevæ- 
gelse opad  med  Hovedet;  de  foldede  Hænder  tyde  her 
paa  en  indre  Kamp  og  Opløftelse  ,  men  ej  paa  en  ydre 
Uro  ,  og  harmonere  derfor  ikke  med  den  desuden  for- 
fejlede Bevægelse  i  Benene;  og  denne  Mangel  paa  Hold- 
ning i  den  Figur,  som  med  Skjønsomhed  er  fremstillet  af 
Konstneren  lige  forfra,  for  at  hele  Indtrykket  kunde  ud- 
gaa  fra  den ,  skader  Arbejdet  overordentlig.  Davids 
Figur  er  ulige  heldigere,  Bevægelsen  er  helt  igjennem 
udtryksfuld  og  harmonisk,  saa  usikker  end  Tegningen 
er.      Den    fra  Beskueren    halv    bortvendte  Stilling,    som 

Konstneren  har  givet  ham ,  leder  hele  Opmærksomheden 
hen  paa  Kongen  ,  i  det  den  tillige  noksom  angiver  den 
Følelse ,  som  gjennemtrænger  ham  selv.  Overensstem- 
mende med  saavel  antike  som  moderne  Harpespillere, 
griber  han  med  begge  Hænder  i  Strængene  ,  og  Bevæ- 
gelsen faar  herved  et  Liv ,  der  savnes  hos  Concurren- 
terne.  Med  Hensyn  til  hans  Knælen,  da  er  det  maaske 
usikkert,  om  Konstneren  har  vidst,  at  den  passede  godt 
til  orientalsk  Costume,  eller  at  ældre  Malere  have  valgt 
et  lignende  Motiv  til  den  kongelige  Harpespiller;  men 
det  er  ogsaa  ligegyldigt  ;  Følelsen  har  i  ethvert  Til- 
fælde ledet  ham  rigtigt,  og  baade  Anordning  og  Udtryk 
vinde  derved. 

TVestphal  har  lige  saa  lidt  som  Eddelien  og  Muller 
kunnet  modstaa  den  Fristelse,  at  faa  et  tomt  Rum  op- 
fyldt med  et  Par  Figurer,  der  for  Resten  slet  ikke  have 
noget  at  bestille  med  Hovedhandlingen.  Denne  Bestræ- 
belse fortjener  ikke  Anbefaling ,  da  den  let  kan  lede 
Konstnerens  Opmærksomhed  fra  Hovedsagen;  men  for- 
maar  han  ikke  at  henvende  hele  sin  Hu  paa  det  Væ- 
sentlige i  Opgaven  ;  tror  han  ,  at  den  virkelig  behøver 
saadanne  Pirringsmidler  for  at  finde  Indgang:  saa  bør 
han  dog  vælge  sine  Episoder  med  mere  Smag  og  Hensyn 
til  Hovedhandlingen,  end  vor  Konstner  her  har  gjort,  og 
ej  vanzire  sit  Arbejde  med  saa  slet  udførte  Figurer. 

Eddelien  har  udstillet  et  andet  Maleri:  en  Jæger, 
som  højt  oppe  mellem  Fjeldene  hviler  sig  efter  at  have 
skudt  en  Orn.  Ved  at  se  dette  saavelsom  enkelte  tidli- 
gere Malerier  af  denne  Konstner,  kommer  man  til  at  tænke 
paa  den  Skik,  som  har  fundet  Sted  i  flere  Malerskoler, 
at    give    en   heldig    Modelstilling  mere   Inteiesse    ved   at 

benytte  den  saa  vidt  muligt  til  en  eller  anden  historisk 
Charakter.  Inden  for  visse  Grænser  kan  man  heller  ikke 
have  noget  mod  denne  Sædvane  ,  som  vi  skylde  endog 
nogle  bekjendte  Malerier,  f.  Ex.  den  siddende  Johannes, 
der  tillægges  Raphael.  Hvad  nu  Eddeliens  Figur  an- 
gaar,  da  passer  det  Ensomme  i  Situationen  fortræffeligt, 
og  Ørnen  ,  der  ligger  med  udslagne  Vinger ,  er  godt 
malet;  Jægeren  derimod  er  ej  udfort  med  den  Omhu, 
som  Davids  Figur  i  den  samme  Konstners  Concurs- 
arbejde  ,  og  det  er  dog  Udførelsen  ,  der  især  skal  give 
et  Arbejde  som  dette  Betydning.  Der  er  heller  ingen 
rigtig  Hvile  i  den  hele  Stilling ,  og  det  antike  Draperi 
overskjærer  Formernes  Sammenhæng  paa  en  ufordelagtig 
Maade.  Det  venstre  Ben  stikker  nu  alt  for  isoleret 
frem  imod  de  tilhyllede  Partier,  og  Kappen  kniber  saa- 
ledes  ind  mellem  begge  Skinnebene,  hvor  de  krydse  hin- 
anden ,  at  det  sér  ud ,  som  om  det  venstre  var  brudt. 
I  de  tvende  Cartons  har  Konstneren  heldig  undgaaet 
denne  Overskjæring  af  Hovedpartier ,  som  aldrig  gjør 
godt,  og  smukt  benyttet  antike  Motiver.  Dog,  inden  vi 
forlade  Jægeren  ,  fortjener  Rammen  om  dette  Maleri  at 
bemærkes.  En  smagfuld  Anvendelse  af  en  let  malet  og 
forgyldt  Ornering  giver  den  et  højst  zirligt  Udseende, 
og  gjør  den  til  en  harmonisk  Begrænsning  om  Stykket, 
i  Stedet  for  at  de  svære ,  smaglose ,  forgyldte  Rammer 
med  Mønstre  fra  Paryktiden  ,  der  nu  ogsaa  begynde 
at  komme  her  i  Moden,  trykke  Malerierne  og  gjøre  sig 
selv  gjældende. 

Inden  vi  forlade  de  historiske  Stykker,  maa  vi  dog 
dvæle  et  Øjeblik  ved  det  Maleri,  som  C.  Holm  har 
sendt  herhid  fra  Munchen.      Det    forestiller  Kjøbenhavns 

Forsvar  i  den  mindeværdige  Nat  den  Ilte  Febr.  1659. 
At  løse  denne  Opgave  tilfredsstillende  hører  til  Kon- 
stens  Umuligheder,  og  det  er  vanskeligt  at  begribe,  hvad 
der  har  bevæget  vor  Landsmand  til  at  tage  fat  paa 
den  ;  men  var  en  alvorlig  Stræben ,  en  ægte  Varme  for 
Gjenstanden  blot  kj endelig  ,  saa  vilde  han  alene  herved 
have  et  gyldigt  Krav  paa  vort  Bifald.  Disse  Fortrin 
lade  sig  imidlertid  ikke  opdage  ,  men  vel  en  løs  Sam- 
menstilling af  historiske  Erindringer  og  af  saadanne 
tingerede  Træk ,  som  skulle  vise  Borgernes  Patriotisme 
i  det  fuldeste  Lys.  Krigeren,  der  maa  forlade  sin  saa- 
rede  Slægtning  eller  Ven  for  igjen  at  ile  til  Kampen,  er 
især  et  yndet  Motiv ,  som  et  Par  Gange  er  fremstillet 
med  Afvexlinger,  den  ene  Gang  med  en  saa  fuldstændig 
Udmaling  ,  at  vi  ikke  alene  faa  Familieforholdene  at  se 
med  alt  det  Smertelige  ved  en  saadan  Adskillelse,  men 
endog  Saarlægen  ,  der  efter  Forbindingen  rolig  aftørrer 
sit  Instrument.  Det  største  Liv  har  Handlingen  oppe 
paa  Bastionen  til  højre,  hvor  den  fjendtlige  Soldat  bli- 
ver fældet  i  det  Øjeblik  han  bestiger  Volden;  den  meste 
Følelse  maa  man  søge  i  den  ovennævnte  Familiescene, 
der  danner  Hovedgruppen  i  Forgrunden;  Kongen  sees  til 
venstre,  længer  tilbage,  at  galopere  op  ad  Volden 
med  et  Udtryk  og  med  en  Bevægelse,  der  mere  antyder 
Forespørgsel  og  Forundring  ,  end  Feltherrens  Sikkerhed 
og  Kraft. 

Forbindelsen  mellem  disse  forskjellige  Momenter  er 
for  svag  til  at  frembringe  et  Totalindtryk,  og  den  ma- 
leriske Behandling  bøder  endnu  mindre  paa  denne  Man- 
gel. De  svære  Ildglimt  og  den  oplyste  Krudtdamp  i 
det  Fjerne  trække  Øjet  uvilkaarligt  til  sig;    og  den  nat- 

lige  Dæmring  i  Mellemgrunden  ,  det  smudsige ,  brudte 
Daglys  i  Forgrunden  frembringer,  i  Modsætning  dertil, 
den  besynderligste  Forvirring.  En  klar  Oversigt  over 
det  Hele  faar  Øjet  aldrig  ;  det  maa  stykkevis  stave  sig 
frem  gjennem  Masser  af  Figurer  ,  der  tildels  tabe  sig  i 
formløs  Utydeligbed.  Ved  en  saadan  Gjennemgaaen 
opdager  man  enkelte  gode  Motiver,  enkelte  Steder,  som 
dog  have  en  vis  malerisk  Virkning  ,  og  som  erindre  os 
om  det  Talent,  der,  for  mere  end  en  halv  Snes  Aar  til- 
bage, vandt  et  saa  fortjent  Bifald  ved  Ungdomsarbejder, 
som  Slaget  ved  Lutzen  og  Dronning  Philippa;  men  i 
dette  Maleri  maa  de  opsoges  i  et  Virvar,  der  trætter 
og  saarer  Øjet. 


I  den  ikke  lille  Kreds  af  Landskaber  og  Søstykker 
se  vi  med  Fornøjelse  paa  Eckersbergs  Linieskib,  der 
skyder  en  skummende  Fart  gjennem  Bølger,  hvis  Former 
og  Brydninger  ere  mesterligt  tegnede.  Lidt  mere  Luf- 
tighed i  Sejlenes  Skyggepartier  havde  ikke  skadet.  Et 
interessant  Sidestykke  hertil  er  "den  danske  Eskadre 
under  Sejl  paa  Kjøbenhavns  Red«  af  Kl  o  s  s.  Vi  savne 
her  den  Sikkerhed  og  Fuldendthed,  som  Eckersberg  har, 
og  Skymasserue  ere  lidt  for  tunge;  men  der  er  alligevel 
en  Virkning ,  som  gjør  et  behageligt  Indtryk ,  og  man 
ser  hen  over  den  rolige  ,  blanke  Havflade  langt  bort  til 
fjerne  Skibe.  Dette  vakkre  Maleri  viser  os,  at  Konst- 
neren  er  i  Stand  til  at  undgaa  det  decorationsagtige, 
som  vanhelder  mér  eller  mindre  hans  andre  udstillede 
Arbejder. 

Lunds  Skovegn  frembringer  ved  den  kjække  Maade, 
hvorpaa  han  stiller  Forgrunden  imod  de  smukke,  bløde 
Skovlinier  ,  et  Indtryk  af  Storhed  ,  som  overrasker  i  et 
saa  lille  Maleri.  Hvorfor  benytter  dog  Ingen  blandt 
vore  Landskabsmalere  »af  Faget«  saadanne  Motiver  som 
dette?  En  bredere  Udførelse  af  Formerne  i  Forgrunden, 
mindre  Monotoni  i  de  fjernere  Partier  maatte  bringe  det 
til  en  slaaende  Virkning. 

J.  P.  Møllers  tvende  Landskaber,  Morgenen  ved 
Sundet  og  Aftenen  ved  Eckernførde,  vise  Konstnerens 
alvorlige  Studium;  men  man  føler  ikke  ret  det  Klare, 
Gjennemsigtige,  som  gjor  disse  Naturscener  saa  fortryl- 
lende ,  og  det  Opoffrede  i  Forgrundenes  Partier  falder 
derved  desto  mere  i  Øjet.  Af  hans  andre  Arbejder 
gjør  Egnen  ved  Berchtesgaden  mest  Virkning.  Bygnin- 
gen hæver  sig  godt  fra  den  noget  disige  Baggrund  ,  og 
den  forreste  grønne  Plan  løfter  sig  kraftigt  op  over  den 
forbistrømmende  Bæk;  men  den  matte  Behandling  af 
Træformerne ,  især  til  venstre  af  Bygningen ,  skader 
Baggrundens  Virkning  og  drager  Øjet  fra  den  den 
smukke  Belysning. 

Imellem  F.  de  Tengnagels  Malerier  er  der  et 
smukt  lille  Vinterstykke.  En  snedækt  Vej  i  Eftermid- 
dagsbelysning  krummer  sig  forbi  en  anselig  Bondegaard 
og  løber  udad  mod  Tilskueren.  Til  højre  sees  Lidt  af 
en  tilfrossen  Dam,  og  paa  Kanten  af  Vejen  staa  Træer, 
hvis  Stammer  forskyde  sig  malerisk  og  danne  en  kraftig 
Modsætning  til  den  brune  ,  dæmrende  Skov ,  som  er  i 
Baggrunden.  Paa  Vejen  kommer  et  Par  Jægere  med 
deres  Hunde.  Der  er  noget  Hjemligt  i  dette  Landskab; 
men    i    de    øvrige    af    denne  Konstner    sejrer    den    kolde 

Glathed  og  Zirlighed  selv  der,  hvor  man  ligesom  sporer, 
at  han  har  følt  for  det,  han  malte,  som  i  Mellemgrun- 
dens Skyggeparti  i  det  store  Vinterlandskab. 

Dersom  en  falsk  Stræben  efter  Delicatesse  har 
bragt  F.  de  Tengnagel  paa  Afveje,  saa  staar  Kjærschou 
Fare  for  at  blive  vildledt  af  en  alt  for  stor  Lyst  til  en 
net,  udpillet  Behandling.  Det  er  sjældent  at  finde  saa 
megen  Plads  i  hans  Malerier  ,  som  der  er  i  Partiet  fra 
Bregentved,  hvor  Bygningen  præsenterer  sig  smukt  foran 
det  aabne  Anlæg;  thi  som  oftest  have  hans  Arbejder, 
i  Aar  f.  Ex.  alle  de  andre  udstillede  Stykker,  et  sam- 
menpakket Udseende ,  og  ligne  mere  pænt  og  renligt 
colorerede  Prospecter ,  end  Malerier ,  der  kunne  gjøre 
Paastand  paa  at  kaldes  Konstværker.  Kjærschou  er 
flittig  og  omhyggelig ,  han  vælger  ofte  sine  Gjenstande 
med  Smag,  men  han  maler  alt  for  meget  ud  af  Hovedet 
uden  Sagkundskab.  Et  alvorligt  Studium  af  Naturfor- 
merne, f.  Ex.  af  Træer,  som  kunde  skaffe  hans  Detailler 
Spil  og  Afvexling ,  hans  større  Masser  Kraft  og  Run- 
ding, vilde  derfor  give  hans  Stræben  efter  en  flittig  Ud- 
førelse en  ganske  anden  Betydning.  Man  betragte  blot 
saadanne  tomme  Udpillinger ,  som  Træet  i  Forgrunden 
af  Partiet  ved  Bregentved ,  eller  Bøge-  og  Egetoppen 
foran  i  Partiet  ved  Kullen ,  eller  hele  Trægruppen  til 
højre  af  Møens  Klint !  At  Konstneren  formaar  at  gjøre 
noget  Bedre,  naar  han  ret  vil  anstrænge  sig,  det  sporer 
man  i  Bøgetræet  til  venstre  i  det  ovennævnte  Maleri  af 
Kullen.  Og  det  er  paa  den  høje  Tid,  at  han  for  Alvor 
tager  fat;  thi  sammenligner  man  det,  han  har  udstillet, 
f.  E.  det  sidst  anførte  Stykke,  der  hænger  midt  imellem 
to  Begynder-Arbejder,    Gripskov  af  Rohde,  og  et  Parti 

ved  Vejle  af  Boesen,  med  disse,  da  falder  denne  Sam- 
menligning ikke  ud  til  den  ældre  Konstners  Fordel, 
hverken  hvad  Lysvirkning,  eller  hvad  Udmodellering  af 
skovklædte  Bakker  angaar. 

Fornøjeligt  er  det  at  komme  hen  til  Buntzens 
»Skovparti«,  der  i  øvrigt  forestiller  en  aaben  Mark  med 
et  lille  enkeltstaaende  Krat.  Her  tinde  vi  kraftige, 
glansfulde  Localfarver  i  den  bløde,  fugtige  Eng,  luftige, 
dybe  Toner  i  Krattet;  her  er  Penselen  bred  og  saftfuld, 
eller  frit  spillende,  eftersom  Foredraget  kræver  det,  og, 
hvad  der  først  giver  alle  disse  Fortrin  deres  egentlige 
Værd,  her  møde  vi  et  fint  og  kjærligt  Øje  for  en  dansk 
Sommerdags  hele  Skjønhed.  Hvor  den  modne  Rugmark 
breder  sig  fortræffeligt  i  Solskinnet  foran  Krattets  dybe, 
kjølige  Skygger!  Hvilken  Afvexling  i  Formerne  af  disse 
Træer ,  fra  de  runde  friske  Partier  i  den  lune  Midte  til 
den  forblæste  Bøg  i  Udkanten !  Hvor  den  lyse  Himmel 
titter  venligt  frem  mellem  Kronerne  og  lader  os  ane 
det  aabne  Parti  bagved!  Og  denne  ensomme  Figur, 
Konen  med  Malkespanden  paa  Hovedet ,  som  gaar  til 
Krattet,  gjør  det  Hele  saa  hyggeligt  og  vejleder  Øjet 
saa  godt  til  at  føle  de  smukke  Forhold.  Buntzen  har 
ikke  udstillet  Mere  end  dette  lille  Studium,  malet  i  1835; 
men  det  kan  ogsaa  gjælde  for  et  stort  Maleri. 

W.  Petersen,  der  ifjor  havde  malet  et  Fiskerleje, 
som  vandt  fortjent  Bifald  ,  har  denne  Gang  udstillet  en 
Udsigt  fra  Taasinge,  der  gjør  mindre  Lykke.  Ikke  som 
om  det  manglede  dette  Stykke  paa  Fortjeneste  ,  thi  det 
har  mange  Partier ,  f.  Ex.  den  forreste  [Strandbred, 
Thurøs  Kyst  til  venstre  ,  den  fjernere  Vandflade  ,  der 
ere  vakkert  behandlede;    men,    i  det  Hele  taget,    savner 

det  et  Liv  og  en  Kraft  i  Udførelsen ,  som  behøves  til 
at  give  et  Stykke  Interesse,  naar  det  kun  fremstiller  faa 
Gjenstande  i  saa  stort  et  Omfang. 

Af  Købkes  tre  Malerier  gjør  det  mindste:  Udsigten 
fra  Dosseringen  ved  sorte  Dams  Sø,  det  mest  uforstyrrede 
Indtryk.  Blikket  ud  i  den  klare  Morgenluft  har  noget 
Vederkvægende  ,  og  den  Sandhed ,  hvormed  Tonerne 
ere  hensatte ,  vidner  bedst  om  Konstnerens  Følelse, 
hvorpaa  ogsaa  i  et  Stykke  som  dette  Alting  beroer. 
De  tvende  andre  Arbejder  have  fortræffelige  Partier, 
men  det  mangler  dem  paa  Harmoni.  Saaledes  forstyrre 
Sivene  i  Forgrunden  den  perspectiviske  Vandflade  langs 
med  Pillerne  under  »Kastelsbroen«  ,  og  dog  vilde  Synet 
af  denne  Flade  netop  her  gjøre  saa  godt.  Afvexlin- 
gerne  i  Sollysets  Virkning  paa  de  forskjellige  Partier 
af  Broen,  og  de  enkelte  varme  Strejflys  i  de  klar- 
dunkle Skygger  mellem  Pillerne  ere  veltrufne  i  deres 
Overgange;  derimod  staa  de  brede  Popler  ej  i  Tone,  og 
Aftenhimlen  er  mindre  luftig  end  det  smukt  malte  Tag 
paa  Vagtstuen.  I  »Udsigten  til  Kalkbrænderiet«  glæder 
man  sig  ret  over  den  tro  Fremstilling  af  Vandfladen  og 
den  sumpige  Strandbred  og  af  den  fjerne  Kyst  med 
Bygningerne;  men  saa  svækkes  Hovedindtrykket  ved  de 
for  stærkt  fremtrædendende  Popler,  og  ved  det  monotone 
Sollys  paa  Forgrundens  lidt  vel  henskrevne  Planter. 

Den  Indflydelse,  som  Kobke  har  havt  paa  en  yngre 
Konstner,  J.  Lundby,  forer  os  nærmest  hen  til  dennes 
Arbejder.  Det  fortrinligste  af  dem  viser  os  en  Udsigt 
over  Arresø  til  nogle  Flyvesands  Bakker.  Her  finde  vi 
rigtignok  ikke  hvad  man  sædvanlig  kalder  en  malerisk 
Prospect,    men  vel  en  Simpelhed   og  Storhed  i  Linierne, 

som  tiltrækker  Konstner- Øjet  ,  og  som  Lundby  ret  har 
forstaaet  at  udhæve  ved  at  sætte  kjækt  optaarnede 
Skyer  mod  den  ensformigt  udstrakte  Slette.  Udførelsen 
har  en  Friskhed  og  en  Styrke  i  Local-Farven,  som  ikke 
er  almindelig  hos  en  saa  ung  Konstner.  Den  bløde 
Mose  Grund  ,  hvor  Storkene  stalke  om  ,  og  Søen  ,  der 
længer  ude  kruses  af  en  Luftning ,  men  nærmere  ind 
mod  Bredden  og  mellem  de  enkelte  Siv-Grupper  lader 
Skyerne  spejle  sig  i  dens  blanke  Flade,  er  gjengivet  med 
en  slaaende  Sandhed.  Ved  Siden  af  disse  Fortrin  over- 
ser man  gjerne  saadanne  Mangler,  som  den  svære  Pen- 
sel i  Mellemgrunden  til  Venstre  neden  for  Bakkerne, 
eller  den  noget  tørre  Behandling  af  Planterne  i  For- 
grunden; men  paafaldende  er  det,  at  Konstneren  har 
ladet  et  kraftigt  Sollys  falde  ind  paa  Sletten ,  medens 
de  røde  Farver  i  Skyerne  tyde  hen  paa  Solens  Ned- 
gang, thi  derved  kommer  det  Heles  Harmoni  til  at  lide. 
I  det  andet  Maleri  se  vi  en  Vinteraften  ved  Sundet. 
Solen  er  alt  sunket  ned  bag  ved  den  høje  Skrænt ,  der 
nu  staar  dunkel  mod  den  oplyste  Himmel;  paa  Vejen 
neden  for  se  nogle  Fiskerfolk  efter  den  lange  Række 
af  svenske  Slæder ,  som  kjøre  fra  Land  og  danne  en 
malerisk  Linie  hen  over  Isen.  Ogsaa  dette  Arbejde  viser 
os  det  medfødte  Konstner  -  Blik  i  den  Ligevægt,  som 
Lundby  har  skaftet  sig  mellem  den  bratte  Strandbred 
og  Skymassen,  der  strækker  sig  mørk  ud  over  den  til- 
lagte Sø.  Totalvirkningen  er  heldigere  bevaret  end  i 
det  foregaaende  Stykke  ,  men  Udforeisen  bærer  ikke 
Præget  af  den  samme  Alvor,  og  Forgrunden  er  behandlet 
med  en  Flygtighed,  der  i  et  tredie  Stykke,  Solopgangen, 
kun    har    baaret   daarlig  Frugt.      En    anden  Bemærkning, 

som  vi  ikke  kunne  tilbageholde  ,  er  den ,  at  begge  de 
ovennævnte  Malerier  savne  den  Smag  og  Correcthed  i 
Figurernes  Tegninger ,  der  ifjor  saa  smukt  anbefalede 
vor  Konstner. 

Dersom  Lundby  har  søgt  at  aflokke  vide  Stræk- 
ninger malerisk  Interesse,  saa  har  en  Samtidig  af  ham, 
F.  C.  Skovgaard,  prøvet  sine  Kræfter  paa  et  inde- 
sluttet Skovparti  ved  Badstuedammen  i  det  saakaldte 
Indelukke  ved  Frederiksborg.  Her  møder  Konstneren 
særegne  Vanskeligheder,  da  Søen,  hvis  Flade  overskjæres 
af  de  bageste  Træers  nedhængende  Grene,  let  kan  frem- 
bringe en  Forvirring  i  Planerne  ved  sine  omvendte  Spejl- 
billeder, en  Forvirring,  der  endnu  mere  forøges  ved 
Strejflys  og  dæmrende  Skyggepartier.  Virkeligheden  faar, 
ved  det  egne  maleriske  Spil  i  det  Lysdunkle,  noget 
særdeles  Tillokkende  for  Øjet,  om  det  endog  forvilder 
sig  mellem  de  ubestemte  Former  og  Linier;  men  Frem- 
stillingen heraf  vilde  være  en  svær  Opgave,  selv  for  den 
fuldendte  Mester,  og  det  kan  altsaa  ikke  undre  os,  om 
denne  Del  af  Landskabet  er  den  mindst  lykkede  hos 
den  unge  Konstner.  Derimod  har  han  sikret  sit  Maleri 
sand  Deltagelse  ved  den  fortræffelige  Behandling  af  Vejen 
i  Forgrunden,  hvor  en  saftig  Vegetation  skyder  op  i  fuldt 
Sollys  foran  den  brede  Slagskygge,  og  Græsset  efter- 
haanden  taber  sig  paa  den  lave  Sandskraaning.  Ogsaa 
Bøgestammerne  ere  godt  malede;  derimod  ere  Grenene 
med  deres  fremskydende  Flader  mindre  heldige,  og  i 
Løvets  monotone  stærke  Farver,  i  de  mørke  Skygger  er 
der  ingen  sand  Tone.  Har  Konstneren  her  studeret 
umiddelbart  efter  Naturen?  Der  gives  Hjælpemidler, 
som  lette  Udførelsen,    og  som  netop  skaffe  denne  Dybde 

i  Tonen;  men  Maleren  vogte  sig  for  dem,  thi  spare  de 
ham  en  stor  Del  Selvanstrængelse,  saa  sløve  de  ogsaa 
hans  Blik.  Skovgaards  »Vinterlandskab  i  Rimtaage«  er 
ogsaa  falsk  i  Tonen;  det  er  ikke  en  luftig  Taage,  men 
et  Flor,  der  er  udspændt  foran  Mellemgrunden.  Udførelsen 
har  for  Resten  en  Flygtighed,  der  erindrer  om  Decorations- 
Maleri,  og  kun  i  den  krogede  Stamme  gjenkjender  man  det 
Talent,  som  man  glædede  sig  over  i  det  foregaaende  Stykke. 
Dreyers  fynske  Landskab*)  har  ej  den  Effect  eller 
den  Kraft  i  Farven  som  Badstuedammen,  men  en  blid, 
sommerlig  Charakter.  Det  bølgeformige  Agerland,  heldigt 
gjennemkrydset  af  Plantninger  og  Skove ,  frembyder 
smukke  Afvexlinger,  som  Konstneren,  med  Hensyn  til 
Linierne,  har  draget  al  den  Fordel  af,  der  vel  var  mulig; 
men  hans  Farve  er,  især  i  Mellemgrunden  og  Løvpartierne, 
for  enstonig;  de  fjernere  Planer  ville  ikke  ret  skille  sig 
fra  hverandre,  og  den  disige  Luft  med  de  lavt  svævende 
Skyer  savner  Dybde  og  Blødhed  i  Formerne.  Ogsaa 
dette  Stykke  har  en  Forgrund,  som  ej  kan  andet  end 
behage.  Foran  et  Gjerde  med  unge  Træer  gaar  Vejen 
over  et  Jordsmon,  der  skraaner  ned  mod  Kjæret  til  venstre, 
og  denne  Plan  er  fremstillet  med  en  sjalden  Troskab, 
og  ypperlig  modelleret  med  sin  Grønsvær  og  sine  mylrende 
Blomster.  Øjet  morer  sig  med  at  gjennemgaa  de  mang- 
foldige Smaapartier,  som  Kjæret,  Risfletningerne  og  den 
lavere  Trævæxt  har  forsynet  Konstneren  med.  Ogsaa  i 
de  større  Træer  føler  man  Dreyers  Bestræbelser  for  en 
sand  Fremstilling  af  Charakteren,  men  hans  Blik  er 
endnu    ikke    i    den    Grad    aabnet    for    de    kjølige,     klare 

Skyggetoner,  eller  for  det  Løse,  Afrundede  i  Trækronerne, 
at  hans  Stræben  bliver  lønnet  med  Held. 

Den  Lyst  til  ret  at  fordybe  sig  i  Landskabets 
Detailler,  der  træder  frem  hos  de  to  sidstnævnte 
Konstnere,  sporer  man  ikke  i  Lyngby  es  Maleri  af  en 
Egn  i  Bleking.  Han  har  mere  søgt  at  give  os  de  store 
Træk  af  et  rigt  Landskab,  og  hans  Tegning  af  enkelte 
Partier,  som  f.  Ex.  af  Bredden,  der  krummer  sig  bugtende 
langs  med  Vandet,  viser  et  opmærksomt  Øje.  Men 
den  haarde  Colorit  og  den  kolde  Belysning  forstener 
Alt,  saa  at  man  taber  Lysten  til  at  dvæle  længe  der, 
hvor  Naturen  saa  rundelig  har  sørget  for  malerisk 
Skjønhed. 

Af  Professor  Dahl  i  Dresden,  som  vi  med  Rette 
henregne  til  den  danske  Malerskole,  har  denne  Udstilling 
Intet  at  fremvise;  men  vi  mindes  dog  om  ham  ved  de 
Malerier,  som  en  talentfuld  ung  Konstner,  Carmiencke, 
har  leveret,  og  hvori  vi  spore  Mesterens  Indflydelse  i 
den  lette  Hensætning  af  Farverne,  den  charakteristiske 
Betegning  af  Enkelthederne,  tildels  ogsaa  i  de  kolde, 
blaalige  Toner.  »Slottet  Kriebstein«  har  den  kraftigste 
Belysning  og  en  smuk  Forgrund,  hvor  især  Stubben  med 
Slyngplanterne  er  godt  og  raskt  udført;  men  »Partiet ved 
Hohenstein«  fortjener  alligevel  vor  Opmærksomhed  i  hojere 
Grad.  Bygningen  er  her  langt  bedre  underordnet,  og 
faar  dog  Betydning  nok  ved  det  indfaldende  Lys,  som 
fremhæver  den  og  dens  isolerede  Beliggenhed  imod  For- 
grundens store,  rolige  Skygger.  Overhovedet  hører  dette 
Maleri  til  de  interessanteste  Landskaber  paa  Udstillingen, 
især  for  dets  sjældne  Rigdom  paa  ægte  maleriske  Motiver, 
og    for    det    levende   Billede,    det   giver    af  en    Skovegn, 

hvis  Ensomhed  har  maattet  vige  for  det  travle  Menneskeliv. 
Brændehuggerne,  som  holde  med  deres  Vogne  mellem 
Stubbene  til  højre,  have  alt  gjort  lyst  i  Fyrreskoven, 
hvor  nu  de  enkelte  Stammer  staa  som  Ruiner  af  fordums 
Herlighed. 

Den  alvorlige  Tone,  som  hersker  i  dette  Landskab, 
svarer  ganske  til  dets  Charakter.  Detaillerne,  som  de 
forreste  Fyrrestammer,  Vindfælden  til  venstre,  de  dybt 
opkjørte  Hjulspor  mellem  de  lange  tynde  Græsstraa, 
røbe  gode  Studier  og  ere  udførte  med  megen  Lethed  og 
Sandhed.  I  de  store  Stene  føler  man  mere  den  kjække 
Paasætning  af  de  forskjellige  Tinter  end  Formernes  Ud- 
modellering,  og  den  Rasked,  hvormed  det  Hele  er  behandlet, 
har  hindret  en  mere  fuldendt  Gjennemførelse.  Dette 
sporer  man  i  Alt  hvad  der  hører  til  Tone  og  Holdning; 
og  den  Uro,  som  der  er  i  de  fjernere  Partier  og  i  Luften, 
maa  bære  Skylden ,  dersom  Maleriet  ikke  er  blevet 
vurderet  efter  Fortjeneste. 

I  flere  Henseender  kunne  vi  stille  Mohrs  og  Sødrings 
Arbejder  fra  Miinchen  som  en  passende  Modsætning  til 
Carmienckes.  Dels  have  de  et  langt  elegantere  Udseende, 
dels  gaa  de  ikke  saa  meget  ud  paa  at  vise  os  Land- 
skabets charakteristiske  Former,  som  paa  at  indtage  Øjet 
ved  den  tillokkende  Virkning,  der  opstaar,  naar  man 
samler  den  højeste  Lysvirkning  paa  et  enkelt  Parti  og 
opofrer  alt  det  Øvrige,  men  med  en  vis  Ro  og  Klarhed. 
Mohrs  Landskab  fra  Salzburg  giver  os  det  heldigste 
Exempel  paa  denne  Retning,  da  Trægrupperne  her  frem- 
byde en  passende  Lejlighed  til  en  afsluttet  Lysvirkning. 
Sollyset  falder  smukt  ind  mellem  Løvpartierne,  og  spiller 
hen    over  Trappens   Brystning    paa   Græspletten    og    paa 

den  lille  Vaaning  under  Klippen;  og  de  enkelte  rene 
Glimt  hæves  fortræffeligt  ved  de  mer  eller  mindre  gjennem- 
sigtige  Toner  i  Bladene ,  ved  den  yndige  Klarhed  i  de 
smaa  Skyggepartier  til  højre  af  Trappen,  og  ved  det 
dybere  Lysdunkle  i  For-  og  Baggrunden.  Men  saa  ind- 
smigrende en  Virkning  som  det  Hele  gjør,  saa  beror 
den  alligevel  ej  saa  meget  paa  en  ægte  Anskuelse  af 
Naturen,  som  paa  en  heldig  Combination  af  techniske 
Fordele;  og  om  denne  Paastands  Rigtighed  kunne  vi  let 
overbevise  os  ved  at  lægge  Mærke  til  den  ensformige 
brune,  men  klare  og  vel  modulerede  Tone,  som  er  ud- 
bredt over  den  egentlige  Forgrund,  og  som  gjentager  sig 
tung  og  trættende  i  de  Trækroner,  der  nærmest  danne 
Modsætningerne  til  det  indfaldende  Lys. 

Men  dersom  en  roligere  Betragtning  alt  her  lader 
os  ane  Mechanismen,  der  er  sat  i  Bevægelse,  da  bliver 
den  saa  at  sige  haandgribelig,  naar  vi  kaste  et  Blik  paa 
Mohrs  andet  Maleri :  Fæstningen  Kufstein  i  Inndalen. 
Øjet  maa  her  dybt  ind  i  Landskabet  for  at  træffe  paa 
et  Lyspunkt,  og  finder  det  paa  den  lille  Klippe,  som, 
midt  i  Floden,  bærer  nogle  Grupper  af  Bygninger.  Bag- 
grundens Bjerge  staa  klare  og  bestemte  i  et  Sidelys, 
og  allerlængst  tilbage  øjner  man  snedækkede  Toppe. 
For  disse  fjerne  Partier,  der  hverken  have  Storhed  eller 
synderlig  Afvexling  i  Formerne ,  er  nu  den  prægtige 
Forgrund  rent  opofret.  Og  dette  herlige  Terrain,  der, 
imellem  fremspringende  Klipper  og  fremragende  Skov- 
partier, sænker  sig  terrasseformig  ned  mod  Floden,  er 
med  al  dets  Rigdom  paa  maleriske  Former  og  Linier 
druknet  i  en  brun  Monotoni,  for  at  de  smaa  Bygninger 
paa  den  lille  0  ikke  skulde  blive  oversete ! 

Hovens  Skrifter.     I  9 

Sødrings  Maleri  »Slottet  Buresheim«  er  behandlet 
efter  lignende  Principer,  men  koldere  og  mere  udpillet. 
Sér  man  hen  paa  Sletten,  der  udbreder  sig  i  det  Fjerne, 
og  paa  Skyggerne  af  de  lave  Høje,  saa  maa  man  antage, 
at  det  er  lys  Dag  endnu;  men  de  kolde,  dunkle  Slag- 
skygger i  Forgrunden,  og  den  Mangel  paa  Lufttone,  som 
der  findes  i  Borgens  uoplyste  Partier,  synes  at  tyde  hen 
paa  sildig  Aften,  og  det  ikke  engang  i  fri  Luft.  Byg- 
ningen er,  i  de  belyste  Partier,  behandlet  med  en  Nethed 
og  Udførlighed,  som  kan  passe  til  saadan  en  Gjenstand; 
men  i  Jordsmonnet,  i  Klippernes  Former  og  i  Træerne 
er  der  en  Tomhed,  en  Tørhed,  en  Mangel  paa  Afrunding, 
som  er  højst  stødende.  Men  Stykket  gjør  jo  dog  Virkning? 
—  Unægtelig;  dog,  man  overveje  rolig,  hvorledes  den  er 
tilvejebragt,  og  man  betragte  engang  den  samme  Konstners 
Studie  fra  Rhinegnen  (Oberwesel),  for  at  se  Forskjellen 
mellem  den  Virkning,  som  er  en  Følge  af,  at  Konstneren 
har  sét  og  glædet  sig  over  en  rig  Naturscene,  og  den, 
som  en  kold  Praktik  stiller  op  paa  Lærredet,  og  man 
vælge  saa! 

Vi  slutte  vor  Oversigt  over  Landskaberne  med  et 
Par  Prospecter  her  fra  Byen,  afLæssøe  og  Liebert. 
De  forestille  begge  to  Partier  fra  den  saakaldte  Marmor- 
plads;  men  Ruinen  er  Hovedgjenstanden  i  den  Førstes 
Arbejde  ,  Bygningerne  bagved  den  har  derimod  mere 
interesseret  den  Sidste.  Disse  Bagfa^ader  have  rigtignok 
ingen  architektonisk  Skjønhed,  men  de  forrøgede  Skorstene, 
de  smudsige,  afblegede,  opmalede  Murpartier  og  de  gamle 
Tage  frembringe  med  deres  pastose  Toner  et  eget  malerisk 
Spil,  som  Liebert  har  gjengivet  med  megen  Sandhed; 
og   savne   disse  Mure   architektoniske  Prydelser,    saa  har 

de  fremspringende  Knage  under  Vinduerne  givet  Maleren 
Stof  nok  til  Afvexling  med  Sengeklæder,  som  soles,  og 
Vask,  som  tørres.  Dette  Parti  er  holdt  i  et  kraftigt 
Solskin  og  giver  Maleriet  Værd;  thi  den  Stump,  som 
man  sér  af  Marmorkirken,  maatte  heller  have  været  rent 
borte.  —  Læssøe  har  ikke  formaaet  at  give  sit  Arbejde 
denne  maleriske  Interesse;  det  er  meget  flittigt,  men  tørt. 
Ruinen  har  han  anvendt  megen  Omhu  paa,  men  Sten- 
charakteren  er  alligevel  ikke  ret  kommen  frem,  og  det 
øverste,  udbrokkede  Stykke  af  Colonnen  har  mere  Lighed 
med  revnet  Bark  paa  en  Træstamme,  end  med  forvitret  Sten. 


Den  rige  Blomsterflor,  hvormed  Professor  Jensen 
har  smykket  Udstillingen,  udmærker  sig  som  sædvanligt 
ved  en  nydelig  Udførelse.  Vi  føle  altfor  vel  Umuligheden 
i  med  Ord  at  antyde  alle  de  fine  Overgange  i  Form  og 
Farve,  der  beskjæftige  Blomstermaleren,  og  vi  skulle 
derfor  blot  tillade  os  nogle  almindelige  Bemærkninger 
med  Hensyn  til  disse  saa  meget  yndede  Arbejder. 
Betragte  vi  friske  Blomster,  eller  Fremstillinger  af  dem 
i  de  bedre  ældre  og  nyere  Mesteres  Arbejder,  saa  opdage 
vi  let  en  højst  afvexlende  Charakter  i  Farverne,  alt 
eftersom  Blomsterbladene  ere  tyndere  eller  tykkere> 
blødere  eller  fastere,  mere  uldne  eller  mere  glatte, 
mattere  eller  blankere.  Dertil  kommer  nu  det  uendelige 
Spil  af  gjennemsigtige  og  halvgjennemsigtige  og  pastose 
Toner,  af  fuld  Belysning  og  Reflexer.  Naar  vi  derimod 
se  paa  Jensens  Malerier,  saa  føle  vi  mere  den  delicate 
Pensel  og  den  smukke  Palet,  end  en  Stræben  efter  at 
tilegne    sig   saa   meget  som  muligt  af  hin  langt  skjonnere 

og  mere  charakteristiske  Virkning.  Hans  Blomster,  selv 
hans  Roser,  have  hyppig  et  blankt  Udseende,  som 
hverken  er  sandt  eller  smukt. 

Anordningen,  der  i  de  mindre  Arbejder  synes  kun 
at  bero  paa  Tilfældet,  har  noget  Sammenpakket,  der 
berøver  Konstneren  den  Fordel,  som  det  friere  Spillerum 
mellem  de  enkelte  Blomster  giver,  og  hvorved  deres 
Gruppering  først  vinder  Liv  og  Runding,  en  Fordel,  som 
hans  Lærer*)  saa  herligt  forstod  at  benytte. 

Af  Belysningen  drager  Jensen  heller  ikke  det  fordel- 
agtigste Parti.  Det  indspillende  Lys  imellem  og  bagved 
Blomsterpartierne  benytter  han  altfor  sparsomt  (kun  i 
Vasen  med  Blomster,  Nr.  32);  som  oftest  vælger  han 
en  eneste  stor  Lysmasse,  der  faar  sin  Modsætning  i  et 
større  eller  mindre  Skyggeparti.  Men,  da  han  ikke 
benytter  Reflexer,  gjennemsigtige  Toner  og  andre  Hjælpe- 
midler, der  kunde  være  ham  til  Tjeneste,  saa  staa  de 
uoplyste  Partier  i  en  smudsig  Tone,  blive  kolde  og  flade, 
og  i  Stedet  for  Runding  faar  det  Hele  en  paafaldende 
Skjævhed. 


Det  er  ikke  alene  Maleriet,  som  i  Aar  indeholder 
en  større  Afvexling,  end  den  vi  ere  vante  til  paa  Ud- 
stillingerne, ogsaa  den  plastiske  Kunst  er  udstyret  med 
en  Mangfoldighed,  som  vi  ellers  ikke  have  sét,  uden 
naar  Sendinger  fra  Rom  have  beriget  Udstillingen. 

Blandt  de  yngre  Konstnere  fortjener  Harald  Conrad- 
sen vor  Opmærksomhed  ved  sin  Medaille  pro  meritis. 
Det   er   en   Fremtræden,    som   gjør  ham   Ære.     Kongens 


*)    C.  D.  Fritzsch.        Udg.  Anm. 

Hoved  er  fortræffeligt  opfattet,  kraftigt  udført,  og  den 
siddende  kvindelige  Figur,  som  fremrækker  Krandsen, 
er  behandlet  med  en  Friskhed  og  med  en  Følelse  for  Stil, 
som  lover  os  en  flink  Konstner. 

En  ung  Konstnerinde,  Frøken  Herbst,  optræder, 
ligesom  Conradsen,  for  første  Gang  og  paa  en  meget 
lovende  Maade  ved  det  Liv  og  Studium,  som  hun  har 
lajit  i  sine  Fremstillinger  af  Hesten.  I  disse  smaa 
Figurer  er  der  en  Opfatning  af  dette  ædle  Dyr  i  for- 
skjellige  Situationer,  og  et  Bekjendtskab  med  dets  Former, 
som  viser,  at  det  her  gaar  ud  paa  noget  Alvorligere 
end  en  Dilettants  Morskab.  Den  lille  Hest  i  Elfenben, 
hendes  første  Forsøg  i  et  vanskeligere  Stof  end  det  bløde 
Vox,  er  udfort  med  megen  Omhu  og  fri  for  enhver  falsk 
Stræben  efter  Delicatesse.  Den  peger  desuden,  ligesom  det 
lille  kvindelige  Hoved  af  Holbeck,  paa  en  af  de  mange 
Retninger,  hvori  Plastiken  kan  slaa  ind,  og  blive  til 
en  bekvem  og  smagfuld  Prydelse  for  vore  sædvanlige 
Omgivelser. 

Borups  Relief  for  Guldmedaillen  viser  os  igjen 
David,  der  spiller  for  Saul.  I  Opfatningen  af  Hoved- 
figurerne staar  han  omtrent  ved  Siden  af  Eddelien : 
Kongen  er  her  fremstillet  med  mere  spændt  Opmærksom- 
hed end  i  Maleriet,  men  David  staar  tilbage  hos  Billed- 
huggeren. Derimod  er  det  en  heldig  Tanke,  at  lade  de 
tvende  Figurer  bagved  Sauls  Stol  lytte  med  Velhehacr 
til  Spillet,  og  Borup  faar  herved  en  Enhed  i  det  samlede 
Udtryk  af  alle  Figurerne,  som  ingen  af  Malerne  har  opnaaet. 
Udførelsen  er  holdt  rolig,  men  den  savner  det  rigtige 
Begreb  om  Stil,  som  Relieffet  ikke  godt  kan  taale  at 
undvære,  og  dette  Savn  føler  man  især  i  Kongens  Figur, 

hvor  den  mere  maleriske  end  plastiske  Fremstillingsmaade 
foraarsager  stodende  Misforhold. 

Af  vore  ældre  Konstnere  har  Bissen  udstillet  et 
Relief,  en  Buste  og  en  Statue ,  Altsammen  modelleret. 
Relieffet*)  forestiller  den  triumferende  Bacchus,  omgiven 
af  Satyrer  og  Bacchantinder.  Det  er  fuldt  af  livfulde 
Bevægelser,  af  Lyst  og  Lune,  og  kan  ikke  andet  end 
højligen  interessere  Beskueren;  men  det  vil  alligevel, 
ogsaa  i  artistisk  Henseende,  vinde  i  Betydning,  naar  det 
sees  paa  sin  Plads  i  den  rige,  vidtomfattende  Composition 
af  Bacchus-  og  Ceres-Toget  fra  Olymp  til  den  raa, 
forvildrede  Menneskeslægt.  I  Busten  gjenfinde  vi  den 
træffende  Lighed ,  som  Bissen  forstaar  at  give  sine 
Portræter,  men  i  enkelte  Partier  af  Haaret  er  der  noget 
ensformigt,  som  vi  ikke  pleje  at  se  hos  denne  Konstner. 

Statuen**),  en  siddende  mandlig  Figur,  er  udgaaet 
af  et  Portrætstudium ,  men  er  bleven  til  en  fri  historisk 
Fremstilling  ved  det  betydningsfulde  Udtryk,  somKonstneren 
har  opfattet  saa  herligt,  gjennemført  saa  conseqvent. 
Der  er  en  fuldkommen  Hvile  i  hele  Stillingen,  kun 
Ansigtstrækkene  forraade  det  indre  bevægede  Liv.  Vi 
staa  her  ikke  foran  en  Lærd,  som  rolig  grunder;  men 
foran  en  dybtfølende  Statsmand,  hvis  Tankegang  afpræger 
sig  i  den  fast  vemodige  Alvor,  der  er  udbredt  over  hele 
hans  Aasyn.  Til  Dragten  er  det  antike  Costume  valgt, 
og  behandlet  med  en  passende  Frihed  og  med  en  Brede 
og  Simpelhed,  som  svarer  til  den  fremstillede  Charakter. 
Den  nu  brugelige  Klædning,  eller  Uniformen,  har  næsten 
uoverstigelige  Vanskeligheder  for  den  plastiske   Konstner, 


*)   Et  Stykke  af  Frisen  til  Riddersalen  paa  Christiansborg      U.  A. 
'*)  Anders  Sandøe  Ørsted.        U.  A. 

og  man  maa  selv  have  sét  nogle  af  de  berømteste  Billed- 
støtter af  Statsmænd  eller  Feltherrer  udførte  paa  denne 
Maade,  for  ret  at  faa  et  Begreb  om  det  tunge,  flove, 
konstlede  Væsen,  som  derved  saa  ofte  kommer  frem. 
Den  samme  Ret,  som  de  samle  Konstnere  havde  til  frit 
at  benytte  ældre  Tiders  Sædvaner,  hvor  disse  bedre 
egnede  sig  for  den  plastiske  Fremstilling,  den  samme  Ret 
bør  ogsaa  Nutidens  Billedhuggere  have ;  og  formaar 
Konstneren  saa  mesterligt  at  gjengive  det  Charakteristiske 
i  Personligheden,  som  Bissen  har  gjort,  saa  vil  man 
næppe  faa  Tid  til  at  se  efter  Dragten. 

Freund  har  udstillet  to  Relieffer  i  Marmor.  Det 
største,  bestemt  til  Mindesten  over  en  afdød  Theolog  og 
Historiker*),  forestiller  en  siddende  kvindelig  Figur,  i 
tankefuld  Stilling  og  med  en  Skriftrulle  i  den  ene  Haand. 
Foran  hende  er  Lampen,  dette  betydningsfulde  Symbol, 
stillet  paa  en  zirlig  Candelaber,  og  paa  Bordet  ved  Siden  af 
staar  et  Kors.  Konstneren  har  her  benyttet  det  smukke 
Motiv  af  den  stille  tænkende  Muse,  som  vi  kjende  fra 
antike  Monumenter,  paa  en  fri  og  selvstændig  Maade 
til  at  antyde  den  christelige  Granskning  og  Historie- 
skrivning ;  han  har  flyttet  os  fra  Parnas  og  Helikon  ind 
i  det  natlige  Studerekammer,  og  omgivet  os  med  Billeder, 
ej  af  Guder  og  Heroer,  men  af  Lidelsen  og  Evangelisterne. 
Dog,  alt  dette  staar  her  som  en  let  og  smuk  Prydelse, 
der  hæver  det  Grandiose  i  Figuren,  og  hvis  Betydning 
først  bliver  fremtrædende  for  den  opmærksomme  Beskuer. 

I  det  mindre  Relief  har  Lignelsen  i  Evangeliet  om 
de   fem   kloge   Jomfruer    laant  Konstneren  Motivet   til    en 


*|    Professor  theol.  Jens  Møller.    Monumentet,  som  forestiller  Eusebia, 
findes  i  Frue  Kirke  i  Kjøbenhavn.       0.  A. 

staaende  kvindelig  Figur,  som  med  stille  Omhu  passer 
sin  Lampe.  Det  lange ,  rigt  nedfaldende  Klædemon 
antyder  det  festlige  Bryllupstog.  Denne  lille  Figur  er 
fortræffeligt  følt  i  hele  Bevægelsen,  men  det  aandrigt 
henkastede  Anlæg  i  Modellen  har  tabt,  under  Udførelse 
i  Marmoret,  ved  en  noget  tør  Behandling,  især  i  de 
rigere  Foldepartier.  Dette  Relief  er  ogsaa  anvendt  i 
brændt  Ler  paa  det  Gravmonument  af  Sandsten,  som 
Freund  har  udstillet,  og  som  er  bestemt  til  en  Landsby- 
kirkegaard. Monumentet  har  faaet  Farver  af  den  samme 
Grund,  som  den,  der  saa  ofte  har  fordret  deres  Anven- 
delse under  lignende  Forhold,  baade  i  antik  og  modern 
Konst.  Sandsten,  brændt  Ler  og  andre  uædle  Stoffer 
have  et  smudsigt,  sløvt  eller  koldt  Udseende,  som  gaar 
over  paa  Konstværkerne,  der  udføres  i  dem,  og  denne 
Mangel  afhjælpes  bedst  og  skjønnest  ved  en  harmonisk 
Paasætning  af  rene ,  kraftige  Farver.  Med  Hensyn  til 
den  Virkning,  som  ovennævnte  Monument  gjør,  da  ere 
Meningerne  vistnok  meget  delte,  selv  mellem  dem,  der 
bifalde  Principet,  som  ligger  til  Grund  for  Bemalingen; 
men  saalænge  som  ikke  Erfaringen  har  opstillet  almen- 
erkj endte  Regler  for  den  her  nødvendige  Farveharmoni, 
vil  Indtrykket  især  bero  paa  Øjets  Stemning,  og  hvad 
den  Ene  tinder  Behag  i,  vil  støde  den  Anden.  En 
hyppigere  Anvendelse  af  denne  Decorationsmaade  vil 
desuden  sikkert  skaffe  os  nye  techniske  Fordele,  hvorved 
man  bedre  vil  kunne  forbinde  Farven  med  det  forskjellige 
Stof,  sikrere  bevare  dens  rene  og  friske  Udseende. 


V. 

Portrætmalerierne  paa  Udstillingen 


1845. 


JL/er  er,  som  sædvanlig  paa  vore  Kunstudstillinger,  en 
hél  Flok  af  dem.  Læreklude,  Haandværksstykker  og 
talentfulde  Arbejder  findes  mellem  hverandre  i  en  broget 
Række;  Middelmaadigheden  omfatter  det  største  Antal, 
baade  af  andre  Grunde  og  ogsaa  af  den  ,  at  der  næppe 
er  noget  Fag,  hvor  man  gjør  færre  Fordringer  til  Konst- 
neren,  naar  han  blot  nogenlunde  tilfredsstiller  i  det,  som 
man  kalder  Lighed.  Denne  Fordring  kan  rigtignok  engang 
imellem  stilles  med  det  mest  egensindige  Lune;  et  Portræt, 
selv  et  dygtigt  Konstværk,  kan  blive  dadlet,  naar  man  ej 
gjenfinder  netop  det  Udtryk  eller  det  Træk,  som  man 
selv  en  Gang  har  bemærket,  og  hvori  man  nu,  til  Ære  for 
sit  skarpe  Blik,  lægger  hele  Charakterens  Finhed;  men 
som  oftest  er  det  ikke  saa  vanskeligt  at  fyldestgjøre  den. 
De  Fleste,  saavel  Bestillere  som  Konstnere,  ere  allerede 
meget  fornøjede,  naar  den  Afmalede  er  kjendelig.  Lad 
det  mest  Paafaldende  af  Ansigtets  Udtryk,  lad  enkelte, 
ret  fremtrædende  Træk  være  gjengivne,  og  Portrætet  vil 
alt  finde  Bifald;  ja,  det  vil,  og  det  i  Kredse,  hvor  man 
mindst  skulde  vente  det,  blive  lovprist  som  et  Mester- 
værk, dersom  der  i  Udførelsen  er  Noget,  som  hæver  det 
ud    over    den    for    Øjeblikket     mest    gængse    Malemaade. 

Hvad  siger  det,  om  Formerne  røbe  Usikkerhed,  ja  Ukyn- 
dighed, om  Opfatningen  er  saa  stykkevis,  at  det  Hele 
ved  en  nøjere  Betragtning  ser  ud  som  en  Mosaik  af 
forskjellige  Bevægelser  i  Trækkene  og  Sindsstemningen, 
—  man  kan  jo  dog  ved  første  Øjekast  kjende,  hvem  det. 
skal  være:    »han  er  der  jo,  som  han  var  lyslevende«. 

Mjen  er  Bifaldet  let  vundet,  er  det  ogsaa  let  tabt. 
Det  ene  Aar  beundrer  man  Portrætmaleren,  det  følgende 
betragter  man  hans  Arbejder  med  samme  ubehagelige 
Følelse  som  Klædningssnittet  ,  der  sidst  er  gaaet  af 
Moden. 

Professor  Jensen  er,  blandt  Flere,  et  Exempel  paa 
denne  Omskiftelighed,.  Og  dog  besidde  hans  Malerier 
endnu  ofte  de  samme  Fortrin ,  som  i  hans  fejreste  Dage, 
og  de  lede  ofte  dengang  af  de  samme  Mangler  som  nu. 
Han  forstaar  endnu  meget  godt  at  gribe  de  Træk,  som  især 
gjør  et  Ansigt  kjendeligt;  hans  Farve  bevæger  sig  nu 
som  før  mellem  det  Urene  og  Skrigende ;  og  det  Skin  af 
Frihed  og  Kjækhed,  som  han  alt  i  sit  Receptionsstykke*) 
søgte  at  give  sin  Penselføring,  dulgte  ligesaa  lidt  dengang 
som  nu  hans  svage  Tegning,  allermindst  naar  han  vovede 
sig  ud  over  Brystbilledets  Grænser.  Ogsaa  dengang 
var  der  en  lunefuld  Forskjellighed  mellem  hans  Arbejder, 
skjøndt  Springet  vel  næppe  nogensinde  har  været  saa 
stort,  som  det  er  i  Aar,  naar  man  fra  de  to  Konstner- 
caricaturer**)  gaar  over  til  Rector  Nissen,  der  hører  til 
hans  gode  Portræter. 

Men  hvad    man  maaske  mindst  har  paaskjønnet   hos 


*)  Kobberstikker  Clemens'  Portræt.         U.  A. 

*•)  Eckersberg  og    Bissen.      Det    sidste   Biliede    blev   frygtelig    per- 
siffleret  i  Corsaren  for  11.  og  18.  April  1845.  U.  A. 

Jensen,  selv  i  hans  Glansperiode,  det  er  en  Konstner- 
funke ,  som  mer  end  en  Gang  har  formaaet  at  gjennem- 
bryde  den  Skal  af  paatagen  Virtuositet,  hvormed  han 
desværre  alt  for  tidlig  har  omgivet  den.  Han  har  i  fiere 
Portræter  godtgjort,  at  den  Enhed  i  Opfatningen,  som  er 
den  første  Betingelse  for,  at  et  Portræt  skal  blive  ligt, 
ikke-  blot  kjendeligt,  ej  er  uopnaaelig  for  ham,  og  Dame- 
portrætet  Nr.  18  er  et  nyt  Vidnesbyrd  herom.  Sjælens 
stille  Udtryk  gaar  her  igjennem  hvert  Træk  af  en  Per- 
sonlighed, som  Maleren  træffende  har  gjengivet.  Det  er 
sikkert  det  interessanteste  kvindelige  Portræt  paa  hele 
Udstillingen. 

En  Mangel,  som  altfor  ofte  spores  hos  vore  Portræt- 
malere, er  den  Skjødesløshed,  hvormed  de  behandle  den 
Del  af  Legemet,  som  sidder  nedenfor  Brystet.  Man 
skulde  næsten  tro,  at  de  forsmaaede  alt  det  særegent 
Betegnende,  der  udpræger  sig  gjennem  Figuren,  gjennem 
dens  Holdning  og  Bevægelse;  Ansigtet  synes  saaledes  for 
dem  at  indtage  hele  Personligheden ,  og  det  Øvrige  give 
de,  saa  at  sige,  med  i  Kjøbet. 

Midt  imellem  saa  mange  betydningsløst  opstillede 
Portrætfigurer  er  det  derfor  en  Nydelse  at  lægge  Mærke 
til  Marstrands  og  Roeds  Arbeider.  Har  der  end 
tidligere  været  Malerier  af  den  Førstnævnte,  som  ved  en 
omhyggeligere  Gjennemførelse  stode  over  hans  udstillede 
Portræt  af  Hr.  Nathanson,  saa  hævder  dette  alligevel 
sin  Plads  ved  den  Frihed,  hvormed  Figuren  løser  sig  fra 
Baggrunden,  og  ved  det  sande,  levende  Udtryk,  som  der 
ikke  alene  er  i  Ansigtet,  men  i  hele  Manden,  i  hans 
Stilling,  ja  i  den  Maade,  hvorpaa  Fingrene  bevæges. 

Roeds  Malerier  frembringe  ikke  denne  slaaende 
Virkning,  men  de  ere  udførte  med  mere  Omhu,  Charak- 
teren  i  det  Enkelte  gjengiven  med  mere  Finhed.  Det, 
som  her  kunde  ønskes  paa  flere  Steder,  navnlig  i  Kjød- 
farven,  er  en  større  Kraft  og  Varme  i  Lyset,  mere  Lethed 
og  Klarhed  i  Skyggen.  Dette  føler  man  tydeligt  i  Kammer- 
raad  Drewsens  og  Professor  Bissens  Hoveder,  især  i  det 
sidste,  hvor  desuden  det  skarpt  paafaldende  Lys  ikke  er 
fordelagtigt  valgt  til  den  sygelige  Bleghed,  som  dengang 
betegnede  hans  Tilstand*).  Den  værste  Følge  af  denne 
Mangel  er  imidlertid,  at  Mange  let  overse  de  Fortrin, 
som  disse  Portræter  have  i  Opfatning,  Tegning  og  en 
med  Smag  og  Kyndighed  ført  Pensel.  Disse  Fortrin  vise 
sig  usvækket  i  Biskoppens  Portræt**).  Her  staa  Farverne 
kraftigere  mod  hverandre,  Behandlingen  har  mere  Enhed, 
og  her  hersker  desuden  en  Alvor  og  Værdighed,  som 
ikke  kan  forfejle  sin  Virkning.  Tager  man  nærmest 
Hensyn  til  det  Maleriske,  saa  er  dog  Forstmandens  Bryst- 
billede endnu  heldigere  ved  den  Simpelhed  og  Lethed, 
hvormed  det  synes  gjort.  Farverne  staa  smukt  sammen, 
og  den  egne  milde  og  klare  Tone,  som  derved  fremkommer, 
passer  fortræffeligt  til  det  gamle,  venlige  Ansigt. 

Dog  det,  som  især  fængsler  Øjet  ved  Roeds  Por- 
træter, er  det  Charakteristiske  i  Form  og  Udtryk.  Man 
betragte  blot  den  Frihed,  hvormed  Bissens  Øje  og  Blik 
er  gjengivet,    eller  den  Maade,    hvorpaa  han  i  Drewsens, 


*)  Roed  skulde,  til  Receptionsstykke,  male  et  Portræt  af  Bissen,  som, 
dengang  dette  blev  besluttet,  endnu  ikke  følte  sig  saa  svag. 
Men  da  hans  Sygelighed  bestandig  tiltog,  bestemte  han  sig  til 
en  Baderejse,  og  tiltraadte  denne  i  de  samme  Dage,  da  Portrætet 
blev  færdigt. 
**)  Biskop  Paludan-Muller  i  Aarhus.        U.  A. 

Biskoppens  og  Forstmandens  Hoveder  har  udtrykt  den 
særegne  Forskjellighed,  hvormed  Alderen  gjør  sig  gjæl- 
dende,  eller  den  Troskab,  hvormed  han  angiver  det 
Individuelle  i  Hænderne !  Og  denne  Sands  for  Formen 
er  hos  Roed  nøje  forenet  med  en  conseqvent  Gjennem- 
førelse  af  det  Moment ,  hvori  han  har  valgt  at  fremstille 
den  givne  Personlighed.  Man  sammenligne  blot  Biskoppens 
mere  indadvendte  Blik  med  Drewsens  mere  udadvendte, 
og  med  det  ligesom  opmærksomt  Spørgende  i  Bissens 
Øjekast,  og  man  vil  finde,  hvor  fortræffeligt  hele  den 
øvrige  Stilling  eller  Bevægelse  hænger  sammen  med  den 
Stemning,  som  Ojet  antyder. 

Ved  at  omtale  Bissens  Portræt,  ledes  Tanken  uvil- 
kaarligt  hen  til  H.  Ternets  Fremstilling  af  Thorvaldsen, 
et  Maleri,  der  ikke  alene  har  Betydning  som  Konstværk, 
men  tillige  som  et  mærkeligt,  historisk  Minde  om  det 
nøje  Forhold*)  mellem  disse  to  berømte  Samtidige.  Der 
er  i  dette  Stykke  en  Brede  og  en  Sikkerhed  i  Udførelsen, 
som  røber  den  øvede  Mester,  og  den  Kraft,  hvormed 
Haanden,  saa  yndigt  aftonet  i  Halvskyggen,  bliver  paa 
sin  Plads  foran  den  stærkt  oplyste,  blændende  hvide 
Arbejdsdragt,  viser  os  tillige  den  fortræffelige  Colorist. 
Ansigtet  kan  derimod  i  klar  og  liflig  Farvegivning  ikke 
maale  sig  med  Armenierens  Hoved,  der  ogsaa  har  været 
udstillet**).  Det,  som  imidlertid  maaske  stærkest  savnes 
ved  Siden  af  den  Storladenhed,  hvorpaa  der  aabenbart 
er  lagt  an  i  dette  Portræt,  det  er  den  fordringsfri  Stilhed, 


*)  Paa  Modellérstolen ,  der  bærer  Vemets  i  Lér  anlagte  Bryst- 
billede, har  han  skrevet  med  Penslen:  H.  Vernet  å  son  illustre 
ami  Thorwaldsen.     Rome  1835. 

")  Begge  Billederne  findes,  som  bekjendt  i  Thorvaldsens  Museum.  U.  A. 

hvormed  Thorvaldsen  viste  sig  saavel  i  sit  Arbejdsværelse 
som  i  den  mest  glimrende  Kreds. 

Idet  vi  igjen  henvende  Blikket  paa  vore  egne  Konst- 
nere,  møde  vi  Gertner,  der  har  udstillet  tvende  Portræter: 
Hds.  M.  Dronningen  og  Admiral  Holsten.  Denne  Konstner 
er  meget  yngre  end  nogen  af  de  ovenfor  Omtalte,  men 
alligevel  har  han,  allerede  i  1840,  i  sit  Portræt  af  Thor- 
valdsen (hel  Figur,  lille  Format)  fuldkommen  udtalt  den 
Retning,  han  senere  har  fulgt,  og  i  Aaret  1841  viste 
Portrætet  af  Grosserer  Beck  ham  aldeles  paa  det  Stand- 
punkt, som  han  siden  ikke  har  været  i  Stand  til  at  hæve 
sig  over.  Derimod  har  han  i  et  følgende  Aar  havt  den 
Lykke  at  male  Mænd  som  Tryde,  Oehlenschlåger,  Thor- 
valdsen*), og  han  har  desuden  i  en  Række  af  Tegninger, 
der  vidnede  om  en  stor  Færdighed,  leveret  os  Billeder 
af  mange  bekjendte  Mænd  og  Notabiliteter  baade  her  og 
i  Norge. 

Naar  jeg  nu  tilbagekalder  mig  Hovedindtrykket  af 
disse  Arbejder,  som  alle  have  været  udstillede,  og  derpaa 
søger  om  et  Navn,  hvorved  en  Konstner  som  Gertner 
tydeligst  kunde  betegnes,  saa  forekommer  det  mig,  som 
om  Benævnelsen  »Virtuos«  fuldstændigst  og  skarpest 
angiver  hans  Fortjeneste.  Thi  derom  kan  der  vel  ingen 
Tvivl  være,  at  det  især  er  hans  Færdighed,  der  har  for- 
skaffet ham  det  store  Bifald,  han  har  vundet,  og  denne 
Færdighed  beror  tildels  ogsaa  paa  et  virkeligt  ,  et 
ualmindeligt  Talent.  Betragt  engang  Admiral  Holstens 
Epauletter,    eller   Diamantkorset,    der    hænger    om   hans 


')  Thorvaldsens     Portræt,    udstillet    i     1843,    næsten    hél    Figur. 
Legemsstørrelse. 

Hals,  eller  anden  Aprils  Medaillen,  eller  Felttegnet  i  hans 
Kaarde,  eller  Perlen,  som  smykker  Dronningens  Bryst, 
og  man  maa  tilstaa,  at  disse  Gjenstande  ere  mesterligt 
udførte,  ja  det  turde  maaske  være  et  Spørgsmaal,  om 
der  paa  Charlottenborg  nogensinde  har  været  noget  i  det 
Slags  saa  Fuldendt. 

Om  hans  Opfatning  har  jeg  rigtignok  ikke  nær  saa 
store  Tanker.  Tager  jeg  ikke  meget  Fejl,  saa  var  der  i 
de  Fysiognomier,  som  han  efter  de  Flestes  Mening  bedst 
havde  truffet,  altid  noget  Besynderligt,  noget  særdeles 
Afstikkende;  og  blandt  hans  mindst  heldige  Arbejder 
maa  vistnok  de  henregnes,  hvor  det  gjaldt  om  at  gjen- 
give  Aand  eller  Følelse.  Af  Trydes  Ansigt  var  ethvert 
Spor  af  ædel  Varme  forsvundet ;  det  var  under  vor 
Konstners  Hænder  blevet  til  et  almindeligt  Hoved  af  en 
noget  fyldig,  gammel  Mand.  Og  Thorvaldsen,  som  han 
har  forsøgt  paa  at  tegne  og  male  i  forskjellige  Formater, 
hvor  kjedelig  saa  han  ikke  altid  ud,  og  hvor  tiltog  ikke 
det  gnavne  Udtryk,  alt  eftersom  Gertner  prøvede  paa  at 
fremstille  ham  efter  en  større  Maalestok!  Man  kunde 
formelig  af  Portrætets  Størrelse  se  Tilvæxten  af  de  lange 
Seancer.  Men  saa  havde  vor  Konstner  ogsaa  den  Til- 
fredsstillelse, at  han  havde  været  ny  og  original.  Endnu 
havde  ingen  af  alle  de  mange  Konstnere,  som  have  malet 
og  modelleret  Thorvaldsen,  havt  den  dristige  Tanke  at 
vise  os,  hvorledes  en  stor  Mand  sér  ud,  naar  han  er 
søvnig  og  ilde  tilpas. 

En  lignende  mørk  Sky  svæver  over  Admiral  Holstens 
Ansigt.  Sammenstiller  man  dette  Maleri  med  det  Bryst- 
billede,   som  Thorvaldsen  modellerede   i  November  1840, 

skulde  man  næsten  ikke  tro  det  muligt,  at  det  kunde 
være  den  samme  Mand,  saa  klar  og  saa  godmodig  har 
den  store  Plastiker  fremstillet  ham. 

Hidindtil  har  Talen  kun  været  om  Ansigtets  Opfat- 
ning, og  vi  maa  derfor  ogsaa  kaste  et  Blik  paa  Figuren 
i  Gertners  Portræter.  Kunde  den  rummelige  Slaabrok 
ikke  tilhylle  Thorvaldsens  Fejl,  saa  vilde  det  være  endnu 
vanskeligere  at  skjule  Admiralens,  da  han  er  fremstillet 
i  snæver  Uniform  og  opplantet  i  stiv,  militærisk  Holdning. 
Man  faar  derfor  ogsaa  en  henvisnet  Forarm  at  se  og  en 
lille  vanskabt  Haand,  hvis  Benbygning  og  Form  næsten 
aldeles  er  forsvunden  under  en  mærkelig  Sammenrynkning. 
Det  bliver  endnu  mere  ubegribeligt,  hvorfor  denne  Skrøbe- 
lighed saaledes  skulde  lægges  til  Skue,  da  den  anden 
Haand  synes  at  være  fyldig  og  stor  nok. 

Ved  Dronningens  Portræt  er  Gertner  endnu  mindre 
undskyldt.  Han  havde  her  Forgængere,  som  kunde  gjøre 
ham  opmærksom  paa,  hvorledes  fyrstelig  Holdning  og 
Værdighed  skal  gives ,  forudsat  at  han ,  som  nu  Por- 
trætet  desværre  alt  for  tydelig  røber,  ikke  selv  havde 
Øje  derfor.  Paa  en  repræsenterende  Stilling  kan  han 
umuligt  have  tænkt,  dertil  er  Holdningen  altfor  skjødesløs. 
Men  hvad  har  da  egenlig  hans  Mening  været?  Staar 
Dronningen  stille,  eller  gaar  hun? 

Ja  hvilken  Dødelig  vilde  være  i  Stand  til  blot  at  ane 
nogen  Stilling  eller  Bevægelse  under  den  kjedelige,  brede 
Bomuldsfløjels  Kjole,  naar  det  alt  er  umuligt  med  Sikker- 
hed at  udfinde  Armens  Stilling,  hvor  dog  Ærmets  Folder, 
hvor  Belysningen  ganske  anderledes  kunde  have  tydelig- 
gjort Konstnerens  Mening,  saafremt  han  havde  forstaaet 
at  benytte  slige  Hjælpemidler.     Og   nu   disse   daarligt  og 

og  smagløst  tegnede  Ilænder,  som  han  ikke  har  vidst  at 
blive  af  med  paa  anden  Maade,  end  ved  at  samle  dem  i 
den  her  aldeles  betydningsløse  Foldning. 

Men  hvordan  hænger  det  da  sammen  med  Konstnerens 
før  saa  lovpriste  Færdighed?  Den  er  her  virkelig  tilstede, 
skjøndt  ikke  allevegne  i  samme  Grad,  og  overhovedet  ikke 
med  det  Held,  som  i  de  ovenomtalte  Partier.  Ligesom 
vi  før  bemærkede,  at  det  især  var  det  Afstikkende  i 
Fysiognomiets  Former,  som  han  lettest  opfattede,  saa- 
ledes  forholder  det  sig  ogsaa  med  Farven.  Det  er  de 
blinkende,  glansfulde,  faste  Overflader,  som  fremtræde 
fuldendtest  under  hans  Pensel;  den  blødere,  mere  bevægede 
og  livfulde  Overflade  lykkes  ham  ikke  nær  saa  godt. 
Han  forstaar  kraftigt  at  afrunde  et  Hoved,  som  Admi- 
ralens, han  kan  frembringe  en  nydelig  Aftoning,  som  i 
Dronningens  Ansigt,  men  det  sker  ingenlunde  ved  at  lade 
Localfarverne  vederfares  deres  Ret,  men  ved  en  Afdæmp- 
ning med  en  gjennemsigtig  Farve,  som  foraarsager  den 
blaalige  Duft,  der  ligesom  overslører  hans  Portræter. 
Derfor  mangler  ogsaa  hans  Kjødfarve  den  Friskhed  og 
Sandhed,  som  forbavser  i  hans  Guldsager  og  Ædelstene. 
Og  i  Reflexerne,  i  de  mere  bestemte  Halvskygger,  f.  Ex. 
i  Partiet  under  Hagen  paa  begge  hans  Portræter,  bliver 
han  endog  saftløs  og  smudsig. 

Overhovedet  er  Gertner  et  mærkeligt  Bidrag  til  den 
Erfaring,  som  enhver  opmærksommere  Iagttager  af  Konst- 
nere  og  Konstværker  jævnlig  har  Lejlighed  til  at  gjøre 
med  Hensyn  til  den  Vexelvirkning,  som  der  bestandig  er 
mellem  Øjet  og  Haanden.  Har  hint  Forspringet,  saa  vil 
det  drage  denne  efter  sig,  selv  om  den  ej  har  Evne  til 
at  følge  og  man  sporer  Virkningen  deraf  i  en  mangelfuld 

Hoiens  Skrifter.     I.  JQ 

Udførelse.  Iler  Haanden  foran,  saa  vil  den  gjerne  alene 
spille  Mester,  og  det  gaar  ud  over  Opfatningen.  Gertners 
Haand  er  i  mange  og  i  særdeles  vigtige  Punkter  langt 
forud  for  hans  Øje;  ellers  vilde  det  ikke  have  undgaaet 
hans  Opmærksomhed,  hvor  flovt  han  har  behandlet  Dron- 
ningens Hals,  hvor  formløs  Overlæben  er,  hvilken  svullen 
Glathed  han  har  givet  Kinden,  hvilken  besynderlig  Mod- 
sætning der  er  mellem  det  posede,  ubestemte  øverste 
Øjelaag  og  den  øvrige  Hudflade.  I  alle  disse  Partier 
savner  man  Følelsen,  Konstnerblikket;  Haanden  piller  og 
glatter  og  nysler  meget  net.  Vi  lagde  hos  Roed  Mærke 
til  den  Individualitet,  hvormed  Alderdommen  fremtraadte 
i  hans  forskjellige  Portræter,  og  vi  raaa  ved  denne  Lejlig- 
hed nævne  en  anden  Konstner,  Holbeeh,  som  i  sine 
Dameportraiter,  Nr.  131  og  133,  paa  en  smuk  og  charak- 
teristisk  Maade  har  gjengivet  den.  Gertner,  dersom  jeg 
tør  slutte  af  Admiralens  og  det  Par  andre  gamle  Portræter, 
han  tidligere  har  udstillet,  maa  ikke  holde  af  Alderdommen; 
han  forstener  den  formelig.  Det  er  igjen  Haanden,  som 
har  travlt  med  en  Mængde  Smaapillerier;  undertiden  vod 
man  ikke  engang  rigtigt,  hvad  de  skulle  betyde,  Rynker, 
brændt  Skade,  Kopar  eller  deslige. 

Vi  ere  i  Færd  med  at  betragte  Virtuositeten,  og  det 
er  altsaa  ganske  naturligt,  at  vi,  idet  vi  forlade  Gertner, 
gaa  over  til  Monies,  som  den,  der  staar  ham  nærmest. 
Han  sondrer  sig  dog  i  flere  Henseender,  og  især  for  saa- 
vidt  som  han  aabenbart  lægger  an  paa  at  vise  den  Por- 
træterede i  det  fordelagtigste  Lvs  og  i  den  fuldeste  Glans. 
Det  er  ogsaa  en  sand  Fornøjelse  at  se  hans  changeante 
Silkekjoler.  Hvor  de  brede  og  runde  sig  !  Man  kan  ordenlig 
faa  Lyst   til   at   føle   paa  det   prægtige,    nye,    glansfulde 

Stof.  I  Fru  Heibergs  Portræt  er  Monies  imidlertid  traadt 
udenfor  dette  Konstfags  snævrere  Skranker.  Det  var  ham 
ikke  nok  at  gjengive  den  indtagende,  aandrige  Personlig- 
hed, hvormed  hun  viser  sig  i  den  daglige  Kreds;  han 
vilde  fremstille  den  store  Konstnerinde,  og,  saavidt  man 
kan  se  af  Billedet,  i  en  rørende  Situation.  Nærmere  at 
angive  Stykket,  hvoraf  denne  Rolle  er  tagen,  vilde  maaske 
være  ligesaa  vanskeligt,  som  at  gjøre  rigtig  rede  for  den 
valgte  Stilling.  Roccoco-Charakteren  i  den  sceniske  An- 
ordning oplyser  dog  saa  meget,  at  det  foregaar  i  den 
nyeste  Tid. 

Der  er  endnu  en  stor  Hob  Portræter  tilbage,  og 
maaske  har  jeg  overset  et  eller  andet  af  dem,  som  kunde 
fortjene  Opmærksomhed;  men  den  allerstørste  Del  har 
næppe  anden  Interesse  end  den ,  som  Slægtskab  og  Be- 
kjendtskab  kan  give. 


10" 


VI. 

Foredrag  og  Indhold  i  nogle  af  Malerierne  paa 
Udstillingen 

1847. 


INaar  en  Digter  nedskriver  sine  Vers,  saa  gjør  han  en 
simpel  Haandgjerning,  der  har  saa  liden  Indflydelse  paa 
Betydningen  af  hans  konstneriske  Frembringelse,  at  han, 
uden  videre  Skade  for  denne,  kan  lade  hin  udføre  ved  en 
simpel  Afskriver.  Naar  en  Maler  derimod  forer  sin 
Pensel,  som  jo  er  den  Pen,  hvormed  han  nedskriver  sine 
Tanker,  saa  staar  denne  Haandgjerning  i  en  saa  nøje 
Forbindelse  med  hans  aandige  Virksomhed,  at  denne 
derved  faar  en  stor  Del  af  sit  særegne  Præg.  Begynderens 
ængstelige,  Mesterens  sikre,  den  aldrende  Konstners 
matte  Pensel  ere  saaledes  Udtryk,  som  ikke  alene,  over- 
ensstemmende med  Bogstaven,  betegne  Maleredskabets  syn- 
lige Førelse,  men  som  tillige  træffende  antyde  Konstnerens 
Standpunkt,  hvad  en  vigtig  Del  af  Udførelsen  angaar. 

Penselføringen  bestemmer  Foredraget  i  Maleriet ,  og 
Foredraget  hænger  paa  det  nøjeste  sammen  med  hele 
Konstnerens  Charakter.  Selv  i  det  flygtige  Udkast,  selv 
der,  hvor  Penslen  ikke   har  gjort  andet  end  at  hensætte 

nogle  Omrids,  vil  man  kunne  ane,  hvad  Konstneren  vil, 
og  hvorledes  han  vil  det.  Derfor  den  høje  Værd,  som 
man  sætter  paa  store  Mesteres  Skitser.  Skjøndt  Farven, 
med  Hensyn  til  Stemningen,  nærmest  er  afhængig  af 
Øjet,  saa  har  dog  den  Maade ,  hvorpaa  den  hensættes, 
en  betydelig  Indflydelse  paa  dens  Virkning.  Hvor  stor 
denne  Indflydelse  er,  vil  man  bedst  kunne  slutte  sig  til 
af  de  mange  Udtryk,  som  man  har  for  den  forskjellige 
Maade,  hvorpaa  Penselen  føres,  og  som  tillige  betegne 
tilsvarende  Egenskaber  ved  Farvegivningen.  Man  taler 
saaledes  om  en  bred,  saftig,  kjæk,  sammensmeltet  Pensel 
i  Modsætning  til  en  mager,  tør,  frygtsom,  kvælt,  og  be- 
tegner herved  tillige  det  fyldige,  glansfulde,  mættede, 
eller  det  haarde ,  uklare,  urene  Udseende,  som  Farven 
faar  ved  disse  forskjellige  Penselfyringer. 

Fra  den  inderlige  Forening,  som  ovenfor  blev  for- 
udsat mellem  Malerens  Foleise  og  Foredrag,  gives  der 
imidlertid  forskjellige  Slags  Undtagelser.  Der  ere  Konst- 
nere,  som  have  en  høj  Grad  af  Følelse  og  malerisk  Sands, 
men  som  ikke  have  den  Gave,  eller  som  ikke  have  kunnet 
opnaa  den  Færdighed,  at  føre  en  let,  flydende,  sikker 
Pensel,  medens  andre  derimod  med  stor  Lethed  kunne 
optage  et  fremmed  Foredrag  uden  nogensinde  at  komme 
til  at  besidde  et  eget.  Hos  disse  Konstnere  synes  Følelsen 
at  være  et  højst  underordnet  Element. 

Ved  nu  at  lægge  Mærke  til,  hvilken  betydelig  Rolle 
Penselføring  og  Farvegivning  spille  paa  denne  Udstilling, 
vilde  det  maaske  ikke  være  uden  Interesse,  fra  dette 
Standpunkt  at  kaste  et  Blik  paa  nogle  af  de  saakaldte 
Genremalerier,  som  i  saa  Henseende  indeholde  den  største 
Afvexling. 

Lad  os  begynde  med  et  Par  af  de  yngre  Konstnere. 

Vermehren.  Konen  har  dækket  iKjøkkenet,  hvor 
Skomageren  har  sat  sig  ud  med  sit  Arbejde,  fordi  Solen 
staar  for  stærkt  paa  Værkstedet.  Det  gjaldt  her  om  at 
bevare  Klarhed  og  Lethed  i  det  store  Skyggeparti,  men 
Konstnerens  Pensel  er  bleven  noget  for  tæt.  Det  er  en 
Fejl,  som  netop  Begynderen  maa  komme  til  at  begaa,  da 
han  endnu  ikke  kjender  sine  Midler  nok  til  med  Frihed 
at  kunne  benytte  dem,  og  dog,  greben  af  sin  Gjenstand, 
ret  vil  udtømme  den.  Men  det  er  længe  siden,  at  en 
Begynder  er  optraadt  med  et  saa  lovende  Arbejde.  Man 
føler,  at  han  véd,  hvad  han  vil  gjøre ,  og  han  er  derfor 
hverken  saa  tør  som  G.  Salomon,  eller  saa  kvælt  som 
S.  Henriques.  Der  er  en  Sandhed  og  Finhed  i  Frem- 
stillingen, som  sætter  det  meget  højt  mellem  Udstillingens 
Malerier  af  Hverdagslivet ;  og  hvad  der  især  gjør  saa 
godt,  det  er  den  Uskyldighed,  som  gaar  igjennem  hans 
Følelse  for  det  Maleriske.  Her  er  slet  Intet  opstillet  til 
Skue,  og  det  skader  ikke  Virkningen,  at  man  i  den  ringe, 
fattige  Bolig  sporer  Husmoderen  i  det  ordenligt  ophængte 
Kjøkkentøj,  i  Mandens  forslidte,  men  renligt  holdte  Klæder, 
i  Blomsterpotten  indenfor  de  solbrændte  Ruder.  Det 
bidrager  meget  mere  til  at  udbrede  en  hyggelig  Stemning 
over  det  Hele;  man  faar  Godhed  for  de  skikkelige,  gamle 
Ægtefolk. 

C.  Dalgas.  Kvæg,  som  drives  fra  et  Dyrskue,  og 
som  mødes  af  en  agende  Bonde,  der  holder  stille  for  at 
høre,  hvordan  det  er  gaaet.  Man  mærker  i  dette  Stykke 
strax,  at  det  er  en  Konstner,  som  er  rykket  videre. 
Hans  Pensel  er  friere,  han  fastholder  heldigt  det  Øje- 
blikkelige i  Bevægelserne,  og  han  bringer  de  forskjellige 

Stillinger  smukt  sammen.  Især  er  det  en  Fornøjelse  at 
se,  hvor  meget  han  har  faaet  ud  af  disse  Par  Huse  og 
Træer,  ved  en  snild  Benyttelse  af  Skyggepartierne,  og 
ved  at  faa  Tilskuernes  Øje  til  at  følge  efter  de  bort- 
kjørende  Vogne.  Men  hans  Farve  er  graa,  man  savner 
den  Omhu,  som  fængslede  os  hos  Vermehren.  Dalgas 
er  saa  flygtig  i  sin  Tegning,  at  han  bliver  skjødesløs. 

Overhovedet  klæder  Flygtighed  og  Raskhed  sjældent 
Begynderen  godt;  enten  vækker  den  Frygt  for  Mangel 
paa  et  skarpere  Blik,  en  fastere  Haand,  eller  Mistanke 
om  en  utidig  Stræben  efter  Skin  af  Mesterskab,  en  Mis- 
tanke, som  hos  flere  af  vore  Landskabs-  og  Sø-Malere 
desværre  er  bleven  til  en  sørgelig  Vished.  Virkelig  Let- 
hed i  Foredraget  kan  kun  udvikle  sig  af  en  grundig 
erhvervet  Færdighed,  og  selv  denne  er  højst  forskjellig 
fra  den  aandrige  Flygtighed,  som  har  sit  Udspring  af 
Mesterens  hurtigt  bevægede,  fyrige  Sind. 

Idet  vi  nu  se  os  om  efter  et  Arbejde,  hvis  Foredrag 
bærer  Præget  af  den  modnere  Konstner,  møder  Simonsens 
store  Maleri*)  først  vort  Øje.  Den  fremmede  Gjenstand, 
den  usædvanlige  Lysvirkning  slaar  os,  selv  Foredraget 
viser  sig  fra  en  ny  Side.  Hidindtil  have  vi  kun  sét  en 
simpel,  ligefrem  Pensel  og  paa  smaa  Figurer,  her  derimod 
er  den  større  og  bredere  og  saftfuldere;  snart  fremtræder 
den  aabenlyst,  snart  skjuler  den  sig  under  Lasurernes 
tynde,  gjennemsigtige  Dække,  og  den  hemmelighedsfulde 
Virkning,  som  de  klare  Farver  formaa  at  frembringe  paa 


*j   »En     arabisk    Familie     i    Ørkenen«.      Billedet    hænger    i     et    af 
Gemakkerne  i  Bel-Etagen  paa  Christiansborg.     U.  A. 

et  tæt  Underlag,  er  her  benyttet  med  en  blandt  vore 
Konstnere  ualmindelig   Fylde. 

Konstneren  har  villet  overraske  os,  og  det  er  lykkedes 
ham.  Lyset  fremtræder  endnu  stærkere  foran  den  til- 
slørede, afdæmpede  Himmel;  Højden,  hvorpaa  Figurerne 
næsten  staa  helt  imod  Luften,  og  Udsigten,  som  er  be- 
regnet paa  det  Fjerne,  skal  endnu  mere  lade  os  føle 
Familiens  Ensomhed.  At  nu  en  saadan  Overraskelse 
lader  sig  forene  med  et  ægte  Konstværk,  derom  kan  ingen 
Tvivl  være;  kun  er  det  ligesaa  sikkert,  at,  da  Maleriet 
skal  tilfredsstille  mer  end  ét  Øjeblik,  da  det  ikke  kommer 
og  forsvinder  som  et  fantasmagorisk  Syn,  saa  maa  det 
have  et  Indhold,  som  kan  fastholde  Betragteren  til  en 
fortsat  og  rolig  Nydelse.  Drejer  Indholdet  sig  derfor  om 
en  af  Lysets  Aabenbarelser,  saa  er  det  ikke  nok,  at  vi 
faa  dens  stærkeste  Modsætninger  at  se  i  en  vis  Alminde- 
lighed; vi  ønske  at  kunne  forfølge  den  gjennem  hele  den 
særegne  Virkning,  som  de  bestemte  Forhold  af  Tid  og 
Rum  give  Anledning  til. 

At  nu  vor  Konstner  forstaar  sig  paa  en  slaaende 
Effect,  det  er  tydeligt  nok;  men  paafaldende  er  det  til- 
lige, at  han  har  forsmaaet  at  vise  den  Harmoni,  den 
Rigdom  og  Finhed  i  Overgangene  ,  som  ledsager  Aften- 
solen. Uagtet  det  er  Sidebelysning,  falder  Solskinnet 
enstonigt  paa  de  store  Lyspartier,  og  Folderne  tabe  der 
næsten  al  Form,  eller  vise  sig  vilkaarligt  med  tunge, 
næsten  sværtede  Skygger,  som  paa  Mandens  Skulder, 
eller  med  flygtigt  angivne,  halv  gjennemsigtige  eller  reflec- 
terede  Toner.  Luftens  kolde  Gjenskin  kar  paa  Kvindens 
Ansigt  aldeles  Udseende  af  en  Bemaling  med  en  lys 
Farve,  saaledes  som  nomadiske  og  vilde  Stammer  jo  ofte 

bruge  den;  derimod  er  Gjenskinnet  paa  Jordfladen  og 
Figurernes  Ben  saa  svagt,  saa  enstonigt,  at  man  ikke 
skulde  tro,  at  Scenen  var  under  aaben  Himmel,  men  inde 
i  en  dyb  Port  med  afsluttet  Belysning.  Men  det  er  jo 
muligt ,  at  disse  Besynderligheder  ikke  maa  tilregnes 
Simonsen,  men  den  afrikanske  Sol?  Ja,  er  det  Tilfældet, 
da  er  den  sjællandske  i  Wegeners  tvende  Smaabilleder 
ulige  interessantere !  Virkningen  har  altsaa  Styrke ,  men 
den  mangler  Harmoni;  Figurerne  brede  sig  ulige  mer,  end 
de  runde  sig,  og  denne  Mangel  gjor  igjen  enkelte  Fejlgreb 
mod  malerisk  Stil  desto  føleligere.  Hertil  kunne  vi  regne 
den  ikke  heldige  Udstykning  af  Araberindens  Ansigt  i  en 
oplyst  og  en  mørk  Halvdel ,  og  Mandens  venstre  Arm, 
der  rager  ind  i  Lyspartiet  som  den  lange  sorte  Tande  i 
Alterlysets  nedbrændende  Flamme. 

Figurerne  ere  i  dette  Maleri  øjensynligen  opstillede 
for  Solskinnets  Skyld,  og  vi  ville  derfor  ikke  dvæle  ved 
alt  det  Besynderlige  og  Forkerte  i  disse  Legemers  For- 
hold, Former  og  Bevægelser.  Dog  tro  vi  rigtignok,  at 
Araberne  ere  uskyldige  heri,  i  det  ringeste  saavidt  man 
tør  slutte  sig  til  af  Jazet's  Stik  efter  Horace  Vernet,  som 
vi  Allesammen  kjende  fra  Bings  Udstilling.  Derimod 
kunne  vi  ikke  tilbageholde  vor  Forundring  over,  at  en 
Konstner  med  Simonsens  Erfaring  har  kunnet  tro  at  give 
sine  Figurer  en  højere  Betydning  ved  at  lade  dem  spærre 
Ojnene  op  og  vise  Tænder.  Hvorfor  ikke  langt  hellere 
sætte  dem  ligefrem  hen,  naar  han  ikke,  som  den  store 
franske  Maler,  vilde  give  os  et  eller  andet  charakteristisk 
Træk  af  Livet  i  Orkenen?  En  arabisk  Familie  tilfods, 
paa  den  ensomme  Højde  og  mod  Solens  Nedgang  — 
sætter    det    ikke    strax    hele    vor   Fantasi    i    Bevægelse? 

Staar  ikke  den  møjsommelige  Vandring  under  den  bræn- 
dende Sol,  over  de  skarpe  Stene,  gjennem  det  trættende 
Sand,  strax  levende  for  os?  Ønske  vi  ikke,  at  de  snart 
maa  opdage  et  gjæstfrit  Telt  med  et  blødt  Sæde,  Vand 
til  Fødderne  og  kvægende  Spise?  Jo,  men  se  paa  Billedet! 
—  Vi  kunne  spare  hele  vor  Deltagelse,  Dagens  Møje  har 
ikke  efterladt  sig  Spor  paa  disse  Figurer;  de  ere  saa 
friske,  deres  Pynt  sidder  saa  nydeligt,  som  om  de  kom 
lige  fra  Paaklædningen ,  ja  Kvinden  synes  næsten  at 
kokettere  med  en  Gudindes  Attitude. 

Simonsen  har  saaledes  vist  os  en  Prøve  af  det  brede 
Foredrag.  Vi  kunde  maaske  sige,  at  det  er  den  historiske 
Pensel  —  betragt  blot  hans  tvende  Skitser,  der  i  Maleriet 
danne  passende  Sidestykker  til  Helsteds  to  Grupper  i 
Plastiken !  —  som  nedlader  sig  til  det  daglige  Liv.  Ville 
vi  derfor  have  en  Prøve  paa  det  nydelige  Foredrag,  der 
egner  sig  for  den  mindre  Størrelse,  som  man,  efter  de 
gamle  Hollænderes  Exempel,  sædvanligt  vælger  til  Billeder 
af  Hverdagslivet ,  da  maa  vi  gaa  til  Schleisner.  Vi 
lægge  ogsaa  strax  Mærke  til,  at  han  i  sin  »Brokkensbod«  *) 
har  valgt  det  indfaldende,  afsluttede  Dagslys,  som  er  saa 
roligt,  og  hvor  den  forskjellige  Hojde  og  Dybde,  hvori 
Gjenstandenes  Farver  vise  sig,  saa  hurtigt  minder  om 
Tonernes  Samklang.  Han  har  ogsaa,  efter  gamle  og  nye 
Forgængere,  sogt  paa  passende  Steder  at  benytte  sin 
Undermaling  som  et  Slags  Halvlys,  og  det  er  jo  en  Frem- 
gangsmaade,  som  under  en  aandrigt  skitserende  Haand 
kan  give  Behandlingen  et  let  og  højst  tiltrækkende  Ud- 
seende.   Konstneren  har  unægtelig  gjort  sig  megen  Umage, 


*j  Nu  i  Billedgalleriet  paa  Christiansborg.     U:  A. 

man  ser  det  strax,  og  det  er  desværre  til  Skade  for  den 
valgte  Penselføring;  de  enkelte  nette,  men  spidst  og  ens- 
formigt hensatte  Penselstrøg,  ved  Siden  af  de  store, 
tomme  Flader,  ophæve  aldeles  Forestillingen  om  aandrig 
Lethed,  og  Undermalingen  er  paa  flere  Steder  saa  uheldig 
benyttet,  at  den,  i  Stedet  for  at  understøtte  Fuldendelsen, 
giver  Billedet  et  Udseende,  som  om  det  var  forvasket. 

I  Lysvirkningen  savnes  altfor  megen  Luftighed  og 
Dybde.  Schleisner  har  gjort  sig  megen  Flid  for  at  faa 
Værten  og  især  hans  Nathue  til  at  fremtræde  med  den 
største  Kraft,  men  han  spreder  paa  samme  Tid  sine 
secundære  Lys,  eller  det,  som  skulde  udgjøre  dem,  for 
meget  til  højre  og  venstre,  og  svækker  dem  end  yder- 
mere ved  mellemstukne  afdæmpede  Partier,  hvoraf  det  i 
den  forreste  Gruppe,  de  tre  Figurer  bagved  Bordet,  er 
aldeles  urimeligt.  Selve  Compositionen  mister  herved  al 
Afrunding,  den  gaar  formelig  i  Stykker.  Det  mest  Paa- 
faldende  er  imidlertid  det  Sammenpakkede  af  Figurerne  og 
Baggrunden,  trods  det  store  Rum,  og  —  i  Modsætning 
hertil  —  den  forreste  Plans  Tomhed.  Da  har  Monnies 
i  sit  Kjøkkenstykke  dog  forstaaet  at  fordele  sine  Gjen- 
stande  og  skaffe  dem  Plads. 

Med  Hensyn  til  Stykkets  indre  Sammenhæng,  da 
maa  man  erindre,  at  det  er  den  mest  omfattende  Compo- 
sitiou,  som  vor  Konstner  endnu  har  udstillet.  Det  er 
hans  første  Forsøg  paa  at  sammenstille  en  Række  højst 
forskjellige  Grupper,  og  vi  ville  derfor  mindre  dvæle  ved 
det  Mislykkede  heri,  end  ved  den  Svaghed,  som  aaben- 
barer  sig  i  de  enkelte  Figurers  Charakteristik.  Matrosen, 
som  skal  trække  sin  Brik,  og  den  Anden,  som  paa  mod- 
satte   Side    sidder   og   sover    paa   Stolen,    ere    endnu    de 

bedste  i  denne  Samling  af  opskruede  eller  kjedelige  eller 
modbydelige  Figurer,  og  dog  kunne  de  i  sand  og  gjennem- 
ført  Skildring  langtfra  maale  sig  med  den  gamle  slumrende 
Skomager,  som  er  i  Thorvaldsens  Samling,  og  som 
Schleisner  malede  i  1838.  Nej,  ville  vi  paa  denne  Ud- 
stilling se  Træk  af  Almuelivet  opfattede  med  Sandhed 
og  malerisk  Lune,  saa  maa  vi  gaa  tilbage  til  Begynderne, 
saa  maa  vi  kaste  et  Blik  paa  Bissekræmmeren  af 
Henriques,  eller  paa  Bøndernes  Sondagslystighed  af 
Hammer.  Det  sidstnævnte  Maleri  er  især  rigt  paa 
træffende  Betegnelser  for  højst  forskjellige  Personlig- 
heder. 

Schleisner  har  kaldt  sit  Maleri  en  Scene  i  »Brok- 
kensbod«,  og  dette  Navn  staar  endog  malet  paa  en 
Spand  i  Stykket.  Hvad  kan  have  bevæget  Konstneren 
til  at  vælge  denne  Benævnelse?  Det  vilde  være  et 
aldeles  overflødigt  Spørgsmaal,  dersom  ikke  selve  Titlen 
røbede  denne  falske  Jagen  efter  det  malerisk  Pirrende, 
som  er  dette  Stykkes  Hovedfejl.  Brokkensbod !  — 
Hvo  kjender  ikke  dette  Sted,  som  den  ældre  Heiberg  i 
sine  »Chinafarere«  har  sat  et  Minde,  der  vil  overleve  den 
gamle  Bygning,  der  nu  synes  ligesom  at  stige  ned  i  sin 
Grav?*)  Betragt  engang  dette  lave  Hus  med  den  svære 
Gesims  og  det  høje  Tag,  og  Du  vil  strax  begribe,  at 
de  smaa,  lave  Værelser,  som  findes  derinde,  kun  slet 
svare  til  den  høje  Halle,  som  Konstneren  har  frem- 
stillet og  saa  besynderligt  udstafferet  med  et  Land- 
kort   paa    Væggen ,     og    med    Tovværk     og     Skibskister 


*)  >'u  er  den  for  længe  siden  nedrevet.     Den  laa  paa  Toldbodvejen, 
strax  til  højre  naar  man  kom  ind  ad  Toldbodporten.     U.  A. 

i  en  pyntelig  Uorden  paa  Gulvet.  Men  han  vilde 
heller  ikke  bruge  hine  indskrænkede  Rum;  han  vilde 
blot  laane  Navnet  med  den  gode  Klang;  om  dette 
Værtshus  saa  for  Resten  hk  et  Udseende,  saa  at  det  til 
Nød  kunde  passe  til  en  Sorøverroman,  det  maatte  være 
det  Samme. 

Ovenpaa  al  denne  Virtuositet  gjør  det  godt  igjen 
at  faa  et  Foredrag  at  se,  som  slet  ikke  har  Fordringer, 
og  vi  ville  derfor  betragte  Sonnes  Maleri.  *)  Det  er  en 
højst  vanskelig  Opgave,  han  har  sat  sig:  den  klare  Mid- 
sommernat, i  hvis  magiske  Skjær  Farverne  opløses  til 
det  sagteste  Tonespil  og  Figurerne,  selv  fra  deres  lyseste 
Side,  mere  staa  som  matte  Skyggebilleder,  end  som  runde 
kraftige  Legemer.  At  han,  under  saa  vanskelige  Be- 
tingelser, har  taget  sig  den  Frihed  at  hensætte  to,  tre 
Lygter  paa  Jorden  for  bedre  at  faa  de  forskjellige 
Planer  fra  hverandre,  det  vil  sikkert  Ingen  dadle  ham 
for,  saa  meget  mere  som  han  har  benyttet  dem  med 
Maadehold  og  uden  at  gribe  ind  i  Hovedvirkningen. 
Derimod  har  han  ikke  allevegne  holdt  saa  godt  Hus  med 
de  faa  Toner,  der  stode  til  hans  Raadighed,  som  i  den 
siddende  Karl  med  Tørklædet  om  Hovedet,  og  i  Kudsken, 
der  sér  bort  mod  det  Fjerne.  Localfarverne ,  især  den 
røde,  burde  være  brudte  endnu  mere;  de  have  endnu 
for  megen  Bestemhed  imod  det  svage  Lysskjær,  og 
Skyggerne,  navnlig  i  det  Hvide,  havde  sikkert  taalt  en 
større  Dybde. 

Disse  formentlige  Mangler  kunne  vel  i  Enkelthederne 


"J  »St.  Hans  Ral.    De  Syges  Søvn  paa  Helenegraven  ved  Tidsvilde. 
Det  er  i  Billedgalleriet  paa  Christiansborg.     U.  A. 

svække,  men  ikke  i  det  Hele  forstyrre  Virkningen.  Det 
er  lykkedes  Konstneren  at  udbrede  en  natlig  Stilhed  over 
dette  Maleri,  der  i  Linierne  er  Sonnes  fortrinligste  Værk, 
og  sikkert  et  af  de  mærkeligste,  som  nogen  dansk  Maler 
endnu  har  frembragt.  Der  er  en  Simpelhed  i  denne 
Sammenstilling,  som  ret  fortjener  at  paaskjonnes.  Hele 
denne  Kreds  af  Figurer,  som  ligge  henstrakte  eller  sidde 
paa  Jorden,  og  mange  af  dem  i  de  heldigste ,  mest  ud- 
tryksfulde Stillinger,  samler  sig  frit  omkring  den  frem- 
ragende Gruppe,  der  udbreder  Værdighed  over  hele  For- 
samlingen. Sygelig  Slummer  eller  smertelig  Vaagen  staar 
malet  i  de  Lidendes  Ansigter  og  hele  Holdning;  ængstelig 
Forventning  og  legemlig  Træthed  betegne  deres  Ledsagere, 
og  den  Tavshed,  den  Stilhed,  som  hersker  her,  gjor  det 
endnu  vanskeligere  at  modstaa  den  kvægende,  den  op- 
løsende Søvn.  Med  en  Nysgjerrighed,  blandet  med  Mod- 
bydelighed, nærmede  vi  os  denne  Lidelsernes  og  Over- 
troens Helligdom,  og  nu  da  vi  staa  foran  disse  Gestalter, 
da  vi  se  denne  unge  Kvinde,  saa  skjøn,  saa  ædel  i  hele 
sin  Holdning,  saa  kjærligt  understøttet  af  sin  trofaste 
Ledsagerinde,  saa  er  det,  som  om  et  venligt  Skjær 
fra  hine  gamle  Dage ,  fulde  af  Tro  og  Haab,  mødte 
vort  Øje. 

Sonne  har  tidligere  udført  en  anden  smuk  Compo- 
sition,  Fromessen  paa  Marken  for  romerske  Bonder.  Der 
vil  maaske  senere  tilbyde  sig  en  bekvemmere  Lejlighed 
til  en  Sammenligning  af  disse  tvende  Malerier;  her  maa 
det  være  nok  med  den  Bemærkning,  at  »St.  Hans  Nat 
ved  St.  Helene  Kilde«  i  det  mindste  ikke  staar  tilbage  i 
ren  og  inderlig  Følelse. 

Idet    vi    endnu   en  Gang  kaste   et  Blik   paa   Sonnes 

Stykke,  erkjende  vi  fuldkomment,  hvor  stor  Fordel  det 
vilde  være  for  denne  Konstner,  om  hans  Foredrag  var 
saftfuldere  og  friskere.  Men  ønske  ham  denne  Fordel  paa 
den  mindste  Bekostning  af  hans  fine  Følelse  for  Liniernes 
Betydning,  det  falder  os  saa  meget  mindre  ind,  som  vi  have 
lagt  Mærke  til,  at  han  som  oftest  forstaar  at  behandle  sine 
Arbejder  saaledes,  at  hans  ejendommelige  Fortrin  bliver 
gjældende.  Det  stemmer  allerede  for  Konstneren,  naar 
man  ser.  at  han  er  sis  klar  bevidst,  og  at  han  ikke  for- 
langer at  synes  Mere,  end  han  virkelig  er.  Vi  have  et 
andet  Exempel  herpaa  i  vor  afdøde  Bendz.  Denne  Maler 
var  ingen  kyndig  Tegner,  hans  Følelse  manglede  Styrke, 
han  var  fattig  paa  Fantasi,  —  men  hans  Øje  var  i  en 
sjælden  Grad  opladt  for  Farvernes  Skjønhed,  og  han  for- 
stod at  afse  sine  Opgaver  hele  det  lunefulde  Spil, 
som  Lys-  og  Farvevirkning  kunde  give  Anledning  til. 
Derfor  vil  selv  et  af  hans  tidligere  Arbejder,  Model- 
skolen*), mere  en  Skitse  end  et  fuldt  Maleri,  stedse  be- 
vare Interesse,  selv  efter  at  enhver  Tradition  om  enkelte 
Pudserligheder,  som  der  ere  fremstillede,  for  længe  siden 
er  glemt. 

Xaar  vi  nu  ikke  have  en  saadan  Sympathi  for  de 
af  Schleisner  og  Simonsen  udstillede  Malerier,  saa  er 
det,  fordi  de  mere  røbe  malerisk  Sands  paa  anden  Haand, 
end  en  ejendommelig  Følelse  for  harmonisk  eller  slaaende 
Virkning.  Vi  ville  gjerne  indrømme  disse  Konstnere, 
navnlig  Simonsen,  Talent  til  at  tilegne  sig  techniske 
Fordele,  men  vi  maa  se  flere  og  anderledes  Arbejder 
af  ham,    før  end  den  Mistanke  vil   vige,    at  det  snarere 


*)  Nu  i  Billedgalleriet  paa  Christiansborg.     U.  A. 

er  Maaden,  hvorpaa  denne  eller  hin  Virkning  frem- 
bringes, end  selve  Virkningen,  snarere  er  Gjenstandens 
Nyhed,  end  det  er  dens  egenlige  Charakter,  som  til- 
trækker ham.  Og  dog  er  det  netop  den  særegne 
Maade,  hvorpaa  Virkeligheden  afspejler  sig  i  Konst- 
nerens  Sjæl ,  eller  den  Stemning ,  hvori  han  derved 
sættes,  som  giver  Genremaleren  den  rette  Betydning. 
Foran  den  Gjenstand ,  som  fylder  Konstneren  med 
Lyst  til  at  fremstille,  bør  ethvert  andet  Hensyn  vige. 
Ingen  Mode,  ingen  Skolefordom  maa  her  sætte  Dæmper 
paa  den  Stræng,  som  er  anslaaet,  eller  skrue  den  op, 
indtil  den  springer.  Begyndere  burde  derfor  med  hele 
deres  Kraft,  og  ikke  sendrægtigt,  søge  at  komme  i 
Besiddelse  af  de  Elementer,  som  de  ikke  kunne  und- 
være, naar  de  skulle  bevæge  sig  med  konstnerisk  Fri- 
hed i  Menneskelivet  og  Naturen. 


VIL 

Frederiksborg  Slot, 

(1831). 


Frederich  den  Anden  god  oc  from, 
Hans  Naade  gjorde  dette  Bytte, 
At  Hylderodsholm  under  Kronen  kom, 
Oc  Herloff  til  Skou-Kloster  flytte.     1560. 

Indskrift  over  Porten  mod  N.  V.  i  Slottets  anden  Forgaard. 


JPor  henved  300  Aar  tilbage  havde  Egnen  om  Frederiks- 
borg ikke  nær  det  livlige,  afvexlende  Udseende  som  nu. 
Paa  2  af  de  Øer,  der  bære  Christian  den  Fjerdes  prægtige 
Bygning,  stod  dengang  Herluf  Trolles  Gaard,  der,  om 
vi  end  forestille  os  den  nok  saa  anselig,  dog  maa  have 
set  ringe  og  fattig  ud  mod  det  nærværende  Slot.  I 
Nærheden  af  Søen  saaes  dengang  ingen  Kjøbstad,  men 
kun  en  ringe  Bondeby,  og  i  Stedet  for  vidtløftige  Have- 
anlæg udbredte  Skovene  deres  tætte,  dæmrende  Skygger. 
Men  Søen  vrimlede  af  Fisk,  i  Skoven  fandtes  Overflødighed 
af  Vildt,  Luften  ansaaes  for  at  være  sund,  og  Indtrykket 
af  det  Hele  maa  have  været  stort  og  kraftigt,  om  det 
end  ikke  var  saa  smilende  og  rigt  som  nu. 

Paa  en  Tid,  hvor  Jagten  var  en  af  de  allerkjæreste 
Forlystelser  for  Adelsmanden  og  Fyrsten,  hvori  selv  de 
fornemste  Damer  deltoge,  kunde  vel  næppe  nogen  Plet  i 
Sjælland  være  mere  indbydende  til  at  fæste  et  Herresæde, 

Heyens  Skrifter.     I.  ^ 

især  for  en  Fyrste  af  Frederik  den  Andens  Charakter. 
Men  Hoffet  boede  den  Gang  ej  saa  stadig  i  Residentsen 
som  nu;  baade  private  og  offentlige  Forhold  gjorde  det 
nødvendigt  eller  ønskeligt,  snart  at  vælge  dette,  snart 
hint  kongelige  Gods  til  Opholdssted,  og  altsaa  maatte 
der  overalt,  hvor  Kongen  opslog  sin  Bolig,  være  sørget 
for  det,  som  den  Tids  Hofbrug  udkrævede.  Endnu  var 
ikke  Mindet  om  det  gamle  ridderlige  Liv  paa  de  faste 
Borge  uddøet,  og  man  valgte  helst  et  saadant  Sted,  hvor 
selve  Naturen  havde  gjort  en  Del  for  at  befæste  Sikker- 
heden. Her  til  Lands  maatte  derfor  ethvert  Sted,  der 
ved  Hjælp  af  Vandet  lod  sig  isolere,  være  et  forønsket 
Punkt  for  Anlæget  af  et  Slot.  Men  saa  alvorligt  et  Ud- 
seende,  som  det  Liv  maa  have  i  vore  Øjne,  hvor  man 
ej  kunde  undvære  Vindelbroer,  Skydehuller,  faste  Taarne 
o.  s.  v.  midt  under  Fred  og  Forlystelse,  saa  muntert  og 
selskabeligt  var  det  alligevel.  Djærv  Lystighed  ved  det 
fulde  Bæger,  dristig  Vaabenleg,  Dans  og  Spil  parrede  sig 
indenfor  Slotsmuren  med  Andagtsøvelser  og  Statsarbeider, 
og  lige  saa  nødvendige  som  Vinkj ælder,  Rustkammer, 
Dansesal  og  Gjæsteværelser  vare  Kirke  og  Cancellibygning. 
Den  slette  Økonomi  i  at  afbenytte  det  som  oftest 
uregelmæssige  Locale,  opfyldte  Pladsen  med  flere  isolerede 
Bygninger,  der  frembragte  et  forvirret  og  ingenlunde  be- 
hageligt Helt,  hvor  Konsten  ikke  syntes  at  høre  hjemme; 
og  dog  sattes  ethvert  Middel  i  Bevægelse,  som  den 
daværende  Mode  kjendte,  for  at  tilvejebringe  alle  mulige 
Bekvemmeligheder ,  og  give  dem  et  rigt  og  prægtigt 
Udseende. 

I  det  Kong  Frederik  derfor  begyndte  Anlæget  af  en 
Bygning,   der   snart  udslettede  Mindet  om   det  beskedne 

Hillerødsholm ,  begyndte  ogsaa  en  ny  Kjøbstad  at  rejse 
sig  midt  imellem  Bønderhusene,  der  ej  vare  tilstrækkelige 
til  at  modtage  de  forsamlede  Haandværkere ,  og  hvis 
Beboere  ikke  formaaede  at  skaffe  de  voxende  Fornøden- 
heder tilveje. 

Med  al  den  Selskabelighed  og  Luxus,  som  der  herskede 
paa  det  ældre  Frederiksborg,  vilde  denne  Bygning  dog 
næppe  have  imponeret  os.  Tvende  Taarne  paa  den  for- 
reste af  de  3  Øer,  hvorpaa  det  nuværende  Slot  er  anlagt, 
bære  paa  deres  Mure  Aarstallet  1562  og  Frederik  den 
Andens  Symbolum,  og  have  saaledes  upaatvivlelig  udgjort 
en  Del  af  den  gamle  Bygning,  om  hvis  Udstrækning  vi 
ikke  engang  ere  nøje  underrettede.  Disse  Taarne,  der 
maaske  have  hørt  til  Slottets  økonomiske  Afdeling,  ere 
lavstammede  og  brede ,  og  udtrykke  ene  Billedet  af  en 
kraftig  Varighed.  Efter  en  Tegning  fra  det  17de  Aar- 
hundrede  at  dømme,  hvis  Original  vi  imidlertid  ej  kjende, 
og  hvis  slette  Fremstillingsmaade  svækker  Troen  til  dens 
Paalidelighed,  vilde  dette  Slot  saa  temmelig  passe  til 
den  ovenfor  anførte  Skildring  af  den  Tids  Fyrstesæder. 
En  Hovedbygning,  hvis  Trappetaarne  havde  høje  Spire, 
et  Par  fritstaaende  Huse,  Kirken  og  Cancelliet,  og  de 
ovennævnte  Økonomibygninger  synes,  imod  den  antagne 
Mening,  at  have  været  fordelte  paa  alle  3  Øer.  Hoved- 
bygningen var  afsondret  fra  de  andre  ved  crenellerede 
Mure;  den  bestod  kun  af  en  Længe,  og  synes  hverken 
ved  sin  Størrelse  eller  sin  Form  at  have  hævet  sig  syn- 
derligt over  den  Tids  anseligere  Herregåarde. 

Faderens  Forkjærlighed  for  dette  Sted  gik  i  Arv  til 
Sønnen,  Christian  den  Fjerde,  og  denne  tog  snart  den 
Beslutning   at   forherlige    sin   Faders    Minde    og    sit    eget 

11* 

Fødested.  Han  var  desuden  i  Besiddelse  af  ganske  andre 
Midler  end  Frederik  den  Anden,  da  denne  lod  det  første 
Anlæg  udføre.  Først  i  den  sidste  Halvdel  af  denne 
Konges  Regering  var  det,  at  Tycho  Brahe  vakte  en 
levende  Deltagelse  ikke  alene  for  sin  Videnskab,  men 
ogsaa  for  Mechanik  og  Architektur.  Hans  Anlæg  paa 
Hven  vidne  om,  at  han  ej  har  manglet  Sands  for  Byg- 
ningskonsten  og  at  han  har  forstaaet  at  drage  dygtige 
Mænd  til  sig,  og  samtidig  med  Uranienborg  opførtes  Kron- 
borg, der  er  et  prægtigt  Minde  om  den  Gavmildhed, 
hvormed  Frederik  den  Anden  har  understøttet  slige  Fore- 
tagender. Ej  alene  Stenhuggere  og  Bygmestere,  men 
Broncestøbere,  Billedsnidere,  Malere,  Tapetvævere  og 
Guldsmede  fandt  vedvarende  Beskjæftigelse  og  betaltes 
rundelig. 

Christian  den  Fjerde  havde  saaledes  et  stort  Exempel 
at  efterligne,  og  rigelige  Indkomster  satte  ham  i  Stand  til 
at  udføre  de  Planer,  som  hans  ridderlige  og  fyrige  Aand 
udkastede.  Historien  bekræfter,  hvad  der  alt  i  og  for 
sig  selv  vilde  være  sandsynligt,  at  han  forefandt  prøvede 
Konstnere  fra  Faderens  Tid;  dog  bleve  ogsaa  nye  Konst- 
nere  indkaldte,  andre  endog  beskjæftigede  i  deres  eget 
Fødeland.  Da  han  selv  besad  mechanisk  Færdighed  og 
en  levende  Følelse,  kunde  han  ved  mangen  Lejlighed  være 
en  sagkyndig  Dommer,  hvis  træffende  Ros  eller  Dadel 
havde  dobbelt  Vægt;  hans  Driftighed  fremskyndede  tillige 
Arbejdet,  der  under  saadanne  Forhold  nødvendigen  maatte 
faa  et  gunstigt  Udfald. 

En  samtidig  Forfatter  siger  os,  at  Kongen  selv  har 
angivet  Planen  til  Frederiksborg,  og  vi  maa  tilstaa,  at 
det  Pragtfulde  i  Bygningen,   hvorom  der  siden  skal  blive 

talt,  og  dens  heldige  Forbindelse  med  den  omgivende 
Natur,  er  en  Konge  værdigt.  Fire  Broer  forbandt  Slottet 
med  det  faste  Land,  og  da  Jordsmonnet  mod  Nordvest 
var  noget  sumpigt ,  sørgede  han  dels  for  Vandets  Afløb 
ved  brede  og  dybe  Grøfter,  dels  for  en  bekvem  Commu- 
nication  ved  Anlæget  af  en  lang  Bro,  der  førte  over  det 
laveste  Terrain.  Yar  man  kommet  over  Broen,  befandt 
man  sig  midt  i  den  yppigste  Vegetation,  og  en  aaben 
Plads,  med  en  Pavillon,  samlede  selv  i  de  senere  Tider 
Hoffet  til  Sommerlystighed.  Mere  nordlig,  ved  en  stor 
Dam,  laa  Badstuen,  en  af  Frederik  den  Andens  interes- 
santeste Bygninger,  hvis  rigt  decorerede  Dør  giver  os  en 
passende  Maalestok  for  det  behagelige  Indtryk,  denne 
Bygning  maa  have  gjort,  da  den  endnu  stod  ukrænket, 
med  et  smukt  Spir  knejsende  over  sit  Tag,  og  da  dens 
Værelser  vare  pyntede  med  Malerier,  zirlige  Kar  og  hvad 
der  for  Resten  hørte  til  den  Tids  Badeluxus.  —  Alleer 
og  Spadseregange  førte  tilbage  til  Slottet,  men  udenfor 
Badehuset  strakte  sig  de  tvende  Dyrehaver,  der  indenfor 
deres  Hegn,  foruden  det  sædvanlige  Vildt,  rimeligvis 
ogsaa  gjemte  sjældnere  Dyr,  ifølge  den  Tids  Liebhaveri. 
Mod  Norden  faar  Terrainet  en  anden  Charakter; 
Søen  bliver  her  bredere  og  skyller  op  mod  temmelig 
skraa  Bakker,  undtagen  lige  over  for  Slottet,  hvor  en 
lavere,  jævnere  Flade  gaar  over  i  Terrasser.  Men  Hoved- 
bygningens nordlige*)  Facade  løfter  sig  ogsaa  højt  over 
Vandfladen  med  sine  tvende  slanke  Hjørnetaarne,  og  intet 
Sted  viser  den  sig  saa  stor,  som  et  Helt  betragtet,  som 
naar  den  sees  fra  hine  Terrasser.     Her  laa  derfor  ogsaa 


')  S.  Anm.  2  S.  183. 

et  anseligt  Lysthus,  det  ved  Traditionen  saa  bekjendte 
Sparepenge*),  med  en  mærkelig  Samling  af  kostbare 
Ridetøjer,  Rustninger,  Vaaben  og  Klenodier.  Neden  foran 
dette  strakte  Blomsterhaven  sig  med  sjældne  Væxter  og 
kjølige  Springvande  tæt  hen  til  Søen,  og  selv  denne 
maatte  her  blot  tjene  til  det  Heles  Forskjønnelse.  Den 
lille  O,  som  ligger  tæt  udenfor  Slotsfacaden,  forvandledes 
til  et  regelmæssigt  Lystparti,  der  kunde  svare  til  Blomster- 
bedene, og  Vandfladen  mellem  den  og  Haven  blev  til  et 
prægtigt  Bassin,  af  hvis  Midte  en  skummende  Vandstraale 
steg  i  Vejret  fra  en  Dyregruppe,  en  svømmende  Hjort, 
omringet  af  forfølgende  Hunde. 

Da  alle  Anlægene  vare  omgivne  af  et  Hegn,  dannede 
de  et  lille  Rige  for  sig  selv,  hvis  Hoveddele  her  blot  ere 
antydede  med  faa  Træk.  Rigt  forsynet  med  Alt,  hvad 
der  kunde  pirre  Sandserne,  og  give  endog  ædlere  Kræfter 
Næring,  maatte  det  vistnok  slaa  de  fleste  Indtrædende, 
selv  de  Fremmede,  med  Forbavselse,  og  Borgen,  straalende 
ind-  og  udvendig  af  Guld  og  Sølv,  af  ædle  Stoffer  og  af 
stærke  Farver,  maatte  i  mere  end  én  Henseende  erindre 
om  de  fortryllende  Paladser,  som  Middelalderens  Digtere 
saa  gjerne  og  saa  levende  skildre. 

Meget  længe  stod  Frederiksborg  ej  i  sin  fulde  Glans; 
thi  Krigen  i  1659  skilte  den  nok  ved  adskillige  Prydelser 
af  kostbart  Metal,  om  end  Sagnet  tilskriver  Fjendevold 
mangt  et  Tab,  der  maaske  skyldes  andre  Omstændigheder; 
og  fra  Christian  den  Femtes  Tid  sees  endnu  mange  Spor 
af  Forandringer,  hvad  enten  nu  Slottets  Tilstand  virkelig 


*)  Bag  ved  det  laa  der   endnu    en   svær  Staldbygning   med  Folke- 
kamre o.  s.  V. 

gav  Anledning  til  dem,  eller  Hovedgrunden  blot  maa 
søges  i  Lysten  til  at  sætte  sig  et  Minde  paa  det  mest 
ansete  Slot,  som  Danmark  dengang  havde.  Allegoriske 
Piafond-Malerier,  der  skulle  forherlige  Kongen  selv  og 
hans  Fader,  prange  endnu  i  flere  af  Værelserne,  og 
Audients-Salen  fik  ikke  længe  efter  1679  en  ny  Archi- 
tektur,  hvis  Overgangspunkter  fra  den,  der  saa  kort  i 
Forvejen  havde  hersket  her,  det  næppe  engang  vil  være 
muligt  at  finde.  En  luftigere  Stil ,  lidt  Forgyldning  Og 
meget  Hvidt  bleve  nu  Kjendemærkerne  paa  en  ædel  Smag. 
I  Malerierne  havde  en  pompøs  Allegori  faaet  Overvægten; 
Christian  den  Femte  selv  staar  i  romersk  Iniperator-Dragt 
og  krones  med  Lavrbær  af  Rygtets  Genius,  medens  hans 
kongelige  Forfædre  ere  beskedne  Vidner  til  hans  Hæder. 
Det  Triviale  i  Ideen,  det  Tomme  og  Opblæste  i  Udførelsen 
frembringer  en  skrigende  Modsætning  til  den  fordringsfri 
Dygtighed,  som  udtaler  sig  gjennem  den  ældre  Decorations- 
maade,  og  det  er  sørgeligt  at  se,  hvor  dybt  Sønnesønnens 
mest  yndede  Konstner  staar  under  Bedstefaderens.  — 
Med  alt  det  maa  vi  billigen  indrømme,  at  disse  Foran- 
dringer næppe  dengang  have  skadet  Totalindtrykket;  nu 
høre  de  endog  til  Slottets  brillanteste  Partier. 

Imidlertid  havde  Hoflivet  faaet  et  helt  forandret 
Udseende.  Den  herskende  Tone  var  bleven  en  Del  af- 
sleben ,  da  Livets  Særegenheder  i  det  nordlige  Europa 
formildedes  ved  sydligere,  mere  kultiverede  Landes  Ind- 
flydelse. Et  forfinet  og  udvidet  Ceremoniel,  en  Tilbage- 
trængen af  de  mere  mandhaftige  Ovelser,  Nyheden  og 
det  mere  Tillokkende  ved  de  elegantere  og  yppigere 
Forlystelser  maatte  jo  efterhaanden  finde  det  gamle  ridder- 
lige   Slot    for   alvorligt    og   ubekvemt,    ligesom    den   Tids 

noksom  bekj endte  Aand  vel  heller  ikke  har  undladt  at 
paatrykke  det  Smagløshedens  Stempel. 

Da  Frederik  den  Fjerde  derfor  anlagde  Frederiksberg 
og  Fredensborg,  tabte  Frederiksborg  en  stor  Del  af  den 
Opmærksomhed,  som  der  hidindtil  var  skjænket  det. 
Lysthuset  Sparepenge  med  de  hosliggende  Bygninger  ned- 
reves, og  Materialierne  brugtes  til  Anlægene  ved  Esrom 
Sø.  Til  Gjengjæld  blev  Slotshaven  udvidet  med  Grunden 
af  de  nedrevne  Bygninger;  Terrasserne  fik  regelmæssige 
Former;  deres  Midte  blev  gjennemskaaret  af  et  Vandløb 
med  konstige  Fald,  og  paa  Siderne  heraf  plantedes  sym- 
metriske Hækker  og  Alleer.  Unægtelig  har  dette  Have- 
anlæg hørt  til  det  Prægtigste,  som  Danmark  i  denne 
Konstgren  har  havt  at  fremvise,  men  Harmonien  i  Chri- 
stian den  Fjerdes  Anlæg  var  nu  uoprettelig  forstyrret, 
og  med  Omkostninger,  som  en  omhyggelig  Vedligeholdelse 
af  selve  Slotsbygningen  synes  at  kunne  have  gjort  billigere 
Krav  paa. 

Alt  i  de  første  Aar  af  sin  Regering  maatte  nemlig 
Christian  den  Sjette  lade  det  store  Spir  over  Porttaarnet 
foran  den  midterste  Slotsgaard  nedtage,  da  det  truede 
med  at  styrte  sammen,  og  opføre  et  nyt.  Dette  blev  paa 
det  Nøjagtigste  udført  i  samme  Form  som  det  forrige,  og 
denne  rosværdige  Omhyggelighed  for  at  conservere  det 
Gamle  stikker  desto  besynderligere  af  mod  den  Vilkaar- 
lighed,  hvormed  man  skaltede  og  valtede  i  selve  Hoved- 
bygningen ;  thi  her  blev,  naar  Kirken ,  Riddersalen ,  et 
Parti   af  Rosen  og  Taarnkamrene *)  undtages,    slet  Intet 


*)  Christian  den  Femtes  Forandringer  conserveredes  rigtignok,  men 
disse  vare  alt  Afvigelser  fra  det  Oprindelige. 

tilbage  af  Værelsernes  gamle  Anordning.  Nye  Skillerum 
opførtes,  og  nye  Corridorer  anlagdes,  saa  at  det  nu  vilde 
være  temmelig  vanskeligt  med  Sikkerhed  at  bestemme 
Værelsernes  oprindelige  Form  og  Forbindelse.  Som  en 
Selvfølge  heraf  maatte  ogsaa  hele  Decorationen  forandres. 
Kun  et  Flisegulv  og  et  Par  Plafonder  fra  Christian  den 
Femtes  Tid  bleve  skaanede;  for  Resten  lagdes  overalt 
Trægulve,  der  i  den  kongelige  Etage  parquetteredes  og 
bonedes,  og  flade,  tomme  Gibslofter  indførtes.  Hvad 
Væggene  angaar,  da  synes  det,  som  om  de  i  en  Del 
Værelser  have  været  bestemte  til  at  behænges  med 
Malerier,  og  at  man  derfor  ej  har  taget  det  saa  nøje 
med  at  anvende  brugte  vævede  Tapeter,  ja  endog  beklæde 
et  og  samme  Værelse  med  Brudstykker  af  forskjelligt 
Arbejde,  saa  at  f.  Ex.  Portræter  af  de  ældre  danske 
Konger  paradere  nok  saa  alvorligt  mellem  Stumper  af 
den  fromme  Æneas'  og  Dronning  Didos  Historie;  men 
selv  de  Vægge,  hvis  Decoration  er  dannet  af  Malerier, 
der  ere  symmetrisk  ordnede  og  indsatte  i  Panelet,  have 
et  fattigt  og  smagløst  Udseende.  Gamle  og  nye  Tapet- 
malerier ere  her  omgivne  af  enkelte  gode,  og  en  Del 
middelmaadige  og  slette  Cabinetstykker,  og  de  dunkle 
Oliefarver  se  melankolske  og  smudsige  ud  i  den  glatte, 
lyse  Indfatning.  Det  ubehagelige  Indtryk,  som  herved 
modtages,  bliver  ikke  hævet,  fordi  et  enkelt  Værelse 
er  betrukket  med  rødt  Fløjl,  og  et  andet  beklædt  med 
hvidt  og  graaligt  og  blaaligt  Gibsmarmor  i  smagløse 
Mønstre. 

Hvad  der  nærmest  har   foranlediget  denne  gjennem- 
gribende    Restavration,    enten  Værelsernes   virkelig   total 

forfaldne  Tilstand,  der  næppe  synes  rimelig*),  eller  blot 
den  Omstændighed,  »at  Værelsernes  Indretning  og  Pry- 
delser var  i  den  gamle  Smag,  men  ikke  saadan,  som 
denne  Tids  Levemaade  udkræver«**),  kan  Forfatteren 
ikke  afgjore.  I  alt  Fald  er  det  ikke  lykkedes  at  faa  den 
gamle  Smag  rent  udjaget;  thi  de  besynderlige  Forhold 
i  Værelserne  med  deres  Karnapper  og  udbyggede  Gemakker, 
det  Dunkelt -alvorlige,  der  hersker  i  flere  af  dem,  de 
stejle,  smalle  Vindeltrapper,  de  dybe  Vinduesrammer  af 
hugne  Sten,  stemme  kun  daarligt  overens  med  det  moder- 
niserede Indre,  og  Forsøget  paa,  i  det  ringeste  i  den 
kongelige  Etage,  at  bringe  Vinduerne  i  Harmoni  med  det 
Øvrige ,  ved  at  lade  Trærammer  indsætte ,  har  næppe 
hjulpet  til  andet,  end  til  at  svække  noget  af  det  mest 
Talende  i  Bygningens  Fysiognomi.  Og  hvor  meget  af 
den  ældre  Prydelse  fortjente  ikke  langt  større  Opmærk- 
somhed, saafremt  vi  tør  forlade  os  paa  den  efterladte 
Beskrivelse,  eller  slutte  fra  de  endnu  frelste  Levninger, 
end  det,  som  er  sat  i  Stedet  for  dem;  hvor  mangt  et 
mærkeligt  og  almeninteressant  Bidrag  til  Fædrelandets 
Culturhistorie  er  der  ej  unyttigt  gaaet  til  Grunde  ved  denne 
ilfærdige  Fremgangsmaade,  for  at  tilfredsstille  en  øjeblik- 
kelig Mode !  Det  er  en  haard  Skjæbne,  der  ofte  forestaar 
Architekturens  Værker,  at  senere  Tider  tvinges  til  at 
gribe  ind  i  deres  Organisme,  og  derfor  bør  enhver  For- 
andring vistnok   ske   først   efter   det   alvorligste  Overlæg, 


*)  Man  betragte  blot  Kirken,  Riddersalens  Loft  og  det  conserverede 
Parti  af  Rosen,  der  endnu,  næsten  hundrede  Aar  senere,  ej 
kunne  kaldes  forfaldne.  De  afblegede  Tapeter  bleve  jo  igjen 
anvendte. 

")  Danske  Atlas  II,  311. 

og  ined  den  største  Skaansel  mod  det  Bestaaende,  alier 
helst  hvor  det  gjælder  om  et  i  enhver  Henseende  betyd- 
ningsfuldt Mindesmærke.  Og  burde  ikke  Ærværdighed  og 
Ukrænkelighed  omgive  denne  Danmarks  pragtfuldeste  Borg, 
der  desuden  var  udkaaret  til  Kongernes  Kroningssted? 
vare  de  gjorte  Forandringer  saa  absolut  nødvendige  i  en 
Tid,  da  Hoffet  alt  havde  flere  Slotte  at  vælge  imellem  og 
næsten  aarligen  saa  nye  rejse  sig?  —  1  ethvert  Tilfælde 
synes  den  Inconseqvents,  hvormed  man  lod  moderne  Pragt 
vise  sig  ved  Siden  af  smaalig  Sparsomhed,  næppe  at 
kunne  billiges,  i  en  Periode,  hvor  man  anvendte  betydelige 
Summer  til  at  opføre,  ved  Slotshavens  øverste  Ende  og 
med  Udsigt  over  Marken,  et  Landhus,  hvis  Facade  var 
længere  end  Hovedbygningens  paa  Frederiksborg,  hvis 
lave,  plumpe  Ydre  maatte  contrastere  sælsomt  mod  det 
gamle  Slot,  og  endnu  sælsommere  mod  den  indre  Deco- 
ration,  der  efter  »chinesisk  Art  og  Smag  var  meget  smukt 
indrettet.«*)  Dette  saakaldte  nye  Havehus,  der  var  stort 
nok  til  Sommerophold  for  hele  det  kongelige  Herskab, 
er  imidlertid,  med  samt  sit  Haveanlæg,  rent  forsvundet, 
med  mindre  at  den  grønne  Dam  nede  bag  ved  Slotshaven 
endnu  skulde  være  en  Levning  af  de  ikke  ubetydelige 
Parkanlæg,  som  findes  paa  Tegningen  hos  Thurah**). 

I  det  Hele  taget  sees  vel  Frederiksborg  nu  saaledes, 
som  Christian  den  Sjettes  Restavration  har  efterladt  os 
det.  Enkelte  Forandringer,  der  senere  hen  kunne  være 
gjorte,  have  ikke  noget  paafaldende ;  kun  Skade,  at  den 
herlige  Slotskirke  endnu  belemres  med  et  Decorations- 
arbejde   af  betydeligt   Omfang ,     der    var    nødvendigt    til 


*)  Danske  Vitruvius  II.    61 

*")  Danske  Vitruvius  II.    Tab.  5. 

KroningshøjtideJigheden,  men  der  svækker  Kirkens  Total- 
indtryk alt  for  føleligt,  og  vilde  gjøre  det,  selv  om  dets 
Udførelse  fortjente  mer  end  en  momentan  Tilværelse. 

Efter  saaledes  at  have  forsøgt  paa  at  fremhæve  de 
Momenter,  der  især  have  bidraget  til  at  give  Frederiks- 
borg sit  nuværende  Udseende,  tror  Forfatteren,  at  det 
maaske  ikke  vilde  være  uinteressant  at  faa  et  Begreb 
om,  hvorledes  denne  Bygning  har  sét  ud  i  Stifterens 
Dage,  og  om  den  Plads,  som  den  indtager  mellem  de 
mere  bekj endte  Slotsbygninger.  Skjøndt  nu  en  Udvikling 
af  disse  to  Punkter,  for  saa  vidt  som  den  skulde  svare 
til  dette  Ugeskrifts  (Dansk  Ugeskrifts)  Hensigt,  snarere 
burde  søge  sin  Fortjeneste  i  en  livfuld  Fremstilling,  end 
i  litterær  Fuldstændighed  og  kritisk  Nøjagtighed,  vilde 
det  dog  næppe  være  overflødigt  at  angive  de  Hjælpemidler, 
som,  foruden  de  mere  almindelig  bekjendte  Skrifter  om 
denne  Gjenstand,  have  været  anvendte  og  fremdeles  skulle 
benyttes. 

Slottet  selv,  med  sine  Omgivelser,  er  i  mange  Hen- 
seender den  første  og  reneste  Kilde.  De  forskjellige 
Tiders  afvexlende  Stilarter  ere  her  saa  kj endelige,  at  de 
levere  den  bedste  Commentar  til  de  enkelte  og  adspredte 
historiske  Angivelser.  I  de  Malerier  og  Tapeter,  som 
bestandigen  have  hørt  til  Slottet,  findes  Vink  fur  Tids- 
bestemmelserne, der,  anvendte  med  Forsigtighed,  give 
paalidelige  Resultater,  ligesom  de  faa  levnede  Partier  af 
den  oprindelige  Decoration  give  den  bedste  Maalestok 
for  det,  som  nu  blot  findes  i  Beskrivelserne.  Med  Hensyn 
til  det  Udseende,  som  Slottets  Omgivelser  have  havt  i 
det  17de  Aarhundrede,  da  faa  vi  et  ret  levende  Billede 
deraf,  saavel  ved  en  Prospect,  der  hænger  i  den  nederste 

Corridor  af  Rosenborg  Slot,  og  som  nødvendigvis  er  ældre 
end  1700,  som  især  ved  et  stort  Skjærmbræt,  der  op- 
bevares paa  Frederiksborg  og  er  betegnet  med  Christian 
den  Femtes  kronede  Navnetræk.  Det  forestiller  en  Art 
Panorama,  sét  fra  Slotsvinduerne  lige  over  for  Lysthuset 
Sparepenge.  Egenligt  Konstværd  har  Arbejdet  ikke,  men 
det  er  gjort  med  en  vis  Haandværksdygtighed  og  bærer 
Præg  af  ret  sanddru  og  livlig  Opfatning.  Derimod  savnes 
desværre  ganske  ældre  Afbildninger  af  Slottets  Indre, 
naar  P.  Andersens  og  Grotschillings  Fremstillinger*)  af 
Christian  den  Femtes  og  Frederik  den  Fjerdes  Kroninger 
i  Slotskirken  undtages;  men  dette  Savn  erstattes  ved 
Adam  Bergs  Beskrivelse  af  Frederiksborg**).  Han  var 
Slotsforvalter  paa  Stedet,  og  efter  en  Ytring  i  hans 
Dedication  til  Christian  den  Fjerde  synes  det,  som  om 
Kongen  selv  har  yndet  hans  Foretagende.  Hvad  der 
imidlertid  endnu  mere  anbefaler  Bogen,  er  den  simple, 
fuldstændige  Angivelse  af  Værelsernes  Decoration,  de 
kostbare  Møbler,  o.  s.  v.  —  Valg,  Klarhed  eller  stræng 
Orden  maa  man  ej  vente,  men  vist  er  det,  at  dette  lille 
Arbejde,  i  Forening  med  de  Overensstemmelser,  som  man 
derved  sættes  istand  til  at  finde  i  andre  samtidige  Monu- 
menter, fremkalde  et  fuldstændigere  og  mere  levende 
Billede  af  Slottet,  end  alt  det  Øvrige,  som  senere  For- 
fattere have  leveret.  Wolffs  Beskrivelse  af  Slottet  i  hans 
Encomion  Regni  daniæ  er  blot  et  vidtløftigt  og  skjødesløst 
Udtog  af  ovennævnte  Skrift. 


*)  Den  første,   et  Oliemaleri,   findes  paa  Rosenborg,   den  anden,   i 

Vandfarve,  paa  Fredensborg. 
**)  Kurtze  und  eigentliche  Beschreibung  des  furtrefflichen  und  weit- 

beruhmten  Konigl.  Hauses  Friedrichsburg  etc. ,   von  Johan  Adam 

LSerg.     Kopenhagen  1646.     4. 

Førend  vi  træde  hen  foran  Slottet,  raaa  vi  vel  erindre 
os  den  Tid,  som  det  skylder  sin  Tilværelse.  Den  friske 
og  kraftige  nationale  Stræben  i  Konsten,  som  endnu 
herskede  i  det  16de  Aarhundredes  første  Fjerdedel,  havde 
tabt  sig  og  Theorien  havde  allerede  med  afgjørende  Ind- 
flydelse udpeget  visse  Mønstre  som  det  Maal,  der  ene 
burde  eftertragtes.  Men  norden  for  Alperne  havde  Kon- 
sten udviklet  sig  i  en  saa  ejendommelig  Retning  og  op- 
naaet  en  saa  betydelig  Virtuositet  i  denne,  at  selve 
Theoretikeren,  idet  han  ophøjede  og  anbefalede  de  italiensk- 
antike  Grundsætninger  som  de  ene  følgeværdige,  og 
haanede  sine  Forfædres  Konst  som  raa  og  barbarisk,  alt 
for  ofte  røbede  sin  Herkomst  og  overlod  sig  til  en  Fan- 
taseren,  der  helst  dvælede  i  de  gamle  fortrolige  Regioner. 
I  de  tyske  Konstværker  fra  den  største  Del  af  det  16de 
Aarhundrede  og  fra  Begyndelsen  af  det  17de  søge  to 
højst  forskjellige  Naturer  at  forene  sig,  og  Bygnings- 
konsten,  hvori  en  vis  Overenskomst  lettere  synes  at  kunne 
tilvejebringes,  viser  os  især  en  Række  af  Monumenter, 
der  lige  saa  meget  savne  en  bestemt  udtalt  Charakter, 
som  de  have  Overflødighed  paa  Rigdom  og  Afvexling  i 
Enkelthederne.  Vor  Tid,  der  i  Konsten  vel  mest  udmærker 
sig  fremfor  hin  ved  en  renere  og  fuldstændigere  Theori, 
overser  disse  Bygninger  netop  formedelst  denne  tilsyne- 
ladende Mangel  paa  Enhed,  og  lægger  ikke  Mærke  til, 
hvorledes  det  Dybere  i  de  forskjellige  Stilarters  Naturer 
lettest  aabenbarer  sig  i  disse  Forsøg  paa  at  sammensmelte 
dem  til  Enhed,  samt  at  der  selv  paa  deuUe  Vej  lod  sig 
Noget  udføre,  der  ej  vilde  mangle  Harmoni.  En  gunstig 
Skjæbne  har  imidlertid  bevaret  Frederiksborg  fra  den 
Ligegyldighed,  der  har  bragt  saa  mangen  lignende  Bygning 

i  Forglemmelse;  det  er  endnu  bestandig  et  af  vore  betyde- 
ligste Konstminder,  om  vi  end  ikke  længer,  som  vore 
Forfædre,  kunne  betragte  det  som  Landets  Stolthed*). 

Saa  snart  vi  altsaa  ere  traadte  ind  gjennem  den 
anselige  Port  under  Taarnet  foran  den  anden  Forgaard, 
befinde  vi  os  paa  en  langagtig  firkantet  Plads,  hvis  tvende 
smalle  Sider  indsluttes  af  to  smukke  Bygninger ,  tvende 
Stokværk  høje,  hver  med  sit  ottekantede  Trappetaarn 
foran  sig.  Til  højre  er**)  Cancellibygningen,  der  ogsaa 
har  Værelser  for  fremmede  Gesandter,  til  venstre  bor 
Slotsherren  og  Hofmarskalken.  Brolægningen  er  behandlet 
som  et  Slags  grov  Mosaik  og  danner  i  Midten  en  Rose, 
der  udbreder  sig  rundt  omkring  en  prægtig  Vandkonst. 
Basinet  er  indfattet  med  sort  Marmor  i  en  Sexkant,  der 
paa  sine  Hjørner  bærer  Statuer  af  støbt  Bronce,  »hvis 
Aarer  og  Sener  ej  alene  kunne  sees,  men  ogsaa  føles  og 
gribes.«  Midt  op  af  Basinet  hæver  sig  en  tresidet 
Marmor-Søjle,  hvis  Fodstykke  smykkes  af  Gudebilleder, 
baarne  af  Delfiner,  og  af  Genier,  der  lege  med  Fugle. 
Dens  Capitæl- Gesims  bærer  en  Neptuns -Statue  midt 
imellem    Genier    med    Vandkander ,     og    fra     alle     disse 


')  Berg  siger  i  sin  Fortale:  »Hispanien  zeigt  frembden  Leuten  seine 
Laurentius  Kirche;  Frankreich  seinen  Bleau  Brunnen;  Venedig 
und  Chursachsen  ihre  Kunst  und  Schatzkammern ;  Danemarck 
diese  Burg.«  —  Wolf,  i  sit  Encomion,  anvender  Dronningen  af 
Sabas  Lovtale  over  Salomons  Herlighed  paa  dette  Slot,  og  — 
Thurah  (1749)  citerer  dette  Sted  for  at  ende  sin  Beskrivelse 
paa  en  værdig  Maade. 

")  Slottet  skildres  saaledes  som  det  saa  ud  1646,  hvad  man  ogsaa 
maa  huske  paa  med  Hensyn  til  den  angivne  Farvevirkning.  Af 
Forgyldningen  er  paa  de  fleste  Steder  kun  Bolus-Grunden  tilbage, 
og  Sandstenens  Farve  er  tilintetgjort,  dels  ved  Vejrligets  Ind- 
virkning, dels  ved  Overstrygning. 

Bronce-Figurer   skyde  nu  Vandstraalerne    sig    ud  i  kryd- 
sende Buer. 

Foran  os  ligger  Hovedbygningen;  den  indtager  hele 
Forgaardens  Brede ,  men  skilles  fra  den  ved  en  Arm  af 
Søen.  Fra  vort  Standpunkt  se  vi  kun  den  øverste  Del 
af  den  mellemste  Fløj  (Hovedfløjen) ,  der  ligger  længst 
tilbage  fra  os;  men  begge  Sidefløjenes  Ende-Facader  stige 
derimod  smalle,  fast  som  Taarne,  op  af  Vandet  foran  os 
og  hvile  trygt  paa  den  stærke  Fod  af  huggen  Kampesten, 
der  bærer  hele  Bygningen.  De  røde  Teglstens  Mure  ere 
paa  Hjørnerne  indfattede  med  huggen  hvid  Sandsten, 
Vinduesaabningerne  omgives  af  samme  Masse  og  staa  paa 
brede  ornerede  Gesimser,  der  afdele  de  forskjellige  Stok- 
værk, medens  smallere,  glatte  Baand  forbinde  i  bestemte 
Afstande  Vinduerne  med  Hjørneindfatnrngen.  Enhver  af 
disse  Facader  har  desuden  paa  Midten  en  femsidet  Karnap 
af  den  samme  hvide  Sten,  der  gaar  fra  Kjælderen  helt 
op  til  Tag-Gesimsen,  og  ved  denne  Anvendelse  af  den 
lysfarvede  Kvadersten,  der  forstærker  Udseendet  af  Kraft 
og  Værdighed,  afbrydes  det  Alvorlige  og  Monotone  i  den 
røde  Mur,  ligesom  den  med  Smag  anbragte  Forgyldning 
paa  Vinduesposterne  og  paa  enkelte  Partier  af  Karnapperne 
giver  det  Hele  Liv  og  Varme.  De  spidse  Gavle  ere  de- 
corerede  efter  samme  Grundsætning,  og  de  fremspringende, 
takkede  Parter  med  deres  smaa  Billedstøtter,  Voluter  og 
Obelisker  svække  Indtrykket  af  Tagets  tunge  Stejlhed. 
Terrassen  med  den  aabne  Spadseregang,  der  forbinder  begge 
Fløjenes  Hovedetager,  hindrer  vel  Øjet  i  at  overse  den 
indre  Slotsgaard,  men  den  giver  ogsaa  det  Hele  en  mere 
malerisk  Virkning  og  er  heldigen  anvendt  til  at  omgive 
Slottets  sidste  og  anseligste  Indgang  med  al  den  Pomp, 

som  dette  Parti  af  Bygningen  fordrede.  Den  røde,  lange 
og  ikke  høje  Mur,  der  bærer  Terrassen  og  i  hvis  Midte 
Porten  aabner  sine  Fløje,  er  derfor  inddelt  i  12  Buer  af 
hugcren  Sten,  der  hvile  paa  toskanske  Colonner.  Under 
hver  Bue  staar  en  græsk  Gude-  eller  Heltestatue  i  en 
rigt  udsmykket  Sandsten?  Nische.  Hele  Decorationen, 
der  bringer  Øjet  rent  til  at  glemme  Murmassen  over  dens 
rige  Billedværk  og  glimrende  Forgyldning,  staar  paa  en 
Art  Fodgesims,  der  bæres  af  udskaarne  Kragstene  og 
antyder  Slotsgaardens  Niveau;  den  kranses  af  en  Balu- 
strade, hvis  lange  horizontale  Linier  godt  afbrydes  af 
Portens  rigt  udhuggede  Fronton  med  den  tordnende  Jupiter, 
baaret  af  en  svævende  Ørn,  paa  sin  Spidse. 

Vi  have  nærmet  os  den  skjønne  Stenbro,  der  baner 
os  Vejen  til  Porten,  og  standse  ved  Cæsars  og  Alexanders 
Billeder  yderst  foran  Rækværket.  Vi  have  maaske  Lyst 
til  at  finde  nogen  særegen  Hentydning  i  Opstillingen  af 
disse  Heltestatuer,  og  se  vi  hen  til  Springvandet,  hvor 
Freden  holder  en  Lavrbærkrands  over  den  ene  Løve, 
Fama  støtter  sig  paa  den  anden,  og  Merkurius  holder 
Christian  den  Fjerdes  Navnetræk  over  den  tredie,  saa 
vilde  det  ingenlunde  være  urimeligt  ogsaa  her  at  formode" 
noget  mere  end  blot  vilkaarlig  Decoration;  men  kaste  vi 
nu  Blikket  atter  hen  paa  Springvandet  og  se  Ceres 
ridende  paa  en  Delfin,  eller  gjennemgaa  vi  Statuerne  paa 
begge  Sider  af  Porten*),  saa  ville  vi  vistnok  føle  det 
Vovelige  i  at  søge  noget  Bestemt  midt  imellem  saa 
megen   Vilkaarlighed.     Vi  maa  erindre,  hvorledes  Stoffet 


"l  Neptun,  AmphitritP,  Hercules,  Omfale,  Føbus.   Luna  —  til  hejre. 
Jupiter,  Juno,  Mars,  Venus,   Hippomenes,  Atalante  —  til  venstre. 

Hovens  Skrifter.     I.  12 

havde  forøget  sig  i  det  Uendelige  for  den  Tids  Konstnere. 
Fra  den  idelig  gjentagne  Kreds  af  kirkelige  Forestillinger 
vare  de  traadte  ud  i  den  store  nye  Verden,  som  den 
antike  Konst  aabnede  for  dem.  Det  kunde  derfor  umu- 
ligen  gaa  dem  bedre  end  Digterne,  hos  hvem  hellige 
Legender,  nationale  Traditioner  og  græsk-romerske  Myther 
bevægede  sig  mellem  hverandre  paa  den  forunderligste 
Maade;  det  egentlige  Betydningsfulde  maatte  glemmes 
over  det  Nye,  det  Glimrende  og  Æventyrlige.  Vi  ere 
vante  til  at  betragte  de  Gamle  for  deres  egen  Skyld; 
men  hin  Tid  glædede  sig  meget  mere  over  dem  som  nye 
Masker  i  Romantikens  store  Billed-Kreds*),  og  Fortæl- 
lingen om  de  gamle  Helte,  Fremstillingen  af  Gudemyther 
og  Heltesagn,  synes  dengang  at  have  havt  noget  saa 
Tillokkende  ved  sig,  at  ene  Valget  af  dette  Stof  gjaldt 
som  konstnerisk  Fortjeneste.  —  Hvad  her  er  sagt  om 
Valget  af  Gjenstanden,  gjælder  for  en  stor  Del  ogsaa  om 
Valget  af  Formerne,  og  hvor  let  man  tog  sig  det,  hvad 
disses  Betydning  angik,  derpaa  frembyder  netop  den  om- 
talte Port  et  mærkeligt  Exempel.  Dens  brede,  tunge 
Pilastre  ere  udførte  i  Rustico;  de  svære,  fremspringende, 
raat  tilhugne  Blokke  (Bossager)  skulle  altsaa  tilkj ende- 
give  den  højeste  Grad  af  Styrke  og  Simpelhed.  Men 
i  Stedet  for,  efter  den  oprindelige  Skik,  blot  at  tilhugge 
Stenene  i  Fugerne,  gav  man  dem  regelmæssige  Overflader, 
der  fik  et  kruset  Udseende  ved  Fordybninger  af  allehaande 
Mønstre.    Disse  Mønstre**)  ere  her  forgyldte,  og  saaledes 


')  Man  sammenligne  blot  Beskrivelserne  over  Christian  den  Fjerdes 

Turnerings  Optoge. 
*)  Det  Ugrundede   i   Traditionenen    om   Børneskoene,    der  knyttede 

sig  til  den   fjerne,   tilfældige  Lighed  mellem  disse  Udkrusninger 

blevne  til  en  Gjenstand  for  Pragtlysten,  tvært  imod  deres 
oprindelige  Bestemmelse.  Imidlertid  gjør  denne  Vilkaar- 
lighed  sin  Virkning  og  har  for  saa  vidt  endog  et  Fortrin 
fremfor  den  correcte,  men  døde  Copiering  af  hvilket  som 
helst  anbefalet  Mønster. 

Igjennem  denne  Port  komme  vi  da  ind  i  den  egent- 
lige Slotsgaard.  Brune  og  graa  Marmortavl  dække  den 
stille  Plads,  som  danner  næsten  en  fuldkommen  Kvadrat. 
Høje  Bygninger  omgive  os  paa  de  tre  Sider,  medens  Bue- 
gangen under  Terrassen*)  frembyder  en  behagelig  Spadsere- 
gang paa  den  fjerde,  og  skjøndt  det  Rum,  vi  bevæge  os  i,  ej 
kan  siges  at  være  for  snævert  eller  indesluttet,  føle  vi 
alligevel  Virkningen  af  de  store  Masser  paa  en  Maade, 
som  vi  ikke  havde  ventet  ude  i  den  friere  Forgaard. 
Her  mærke  vi  først  ret  det  Velgjørende  i  de  lyse  Sand- 
stensornamenter  paa  den  dunkle  Grund,  og  det  Muntre, 
Prægtige  i  den  rige  Forgyldning.  Fra  de  gyldne  Felter 
i  alle  Vinduesfrontonerne  se  alvorlige  Ansigter  ned  paa 
os,  og  de  vedføjede  Underskrifter  sige  os,  at  disse  Træk 
skulle  have  tilhørt  hine  verdensberømte  Romere.  Overalt 
mødes  Øjet  af  noget  Tiltrækkende.  Denne  prægtige  Dør 
til  venstre,  med  Billedstøtterne  af  de  tvende  første  christne 
Konger  i  Danmark,  og  med  vore  Religionsmysterier  i 
kjækt  udskaaret,  malet  og  forgyldt  Arbejde  paa  Dør- 
fyldingerne, siger  os  strax,  at  den  fører  ind  til  Kapellet. 
Den  elegante  Indgang,  ikke  langt  derfra  paa  det  mægtige 
Klokketaarn,    med    det    danske  Vaaben  oven  over,   viser 


og  Skosaaler,   er  alt  vidtløftigt  oplyst  af  Thurah.     Danske  Vitruv. 
II.  pag.  12  og  13. 

Dens  10  Buer,  med  deres  toskanske  Colonner,  ere  alt  for  længe 
siden  tilmurede  og  Localet  indrettet  til   en  Bolig   for  Klokkeren. 

12* 

os  Hovedopgangen  til  Riddersalen.  Det  smukke  Vand- 
spring paa  højre  Haand,  tæt  op  til  Muren,  forekommer 
os  endnu  mere  tillokkende.  Foran  Nischen  med  en 
Broncefigur  og  et  forgyldt  Basrelief  bærer  en  Sandstens 
Løve  Kobberbækkenet,  hvori  Vandet  nedplasker.  Midt  i 
den  krusede  Vandflade  staar  et  Venusbillede  i  naturlig 
Størrelse,  og  ved  dets  Side  rider  den  lille  Cupido  paa 
en  Svane.  Disse  nøgne  Metalfigurer  danne  vistnok  en 
skarp  Modsætning  til  de  bibelske  Fremtillinger  paa  Kirke- 
døren. Imidlertid  charakterisere  de,  hver  for  sig,  heldigen 
den  Plads,  de  indtage,  og  ethvert  Skridt  i  Slottet  vidner 
desuden  om  en  Frihed  i  at  nyde  Konstværker,  der  ingen- 
lunde modsiger  de  Begreber,  man  har  om  den  Tids 
alvorligere  og  mere  levende  religiøse  Følelse ,  men  som 
rigtig  nok  maa  blive  paafaldende  for  os,  der  for  største 
Delen  have  opgivet  denne  Frihed,  uden  at  have  erholdt 
nogen  Erstatning  derfor. 

Men  det,  som  er  vort  Øje  mest  paafaldende,  er  dog 
Galleriet,  der  i  to  Stokværk  strækker  sig  foran  hele 
Hovedfløjen,  imellem  og  paa  begge  Sider  af  dens  tvende 
Trappetaarne.  Vi  kunne  ikke  nægte,  at  det  er  prægtigt, 
med  den  dobbelte  Rad  af  Buer,  med  Pillerne,  der  dækkes 
af  de  smaa  Frontoner  og  prydes  med  Gudestatuer  foran 
de  flade  Nischer,  og  med  zirlige  Colonner,  der  synes  nok 
saa  let  at  bære  de  øverste  Buer.  Statuerne  og  Bas- 
reliefferne  paa  Brystningen  i  andet  Stokværk  gjøre  dobbelt 
Virkning  paa  den  sorte  Grund,  og  Billedstøtterne,  der 
staa  oven  paa  Midten  af  Buerne,  løfte  det  Hele  lettere  i 
Vejret.  Men  det  forekommer  os  maaske  at  være  lidt  for 
uroligt;  denne  Sammensætning  af  rødt  og  sort  Marmor, 
i  Søjleskafter,    Capitæler   og   Fyldinger,    med  Billeder  af 

den  smukke,  men  kolde,  blaalighvide  Sandsten  bliver  let 
noget  afstikkende,  naar  ikke  Middagssolen  laaner  den 
sin  Varme;  det  Hele  har  desuden  noget  Fremmed  ved 
sig,  der  synes  at  røbe  en  mere  modern  Konst,  og  det 
Usymmetriske  mellem  Buerne  og  de  bag  ved  samme  lig- 
gende Vinduer  tyder  maaske  hen  paa  en  sildigere  Til- 
sætning. Men  dette  er  ingenlunde  Tilfældet;  Galleriet  er 
opført  i  1621*),  og  Sammenligningen  med  andre  be- 
tydelige Bygninger**)  fra  samme  Tid,  eller  fra  en 
endnu  tidligere,  vil  let  overbevise  os  om,  at  flere  tyske 
Architekter  have  betragtet  det  som  tilladeligt,  at  bryde 
eller  følge  Symmetrien,  eftersom  det  var  dem  bekvemt, 
undtagen  i  Kirkebygningen***).  Kaste  vi  Blikket  om 
paa  de  øvrige  Partier  af  Slottet,  ville  vi  opdage  en 
Mængde  Skjødesløsheder  imod  Symmetriens  Love,  der 
enten  ere  en  Folge  af  Bygningens  indre  Øconomi,  eller 
af  Mangel  paa  Evne  og  Omsorg  for  en  mere  følt  Sammen- 
sætning af  alle  Enkelthederne.  Skinnet  af  det  mere 
Moderne  kommer  ene  fra  den  større  Lethed  i  at  efterligne 
de  da  brugelige  Mønstre  for  en  Bygningsdel,  der  rimeligvis 
er  dannet  efter  de  italiænske  Loger,  og  som  ikke  frembød 
nogen  betydelig  symmetrisk  Vanskelighed  at  overvinde, 
ligesom  Architekten  ogsaa  her  var  strængere  bundet  til 
de  foreskrevne  Forhold.  Galleriet  er  ej  udført  i  nogen 
renere  italiænsk  Stil  end  de  andre  Partier  af  Decorationen, 


*)  Se  J.  H.  Schlegels  Sammlungen  II,  1.  Christian  den  Fjerdes 
Skrivekalender  for  1621. 

"j  f.  Ex-  det  ældre  Slot  i  Dresden  i  Anton  Weckens  Beschreibung. 
1680-  Slottet  i  Aschaffenburg,  »durch  Georg  Ridinger«  (Byg- 
mesteren selv).     Mainz  1616. 

'")  Walther  Rivius  Vitruv.  Basil  1548.  p.  189.  Kirkebygningen 
frembød  ogsaa  i  dette  Punkt  færre  Vanskeligheder. 

som  vi  alt  have  bemærket,  f.  Ex.  Vindues -Frontoner, 
Portaler,  Terrassens  Arcader  o.  s.  v. ;  men  disse  under- 
ordne sig  alle  langt  mere  Bygningens  store  Masser;  hint 
med  sine  lette  gjennembrudte  Partier  røber  hurtigere  sin 
sydlige  Herkomst ,  uden  at  kunne  fornægte  sin  Blanding 
med  nordisk  Bizarreri,  der  viser  sig  i  alle  Forholdene, 
i  de  flade  Yoluter  oven  paa  og  de  svære  Bronce-Drue- 
klaser  neden  under  de  øverste  Buer  og  i  en  Mængde 
andre  Detailler. 

Symmetri  i  Ordets  strængere  Forstand  maa  vi  altsaa 
ej  søge  i  denne  Bygning,  skjøndt  vi  lige  saa  lidt  maa 
tro,  at  en  blind  Vilkaarlighed  har  bestemt  Anordningen. 
En  roligere  Betragtning  af  det  Hele  vil  let  overbevise  os 
om,  at  en  regelmæssig  Stræben  gaar  igjennem  Anlæget 
af  alle  Masserne  og  forener  sig  med  Sands  for  at  give 
enhver  af  Hoveddelene  sin  egen  Charakter.  Stødes  vort 
Øje  af  mangen  Uregelmæssighed,  saa  saares  vor  Følelse 
dog  ikke  ved  hin  kjedsommelige  Maskeren,  der  i  saa 
mange  modernere  Bygninger  forvandler  Symmetrien  til  et 
betydningsløst  Spil.  Hvad  der  derimod  højligen  maa 
forundre  os,  er  den  indskrænkede  Simpelhed  i  Planen, 
der,  i  Stedet  for  én  Bygning,  fordelt  i  tre  Fløje,  viser  os 
tre  forskjellige  Bygninger*),  der  blot  støde  op  til  hver- 
andre og  savne  al  indbyrdes  Communication.  Manglerne, 
som   maatte    opstaa  herved,    træde  os  allerede  i  Møde  i 


*)  Berg  siger,  »at  ligesom  dette  Sted  af  Bygmesterne  er  afdelt  i  3 
Pladser,  saaledes  er  ogsaa  Hovedbygningen  afdelt  i  3  Huse.« 
Men  dette  er  kun  et  Indfald,  uden  al  Betydning.  En,  først  under 
Bygningens  Anlæg  paatænkt,  Udvidelse  af  Planen  har  næppe 
fundet  Sted,  thi  begge  Sidefløjene  bære  Aarstallet  1606  paa  deres 
Gavle.  Den  Communication,  som  nu  findes  mellem  alle  Fløjene, 
synes  først  at  være  bragt  tilveje  ved  de  senere  Forandringer. 

Slotsgaarden,  hvor  de  de  fire  Vindeltrapper  ej  gjøre  den 
heldigste  Virkning,  men  hvor  vi  tillige  maa  indrømme,  at 
denne  maaske  var  umulig  at  opnaa  med  den  angivne 
Plan.  Betragte  vi  dem  nu,  saa  ville  vi  ej  kunne  nægte, 
at  Bygmesteren  har  gjort  hvad  Omstændighederne  tillode. 
Hovedflojen,  den  kongelige  Families  Bolig,  har  to  sym- 
metrisk hensatte  Trappetaarne  imellem  Spadseregangens*) 
tre  Afdelinger.  Af  Sidefløjene  har  den  østlige**),  bestemt 
til  fornemme  Gjæsteværelser  og  økonomisk  Brug,  det 
mindst  anselige  Trappetaarn;  den  vestlige  derimod,  som 
indeslutter  Borgens  helligste  Sted  og  prægtigste  Sal  med 
sine  Mure,  har  det  anseligste,  da  det  tillige  er  Klokke- 
taarnet,  der  ej  turde  savne  en  Storhed  og  Prydelse ,  der 
var  dets  Bestemmelse  værdig.  Begge  disse  Taarne  ligge  lige 
over  for  hinanden,  hvert  omtrent  midt  foran  sin  Bygning, 
for  saaledes  bekvemmest    at    fordele  Communicationen. 

Disse  Vindeltrapper  staa  ikke  i  nogen  Forbindelse 
med  Kjælder  og  Stueetage,  der  have  deres  egne  Tilgange. 
Førend  vi  altsaa  stige  op  ad  dem,  ønske  vi  dog  at  vide, 
om  vi  ikke  forbigaa  Noget,  der  kunde  tilfredstille  vor 
Skuelyst.  De  dybe,  tørre  og  kjølige  Kjældere  gjemme 
under  deres  rummelige  Hvælvinger  store  Skatte  og  herlige 
Indretninger;  men  Øjet  vil  næppe  glædes  tilfredsstillende 
ved  Synet  af  den  lange  Række  Vinfade  med  den  kosteligste 
rhinske    og    spanske  Vin,    eller  ved    det    rige  Forraad    af 


*)  Saaledes  kalder  Berg  Galleriet,  der,  naar  man  nøjere  betragter 
Localet,  dog  vist  er  opført  langt  mere  for  at  fremhæve  Stottets 
Hovedfløj,  end  af  nogen  strængere  architektonisk  Grund. 

")  Som  det  sees  af  det  paa  Kaartet  tilføjede  Compas,  falder  Meri- 
dianen næsten  sammen  med  Diagonalen  igjennem  Slotsgaarden; 
men  der  er  dog  en  lille  Afvigelse,  som  paa  en  Maade  kan  beret- 
tige til  at  kalde  den  midterste  Fløj,  Hovedflojen,  den  nordlige, 
Kirkefløjen  den  vestlige  o.  s.  v.     O.  A. 

Kryder  fra  Østerlandene,  eller  ved  de  konstige  Stegespid, 
hvor  4  Hænder  lettelig  dreje  10  Dyrerygge.  Den  højre 
Fløjs  Stueetage  vil  heller  ikke  længe  opholde  os;  vi  gaa 
hurtigen  igjennem  dens  forskjellige  Rum,  hvis  Hvælvinger 
bæres  i  Midten  af  kraftige  Søjler;  thi  det  store  Kjøkken, 
Spisekamrene  og  Borgstuen  frembyde  næppe  Noget,  der 
længe  kan  friste  Øjet.  Interessantere  vilde  maaske  Apo- 
theket  med  sine  Destillérindretninger,  og  Sølvkamret  med 
de  vægtige  Fade  forekomme  os;  de  ligge  ved  Siden  af 
hverandre  i  Stuen  i  Hovedfløjen.  Dog  Ridderstuen*), 
hvor  Kongen  sidder  til  Taffels  med  sine  Mænd,  lokker 
os  stærkere.  Gjennem  Drabantværelset  komme  vi  ind  i 
den  lange  Halle ,  hvis  lave  Hvælvinger ,  med  de  danske 
Vaabenskjolde  mellem  Stuk-Ornamenter,  hvile  i  Midten 
paa  5  Marmorcolonner  med  blankt  polerede  Skafter  og 
smukt  udgraverede  Marmor-Pjedestaler.  Væggene  dækkes 
af  det  sorte  spanske  Guldlæder,  og  op  til  dem  staa  de 
tre  prægtige  Skjænkeborde.  Rundt  omkring  de  lange  Borde 
kredse  her  de  fulde  Pokaler,  medens  Trompeterne  fra 
Musikanter-Stolen  lydeligt  forkynde  de  udbragte  Skaaler. 
For  lettere  at  erholde  en  tydelig  Oversigt  over  Slot- 
tets øvrige  Gemakker  og  Sale,  ville  vi  nu  flygtigen 
gjennemløbe  dem  efter  deres  Anordning,  og  begynde  først 
med  den  højre  Fløj.  Naar  vi  her  ere  komne  op  ad 
Vindeltrappen  og  ind  i  andet  Stokværk,  befinde  vi  os  i 
en  Gang,  der  til  venstre  ender  foran  en  stor  Sal,  som 
støder  op  til  Mellemfløjen  og  indtager  hele  Husets  Brede, 
til  højre  løber  forbi  en  Række  af  mindre  Værelser,    dels 


*)  Den  har  nu  mistet  en  Trediedel  af  sin  Længde,  sine  Tapeter  og 
sine  Møbler.  Hedenl'arne  Ridderes  Vaabenskjolde  pryde  den  nu 
tavst.  —  Ogsaa  i  Slottet  i  Aschalfenburg  laa  Tairelstuerne  i  nederste 
Etage. 

Sovekamre,  dels  daglige  Gemakker.  Den  samme  Fordeling 
finde  vi  i  de  tvende  følgende  Stokværk,  kun  med  den 
Forskjel,  at  Afvexlingen  mellem  Sovekamrene  og  Daglig- 
stuerne er  saaledes,  at  derved  dannes  lige  som  flere 
Partier,  medens  2den  Etage  kun  synes  beregnet  til  ét 
Herskab.  Værelserne  i  denne  ere  ogsaa  prægtigere,  og 
flere  af  dem  have  særlige  Benævnelser,  der  dels  ere 
hentede  af  deres  Decoration,  f.  Ex.  den  blaa  Sal,  dels 
synes  at  have  en  Betydning,  som  vi  dog  næppe  maa 
holde  os  for  strængt  til,  f.  Ex.  den  store  og  lille  Vinter- 
stue. Den  ensformige  Gjentagelse  af  samme  Slags  Møbler 
—  Stole,  Borde,  Senge  —  uden  Noget  som  helst,  der 
kunde  tjene  til  at  give  en  bestemtere  Charakter,  lader  os 
formode,  at  vi  her  ere  i  Gjæsteværelserne. 

Derpaa  gaa  vi  over  til  Hovedfløjen,  der,  foruden  at 
den  har  en  større  Udstrækning  end  Sidebygningerne, 
tillige  i  de  tvende  ottekantede  Hjørnetaarne*)  og  den 
firkantede  Udbygning  midt  imellem  disse  paa  den  nord- 
lige Facade,  indeholder,  i  et  langt  større  Locale,  det 
dobbelte  Antal  af  Værelser.  Disse  ere  fordelte  omtrent 
paa  samme  Maade  i  alle  Stokværkerne.  Tvende  store 
Sale  indtage,  i  hele  Breden,  Fløjen  mod  Nordost**)  og 
Nordvest;  imellem  dem  ligge  de  øvrige  Gemakker,,  der 
dels  ere  indbyrdes  forbundne,  dels  communicere  ud  mod 
Slotsgaarden  med  to  smalle  Gange,  der  tillige  danne  en 
Art  Forstue  mellem  Vindeltrapperne  og  de  nævnte  Sale. 
Fjerde  Stokværk  har  samme  almindelige  Udseende  som 
den  højre  Fløj ,   men  i  andet    og  tredie  træder  Hjemlivet 


')  Værelserne   i   disse,    »Runddelene«,   angives   af   Berg    kun   i   det 

nordvestlige. 
"*)  Skulde  være  Sydost.     U.  A. 

os  fortroligere  i  Møde;  midt  imellem  alt  det  Usædvanlige 
og  Prægtige,  der  omgiver  os,  røres  vi  dog  stærkest  ved 
Sporene  af  den  vante,  daglige  Syslen;  vi  gjenfinde  her 
vort  eget  Liv,  men  i  et  roligere  og  skjønnere  Lys,  som 
om  det  tilbagestraaledes  af  et  sjælden  rent  Spejl  med 
dunkel  Folie.  Vi  staa  her  i  den  kongelige  Families 
Værelser;  Træsurer  (Skabe),  Cantoerer  (Sekretærer), 
allehaande  Bekvemmeligheder,  den  frie  Henstaaen  af 
kostbare  Sjældenheder,  Alt  vidner  om  et  jævnligt  Ophold; 
imidlertid  finde  vi  ogsaa  her  blot  Sovekamre,  Gemakker 
og  Sale;  kun  ved  faa  Værelser  træffe  vi  specielle  An- 
givelser: i  andet  Stokværk  den  kongelige  Sommer-  og 
Vintersal,  der,  hver  i  sin  Ende  af  Fløjen,  muligen  have 
havt  en  Bestemmelse  svarende  til  deres  Navne ,  og  det 
kongelige  Klenodiekammer ;  i  tredie  Stokværk  Enke- 
dronningen Sophias  Gemak.  Alle  andre  Benævnelser  ere 
hentede  af  Decorationer,  som:  Engle-Salen,  Skibs-Salen, 
eller  ere  endnu  mere  almindelige,  som  »et  prægtigt  Losa- 
mente«,    »et  herligt  Gemak«   o.  s.  v. 

Efter  atter  at  være  komne  ned  i  Gaarden,  stige  vi 
op  ad  den  bredere  Vindeltrappe  i  Klokketaarnet  og  træde 
ind  igjennem  en  prægtig  Portal  til  den  store  Dansesal*), 
der  strækker  sig  helt  gjennem  den  venstre  Fløjs  øverste 
(tredie)  Stokværk.  Navnet  siger  os  dens  Bestemmelse, 
skjøndt  Gulvets  Marmorfliser  nu  ej  mere  synes  hensigts- 
svarende,  og  Tanken  om  Vinteren  kunde  bringe  os  til  at 
fryse    ved   Synet   af  det   store   Rum**),    som   en   eneste 


*)  Riddersal   er  en    senere   Benævnelse;    Ridderstue   kaldes   den,    i 

Stue-Etagen  alt  beskrevne,  TalFelstue. 
")  Salen  er  henved  80  Alen  lang;  men  dens  Brede  indeholdes  noget 

mere  end  4  Gange  i  dens  Længde,    og    den    er   kun    lidt  over  9 

Alen  høj. 

Kamin  i  den  ene  Ende  af  Salen  skal  opvarme;  dog  hine 
høviske  Riddere  og  ædle  Damer  vare  endnu  ej  forkjælede 
ved  den  lune  Kakkelovn,  og  de  traadte  op  til  Dans  i 
en  Dragt,  der  kunde  give  selv  den  langsomme  Menuet 
Varme ;  desuden  staa  her,  i  Orchestret  (Musikanterstol) 
og  det  rigt  besatte  Credenzbord,  kraftige  Hjælpere  mod 
den  stivnende  Kulde. 

Ved  saaledes  at  gjennemgaa  Værelserne  have  vi 
faaet  et  anskueligt  Begreb  om  den  ubekvemme  og  ufuld- 
komne Forbindelse  mellem  Slottets  forskjellige  Partier, 
der  bliver  endog  møjsommelig  ved  de  stejle  Vindeltrapper, 
som  man  saa  ofte  maa  stige  op  og  ned  ad.  Ligeledes 
savne  vi  den  vidtløftige  Detaillering  af  Værelsernes  Be- 
stemmelse og  Orden,  som  nu  er  nødvendig  i  et  Slot. 
Forgemakker,  Dame-  og  Cavaler-Gemakker,  Paaklæd- 
nings-Værelser,  Apartements-Sale  findes  her  ikke;  men 
derimod  en  Mængde  Sengekamre*),  beredte  til  at  mod- 
tage de  talrige  Lemmer  af  den  kongelige  Familie  og  andre 
fornemme  Besøg,  og  ej  sjælden  har  vel  Sovekamret  maattet 
opfylde  en  stor  Del  af  de  Tjenester,  som  et  mere  forfinet 
Liv  vilde  fordele  til  flere  Rum.  Det  Simple  og  Ind- 
skrænkede i  Hoflivet,  som  her  viser  sig,  glemmes  imid- 
lertid hnrtig  over  den  Pragt,  der  er  udbredt  over  det 
Hele,  og  over  den  Omhyggelighed,  hvormed  man  har 
sørget  for,  hvad  den  Tids  Begreb  om  Bekvemmelighed 
udkrævede.  Saaledes  lægge  vi  snart  Mærke  til,  at  alle 
de  prægtigste  Værelser  ere  henlagte  der,  hvor  den  skjøn- 
neste  Udsigt  over  Omgivelserne  indbød  til  en  desto  større 


*)  1  Hovedfløjens  3die   Etage   ere    af  11   Værelser    de    7    forsynede 
med  Senae. 

Nydelse;  Udbygninger  og  Karnapper,  der  hænge  paa 
Muren  som  prægtige  Glasskabe,  forøge  denne  Nydelse 
ved  den  Frihed,  som  de  give,  til  i  uforstyrret  Mag  at 
overlade  sig  til  den  stille,  behagelige  Stemning,  som  en 
rig  og  skjøn  Natur  saa  let  sætter  os  i.  Slottets  lave 
Beliggenhed  lader  desuden  den  yppige  Skovegn  mod  Nord 
og  Nordvest  fremtræde  i  store,  afvexlende  Former,  der 
mægtigen  drage  Øjet  til  sig  over  Soens  dybe  Flade,  og 
som  danne  den  herligste  Modsætning  til  den  Prospect, 
der  viser  sig  fra  Vinduerne  og  Gallerierne  i  Slotsgaarden. 
Her  spiller  Forgrunden  Hovedrollen.  Terrassen,  Side- 
bygningerne i  anden  Forgaard,  det  store  Porttaarn,  de 
længere  bort  liggende  Partier  af  den  ældre  Slotsbygning, 
frembyde  et  Spil  af  Former  og  af  oplyste  og  skyggede 
Partier,  der  ej  kan  være  mere  malerisk.  De  jævne,  lyse 
Agre  i  det  Fjerne  og  den  store  gjennemstraalede  Himmel 
staa  som  en  lys  Grund,  hvorpaa  denne  rige  Scene  hæver 
sig  desto  kraftigere.  For  den,  som  ynder  videre  Udsigter 
med  mere  blaanende  Fjerner,  ville  Omgangene  paa  Taar- 
nene  endnu  være  kjærere;  deroppe  sees  Arresøen  som  et 
stort  Bassin,  Esrom  Søen  blinker  mellem  Trætoppene,  og 
Blikket  taber  sig  først  bag  Kullens  Klipper. 

Dog  i  disse  Sale  glemme  vi  let  alt  det,  som  ellers 
kunde  lokke  os  ud  i  det  Frie.  Hvor  fremmed  og  sydligt 
sér  det  ud  med  Stengulvene,  snart  lagte  i  Tavl  af  far- 
vede Marmorfliser,  snart  udlagte  med  glaserede  Sten,  hvis 
indbrændte  Figurer  af  Frugter  og  Blomster  forekomme  os 
ved  første  Ojekast  som  Mosaik,  og  med  de  store  Kaminer*), 


")  1  Sovekamrene  og   selv   i   flere  af  de  andre  Værelser  vare  ingen 
Varmeindretninger. 

paa  hvis  brogede  Marmor-Gesimser  Genier  lege  mellem 
Kugler  og  smaa  Obelisker !  Hvilken  Afvexling  i  Plafon- 
derne !  Den  ene  er  af  Stuk  med  Figurer  og  Ornamenter 
i  ophøjet  Arbeide;  den  anden  er,  paa  venetiansk  Manér, 
afdelt  i  forskjellige  Rum,  som  dækkes  af  Malerier  og 
indfattes  af  stærkt  udskaarne  og  forgyldte  Rammer;  en 
tredie  er  helt  af  Træ,  dels  indlagt  i  zirlige  Arabesker  af 
forskjelligt  farvede  Træsorter,  dels  med  udskaarne  og 
malede  og  forgyldte  Fremstillinger  i  Hautrelief.  Den 
brede  Fris,  som  under  Loftet  løber  rundt  om  Værelset, 
er  enten  decoreret  paa  samme  Maade  som  Piafonden, 
eller  besat  med  Malerier,  som  oftest  Portræter.  Væggene 
svare  hertil:  Baldyret  Fløjl,  Gyldenstykke  og  Silkestoffer 
kappes  med  vævede  Tapeter,  glimrende  af  Guld,  og  med 
store  Malerier  i  prægtige  Rammer.  Biblen  og  Homer  og 
den  danske  Historie  se  vi  fremstillet  i  legemsstore  Figurer, 
og  Vævning  og  Brodering  søge  ved  Glans  og  Kostbarhed 
at  opveje  Maleriernes  Frihed  og  Livlighed. 

Møblerne  synes  ene  at  være  bestemte  til  at  forhøje 
Værelsernes  Pragt,  og  man  maa  næsten  tro,  at  Ejerne 
have  opofret  Bekvemheden,  for  at  Rigdom  og  Konst  kunde 
bevæge  sig  desto  friere.  Vi  synke  ned  i  de  prægtige 
Hynder,  der  ligge  oven  paa  det  rige  Stolebetræk,  men  vi 
finde  ingen  behagelig  Hvile.  Træsurerne  og  Cantoererne 
ere  besværlige  Gjemmesteder  med  deres  tunge  Skuffer  og 
Døre.  Bordene  staa  saa  massive,  som  om  de  vare  fast- 
groede. Den  store  Himmel*)  med  sine  Guldfrynser  og 
sit   prægtige  Rygstykke,    og   Messing -Lysekronerne    blive 


I  de  fornemste  Værelser  hænger  over  det  skjønneste  Bord  en 
Himmel,  der  sænker  et  Draperi,  af  det  samme  kostbare  Stof  som 
dens  eget,  ned  til  Gulvet  bag  ved  det  fornemste  Sæde. 


190 

trykkende  i  Værelser,  hvis  Mangler  i  Højdeforholdene 
allerede  ere  følelige  under  de  svære  Plafonder.  Men  vi 
maa  tillige  indrømme,  at  den  Fuldendthed,  hvormed  de 
forskjellige  Stoffer  ere  behandlede,  den  friske  Glans,  som 
ligger  over  Silken  og  Fløjlet,  den  Rigdom  og  Afvexling, 
som  er  udbredt  over  Mønstrene  i  Guld-  og  Sølvstofferne, 
den  Tyngde,  som  viser  sig  i  det  store  Foldekast,  burde 
gjøre  vor  Tid  med  sine  lette  Fabricata  skamfuld,  og  at 
denne  Gjennemtrængen  af  Konsten  i  Alt,  hvad  der  hører 
til  Livet,  denne  Udprægen  af  det  virksomme,  fyrige  Talent 
og  af  sjælden  Færdighed  i  solid  Pragt,  viser  os  vor  Lyst 
til  Konst  og  Luxus  fra  dens  mattere  Side.  Hvilken 
Afstand  mellem  vor  Tids  Theborde  med  Krystal  og 
Porcelæn  og  hin  Tids  Credenzborde  med  de  ædleste 
Metaller,  funklende  i  en  uudtømmelig  Rigdom  paa  Former ! 
Hvad  der  endnu  har  noget  mere  Paafaldende  for  os, 
er  den  Opstilling  af  Natursjældenheder  eller  endog  blotte 
Curiosa,  som  vi  hist  og  her  støde  paa.  I  Audientssalen 
gjemmes  en  Bezoar  Sten,  saa  stor  som  et  Hoved,  i  en 
Silkepose,  der  igjen  ligger  i  en  indiansk  Kurv;  det  smukke 
Bord  med  en  Plade  af  Conchylie  Marmor,  der  staar  i  Kar- 
nappen i  den  blaa  Sal*),  anprises  os  ej  alene  for  det 
skjønne  Stof,  men  ogsaa  for  det  sjældne  Naturspil;  under 
den  forgyldte  Lysekrone  af  Jern,  i  et  andet  Gemak  i 
samme  Fløj,  er  et  mægtigt  Hornpar  af  et  Elsdyr  anbragt; 
oven  paa  et  af  de  rigt  udskaarne  og  malede  Træsurer  i 
den  kongelige  Vintersal  ligger  den  udstoppede  Hud  af  en 
Leopard,  og  i  Klenodiekamret  sees  mellem  de  kongelige 
Smykker  et  Enhjørnings-Horn,  der  er  særdeles  dyrebart. 


*i  I  den  højre  Floj 

Sidstnævnte  Gemak  er  i  øvrigt  værdigen  decoreret 
for  at  opfylde  sin  Bestemmelse.  Basrelieffer  i  Alabaster, 
hvis  enkelte  Partier  ere  fremhævede  ved  Forgyldning,  ere 
indfattede  i  Væggens  Gyldenstykkes  Betræk,  kostelige 
Malerier  staa  paa  den  brede  Fris,  og  under  det  rigt  ud- 
skaarne  Loft  hænger  en  Lysekrone  af  Sølv,  i  hvis  zirligt 
udarbeidede  Kna|»  gjemmes  et  Slaguhr.  Pragtbordet  har 
sin  Ibenholts  Plade  ziret  med  et  Landskab  og  allegoriske 
Figurer  udstukne  i  Sølvplader.  Sommersalen,  hvor  Chri- 
stian den  Fjerde  gjerne  opholdt  sig*),  har  ogsaa  alt  det 
Oplivende ,  som  et  saadant  Værelse  bør  have.  Dens 
Beliggenhed  mod  Nord  og  Vest,  dens  frie  Udsigt  til  begge 
Sider  giver  den  et  kjøligt,  lyst  og  aabent  Udseende.  Og 
skulde  Sommervarmen  selv  her  blive  noget  trykkende,  da 
tilbyder  Karnappen,  der,  lige  mod  Norden,  hænger  ud 
over  Søen,  et  Fristed,  der  forskjønnes  og  beskyttes  af 
den  lille  Vandkonst  i  dens  Midte,  med  de  smukke  Sølv- 
figurer og  med  de  muntre  Smaafisk  i  den  nederste  rum- 
melige Vandkumme.  En  egen  Luxus  udmærker  denne 
Sal  desuden  fremfor  alle  de  andre  Værelser;  den  har  tre 
store  Spejle**)  paa  sine  Vinduespiller,  det  ene  kostbarere 
indfattet  end  det  andet;  det  af  dem,  som  har  en  hel 
Sølvramme,  indeholder  neden  under  Spejlglasset  etUhrværk, 


*)  Se  Nyerups  Christian  den  Fjerde,  S.  126.  Ordren,  som  hans 
Brev  (28  Jan.  1644>  indeholder,  til  at  lade  Sølvrammen  med 
Skrivertøjet  udmynte,  maa  imidlertid  ej  være  bleven  udført,  thi 
den  anføres  som  der  paa  Stedet  af  Berg  il64t>);  eller  ogsaa 
dennes  Manuskript  er  ældre  end  Kongens  Brev,  men  uforandret 
blevet  aftrykt. 

"i  Der  findes  kun  saare  faa  Spejle  angivne  af  Berg,  men  deres 
Indfatning  er  altid  kostbar. 

som  lader  sig  aabne,  og  bag  ved  samme  et  fuldstændigt 
Skrivertøj. 

Naar  vi  træde  ind  i  Skibssalen  i  tredie  Stokværk, 
mindes  vi  levende  om  fjerde  Christians  Lyst  til  Søen  og 
Sømands  Gjerning.  Tapeterne  af  Guld,  Sølv  og  broget 
Silke  forestille  lutter  Søstykker,  og  Piafonden  fremstiller 
i  sine  forskjellige  Afdelinger  dels  Krigsskibe,  dels  Hvaler 
og  andre  store  Havdyr,  Alt  udskaaret  i  Hautrelief  og 
med  tilføjede  Navne.  Den  Anvendelse,  som  her  er  gjort 
af  de  alier  kostbareste  Stoffer,  Bliant,  persisk  Gyldenstykke 
o.  s.  v.,  til  Himlen  over  Bprdet,  Bordtæppet,  Stolebetræk 
og  Hynder,  vidner  desuden  om,  at  dette  Gemak  maa  have 
været  et  af  de  mest  yndede. 

Derimod  synes  Engle-Salen*),  i  den  modsatte  Ende 
af  samme  Fløj,  at  være  bestemt  til  at  vise  den  kongelige 
Værdighed  i  al  dens  Glans.  Muligen  har  denne  Sal 
tillige  med  den  tilstødende  Runddel  været  bestemt  til 
Dronning  Sophies  Brug,  da  hendes  Gemak  er  ved  Siden 
af  dem.  Har  dette  været  Tilfældet,  bliver  dens  Pragt  os 
forklarligere,  da  man  véd,  hvor  meget  hun  yndede  fyrstelig 
Luxus,  og  hvor  højt  hun  var  æret  og  elsket  af  sin  Søn. 
Elleve  sorte  Fløjels  Tapeter  dække  Væggene.  Hvert  Tapet 
indeholder  et  eller  flere  Billeder  af  det  danske  Vaaben 
broderet  med  Bliant  og  med  de  højeste  Lys  hævede  ved 
Guld    og    Sølv.      Disse    døde   heraldiske    Figurer   faa   her 


*)  Det  er  det  Værelse,  som  ligger  lige  foran  Riddersalen,  men  som 
under  Christian  den  Sjette  har  mistet  en  Del  af  sin  Størrelse. 
Den  lille  Opgang  herfra  til  Riddersalen  er  vist  nok  gammel, 
hvad  Jern-Rækværket  bevidner,  om  det  end  ikke  lader  sig  afgjøre, 
hvor  vidt  den  fra  Begyndelsen  har  været  paatænkt.  I  alt  Fald 
var  denne  Opgang  vel  blot  til  den  kongelige  Families  Bekvem- 
melighed. 

paa  en  Gan*  Liv  og  Bevægelse  og  give  Salen  Storhed 
og  Værdighed.  Fred  og  Retfærdighed,  legemsstore  Figurer 
udførte  i  Silke,  Sølv  og  Guld,  staa  midt  paa  Rygstykket, 
der  hænger  ned  fra  den  prægtige  Fløjels  Himmel,  og  paa 
et  af  Bordtæpperne  er  den  betydningsfulde  Fremtilling  af 
Melchisedech  og  Abraham  indvævet.  Fløjels  Hynder  med 
det  kongelige  Yaaben  ligge  paa  Stolene,  der  tildels  have 
Betrækket  rigt  broderet  med  store  Perler  og  besat  med 
støbte  Guld-Roser.  Sin  Benævnelse  faar  Salen  af  Ge- 
nierne, der,  i  forgyldt  og  malet  Hautrelief.  svæve  under 
Loftet  med  Palmegrene,  Laurbærkranse  og  andre  Emblemer. 
I  den  tilstødende  Runddel,  hvis  Vægge  beklædes  med 
ikke  mindre  ædle  Stoffer,  er  det,  at  den  herlige  Sølvseng 
staar,  hvis  Fodder  og  Piller  ere  af  Ibenholt,  prydede  med 
støbte  og  drevne  Sølvornamenter,  og  hvis  Sider  ere  ind- 
fattede med  udstukne  Sølvplader. 

Xaar  vi  komme  ind  i  Dansesalen,  se  vi  strax,  at  den 
er  meget  for  smal  og  lav  til  dens  Længde,  og  at  denne 
Fejl  i  Hovedforholdene,  som  alt  flere  Gange  har  stødt  os 
i  de  mindre  Sale,  her,  i  det  ulige  større  Rum,  ret  bliver 
trykkende  for  Øjet.  Ved  at  udføre  Bygningen  efter  den 
angivne  Plan  var  det  maaske  umuligt  at  undgaa  et  Mis- 
forhold, men  Indtrykket  heraf  var  sandsynligvis  blevet 
formindsket,  dersom  man  havde  hvælvet  Loftet*).  Vi 
maa  saa  meget  mere  beklage  denne  Mangel,  da  Loftet, 
hvis  Mage  ikke  let  findes,  selv  taber  betydeligt  i  den 
Virkning,  som  det  vilde  have  gjort  en  Del  højere  i  Veiret; 
thi  nu  se  vi  blot  den  rigt  forgyldte  Masse,  naar  vi  kaste 


I  Dette  var  Tilfældet  i  Riddersalen   paa  Kronborg   og  paa  Slottet  i 

Aschaffenburg. 

Øjet  over  det  Hele,  og  først  langsomt  og  stykkevis  kunne 
vi  lægge  Mærke  til  den  Forstand,  hvormed  de  forskjellige 
Afdelingers  Flader  træde  tilbage  for  hverandre,  for  sam- 
lede at  frembringe  en  harmonisk  Virkning.  De  syv  fir- 
kantede Hovedfelter,  der  strække  sig  midt  igjennem 
Piafonden ,  ere  de  dybeste  Partier ;  de  omgives  af  flade 
Afdelinger  med  Masker  i  Midten  og  smaa  svævende 
kvindelige  Figurer,  der  bære  Sejrens,  Haabets,  Styrkens 
og  flere  saadanne  Emblemer,  i  Hjørnerne.  Derpaa  kom- 
mer yderst  den  lange  Række  af  temmelig  store  allegoriske 
figurer  og  større  Masker,  som,  udførte  i  Hautrelief  paa 
en  noget  tilbage  liggende  Grund,  danne  en  rig  Ramme 
om  det  Hele.  De  syv  Hovedfelter  vise  os,  foruden 
Christian  den  Fjerdes  og  hans  Dronnings  Vaaben,  Billeder 
af  Kanonstøbning,  Uhrmagerkonst,  Distillérkonst,  Bog- 
trykkerkonst,  Coinpasmageri  og  Møllebyggen.  De  alle- 
goriske Figurer  fremstille  en  hel  Cyclus  af  religiøse 
Begreber,  moralske  Egenskaber,  Sjælekræfter,  forskjellige 
Tilstande.  Guds  Almagt,  Herlighed,  Naade,  Barmhjertighed, 
Christendommen,  Uskyldighed,  Ydmyghed,  Sagtmodighed, 
Oprigtighed,  Standhaftighed,  Fornuft,  Forstand,  Hukom- 
melse, Jordelivet,  det  evige  Liv,  Freden  o.  s.  v.  skulle 
belære,  advare,  opmuntre  os  under  menneskelige  Former 
og  Handlinger,  oplyste  med  betydningsfulde  Attributer  og 
indholdsrige  Sententser.  Midt  imellem  disse  alvorlige 
Forestillinger  se  de  sælsomste  Masker  ned  paa  os.  Rig 
Ornamentering  indfatter  det  Hele  og  alle  dets  enkelte  Dele 
og,  naar  de  smalle,  zirligt  indlagte  Baand  cm  Hovedfelterne 
undtages,  er  Alt  udskaaret  i  Træ,  malet  og  stærkt  for- 
gyldt. Næppe  har  der  været  lagt  an  paa  at  gjennemføre 
nogen  bestemt  Idé  i  denne  Plafond,  heller  ikke  maa  vi  i 


195 

det  Enkelte  søge  Skjønhed  i  Formerne,  lige  saa  lidt  som 
Skarpsindighed  og  Vittighed  i  Allegorierne;  thi  disse  ere 
enten  blot  Ord  oversatte  i  Billeder*),  eller  bero  paa 
almindelige,  trivielt  anvendte  Sammenligninger,  og  kun 
enkelte  af  dem  ere  heldige,  som  f.  Ex.  Standhaftighed, 
der  udhugger  Obelisken  til  »den  ubekjendte  Guds«  Ære, 
og  Christendommen,  der  holder  det  lille  Barn  over  Daaben. 
Men  denne  Rigdom  og  Afvexling  i  Forestillingerne  og  i 
Motiverne,  den  vide  Udstrækning,  hvori  Fantasien  bevæger 
sig  fra  det  Højeste  og  Alvorligste  ned  til  det  mest  Bi- 
zarre, denne  Spillen  af  Benævnelser,  Begreber  og  Former 
over  i  hverandre,  har  allerede  fordret  en  ej  almindelig 
Kraftanstrængelse  og  har  unægtelig  noget  Tillokkende. 
Ethvert  Skridt  giver  Øjet  og  Tanken  ny  Beskjæftigelse. 
Naar  vi  imidlertid  ej  kunne  opdage  nogen  Idé,  der  be- 
sjæler det  Hele,  saa  maa  vi  dog  tilstaa,  at  en  saadan 
synes  at  ligge  til  Grund  for  Hovedfelternes  Billeder, 
nemlig  den :  at  fremstille  Mennesket  som  Herre  over 
Naturkræfterne  og  anvendende  dem  dels  til  Livets  Fordel, 
dels  til  at  udvide  sin  Kundskab  om  deres  Væsen  og 
Værd;  kun  maa  vi  huske  paa,  at  Valget  af  Fremstillin- 
gerne er  gjort  for  200  Aar  siden.  Støbningen  af  Kanoner 
stod  den  Gang  i  temmelig  nøje  Forbindelse  med  plastisk 
Konst,  især  med  den  vanskelige  Del  af  samme,  som  om- 
gaaes  med  Metaller.  Uhrmagerkonst ,  Distillérkonst  og 
Møllebyggen   antydede    dengang    ej    upassende    den    lille 


*)  f.  Ex.  Guds  Almagt:  en  Figur  med  Krone  paa  Hovedet,  et  Sværd 
i  den  ene  og  gloende  Pile  i  den  anden  Haand,  sidder  paa  en 
Kugle,  som  en  Haand  holder  ud  af  Skyerne.  Ved  Figuren  staar: 
»Al  Magt  fra  Gud  er  som  Pile  i  den  Mægtiges  Haand«;  under 
Armen  fra  Skyerne  staar:   »thi  din  er  Magten«. 

13* 

Kreds,  hvorfra  den  højere  Mechanik,  Chemien  og  Hydrau- 
liken  siden  have  udvidet  sig  med  stedse  stigende  Kræfter. 
Bogtrykkerkonstens  Valg  behover  næppe  nogen  Forklaring, 
og  at  Compasmageriet  skal  betegne  de  nautiske  Kund- 
skaber, sees  let  af  de  i  samme  Forestilling  anbragte  Skibs- 
modeller. Nu  maatte  den  Konstner,  der  i  sex  Billeder 
skulde  fremstille  den  samme  Idé,  vist  nok  vælge  ganske 
andre  Gjenstande,  men  dette  Valg  vilde  i  alt  Fald  ej 
svække  disse  Fremstillingers  historiske  Interesse. 

Væggene  sætte  os  hen  i  ganske  andre  Regioner. 
Den  brede  Fris  under  Loftet  indeholder,  i  Fordybningerne 
mellem  dens  Triglyfer  og  net  gjennembrudte  og  udskaarne 
Consoler,  en  hel  naturhistorisk  Billedbog,  hvor  vi  finde 
Pattedyrene  og  Fuglene  nøjagtig  afmalede  lige  indtil  den 
rare  Fugl  Fønix.  Aarstiderne  og  Maanederne  over  Vin- 
duerne fremstille  baade  tyske  og  italiænske*)  Scener  i 
brogede  Relieffer.  Men  det,  som  her  især  beskjæftiger 
os,  er  de  afpassede,  vævede  Tapeter,  der  fremstille  os 
Optrin  af  Christian  den  Fjerdes  Historie,  hans  Kroning 
og  Scener  af  den  første  svenske  Krig.  Det  er  det  største 
og  prægtigste   Arbejde**),    som   Danmark    ejer    i    dette 

*)  Maanedernes  italiænske  Navne  have  bragt  paa  den  Formodning, 
at  italiænske  Konstnere  skulde  have  arbejdet  her.  Imidlertid  er 
der  ingen  paafaldende  Forskjel  i  Behandlingens  Charakter,  og  de 
italiænske  Navne  kunde  gjerne  være  en  Følge  af  italiænske  Ori- 
ginalers Copiering. 

")  Alle  disse  Tapeter  existere  endnu,  men  i  forældet  og  afbleget 
Tilstand,  og  det  vilde  maaske  ej  være  uinteressant,  om  man  havde 
dem  stukne  i  Contourer.  Bag  ved  dem  var  Væggen  beklædt  med 
Guldlæder,  og  de  have  altsaa,  ligesom  de  øvrige  Tapeter  paa  dette 
Slot  og  paa  Kronborg,  været  indrettede  til  at  nedtages,  naar  det 
udkrævedes.  Se  Nyerup,  Chr.  4  p.  XX  [De  ere  nøjagtig  optegnede 
med  Angivelse  af  de  neden  under  skrevne  Vers  i  »Frederiksborg 
Slots  Inventarium  fra  1650«,  se  Petersen  i  Danske  Samlinger  II, 
Side  130  f.     U.  A.] 


197 

Konstfag,  fuldt  af  Færdighed  i  Tegning  og  Composition, 
men  uden  det  individuelle  Liv,  som  forst  gjør  os  Konst- 
værkerne  saa  kjære,  og  uden  det  nationale  Præg,  som  vi 
her  saa  gjerne  vilde  se. 

Se  vi  hen  paa  den  store  sorte  Marmor-Kamin  i  den 
sydlige  Ende  af  Salen,  saa  træde  endelig  Gestalter  af 
den  gamle  Gudelære  os  i  Mode..  Føbus  og  Luna,  støbte 
Sølvbilleder  omtrent  i  naturlig  Størrelse,  hvile  her  paa 
Siderne  af  den  gjennembrudte  Fronton,  og  imellem  de 
tvende  Guddomme,  som  tydeligst  afmaale  os  Tidens  Løb, 
spinde  Pareerne  Livets  Traad.  Disse  Gudinder  sidde  i 
Nischen  over  Frontenen;  de  ere  ogsaa  af  Sølv  saa  vel 
som  Jupiters  Ørn,  der  øverst  udbreder  sine  Vinger. 

Vi  kaste  et  flygtigt  Blik  paa  de  tre  colossale  Messing- 
Lysekroner  med  deres  Billedrigdom  og  paa  de  smukke 
Sølvornamenter  og  udstukne  Sølvplader,  der  smykke  Por- 
talens tre  Ibenholts  Colonner  og  Balconen  oven  paa  dem 
for  et  lille  Orchester.  Længere  dvæle  vi  ved  Credenz- 
bordet,  thi  det  morer  os  at  se  den  Sindrighed  og  den 
bizarre  Stræben  efter  Originalitet,  som  de  store  Bægere 
og  Velkomster*)  give  os  saa  mange  Exempler  paa,  og 
derpaa  forlade  vi  den  store  Sal,  der  ene  er  i  Stand  til 
at  give  os  et  Totalindtryk  af  hele  Slottets  Herlighed,  for 
at  gaa  ned  til  Kirken.  Det  stoder  os  maaske  at  se 
Kirke  og  Dansesal  saa  nær  ved  hinanden;  men  naar 
Slotskapellet  ej  kan  faa  en  isoleret  Beliggenhed,  vil  det 
næppe  kunne  undgaaes,  at  det  paa  en  eller  anden  Maade 
kommer   i  en  Berøring   med   det   profane  Liv,    som  ellers 


*)  Ogiers  danske  Reise  i  1634  fremhæver  træffende  den  Tids  Vir- 
tuositet i  at  drikke.  —  Die  Ambraser  Samlung  von  Primisser 
p.  222  giver  gode  Bidrag  til  Drikkekarrenes  Charakteristik. 

ikke  kunde  billiges,  og  ved  Dansesalen  maa  vi  ej  forstaa 
det,  som  vi  nu  kalde  Balsal.  Den  var  ej  alene  bestemt 
til  selskabelig  Dans,  som  desuden  dengang  havde  en 
mere  adstadig  Charakter  end  nu,  men  ogsaa  til  Opførelse 
af  Komedie  og  mimiske  Danse,  og  selv  alvorlige  Hand- 
linger, som  Brudevielse,  foretoges  i  den. 

Den  store  Kirkedør,  som  ligger  Alteret*)  nærmest, 
ville  vi  ikke  gaa  ind  ad;  heller  vælge  vi  den  mindre  an- 
selige Indgang  paa  højre  Haand  af  Klokketaarnet;  thi 
den  fører  os  til  Forhallen,  hvis  lave  Korshvælving  støtter 
sig  i  Midten  paa  polerede  Marmorsøjler.  Vi  træde  gj en- 
nem  de  tvende  Buer,  som  forbinde  den  med  Skibet,  ind 
imellem  Arcaderne ,  der  omgive  dette ,  og  Blikket  stiger 
med  en  friere  Følelse  op  til  den  høje  Hvælving.  Pillerne, 
som  bære  de  øverste  Buer,  staa  ranke  og  alvorlige  foran 
det  klare  Lys,  som  strømmer  ind  gjennem  Højkirkens 
spidsbuede  Vinduer**)  og  spiller  saa  smukt  mellem 
Buerne  og  paa  de  gyldne  Frugtklynger,  der  smykke  de 
betydningsfulde  Kors  midt  i  Hvælvingskappernes  frem- 
springende Forbindinger***).  Intet  forstyrrer  her  det 
Heles  skjønne  Indtryk;  Stedets  hellige  Bestemmelse  maa 
have    gjennemglødet   Konstneren   til    at   vise    sig   som   en 


')  Nu  Thronen  nærmest,  thi  Alter  og  Prædikestol  ere  flyttede  fra 
deres  Plads,  ?aa  vel  som  den  kongelige  Stol.  Kirkens  sydlige 
Ende  modtog  alt  Forandringer  under  Christian  den  Femte,  da 
han  spærrede  det  midterste  Vindue  paa  Omgangen  og  lod  dette 
Parti  af  den  indrette  til  et  Ordens-Kapel,  hvori  den  kongelige 
Throne  sattes  foran  det  spærrede  Vindue. 

")  Det  er  det  eneste  Sted,  hvor  Spidsbuen  er  anvendt. 

*")  Hvad  de  ældre  tyske  Bygmestere  kaldte  »die  Reihungen«  og  de 
nyere  »die  Gurtbogen«.  Det  er  de  Baand,  der  ere  sammenføjede 
af  hugne  Sten,  hvis  Fuger  ere  skaarne  efter  Stensnittet,  og  paa 
hvis  Construction  Hvælvingens  Sikkerhed  beror. 

ikke  uværdig  Ætling  af  hine  ældre  Bygmestre,  hvis  Kirker 
staa  som  uforgængelige  Minder.  Og  dog  er  her  ingen 
Efterligning  af  den  gamle  tyske  Kirkestil;  her  er  ikke 
denne  alvorlige  Majestæt  og  gribende  Vemod;  men  rolig 
Klarhed,  mild  Alvor  hersker  her,  og  en  vis  barnlig  Følelse 
af  det  Høitidelige  gjennemtrænger  os,  lig  den,  vi  saa  ofte 
have  havt  som  Yngre,  naar  Orgelet  præluderede  eller 
ledsagede  Chorsangen,  medens  Præsten  i  sin  Messehagel 
stod  for  Alteret  med  de  brændende  Kjerter.  Dette  Skib, 
hvis  lange  Sidearcader  smukt  ere  benyttede  til  lige  saa 
mange  rigt  prydede  Indgange  til  de  lukkede  Stole,  og  i 
hvis  sydlige  Ende  Sølvaltret  blinker  mellem  de  to  dunklere 
Buer,  der  føre  ind  til  Skriftestolen  bag  ved  det,  omgives  paa 
de  tre  Sider  af  Hojkirken,  der  danner  en  herlig  Omgang, 
hvis  Buer  hæve  sig  luftigen  op  mod  Hvælvingen.  Staa 
vi  nu  ved  Alteret  og  se  hen  imod  den  nordlige  Ende, 
saa  er  det ,  som  om  Orgelet  hang  ud  over  de  tvende 
kongelige  Kirkestole,  der  ligge  over  Forhallen  og  commu- 
nicere  med  Omgangen.  Naar  Solen  sender  sine  sidste 
Straaler  ind  i  Kirken,  da  luer  den  nordlige  Hvælvings 
Guld  og  Orgelets  blanke  Piber  og  brogede  Billedpragt, 
som  om  en  Vision  lyste  ned  i  Lavkirkens  Dæmring. 

Hvad  der  saa  meget  bidrager  til  at  stemme  Sindet  i 
dette  Kapel*),  er  den  Behagelighed,  hvormed  man  befinder 
sig  derinde.     Paa  Gulvet  slutter  det  ikke  store  Rum  sig 


*)  Maaske  gaar  det  lidt  for  meget  over  i  Charakteren  af  et  prægtigt 
Galleri,  da  det  ikke  har  noget  Chor,  men  blot  et  Alter,  og  som 
Kapel  heller  ikke  behovede  den  bestemtere  Afsondring  af  hint 
fra  det  egentlige  Skib.  Dog,  Intet  hindrer  os  i  at  betragte  hele 
Kapellet  som  et  Chor,  hvis  mægtige  Langhas  aldrig  er  blevet 
fuldført. 

saa  fortroligt  om  os;  de  spærrede*)  Buer  forhinde  sig 
nøjere  med  deres  Piller  og  udgjore  med  disse  ligesom  et 
fortløbende  Fodstykke,  der  ved  sin  Modsætning  giver 
Omgangens  Piller  og  Buer  Udseendet  af  en  langt  større 
Lethed  og  Frihed.  Sandstens  Kvadre  danne  Pillerne, 
men  kun  hveranden  af  dem  bære  Korshvælvingens  Hoved- 
buer. Mellemrummene  deles  igjen  i  to  Buer,  der  hvile 
paa  smallere  Piller,  og  herved  faar  baade  det  Hele  mere 
Fasthed  og  Kirken  et  større  og  rigere  Udseende.  Deco- 
rationen  paa  deres  Forsider  med  smaa  Marmorcolonner, 
der  ere  complet  forsynede  med  Pjedestal,  Architrav  o.  s.  v. 
kan  ej  undgaa  at  blive  tung  og  smaalig;  men  smuk  er 
den  Maade,  hvorpaa  man  har  orneret  deres  Sideflader, 
ved  at  udføre  Ziraterne  i  et  fordybet  Relief,  saa  at  Fla- 
dens Contour  ej  afbrydes,  men  vel  dens  Ensformighed 
ophæves.  Den  matte  Forgyldning,  som  disse  Ornamenter 
have  faaet,  giver  dem  desuden  en  elegant  Charakter. 
Detaillerne  af  Decorationen  ville  i  øvrigt  næppe  tilfreds- 
stille os.  Sculpturarbejderne,  som  Apostelstatuerne  mellem 
de  smaa  Colonner,  Relieffigurerne  i  de  nederste  Bue- 
hjørner, og  Genierne  af  Stuk  i  Hvælvingskapperne,  savne 
endog  praktisk  Fortjeneste  i  en  højere  Grad,  end  Billighed 
kunde  forlange  ;  de  smaa  Træfigurer  paa  Stoledørene 
røbe  tvært  imod  en  Færdighed  i  at  behandle  Materialet, 
der  gaar  over  til  Skjødesløshed  og  Uforsvarlighed.  Det 
indlagte  Arbejde  i  Træ  er  derimod  mesterligt:  de  sim- 
plere Ornamenter  af  Lovværk  og  Linier  fremvise  altid 
Afvexling  og  Rigdom,   undertiden   endog   særdeles  smag- 


Ved    Stoleduren e      Kongens   Stol.    der   er  af  kostbare  Træsorter 
med  Vinduer  af  Spejlglas,  træder  noget  frem  foran  Buen. 

fulde  Mønstre,  og  ikke  sjældent  er  Indlægningen  saa  ren 
og  utvungen,  at  en  Malers  Pensel  ej  behovede  at  undse 
sig  derved. 

Valget  af  Ærnner  har  den  samme  Mangel  paa  Enhed 
og  Betydning,  som  vi  alt  oftere  have  bemærket,  men  her 
bliver  den  i  en  højere  Grad  folelig.  I  Reliefferne  og  de 
smaa  Billedstøtter  over  Buerne  og  paa  Stolene  staa 
Venus  og  Diana,  Samson  og  Judith,  Ceres  og  Bacchus, 
den  hellige  Sebastian  og  den  store  Christoffer,  Sibyller 
og  Apostler  i  uforstyrret  Samdrægtighed  og  ledsages  af 
en  hel  Skare  allegoriske  Figurer,  der  skulle  forestille 
moralske  Egenskaber,  Sandserne,  Verdensdelene  og  — 
enkelte  musikalske  Instrumenter.  Derimod  ere  Omgan- 
gens sorte  Marmortavler  med  gyldne  Skriftsteder  en  værdig 
og  charakteristisk  kirkelig  Prydelse. 

Vi  kunde  vente,  at  Alter,  Prædikestol  og  Daab  ej 
savne  den  kostbare  Udsmykning,  som  vi  ere  vante  til  at 
finde  i  dette  Slot,  og  vor  Forventning  overtræffes  snarere, 
end  den  skuffes.  Det  er  en  heldig  Tanke,  at  sætte 
Christus  mellem  de  4  Evangelister  i  Nischerne  paa  Præ- 
dikestolens fem  Sider;  disse  støbte  Sølvstatuer  tage  sig 
desuden  fortræffeligt  ud  paa  den  sorte  Ibenholts  Grund, 
og  deres  L'latte,  rolige  Masser  faa  noget  Grandiost  ved 
Siden  af  det  krusede  Arabesksmykke,  der  omgiver  de  ti 
Søjler  af  samme  kostbare  Metal,  som  staa  ved  Siden  af 
Xischerne.  —  I  Altertavlen  have  Forgyldning,  Sølv, 
Perlemoder  og  Ibenholt  forenet  sig  med  Smag  til  et  glim- 
rende Pragtstykke;  men  den  fortjener  i  langt  højere  Grad 
vor  Betragtning,  fordi  den  med  et  veltruffet  Valg  har 
forenet  de  betydningsfuldeste  Optrin  af  Frelserens  Liv  i 
den  værdigste  Cyclus  af  kirkelige  Forestillinger.    Predellen 

viser  os  Nadveren  mellem  Billederne  af  de  4  Evangelister; 
den  egentlige  Altertavle,  der  med  sine  Fløje  og  sine 
Forestillinger  i  Sculptur  minder  os  om  de  gamle  christelige 
Diptyclierr  lader  os  se,  naar  Fløjene  ere  aabnede,  Frelseren 
anklaget,  korsfæstet,  begravet.  Den  mellemste  af  disse 
Forestillinger  er  sammensat  af  Frelserens ,  Maries,  Jo- 
hannes', Magdalenes  og  de  tvende  Forbryderes  fritstaaende 
Billeder,  og  en  Baggrund  i  drevet  Relief.  De  to  andre 
Forestillinger  ere  blot  i  Relief.  Frontonen  over  Alteret 
indeholder  Christi  sejrende  Opstandelse  under  Faderens 
velsignende  Højre,  og  de  støbte  Billeder  af  de  halvt  sovende, 
halvt  forfærdede  Vægtere  gruppere  sig  ret  livfuldt  paa 
Gesimsen  over  Altertavlen. 

Men  dette  er  kun  Indholdet  af  Hovedforestillingen. 
Predellen  og  de  tvende  smaa  Sidefløje  med  Evangelist- 
billederne lade  sig  aabne  og  nu  sees,  dels  i  ophøjet  Ar- 
beide,  dels  i  udstukne  Plader,  Optrin  af  Jesu  Barndom 
og  Manddom;  de  ydre  smalle  Sider  af  hele  Altertavlen 
ere  indlagte  med  udstukne  Sølvplader,  og  her  optræde 
Profeter  og  Apostle.  Christus'  Forjættelse  og  Forkyn- 
delse, de  varslende  Begivenheder  i  hans  tidligere  Alder, 
hans  blodige  Lidelse,  hans  Alt  besejrende  Frelserkraft 
staa  her  for  os,  for  at  vække  og  opfylde  vor  Sjæl  med 
de  alvorligste  og  de  dybeste  Tanker. 

Naar  vi  lukke  Alterflojene  se  vi  tvende  Basrelieffer 
paa  deres  udvendige  Side:  Johannes  den  Døbers  Hals- 
huggelse  og  den  hellige  Sebastians  Martyr-Død.  Disse 
Forestillinger  synes  at  antyde  en  anden  Bestemmelse  for 
dette  Alter,  end  at  staa  i  et  protestantisk  Slotskapel. 
Intet  er  almindeligere,  end  at  finde  de  Helgener  eller 
bibelske     Personer     udvendig     afbildede     paa     katholske 

Altertavler,  der  paa  en  eller  anden  Maade  stode  i  For- 
bindelse med  det  hellige  Sted,  der  skulde  prydes,  eller 
med  den  fromme  Giver.  Den  Mængde  Skuffer,  som 
findes  anbragte  i  dette  Alter,  selv  paa  dets  Bagside, 
som  næppe  kunne  have  anden  Hensigt  end  Reliqviers 
Opbevarelse,  taler  ogsaa  imod  dets  oprindelige  Bestemmelse 
til  luthersk  Brug. 

Arbejderne  ere  fortræffeligt  udførte ,  og  skulde  vi 
maaske  ved  en  nøjere  Betragtning  finde,  at  technisk  Vir- 
tuositet dog  har  en  betydelig  Overvægt  over  det,  som  vi 
kunde  kalde  en  ægte  Konstner-Behandling,  saa  maa  vi 
tillige  indrømme,  at  den  Alvor,  som  disse  Forestillinger 
ej  kunne  undvære,  ikke  savnes ,  lige  saa  lidt  som  en  vis 
Xethed  og  Zirli^bed  i  alle  Formerne.  Det  er  desuden 
ikke  Værker  af  selvstændige  Konstnere,  som  vi  her  be- 
tragte; det  er  kun  Efterligninger  af  samtidige  yndede 
Mesteres  Arbejder ,  udførte  af  vel  øvede  Guldsmede. 
Men  der  hører  ikke  saa  Lidet  til ,  efter  Tegning  eller 
Kobberstik,  at  levere  saadanne  Arbejder  i  Relief  og  i 
fritstaaende  Figurer. 

En  lille  Vindeltrappe  furer  os  op  paa  Omgangen. 
livis  Piller  mellem  Vinduerne  beklædes  af  større  og 
mindre  Malerier,  lutter  Compositioner  af  Biblen,  og  der- 
iblandt Arbejder  af  berømte  Mestere,  f.  Ex.  Rottenhammer 
og   Salvator   Rosa*).       Tvende    Orgelværker    staa    ogsaa 


*)  Denne  Mesters  Arbeide:  Jonas,  der  prædiker  for  Niniviterne.  er 
nu  i  det  kongelige  Galleri  paa  Christiansborg.  Rottenhammers 
Composition:  Moses,  der  lader  Kobberslangen  oprejse,  indtager 
endnu  sin  Plads  Berg  siger  udtrykkelig .  at  Gangen  var  prydet 
•  med  mange  kostbare  Malerier,  i  hvilke  allehaande  gejstlige 
Historier  ere  afbildede  efter  Naturen«;  men  disse  Udtiyk  har  han 
næppe  brugt  i  den  Mening,  hvori  vi  vilde  tage  dem.    Cirro  Ferris 

lier,  det  ene  udmærket  ved  sin  Kostbarhed,  da  det,  for- 
uden anden  Prydelse,  smykkes  af  Musernes,  dels  støbte, 
dels  drevne  Sølvbilleder;  det  andet  mærkeligere  ved  sin 
Fortrinlighed  og  som  en  Gave  fra  Landgreven  af  Hessen 
til  Christian  den  Fjerde*). 

Omgangen  ender  foran  de  tvende  »Kirkestole«  under 
Orgelet.  Stolen  til  højre  er  saa  interessant,  at  vi  maa 
bese  den,  inden  vi  forlade  Kirken.  Det  er  et  lille, 
temmelig  lavt  Værelse,  men  saa  rigt  og  tillige  saa  nyde- 
ligt decoreret,  at  det  i  sin  Art  vanskelig  finder  sin  Lige. 
Aarstallene  1619,  20,  21,  der  findes  signerede  paa  dets 
forskjellige  Konstværker,  og  en  Notice  i  Christian  den 
Fjerdes  Skrivekalender  for  1620**)  bestemme  os  Tiden, 
da  det  blev  færdigt,  og  det  smukke  Sølvalter***)  paa 
det  ene  Marmor-Bord  og  den  opslaaede  Bibel  paa  det 
andet  sige  os  dets  Bestemmelse  til  stille,  ensom  Andagt. 


Arbejde  [David  afslaar  at  bruge  Sauls  Rustning  mod  Goliath], 
ogsaa  nu  i  det  kongelige  Galleri,  kunde  dog  først  være  kommet 
her  under  Frederik  den  Tredie ,  og  denne  Konges  Navnetræk 
findes  ogsaa  paa  flere  af  Rammerne,  saa  han  maa  have  havt 
Del  i  den  nuværende  Decoration.  De  tre  store  Arbejder  af  P.  An- 
dersen: Bebudelsen,  de  hellige  tre  Konger  og  Korsfæstelsen,  ere 
vel  tildels  endog  først  fra  Christian  den  Femtes  Tid.  Rimeligvis 
falde  disse  Berigelser  af  Malerier  sammen  med  Bortflytningen  af 
de  tvende  Orgeler,  som  Adam  Berg  beskri\er  omstændelig,  og 
som  bedst  kunne  have  staaet  paa  den  Del  af  Galleriet,  hvor  nu 
Andersens  Billeder  hænge,  da  her  er  færre  Vinduer. 

*)  Sølvorgelet  existerede  ikke  mere  i  Thurahs  Tid;  det  Orgel  af 
Esaias  Compenius  1616,  som  af  barn  beskrives  i  Riddersalen, 
synes  at  være  det  samme,  som  det  her  af  Rerg  angivne.  Berg 
omtaler  intet  Orgel  i  Riddersalen,  og,  efter  hans  Charakter,  kan 
dette  næppe  være  en  Følge  af  Forglemmelse. 

**)  Nyerups  Rejseiagttagelser,  4.  508:  »17  Dec  gav  jeg  Peter  Isak 
1lj'jG  Rdlr.  in  Spec.,  som  var  den  sidste  Rest  for  det  Malværk, 
som  kom  i  mit  Kammer  paa  Fredr.« 

***)  Det  staar  nu  i  det  oldnordiske  Museum. 


205 

At  denne  her  har  været  holdt  til  enhver  Tid,  derom  vidner 
Sølv -Lysekronen  under  Loftet,  og  et  Maleri  tæt  ved 
Vinduet  giver  os  et  smukt  Bidrag  til  at  lære  Kongens 
levende  religiøse  Følelse  at  kjende.  Det  forestiller  Synet, 
han  havde  paa  Rothenburg ,  og  er  altsaa  en  Del  senere 
udfort  end  de  øvrige  Malerier  herinde.  Kongen  knæler 
med  foldede  Hænder  foran  Christus,  der  aabenbarer  sig  i 
Skyerne.  Han  er  blot  iført  et  Ligklæde,  men  der  er 
tydelige  Spor  af  at  han  oprindelig  har  været  fremstillet 
i  kongelig  Dragt  med  Scepter  og  Krone  foran  sig.  En 
saadan  Forandring  i  denne  Fremstilling  kunde  vel  næppe 
ske  uden  ifølge  Kongens  egen  Villie. 

Væggene  rundt  om  os  ere,  fra  Loftet  til  Gulvet, 
skjulte  med  Malerier,  udførte  paa  Kobberplader  af  ens 
Størrelse  og  regelret  fordelte  i  den  smukke  Indfatning  af 
indlagt  Træ.  Stoffet  til  disse  Billeder  er  hentet  fra  det 
nye  Testamente,  ej  alene  af  Jesu  Liv,  men  ogsaa  af  hans 
Lignelser.  Valget  lider  tildels  af  samme  Brøst,  som  saa 
mange  kirkelige  Konstværker,  at  man  mere  har  taget 
Hensyn  til  Handlingens  Vigtighed,  end  til  Muligheden  af 
at  fremstille  det,  som  egentlig  giver  den  sin  Betydning*), 
og  Udførelsen  er  af  ulige  Værd.  Dog  Virkningen  af  det 
Hele  er  lys  og  behagelig,  og  vilde  maaske  være  broget, 
naarikke  det  Rolige,  Dæmpede  i  den  øvrige  Decoration**) 


')  Her  f.  E.  Bryllupet  i  Cana ,  Christus  bespiser  5000  Mænd, 
Pintsefesten. 

**)  Farvevirkningen  af  Træværket  er  alvorlig,  da  det  bestaar  af 
Muskat -Træ  og  Ibenholt,  fint  indlagte  med  lysere  Træarter. 
Colonnerne,  der  bære  Portalerne  over  de  mesterligt  udskaarne 
Døre,  have  Elfenbens  Capitæler.  Blot  i  Loftets  dunkle  Fyldinger 
vare  Sølvornamenter  anbragte,  men  disse  kunde  vel  give  et 
noget  lysere,   dog   ingenlunde,   under  de  herværende  Forhold,  et 

og  i  Belysningen  holdt  Værelset  i  den  Tone,  som  ene  er 
passende  for  det.  Der  er  noget  eget  Tiltrækkende  i 
disse  Arbejder,  skjøndt  vi  forgjæves  vilde  søge  Højhed 
eller  Dybde  i  dem;  thi  Stræben  efter  malerisk  Effect, 
eller  Lyst  til  udførlig  at  fremstille  Rummet  med  det 
smukke  Spil  af  Lys  og  Skygge,  eller  en  kjær  Omstæn- 
delighed i  Angivelsen  af  alle  de  mindre  væsentlige  Dele, 
har  som  oftest  rent  fortrængt  den  alvorligere,  historiske 
Charakter,  men  tillige  med  den  ogsaa  det  ensformige  Snit 
af  Menneskeformerne  efter  et  bestemt  System,  der  har 
trættet  os  i  mange  af  de  ellers  agtværdige  Arbejder,  baade 
i  Maleri  og  Sculptur,  som  vi  alt  have  gjennemgaaet.  Del- 
er en  Livlighed  udbredt  over  disse  Stykker,  som  let 
bringer  os  til  at  glemme  Opgavens  Natur  for  uforstyrret 
at  glæde  os  nogle  Øjeblikke  over  de  klare,  rene  Farver, 
den  glatte,  nydelige  Pensel,  den  smagfulde  Routine  i  mange 
Partier  af  Compositionen  i  Adrian  v.  Nieulandts  Ar- 
bejder*). Og  hvor  mesterlig  er  ikke  den  perspectiviske 
Gjennemsigt  af  Templet,  den  omhyggelige,  saa  vel  for- 
staaende  Udforelse  af  enhver  Detail  i  Werner  von  Valkert  s 
Farisæeren  og  Tolderen!  —  Af  alle  de  Konstnere,  som 
her  have  arbejdet,  er  vist  nok  Peter  Lastman**)  den, 
der  har  havt  det  rigtigste  Begreb  om  Historiemaling. 
Der  er  Fylde  i  hans  Composition  og  Alvor  og  Betydning 


muntrere  Udseende.     Lyset  falder   kun   gjennem  et  Vindue,    der 

sidder  tæt  ved  Indgangen  til  Kirken,  saa  at  Vinduesvæggen  stedse 

kaster  en  stor  Slagskygge. 
*)  Mariæ   Besøg  hos  Elisabeth,    Fremstilligen   i  Templet,    Christus 

i    sit   tolvte    Aar    samtalende    med    de    Skriftlærde,    Bryllupet   i 

Cana,  o.  fl. 
**)  Af  ham  er  der:  de  hellige  tre  Konger,  Christus  velsigner  de  smaa 

Børn,  Gangen  til  Golgatha. 

i  mange  af  hans  Hoveder  og  Bevægelser,  og  han  har 
forstaaet  at  frembringe  Effect,  naar  det  var  fornødent, 
men  han  mangler  aldeles  Sands  for  Udtrykket  af  Skjonhed 
og  Værdighed,  og  han  er  lidt  for  redebon  til  i  sine  Ar- 
bejder at  fortælle  Beskuerne  om  sit  Ophold  i  Rom. 

Vi  kunne  ikke  forlade  dette  venlige  Andagtskammer, 
uden  at  betragte  de  smukke  Borter  af  Glasmalerier,  der 
omgive  hvert  enkelt  af  Vinduets  Krystal-Ruder.  Vi  have 
saa  Lidt  af  denne  Konstart  her  i  Landet,  saa  vi  ikke 
kunne  danne  os  noget  klart  Begreb  om  den  magiske 
Virkning,  som  derved  kan  frembringes.  Disse  nydelige 
smaa  Billeder  af  det  gamle  Testamentes  patriarchalske 
Skildringer,  udforte  af  øvede  hollandske  Mestre,  ville  i 
alt  Fald  kunne  vise  os,  hvor  let  og  zirligt  der  lod  sig 
arbejde  i  dette  Fag. 

Naar  vi  atter  ere  komne  ud  i  Slottets  anden  For- 
gaard,  ville  vi  vende  os  til  højre  og  gaa  igjennem  den 
nærmeste  Port  paa  Slotsherrens  Bolig;  vi  komme  da 
ind  paa  den  lan^e  smalle  Ridebane.  Søen  skiller  den 
med  en  smal  Arm  fra  Slottets  vestlige  Sidefløj ,  hvis 
Facade  i  denne  Nærhed  har  et  Udtryk  af  Alvor  og 
Storhed,  som  ingen  anden  af  Slottets  Sider,  en  Virkning 
af  dens  høje  spidse  Kirkevinduer  og  af  dens  betydelige 
Masse,  der  ej  afbrydes  ved  nogen  Udbygning.  Den  lange 
temmelig  lave  Bygning  til  venstre  af  Ridebanen  er  den 
kongelige  Stald,  og  det  lille  Hus  af  brændt  Sten,  der 
ligger  tæt  op  til  Slotsherrens  Vaaning,  er  det  saakaldte 
Judicér  Hus.  Naar  der  holdes  Ringrenden,  saa  er  det 
Pladsen  for  de  udvalgte  Dommere,  der  skulle  tilkjende 
Belønningerne.  Derfor  er  det  vel  ogsaa,  at  denne  Portal, 
der   som   et   Slags    Æreport    spænder    over    hele   Breden 

og  rimeligvis  brugtes  ved  Caroussellerne ,  staar  nær- 
mere denne  Ende  af  Banen  end  den  modsatte.  Den  er 
af  Sandsten  og  rigt  decoreret  med  Gudebilleder.  Ret 
betydningsfuldt  smykkes  Frontonerne  over  de  to  smaa 
Sidebuer  med  Nereider  og  Tritoner,  der  bringe  Koraller 
og  Perlesmykker. 

Den  smukke  Bygning ,  som  lukker  Banen  for  den 
anden  Ende  og  forbindes  med  Slottets  nordvestlige  Hjørne- 
taarn  ved  en  to  Etagers  Løngang,  der  hviler  paa  fire 
Kampestens  Piller  i  Søen,  er  Audients-Huset.  Saa  vel 
Huset  som  Løngangen  ere  af  lutter  Sandstens  Kvadre, 
prydede  med  udsveifet  Gavl,  med  Gesimser,  Colonner, 
Festons  og  Billedstøtter.  Især  er  Decorationen,  der  om- 
fatter Porten  og  de  to  Døre  til  Stue-Etagen,  overordentlig 
rig  og  danner  en  pompøs  Triumfbue.  Foran  Nischerne 
mellem  dens  Colonner  staa  Billedstøtter  af  romerske 
Krigere;  Musernes  Statuer  sees  oven  paa  Bjælkeværket, 
og  i  Frontonen  er  et  stort  Basrelief  med  Mars  og  Venus, 
omgivne  af  Genier  og  glimrende  af  Forgyldning.  Denne 
Bygning  rummer  i  audet  Stokværk  kun  en  eneste  Sal, 
Audientsgemakket,  hvis  udskaarne  og  forgyldte  Loft,  Gulv 
af  Marmorfliser  og  Vægge  beklædte  med  kostelige  Male- 
rier, stiller  det  ved  Siden  af  Slottets  øvrige  Pragtværelser. 
Ved  Løngangen,  der  paa  sine  Vinduespiller  har  udskaarne 
og  malede  Hjortehoveder,  og  ved  Taarn-Runddelen  staar 
dette  Gemak  i  Forbindelse  med  Sommersalen. 

De  smaa  Værelser  paa  begge  Sider  af  Porten  i 
Stue-Etagen  indeholde  ingen  Pragt;  de  ere  bestemte  til 
Kongens  Yndlingssyssel:  mechaniske  Arbeider.  Konstige 
Instrumenter,  alle  Slags  Værktøj  og  Drejerlad  træde  her 
i  Stedet  for  kostbare  Tapeter  og  Prydelser  af  ædelt  Metal. 

Vi  behøve  ikke  at  gaa  ret  mange  Skridt  fra  denne 
Bygning  hen  ad  Vejen  til  Fredensborg,  for  endnu  engang 
at  kaste  et  Blik  over  hele  den  nordlige  Side  af  Slottet 
og  derpaa  forlade  det.  Idet  vi  nu  atter  lade  Øjet  glide 
hen  over  Bygningen  og  modtage  det  stærke  Indtryk,  som 
den  efterlader  sig,  bliver  tillige  vor  Opmærksomhed  vakt 
for  alle  de  Besynderligheder,  alt  det  Blandede  i  denne 
Architektur,  der  rigtig  nok  forhøjer  dens  maleriske  Virk- 
ning, men  tillige  synes  at  give  Vilkaarlighed  et  friere 
Raaderum,  end  Konstens  eget  Tarv  vil  kunne  tillade. 
Det  vilde  derfor  maaske  ikke  være  overflødigt,  i  Korthed 
at  udvikle  denne  Stils  Herkomst  og  Væsen. 

Hundrede  Aar  førend  Frederiksborg  anlagdes  af 
Christian  den  Fjerde,  herskede  den  saakaldte  tyske  Stil*) 
i  alle  Landene  Nord  for  Alperne.  Vi  skulle  blot  her 
berøre  denne  Bygningsmaades  techniske  Side.  Dens 
Hovedopgave  var,  saaledes  at  bedække  Rum  af  en  bety- 
delig Udstrækning  i  alle  Retninger,  at  det  indvendig 
blev  saa  frit  og  tilgængeligt  for  Lyset,  som  muligt,  ud- 
vendig ikke  robede  Midlerne,  hvorved  denne  Hensigt  var 
opnaaet,  paa  en  upassende  Maade.  Den  techniske  Van- 
skelighed laa  derfor  ej  alene  i  den  sikre  Forbindingsmaade 
og  den  nøjagtige  Fordeling  af  de  trykkende  og  bærende 
Kræfter,  men  ogsaa  i  den  Sindrighed,  hvormed  disses 
Tyngde  maatte  sammensmeltes  med  Letheden  i  de  mellem 
dem  liggende  Partier,  for  at  ej  de  enkelte  Dele  skulde 
staa  som  et  nøgent  Skelet,  men  tvært  imod  forbinde  sig 


*)  D.  e.  den  gothiske,  som  man  nu  plejer  at  kalde  den,  efterat  man 
selv  i  Tyskland  har  erkjendt,  at  hint  Navn  er  unøjagtigt,  og  at  det 
ikke  er  i  Tyskland,  men  i  Nord-Frankrig,  at  den  først  træder  os 
i  Møde.     U.  A. 

Høyens  Skrifter.     I.  14 

til  et  stort,  harmonisk  Helt.  Ticlligen  havde  man  derfor 
i  denne  Stil  opnaaet  en  beundringsværdig  Færdighed  i  at 
svække ,  ja  rent  borttage  det  Plumpe  og  Døde  i  store 
ensformige  Masser,  og  ved  Afbrydninger,  Udsveifninger, 
Udhulinger  og  Gjennembrydninger  give  dem  Udseendet  af 
Zirlighed  og  Mangfoldighed,  uden  dog  derfor  at  betage 
dem  det  Skjønne  i  Virkningen  af  deres  Størrelse.  Huggen 
Sten  var  det  Materiale,  hvorved  man  fuldstændigst  kunde 
opnaa  det  angivne  Maal,  og  den  uendelige  Afvexling  i 
Formerne  af  de  Stenflader,  som  paa  det  Nøjagtigste 
skulde  sammenføjes,  fordrede  lang  Øvelse  under  ved- 
holdende Flid  og  Opmærksomhed;  thi  Arbejdet  var  van- 
skeligt og  Læremethoden  indskrænket  til  praktisk  An- 
visning og  Indprægen  af  enkelte  geometriske  Grundregler. 

Stenhuggeren  maatte  altsaa  blive  særdeles  vigtig  fol- 
den Tids  Bygninger,  og  han  var  det  ogsaa  i  den  Grad, 
at  de  Fleste  af  Middelalderens  Bygmestre  vel  have  be- 
gyndt med  denne  Profession.  Da  Decorationen  var  paa 
det  Nøjeste  knyttet  til  Constructionen,  blev  han  tillige 
ovet  i  at  anvende  sin  Mejsel  til  friere  Former,  og  han  blev 
saaledes  ogsaa  Billedhugger.  Vi  maa  herved  ej  glemme, 
at  Bygningskonsten  havde  udviklet  sig  hurtigere  end 
Sculpturen,  og  at  denne,  i  det  Hele  taget,  endnu  i  det 
15de  Aarhundrede  synes  at  have  havt  sin  største  For- 
tjeneste som  decorerende  Konst*). 

Kirkebygningen  havde  udviklet  den  tyske  Stil,  men 
at  den  ogsaa  heldigt  lod  sig  anvende  paa  andre  offentlige 
Bygninger,  derpaa  haves  talrige  Exempler.  Synes  den  at 
vise  sig  i  en  mindre  fuldendt  Form  paa  Borgene,  saa 
maa  vi  erindre,  at  selv  de  prægtigste  af  disse  kun  tillode 


*)  Her  er  blot  Tale  om  Landene  Nord  for  Alperne. 

den  at  anvendes  stykkevis.  Nogle  Sale,  et  Kapel,  en 
Hovedtrappe*)  vare  de  Partier,  hvor  Konsten  fik  Lov  til 
at  bevæge  sig  friere. 

Med  det  16de  Aarhundrede  kom  et  nyt  Liv.  Tyske 
Konstnere  havde  fra  gammel  Tid  været  vante  til  at  besøge 
Italien,  og  Alperne  kunde  ikke  skjule  den  Glorie,  som 
dannende  Konst  havde  udbredt  over  dette  Land.  Men 
her  havde  alt  i  et  Seculum  Architekturen  arbejdet  sig 
frem  i  en  ny  Retning;  den  Indflydelse,  som  den  tyske 
Stil  havde  udøvet,  var  tilintetgjort,  og  med  Sindighed  og 
Held  havde  man  søgt  at  anvende  de  Principer ,  som  de 
tilbageblevne  antike  Monumenter  udtalte,  paa  de  Forhold, 
som  et  forandret  offentligt  og  privat  Liv  gjorde  nødven- 
dige. Den  nye  Stil  indtog  ved  sin  behagelige  Virkning, 
sin  skjønne  symmetriske  og,  som  det  syntes,  let  anvende- 
lige Anordning  og  ved  den  fortræffelige  Lejlighed,  som 
den  frembød  til  at  indfore  en  ny,  højst  malerisk  Deco- 
rationsmaade.  De  hjemvendte  Malere,  Billedhuggere, 
Guldsmede  forsømte  derfor  heller  ikke  at  benytte  sig  af 
den  ved  enhver  Lejlighed,  som  deres  Arbejder  gav  dem; 
den  fandt  Bifald,  og  i  kort  Tid**)  havde  den  fortrængt 
den  ældre,  ærværdige  tyske  Stil,  som  den  moderne  Konst 
skylder  saa  meget. 

Dog  denne  Fortrængen  var  mere  tilsyneladende  end 
virkelig.     Decorationen  var  ny,    Constructionen  blev  den 


*)  Altid  Vindeltrapper,  thi  de  indtage  mindst  Plads,  og  man  var 
engang  vant  til  dem.  Imidlertid  forstod  man  at  give  dem  en 
ret  bekvem  Stigen  og  en  smuk  Decoration.  Selv  nogle  af  de 
største  italiænske  Bygmestre  have  benyttet  Vindeltrappen  til  Pragt, 
som  Bramante  og  Vignola. 
**)  Hvad  der  endnu  er  tilbage  af  Frederik  den  Førstes  Bygning  paa 
Slottet  Gottorp,  er  i  den  tyske  Stil.  Hesselager  Gaard  i  Fyen,  der  er 
opfort  1538,   viser  derimod  den  nye  Bygnings maades  Indflydelse. 

14* 

gamle,  og  Korshvælvinger,  Piller,  Taarne,  Vindeltrapper, 
Spidsgavle  o.  s.  v.  vedbleve  endnu  i  mer  end  et  Aar- 
hundrede  at  være  Yndlingsgjenstande  for  Architekterne. 
I  den  antike  Bygning  vare  Fordringerne  saadanne,  at 
selve  Constructionens  Hovedled  (Colonner,  Bjælkeværk 
o.  s.  v.)  i  deres  Grundformer  indeholdt  Motiver,  der  paa 
en  langt  simplere  Maade  lod  sig  uddanne  til  skjønne 
architektoniske  Lemmer,  end  det  kunde  være  Tilfældet 
med  de  samme  Partier  i  den  tyske  Bygning  (Støttepiller, 
bærende  Piller,  Hvælvingsflader),  der  trængte  til  en  ganske 
anden  Mangfoldighed  af  Ornamenter.  Da  nu  altsaa  den 
gamle  Constructionsmaade  vedblev,  saa  fulgte  deraf,  at 
den  nye  Stil  blot  blev  betragtet  som  en  ny  prægtig 
Klædning,  der  maatte  tilskjæres  saa  godt  som  muligt, 
for  at  passe  til  et  Legeme  af  en  ganske  anden  Form  end 
det,  som  den  var  vant  til  at  beklæde.  Som  en  Følge 
heraf  brugtes  kun  Søjler  af  smaa  Dimensioner;  thi  de 
skulde  som  oftest  enten  blot  tjene  til  at  give  Pillen  eller 
Muren  et  rigere  Udseende,  eller,  opstillede  over  hverandre 
i  flere  Rader  og  bærende  prægtige  Frontoner ,  give 
Hovedindgangene,  hvis  Aabninger  beholdt  de  gamle,  smaa 
Forhold,  Omfang  og  Anseelse.  Kransgesimsen  mistede 
sin  kraftige,  charakteristiske  Udladning,  thi  ikke  den, 
men  Spids-Gavlene  med  deres  Statuer  og  smaa  Obelisker 
og  Taarnspirene  skulde  krone  Bygningen.  Gavlfladerne 
bleve  nu  ej  længer  prydede  med  spidsbuede  Niseher, 
eller  deres  Sider  afbrudte  ved  retlinede  Udsnit;  Voluter 
og  Cirkelstykker  traadte  i  Stedet  for  de  sidste,  og  flade 
Pilastre  med  deres  Gesimser  eller  andre  fladt  udførte 
Ornamenter  decorerede  Gavlfeltets  forskjellige  Afdelinger. 
Horizontale  Baand   og  Karnisser   brugtes  nu  i  Stedet  for 

de  verticale  lette  Fordybninger,  hvormed  man  før  bragte 
Afvexling  ind  i  Murfladerne  ;  Festons,  Masker,  Atlanter, 
Billedstøtter  paa  Kragsten  foran  smaa  Nischer  gave  en 
rigelig  Erstatning  for  den  ældre  tyske  architektoniske 
Billedpragt.  Taarnene  lede  mest  ved  denne  Forandring; 
med  deres  Construction  mistede  de  deres  Skjønhed; 
Taarnspirene  af  kobberklædt  Træværk,  inddelt  i  forskjel- 
lige  Stokværk  af  Arcader  med  Reminiscentser  af  italiænsk 
Kuppelbygning  under  de  hoje  Spidser,  røbe  en  smagløs, 
haardnakket  og  blind  Stræben  efter  at  ville  forene  de 
mest  modstridende  Kræfter. 

Denne  voldsomme  Indtrængen  af  et  fremmed  Princip 
skete  paa  en  Tid,  da  den  tyske  Konst  alt  bar  Døden  i 
sig  selv  ved  den  fordærvelige  Stræben,  hvormed  den 
søgte  at  fremtræde  som  et  forstenet  Billede  af  Plante- 
naturen. Selv  under  saa  gunstige  Omstændigheder  fol- 
det Fremmede,  maatte  dette  lade  sig  omdanne  efter  den 
bestaaende  Stils  Tarv;  saa  megen  Kraft  og  Conseqvents 
var  der  endnu  tilbage.  I  en  gunstigere  Tid  havde  en 
forstandig  Indvirkning  af  den  italiænske  Stræben  maaske 
havt  langt  heldigere  Følger,  men  det  16de  Aarhundredes 
alt  gjennemtrængende  Gjæring  lammede  ogsaa  den  raske 
Gang,  som  Konsten  havde  taget  i  dets  Begyndelse.  Ar- 
chitekturen  blev  revet  ud  af  alle  sine  Forhold;  den  nøje 
Forbindelse,  som  havde  hersket  mellem  Bygmesteren  og 
alle  hans  Medarbejdere,  maatte  ophøre  fra  det  Øjeblik 
af  at  Malere,  Guldsmede,  Snedkere  begyndte  at  beskjæf- 
tige  sig  med  den.  Ej  alene  det  virkede  skadeligt,  at 
disse  Konstnere  ikke  altid  havde  fuldkommen  Indsigt  i 
den  architektoniske  Praxis;  ogsaa  den  Maade ,  hvorpaa 
de    anvendte   Former    af    deres   Konstfag   i    Bygningerne, 

maatte  blive  fordærvelig.  Og  ligesom  de  architektoniske 
Former  maatte  underkaste  sig  en  væsentlig  Forandring, 
saaledes  ogsaa  den  Del  af  den  indre  Udsmykning,  som 
beskjæftigede  de  andre  Konstfag.  Religiøs  Dybde  og 
historisk  Kraft  havde  tabt  sig  i  Maleri  og  Sculptur; 
allegoriske  Billeder,  der  laante  deres  Alvor  af  religiøse 
og  moralske  Sententser  og  et  vittigt  Spil  med  Emblemer, 
vandt  nu  mest  Bilfald,  idet  de  knyttede  sig  til  antik 
Costume  og  tik  Nyhed  og  et  tillokkende  Skin  af  Poesi 
og  Lærdom  ved  saa  hyppigen  at  dreje  sig  om  de  Gamles, 
især  Romernes  Mythologi  og  Historie.  Ved  denne  Ned- 
stemning af  de  højere  Fordringer  til  Konsten  fik  den 
virtuosmæssige  Færdighed  i  at  behandle  Stofferne  et  friere 
Spil  og  et  større  Værd,  og  vidste  fortræffeligt  at  benytte 
sig  af  de  Fornemmes  og  Fyrsternes  voxende  Lyst  til 
Konstværker,  der  foruden  artistisk  Fortjeneste  besadde 
reelt  Værd  eller  frapperede  ved  et  nyt  mechanisk  Spil. 
Nurnbergs  og  Augsburgs  Arbejder  i  Guld,  Sølv*),  Bronce, 
Elfenben  og  Træ ;  de  nederlandske  Sculptursager  i 
Marmor  og  Alabaster ,  samt  deres  vævede  og  malede 
Tapeter  vare  søgte  Artikler  overalt,  og  den  stigende 
Søgning  satte  Opfindelses-Evnen  i  Bevægelse  for  at  con- 
struere  nye  Maskiner,  der  kunde  gjøre  Stoffernes  Behand- 
ling lettere  og  forhøje  Arbejdets  nette  Udseende.  Ethvert 
prægtigere  Møbel  gjorde  med  Billighed  Krav  paa  at  gjælde 
som    et    Konstværk**),    medens    Konstværkerne    fra   den 


*)  Den  Konst  at  udstikke  eller  udgravere  Sølvplader,  en  Fortsættelse 
af  Middelalderens  >"iello-Arbejder,  blev  fra  Begyndelsen  dreven  af 
Guldsmede;  men  i  dette  Aarhundrede  dannede  sig  en  ny  Klasse 
af  Konstnere:    Sølvstikkerne. 

**)  Snedkerne  i  Augsburg  vilde  i  det  16de  Aarhundrede  ej  give  sig 
af  med  grovt  Arbejde  i  Bygningerne,  men  betragtede  sig  som 
Konstnere.     v.  Stetten  Augsburgische  Kunstgesch.  Il    p.  36. 

Tid  saa  ofte  ej  kunne  gjælde  for  mere  end  Frembringelser 
af  et  ædlere  Haandværk. 

Det,  som  i  æsthetisk  Henseende  især  charakteriserer 
denne  Tids  Konst  og  tildels  vel  var  en  Følge  af  de  an- 
tydede Tidsforhold,  er  en  vis  Stræben  efter  at  fremstille 
Begrebet  om  Formskjønhed  under  et  System  af  abstracte 
Former ;  denne  Stræben  frembragte  en  Familielighed 
mellem  alle  de  Arbejder,  som  udfortes  af  Koustnerne  fra 
Donaulandet  og  helt  op  til  nord  for  Schelde,  der  først 
i  det  17de  Aarhundrede  veg  for  en  friere,  mere  national 
Tendents  i  Nederlandene.  Det  er  denne  Mangel  paa  In- 
dividualitet, som  vi  have  fundet  saa  trættende  i  en  stor 
Del  af  Konst  værkerne  paa  Frederiksborg,  der  jo,  med  en 
enkelt  Undtagelse,  ere  af  Konstnere,  der  enten  vare  fra 
hine  Egne,  eller  havde  faaet  deres  Dannelse  der.  Endnu 
var  der  alt  for  lidt  almindelig  Sands  og  Interesse  her  i 
Norden  for  den  Virksomhed,  som  gaar  ud  paa  at  for- 
skjonne  Livet,  til  at  man  kunde  vente,  at  den  Varme, 
hvormed  Frederik  den  Anden  og  Christian  den  Fjerde 
dreve  deres  Konstforetagender ,  saa  snart  skulde  bære 
Frugter;  Nederlandene  og  Tyskland,  som  fra  gammel 
Tid  havde  havt  saa  megen  Indflydelse  paa  vor  Cultur, 
maatte  derfor  sende  de  Mænd,  der  skulde  udføre  hine 
Kongers  Forsætter.  Disse  vare  imidlertid,  især  under 
Christian  den  Fjerde,  af  et  saadant  Omfang,  at  det  synes. 
som  om  de  alt  inkomne  Konstnere  ej  vare  tilstrækkelige ; 
Handelsmænd,  som  indførte  saadanne  Artikler,  der  kunde 
tilfredsstille  Kongens  Ønsker,  vare  derfor  velkomne,  og  ved 
Arbejder  af  større  Omfang  gjordes  Bestillinger  i  Udlandet :;  ). 


*)  f.   Ex.    Tapeterne    i   Riddersalen  ,    signerede  :     Carel   v    Mander 
1620.      Han    boede    i    Delft.       Malerierne    i    Kirkestolene    bleve 

Og  det  var  ej  alene  Konstværker,  som  Udlandet  for- 
synede ham  med;  Alt,  hvad  der  paa  nogen  Maade  hørte 
til  Decorationen,  var  kjærkomment,  uagtet  det  ej  mang- 
lede her  paa  Arbejdere,  eller  dem  paa  Beskjæftigelse*). 
I  hans  Skrivecalendere  tinde  vi  Udgifterne  noterede  for 
Tapeter ,  Spejle ,  Sølvlysekroner ,  prægtige  Senge  **), 
Kaminindfatninger  af  Marmor***)  o.  s.  v.,  og  det  vilde 
ej  være  urimeligt  at  formode ,  at  selve  Sølvalteret  i 
Frederiksborg  er  kjøbt  ved  en  Lejlighed.  Den  store 
Lighed,  der  er  imellem  disse  Arbejder,  skjondt  de  vist 
nok  ere  udførte  af  forskjellige  Konstnere  og  paa  forskjel- 
lige  Steder,  ville  vi  bedst  kunne  overbevise  os  om  ved  at 
sammenligne,  hvad  der  endnu  findes  paa  Frederiksborg, 
med  de  enkelte  smukke  Arbejder  fra  samme  Tid,  der 
findes  i  Museet  og  paa  Rosenborg  Slot. 

Det    i    den    danske    Konsthistorie     saa    interessante 


besørgede,  som  vi  alt  have  sét,  af  den  hollandske  Consul  Peter 
Isacs  i  Helsingør. 

*)  J  Schlegels  Saml.  I,  100  beregner  Kongen  Rentekammerets  aar- 
lige  Udgift  for  kongeligt  Arbejde  hos  Guldsmede,  Perlestikkere, 
Contrafeiere,  Malere,  Uhrmagere,  Remmesnidere ,  Bøssemagere, 
Sværdfegere,  Sporemagere  og  sligt  Haandværksfolk  mere,  til 
8000  Daler,  »dog  ikke  derfor  at  forstaae  noget  stort  eller  anseeligt 
Arbeide,  som  Hans  Maj.  kunde  befale,  at  forfærdiges  skulde.« 
Denne  Beregning  er  for  Aaret  1602,  men  den  maatte  nødvendigen 
senere  forhøjes. 

**)  I  1621  gav  han  8000  Dir.  in  Spec.  for  en  Sølv-Seng,  som  han 
kjøbte  af  Hans  Moritz,  efter  Navnet  at  slutte  en  Slægtning  af  en 
Jacob  Moritz  fra  Hamborg,  som  i  1607  modtog  temmelig  betyde- 
lige Summer  af  ham,  blandt  andet  ogsaa  for  Sølvarbejde. 

"")  1  1618  gav  han  »en  Kjøbmand  ved  Navn  Lorends  Peitersen  3359 
Dir.  3  Mk.  for  nogle  Skorstene.«  Nyerups  Rejseiagttagelser  IV. 
p.  434.  Wolf  bruger  den  samme  Benævnelse  for  Kamin.  Ogsaa 
Hans  Moritz  leverede  ham  Kaminindfatninser. 

Spørgsmaal:  hvem  har  bygget  Frederiksborg?  knytter  sig 
saa  nøje  til  hvad  her  er  sagt  om  Slottet,  at  et  Forsøg 
paa  at  besvare  det,  selv  om  dette  Svar  ej  kan  gives  med 
fuldkommen  Sikkerhed,  næppe  vil  være  upassende.  Naar 
den  gamle  Adam  Berg  siger,  at  »Kongen  selv  har  be- 
stemt Bygningens  Anordning  (»die  Ordnung  des  Hauses«) 
for  Bygmesteren  og  dennes  Medarbejdere,  paa  det  at 
de  kunde  udføre  den  derefter«,  saa  tillægges  Kongen 
herved  ikkun  Antydningen  af  hans  Idé  til  de  forskjellige 
Gaardes  og  Bygningers  Arrangement,  hvorefter  én  Byg- 
mester tilligemed  sine  Medhjælpere  har  udført  det  Hele*). 
Men  om  denne  Bygmester  ere  Meningerne  saare  forskjel- 
lige. Pontoppidan  tror,  at  en  Jørgen  van  Friborg  har 
været  det,  og  anfører  som  Bevis  herfor  et,  nu  overhvidtet, 
Vers  i  Slangerup  Kirke**),  der  dog  ej  siger  andet, 
end  at  han  har  været  blandt  Medarbejderne  paa  Byg- 
ningen af  Frederiksborg  og  Slangerups  Kirke,  der  blev 
opført  1588  af  Hans  v.  Steenwinchel***).  Endnu  op- 
bevares her  et  Stencrucifix  med  det  helt  udskrevne  Navn : 
Jørgen  van  Friborgh  og  hans  Monogram;  det  er  et  højst 
middelmaadigt  Arbejde,  der  ej  røber  mere  end  en  almin- 


*)  Ai  Kongen  oftere  saaledes  har  antydet  sine  Ideer  for  Hygmesterne, 
sees  af  Nye  Samlinger  II,  103,  hvor  det  i  hans  Skrivecalender 
for  1614  hedder:  »d.  29de  Octbr.  drog  jeg  fra  Friedrichsborg  til 
Roskild,  og  gav  Ordinanz,  hvor  led  e.s  de  skulde  begynde 
med  det  nye  Capel.« 

**)  Marmora  danica  II,  305. 

»Jeg  Bygnintismester  var  paa  denne  Slangrups  Tempel«  — 
»Paa  Fridrichsborig  Slot  jeg  os  var  Bygningsmester.« 

"*)  Resenii  Atlas  danicus.  Forklaringen  over  Kobberpladen  til 
Slangerup. 

delig  Stenhugger*).  Thurah  mener  at  have  sét  i  en 
gammel  hollandsk  Architektur-Bog,  der  indeholdt  Ar- 
bejder af  en  Mester,  hvis  Navn  han  har  glemt,  en 
Opstalt,  der  lignede  den  mellemste  Floj  i  den  indre 
Slotsgaard  paa  Frederiksborg  **) ;  men  det  Uvisse  i  An- 
givelsen berøver  den  det  Værd,  den  maaske  ellers  kunde 
have  havt. 

En  mere  paafaldende  Hypothese  synes  at  være  dannet 
imod  Slutningen  af  forrige  Aarhundrede.  Ifølge  den 
skulde  den  berømte  Inigo  Jones  have  bygget  dette  Slot***). 
Denne  store  Konstner,  født  1572  og  først  bestemt  til  et 
Haandværk,  gik  siden  til  Italien  for  at  blive  Landskabs- 
maler, men  forandrede  sin  Beslutning  og  blev  Architekt. 
Efter  at  have  studeret  i  Rom,  Toskana  og  især  i  Venedig, 
finde  vi  ham  igjen  i  England  1605****);  i  1606  og  de 
følgende   Aar    brugtes   han    blandt   andet   som   Decoratør 


*)  Muligen  det  er  den  samme  Mester  Jørgen,  der  1608  byggede 
en  bro  ved  Ladegaarden.  Schlg.  Saml.  II,  2,  70.  [Contracten, 
d.  18.  Octob.  1607,  taler  om  »tvende  Broer  for  Faurholms  Lade- 
gaard udenfor  vort  Slot  Frederiksborg."     U.  A. 

"j  Den  danske  Vitruvius  I!,  6,  i  Noten,  [lifter  Lassen  i  Historisk 
Tidsskrift  IV,  S.  591  har  denne  Bog  været  Danckerts  Archilectura 
moderna.  Amsterdam  1632,  fol.  ,  hvor  man  Tab.  XLII  finder  en 
Tegning  af  Galleriet  i  den  inderste  Slotsgaard.  Men  Thurah  har 
overset,  at  paa  det  efterfølgende  Blad,  Pag.  25,  i  en  kort  Beskri- 
velse af  samme  »Galderije  des  Koninghs  van  Dennemarchen  tot 
Frederichxburgh",  Mesteren  for  dette  enkelte  Arbejde,  der  efter 
Christian  den  Fjerdes  Skrivecalender  for  1621  fuldendtes  dette 
Aar,  navngives  at  have  været  Hans  von  Steenwinchel.     U.  A.] 

"*)  Den  tidligste  Angivelse  heraf  har  Forf.  fundet  i  en  haandskreven 
Note  til  Inigo  Jones'  Portræt  i  Mullers  Pinacotheca  danico-nor- 
vegica,  og  Webbs  Ytringer  ere  der  lagte  til  Grund;  Weinwich  i 
sin  danske  Konsthistorie  p.  45  siger  uden  Grund,  at  det  er  et 
almindeligt  Sagn  mellem  de  engelske  Lærde,  at  Jones  har  bygget 
Frederiksborg,  og  tilføjer  p.  47,  at  han  ogsaa  har  bygget  Rosenborg. 

")  Allan  Cunningham.     The   lif'es  of  the  britt.  painters  etc.    IV,  79. 

ved  de  Balletter*),  som  Dronning  Anna,  Christian  den 
Fjerdes  Søster,  indførte  med  saa  meget  Bifald.  Han  var 
Dronningens,  Jacob  den  Forstes  og  Carl  den  Førstes  for- 
nemste Architekt,  han  var  Bygningskonstens  Reformator 
i  England,  thi  fra  hans  Tid  ophørte  den  blandede  tysk- 
italiænske  Stil  der,  og  hans  Værker**),  der  vise  det 
fortroligste  Bekjendtskab  med  den  Stil,  som  Palladio  og 
Scamozzi  have  gjort  saa  navnkundig,  sætte  ham  i  Rang 
med  Europas  berømteste  Architekter.  Det  synes  derfor 
ubegribeligt,  hvorledes  man  kunde  falde  paa  at  tillægge 
denne  Konstner  et  Arbejde,  hvis  Charakter  er  saa  ganske 
modsat  den,  som  alle  hans  Værker  udtale,  saa  meget 
mere,  som  de  engelske  Forfattere,  der  først  have  givet 
Anledning  dertil,  rigtig  nok  sige ,  at  han  har  været  ind- 
kaldt i  Danmark  af  Christian  den  Fjerde  paa  Grund  af 
den  Berømmelse,  han  havde  vundet  i  Italien,  dog  uden 
at  være  i  Stand  til  at  angive  noget  Arbejde  her  i  Landet 
af  ham.  Men  ligesom  den  Berømmelse,  han  alt  skal 
have  vundet  i  Italien,  og  som  var  saa  stor,  at  den  kunde 
bevæge  Christian  den  Fjerde  til  at  indbyde  en  Konstner 
fra  et  saa  fjernt  og  fremmed  Land,  er  tvetydig  og  ej 
finder  Understøttelse  i  Jones'  Liv  og  Værker***),  saa- 
ledes  kommer  Tidsbestemmelsen  for  hans  Ophold  her  i 
Landet  i  slemme  Modsigelser  med  sikre  Data  i  hans  egen 
og  Christian  den  Fjerdes  Historie,  hvad  enten  vi  med 
Walpole  antage,  at  Jacob  den  Første  under  sit"  Ophold  i 


*)  H.  Walpoles  Anecdotes  of  painting  etc.  II,  268. 

")  Designs  af  Inigo  Jones  by  William  Kent.     London   1770. 

'")  Han  grundede  sin  Berømmelse  først  i  England.  I  Venedig 
kjender  man  ingen  Bygning  af  ham:  Walpole  siger,  at  der  »til- 
lægges« ham  et  Palads  og  en  Kirke  i  Livorno  II,  261),  men 
Milizia  taler  ikke  herom. 

Kjøbenhavn  (1590)  har  overtalt  ham  til  at  forlade  Kon- 
gens Tjeneste  og  gaa  tilbage  til  England,  eller  vi  med 
Webb  og  Chalmers*)  ville  tro,  at  han  ledsagede  Christian 
den  Fjerde  paa  dennes  første  Rejse  til  England  (1606), 
og  at  Lyst  til  Fødelandet  og  Dronning  Annas  Yndest  da 
bevægede  ham  til  at  blive  der.  At  her  i  Landet  ej  findes 
noget  Spor  af  hans  Virksomhed,  deri  har  den  »kyndige 
Danske«  hos  Cunningham**)  Ret;  og  i  hvor  besynderligt 
det  end  maa  synes  at  ville  opponere  mod  en  Angivelse, 
der  er  udtalt  af  Jones'  egen  Elev***),  saa  kan  Forfat- 
teren dog  ej  andet  end  tro,  at  Christian  den  Fjerdes 
Besøg  i  England  maa  have  givet  Anledning  til  hele  For- 
tællingen om  lnigo  Jones'  Indkaldelse  og  Ophold  i  Dan- 
mark. Kongens  Interesse  for  Konst  tillige  med  den  Yndest, 
som  Jones  stod  i  hos  Dronningen,  hans  Søster,  kunde  let 
fremkalde  Ytringer  om  Konstneren  og  en  Opmærksomhed 
for  ham,  der  kunde  give  det  første  Stof  til  hele  den 
følgende  Misforstaaelse. 

Vi  ville  altsaa  vende  Blikket  fra  England,  hvor  selv 
den  tysk-italiænske  Stil  har  visse  Særegenheder,  der 
ganske  savnes  i  Frederiksborg,  som  den  langt  hyppigere 
Brug  af  svære,  firkantede  Udbygninger,  de  umaadelig 
høje  Værelser  og  de  store  Vinduer  med  facetterede 
Ruder****),  og  se,  om  ikke  Tyskland  eller  Nederlandene, 


*)  Hos  Cunningham  1.  c 
")  1.  c. 

*")  Webb,  i  hans  Vindication  of  Stonehenge  restored  of  Charleton 
(1664)  p.  119.  Men  Webb  bruger  Fortællingen  om  Jones'  Ophold 
i  Danmark  som  et  Bevis  mod  sin  Modstander  og  u'dpynter  det 
aabenbart  for  at  give  det  desto  mere  Vægt.  Webbs  Skrift  findes 
i  The  antiquity  of  Stonehenge.  London  1725. 
'**')  Se  Nouveau  théatre  de  la  grande  Bretagne.  London  1708,  og 
Walpole,  Anecdotes  of  painting  II.  p.  3. 

der  sendte  os  saa  mange  Konstnere,  kunde  lede  os  paa 
et  sikrere  Spor.  Desværre  ere  vi  endnu  rent  uvidende 
om,  hvem  Frederik  den  Anden  har  brugt  ved  sit  Anlæg 
af  Frederiksborg,  men  Bygningerne  fra  hans  Tid.  der 
omgive  den  første  Forgaard,  adskille  sig  fra  de  senere 
Anlæg  ved  en  større  Simpelhed  og  ved  en  egen  Behand- 
ling af  Kransgesimsen.  Badstuen,  der  er  rigere  decoreret, 
har  den  samme  Egenhed.  Kronborg,  som  er  opført  af 
huggen  Sten,  maatte  ene  derved  faa  en  forskjellig  Cha- 
rakter  fra  Christian  den  Fjerdes  Frederiksborg;  sammen- 
ligne vi  imidlertid  dettes  enkelte  Partier,  der  ere  af  et 
lignende  Materiale,  f.  Ex.  Audientshuset  og  Løngangen, 
med  Kronborg,  saa  ville  vi  finde,  at  dette  gjør  en  gran- 
diosere  Virkning  end  hine  og  har  mere  originale  og  bedre 
udførte  Detailler,  men  at  det  tillige  i  enkelte  Partier  er 
mere  bizart  og  i  det  Hele  ej  nær  saa  harmonisk. 

En  anden  Bygning  fra  samme  Tid,  Uranienborg, 
grundet  1576,  fortjener,  med  Hensyn  til  vort  Spørgsmaal, 
endnu  mere  Opmærksomhed,  uagtet  vi,  af  Mangel  paa 
tilstrækkelige  Hjælpemidler*),  ikke  kunne  erholde  noget 
nøjagtigt  eller  fuldstændigt  Begreb  om  dens  Stil.  Alligevel 
kunne  vi  med  temmelig  Sikkerhed  paastaa,  at  den  har 
været  meget  mere  overensstemmende  med  Frederiksborg 
end  de  ovennævnte  Bygninger;  den  brede  Gesims,  der 
gaar  under  Vinduerne,  og  disses  Ornamenter  høre  netop 
til  nogle  af  de  Særegenheder,  der  charakterisere  Christian 
den    Fjerdes    Borg.      Tycho    Brahe    angiver   os    selv    sin 


*)  De  eneste,  vi  have,  ere  de  daarlige  Træsnit  i  Tycho  Brahes  Instaur. 
astronom,  mechan.  og  Epistolæ  astronomicæ,  samt  et  Par  archi- 
tektoniske  Fragmenter,  der  opbevares  i  Lund. 

Bygmester,  Hans  Stenwinchel  fra  Embden*),  der  maa 
have  været  en  flersidig  dannet  Konstner,  thi  i  1586 
malede  han  den  architektoniske  Prospect  paa  Brahes 
store  Mur -Kvadrant**).  Ogsaa  Frederik  den  Anden 
brugte  denne  Konstner,  som  alt  er  anført,  til  Slangerup 
Kirke;  men  derpaa  forsvinder  hans  Navn  i  lang  Tid. 
Først  i  1614  omtales  han  atter  som  Bygmester  ved  det 
nye  Kapel  paa  Nordsiden  af  Roskilde  Domkirke ,  og  i 
samme  Aar  faa  vi  et  Bevis  for  hans  Oprindelse  af  ægte 
tysk  Stenhugger-Rod,  da  han  modellerer  en  Statue  i 
Kongens  Kammer  paa  Kronborg.  Fra  nu  af  omtales  han 
oftere.  I  1618  bestilles  den  architektoniske  Del  af 
Springvandet  i  den  indre  Slotsgaard  paa  Frederiksborg 
hos  ham;  1622  er  han  atter  beskjæftiget  med  samme 
Slot,  og  i  det  følgende  Aar  leverer  han  Tegning  til 
Børsen.  Senere  hen,  i  1633,  arbejder  han  i  Kirken  i 
Christiansstad,  og  den  sidste  Gang,  han  omtales,  er  1637, 
da  han  bestyrer  Opførelsen  af  Trinitatis  Kirke***). 


Instaur.  astron.  mechan.  Fol.  B.  Johannes  de  Embda  Stenwinchel. 
1.  c. 

Bevisslederne  for  det  hev  Anførte  findes  i  Schleg.  Gesch.  Chr.  4. 
III,  43.  Nye  Saml.  II,  103.  Nyerups  Rejseiagtt.  IV,  401,  418. 
Nyerups  Christian  den  Fjerde,  54,  XI.  Orig.  Havn.  232.  Naar 
Kongen  i  sit  Brev  til  Chr.  Friis  siger,  »at  Steenwinchei  skal  til— 
holdes  at  færdiggjøre  en  Afridsning  til  Portalet  paa  Børsen«,  saa 
er  her  næppe  Tale  om  Indgangens  Decoration,  thi  Brevets  Indhold 
viser  noksom,  at  der  ej  var  mere  færdigt  af  Børsen  end  Grunden, 
men  om  hele  den  forreste  Facade.  I  Tyskland  kaldtes  den 
Schaugiebel,  og  den  blev  udkastet  saa  snart  Grundplanen  var 
bestemt,  »for  at  man  af  den  ej  alene  kan  see  Bygningens  Maneer, 
men  ogsaa  dens  Prydelse .•  Rivius,  Vitruv  53.  De  Skødesløs- 
heder ,  som  findes  i  Afbrydningen  mellem  Murens  og  Portalets 
Gesimser,  kunne  blot  betragtes  som  Bidrag  til  denne  Stils 
Charakteristik. 

Da  vi  slet  ikke  vide  Xoget  om,  naar  Steenwinchel 
er  kommet  herind,  eller  om  hvor  gammel  han  dengang 
var,  saa  kunne  vi  ikkun  af  hans  lange  Virksomhed  for- 
mode, at  han  har  været  meget  ung,  da  han  byggede 
Uranienborg,  saafremt  vi  ej  hellere  ville  antage,  at  den 
Hans  Stenwinchel,  der  arbejdede  under  Christian  den 
Fjerde,  er  en  Son  af  ham,  som  byggede  for  Tycho  Brahe. 
Imidlertid  kjender  Forfatteren  i  det  ringeste  Intet,  som 
afgjørende  kan  tale  for  en  saadan  Mening,  og  der  findes 
flere  Exempler  paa  Konstnere,  som  have  virket  til  deres 
80de  og  90de  Aar.  Lige  saa  lidt  kjende  vi  nopret  nøjere 
til  hans  Familieforhold,  og  forblive  altsaa  uvisse,  om  de 
andre  Konstnere  af  samme  Navn,  der  vare  beskjæftigede 
paa  den  Tid,  ere  Sønner  eller  Beslægtede  af  ham.  En 
Anders  Stenwinchel  udforer  Decorationen  om  et  Spring- 
vand i  Haven  paa  Frederiksborg  i  1618,  og  maa  for- 
modentlig have  været  Metalarbejder.  —  Den  Lorenz,  der 
opførte  Galleriet  i  den  indre  Slotsgaard  og  som  af  Chri- 
stian den  Fjerde  (efter  Sædvane)  blot  anføres  med  sit 
Fornavn,  synes  ligeledes  at  have  været  en  Stenwinchel, 
i  det  ringeste  levede  der  paa  den  Tid  en  af  dette  Navn, 
der,  efter  al  Sandsynlighed,  ogsaa  har  været  Konstner*). 
—  Morten  Stenwinchel  var  Maler  og  arbejdede  paa 
Kronborg  1633.  I  Frederik  den  Tredies  og  Christian  den 
Femtes  Historie  forekomme  endnu  et  Par  dygtige  Mænd 
af  dette  Navn,  den  ene  Ingeniør,  den  anden  Portrætmaler. 


".  Paa  Universitetets  Bibliothek  staar  i  et  Exemplar  af  W'endel 
Dietterlins  Architectura,  en  i  sin  Tid  meget  anset  Bog,  skrevet 
indvendig  foran  paa  Bindet:  Lonrenz  v.  Stenvinchel,  Hans  v. 
Stenvinchel  ende  nu  M  (Horten]  v.  Stenvinchel  1629.  Mærkelis 
nok  synes  Motivet  til  Portalet  paa  Audientshuset  at  være  taget  af 
den  160de  Tavle  i  dette  Værk. 

Vi  have  her  en  hél  Kunstner-Familie,  hvis  Virk- 
somhed alt  begyndte  under  Frederik  den  Andens  og  ud- 
strakte sig  over  den  største  Del  af  Christian  den  Fjerdes 
Regjeringstid.  Hans  Stenwinchel  er  den,  som  her  ved- 
kommer os  nærmest.  Børsen  og  Kapellet  i  Roskilde  ere 
tvende  paalidelige  Vidnesbyrd  om  hans  Dygtighed.  Enhver 
af  disse  Bygninger  har  en  bestemt  Charakter,  der  især 
er  sikkert  og  conseqvent  udtalt  i  den  første  af  dem. 
Den  Maade,  hvorpaa  han  anvender  og  forener  Teglstenene 
og  de  hugue  Sandsten,  er  vel  valgt  og  bidrager  særdeles 
meget  til  at  give  Bygningerne  et  let  og  rigt  Udseende, 
uden  at  formindske  Virkningen  af  deres  Storhed.  Enkelte 
af  Profilerne  og  Ornamenterne  mangle  ikke  Foleise  eller 
Smag,  skjøndt  de  overhovedet,  som  en  Folge  af  deres 
Anvendelse  i  en  Bygningsmaade  meget  forskjellig  fra  den, 
som  de  skyldte  deres  Oprindelse,  ej  kunne  undgaa  Dadel 
for  Magerhed,  undertiden  endog  ere  uheldigt*)  behandlede. 
Men  det,  som  især  fortjener  vor  Opmærksomhed,  er  den 
Harmoni ,  han  har  forstaaet  at  udbrede  over  det  Hele. 
Xaar  man  sér  Sidefa^aden  af  Børsen,  da  er  det,  som  om 
Decoration  og  Construction  smeltede  paa  det  Allernøjeste 
sammen  og  ethvert  Skin  af  forskjelligartet  Sammensætning 
synes  rent  forsvundet. 

Men  netop  disse  Fortrin  og  de  samme  Særegenheder 
i  Behandlingen  af  enkelte  Profiler  og  Ornamenter  gjen- 
finde  vi  i  Frederiksborg.  Har  denne  Bygning  end  ikke 
det  strængere  Symmetriske,  som  de  tvende  nys  omtalte 
Arbejder,  saa  maa  vi  erindre,  at  den  er  en  Borg,  det 
vil   sige  en  Blanding   af  et  Palads   og   et  befæstet  Sted, 


*)  f.  Ex.  Skulderpartierne  af  Atlanterne  paa  Borsen. 

der  skulde  forene  det  førstes  Glans  og  moderne  Udseende 
med  det  sidstes  mere  antike  og  vedtagne  Former,  f.  Ex. 
Hjørnetaarne  og  Vindeltrapper,  og  med  et  Terrain,  der 
frembød  mange  Hindringer.  Dertil  kommer,  at  den  langt 
mere  forviklede  indre  Sammensætning  af  saa  mange  og 
forskjellige  Partier,  som  en  Borg  skulde  indeholde,  meget 
snarere  maatte  blotte  Architektens  svagere  Sider,  end 
Børsen  og  Kapellet  med  deres  ensformige,  simple  Plan. 
For  saa  vidt  altsaa  som  vi  kunne  drage  en  Slutning  af 
den  særegne  Charakter,  der  udtaler  sig  i  Frederiksborgs 
Bygning,  ville  vi  antage  Hans  Stenwinchel  for  dens  Ar- 
chitekt.  Den  Tavshed,  der  endnu  hviler  over  Hoved- 
bygningens Opførelse*),  gjør  det  begribeligt,  at  vi  heller 
ikke  finde  Bygmesteren  nævnet,  men  ved  den  senere 
fuldstændigere  Decoration  have  vi  alt  havt  Lejlighed  til 
at  anfore  saavel  hans  som  hans  Slægtningers  Navne. 
Denne  Omstændighed  kunde  maaske  bidrage  til  at  give 
vor  Formodning  mere  Sandsynlighed,  og  videre  ville  vi 
næppe  komme,  førend  en  heldig  Opdagelse  af  authentiske 
Documenter  enten  bestyrker,  hvad  vi  have  sagt,  eller 
gjendriver  det,  men  i  ethvert  Tilfælde  giver  os  uom- 
stødelig Vished. 

Vi  forlade  nu  Frederiksborg.  Dens  Ungdoms  Friskhed 
er  falmet,  den  begynder  stærkt  at  ældes,  men  den  har 
endnu  Livskraft  nok  til,  næret  ved  en  vel  fortjent  Om- 
sorg, at  kunne  trodse  mange  Menneskealdere.     Det  Wide 


*  I  1599  var  der  Hofholdning  paa  Frederiksborg  for  Pestens  Skyld; 
da  maa  altsaa  Frederik  den  Andens  Bygning  endnu  have  staaet; 
men  i  1602  anføres  Borgen  som  under  Arbejde  (Schlegels  Saml. 
1.  101).  og  1606  staar  paa  Fløjenes  Gavle  Først  fra  1607  have  vi 
omstændeligere  Efterretninger  om  Kongens  Bygningsforetagender 

Hovens  Skrifter.     I  15 

være  tungt,  om  den  skjønneste  Borg,  som  det  nordlige 
Europa  ejer,  før  Tiden  skulde  laane  hele  sin  Interesse  af 
det  maleriske  Syn,  som  en  Ruin  frembyder. 


Efterskrift  af  Udgiveren. 

Spørgsmaalet  om  Frederiksborg  Slots  Bygmester  er 
senere  bleven  behandlet  af  G.  F.  Lassen  i  Historisk 
Tidsskrift  4de  Bind  (1843),  S.  587  ff.,  og  de  »Bidrag  af 
Archiv-Documenter  og  andre  Kildere,  denne  omhyggelige 
Forfatter  har  sét  sig  i  Stand  til  at  give,  have  kastet  et 
nyt  Lys  derover.  Havde  Høyen  selv  kunnet  besørge  en 
ny  Udgave  af  sin  Afhandling  om  Frederiksborg,  vilde 
han  derefter  have  omarbejdet  Slutningen.  Udgiveren 
kunde  ikke  anse  sig  for  beføjet  til  at  foretage  nogen 
Ændring  deri,  men  det  vilde  være  Uret  baade  mod  For- 
fatteren og  mod  Læseren,  naar  ikke  Resultaterne  af  de 
senere  Forskninger  ogsaa  bleve  meddelte. 

Ligesom  Høyen  paa  det  Fuldstændigste  efterviste 
Urigtigheden  af  den  Antagelse ,  at  Inigo  Jones  skulde 
have  været  Slottets  Bygmester,  saaledes  har  Lassen 
paavist,  at  heller  ikke  den  Formodning,  som  Høyen  var 
tilbøjelig  til  at  slutte  sig  til  ,  at  Æren  skulde  til- 
komme Hans  v.  Steenwinchel,  kan  holde  sig.  Hvad 
Høyen  allerede  havde  en  Formodning  om,  at  de  Efter- 
retninger, der  haves  om  Hans  v.  Steenwinchel,  mulig 
kunde  angaa  ikke  én,  men  to  Personer  af  dette  Navn,  er 
nu  fuldstændig  bevist.  Den  ældre  Steenwinchel,  som 
byggede  Uranienborg  1576 — 80  og  Slangerup  Kirke  1588, 
og  fra  1592  forestod  Arbejderne  paa  Fæstningerne  Aggers- 
hus,  Varbjerg,  Bahus  og  Halmstad,  døde  1601,  som  hans 

Gravskrift  i  Halmstad  Kirke  viser.  Det  er,  som  de  af 
Lassen  udgivne  Documenter  godtgjøre,  først  i  dette  Aar,  at 
man  alvorlig  forbereder  Bygningen  af  det  nye  Frederiks- 
borg, og  først  1602,  at  man  virkelig  begynder  derpaa. 
H.  v.  Steenwinchel  var  altsaa  død  inden  Slotsbygningen 
begyndte;  at  tænke  sig,  at  denne  dog  kunde  være  udført 
efter  hans  Tegninger,  vilde  være  lidet  rimeligt,  da  han 
allerede  fra  1592  af  var  beskjæftiget  som  Ingeniør  i  Norge  og 
Halland.  Den  yngre  Konstner  af  samme  Navn  varunæg- 
telig  beskjæftiget  paa  Frederiksborg,  men  som  Sten-  eller 
Billedhugger;  en  Contract  fra  1614  overdrager  ham  Ud- 
førelsen af  Carousselporten,  en  fra  1619  Omdannelsen  af 
Galleriet,  der  forbinder  Slottets  to  Sidefløje,  og  i  1621 
faar  han  Befaling  til  at  gjøre  Alteret  færdigt*).  Senere 
udfolder  han  en  betydelig  Virksomhed  som  Architekt, 
s.  ovfr.  S.  222;  men  da  Frederiksborg  Slots  Bygning  blev 
begyndt,  var  han  alt  for  ung  til  at  have  nogen  Del  deri. 
Han  var  nemlig  efter  Epitafiet  i  Nicolai  Kirke  i  Kjø- 
benhavn  født   1587. 

Med  større  Ret  kunde  man  tænke  paa  Jørgen  v. 
Friborg,  som  i  Epitafiet  i  Slangerup  Kirke  kaldes 
»Bygningsmester«  paa  denne  Kirke  og  paa  Frederiksborg 
Slot.  De  af  Lassen  udgivne  Documenter  vise,  at  han 
allerede  1699  blev  brugt  til  Opførelsen  af  betydelige  Byg- 
ninger ved  det  gamle  Frederiksborg,  og  efter  at  Kongen 
havde  besluttet  at  opføre  den  ny  Borg,  er  det  atter  ham, 
hvem  det  under  2.  Maj  1602  overdrages  at  udføre  dette 
Arbejde.  Men  der  siges  udtrykkelig,  at  han  skal  »op- 
mure og  forferdige«   det   »eftersom  den  Skabelon  udviser, 


")  S.  Petersen  i  Danske  Samlinger  II,  S.  119. 

15* 

vi  han  om  Naadigst  haver  overantvordet« ;  og  han  kaldes 
i  Brevet  »Os  elskelige  Jorgen  Murremester«.  I  to  andre 
Contracter  fra  1613  og  1614,  angaaende  Longangen  over 
Graven  og  »Porthuset  for  Enden  af  samme«  og  Cancelli- 
Bygningen,  kaldes  han  »Jorgen  Bygmester«,  men  hvad 
der  paalægges  ham,  er  »at  gjore  alt  det  Arbejde,  som 
Murmestre  bor  at  gjøre«.  Hoyen  har  altsaa  Ret  i,  at  han 
har  været,  hvad  vi  nutildags  kalde  Murmester,  men  uden 
Tvivl  en  dygtig  Mand  i  sit  Fag. 

Spørge  vi  derfor,  hvem  Slottets  egentlige  Architekt 
har  været,  saa  standse  Tankerne  ved  Kong  Christian 
den  Fjerde  selv.  »Det  er  øjensynligt«,  siger  Lassen 
(S.  591  f.) ,  »at  Kongen  ved  personlig  at  afslutte  Con- 
tracter med  de  forskjellige  Haandværksmænd.  ved  selv  at 
sørge  for  Materialier,  selv  at  anordne  og  aftale  med  sine 
Mestere,  hvorledes  Alt  skulde  være,  og,  ved  de  vigtigste 
Arbejder,  at  levere  dem  de  fornødne  Tegninger  og  Mo- 
deller, har  taget  en  saa  betydelig  Del  i  Slottets  Opførelse, 
at  al  Tanke  om  en  anden,  Udførelsen  af  dette  Bygnings- 
værk forestaaende  Architekt  ganske  maa  bortfalde.  Dette 
vil  man  ogsaa,  efter  nøjere  Betragtning  af  de  oplyste 
Omstændigheder,  finde  overensstemmende  med  det  be- 
kj endte ,  maaske  ikke  altid  rigtig  forstaaede  Sted  i  Joh. 
Ad.  Bergs  Beskrivelse,  hvor  Kongen  siges  selv  at  have 
angivet   »die  Ordnung  des  Hauses.« 


VIII. 

Malerierne  paa  Frederiksborg. 

(Januar  1860'). 


J\  ostbare  virkede  Tapeter,  med  historiske  Æmner,  Land- 
skaber 02  Sostykker,  smykkede  oprindelig  tillige  med 
Malerier  Væggene  i  Værelserne  paa  Frederiksborg.  Male- 
rierne, deriblandt  Portræter  af  SlæLrt  og  Venner,  vare 
som  oftest  ophængte  saaledes,  at  de  dannede  en  smallere 
eller  bredere  Frise  mellem  Tapeterne  og  Loftet;  kim  i 
enkelte  Værelser  hang  de  større  Billeder  paa  Guldlæders 
eller  andet  prægtigt  Betræk.  Lige  til  den  sidste  Tid  var 
der  bevaret  ikke  faa  af  de  større  Malerier  fra  Christian 
den  Fjerdes  Tid;  kun  var  det  vanskeligt  at  bestemme, 
hvilke  af  disse  der  altid  havde  havt  hjemme  der,  og 
hvilke  der  vare  didbragte  fra  andre  kongelige  Slotte, 
navnlig  fra  Rosenborg.  Selv  i  Kirken  kunde  man  kun 
paavise  to,  højst  tre,  af  de  Malerier,  hvormed  Christian 
den  Fjerde  havde  prydet  Omgangen;  thi  alle  de  øvrige 
vare  bekostede  af  Frederik  den  Tredie  —  som  efter  al 
Sandsynlighed  ogsaa  forst  havde  kjøbt  Salvator  Rosas 
berømte  Billede,   Jonas,    som  prædiker  i  Ninive  —  eller 


')  D.  9.  Decbr.  1859  var  Frederiksborg  Slot  brændt.     U.  A. 

endnu  senere  udførte  der  paa  Stedet  under  Christian  den 
Femte.  Der  var  imidlertid  tvende  Værelser,  hvis  male- 
riske Smykke  uomtvistelig  hidrørte  fra  Bygherrens  Tid. 
Det  ene  var  den  store  Sal  over  Kirken,  som  var  klædt 
med  virkede  Tapeter,  hvoraf  ethvert  Stykke  indeholdt  en 
historisk  Begivenhed.  Dens  sondre  Endevæg  prangede 
med  en  stor  Marmor-Kamin  mellem  to  Fag  Vinduer,  men 
paa  den  nordre  Væg  hang  tvende  Tapeter  med  Christian 
den  Fjerdes  Kroning  i  Frue  Kirke  og  Kroningstoget 
igjennem  Triumfporten,  og  paa  enhver  af  Vinduespillerne 
et  Tapet  med  en  Tildragelse  af  Kalmar-Krigen.  I  Be- 
gyndelsen brugtes  de  blot  til  Pynt  ved  festlige  Lejligheder, 
og  ble  ve  da  ophængte  paa  det  Guldlæders  Betræk,  som 
var  til  daglig  Brug;  men  i  forrige  Aarhudrede  synes  de 
stadig  at  have  hængt,  indtil  de,  afblegede  og  skrøbelige, 
bleve  nedtagne  1775.  Enkelte  af  dem  vare  saa  godt 
som  ødelagte,  andre  havde  lidt  meget,  men  de  fleste  af 
dem  ,  især  Landtræfningerne  og  Kalmars  Overgivelse, 
tillige  med  tvende  mindre  Tapeter,  to  Hageskytter,  som 
hang  ved  den  store  Dør,  vare,  trods  deres  falmede  og 
uharmoniske  Udseende,  saa  fuldstændig  bevarede,  at  de 
havde  fortjent  en  ganske  anden  Opmærksomhed  end  den, 
som  blev  dem  til  Del  i  den  sidste  Tid,  da  de  benyttedes 
til  Betræk  i  Værelser,  hvor  de  ikke  passede,  og  hvor  de 
følgelig  maatte  mishandles.  Svarede  de  end  ikke  til  de 
Fordringer,  man  nu  vilde  gjore  til  en  Fremstilling  af  det 
Forefaldne,  som  skulde  kaldes  nogenlunde  tro,  saa  gave 
de  alligevel  et  livfuldt  Billede  af  Datiden  og  et  uforkaste- 
ligt Vidnesbyrd  om,  at  Konstneren  fortjente  den  Ros, 
lian  hk  af  sine  Samtidige  som  fortrinlig  Tegner  og  rig 
og  stor  Componist.     Det  var  ikke  den   ældste,    men  den 

værdifuldeste  Række  af  Tapeter,  som  vi  ejede,  og  raaaske 
det  eneste  Minde,  som  der  endnu  var  tilbage  om  Konst- 
neren,  ligesom  det  var  et  af  hans  seneste  Arbejder.  Han 
var  en  Søn  af  den  flanderske  Carl  von  Mander,  som 
i  Holland  vandt  sig  et  stort  Navn  baade  som  Maler 
og  Forfatter;  selv  nedsatte  han  sig  i  Delft,  hvor  den 
berømte  Tapetvirker  Spirinx  boede,  og  der  døde  han 
1623.  Det  var  den  endelige  Opgjørelse  af  Regningen 
for  de  ovennævnte  Tapeter,  som  førte  hans  Enke  og 
hendes  unge  Søn  til  Kjøbenhavn,  og  det  var  denne  Søn, 
som  blev  vor  navnkundigste  Maler  i  det  syttende  Aar- 
hundrede. 

Det  andet  Værelse  var  Kongens  "Kammer  i  Kirken", 
som  laa  under  Orgelet  i  Vest,  og  stod  i  Forbindelse  med 
Kirkens  Omgang.  Det  havde,  med  Undtagelse  af  Loftets 
Elfenbens  Prydelser,  der  vare  komne  i  Stedet  for  de  op- 
rindelige af  Sølv,  uforandret  bevaret  sit  Udseende.  To 
og  tyve  Malerier  paa  ens  høje  Kobbertavler  vare  i  to 
Rader  symmetrisk  fordelte  paa  dets  Vægge;  Træværket 
af  Ibenholt  og  Muskattræ  var  indlagt  paa  det  Nydeligste; 
enhver  af  de  store  slebne  Glasruder  i  Vinduet  ud  til 
Rendebanen  var  omgivet  med  en  smal  Bræmme  af  Glas- 
malerier*), hvor  Skabelsens  og  Patriarchernes  Historie 
viste  sig  som  yndige  transparente  Miniaturer  mellem  ens- 
farvede Englehoveder  og  Palmegrene,  i  Charakteren  af 
udskaaret  Elfenben.  Den  alvorlige  og  dog  milde  Stemning, 
som  herskede  her,  den  Enhed  i  Tanken,  som  gik  igjennem 
hele  Udsmykningen,    og   den  Harmoni,    som   var   udbredt 


*)  Ifølge   en    Meddelelse    af  Kammerraad    G    F.  Lassen,    vare    de 
udførte  af  Evert  Crynss  v.  d.  Maes. 

over  Udførelsen,  dannede  en  egen  Modsætning  til  Kirkens 
guldstraalende  Pragt,  hvor  Bibel  og  Legende,  Mythologi 
og  Allegori,  det  Helligste  og  det  mest  Profane,  raat 
Haandværk  og  vindskibelig  Konst  mødtes  saa  sælsomt. 
Der  har  maaske  aldrig  været  et  Bedekammer  i  protestan- 
tisk Aand,  som  kunde  maale  sig  med  dette,  ligesom  det 
overhovedet  ikke  vilde  være  let,  især  udenfor  Italien,  at 
finde  et  Sidestykke,  hvor  ældre  Konst  saa  smukt  var 
samlet  til  en  Helhed,  og  saa  vel  bevaret. 

Alle  disse  Malerier  vare  udførte  1619 — 20.  Kun  et 
af  dem,  Marias  Bebudelse,  var  af  en  dansk  Mand,  Peter 
Isacs,  født  i  Helsingør,  hvor  hans  Fader,  en  Hollænder, 
havde  nedsat  sig  i  Begyndelsen  af  Frederik  den  Andens 
Regering.  Sønnen  drog  tidlig  til  Nederlandene  og  vendte, 
som  det  synes,  først  tilbage  1607.  Han  udførte  store 
historiske  Malerier  i  den  konstlede  Retning,  som  i  Slut- 
ningen af  det  16de  Aarhundrede  havde  gjort  sig  gjæl- 
dende  i  Belgien  og  Holland,  gjennem  italiænsk  Indflydelse, 
men  var  tillige  en  dygtig  Portrætmaler.  De  andre  Billeder 
vare  malede  i  Holland  af  Adrian  Xieulandt,  Werner  van 
Valckert,  Peter  Lastman,  Jan  Pynes  og  Peter  Koningh(?), 
allesammen  Konstnere,  som  vare  noget  yngre  end  vor 
Landsmand,  og  som  havde  optaget  den  naturalistiske 
Retning,  saaledes  som  den  ejendommelig  udviklede  sig  i 
deres  Fødeland.  De  tre  Førstnævnte  vare  de  dygtigste, 
og  deres  nette,  omhyggelige  Behandlingsmaade  skikkede 
sig  bedst  for  Malerier  af  mindre  Størrelse.  Der  var  den 
Forskjel  imellem  dem,  at  Xieulandt,  som  hørte  til  en  ud- 
vandret flandersk  Konstnerfamilie,  havde  den  blomstrende 
Friskhed  og  Glans  i  sin  Farve,  der  alt  dengang  udmær- 
kede Skolen  i  Antwerpen,  og  nogle  af  de  bedst  bevarede 

af  hans  Arbejder,  som  den  tolvaarige  Christus  mellem  de 
Skriftkloge  i  Templet,  Bryllupet  i  Cana  ,  Christus  og 
Samaritanerinden ,  fængslede  derved  Øjet  uimodstaaeligt. 
Valckert  og  Lastman  tiltrak  mere  ved  Dybde  i  den 
maleriske  Virkning  og  en  alvorligere  Stemning.  Den 
Førstes  Billede,  Lignelsen  om  Farisæeren  og  Tolderen  i 
Templet,  var  et  Mesterstykke  af  perspectivisk  Virkning; 
den  Sidstes  Fremstilling  af  Gangen  til  Golgatha  var  saa 
fuld  af  Alvor  og  ejendommelig  Charakteristik,  at  man 
maatte  tænke  paa  Rembrandt  ved  at  se  dette  Maleri  af 
hans  Lærer.  Disse  Mesteres  Arbejder,  og,  vel  at  mærke, 
saa  fortrinlige,  som  de  her  fandtes,  høre  nu  til  de  største 
Sjældenheder  i  Gallerierne,  og  Fremmede  have  derfor, 
allerede  i  forrige  Aarhundrede.  været  opmærksomme  paa 
dette  Kammers  Betydning  for  Malerkonstens  Historie  i 
Holland. 

En  personlig  Erindring  om  Christian  den  Fjerde  knyt- 
tede sig  desuden  hertil  ved  det  Andagt sbillede  af  samme 
Størrelse  som  de  øvrige,  der  hang  for  sig  selv,  til  venstre 
i  Vinduesfordybningen.  Det  var  udfort  af  Reinholt  Thim 
og,  efter  indre  Kjendetegn  at  slutte,  saaledes  som  Kongen 
selv  udtrykkelig  havde  bestemt  det.  Han  saaes,  endnu 
i  sin  fulde  Manddomskraft,  men  blot  omhyllet  af  et  Lig- 
lagen,  knælende  med  foldede  Hænder  foran  Forsoneren, 
som  viste  sig  i  Skyerne. 

Bedekamret  hørte  til  Kirken ,  som  tillige  med  den 
store  Sal  ovenpaa  udgjorde  Borgens  venstre  Fløj.  Da 
det  daglige  Livs  omskiftende  Behov  ikke  saa  let  kunde 
blive  følelig  i  denne  Del  af  Bygningen,  var  det  ogsaa 
den  bedst  bevarede;  men  Ordensvæsenet,  som  fulgte  med 
Enevoldsregeringen,  havde  dog  efterladt  sig  et  kjendeligt 

Mærke  i  Kirken.  Den  sondre  Del  af  Omgangen ,  som 
dannede  Kirkens  Endeside  modsat  Orgelet,  og  som  her 
var  bredere  end  paa  Langsiderne  i  Øst  og  Vest,  blev  af 
Christian  den  Femte  indrettet  til  et  Slags  Ordenshal,  der 
under  en  eneste  stor  Bue  aabnede  sig  ind  mod  Hoved- 
skibet; det  høje  Karnapvindue  mellem  begge  Endefagene 
blev  dækket,  og  den  kongelige  Throne  opstillet  foran 
samme.  Efter  at  denne  igjen  var  nyttet  bort  og  Vinduet 
blevet  frit,  havde  man  i  de  seneste  Aar  havt  det  uheldige 
Indfald,  aldeles  at  fylde  det  med  malede  Ruder,  der 
forstyrrende  kastede  deres  brogede  Skjær  ind  i  den  rolige 
Lysvirkning. 

Men  Bygherren  selv  havde,  endnu  tidligere,  maattet 
bringe  Forstyrrelse  ind  i  den  Herlighed,  som  han  havde 
fremkaldt;  han  maatte  selv  prøve  den  bittre  Erfaring,  at 
han  manglede  Kræfter  til  at  vedligeholde  den  Pragt,  som 
han  her  i  Medgangens  Dage  havde  udfoldet.  I  Juli 
Maaned  1645  bleve  de  vægtige  Sølvprydelser  tagne  af 
Marmorkaminen,  Portalet  og  Skjænkebordet  i  den  store 
Sal,  Sølvbeklædningen  af  Sengen  i  det  prægtige  Sove- 
kammer paa  anden  Sal  og,  tillige  med  Spejlrammen  og 
Vandkonsten  af  Sølv  i  Sommersalen,  Sølv-Døbefonten  i 
Kirken  og  en  hel  Del  Sølvkander  og  Pokaler  afleverede 
af  Slotsforvalteren.  Rimeligvis  har  man  dengang  endnu 
næret  det  Haab  at  kunne  erstatte  det  Borttagne,  og  det 
findes  derfor  altsammen  paa  sin  Plads  i  Slottets  Beskri- 
velse '1646.  Men  det  var  ikke  Frygt  for  Fjendehaand, 
som  bevægede  ham  til  at  flytte  Sølvet.  Da  de  Svenske 
Aaret  i  Forvejen  truede  med  Landgang,  lod  han  det  rolig 
blive  paa  Borgen;  dengang  vilde  han  endnu  se  til,  hvad 
Adelen  og  Folket  vilde  laane  Kronen,  før  han  tog  videre 

til  sit  Ecjet,  men  nu  var  Nøden  for  Døren.  Saa  tidlig 
led  altsaa  denne  Borg  et  betydeligt  Skaar  i  den  Glans, 
som  var  et  af  dens  rette  Særkj ender  mellem  de  danske 
Kongeborge. 

Christian  den  Femte  yndede  Frederiksborg ;  han 
valgte  Kirken  til  Kroningssted  for  Enevoldskongerne,  og 
han  gav  Salen  i  Audientshuset  (Conseilsgemakket)  et 
nyt  Udseende,  der  skulde  svare  til  Kongehusets  Majestæt. 
Den  nye  Mode  flyttede  ind,  fransk  Smag  afløste  den  ældre 
tyske  og  hollandske.  Men  det  lakkede  ad  Enden  med 
Hoflivet  paa  Frederiksborg;  Indretningen  svarede  ikke 
mere  til  Tidens  Fordringer,  Værelserne  vare  for  lave  og 
alvorlige ,  laa  for  langt  fra  Livet  i  det  Grønne ,  og  selv 
Haven  med  sit  Lysthus  (Sparepenge)  var  for  simpel  og 
gammeldags.  Vel  kom  der  et  mere  storladent  Haveanlæg 
i  Stedet  for  det  gamle,  men  Frederik  den  Fjerde  foretrak 
alligevel  de  nye  Lystslotte  Fredensborg  og  Frederiksberg, 
og  man  sporer  tydelig,  at  Ensomheden,  og  med  den  For- 
faldet, nu  begyndte  at  faa  Fæste  i  Christian  den  Fjerdes 
gamle  Borg.  »Sparepenge«  nedreves,  Rustkammeret  og 
Kostbarhederne  adspredtes,  Springvandene  forsvandt  med 
deres  malmstobte  Figurer.  Det  prægtigste  af  dem ,  det 
med  Neptunsbilledet,  som  laa  midt  i  den  mellemste  Gaard, 
omtales  sidste  Gang  1699.  At  Christian  den  Sjette 
under  saadanne  Forhold  fuldendte  den  Forandring,  som 
var  begyndt  under  hans  Bedstefader;  at  han  ved  de  store, 
tildels  nødvendige  Bygningsarbejder,  som  bleve  foretagne 
1731 — 36,  omordnede  hele  det  Indvendige  af  Borgen  fra 
Stuen  til  Loftet ;  at  med  de  gamle  Værelser  ogsaa  de 
gamle  Navne  forsvandt,  saa  at  Sommer-  og  Vintersalen 
efter    den    nye    Hofskik    kom    til   at  hedde   Kongens    og 

Dronningens  Forgemak,  Engelsalen  Kronprinsens  For- 
gemak o.  s.  v. ,  alt  dette  kunde  ikke  mere  have  noget 
Paafaldende.  Men  paafaldende  var  det ,  hvor  lidet  man 
ved  dette  Foretagende  tænkte  paa  at  bringe  det  Ny  i 
en  nogenlunde  værdig  Samklang,  om  end  ikke  med  de 
endnu  bevarede  Partier  fra  Christian  den  Fjerdes  Tid, 
saa  dog  med  det,  som  Christian  den  Femte  havde  ladet 
udfore.  Der  gik  en  Sparsomhed  igjennem  Udstyrelsen 
af  de  allerfleste  Værelser  paa  første  Sal,  som  stak  be- 
synderligt af  mod  den  Odselhed,  som  fandt  Sted  paa 
Hirschholm,  det  ny  Lystslot.  ,  Medens  man  her  anvendte 
det  ædle  Metal  med  en  Overflødighed,  som  mindede  om 
Christian  den  Fjerdes  Velmagtsdage ,  benyttedes  paa 
Frederiksborg  gamle,  falmede  Tapeter,  og  de  usleste 
Malerier  indfattedes  ved  Siden  af  de  bedre  i  simpelt 
Panel.  Og  denne  Fattigdom  og  Mangel  paa  Skjønsomhed 
tog  sig  endnu  daarligere  ud  ved  Siden  af  de  enkelte 
Værelser,  som  havde  faaet  en  Udsmykning  af  Gibs- 
marmor  eller  af  nye  franske  Tapeter.  I  Værelserne  paa 
anden  og  tredie  Sal,  hvor  man  havde  beholdt  de  smaa 
Blyruder,  kunde  man  føle  sig  uhyggelig  ved  at  se  det 
underlig  sammenstykkede  Betræk,  hvor  snart  afblegede 
Kongeskikkelser  paa  Stumper  af  Kniepers  Tapeter  fra 
Kronborg ,  snart  hæslige  Mønstre  og  skumle  Farver 
modte  Øjet. 

Det  var  for  at  bøde  paa  denne  Fattigdom,  at  Væg- 
gene i  de  fleste  Værelser  bleve  behængte  med  Malerier. 
Havde  man  i  de  kongelige  Sale,  hvor  Malerierne  vare 
indsatte  i  Panelet,  ikke  været  kræsen  i  Valget,  saa  val- 
man det  endnu  mindre  i  de  øvrige  Værelser.  Frederiks- 
borg   blev    betragtet    som    et    Slags   Pakhus  ,    hvor    man 


237 

gjemte  det,  man  ikke  havde  Plads  til  andetsteds  eller 
ikke  brød  sig  videre  om.  Da  derfor  Tapeterne  og  det 
Guldlæders  Betræk  bleve  nedtagne  i  Riddersalen,  fattedes 
det  ikke  paa  Malerier  til  nogenlunde  at  skjule  de  nøgne 
Vægge.  Kun  nogle  enkelte  Malerier  af  fortrinlige,  ældre 
Mestre  hang  forglemte  i  denne  Vrimmel  og  næsten  ukj en- 
delige under  Skimmel,  indtil  de  i  senere  Aar  bleve  bevarede 
og  de  vigtigste  optagne  i  Galleriet  paa  Christiansborg. 
Det,  som  næst  efter  disse  faa  Mesterværker  især  fortjente 
Opmærksomhed,  var  en  Række  af  Malerier  med  legems- 
store  Figurer,  dels  historiske,  dels  allegoriske,  dels 
almindelige  Optrin  af  Livet,  men  med  et  vist  historisk 
Tilsnit,  for  ligesom  at  give  deres  Betydning  mere  Vægt. 
Nogle  af  de  betydeligste  vare:  David  knælende  i  Bøn,  af 
Werner  van  Vakkert;  Cæsar,  som  modtager  Afsendinge 
fra  Asien,  af  Isaak  Isacs;  Døden,  som  overrasker  den 
rige  Olding  idet  han  bejler  til  en  ung  Skjønhed,  af  Rein- 
holt  Thim,  som  ogsaa  havde  malet  et  Billedhuggerværk- 
sted; Skakspillere  i  et  fyrsteligt  Telt  udenfor  en  belejret 
Stad,  af  Franz  Clein;  Vin,  Sang  og  Musik,  af  Peter  Isacs, 
og  en  Bygmester,  der  foreviser  en  Sultan  sit  Udkast,  af 
samme  Mester.  Nogle  af  disse  Malerier,  navnlig  de  tvende 
først  anførte,  havde  maaske  altid  været  paa  Frederiksborg, 
men  flere  af  dem,  som  drejede  sig  om  det  almindelige 
Liv,  foruden  de  ovenfor  angivne,  synes  tillige  med  disse, 
efter  Indholdet  at  dømme,  oprindelig  at  have  hørt  til 
Rosenborg,  hvor  Franskmanden  Ogier  1634  i  den  store 
Sal*)  beundrede  Malerierne,  som  forestillede  Menneskets 


Man   erindre   de   store   Forandringer,    som   skete   paa   Rosenborg 
under  Frederik  den  Fjerde. 

Forlystelser  og  Arbejder  i  dets  forskjellige  Alder.  Disse 
Malerier,  som  knyttede  sig  tvende  af  Christian  den  Fjerdes 
kjæreste  Bygninger,  og  vare  udførte  af  den  Tids  ansete 
Mestere ,  blandt  hvilke  de  to  Brodre  Isacs  og  Reinholt 
Thim  med  Føje  henregnes  til  vore  egne  Konstnere,  hen- 
tede især  deres  Betydning  fra  det  Lys,  som  de  udbredte 
over  den  Tids  Smag  og  den  Kreds  af  Forestillinger,  som 
Malerkonsten  med  Færdighed  bevægede  sig  i,  naar  det 
gjaldt  om  at  udsmykke  en  Fyrstes  Bolig.  De  vare  uund- 
værlige for  at  faa  Billedet  fuldstændigt  af  Frederiksborg, 
saaledes  som  det  saa  ud,  da  det  stod  fuldendt.  Tyve 
Aar  senere,  og  Konsten  havde  alt  faaet  en  anden  Retning; 
ved  1640  vilde  Christian  den  Fjerde  ikke  have  opført 
en  Borg. 

Et  eget  Afsnit  af  Malerierne,  som  hidindtil  kun  i 
Forbigaaende  er  blevet  antydet,  bestod  af  Portræter. 
Den  Skik,  at  omgive  sig  med  Billeder  af  Slægt  og  Venner, 
havde  under  Christian  den  Fjerde  og  hans  nærmeste 
Efterfølgere  et  Omfang  og  en  Betydning,  som  den  senere 
tabte,  og  stod  i  nær  Forbindelse  med  Lysten  til  at  kunne 
overse  Familiens  Stammetavle.  Portræter  af  alle  Stør- 
relser, dels  til  at  ophænges  hvert  for  sig,  dels  beregnede 
paa  fast  Indsætning  i  Værelsernes  Udsmykning,  fandtes 
derfor  overalt  paa  de  kongelige  Slotte.  Frederiksborg 
bevarede  lige  til  den  sidste  Tid  saadanne  Billeder  som 
Christian  den  Fjerdes  Bedstefader  og  hans  egne  Søstre, 
der  vare  ens  store,  malede  paa  Træ  og  med  en  Omgivelse, 
som  viste ,  at  de  havde  hørt  til  en  sammenhængende 
Frise  saaledes,  som  det  foran  er  antydet.  Endnu  paa 
Hirschholm  var  der  over  Dørene  i  Riddersalen  indfattet 
Portræter,    omgivne   af  rig   Udskjæring,    der,    da    denne 

Pragtbygning  blev  nedrevet ,  vandrede  som  Relikvier  til 
den  gamle  Borg,  der  et  halvt  Aarhundrede  tidligere  var 
bleven  saa  tilsidesat.  Som  et  Exempel  paa ,  hvad  man 
kunde  kalde  Stamtavle-Malerier,  skal  her  blot  anføres 
den  lange  Række  af  Malerier  paa  Kobber,  som  var,  uvist 
naar ,  bragt  herover  fra  Slottet  i  Husum ,  de  gottorpske 
Hertuginders  Enkesæde.  De  yijgste  af  disse  Malerier 
vare  kun  lidt  senere  end  det  syttende  Aarhundredes 
Midte,  og  ethvert  af  dem  forestillede  et  fyrsteligt  eller 
kongeligt  Ægtepar,  eller  en  enkelt  Ugift,  med  hosfojede 
Navne.  De  hørte  allesammen  til  det  danske  og  got- 
torpske Hus  og  de  dermed  beslægtede  Familier,  og  vare 
af  Betydning  for  de  historiske  Oplysninger,  som  de 
indeholdt. 

Det  betydelige  Antal  af  Portræter,  der  saaledes 
efterhaanden  var  samlet  paa  Frederiksborg,  blev  endnu 
mere  forøget,  da  Frederik  den  Sjette  modtog  den  Hjelm- 
stjerneske  Samling  af  danske  Portræter".  Da  man  ikke 
kunde  finde  Plads  til  den  i  Kjøbenhavn,  blev  det  bestemt, 
at  den  skulde  opstilles  derude,  og  en  Commission,  hvoraf 
vor  lærde  Historiker  A.  Kali  var  Medlem ,  nedsattes 
(Maj  1812),  for  at  forene  den  med  de  øvrige  Portræter 
og  deraf  danne  en  egen  kongelig  Samling.  For  at  gjøre 
den  saa  fuldstændig  som  muligt,  hentedes  der  Portræter 
fra  Konstkammeret ,  Rosenborg,  Charlottenborg,  og  man 
kastede  Blikket  paa  de  øvrige  kongelige  Slotte  og  paa 
private  Samlinger.  Efter  Kalis  Død  traadte  Vedel- 
Simonsen  ind  i  Commissionen,  og  forfattede  en  Forteg- 
nelse over  den  ordnede  Del  af  Samlingen,  ledsaget  af 
korte  Levnetsløb.  Da  imidlertid,  faa  Aar  senere,  en 
værdifuld    Samling    af    legemsstore    Portræter    og   Bryst- 

billeder,  som  hang  paa  Husum  Slot  i  en  Sal,  der  tillige 
lifiiutedes  som  Kornloft,    blev  ført  til  Frederiksborg,   og 

da  det  ved  en  nærmere  Undersøgelse  viste  sig,  at  der 
havde  indsneget  sig  ikke  taa  Fejl  i  Benævnelserne,  blev 
der  lagt  en  ny  Plan  for  Ordningen.  De  Malerier,  som 
trængte  til  Hjælp  og  som  endnu  lode  sig  bevare,  istand- 
sattes; de  værdiløse  Copier  og  de  alt  for  mishandlede 
Originaler  udsondredes,  og  Samlingen  ordnedes  derpaa 
efter  Tidsfølgen,  i  Gangene  og  i  Va  relserne  paa  anden 
Sal,  efter  at  disse  havde  faaet  et  simpelt  ensfarvet  Betræk. 
Da  Riddersalen  laa  i  Flugt  med  disse  Værelser,  blev 
den  bestemt  til  at  modtage  enkelte  større  Portræt-Com- 
positioner,  som  behovede  mere  Plads  for  at  oversees,  og 
de  store  kongelige  Portræt  er,  som  for  havde  hængt  i 
Hirschholms  Riddersal  og  i  det  saakaldte  Potentat -Gemak 
paa  Christiansborg. 

Halvsjette  hundrede  Malerier  vare  forenede  i  denne 
Samling,  de  allerfleste  samtidige  Originaler,  thi  af  Copier 
vare  kun  faa  optagne,  og  det  blot  saadanne,  som  paa 
Grund  af  deres  Alder  og  den  Omhyggelighed,  hvormed 
de  vare  udførte,  fortjente  Opmærksomhed.  Hertil  hørte 
f.  Ex.  en  Række  at  oldenborgske  Konger  og  Dronninger, 
som  sluttede  med  Frederik  den  Tredie,  smaa  ovale  Male- 
rier paa  Træ,  udførte  med  megen  Flid  af  W.  Heimbach. 
Da  Samlingen  selv  ejede  nogle  af  Originalerne  til  dem, 
og  man  derved  kunde  overbevise  sig  om  deres  Nøjagtighed, 
havde  de  øvrige,  hvis  Originaler  savnedes,  sandt  Værd  i 
vor  Fattigdom  paa  paalidelige  Afbildninger  af  de  ældre 
Konger  i  denne  Familie.  Tvende  Brystbilleder  af  Chri- 
stian den  Første  og  Dorothea  vare  formodentlig  Copier 
efter    Portræter    paa    en    Altertavle,    men    de    vare    selv 

gamle,  før  1550,  som  Malemaaden  viste,  og  deres  oprin- 
delige Indskrifter  og  Vaabenskjolde  godtgjorde,  at  de 
vare  ældre  end  den  Forvexling  af  Faderens  og  Sønnens 
(Johannes')  Portræter,  som  alt  var  almindelig  i  den  anden 
Halvdel  af  det  sextende  Aarhundrede.  I  Forening  med 
tvende  Brystbilleder  af  Christian  den  Tredie  og  Dronning, 
om  hvis  Originalitet  der  kunde  være  Tvivl,  og  med  tvende 
Portræter  af  fremmede  Fyrster,  udgjorde  de  Alt,  hvad 
Samlingen  ejede  før  Frederik  den  Anden.  Men  med 
denne  Konge  tiltog  Antallet  af  Portræter,  og  det  ud- 
bredte sig  derpaa  talrigt,  ogsaa  paa  Grund  af  det  store 
Slægtskab  i  Udlandet,  over  Christian  den  Fjerdes  og 
Frederik  den  Tredies  Tid.  Endnu  under  Christian  den 
Femte  var  der  en  Rigdom  af  Portræter,  dog  afløste 
Brystbilleder  nu  som  oftest  de  legemsstore  Figurer.  Med 
Frederik  den  Fjerdes  Tid  begyndte  derimod  Antallet  at 
aftage,  og  med  Hensyn  til  de  store  Portræter  af  frem- 
mede Monarcher,  som  vare  komne  fra  Hirschholm  og 
Christiansborg,  da  viste  sig  den  Forskjel,  at  det  ikke  var 
Frændskabet,  som  bestemte  Valget,  men  at  det  gjaldt 
om  i  disse  Sale  at  omgive  sig  med  Billedet  af  Thrønens 
Majestæt. 

Men  der  var  en  anden  Forskjel,  som  maatte  falde 
Enhver  i  Øjne,  der  besøgte  Samlingen.  Den  delte  sig  i 
tvende  store  Afdelinger,  hvis  Grænser  laa  ved  1670,  og 
i  hele  Fremstillingsmaaden,  i  Form  og  Udtryk  afveg  den 
ene  af  disse  aldeles  fra  den  anden.  I  den  tidligere 
herskede  der  en  vis  Ærlighed;  Stillingen  kunde  i  mangen 
Figur  have  noget  Stivt,  man  saa,  at  det  var  fornemme 
Folk,  som  holdt  paa  deres  Rang,  men  med  alt  det  var 
der  en  Simpelhed  i  hele  Fremstillingen,  og  Personligheden, 

Heyens  Skrifter.     I.  16 

selv  i  de  middelmaadige  Arbejder,  traadte  saa  uforbe-  f 
holdent  frem,  at  man  ikke  kunde  andet  end  fæste  Tro 
til  Ligheden.  I  den  senere  Afdeling  blev  man  derimod 
strax  var,  at  den  Hoftone,  som  stammede  fra  Versailles 
og  som  var  gaaet  over  i  Konsten,  meget  snart  maa  have 
gjort  sig  gjældende  her.  Christian  den  Femtes  Portræter 
bare,  i  Stilling  og  Udtryk,  hele  Præget  af  den  beregnede 
Majestæt ,  som  skulde  aabenbare  den  uhyre  Afstand 
mellem  Herskeren  og  hans  Undersaatter.  Tidligere  bleve 
Konger  og  Fyrster  malte  i  deres  Rustning,  eller  som 
oftest  i  en  lignende  Klædning  som  den,  deres  Adel  bar; 
men  nu  skulde  de  vise  sig  i  den  tunge,  prægtige  Konge- 
kaabe;  Krone  og  Scepter,  de  hellige  Tegn  paa  deres 
enestaaende  Værdighed,  turde  ikke  mangle,  og  Hovedets 
Holdning  fik  næsten  et  staaende  Udtryk  for  deres  Højhed. 
Forst  i  Christian  den  Syvendes  Tid  begyndte  Als  og 
Juel,  selv  naar  de  malede  Kroningsdragten,  at  forlade 
det  Opskruede,  og  Eckersbergs  Billede  af  Frederik  den 
Sjettes  Familie  bar  endog  et  saa  borgerligt  Præg,  at 
ethvert  Spor  af  fornem  Stramhed  var  aldeles  forsvundet. 
Med  Hensyn  til  Samlingens  Konstværd,  da  var  det 
en  Selvfølge,  naar  man  saa  hen  til  de  Egne  og  den  Tid, 
hvorfra  de  fleste  Portræter  vare,  at  dette  ikke  kunde  maale 
sig  med  dens  historiske  Betydning.  Kongehusets  For- 
bindelser fik  her  en  særegen  Indflydelse;  Konsten  stod 
ikke  højt  ved  de  allerfleste  tyske  Hoffer,  den  var  som 
oftest  kun  Efterklang  fra  en  bedre  Tid.  Der  var  alligevel, 
foruden  konsthistoriske  Sjældenheder  ,  ikke  faa  gode 
Malerier,  og  der  var  overhovedet  en  saadan  Troskab  og 
Udforlighed  i  hele  Behandlingen,  at  disse  Portræter,  med 
Hensyn  til  det  Lys,  de  kastede  over  de  afbildede  Person- 

ligheder,  i  flere  Henseender  kunde  sammenlignes  med  de 
Oplysninger,  som  originale  Breve  give  om  et  Levnetsløb. 
Ved  en  stor  Del  af  Portræterne  havde  det  hidindtil  været 
umuligt  med  Sikkerhed  at  angive  Mesternes  Navne ,  og 
flere  af  de  værdifuldeste  Malerier  befandt  sig  i  dette 
Antal;  imidlertid  taltes  der  imellem  de  chursachsiske 
Portræter  fra  Frederik  den  Andens  Tid  ikke  mindre  end 
fem  af  den  yngre  Lucas  Cranach  (1564).  Af  de  branden- 
borgske,  samtidig  med  Christian  den  Fjerde,  bare  tvende 
Portræter  Nathan  Mouue's,  en  berlinsk  Malers  Navn  (1607), 
og  et  Portræt  af  en  Markgrev  Ernst  gav  endnu  ved  sin 
harmoniske  Farve  Gjenskin  af  den  holbeinske  Skole. 
Samlingen  var  rig  paa  Malerier  af  den  gottorpske  Familie. 
Stamfaderen,  Adolf,  viste  sig  endnu  i  sit  60de  Aar  i  fuld, 
guldindlagt  Rustning,  smykket  med  Hosebaandet.  Fra  en 
senere  Tid,  kort  efter  at  Hedvig  Eleonores  Bryllup  med 
Carl  Gustav  havde  endnu  mere  ægget  Familiens  Stolthed, 
var  der  en  hel  Række  af  legemsstore  Figurer,  udførte  af 
den  daværende  Hofmaler  B.  Matthiesen  (1655),  og  midt 
imellem  Svogrene  og  Svigerinderne,  Alle  i  de  kostbareste, 
mest  glimrende  Klædninger,  stod  den  svenske  Konge  i  et 
simpelt  Harnisk. 

Til  den  engelske  Jacob  den  Førstes  Familie  hørte 
der  alene  12  Malerier,  deriblandt  et  fortrinligt  x\rbejde  af 
D.  Mytens  og  flere  gode  Portræter  af  P.  van  Somer  og 
G.  Honthorst,  som  havde  malet  Kongens  Datter,  den 
ulykkelige  Elisabeth  af  Pfalz.  Dronningen,  Christian  den 
Fjerdes  pragtelskende  Søster,  stod  der,  i  sit  33te  Aar, 
i  den  kostbare  perlestukne  Klædning,  udført  med  den 
yderste  Flid  af  Marc  Gerard  fra  Briigge.  Sønnesønnen, 
Carl  den  Anden  Stuart,  med  det  blege,  udlevede  Ansigt, 

og  hans  tvende  Brodre,  malede  strax  efter  Restavrationen 
af  Simon  Liittichuys,  hørte  endnu  til  den  ældre,  simplere 
Fremstillingsmaade ,  ligesom  Ludvig  den  Fjortendes  lille 
Søn  af  Mignard.  Nogle  af  de  seneste  Malerier  i  denne 
Retning  vare  det  legemsstore  ,  flittige  Billede  af  den 
hessiske  Prinsesse  Charlotte  Amalie  og  et  Par  Portræter 
af  hessiske  Prinser.  Den  svenske  Hofmaler  Kløcker 
Ehrenstrahl  stod  lige  paa  Overgangen  i  sit  Maleri  af  den 
unge  Carl  den  Ellevte  i  romersk  Imperatordragt;  et  større 
Arbejde  af  ham  forestillede  Carl  den  Tolvte  som  Barn 
og  hans  Søster,  legende  med  den  svenske  Love  halvt 
tilhyllet  under  et  Silkedække  med  de  tre  Kroner  paa 
blaa  Grund. 

I  Danmark  var  den  nye  Retning  indført  af  Fransk- 
manden Jacques  d'Agar,  kort  efter  Christian  den  Femtes 
Thronbestigelse;  men  blandt  Malerierne  fra  Udlandet  vare 
de  tidligste  af  denne  Art  tvende  smukke  Billeder  af 
Hyacinthe  Rigaud,  hvoraf  det  ene,  Frederik  den  Fjerde 
som  Kronprins,  var  malet  under  hans  Ophold  i  Paris 
1693.  Den  lette,  smagfulde  Udførelse  formildede  det 
Konstlede  i  Fremstillingen.  Naar  man  overhovedet  kastede 
et  Blik  hen  over  Samlingens  Kongeportræter  fra  det  18de 
Aarhundrede ,  blev  man  snart  overbevist  om .  at  denne 
Retning  kun  blev  forstaaet  i  Frankrig,  hvor  den  hørte 
hjemme,  og  at  den  kun  blev  behersket  af  franske  Konst- 
nere.  Den  Portræterede  maatte  fremtræde  med  Skinnet 
af  den  fuldstændigste ,  mest  selvbevidste  Sikkerhed,  og 
det  var  den  Lethed,  hvormed  M.  L.  Vanloo  havde  op- 
naaet  det  i  Ludvig  den  Femtendes  Figur,  som  endnu 
kunde  tiltale.  Tvungenhed,  Usikkerhed  i  Stillingen  kom 
ellers  let  til  at  give  et  saadant  Portræt  Udseendet  af  en 

mislykket  Optræden  paa  Scenen.  Dette  gjaldt  baade  om 
Wahls  Malerier  af  vore  egne  Konger  og  om  L.  Paschs 
Albrecht  Frederik,  Spaniens  Carl  den  Tredie,  der  urigtig 
tillagdes  Raphael  Mengs,  Allan  Ramsays  Georg  den  Tredie 
o.  s.  v.  Ved  Malerier  som  Schrøders  Frederik  af  Hessen 
og  C.  J.  Werners  Stanislaus  August  kunde  man  blive 
fristet  til  at  tænke  paa  Hamlets  Ord:  »en  kronet  Harle- 
quin ! ')  Den  største  Mangel  ved  denne  Retning  var 
imidlertid  den,  at  det  særlig  Personlige  for  en  stor  Del 
forsvandt  i  det  vedtagne,  almindelige  Udtryk  af  Tiden  og 
Konstskolen.  Der  var  imidlertid  enkelte  Mænd,  som  ikke 
bøjede  sig  for  denne  Mode.  Carl  den  Tolvte  saaes  paa 
Frederiksborg,  som  allevegne,  i  den  grove,  blaa,  tæt 
tilknappede  Kjole  med  de  store  Messingknapper;  Frederik 
Wilhelm  den  Første  stod,  stiv  som  en  Corporal,  i  Gene- 
rals Uniform,  og  Frederik  den  Anden  bøjede  sig  lidt,  i 
sin  gamle  bekjendte  Kjole,  idet  han  ligesom  lyttede  for 
at  give  et  Svar. 

Med  Hensyn  til  vor  egen  Konsthistorie,  da  indeholdt 
denne  Samling  de  rigeste  Bidrag  til  at  lære  de  Portræt- 
malere at  kjende,  som  hos  os  havde  havt  Anseelse  i 
dette  Fag  eller  været  indkaldte  i  Hoffets  Tjeneste.  Af 
Johannes  Knieper  var  der  fem  Portræter,  deriblandt  et 
fortrinligt  af  Frederik  den  Andens  Svigerfader,  Ulrik  af 
Mecklenborg.  Det  var  de  eneste  Malerier,  vi  havde  til- 
bage af  denne  flanderske  Mester,  der  1578  blev  ansat 
som  Maler  paa  Kronborg,  hvor  han  forherligede  den  store, 
hvælvede  Sal  med  den  lange  Række  af  Kongefigurer  i 
vævede  Tapeter,  hvis  sidste  Stykker  nu  bevares  i  old- 
nordisk Museum.  Af  Peter  Isacs  var  der  fem  betydelige 
Malerier    af    Christian    den    Fjerdes    Familie,    deriblandt 

Kongens  tvende  Brodre,  Ulrik  og  Johannes.  Hollænderen 
Jacob  van  Dort  havde  malet  Christian  den  Fjerde  (1610), 
det  smukkeste  Portræt  af  denne  Konge  i  hans  fejreste 
Manddom,  og  denne  dygtige  Konstner  blev  senere  (1620 
— 26)  meget  sysselsat.  Det  er  ham,  vi  skylde  det  for- 
træffelige Brystbillede  af  Kongens  Moder  og  de  smukke 
Portræter  af  hans  Søster  Augusta  som  Enke  efter  Johan 
Adolf,  af  hendes  tre  Sønner,  og  af  Kongens  anden  Hustru 
Kirstine  Munk.  Sexten  Malerier  af  Carl  v.  Mander  viste 
os  denne  Konstner  paa  forskjellige  Trin  af  hans  Udvikling. 
Den  legemsstore  Figur  af  den  unge,  smukke  Valdemar, 
Kirstine  Munks  Søn,  hørte  til  hans  tidligere,  men  omhyg- 
gelige Arbejder;  elleve  Portræter  af  fremmede  Diplomater, 
som  havde  været  her  mellem  1656  og  62,  mere  end  halve 
Figurer,  hørte  til  hans  bredere,  ofte  henfejende  Behandling, 
men  alle  bare  de  Præget  af  en  livfuldt  greben  Charakter. 
Tvende  Russere  stode  her  i  Selskab  med  et  Par  Tatarer, 
og  deres  østerlandske  Ydre  i  Dragt  og  Holdning  stak 
paafaldende  af  mod  deres  europæiske  Colleger.  Blandt 
disse  var  maaske  Terlon  den,  som  især  tiltalte  ved  det 
Milde  og  Kloge  i  hans  Ansigtstræk,  medens  Rebolledos 
(stukket  foran  hans  Ocios)  var  det  mest  udforte.  Af 
Abraham  TTuchter  var  der  ogsaa  en  Del  Arbejder: 
Sophia  Amalie  som  ung  Dronning,  staaende  i  en  glans- 
fuld rød  Silkekjole;  den  stærkt  byggede  Hans  Ulrik 
Gyldenløve  med  det  livslede  Aasyn  (1645);  en  gammel 
Enke  af  Familien  Lindenov;  disse  tre  Malerier  fra  hans 
bedste  Tid  horte  til  det  Fortrinligste  af  hvad  han  har 
gjort.  Imellem  de  Portræter  før  Christian  den  Femte, 
hvor  Mesternes  Navne  vare  ukjendte,  fortjente  især  Tycho 
Brahes   Billede    at   nævnes.      Det   var  fra   Frederik    den 

Andens  Tid;  han  var  i  sin  kraftfuldeste  Alder,  og  hans 
Hoved  viste  sig  her  med  ædlere  Former  end  i  noget  af 
de  ellers  bekjendte  Portræter.  Men  ogsaa  den  lærde 
Holger  Rosenkrands'  og  hans  Hustrus  Portræter  fortjente 
Opmærksomhed,  og  den  lærde  Birgitte  Thotts.  Hun  stod 
i  en  mere  tilhyllende  Klædning  end  de  andre  adelige 
Fruer;  Hovedet  dækkedes  af  en  lille  tætsluttende  Hue; 
men  Smykker  fattedes  ikke  hverken  af  Guld  eller 
Koral,  og  Brystspændet,  en  stor  Camé,  sad  der  maaske 
ikke  uden  Hentydning  til  Kjærligheden,  hun  bar  til  den 
classiske  Oldtid.  Af  d' Agars  Malerier  af  Christian  den 
Femte  og  hans  Familie  var  der  mere  end  nok;  men  der 
var  tillige  en  Suite  af  smaa  Billeder,  nydelig  udførte  af 
T.  Gelton  og  Ribolt,  og  Paaskrifterne  viste  ,  at  den 
Førstnævnte  havde  været  sendt  til  de  forskjellige  Hoffer 
i  Udlandet,  hvor  Christian  den  Femtes  Søstre  levede,  for 
der  at  male  deres  og  deres  Mænds  Portræter.  Det  18de 
Aarhundrede,  i  hvilket  overhovedet  Samlingens  Rigdom 
aftog,  gav  ei  nær  saa  mange  Bidrag.  Imidlertid  var  der 
dog  af  B.  Denner,  der  under  Frederik  den  Fjerde  jævnlig 
sysselsattes  af  vore  Landsmænd,  ikke  alene  Dronningens 
(Louises)  Portræt  næsten  i  hél  Figur,  men  ogsaa  5  Bryst- 
billeder af  to  blaa  og  tre  hvide  Riddere.  Et  af  Wahls 
gode  Arbejder  forestillede  Poul  Løvenørn.  A.  Møller, 
som  har  malet  de  italiænske  Skjønheder,  der  hænge  paa 
Frederiksberg,  havde  her  et  Portræt  i  fuld  Størrelse  af 
Frederik  den  Femte  som  ung  Prins  (1738);  det  udmær- 
kede sig  ved  den,  i  hin  Tid  saa  sjældne,  simple  Frem- 
stilling og  ved  en  uendelig  Flid.  Christian  den  Syvende 
i  sin  Kroningsdragt,  af  Als,  var  et  flittigt,  men  svagt 
Arbejde;    derimod  havde   Vigilius  Erichsen,    som  længe 

opholdt  sig  ved  det  russiske  Hof,  leveret  et  smukt  af- 
rundet Hoved  af  Catharina  den  Anden.  Juels  Portræter 
sluttede  Rækken,  og  mellem  dem  var  der  et  Brystbillede, 
Frederik  den  Sjette  som  Kronprinds,  i  Admirals-Uniform, 
og  et  andet  af  den  ærlige  Børge  Riisbrigh ,  som  dels  / 
ved  den  smukke  Behandling,  dels  ved  den  slaaende  Gjen- 
givelse  af  Personligheden  tiltrak  sig  Opmærksomhed. 

Portrætsamlingen  var,  som  sagt,  ophængt  paa  anden 
Sal.  I  Riddersalen  forenedes  nogle  store  Malerier  af 
Christian  den  Fjerdes  og  Christian  den  Femtes  Familier, 
som  hang  paa  den  Væg,  der  engang  havde  været  beklædt 
med  Fremstilling  af  Bygherrens  Kroning  og  Kroningstog, 
med  de  øvrige  Kongefigurer  fra  Hirschholm  og  Christians- 
borg. Det  var  en  Mindehal  for  det  17de  og  18de  Aar- 
hundredes  Kongepragt,  dækket  af  det  rige,  straalende  Loft. 
I  Værelset,  som  laa  imellem  den  og  de  øvrige  Værelser, 
gav  Suiten  af  de  smaa  Portræter  en  Oversigt  over  den 
oldenborgske  Stamme;  det  var  saaledes  Mellemledet 
mellem  Hallen  og  den  chronologiske  Samling.  Da  dennes 
ældste  og  rigeste  Afdeling  hang  i  de  større  Sale  i  Mellem- 
bygningen og  den  østre  Floj  (Prinsessefløjen)  og  saaledes 
svarede  til  Værelserne  neden  under  paa  første  Sal,  hvor 
Malerier  fra  Christian  den  Fjerdes  Tid  dels  vare  indfattede, 
dels  ophængte*),  saa  modtog  Besøgeren  endnu  bestandig 
et  Indtryk  af  det  Liv,  som  engang  havde  omgivet  hin 
Konge  og  hans  nærmeste  Slægt;  og  der  er  ingen  Grund 
til  at  nægte  Rimeligheden  af,  at  Tanken  heroin,  om  end 
ikke   aldeles   klar   og  bevidst,    har  havt   Indflydelse   paa 


*)  Forandringer  med  Hensyn  til  disse  ophængte  Malerier,  som  kunne 
være  foretagne  siden  1840,  er  her  ikke  taget  Hensyn  til. 

Valget  af  Frederiksborg  til  Plads  for  denne  Samling. 
Der  var  kun  én  Omstændighnd,  som  var  undgaaet  Frederik 
den  Sjettes  Opmærksomhed,  og  det  var  Muligheden  af, 
at  denne  Borg  kunde  blive  udkaaret  af  en  af  hans  Efter- 
følgere til  et  stadigere  Opholdssted,  og  da  denne  Mulighed 
virkelig  indtraf,  synes  det,  som  om  man  har  aldeles 
overset,  at  denne  Samling,  som  tilhorte  Staten  og  var 
tilgængelig  for  Alle ,  ikke  burde  anvendes  til  daglig 
Beboelse.  Uden  alt  Hensyn  blev  den  imidlertid  unddragen 
den  fri  Adgang,  som  den  havde  havt  i  en  lang  Aar- 
række;  Billard  og  Senge,  Vadskeborde  og  Klædeskabe 
flyttedes  ind  i  Værelserne  og  skjulte  tildels  Portræterne, 
og  det  bliver  saaledes  mere  forstaaeligt ,  hvorledes  det 
var  muligt,  at  ikke  en  storre  Del  af  dem  kunde  frelses 
fra  Undergang. 

Af  den  ældre,  rigere  Afdeling,  som  talte  321  Male- 
rier, brændte  de  2til,  og  derimellem  alle  de  betydeligste 
Portræter,  med  Undtagelse  af  Jacob  v.  Dorts  Brystbillede 
af  Christian  den  Fjerde,  som  man  vilkaarlig  havde  taget 
ned  paa  første  Sal,  og  Peter  Isacs  største  Maleri,  som 
var  bragt  til  Kjøbenhavn  til  Galleriets  Conservator.  Blandt 
de  reddede  er  et  lille  Portræt  af  Knieper,  et  Portræt  af 
B.  Matthiesen,  Carl  den  Anden  Stuart  og  Dauphin,  tillige 
med  Birgitte  Gjøe,  J.  Brochmand,  Lars  Ulfelt  og  tre 
Brystbilleder  af  C.  v.  Mander  (Hannibal  Sehested,  Schack 
og  E.  Pontoppidan)  de  vigtigste.  Af  den  anden  Afdeling, 
som  bestod  af  222  Portræter,  brændte  de  115,  og  107 
bleve  reddede.  Desværre  har  Tilfældet  her  raadet  for 
meget,  saa  at  den  største  Del  af  de  frelste  hører  til  de 
mindre  vigtige.  Omtrent  40  af  de  mærkeligere  Portræter 
ere  reddede,    og  blandt   dem  bør  Wuchters  Griffenfeldt, 

Ditmars  Ole  Rosenkrands,  Wahls  Poul  Løvenørn  nævnes, 
tilligemed  Portræterne  af  Niels  Juel,  Torfæus,  Gram  og 
Luxdorph.  Kun  det  mindst  betydelige  af  Juels  Billeder 
er  bevaret,  men  alle  Denners.  Til  de  reddede  høre  des- 
uden de  sex  Portræter  fra  Hirschholm,  fem  af  dem  fra 
Christiansborg,  derimellem  Vanloos  og  Ramsays  Arbejder; 
begge  Rigauds  Portræter,  Georg  den  Anden  af  England 
og  Gemalinde,  det  fortrinligste  Portræt  af  Dronning  Sophie 
Magdalene,  men  det  har  lidt  meget,  og  Frederik  den  Sjettes 
Familie  af  Eckersberg. 

Kongens  Bedekammer  er  tilintetgjort  med  alle  dets 
Malerier;  det  Samme  gjælder  om  de  faa  ældre  Malerier, 
som  vare  tilbage  i  Kirken.  Derimod  ere  Peter  Andersens 
store  Compositioner,  som  desværre  ikke  havde  Noget  at 
betyde,  blevne  nedskaarne.  Af  de  historiske  Malerier  og 
Livsbilleder  fra  Christian  den  Fjerdes  Tid,  som  vare  der- 
ude, er  kun  et  eneste  tilbage.  Nogle  nyere  Malerier  ere, 
tilligemed  en  Del  værdiløse  Copier  og  ældre  Billeder, 
lykkelig  slupne  ned  fra  øverste  Sal. 

Efter  at  Branden  enten  aldeles  eller  for  den  største 
Del  har  ødelagt  de  kostbare  Samlinger,  som  hørte  til 
Frederiksborg,  og  tilintetgjort  det  indre  Sammenhæng, 
hvorved  de  enkelte  tilbageblevne  Partier  fra  Bygherrens 
Tid  knyttedes  ved  de  mellemliggende  Led  til  Nutiden, 
staar  endnu  tilbage  det  afsides  liggende  Audientshus  med 
sin  Løngang  og  Kirken.  Er  end  dennes  prægtige  Orgel 
nedstyrtet  og  flere  af  dens  Hvælvinger  brustne,  saa  have 
Luerne  alligevel  i  den  Grad  skaanet  den  indre  Bygning, 
at  den  efter  en  forstandig  Istandsættelse  med  Rette  kan 
vedblive  at  bære  Christian  den  Fjerdes  Navn.  Men  for 
Resten  staa,  af  den  øvrige  Hovedbygning,  kun  de  tomme 

Mure  tilbage.  Spirene  ere  faldne,  de  fleste  af  Kvist- 
gavlene og  den  ene  store  Gavl  ere  nedstyrtede,  og  den 
østre  Fløj,  hvor  Alderdommen  desuden  saa  stærkt  kommer 
til  Syne  i  den  vinde  og  skjæve  Side  ud  mod  Søen,  har 
ogsaa  ind  mod  Gaarden  faaet  de  fleste  af  sine  Prydelser 
mishandlede  eller  ødelagte.  Den  Frygt,  som  ytredes  alt 
for  tredive  Aar  siden,  at  det  nordlige  Europas  skjønneste 
Borg,  af  Mangel  paa  tilbørlig  Omsorg,  før  Tiden  skulde 
laane  hele  sin  Interesse  af  det  maleriske  Syn,  som  en 
Ruin  frembyder,  er  desværre  nu  gaaet  i  Opfyldelse, 
skjøndt  paa  en  anden  Maade,  end  man  dengang  anede. 
Det  er  et  stort  Tab.  Sorgen  har  grebet  Alle,  saa  for- 
skjellige  Meningerne  end  kunne  være  om,  hvad  der  nu 
bør  gjores.  Det  er  let  forklarligt,  at  de,  som  nærmest 
have  lidt  ved  Tabet,  eller  som  især  ængstes  for  Følgerne 
deraf,  søge  at  dulme  Smerten  ved  Haabet  om  at  se  det 
Hele  gjenopført.  Men  det  er  dog  et  stort  Spørgsmaal, 
om  det  Skin  af  Liv,  som  man  derved  agter  at  fremkalde, 
vil  svare  til  de  Forventninger,  hvormed  man  nu  udmaler 
sig  det,  eller  om  det  vil  vække  den  Deltagelse,  som  nu 
knytter  sig  til  Synet  af  de  gamle,  skjønt  tagløse  Mure. 
Unægtelig  var  det  et  dejligt  Syn,  naar  man  kom  paa 
Jægerbakken  eller  i  Alleen,  og  Borgen  rejste  sig  op  af 
Søen  med  sine  Hjørnetaarne  og  med  alle  sine  Spire. 
Denne  Bygning  havde  et  saa  fast,  saa  alvorligt  Udseende, 
om  end  ikke,  som  paa  Kronborg  og  Koldinghus,  et 
Hjørnetaarn,  mægtigere  end  alle  de  andre,  bragte  os  til 
at  tænke  paa  de  gamle  Borges  egentlige  Kjærne.  Og 
naar  man  saa  stod  i  den  mellemste  Gaard  og  saa,  hvor- 
ledes Borgens  Indre  ligesom  aabnede  sig  den  Kommende 
imøde,    alene   skilt   fra  Omgivelsen  ved  det   lave  Galleri, 

som  med  Søjler  og  Billedstøtter  strakte  sig  mellem 
Fløjene,  saa  følte  man,  at  den  Tid  nærmede  sig,  da  det 
landlige  Lystslot  midt  i  en  smilende  Natur  skulde  afløse 
Bygninger  som  denne,  der,  med  al  sin  Pragt  og  Herlighed, 
dog  hvilede  som  i  en  Dæmrings  tungsindige  Skjær.  Det 
var  denne  dobbelte  Charakter,  denne  Afvexling  i  malerisk 
Skjønhed,  som  i  Forbindelse  med  dens  prægtige  Leje 
udgjorde  Frederiksborgs  Ejendommelighed  og  udmærkede 
den  fremfor  de  øvrige  danske  Kongeborge;  det  er  det, 
som  nu  fængsler  Blikket,  selv  med  Vemod,  til  dens 
Ruiner.  Men  naar  Frederiksborg  fremstilles,  som  om 
den  i  sig  samlede  alt  det  Bedste  af  vore  ældre  archi- 
tektoniske  Minder,  saa  kan  en  rolig  Betragtning  ikke 
følge  med.  Et  uhildet  Øje  vil  ikke  kunne  overse,  at  vi 
til  Lykke  have  Monumenter  i  en  lignende  Stil,  som  dels 
i  Omfang,  dels  i  Udførelse  fuldkommen  kunne  maale  sig 
dermed.  Kronborg,  denne  mægtige  Bygning,  den  eneste 
i  Danmark  helt  opført  af  huggen  Sten,  har  flere  og  be- 
tydelige Partier,  som  i  storladen  og  ren  Stil  staa  over 
det  Bedste,  der  fandtes  paa  Frederiksborg.  Rosenborg 
har  al  den  Lethed  og  Ynde,  som  man  her  til  Lands  og  i 
den  Retning  formaaede  at  give  en  Bygning,  som  skulde 
bære  saa  smukt  et  Navn,  og  Børsen  staar  som  Prøve 
paa  gjennemholdt  Udførelse  ene  mellem  alle  vore  offentlige 
Bygninger.  Dens  Endesider  ere  sikkert,  som  Helhed 
betragtede,  det  Vakkreste*),  Gjenfødelses- Stilen  har 
frembragt  hos  os,  og  dens  Spir  med  sin  fantastiske 
Sammenslyngning    har    et    Sammenhæng,    en  Lethed    og 


Naturligvis  er  her  ikke  taget  Hensyn  til  den  Forkvakling,  som 
Siden  ud  mod  Christianshavn  har  undergaaet  for  omtrent  30 
Aar  siden. 

Ejendommelighed,    som  vi  fbrgjæves  ellers  ville  søge  hos 
noget  af  de  samtidige  Spire. 

Det  var  kj endeligt  nok,  naar  man  sammenlignede 
Kronborg  med  Frederiksborg,  at  den  sidste  i  langt  højere 
Grad  end  den  første  var  lagt  an  paa  at  frembringe  i  det 
Ydre  en  symmetrisk  Helhed.  Men  man  blev  tillige  snart 
opmærksom  paa,  at  denne  Borg  alligevel  ikke  var  udgaaet 
af  en  klar,  overskuende  Grundtanke,  men  at  den  var 
sammenstykket  af  flere  slet  sammenbundne  Dele.  Sym- 
metrien selv  var  ofte,  uden  al  Nødvendighed,  tilsidesat 
og  skjødesløst  behandlet,  eller  to  sammenhørende  Partier 
havde  endog  en  forskjellig  Symmetri,  hvoraf  den  ene 
skadede  den  anden.  Det  saa  man  f.  Ex.  paa  Galleriet  i 
den  indre  Slotsgaard,  hvis  Arcader  laa  skjævt  for  Yin- 
duerne bagved,  og  det  var  dog  det  prægtigste  Parti  af 
hele  Borgen.  Med  Hensyn  til  det  Enkelte  af  Udførelsen, 
da  var  Billedhugger-  eller,  om  man  hellere  vil,  Sten- 
hugger-Arbejdet som  oftest  magert  og  tørt;  man  savnede 
den  Friskhed,  som  findes  i  de  oprindelige  Partier  paa 
Kronborg.  Den  saakaldte  Møntport  staar  endnu  som  et 
Vidnesbyrd  om,  hvor  kjedeligt  et  saa  rigt  sammenstillet 
Portal  kan  blive  ved  en  middelmaadig  Udførelse.  Under- 
tiden stode  smukke  og  slette  Partier  paa  en  besynderlig 
Maade  ved  Siden  af  hverandre.  I  Kirken  hørte  Gjord- 
buerne med  deres  rige  Frugtklaser  til  det  Ejendommeligste 
og  Smukkeste  i  hele  Bygningen;  men  noget  Tørrere  og 
Slettere  end  de  Engle,  den  gode  Jesper  Bogardt  havde 
sat  paa  Kapperne  ved  Siden  af,  vilde  man  næppe  kunne 
finde.  I  det  udskaarne  Træarbejde  gjorde  en  død,  me- 
chanisk  Haandfærdighed  sig  alt  for  ofte  gjældende ,  som 
i  det  Figurlige,    i  Englehoveder   og   deslige,    tabte   sig  i 

det  aldeles  Smagløse.  Den  maleriske  Side  af  Udsmyk- 
ningen var  ulige  bedre;  men  den  er  desværre  nu  for 
den  største  Del  gaaet  tabt.  Det  heldige  Valg  og  den 
smukke  Sammenstilling  af  Farverne ,  den  forskjellige 
Anvendelse  af  blank  og  mat  Forgyldning,  som  paa  en 
forbavsende  Maade  havde  holdt  sig,  den  omhyggelige, 
ofte  fortræffelige  Indlægning  med  farvet  Træ,  alt  dette 
gjorde  en  smuk  og  oplivende  Virkning  paa  Øjet  og 
kastede  et  velgjørende  Skjær  over  den  middelmaadige 
Plastik. 

Saalænge  nu  Bygningen  stod,  urørt  af  Luerne  og 
med  den  alvorlige  Farvetone,  som  Aarene  havde  udbredt 
over  den,  hang  alle  disse  Mangler  saa  noje  sammen  med 
hele  dens  Charakter,  at  man  ikke  kunde  ønske  dem  for- 
andrede, selv  om  Ojet  ikke  kunde  overse  dem  efter  at 
Virkningen  af  det  forste  slaaende  Indtryk  havde  sat  sig. 
Men  det  er  derfor  ogsaa  af  Vigtighed  at  lægge  Mærke 
til,  at  ved  en  Gjenopforelse  af  et  saadant  Omfang  som 
her,  og  med  saa  betydelig  Bekostning,  og  ved  Fornyelsen 
af  et  Værk,  som  ingenlunde  betegner  Højdepunktet  af 
den  valgte  Stil,  men  vel  dens  Dalen,  der  vil  Udbyttet 
ingenlunde,  og  mindst  i  konstnerisk  Henseende,  staa  i 
det  rette  Forhold,  eller  blot  nogenlunde  svare  til  de  store 
Summer,  som  her  udkræves.  Til  en  saadan  Opbyden  af 
alle  vore  Kræfter  kan  man  ikke  engang  beraabe  sig  paa 
en  paatrængende  Nødvendighed;  thi  det  vil  dog  vel  Ingen 
for  ramme  Alvor  paastaa,  at  en  saadan  Istandsættelse 
maatte  der  til,  for  at  Landskabets  Staffage  kunde  være 
fuldstændig. 

Og  sæt  nu,  at  det  Ydre  staar  fuldstændig  fornyet, 
hvad  vil    man    saa    gjore    med    dets   Kjærne?     Vil    man 

forsøge  paa  omtrentlig  at  indføre  den  oprindelige  Ind- 
deling, den  som  svarer  bedst  til  hele  Bygningens  Charakter, 
og  anvende  Tønder  Guld  paa  at  lave  et  Slags  ny  gammel 
Raritet  for  Xysgjerriges  ørkesløse  Besøg?  Eller  vil  man 
prøve  paa  at  tilfredsstille  Tidens  og  Livets  Fordringer, 
blot  med  en  Tillempning  i  Udsmykningen  til  Christian  den 
Fjerdes  Tid?  I  det  sidste  Tilfælde  vil  dog  enhver  Byg- 
mester indrømme,  at  de  smalle  Trapper,  Bygningens 
forholdsvis  ringe  Dybde,  Yinduernes  Stilling  og  Indretning 
o.  s.  v.  o.  s.  v.  lægge  Hindringer  i  Vejen;  og  naar  det 
kommer  til  Stykket,  vil  det  maaske  ikke  engang  kunne 
undgaaes  at  foretage  Forandringer  i  det  Ydres  Enkeltheder. 
Forudsat  nu,  at  det  for  en  Del  lykkes  at  overvinde  alle 
disse  Vanskeligheder  —  thi  ganske  at  blive  Herre  over 
dem,  er  umuligt  —  vil  det  da  kunne  nægtes,  at  man  med 
de  samme  Midler  og  det  samme  Talent  vilde  have  opnaaet 
noget  langt  Fortrinligere,  selv  ved  at  følge  en  lignende 
Stil,  hvor  der  ikke  havde  været  stillet  saadanne  Betin- 
gelser? Og  kan  det  forsvares,  at  vi  paa  denne  Maade 
anvende  vore  ikke  overflødige  Kræfter,  tømme  vor  Pung 
og  bagbinde  vore  Konstnere?  Dersom  man  end  i  mægtige 
Stater  kan  anvende  mange  Penge  paa  at  istandsætte 
ældre  Borge  og  Paladser  uden  derfor  at  standse  Konsten 
i  dens  frie  Virksomhed  og  Udvikling ,  ere  da  vore 
Yilkaar  saaledes,  at  vi  hensynsløst  skulle  prøve  paa  at 
efterligne  dem? 

Der  lurer  desuden  en  anden  Frygt  bag  ved  Udsigten 
til  denne  Gjenopførelse.  Man  beraaber  sig  paa,  at  det 
Indre  dog  for  den  største  Del  var  nyere  end  Christian 
den  Fjerdes  Tid ,  og  deri  har  man  Ret.  Men  man 
glemmer,  at  selv  det  Nyeste  havde  en  mere  end  hundrede- 

aarig  Alder,  at  det  ved  Partier,  som  bare  Christian  den 
Femtes  og  Frederik  den  Tredies  Navne,  og  ved  en  Række 
af  Konstværker  knyttedes  til  Christian  den  Fjerdes  Tid 
og  mindede  om  den,  og  at  Forandringerne,  selv  idet  de 
røbede,  at  Borgens  skjønneste  Aar  vare  svundne,  dog 
tillige  bare  Vidnesbyrd  om,  at  Livet  her  ikke  havde  været 
afbrudt ,  om  det  end  havde  skiftet  Form  og  Farve  efter 
de  vexlende  Tiders  Fordringer. 

Nu  ere  imidlertid  alle  disse  Baand  bristede.  Luerne 
have  hærget  den  gamle  Borg,  men  de  have  tillige  ud- 
glødet senere  Tiders  Profanering  og  levnet  os  de  ærvær- 
digste Træk.  Disse  Mure  vække  vor  Vemod,  men  de 
vække  tillige  uforstyrret  alle  vore  Erindringer;  mange 
Tider  skulle  henrinde,  inden  disse  mægtige  Spor  udslettes, 
og  inden  Fantasien  skal  ophore  at  udsmykke  dem  i  hele 
deres  Ejendommelighed.  Og  nu  tænke  man  sig  den 
»Sandhed  med  Moditication«,  som  her  kan  komme  til  at 
bryste  sig  ra«d  sit  splinternye,  fordringsfulde  Væsen,  og 
det  endda  under  Skinnet  af  en  virkelig  Gjenfødelse! 
Man  glemme  dog  ikke,  at  Ruiner  som  disse  have  Krav 
paa  en  Ukrænkelighed,  som  ikke  brydes  ustraffet. 

Er  det  heldigt  ved  denne  Lejlighed  at  bringe  Chri- 
stiansborgs Brand  i  Erindring,  og  den  Million,  som  da 
frivillig  blev  sammenskudt  ?  Passer  Sammenligningen 
mellem  Frederiksborg ,  hvis  Kongebolig  mere  tilhørte 
Historien  end  Livet,  og  Christiansborg,  dengang  saa  godt 
som  en  ny  Bygning,  hvis  indre  Udsmykning  vore  fortrin- 
ligste Konstnere  vare  i  Færd  med  at  fuldende?  Uventet 
kom  det  Ulykkens  Budskab,  at  Frederiksborg  stod  i  Luer. 
hurtigt  spredtes  det  over  hele  Landet,  men  kan  det 
alligevel  sammenlignes  med  den  Forfærdelse,  som  vaktes 

ved  Forkyndelsen  om  det  Flammehav,  hvori  Christiansborg, 
Vidunderet  i  de  forenede  Kongeriger,  var  gaaet  til  Grunde? 
Det  var  virkelig  Kongefamiliens  Arne;  de  andre  Slotte  i 
Hovedstaden  havde  alt  deres  særegne  Anvendelse,  og 
Adelen  maatte  derfor  aabne  sine  Palaier,  hvor  Kongehuset 
fordeltes  i  forskjellige  Boliger.  Og  hvad  var  saa  Udbyttet 
af  hin  Kraftanstrængelse,  som  foruden  den  ene  Million 
har  kostet  Landet  mange  flere?  Ikke  »et  helt  nyt  Slot«, 
men  et  nyt,  just  ikke  meget  durabelt,  Overtræk,  som 
ikke  engang  passer  rigtig  til  de  gamle  Mure  og  deres 
oprindelige  Inddelinger,  og  som,  efter  et  Forlob  af  henved 
halvfjerdsindstyve  Aar,  endnu  ikke  er  blevet  fuldkomment 
færdigt.  Den  Varme  ,  hvormed  menig  Mand  dengang 
bragte  sin  Skærv,  fortjener  fuldelig  at  paaskjonnes;  men 
har  dog  ikke  Erfaringen  vist,  at  det,  med  Hensyn  til 
Kongefamilien,  havde  været  saa  godt  som  overflødigt  at 
opføre  Christiansborg  paa  ny?  og  venter  der,  efter  al 
Rimelighed ,  det  gjenopførte  Frederiksborg  en  anden 
Skjæbne? 

Fire  hundrede  tusinde  Rigsdaler  er  den  Sum,  der 
foreløbig  anslaaes  som  nødvendig  til  at  fuldføre  Mellem- 
bygningens og  den  østre  Fløjs  ydre  Architektur,  uagtet 
»Murene  ikke  ere  nedbrændte,  men  blot  stærkt  beskadigede«. 
Dersom  denne  Sum  virkelig  bliver  tilvejebragt,  uden  at 
efterlade  noget  Tryk  paa  andre  Steder,  hvor  Øjeblikket 
behøver  Konstens  Anvendelse  til  at  vedligeholde  eller 
til  at  skabe  noget  Nyt,  saa  vil  det  unægtelig  være  et 
slaaende  Vidnesbyrd  om ,  at  Velstanden  ,  baade  den 
offentlige  og  private,  og  at  Sandsen  for  vore  historiske 
Mindesmærker  og  for  vor  Konst  er  tiltagen  forbavsende 
i  Løbet  af  dette  Aarhundrede.    Vist  er  det,  at  der  fordredes 

ikke  saa  stor  en  Sum  til  at  fuldende  Marmorkirken,  da 
Nikolai  Kirke  var  brændt,  og  dette  Overslag  var  sikkert 
i  det  mindste  ligesaa  paalideligt  som  det,  der  nu  er  gjort  til 
Frederiksborg,  men  Foretagendet  blev  alligevel  staaende. 
Da  Thorvaldsens  Museum  skulde  opføres,  dette  Museum, 
som  med  Rette  kan  kaldes  Nationens'  Stolthed,  og  hvis 
uvurderlige  Kjærne  vi  fik  for  Ingenting,  da  maatte  det 
dog  tage  til  Takke  med  at  faa  en  gammel  Rønne  til  Om- 
bygning, som  oven  i  Kjøbet  laa  uheldig.  Hvor  fattig  vil 
dog  ikke  den  Tid  komme  til  at  staa  mod  vor,  som  kan 
anvende  fire  Tønder  Guld  til  blot  en  Del  af  Frederiksborgs 
ydre  Skal! 

Højst  sørgeligt  vilde  det  være,  om  Deltagelsen  for 
vore  Monumenter  altid  skulde  behøve  en  Odelæggelse, 
for  at  blive  vakt!  Ere  vi  end  ikke  rige  paa  dem,  saa 
have  vi  dog  flere,  end  der  for  Øjeblikket  synes  at  leve  i 
den  offentlige  Bevidsthed,  som  fortjene  den  omhyggeligste 
Opmærksomhed.  Vore  Kathedraler,  adspredte  omkring 
i  Stifterne,  høre  til  vore  ærværdigste  Bygninger;  nogle 
af  dem  vilde  endog,  hvor  som  helst  de  stode,  indtage  en 
mærkelig  Plads  mellem  de  kirkelige  Monumenter.  De 
tilhore  endnu  Livet,  og  deres  Tab,  hvor  det  rammede, 
vilde  blive  uopretteligt  for  Menigheden,  uerstatteligt  for 
os  alle.  Maatte  dog  denne  sidste  Brand  være  en  alvorlig 
Opfordring  for  Regeringen  til  at  skaffe  sig  et  klart  og 
paalideligt  Overblik  over  dem  af  vore  offentlige  Bygninger, 
som  fra  Historiens  og  Konstens  Side  fortjene  at  blive 
betragtede  som  hele  Landets ,  ikke  en  enkelt  Bys  eller 
Provinses  Ejendom,  og  om  deres  Tilstand!  Et  saadant 
Overblik  vilde  give  den  bedste  Maalestok  for  de  Midler, 
der  behoves  til  Vedligeholdelsen,  især  af  de  værdigste  og 

mest  betydningsfulde.  Det  har  sikkert  aldrig  været 
nødvendigere  end  netop  i  vor  Tid,  at  lede  Kræfterne 
saaledes,  at  de  ikke  anvendes  for  ensidig  paa  et  Sted 
og  derved  savnes  paa  et  andet  af  ligesaa  stor,  maaske 
af  større  Betydning. 

Hvad  saa  Fremtiden  end  bringer,  saa  tilhorer  nu 
det  gamle  Frederiksborg  aldeles  Historien,  og  Lejligheden 
burde  derfor  gribes  til  at  kaste  det  sidste  Lys  over  dets 
Ruiner.  Midlerne  dertil  ere  for  Haanden,  dersom  de  blot 
maatte  blive  benyttede.  Den  dygtige  og  utrættelige  Ransager 
i  vore  Archiver,  G.  F.  Lassen,  er  gaaet  bort,  men  han 
har  for  flere  Aar  siden  udgivet  værdifulde  Documenter 
til  Frederiksborgs  Historie,  og  i  hans  efterladte  Samlinger 
findes  sikkert  flere  lige  saa  værdifulde  Bidrag  til  det 
samme  Æmne,  som  fortjente  at  bekjendtgjøres.  Mellem 
vore  Konstnere  er  der  Ingen,  der  i  den  Grad  er  fortrolig 
med  Frederiksborg,  som  Architekturmaler  H.  Hansen, 
hvis  Tegninger  vidne  om  fuldendt  Kjendskab  og  Paalidelig- 
hed.  En  Forening  af  hine  Documenter  og  af  disse  Teg- 
ninger, udgivne  paa  en  værdig  Maade,  vilde  indeholde 
den  bedste  Oplysning  om  Meget  af  det,  som  nu  er  tabt, 
og  paa  den  skjønneste  Maade  bevare  dets  Minde.  Dersom 
en  saadan  Udgivelse  kunde  komme  i  Stand,  da  vilde  den 
tillige  være  et  godt  Vidnesbyrd  om,  at  der  baade  findes 
Mænd  iblandt  os ,  som ,  dygtige  og  talentfulde ,  have  viet 
en  Del  af  deres  Kræfter  til  ret  at  kjende  og  gjengive  vore 
Monumenter,  og  at  det  ikke  fattes  os  Andre  paa  Evne 
til  at  paaskjønne  saa  gavnlige  og  hæderlige  Bestræbelser. 

IX. 

Hvad  bør  man  vente  af  Kunstforeningen? 

(1836.) 


Uet  kan  vel  antages  som  almindelig  bekjendt,  at  Kunst- 
foreningens Virksomhed  og  dennes  Udbytte  ere  blevne 
højst  forskjellig  bedømte  af  Selskabets  Medlemmer,  og  at 
Grunden  hertil,  for  en  stor  Del,  maa  søges  i  den  Kamp 
mellem  de  forskjellige  Synsmaader,  som  ytrede  sig,  hver 
Gang  at  Talen  var  om  Prisopgaver  eller  om  Bestillinger. 
Imidlertid  virkede  Selskabet  dog  altid  noget,  ogsaa  i 
denne  Retning,  saa  længe  den  havde  en  Talsmand  i 
Bestyrelsen,  og  denne  var  saa  heldig  at  have  Stemme- 
flerheden for  sig.  Efterat  derimod  den  modsatte  Mening 
gjorde  sig  gjældende  paa  Generalforsamlingen  i  Januar  1835, 
og  den  nye  Bestyrelse,  som  naturligt,  begyndte  at  handle 
i  Majoritetens  Aand,  bleve  Bestillinger  aldeles  forkastede, 
og  almindelige  Opgaver,  der  kunde  fremkalde  Concurs, 
med  Nød  og  næppe  taalte. 

En  saadan  Stemning  mod  Konstværker,  der  forud- 
sætte en  varmere  Deltagelse  for  Konstneren  eller  for 
bestemte  Gjenstande,  virker  nedslaaende  og,  naar  den 
findes  i  et  talrigt  Selskab,  hvis  Hovedformaal  er  de 
dannende  Konsters  Tarv,    maa  man  formode,    at  der  har 

hørt  særegne  Omstændigheder  til  at  vække  og  nære  den. 
Erfaring  har  maaske  gjort  Selskabets  Medlemmer  opmærk- 
somme paa  visse  betydelige  Mangler  ved  de  Konstværker, 
der  bleve  til  efter  Opfordring,  og  som  heldigen  vare 
undgaaede  i  de  Arbejder,  der  uanmodet  bleve  Kunst- 
foreningen tilbudte  og  kjøbte  efter  Ballottering;  eller 
maaske  har  man  opdaget  andre  overvejende  Fordele  ved 
disse  tilfældige  Kjøb. 

Denne  Formodning  bestyrkes  imidlertid  ikke,  naar 
man  gjennemgaar  de  Arbejder ,  Konstforeningen  har 
erholdt,  og  de  Priser,  hvormed  de  ere  betalte.  Uagtet 
de  bestilte  og  concurrerende  Konstværker  kun  udgjøre  et 
saare  ringe  Antal  mod  dem,  der  ere  tilbudte  Selskabet 
(omtrent  som  1  mod  6),  tælle  de  dog  forholdsvis  det  største 
Antal  af  gode  Arbejder,  og  deriblandt  (efter  hvad  jeg 
kjender  dertil)  ikke  faa  af  de  Malerier,  som  have  vundet 
det  mest  udelte  Bifald.  Unægtelig  findes  der  ogsaa 
imellem  de  bestilte  Konstværker  Stykker,  der  ikke  vandt 
eller  fortjente  Bifald;  men  de  ere  faa  i  Forhold  til  de 
mange  og,  hvad  der  er  værre,  ubetydelige  Malerier,  som 
bleve  tilbudte  og  indballotterede.  Iblandt  disse  ere  der 
adskillige,  hvoriblandt  nogle  fra  forrige  Aar,  hvis  An- 
skaffelse alene  kan  forklares  af  et  Slags  Misvæxt  i  Konsten, 
der  har  gjort  enhver  Production  antagelig.  Om  Prisernes 
Billighed  eller  Ubillighed  er  det  vanskeligt  at  afgjøre 
Noget  i  Almindelighed,  da  baade  det  Bifald  og  det 
Mishag,  hvormed  et  Arbejde  modtages,  har  betydelig 
Indflydelse  paa  Vurderingen  af  den  Tid ,  Umage  og 
Omkostning,  som  Konstneren  har  havt;  og  de  Klager, 
der  ere  førte  over  Gevinsternes  ringe  Antal,  tillige  gjøre 
det    lidt  mistænkeligt,    hvad   man   egentlig   har   forstaaet 

ved  ubillige  Priser.  En  Sammenligning  af  de  forskjellige 
Aars  Mellempriser  kan  heller  ikke  føre  til  noget  paalideligt 
Resultat,  naar  den  ej  knyttes  til  en  omhyggelig  Sammen- 
stilling af  Stykkernes  materielle  og  artistiske  Værdi, 
som  nu,  strængt  taget,  er  umulig.  Det  Eneste,  jeg,  med 
Hensyn  til  dette  Punkt,  tør  fremsætte  som  en  afgjort  Sag, 
er:  at  de  bestilte  og  concurrerende  Arbejder,  i  det  Hele 
taget,  ingenlunde  ere  komne  Selskabet  dyrere  end  til- 
budte Arbejder  af  lignende  Omfang  og  Fortjeneste. 

Erfaring  har  altsaa  næppe  vakt  eller  styrket  den 
omtalte  Stemning,  og,  hvad  jeg  har  hørt  anføre  til  Fordel 
for  den,  støtter  sig  heller  ikke,  i  det  Hele  taget,  paa 
Kjendsgjerninger.  Derimod  klager  man  stærkt  over  den 
Indskrænkning,  som  Konstnerens  Frihed  lider  ved  Pris- 
opgaver og  Bestillinger,  og  over  den  skadelige  Indflydelse, 
som  de  kunne  have  paa  hans  artistiske  Dannelse,  ved  at 
lokke  ham  fra  den  Vej  ,  hvorpaa  hans  Genius  ellers 
uforstyrret  vilde  lede  ham.  Ligeledes  har  man  stærkt 
ytret  sin  Frygt  for  at  personlige  Hensyn  derved  skulde 
faa  Lejlighed  til  at  forurette,  ja  vel  endog  forknytte  det 
fremspirende  Talent,  og  for  at  Kunstforeningens  Virksomhed 
let  skulde  udskeje  til  en  akademisk  Retning. 

Denne  Frygt  forekommer  mig  dels  overdreven,  dels 
ugrundet.  Personlige  Hensyn  gjore  sig  ogsaa  gjældende  ved 
Ballottering  paa  tilbudte  Malerier.  Venskab,  Kammerat- 
skab og  formaaende  Stemmer  spille  ogsaa  her  deres  Roller, 
hvortil  den  tavse,  skjulte  Afstemning  med  Kugler  frem- 
byder den  ønskeligste  Lejlighed.  En  sikker  Modgift  mod 
dette  Uvæsen  kan  kun  findes  i  en  renere  og  mere 
almindelig  uddannet  Konstsands ,  og  i  de  større  og 
alvorligere    Fordringer,    der,    som   en   Folge   heraf,    ville 

blive  gjorte  til  Konstneren.  Hvorledes  Konstforeningen 
skulde  kunne  fon-ilde  sig  ind  i  »Akademiets  Sfære«, 
saa  længe  den  ikke  vil  oprette  Tegneskoler,  indser  jeg 
ikke.  »En  akademisk  Sfære«  existerer  overhovedet  ikke 
mere,  saafremt  man  derved  vil  betegne  en  partisk  Omsorg 
for  visse  Konstfag.  De  akademiske  Prisopgaver,  med 
deres  urimelige,  pedantiske  Charakter,  staa  næsten  som 
det  eneste  Minde  om  den  ensidige  og  indskrænkede  Stræben, 
som  man  med  Rette  har  bebrejdet  det  18de  Aarhundredes 
Konstakademier;  men,  selv  om  man  vilde  indføre  dem  i 
Foreningens  Virksomhed,  kunde  de  aldrig  skade,  da  der 
hører  en  Lokkemad  af  Rejsestipendier  og  Udsigter  til 
Levebrød,  for  at  friste  Konstnerne  til  at  forsoge  deres 
Lykke  paa  dem,  og  denne  Mading  vilde  nok  blive  Selskabet 
for  kostbar. 

De  først  anførte  Klager  ere  ikke  saa  lette  at  afvise, 
da  de  dreje  sig  om  et  i  vore  Dage  meget  yndet  Thema: 
Konstnerfriheden,  som  de  anbefale  paa  det  Ivrigste,  og 
da  de  synes  at  komme  fra  en  om  Følelse  for  Konstnerens 
æsthetiske  Uskyldighed,  og  fra  en  ængstelig  Omhu  for 
at  afholde  enhver  Smitte  fra  den.  Kun  Skade,  at  det 
ikke  spaar  noget  godt,  naar  man  frygter  for  at  udsætte 
en  Plante,  der  ej  er  bestemt  til  Drivhuset,  for  den 
allermindste  Yind! 

I  den  Sætning :  at  Konstneren  maa  kunne  bevæge 
sig  med  Frihed,  saafremt  han  skal  kunne  frembringe 
noget  ret  Betydeligt,  indeholdes  der  vistnok  en  uomtvistelig 
Sandhed;  men  denne  Sandhed  vil  dog  vinde  eller  tabe  i 
Kraft  efter  den  forskjellige  Betydning,  hvori  Ordet  Frihed 
kan  tages.  Vil  man  dermed  betegne  Konstnerens  Uafhængig- 
hed  af  vdre  Forhold,    da   betvder  Ordet  ikke   stort;    thi 

denne  Frihed  vil  aldrig  faa  synderlig  Indflydelse  paa  hans 
Konstnervirksomhed,  saa  meget  den  end  kan  bidrage  til 
hans  personlige  Velvære,  og  i  de  fleste  Tilfælde  vil  den 
snarere  vise  sig  svækkende  end  styrkende.  Tænker  man 
derimod  ved  Ordet  Frihed  paa  Konstnerens  indre  Kraft 
til  med  Fyrighed  at  kunne  begejstre  sig  for  det  Store 
og  Skjønne,  til  med  Liv  og  Lethed  at  kunne  sætte  sig 
ind  i  selvvalgte  eller  opgivne  Æmner,  til  med  Sikkerhed 
at  kunne  beherske  sit  Stof,  da  har  man  vistnok  nævnet 
den  Trylleformel,  hvormed  Fortids  og  Nutids  dygtige 
Konstnere  have  fremmanet  saa  meget  Stort  og  Herligt 
for  os;  men  da  maa  man  vel  ogsaa  indrumme,  at  denne 
Konstnerfrihed  ikke  behøver  at  frygte  for,  hvad  man 
kalder  Baand  eller  Formynderskab,  men  at  den  tværtimod 
maa  føle  sig  kaldet  til  at  tilfredsstille  Andres  Ønsker 
og  Trang,  da  den  netop  herved  bedst  faar  Lejlighed  til 
at  udfolde  sig  i  hele  sin  Glans  og  Rigdom. 

Man  anfører  vel  Digtekonsten  og  spørger,  om  poetiske 
Prisopgaver  nogensinde  have  havt  synderlig  Virkning, 
eller ,  om  selv  de  skjønneste  Lejlighedsdigte  kunne 
sammenlignes  med  de  udødelige  Værker,  som  uopfordret 
fremsprang  af  den  poetiske  Begejstring.  Det,  som  kan 
gjælde  for  Digteren,  vil  man  anvende  paa  Maleren  og 
Billedhuggeren:  thi  alle  ere  de  Konstnere,  og  en  paanødt 
eller  søgt  Interesse  vil  vise  sig  lige  forstenende  hos 
dem  alle. 

Ved  denne  Sammenligning  har  man  imidlertid  overset 
den  store  Forskjel,  der  er  imellem  de  Midler,  som  Digteren, 
og  dem,  som  den  tegnende  Konstner  maa  anvende  for  at 
frembringe  et  fuldendt  Konstværk.  Har  en  Maler  f.  Ex. 
udkastet  en  Composition  paa  Papiret,  eller  har  en  Plastiker 

dannet  smaa  Modeller  at  Vox  eller  Ler,  saa  kan  der  i 
disse  Forarbejder  være  en  Anordning ,  en  Holdning, 
en  Følelse,  et  Udtryk  og  en  Art  af  Fuldendelse,  der 
selv  tiltaler  og  griber  den  Uindviede.  Der  er  næppe 
Nogen,  som  ej  i  det  Mindste  har  hørt  tale  om  den  Pris, 
man  sætter  paa  dygtige  Konstneres  Tegninger  og  Modeller. 
Og  dog  er  dette  kun  Forarbejderne  til  det  fuldendte 
Konstværk,  og  der  er  en  lige  saa  stor  Afstand  mellem 
dette  og  hine,  som  der  er  mellem  en  Tragedie,  udfort 
paa  Scenen  af  fortrinlige  Skuespillere,  og  den  samme 
Tragedie,  naar  den  læses,  eller  som  der  er  imellem  den 
fuldstændige  Opførelse  af  en  Opera  og  dens  skrevne 
Composition.  Men  denne  Sondring  imellem  den  digteriske 
og  musikalske  Behandling  hos  Poeten  og  Componisten, 
og  dens  Udførelse  af  Skuespillere  og  Musikere,  sammen- 
smelter til  et  Helt  hos  den  tegnende  Konstner.  Hans 
Malerier,  hans  Billedstøtter  have  allerede  den  Fuldstændig- 
hed, som  de  poetiske  og  musikalske  Arbejder  først  erholde 
ved  Scenens  og  Orchestrets  Understøttelse,  og  han  maa 
følgelig  ikke  alene  besidde  nogle  af  de  Egenskaber,  som 
charakterisere  Digteren,  men  ogsaa  nogle  af  dem,  der 
ere  nødvendige  for  den  fremstillende  Konstner. 

Men  hvo  vil  dadle  en  Skuespiller  eller  en  musikalsk 
Virtuos,  fordi  han,  paa  Opfordring,  saaledes  lorstaar  at 
tilegne  sig  Digterens  og  Componistens  Værker,  at  disse 
synes  umiddelbart  at  være  udsprungne  af  hans  eget  Indre? 
eller  beskylde  ham  for  en  hyklet  Begejstring  ?  Vil 
man  ikke  snarere  vurdere  hans  Talent  højere  eller  lavere 
efter  det  Omfang  og  det  Herredomme,  hvormed  han  kan 
beherske  forskjellige  Fremstillinger?  Og  tilhorer  da  den 
Færdighed,    at  kunne  bemægtige   sig   et   opgivet  Stof  og, 

saa  at  sige,  forvandle  det  til  sin  Ejendom,  udelukkende 
de  fremstillende  Konstfag?  Forlanges  ikke  det  Samme  af 
Componisten,  Arcliitekten,  og  selv  af  den  tegnende 
Konstner,  naar  han  skal  udføre  et  Portræt? 

Et  Blik  paa  de  fortrinligste  Konstværker  fra  ældre 
og  nyere  Tider  og  paa  deres  Historie  vil  hurtigen  over- 
bevise os  om ,  hvor  Meget  der  har  været  afhængigt  af 
Billedhuggernes  °2  Malernes  Lyst  og  Mod  til  at  arbeide 
for  Bestillinger  og  efter  Opgaver.  De  religiøse  Gjenstande, 
der  skulle  forherlige  Templer  og  Kirker,  de  historiske 
Begivenheder,  som  skulle  pryde  Fyrsternes  og  Stændernes 
Haller,  bero  ej  paa  Konstnernes  Lune  og  Valg,  men 
bestemmes  af  den  religiøse  og  historiske  Trang,  som 
længes  efter  Tilfredsstillelse.  Konstnernes  Individualitet 
er  imidlertid,  som  deres  Værker  bevidne,  forblevet  ukrænket 
af  disse  Baand,  og  ofte  synes  det,  som  om  selve  Vanske- 
ligheden først  havde  givet  dem  Bevidsthed  om,  hvad  de 
formaaede,  og  Mod  og  Kraft  til  at  udføre  det  Beundrings- 
værdige. Men  det  er  ikke  alene  Konstværker  af  saa 
stort  Omfang  og  Betydning,  som  de  her  paapegede,  der 
ere  fremstaaede  paa  denne  Maade;  nej,  selv  den  uforligne- 
lige Opfatning  og  Efterligning  af  Naturgjenstandene,  saa- 
ledes  som  de  vise  sig  for  Ojet,  den  Friskhed,  Delicatesse 
og  Virtuositet,  vi  beundre  hos  en  Rembrandt,  Mieris. 
Potter,  Berghem,  Both,  van  der  Velde,  kunde  kun  opnaaes 
i  saa  høj  Fuldendelse  ved  de  Bestillinger,  den  Deltagelse 
og  den  Kappelyst,  som  Beundrere  og  Befordrere  af  disse 
sjældne  Talenter  bidroge  til  at  vække  og  nære.  Dog, 
vi  behøve  blot  at  se  os  om  blandt  vore  nulevende  Kunstnere, 
og  vi  kunne  ikke  nægte,  at  de  skjønneste  og  betydeligste 
Arbejder,    vi  have   erholdt   af  Thorvaldsen,    Eckersberg, 

Dahl,  skyldes  Løsningen  af  bestemte  Opgaver.  Selve 
Konstforeningen  har  ad  denne  Yej  givet  flere  af  vore 
Malere  Lejlighed  til  at  frembringe  nogle  af  deres  heldigste 
Arbejder,  og  til  at  udvikle  et  Omfang  af  Talent,  som 
de  maaske  ellers  ej  saa  let  havde  faaet  Anledning  til 
at  aflægge  Prøver  paa.  Og,  naar  vi  lægge  Mærke  til, 
at  sande  Talenter  ere  forvildede,  eller  henvisnede  før  Tiden, 
eller,  at  de  i  al  Fald  ej  have  udviklet  sig  saa  frodigt, 
som  man  havde  Grund  til  at  vente,  da  stiller  sig  tillige 
den  lidet  trøstelige  Sandsynlighed  frem  for  os,  at  vi  selv 
for  en  stor  Del  ere  Skyld  i  disse  Tab ,  fordi  vi  ej  i 
rette  Tid  bestræbte  os  for  at  erkjende  disse  Talenter, 
ej  forstode  rigtigt  at  benytte  dem,  men  i  Stedet  derfor 
troede  alt  at  have  gjort  nok,  naar  vi  hyldede  deres 
Konstnerfrihed  med  en  ærbødig  Kulde. 

Det  er  ogsaa  ret  mærkeligt,  at  der,  ved  Siden  af 
denne  Afholdenhed  fra  at  paalægge  Konstnerne  noget 
Baand,  gaar  et  smaaligt  Hensyn  paa  at  sikkre  sig  enhver 
Fordel.  »Bestillinger  indskrænke  Kjøberens  Valg  og  sløve 
Konstneren;  Prisopgaverne  vænne  til  høj  Betaling  og 
store  Indbildninger;  Lysten  til  Konst  er  der,  men  Tiderne 
ere  trange,  og  ville  Konstnerne  ikke  være  rimelige,  saa 
ere  de  selv  Skyld  i  deres  Tab.«  Lignende  kolde  og 
ængstelige  Ytringer  ere  ej  sjældne,  og  Grunden  til  dem 
maa  enten  søges  i  at  Trangen  til  Konst  endnu  ikke  er 
saa  alvorlig,  som  Nogle  ville  paastaa,  eller  deri,  at  Følelsen 
og  Erkjendelsen  endnu  ikke  have  opnaaet  den  Styrke, 
som  er  nødvendig  til  ret  levende  at  gribe  det,  hvorpaa 
det  egentlig  kommer  an  i  et  Konstværk,  og  til  ikke  at 
lade  sig  skræmme  ved  den  uventede  Opdagelse  af  virkelige 
eller    indbildte    Mangler.      Naar    man     sér    Konstværker, 

som  have  vundet  Bifald,  eller  man  har  Lejlighed  til 
at  understøtte  det  modtagne  Indtryk  med  Andres 
bekræftende  Meninger,  da  synes  man  en  hel  Del  friere 
i  sit  Valg  og  i  sin  Dom,  end  man  virkelig  er,  og  man 
fristes  til  den  Indbildning ,  at  man  selv  angiver  Tonen, 
medens  man  kun  er  den  gjenklingende  Resonantsbund. 
Vil  man  derimod  bestille  et  Arbejde  og  være  sikker  paa 
ej  at  faa  sin  Forventning  skuflet,  saa  forudsættes  der 
ikke  alene,  at  man  ret  har  Lyst  til  Fremstillingen  af 
dette  eller  hint,  men  ogsaa,  at  man  har  et  nogenlunde 
klart  Begreb  om,  hvad  man  kan  vente  af  den  Konstner, 
som  man  overdrager  Udforeisen  deraf.  Uden  disse 
Betingelser  vil  man  ofte  tro  sig  skuffet,  naar  man  ikke 
er  det,  ofte  blive  skuffet,  uden  at  vide  det,  og  Konstneren 
kan  i  begge  Tilfælde  være  ganske  uskyldig.  Kan  man 
endog  paavise  enkelte  bestilte  Arbejder,  som  med  Rette 
have  givet  Grund  til  Klage,  fordi  en  snæver  Vending, 
Letsindighed  eller  andre  Grunde  have  forledt  Konstneren 
til  en  Handling,  der  let  kan  komme  ham  selv  dyrest  at 
staa,  saa  forsvinde  sikkerlig  disse  enkelte  Tilfælde  i  den 
store,  vidtudstrakte  Konstnervirksomhed  som  Draaber  i 
Havet,  og  det  røber  ikke  meget  Kjendskab  til  Konstnerens 
Væsen,  naar  man  vil  gjore  dem  gjældende  imod  den 
alvorlige  Bestræbelse  for  at  retfærdiggjore  en  urokkelig 
Tillid,  som  saa  ofte  har  bidraget  til  at  frembringe  de 
skjønneste  Værker. 

Mistanken  om,  at  Lyst  til  Vinding  let  kan  forlokke 
Konstneren,  sér  lidt  besynderlig  ud  i  et  Selskab,  der 
selv  mistænkes  for  at  lade  sig  smigre  vel  meget  af  Haabet 
om  en  Gevinst.  Men,  hvorfor  skal  den,  som  bejler  til 
en  Pris,    betragtes   fra   dette   lave,    tildels    endog  falske 

Synspunkt?   Hvorfor  skal  smaalig  Ungdoms  Forfængelighed 
fremdrages,  og  den  skjønnere,  ædlere  Side  af  Anstrengelsen 

for  først  at  naa  Maalet,  —  hvorfor  skal  den  aldeles 
oversees?  Have  de,  som  ere  fremkomne  med  hine  Klager, 
vel  nogensinde  ret  overvejet  den  Indflydelse,  som  Kampen 
med  en  kraftig  Medbejler  har  havt  paa  de  fortrinligste 
Konstneres  Liv;  eller  have  de  betænkt,  hvor  meget  den 
ydre  Indvirkning  paa  Konstneren,  som  nu  engang  ikke 
kan  undværes,  vilde  blive  svækket,  dersom  det  lykkedes 
dem  at  borttage  Kappelyst  og  Følelse  for  Ros  og  Hæder? 
Hvad  Klagen  over  de  høje  Priser  anbelanger,  da  vil 
den  nok  falde  af  sig  selv.  Concurrencen  indeholder  den 
bedste  Lægedom,  Concurrence  baade  mellem  Konstnerne 
og  Konstelskerne.  Jeg  kan  aldrig  tro,  at  der  imellem 
de  sidste  skulde  findes  saa  mange  og  saa  store  Egoister, 
at  det  for  Alvor  kunde  falde  dem  ind  at  ville  nedtvinge 
Priserne;  og  dersom  en  saadan  Plan  lod  sig  udføre, 
vilde  de  snart  blive  oplyste  om  deres  Vildfarelse,  thi 
Nød  kan  nok  vække  Menneskets  Opfindelsesevne,  men 
den  har  aldrig  begejstret  til  Konst.  At  en  Konsthandler 
lægger  Vægt  paa  noget  mer  eller  mindre  for  et  Arbejde, 
det  finder  jeg  meget  naturligt,  da  han  jo  tillige  maa 
betragte  Tingene  fra  den  mercantilske  Side;  hos  Konst- 
elskeren  mener  jeg  derimod  at  der  kun  kan  være 
Spørgsmaal  om  han  har  Raad  eller  ikke  til  at  anskaffe 
sig  et  Maleri  eller  en  Statue,  som  han  kunde  ønske  at  eje. 
Er  han  usikker  paa,  om  han  tør  vove  at  betale  den 
forlangte  Sum ;  begynder  han  at  prutte  :  da  frygter 
jeg  for,  at  en  lignende  Kulde  og  Ængstelighed,  som  den 
ovenomtalte,  igjen  driver  sit  Spil.  Overhovedet  synes 
Lysten  til  at  ville  have  nok  for  sin  Skilling,    og   til  blot 

at  ville  have  det  Bedste,  undertiden  at  være  noget 
beslægtet  med  de  Følelser,  der  ellers  sættes  i  Bevægelse, 
naar  Talen  er  om  Ting  af  solidere  Værdi;  jeg  véd  i  det 
ringeste  ikke,  hvorledes  jeg  paa  anden  Maade  skal  for- 
klare Forslag  som  det,  en  Konstven  gjorde  for  nogen  Tid 
siden.  (Kjøbenhavns -Posten  1835,  Nr.  320.)  Det  gik 
ud  paa,  at  Foreningen  skulde  indskrænke  sine  Indkjob 
til  to  Gange  om  Aaret,  naar  den  kunde  have  »alle  de 
i  det  forløbne  Halvaar  producerede  Konstgjenstande 
for  Oje«;  thi  saa  kunde  den  vælge  sikrest  og  vilde  ikke 
være  udsat  for  »Adsplittelse  af  dens  pecuniære  Midler 
til  mindre  værdifulde  Gjenstande,  som  nu  er  en 
Følge  af  det  successive  Indkjøb.« 

Uden  at  indlade  mig  videre  paa  dette  Forslag,  der 
synes  at  love  Meget,  som  maaske  vanskeligen  kunde 
holdes,  maa  jeg  blot  bemærke,  at  visse  mindre  værdifulde 
Gjenstande  ofte  ikke  have  saa  lidt  at  betyde  i  Konstens 
Rige,  og  at  det  successive  Indkjøb  aldrig  vil  kunne 
adsplitte  Selskabets  pecuniære  Midler,  naar  det  gjores 
med  et  modent  Overlæg  og  kommer  til  at  staa  i  et 
rigtigt  Forhold  til  Selskabets  øvrige  Virksomhed.  Det 
vigtigste  Hensyn  ved  Kjøbet  af  Arbejder,  som  tilbydes 
i  Aarets  Løb,  er  ikke,  at  holde  alt  det  ude,  der  ikke 
bærer  Præget  af  et  vist  Mesterskab,  men  at  aabne  Ad- 
gangen for  enhver  frisk  og  ejendommelig  Stræben;  thi 
Foreningen  vil  jo  ikke  misbruge  Konsten  som  en  for- 
fængelig Pynt;  den  vil  jo  anvende  hele  sin  Kraft  til  ret 
at  nære  og  skærpe  Sandsen  for  den  uendelige  Afvexling, 
hvormed  Aand  og  Følelse  kan  udtale  sig  gjennem 
Konstnernes  Værker. 

Om  derimod  Selskabet  opnaar  dette  Ojemed  ad  den 
Vej,  hvorpaa  det,  i  det  Hele  taget,  hidindtil  er  gaaet 
frem,  det  er  en  anden  Sag.  Paafaldende  er  det  i  ethvert 
Tilfælde  at  se  en  saa  talrig  Forening  følge  en  Retning, 
der  mere  synes  at  skulle  tilfredsstille  ethvert  Medlems 
individuelle  Smag,  end  at  kunne  forene  alle  de  forskjellige 
Interesser  til  en  stor  og  fælles  Begejstring.  Og  naar 
det  endda  var  muligt  for  Selskabet ,  at  tilfredsstille 
den  Enkeltes  Ønsker  !  Kun  vor  store  Fattigdom  paa 
offentlig  Konst  gjør  det  begribeligt,  at  saa  luftige  For- 
haabninger,  om  at  erholde  en  »værdifuld  Konstgjenstand«, 
ikke  snarere  forsvinde.  Man  har  rigtignok  ofte  hørt 
Klager  over  Gevinsternes  ringe  Antal,  og  selv  af  de 
Vindende  have  næppe  de  Fleste  været  tilfredse  med  deres 
Lykke;  men  man  trøster  sig  med,  at  det  næste  Aar  kan 
bringe  større  Held,  og  man  vil  heller  undvære  den  sikre 
og  store,  men  lidet  kjendte,  Nydelse  af  offentlige  Konst- 
værker,  end  den  Mulighed,  engang  at  faa  Noget,  som 
man  ret  kan  holde  af,  i  sin  egen  Stue.  Man  vinder  derved 
oszsaa  i  Bekvemmelighed.  Jeg  haaber  ikke  at  blive  mis- 
forstaaet  ;  thi  det  er  ikke  min  Hensigt  at  nedsætte 
nogensomhelst  Retning  i  Konsten  for  Sujettets  Skyld, 
eller  at  gaa  i  Rette  med  Nogen,  fordi  han  heller  vil  se 
paa  et  Landskab  end  paa  Figurer,  heller  paa  et  Maleri 
end  paa  en  Billedstøtte;  jeg  vil  blot  gjore  opmærksom 
paa,  at  man  ikke  skulde  overlade  det  lunefulde  Tilfælde 
at  bestemme,  om  et  Konstværk,  .-om  man  ønsker  sig, 
skal  komme  i  Ens  Besiddelse.  Dersom  Sammenskud  og 
Lodtrækning  er  den  eneste  Maade,  hvorpaa  man  kan 
vente  at  faa  sit  Onske  opfyldt,  da  ville  smaa  Foreninger 

at  Ubestemte  Konstvenner  langt  snarere  give  et  gunstigt 
Resultat,  end  et  Selskab,  der  tæller  mer  end  1000  Med- 
lemmer, og  som  paatager  sig  at  tilfredsstille  saa  for- 
skjellige  Interesser.  Ved  Konstforeningen  er  bevist, 
at  en  ikke  ubetydelig  aarlig  Sum  kan  med  Lethed  skaffes 
til  Veje  til  Fordel  for  Konsten.  Men  hvor  lidt  har  den 
hidindtil  udrettet  !  Man  nævner  med  Selvtilfredshed 
Antallet  af  de  kjøbte  Konstværker,  og  overser,  at  alle 
de  fortrinligste  af  disse  sikkert  havde  fundet  Kjøbere, 
om  aldrig  Foreningen  havde  været  til,  og  at  det  kun 
havde  sét  betænkeligt  ud  for  Producenterne  af  alt  det 
Ubetydelige  og  Middelmaadige,  som  Selskabet  saa  liberalt 
har  modtaget.  Man  opponerer  mod  de  saakaldte  høje 
Priser,  for  at  Selskabet  ikke  skal  blive  en  Forsørgelses- 
Anstalt  ,  og  lægger  ikke  Mærke  til  ,  at  Godtkjøbs- 
Stykkerne  langt  snarere  kunne  forvandle  det  —  ikke 
til  en  Forsørgelses- Anstalt ,  men  til  et  Oplagssted  for 
allehaande  ikke  værdifulde  Gjenstande.  Ensidigen  og  for 
billigt  Kjob  vil  man  fremtvinge  de  Konstfag.  der  netop 
allermest  trænge  til  det  private  Liebhaveris  varmeste 
Deltagelse,  dersom  de  ikke  skulle  udarte  til  et  fattigt 
og  kj edeligt  Fabrikvæsen;  og  de  Fag,  der  i  Særdeleshed 
egne  sig  for  Tilfredsstillelsen  af  en  mere  udbredt  Interesse, 
den  Retning,  der  allerkraftigst  kan  vække  Sandsen  for 
al  den  Herlighed,  som  ledsager  dannende  Konst,  — 
den  modsætter  man  sig  med  al  den  Haardnakkenhed, 
der  charakteriserer  Ukyndighed  og  indgroede  Fordomme. 
Thorvaldsen  har  erhvervet  os  en  ærefuld  Plads  i  Kunst- 
historien, men  vi  ere  endnu  langt  fra  at  fortjene  den. 
Hvor    fattig    staar   Konsten    næsten    overalt    i    Danmark, 

hvor  vanskelig  er  Adgangen  til  dens  faa  Helligdomme! 
Er  her  virkelig  den  voxende  Kjærlighed  til  Konst,  som 
Flere  have  troet  at  bemærke,  da  er  det  paa  den  høje 
Tid,  at  den  benyttes  til  at  afslibe  den  mest  forsømte 
Side  af  Nationens  Dannelse;  og  det  vilde  vel  ikke  være 
en  ubillig  Forventning ,  at  det  her  sømmede  sig  for 
Kunstforeningen  at  gjøre  det  første  Skridt. 


Havens  Skrifter.     I.  18 


X. 

Om  Thorvaldsen  og  hans  Museum, 

i  Anledning  af  den  udstedte  Indbydelse. 
1837. 


1. 
Aonstakademiets  Udstilling  i  1826  gav  os  første  Gang 
Lejlighed  til  at  gjøre  et  nøjere  Bekjendskab  med  Thor- 
valdsen gjennem  hans  Værker,  af  hvilke  vi  indtil  den 
Tid  kun  havde  sét  faa  og  mindre  betydelige.  Foruden 
Portræterne  af  den  kongelige  Familie,  i  Marmor,  og  de 
lire  runde  Basrelieffer,  som  nu  staa  over  Slotsporten, 
var  der  en  og  tyve  Afstøbninger  til  Akademiet,  og  der- 
iblandt nogle  af  hans  mest  beundrede  Statuer:  Merkur, 
Hyrdedrengen,  Ganymed  med  Ørnen,  Hebe,  Venus  o.  fl. 
Dette  var  imidlertid  kun  en  Begyndelse.  I  de  følgende 
Aar  udstilledes  paa  Charlottenborg  bestandig  nye  Af- 
støbninger, som  Danserinden,  Grevinde  Ostermann,  Gra- 
tierne, og  Frue  Kirke  modtog  Christus  og  Apostlernes 
Billedstøtter,  ligeledes  i  Gips. 

Medens  vi  saaledes  berigedes  med  hans  Mester- 
værker, syntes  tillige  det  Tidspunkt  at  nærme  sig,  da 
vi  igjen  skulde  se  Konstneren  i  vor  Midte.  Ved  Director- 
Stiftet  iForaaret  1833,  blev  han  derfor  med  Glæde  valgt 

til  Konstakademiets  Direktør,  da  han  sikkert  ventedes 
hertil  hen  i  Sommeren.  Men  det  var  ikke  saa  let  paa 
en  Gang  at  rive  sig  løs  fra  alle  Forhold,  hvori  en  Mand 
som  Thorvaldsen  stod,  eller  at  forlade  Værksteder  som 
hans,  hvor  Mesterens  Blik  sikrest  styrede  saa  mange 
og  saa  forskjellige  Arbejders  Gang;  Rejsen  blev  derfor 
bestandig  opsat;  en  betydelig  og  ærefuld  Bestilling,  Chur- 
fyrst  Maximilians  kolossale  Billedstøtte  til  Hest,  drog 
hans  Opmærksomhed  fra  alt  Andet,  og,  i  Stedet  for  at 
begive  sig  paa  Vejen  til  Danmark,  besyndte  han  med 
saadan  Iver  paa  dette  Arbejde,  at  Hestens  Model  stod 
udført  ved  Aarets  Slutning.  Vor  Forventning  blev  saa- 
ledes  den  GanLr  skuffet;  dog  kunde  der  vel  være  ind- 
truffet Adskilligt  i  hint  Efteraar  og  i  Foraaret  1834,  som 
har  givet  hans  Beslutning  større  Fasthed  og  efter- 
haanden  ladet  den  Tanke  blive  levende  hos  ham,  at 
forandre  sit  Besøg  til  et  varigt  Ophold  i  Fødelandet. 

Imidlertid  havde  vi,  med  Fregatten  Gaiathea,  mod- 
taget en  betydelig  Sending  af  hans  Arbejder.  Marmor- 
frisen med  Alexanders  Tog  hensattes  paa  Slottet;  til 
Frue  Kirke  brastes  den  kolossale  Marmor-C'hristus  og 
Billedstøtterne  i  brændt  Ler,  som  skal  over  Hoved- 
indgangen; og  Akademiet  udstillede  i  Foraaret  1834  ikke 
mindre  end  ni  Basrelieffer  og  sex  Statuer  i  Marmor, 
tilligemed  to  og  tyve  Afstøbninger  af  hans  senere  Værker, 
som  altsammen  tilhørte  ham  selv.  For  at  faa  Plads  til 
Arbejder,  maatte  de  foreløbigen  opstilles  i  de  to 
Værelser  i  Stuen,  ud  til  botanisk  Have,  som  man  havde 
indrettet  til  lians  Atelier.  Og  det  var  ikke  blot  den 
plastiske  Del  af  Udstillingen,  som  han  denne  Gang  be- 
rigede  med   sin   Ejendom;    ogsaa   blandt    Malerierne   ud- 

18* 

gjorde  denne  en  af  de  skjønneste  Prydelser.  Vor  talent- 
fulde Bendz's  sidste  Arbejde,  »Aftenscene  i  et  Kaffehus«, 
var  nemlig  kjøbt  af  ham  og,  efter  hans  Villie,  Aaret  i 
Forvejen  sendt  fra  Miinchen  til  Kjøbenhavn,  for  der  at 
vente  paa  hans  Ankomst. 

Synet  af  saa  mange  Skatte  fra  Konstnerens  egen 
Samling  gjorde  et  stærkt  Indtryk  paa  alle  dem,  som 
vare  noget  bekjendte  med  ham  og  hans  Forhold.  De 
betragtedes  som  Forløbere,  der  paa  en  værdig  Maade 
skulde  bebude  hans  Komme,  som  vel  var  blevet  opsat, 
men  ingenlunde  opgivet.  Denne  Formodning  stemmede 
overens  med  Ytringer  i  hans  Breve,  der  undertiden*) 
ligesom  tydede  hen  paa,  at  denne  Udsættelse  var  imod 
hans  Forventning,  medens  de  tillige  røbede  den  mest 
levende  Deltagelse  for  hans  hidsendte  Værkers  Skjæbne. 
Med  hvor  megen  Opmærksomhed  Regjeringen  kom  hans 
Ønsker  imøde,  skjønnes  bedst  deraf,  at  Fregatten  Bellona, 
paa  sin  Tur  til  Middelhavet  i  1835,  maatte  gaa  ind  til 
Livorno,  for  der  at  tage  alle  de  af  hans  egne  Konst- 
sager  ombord,  som  laa  færdige  til  Afsendelse. 

En  rig  Ladning  ankom  nu  hertil,  og  det  var  paa 
den  høje  Tid  at  sørge  for  en  bekvem  Plads  til  Konst- 
værkernes  Opstilling  og  Bevaring.  Garnmagasinet  paa 
Gammelholm,  som  støder  op  til  Thorvaldsens  Bolig  paa 
Charlottenborg,  blev,  formedelst  dets  Beliggenhed  og  den 
Lethed,  hvormed  de  nødvendige  Forandringer  der  kunde 
gjøres,  udset  til  dette  Brug,  og  der  gjordes  Forslag  des- 
angaaende.  Men  Omkostningerne  med  at  give  Magasinet 
den  allernødvendigste  Indretning  til  dets  nye  Bestemmelse 


*)  F.  Ex.  i  et  til  Prof.  Freund,  dat.  7  August  1834. 

og  erstatte  Holmen  den  afgivne  Plads,  beregnedes  efter 
et  løseligt  Overslag  i  det  Mindste  til  40,000  Rdl. ,  og 
det  Bevaringssted,  som  man  herved  erholdt,  kunde  blot 
tilfredsstille  den  nærmeste  Trang  og  maatte  desuden 
kjøbes  med  Opofrelser,  som  vare  betænkelige;  man  be- 
sluttede derfor  heller  at  opsætte  dette  Foretagende, 
indtil  man  i  Forening  med  Thorvaldsen  kunde  gjøre 
et  sikrere  Valg,  og  foreløbig  blot  sørge  for  at  conser- 
vere  det  Tilsendte  saa  godt  som  muligt. 

De  ti  sværeste  Kasser  med  lige  saa  mange  Apostler 
i  Marmor,  foruden  en  Del  ophøjede  Arbejder,  (vi  vide 
endnu  ikke  hvilke,  eller  hvor  mange),  hensattes  paa  et 
tørt  Sted  i  Proviantgaarden.  Nogle  af  de  største  Af- 
støbninger, som  Copernicus,  Sidetigurerne  til  Pavens 
Monument,  det  kolossale  Hoved  til  Maximilians  Hest, 
opstilledes,  tilligemed  en  Marmorløve,  i  hans  Atelier; 
hvorimod  de  derværende  store  Gipssager  flyttedes  til 
nogle  Værelser  i  Slottets  Stue-Etage.  Derhen  bragtes 
ogsaa  Kasserne  med  Gipsmodellerne  til  Poniatowskys 
kolossale  Statue  til  Hest  og  det  Øvrige  af  Maximilians 
Billedstøtte,  samt  en  Del  Malerier  og  antike  Sager  i 
brændt  Ler. 

Alt  det  her  Anførte  tilhører  ham  selv.  Det  er  alt- 
saa  en  Fortsættelse  af  den  Sending,  som  vi  modtoge  i 
1833,  og  kan  følgelig  betragtes  som  en  ny  Bekræftelse 
paa,  at  han  vil  komme  hertil;  saa  meget  mere,  som  ad- 
skillige af  hans  egne  Marmorsager  og  af  de  bestilte  Ar- 
bejder endnu  savne  den  sidste  Fuldendelse.  Disse  Af- 
sendelser staa  desuden  i  Forbindelse  med  meget  Andet, 
der  giver  vore  Forhaabninger  Styrke  og  lader  formode, 
at    den    saa   ofte    omtalte   Rejse    i    al    Stilhed    er    bleven 

langsomt,  men  sikkert  forberedt.  Naar  han  gjentagne 
Gange  har  slaaet  paa,  at  han  snart  vilde  trække  sig  til- 
bage fra  sin  større  Virksomhed  i  Rom,  saa  forklare 
disse  Vink  bedst,  hvorfor  han  efterhaanden  har  sivet 
sine  flinkeste  Marmorarbejdere  Afsked,  og  hvorfor  Stil- 
hed efterhaanden  har  afløst  det  Liv,  som  før  herskede 
i  hans  Værksteder.  De  store  Arbejder,  som  han  endnu 
havde  under  Hænder,  vare  ej  bestemte  til  at  udføres  i 
Marmor,  men  til  at  støbes  i  Metal,  og  han  paatog  sig 
blot  at  modellere  dem,  eller  at  lade  dem  modellere  efter 
sine  Udkast  og  under  sit  Opsyn.  Guttenbergs  Monument 
blev  færdigt  i  1834.  Maximilians  Statue  til  Hest  af- 
sendtes til  Miinchen  i  1836,  og  paa  samme  Tid  stod 
Schillers  Monument  fuldendt  i  hans  Atelier.  Med  Con- 
radins  Billedstøtte  var  det  ligeledes  i  forrige  Efteraar 
rykket  stærkt  frem,  og,  da  intet  nyt  Arbejde  af  større 
Omfang  er  begyndt  eller  paatænkt,  da  Thorvaldsen 
efter  alle  de  seneste  Efterretninger,  med  mere  Alvor  end 
nogensinde  før,  bereder  sig  til  Hjemrejsen,  ligger  den 
Formodning  nær,  at  den  ædle  Hohenstaufers  Billedstøtte 
kommer  til  at  slutte  den  betydelige  Kreds  af  større  Ar- 
bejder, som  han  har  udført  i  Rom. 

Mange,  især  Fremmede,  ville  finde  det  næsten  utro- 
ligt, at  Thorvaldsen  for  Alvor  skulde  forlade  Italien  og 
ombytte  det  lyse,  varme  Syden  med  Nordens  Taage  og 
Kulde;  at  han  skulde  sige  Farvel  til  den  glimrende 
Kreds,  hvor  han  hersker  som  en  mægtig  Fyrste,  og  be- 
grave sig  og  sin  endnu  usvækkede  Kraft  fjernt  fra  det 
Land,  som  er  Maalet  for  alle  Konstneres  og  Konst- 
venners  Længsel.  Andre  ville  maaske  henvise  hans 
Ytringer    og  Løfter   om    at  vende  tilbage,    til    de  Ønsker 

og  Forsætter,  hvorved  Konstneren  gjerne  dvæler  i  Hu 
og  Tanke,  men  hvis  Udførelse  vil  fordre  for  store  Ofre. 
Og  hvo  kan  ogsaa  tvivle  om,  at  Italien  maa  være  ham 
kjært  og  dyrebart,  og  at  han  —  Konstneren  —  maa  be- 
tragte det  som  sit  andet  Fodeland?  —  Dog,  ogsaa  det 
er  aabenbart,  at  han  stedse  har  bevaret  en  Ejendomme- 
lighed i  sit  Liv  og  i  sin  Stræben,  som,  idet  den  paa 
det  Klareste  betegnede  hans  aandige  Overlegenhed,  tillige 
lod  ham  staa  som  Fremmed  midt  imellem  alle  Tillokkelser 
af  Samtidens  italiænske  Konst.  Han  var  og  blev  dansk. 
Men  der  horer  en  sjælden  Kraft  til  at  holde  ud  i  en 
saadan  Stilling;  dertil  fordres  al  den  Styrke  i  Charak- 
teren,  al  den  Begejstring  og  Følelse  for  hvad  man 
skylder  sin  Konst,  som  hans  Værker  bære  Vidne  om. 
Men  dertil  behøv«  _  a  en  Ungdommelighed  02  en 
Bøjelighed,  som  bliver  trættende  for  den  ældre  Konstner, 
især  naar  hans  Berømmelse  er  saa  vidt  udbredt,  saa 
urokkelig  grundet,  som  Thorvaldsens.  Det  er  ikke 
en  laant  Glorie,  som  omgiver  dette  Navn,  og  han  be- 
høver ikke  at  frygte  for,  at  den  skal  tabe  sin  Glans, 
fordi  ban  vender  tilbage  til  sin  fjerne  Fødeby.  Her 
venter  ham  desuden  en  Kreds  af  prøvede  Venner,  medens 
han  i  Rom  stedse  maa  se  den  altid  vemodige,  tilsidst 
bitre  Gjentagelse  af  at  skilles  fra  Mænd,  som  have 
vundet  hans  Tillid,  just  da,  naar  han  mest  levende  maa 
føle  deres  Savn.  Der  kan  han  ikke,  selv  om  han  vil, 
unddrage  sig  fra  de  Fordringer,  som  der  gjøres  til  en 
saa  stor  Konstner,  medens  han  her  uforstyrret  kan  over- 
lade sig  til  sin  Genius  mellem  hengivne  og  beundrende 
Landsmænd. 

Dog  der  er  en  Følelse,  som  kraftigere  end  alt 
Andet,  vil  drage  ham  til  os,  og  det  er  Kjærlighed  til 
hans  Fødeland.  Efter  Opfordring  har  han  smykket  Kirke 
og  Kongeborg,  men  af  egen  Drift  vil  han  skjænke  Dan- 
mark et  langt  rigere  Smykke  i  sine  samlede  Konstskatte. 
I  sit  Cabinet,  mellem  Malerier,  skaarne  Stene  og  Mynter, 
søgte  han  Ro  og  Forfriskning,  og  med  Lyst  saa  han 
disse  Samlinger  voxe,  medens  han  paa  samme  Tid  ud- 
videde Kredsen  af  sine  udødelige  Værker.  Men  hvilken 
Skjæbne  ventede  alt  dette ,  naar  han  engang  blev  bort- 
kaldt? Skulde  et  blindt  Tilfælde  adsprede  hele  dette 
Udbytte  af  et  daadrigt  Liv?  I  tidligere  Dage  skal 
den  Tanke  have  beskjæftiget  ham,  at  kjøbe  et  Palads  i 
Rom,  en  af  Bramantes  prægtige  Bygninger;  dette  vilde 
han  indvendig  lade  udmale  efter  Tegninger  af  Carstens, 
hans  afdøde  Ven,  og  der  opstille  sine  Arbejder.  Men 
det  gunstige  Øjeblik  synes  at  være  gaaet  ubenyttet  bort, 
eller  maaske  han  dengang  havde  forandret  sin  Beslutning; 
thi  det  er  sikkert,  at  han,  for  mer  end  tolv  Aar  siden, 
allerede  tænkte  paa  og  talte  om  at  efterlade  alle  sine 
Konstsager  til  sine  Landsmænd,  og,  at  dette  Forsæt 
stedse  har  slaaet  fastere  Rødder  i  hans  Sjæl,  derfor 
have  hans  Venner  afgjørende  Beviser.  Dog  man  be- 
høver blot  med  Opmærksomhed  at  gjennemgaa  det,  som 
han  har  hjemsendt  i  de  senere  Aar,  for  at  overbevises 
om,  at  vi  alt  af  hans  egne  Samlinger  have  modtaget  en 
betydelig  Del  af  hans  Værker,  ja,  at  den  hele  Følge  af 
dem,  som  før  prydede  hans  Værksteder,  netop  ved  disse 
Sendinger  er  bleven  ufuldstændig.  Vi  have  faaet  Marmor- 
statuer, som  blot  existere  i  det  ene  Exemplar  (Apost- 
lerne,  Mars,  den  knælende  Engel,  Løven,  den  ene  Gany- 

med),  kostelige  Forarbejder  (Hesten  i  naturlig  Størrelse), 
store  Partier  af  betydelige  Conipositioner  (Sidefigurerne 
til  Pavens  Monument,  og  det  er  de  originale  Modeller), 
desforuden  Malerier  og  romerske  Oldsager,  som  han  dog 
vel  aldrig  vilde  sende  til  Danmark,  dersom  det  ej  var 
hans  Villie,  at  de  skulde  blive  der.  Alene  den  Om- 
stændighed, at  disse  Konstsager  ere  afhentede  med  Re- 
gjeringens  Skibe,  peger  hen  paa,  at  denne  ikke  kan 
være  uvidende  om  hans  Forsæt,  og  at  den  moder  ham 
med  en  Tillid,  som  er  den  selv  og  Thorvaldsen 
værdig. 

Omgivet  af  sine  Samlinger,  understøttet  af  Venner 
og  Konstnere  som  Freund  og  Bissen,  vil  han  ikke  savne 
Lejlighed  til  den  Virksomhed,  som  forskjønner  hans  Liv 
og  giver  det  Betydning.  Under  hans  Vejledning  skulle 
de  Arbejder,  som  vente  paa  hans  Komme,  erholde  deres 
Fuldendelse ,  medens  han  selv  med  usvækket  Konstner- 
kraft  lader  nye  Værker  fremstaa.  Anordningen  af  hans 
Museum  vil  blive  ham  en  behagelig  Adspredelse  og  gjøre 
ham  her,  som  i  Italien,  til  Canovas  sejrende  Medbejler. 
Denne  byggede  en  Kirke  i  sin  Fødeby,  som  et  prægtigt 
Minde  om  sin  Fromhed;  hin  stiftede  en  Helligdom  for 
Konst  til  Gavn  og  Hæder  for  sit  Fødeland,  til  et  Vidnes- 
byrd om  hvor  høj  en  Pris  han  satte  paa  den  Hyldest, 
der  bragtes  ham  af  skjønsomme  Landsmænd,  og  om  den 
Tillid,  hvormed  han  betroede  dem  sine  Skatte,  ikke  til 
død  Pragt  eller  tom  Forfængelighed,  men  til  at  vække 
og  skærpe  Sandsen  for  Konstens  Skjønhed  og  høje  Be- 
tydning. 

2. 

En  fuldstændig  Udsigt  over  Indholdet  af  Thor- 
valdsens Museum  lader  sig  endnu  ikke  give,  kun  saa 
meget  er  vist,  at  det  vil  hente  sin  egentlige  Betydning 
fra  en,  saavidt  muligt,  uafbrudt  Følge  af  hans  Værker  i 
Model-Afstøbninger.  Det  er  disse  Afstøbninger,  som  her 
skulde  træde  i  Stedet  for  de  kostbare  Arbejder  af  Mar- 
mor og  Bronce,  der  i  Udlandet  pryde  Kirker  og  offent- 
lige Pladser  og  forskjønne  rige  Privathuse,  og  som,  i 
al  deres  Simpelhed,  besidde  et  eget  Værd,  som  det 
maaske  ikke  vil  være  overflødigt  her  at  omtale  noget 
nøjere. 

Naar  en  Billedhugger  vil  udfore  en  Statue  eller  et 
Basrelief  i  det  Store,  saa  plejer  han  først  at  gjøre  et 
Udkast  dertil,  tegnet  eller  modelleret  i  en  blød  Masse, 
som  Vox,  Ler,  Stuk.  Disse  Udkast  ere  som  oftest 
temmelig  flygtige,  skjøndt  de  undertiden  ikke  savne  Fuld- 
endthed, og  de  behage  især  ved  den  Friskhed,  hvormed 
den  aandrige  Konstner  behandler  sin  Opgave.  De  blive 
derfor  ikke  sjælden  bevarede  som  interessante  og  værdi- 
fulde Gjenstande,  og  man  har  endnu  saadanne  Vox- 
Skitser  af  en  høj  Alder,  der  bære  berømte  Konstneres 
Navne  og  betragtes  som  sande  Kostbarheder.  Thor- 
valdsens Udkast,  med  Præget  af  hans  Storhed,  ere 
desværre  for  den  største  Del  adspredte,  da  han  ej 
sjælden  har  foræret  dem  til  Venner  eller  til  yngre 
Konstnere,  som  have  arbejdet  under  ham;  dog  formoder 
jeg,  at  Museet  vil  erholde  enkelte  højst  mærkelige. 

Efter  Skitsen  udfører  Konstneren  sin  Model ,  der 
skal    tjene    ham    til    Mønster    og   Vejledning    under    den 

langsommere  Behandling  af  et  haardere  Stof.  Denne 
Model  er  imidlertid  bleven  udført  paa  meget  forskjellige 
Maader.  Ved  Marmorarbejder  erholdt  den  endnu  i  for- 
rige Aarhundrede  ej  altid  den  fulde  Størrelse,  da  den 
øvede  og  erfarne  Praktiker  stolede  paa  sin  Sikkerhed  i 
at  bruge  Mejslen  og  beregne  Stenen;  men  denne  Selv- 
tillid blev  ofte  bittert  skuffet,  og  under  Tiden  gik  endog 
Værkets  Fuldførelse  rent  i  Staa.  Modellerne,  som  man 
skyndte  sig  med,  for  at  komme  til  Marmoret,  havde 
ogsaa  deres  Vanskeligheder;  Voxet  kunde  blot  anvendes 
i  smaa  Dimensioner,  Leret  svandt  ind  og  fik  efterhaanden 
en  vis  Magerhed,  og  Stukken  var  højst  besværlig  at 
haandtere,  da  den  tørrede  saa  hurtig.  Til  Metalstøbning 
maatte  Modellen  derimod  altid  have  den  fulde  Størrelse, 
da  Formerne,  hvori  Kjærnen  skulde  dannes,  bleve  tagne 
over  den,  og  da  man  desuden  behøvede  den  til  at  rette 
sig  efter,  naar  Broncen  skulde  eftergaaes.  Afstøbning  i 
Gips,  der  medforer  langt  større  Lethed  og  Sikkerhed, 
brugte  man  imidlertid  ikke;  man  søgte  blot  med  den 
største  Omhu  at  bevare  Ler-Modellen,  der  blev  sammen- 
æltet med  Haar,  Rødsten  og  andre  Bestanddele,  som 
skulde  hindre,  eller  dog  formindske  dens  Svinding,  og 
tillige  give  den  fornøden  Fasthed. 

Til  at  lette  denne,  baade  besværlige  og  usikkre, 
Fremgangsmaade  har  den  berømte  Canova  bidraget  meget. 
Han  fandt  paa  at  anvende  en  fuldstændigere  og  hensigts- 
mæssigere Jernforbindelse  til  det  første  Anlæg  af  Mo- 
dellen, som  han  derpaa  udførte  med  vaadt  Ler  lige  saa 
stor  som  Marmor-Statuen,  selv  om  denne  var  kolossal, 
og  som,  afformet  og  støbt  i  Gips,  gav  den  bedste  og 
sikreste   Vejledning   til   Udhugningen   i   Marmor.      Denne 

nu  almindelige  Fremgangsmaade  har  store  Fordele.  Billed- 
'  huggeren  kan  ved  den  i  al  Mag  bringe  sin  Figur  eller 
sit  Basrelief  til  den  yderste  Fuldendelse,  og,  da  Materien 
er  let  at  beherske,  da  Finger  og  Modellérstok  langt 
nemmere  udfore  hans  Villie  end  Rasp  og  Mejsel,  saa 
faar  Behandlingen  en  særegen  Frihed  og  Følelse.  Dertil 
kommer  det  fugtige  Lers  smukke  og  anbefalende  Ud- 
seende,  der  i  Farve  og  Glans  har  meget  mere  tilfælles 
med  det  smidige  Metal,  end  med  den  haarde,  skjøre 
Sten.  Den  fordelagtige  Virkning,  som  en  færdig  Model 
gjør,  og  som  Canova  endog  søgte  at  forhøje  ved  en 
konstig,  slaaende  Belysning,  lader  sig  desværre  kun  saa 
længe  bevare,  som  dens  Fugtighed  vedligeholdes;  i  Gips- 
afstøbningen faar  den  et  koldere  og  tungere  Udseende; 
men  denne  er  det  eneste  Middel  til  at  bevare  Formerne 
tro,  og  disse  beholde,  endnu  i  Gipsen,  en  større  Blødhed 
og  mindre  Kulde  end  Marmorets,  og  ere  ikke  i  den 
Grad  tørre  og  svære  som  Broncens  Afstøbninger.  Over- 
hovedet har  Gipsen,  ved  Siden  af  flere  Mangler,  den 
fordelagtige  Egenskab ,  tydelige n  at  aabenbare  den  sær- 
egne Indflydelse ,  som  det  forskjellige  Stof  har  paa 
Billedhuggernes  Arbejde,  og  det  indeholder  derfor  ingen 
Overdrivelse,  om  man  vilde  sige,  at  en  Afstøbning  af  en 
fuldendt  Model  og  det  samme  Billede  hugget  i  Marmor 
ere,  med  Hensyn  til  Udførelsen,  to  forskjellige  Værker, 
der  hver  for  sig  have  ejendommelige  Fortrin. 

Lermodellen,  der  i  Gipsen  trygt  kan  overleveres  til 
Aarhundreder,  maa  altsaa  ikke  betragtes,  lig  den  store, 
omhyggeligt  udførte,  men  farveløse  Tegning  (Carton), 
der  især  bruges  ved  Frescomalerier,  som  et  Forarbejde, 
der  savner  en    væsentlig:  Del    af  den   Virkning,    som    det 

fuldendte  Konstværk  frembringer.  Den  er  et  afsluttet, 
fuldstændigt  plastisk  Arbejde,  der  blot  ved  Stoffet  son- 
drer sig  fra  andre  Sculpturer  i  Træ,  i  Marmor  og  Bronce ; 
og  Thorvaldsens  Modeller  forholde  sig  altsaa  paa  en 
lignende  Maade  til  hans  stwbte  og  udhugne  Værker,  som 
Rafaels  berømte  Vandfarvemalerier  i  Hamptoncourt  til 
hans  Arbejder  i  Olie  og  a  fresco.  Naar  derfor  allerede 
Haandtegninger,  modellerede  Skitser,  Cartons,  som  hid- 
rore  fra  udmærkede  Konstnere,  staa  i  saa  megen  An- 
seelse, stundom  formedelst  deres  høje  Konstværd,  sættes 
over  andre  Mesteres  fuldendte  Arbejder,  saa  kunne  vi 
deraf  lettelig  slutte  os  til,  hvor  stor  en  Værdi  Thor- 
valdsens Modeller  maa  have,  og  at  denne,  langt  fra  at 
tabe  sig,  vil  stige  med  Aarene.  I  Konstens  Rige  gjælder 
Stoffet  desuden  kun  for  saa  vidt,  som  det  tjener  til 
Konstnerens  Formaal,  og  det  er  ikke  den  større  eller 
mindre  Kostbarhed,  som  bestemmer  Arbejdets  Værd. 
Den  plumpe  Sølvstatue  gjælder  kun  efter  Vægten,  medens 
den  simpleste  Materie  forædles  under  den  dygtige  Konst- 
ners  Hænder  og  stiger  i  Værdi.  Der  sættes  en  stor 
Pris  paa  de  smaa  net  udskaarne  Træfigurer,  som  bære 
Albrecht  Diirers  Navn.  Italien  vogter  med  Omhu  over 
Luca  della  Robbias,  Mazzonis,  Beggarellis  Arbejder  i 
Ler,  og  hvor  langt  rigere  skulde  vi  ikke  have  været  paa 
herlige  plastiske  Arbejder,  dersom  man  i  den  skjønneste 
Periode  af  moderne  Konst  havde  tænkt  paa  at  bevare 
Modeller  og  Udkast  i  Gipsafstøbninger!  Vi  skulde  da 
endnu  have  ejet  Buonarrotis  kolossale  Broncestatue  af 
Julius  den  Anden,  som  Overmodet  sammensmeltede  til 
Kanoner,  og  hint  gigantiske  Udkast  til  den  samme  Paves 
Gravmæle,  som  Partiaand  og  Misundelse  hindrede  fra  at 

blive  udfurt;  Cellinis  Jupiter  af  Sølv  skulde  da  ikke 
sporløs  være  forsvunden,  med  saa  mange  andre  ædle 
Værker,  der  af  Nød,  Uvidenhed,  Gjerrighed  og  Kaadhed 
ere  blevne  behandlede  som  døde  Stoffer,  der  blot  duede 
til  at  tilfredsstille  Øjeblikkets  Trang  eller  Lune. 

Men  det  er  ikke  alene  denne  Forskjel  mellem  et 
kostbart  Stof  og  et  kosteligt  Konstværk,  som  vi  bør 
lægge  Mærke  til;  mange  af  Thorvaldsens  Arbejder 
have  desuden  en  national  Interesse,  der  vækker  Følelser 
paa  det  Sted,  hvortil  de  ere  bestemte,  som  ere  hél  for- 
skjellige  fra  den  Deltagelse,  deres  Konstværd  nærmest 
gjør  Fordring  paa.  Den  Pragt  og  den  Soliditet,  hvor- 
med de  ere  udførte,  hænger  paa  det  Nøjeste  sammen 
med  deres  Bestemmelse  og  med  deres  Omgivelser.  Pius 
den  Syvendes  og  Hertugen  af  Leuchtenbergs  pompøse 
Gravmæler  af  Marmor,  Poniatowskys  og  Copernicus's 
Broncestatuer  ville  ikke  kunne  flyttes  fra  de  Pladser, 
hvor  Erkjendtlighed  og  Hengivenhed  satte  dem,  uden  at 
se  den  Virkning,  som  de  der  frembragte,  svækket  ved 
Indblandingen  af  noget  Fremmed,  medens  den  beskedne 
Gipsmodel  blot  udtaler  Konstnerens  Tanke  og  Villie,  og 
fængsler  os  alene  ved  den  Deltagelse,  som  hans  Genius 
aflokker  os.  Ogsaa  hans  plastiske  Storhed  og  Ejen- 
dommelighed ville  Afstøbningerne  maaske  give  os  fuldt 
saa  ubeskaaren,  som  hine  Marmorminder,  for  hvis  Op- 
stilling det  ej  tillodes  ham  at  raade  aldeles  frit,  eller 
som  hine  Broncestatuer,  der  bleve  støbte  og  fuldendte 
langt  fra  ham  og  uden  den  mindste  Deltagelse  fra  hans 
Side. 

Thorvaldsen  hører  desuden  ikke  til  de  Konstnere, 
som  skylde  deres  Berømmelse  til  en  overraskende  Færdig- 

hed  og  Dristighed  i  den  techniske  Behandling,  eller  som 
især  have  søgt  Udmærkelse  ved  at  give  Malmet  og 
Stenen  en  glat  og  zirlig  Fuldendelse,  der  smigrer  Øjet 
og  sætter  i  Forbavselse,  naar  man  sér  den  ved  Siden  af 
det  raa,  ubøjelige  Stof.  Udførelsen  af  hans  Værker  søger 
aldrig  at  gjøre  sig  selv  gjældende,  men  slutter  sig  be- 
skeden og  harmonisk  til  Fremstillingens  Charakter;  den 
rene  Stil,  den  smagfulde  Anordning  smelter  sammen  med 
højere  Fordringer,  og  der  fremgaar  deraf  en  Helhed  i 
Indtrykket,  som  bringer  den  Beskuende  til  at  glemme 
Mesteren  over  hans  Værk.  Og  denne  Selvfornægtelse, 
som  betegner  den  store  Konstner,  gaar  igjennem  hele 
hans  Stræben;  han  stiller  lige  saa  lidt  sin  Begejstring 
som  sit  Mesterskab  til  Skue,  og  det  er  aldrig  faldet 
ham  ind,  skjøndt  Lejligheden  ofte  var  dertil,  at  lade 
sine  Compositioner  prunke  med  antikvarisk  Lærdom. 
Selv  hvor  han  nødes  til  at  lade  Symbolet  eller  Alle- 
gorien tale,  hvor  véd  han  ikke  der  at  lade  Handlingen 
understøtte  og  tydeliggjøre  det  gaadefulde  Tegn,  eller 
plastisk  at  fremstille  det  Moment  af  Livet,  som  giver 
Lignelsen  Sjæl  og  Betydning!  Sommerfuglen  er  som 
Symbol  maaske  ubekjendt  for  Mange  af  dem,  der  gjerne 
have  betragtet  »Prometheus  og  Minerva«,  hvor  den  gamle 
Titan  lader  Modellérstokken  hvile,  medens  Øjet  for- 
ventningsfuldt er  hæftet  paa  Gudinden,  og  denne,  i  Be- 
vidstheden om  sin  Magt,  sér  rolig  paa  den  første  Livs- 
ytring af  Billedstøtten,  som  alt  rører  sig  under  hendes 
besjælende  Haand.  Hvo  har  ikke  følt  Indtrykket  af  Ro 
og  Hvile  ved  at  se  Nattens  stille  Gudinde,  hensvævende 
som  i  Drømme  med  de  slumrende  Børn  i  den  moderlige 
Favn,    selv    uden    at    kjende    hendes    og    de    gaadefulde 

Sødskendes  Navne  og  Betydning?  Og  naar  engang  Haabets 
Statue  ankommer  hertil,  da  tvivler  jeg  ikke  om,  at 
Mangen  vil  med  Velbehag  lade  Blikket  hvile  paa  den 
skjønne  Kvinde,  som  i  rig  Klædning  og  med  festlige 
Skridt  synes  at  nærme  sig,  idet  hun  zirligen  holder  en 
sjælden  Blomst  i  den  opløftede  Haand,  men  kun  Faa 
ville  bryde  sig  om  at  faa  hendes  ældgamle  Herkomst  at 
vide.  Selv  det  aldeles  Nye  i  hans  Opfindelser  tiltaler  os 
som  Noget,  der  »havde  havt  sit  Udspring  i  vort  eget 
Indre;  saa  megen  Inderlighed  og  en  saa  haandgribelig 
Forstaaelighed  er  der  i  hans  Udtryksmaade  som  Konstner. 
Har  vel  Nogen  iblandt  os  betragtet  den  kolossale  kvinde- 
lige Figur  med  Løvehud  og  Kølle,  som  forestiller  chri- 
stelig  Styrke,  og  begyndt  med  at  gjøre  sig  rede  for 
Allegorien?  eller,  rettere  sagt,  har  han  ikke  glemt  denne 
over  det  skjønne  Udtryk  af  Kraftens  frivillige  Ydmygelse 
under  en  højere  Villie? 

Dersom  nu  Thorvaldsen  formaar  at  bringe  saa 
meget  Liv  ind  i  Symbolets  og  Allegoriens  koldere  Re- 
gion, saa  kan  det  ikke  undre  os,  at  de  skjønne  Digte, 
hvori  det  rent  Menneskelige  frit  bevæger  sig,  blive  let- 
fattelige og  ret  gaa  os  til  Hjertet,  naar  han  er  deres 
Tolk.  Hvo  har  vel  staaet  foran  Hebe,  og  er  ikke  bleven 
indtagen  af  den  yndefulde  Jomfru,  som  blufærdig  synes 
at  række  ham  Skaalen?  Og  den  Kjærlighedsfylde  i  Amors 
Tilskyndelse,  naar  Psyche,  i  en  halv  salig,  halv  ængstelig 
Forventning,  tøver  med  at  føre  Nektarskaalen  til  sine 
Læber,  mon  den  ikke  har  gjort  sin  Virkning,  selv  uden 
videre  Forklaring?  Hvor  tydelig  fortæller  ikke  den  Stil- 
hed, som  er  udgydt  over  hele  Mercur,  medens  enhver 
af  hans  Bevægelser  er  spændt,  om  det  vanskelige  Ærinde, 

som  er  ham  overdraget?  Den  phrygiske  Hue  har  næppe 
forstyrret  Nogens  Glæde  over  den  godmodige  Omhu, 
hvormed  den  smukke,  knælende  Dreng  lader  Ornen  drikke 
af  sin  Skaal,  saalidt  som  Ubekjendtskab  med  Anakreons 
Digt  har  hindret  ham  fra,  at  fatte  den  List,  hvormed 
den  skjælmske  Eros  besnærer  den  troskyldige  Gamle. 
Dog  —  det  er  ej  min  Hensigt  at  gjennemgaa  alle  disse 
aandrige  Arbejder,  jeg  vil  blot  pege  hen  paa,  hvor 
hurtigt  han  faar  os  til  at  glemme  det  Fremmede  i  deri 
nye  Sfære,  som  han  indfører  os  i,  og  hvor  vi  ellers  saa 
let  tøle  os  forlegne.  Men  med  sjælden  Skjønsomhed 
drager  han  ogsaa  kun  det  frem  for  os,  som  vi  aller- 
snarest  blive  fortrolige  med,  fordi  det  taler  Følelsens 
uimodstaaelige  Sprog;  og  alt  det  Usædvanlige  i  disse 
Skikkelsers  Nøgenhed  og  særegne  Dragt,  det  over- 
sees,  eller  det  forekommer  os,  som  om  der  maa  saa- 
danne  Former  til,  naar  Livet  skal  bevæge  sig  med  saa 
megen  Uskyldighed,  aabenbare  sig  saa  aldeles  ufor- 
beholdent. 

Man  behøver  desuden  kun  flygtigt  at  have  sét,  hvad 
der  er  kommet  hertil  af  hans  Værker,  tor  at  blive  over- 
tydet' om,  at  Costumet  ikke  vælges  af  ham,  blot  for  at 
efterligne  dette  eller  hint  Forbillede,  eller  for  at  følge 
et  eller  andet  æsthetisk  System,  men  at  det  staar  i  den 
nøjeste  Forbindelse  med  den  Opgave,  han  vil  løse.  Hans 
skarpe  Blik  opdagede  snart  al  den  Fordel,  som  en 
konstnerisk  Benyttelse  af  forskjellige  Nationers  og  Tids- 
aldres Dragter  og  Sædvaner  maatte  give  ham,  til  endnu 
bestemtere  at  tegne  de  Charakterer,  som  han  vilde  frem- 
stille. Tydeligst  falder  det  i  Øjne,  hvor  Modsætningerne 
møde  hinanden,  som  i  Alexanders  Triumf,  hvor  Datidens 

Asien  og  Europa  ere  skildrede  med  skarpe,  umiskjende- 
lige  Træk  i  de  indhyllede  Perser  og  i  de  letklædte,  let- 
bevægelige Hellener.  Men  hvor  smukt  har  han  ikke  be- 
nyttet græsk  Sædvane,  naar  han  lader  det  jomfruelige 
Bads  uforstyrrede  Ro  værne  om  Gratiernes  Uskyld  og 
Spøg  i  søsterlige  Omarmelser! 

Græsk  Costume  er,  gjennem  den  romersk-christelige 
Konst,  blevet  en  nedarvet  Vedtægt,  naar  Optrin  eller 
Personer  af  det  gamle  og  ny  Testamente  skulle  afbildes, 
og  paa  antik- christelige  Monumenter  finde  vi  Frelseren 
og  Apostlerne  i  den  Dragt,  som  betegner  Lærerstanden 
under  de  senere  romerske  Kejsere.  Thorvaldsen  har 
derfor  i  de  af  sine  Arbejder,  der  forestille  christelige 
Gjenstande,  optaget  denne  Dragt,  idet  han  tillige,  med 
Hensyn  til  visse  Friheder  i  dens  Anvendelse,  aldeles  har 
fulgt  sine  bedste  Forgængere  fra  den  nyere  Tid.  I  det 
skjønne  Billede  af  Familie-Livet  (Marie  med  Barnet  paa 
Skjodet  og  den  lille  Johannes  ved  Siden),  hvor  Børnenes 
Leg  alt  tyder  hen  paa,  hvad  de  engang  skulde  blive  for 
hinanden,  er  Maries  Costume  behandlet  med  en  vis  Fri- 
hed, der  minder  om  Rafael,  og  som  fortræffelig  egner 
sig  til  denne  Forestilling,  der  skylder  den  moderne  Konst 
hele  sin  Udvikling.  En  lignende  Frihed  findes  i  Johannes 
den  Døber  og  de  Grupper,  som  omgive  ham.  Men  hvor 
heldigt  bidrager  ikke  denne  Frihed  til  levende  at  stille 
hin  gjærende  Tid  frem  for  os;  hvor  kraftigt  understøtter 
den  ikke  Konstnerens  ædle  Varme  og  dybe  Følelse!  De 
kolde,  tvivlende,  forstenede  Skriftkloge  staa  der  i  deres 
lange,  tæt  sammenholdte  Klæder,  med  det  østerlandske 
Hovedbind,  som  altsammen  træffende  erindrer  om  den 
stivsindede  Vedholdenhed,  den  indsnærpende  Kaste-Aand, 

som  gjennem  Aarhundreder  har  været  en  Ejendom  for 
de  højere  Klasser  i  Orienten.  Det  friere  græske  Klæde- 
bon passer  derimod  godt  til  de  ædlere,  yngre,  mere 
aabne  Gemytter,  til  den  troskyldige  Jæger  og  Hyrde 
og  de  tillidsfulde  Kvinder  og  Børn,  som,  hver  med  sin 
Trang  i  Hjertet,  lytter  til  Døberens  trøsterige  For- 
kyndelse. 

Christus,  som  Sejerherre  over  Død  og  Grav,  var  en 
langt  vanskeligere  Opgave,  ogsaa  med  Hensyn  til  Fore- 
stillings-Maaden.  Lærerens  Dragt,  som  klæder  Apost- 
lerne  saa  vel,  er  her  ikke  betegnende  nok,  og  den  by- 
zantinske Kejserkaabe,  som  Middelalderen  saa  ofte  har 
hyllet  ham  i,  er  et  utilstrækkeligt  Surrogat  for  at  skildre 
hans  Højhed,  og  den  hindrer  ham  desuden  i  at  vise  sig 
som  Frelser  i  egentlig  Betydning.  Vor  Konstner  sluttede 
sig  derfor  helst  til  Rafael,  og  valgte  blot  et  simpelt 
stort  Klæde,  som  med  Lethed  og  Værdighed  kan  omgive 
hele  Figuren,  mere,  som  det  synes,  for  at  tilfredsstille 
det  strængere  christelige  Sædeligheds  Begreb,  end  for  at 
antyde  den  legemlige  Fornødenhed.  Men  han  har  an- 
vendt dette  Klæde  med  en  forbavsende  Originalitet;  i 
store,  rene  Folder  lægger  det  sig  om  Frelserens  Legeme 
og  aabner  sig  kun  saa  meget,  som  det  er  nødvendigt,  for 
at  han  utvungen  kan  vise  de  hellige  Mærker  om  For- 
løsningens bitre  Kamp.  "Blødheden  i  Gevandtets  Be- 
vægelse, Storheden  og  Afvexlingen  i  dets  Partier,  og 
den  ligesom  ærbødige  Tilbageholdenhed,  hvormed  Gangen 
af  de  skjulte  Former  forraades,  giver  det  en  overordentlig 
Skjønhed,  værdig  den  milde  Majestæt,  hvormed  For- 
soneren kalder  os  til  sig. 

19* 

Den  strængere  og,  om  jeg  saa  maa  sige,  mere 
historiske  Charakter,  der  gaar  igjennem  de  af  vor 
Konstners  Værker,  som  henhøre  til  den  christelige  Cy- 
clus,  i  Modsætning  til  det  mere  øjeblikkelige,  ungdoms- 
friske, men  ikke  saa  dybt  bevægede  Liv  i  mange  af 
hans  græske  Fremstillinger,  skyldes  ikke  alene  den  Klar- 
hed, hvormed  han  fatter  det  Ejendommelige  i  sin  Op- 
gave, men  tillige  en  anden  Egenskab,  som  kun  skjæn- 
kedes  Faa  i  saa  høj  en  Grad,  nemlig  den :  med  hele  sin 
Sjæl  at  kunne  sætte  sig  ind  i  forskjellige  Hovedretninger 
af  Fortidens  Konst.  Imellem  de  uoverseelige  Rækker  af 
Forgængeres  Arbejder  staar  Konstneren  som  en  Arving 
imellem  umaadelige  Rigdomme,  og  det  kommer  nu  an 
paa,  om  han  har  et  saa  sikkert  Øje  og  en  saa  kraftig 
Villie,  at  han  erkjender  og  griber  det  Bedste  og  an- 
vender det  med  Held  til  Fordel  for  sin  Konst  og  til 
Glæde  for  Samtid  og  Eftertid.  Men,  for  at  gjøre  dette 
i  et  saa  stort  Omfang  som  Thorvaldsen,  maa  han, 
foruden  alt  det  Øvrige  som  dertil  fordres,  være  i  Stand 
til  en  redelig  Selvfornægtelse;  aaben  og  ligefrem  maa 
han  vise  hen  til  Kilden,  hvorfra  han  hentede  den  styr- 
kende Drik;  ikke  maa  han  søge  sin  Storhed  i  en  ind- 
bildt Uafhængighed  og  Originalitet,  men  i  den  Selv- 
stændighed, hvormed  han  har  sluttet  sig  til  Fortidens 
store  Mænd,  og  i  det  Held,  hvormed  han  har  virket  i 
deres  Aand.  Det  er  ikke  Thorvaldsens  mindste  Ros, 
at  han  rolig  kan  vedkjende  sig  sine  store  Læremestere  i 
Rom  og  Athen,  uden  al  Frygt  for,  at  hans  Tilstaaelse 
af  hvad  han  skylder  dem  skal  berøve  ham  den  mindste 
Del  af  hans  ærligt  erhvervede  Berømmelse.  Og  det  er 
en  Fortjeneste,  som  især  i  vor  Tid  ikke  burde  være  den 

mindst  paaskjønnede,  at  han  i  sine  Værker  er  en  be- 
gejstret Forkynder  af  Konstens  Herlighed  i  fordums 
Dage,  et  levende,  forbindende  Led  mellem  Nutiden  og 
det  Forbigangne. 

At  han  imidlertid  ogsaa  der  bevæger  sig  med  sin 
sædvanlige  Frihed,  hvor  Opgaven  ikke  tillader  ham  at 
holde  sig  til  saa  store  Mønstre,  det  har  han  i  fiere 
Værker  godtgjort.  Mellem  de  Portræter,  som  vi  have 
modtaget,  findes  der  et  Par  kvindelige  Statuer,  som  i 
hele  deres  Holdning  og  Costume  umiskj endeligt  høre 
Nutiden  til,  uagtet  al  den  Frihed,  som  Konstneren  har 
taget  sig  i  det  Enkelte.  Hvilke  kjære  Erindringer 
vaagne  ikke  hos  den,  som  engang  selv  var  i  det  varme, 
fortryllende  Syden,  naar  han  sér  Byron,  med  henrykt 
Aasyn,  sidde  i  den  lette,  skjødesløse  Rejsedragt  paa 
græske  Ruiner!  Ærværdig  throner  Pius  i  hele  sit  rige 
Ornat  paa  Peters  Stol;  og,  naar  man  betragter  Copernicus 
med  det  smukke  aabne  Ansigt,  det  simpelt  afrundede 
Haar  og  i  sit  Folks  bekvemme  Dragt,  da  glemmer  man 
fast  det  Kolossale  i  Billedstøtten,  og  henflyttes  let  i 
Tanken  til  hans  stille,  ensomme  Kammer. 

Dersom  Thorvaldsen  aldrig  havde  udført  Andet 
end  de  sidstnævnte  Værker,  saa  havde  han  ene  ved 
dem  tilvundet  sig  en  Plads  mellem  de  største  moderne 
Billedhuggere. 

3. 

Man  har  i  den  nyeste  Tid  begyndt  at  henvende  sin 
Opmærksomhed  paa  de  Forandringer  og  Forbedringer,  som 
Museer  og  Gallerier  haardt  trænge  til.  Erfaring  har 
endelig    vist,    at   Nydelsen    forhøjes    og   lettes,    naar   de 

sammendyngede  Konstværker  ere  fordelagtigt  opstillede 
og  ordnede  efter  en  Plan,  der  kan  bringe  Enhed  og 
Sammenhæng  i  den  brogede,  forvirrende  Masse.  Det 
Overblik,  som  man  herved  faar  over  det  Særegne  ved  de 
forskjellige  Skoler  og  Mestere  og  over  deres  gjensidige 
Rerørelser,  og  den  større  Bekvemmelighed,  hvormed  man 
her  kan  nyde  mangt  et  Værk,  som  ellers  kun  med 
Vanskelighed  var  tilgængeligt,  giver  dog  Erstatning  for 
den  Træthed  og  Overmættelse ,  der  saa  let  indfinder  sig 
i  store  Samlinger. 

Det  Foranførte  gjælder  imidlertid  ikke  i  samme  Grad 
om  alle  Konstfag.  Den  heldigste  Omsorg  har  truffet 
Maleriet,  og  Berliner  Museet  kan,  med  Hensyn  til  denne 
Konst,  opstilles  som  et  Mønster  paa  en  forstandig  og 
smagfuld  Anordning.  Billedhuggeriet  kan  endnu  ikke 
rose  sig  af  et  lignende  Held;  Opstillingen  er  her  for- 
bunden med  langt  flere  Vanskeligheder,  Interessen  mere 
delt  ved  den  skarpe  Sondring  imellem  Antikt  og  Modernt, 
og  den  høje  Værd,  som  man  med  Rette  tillægger  Old- 
tidens Værker,  synes  oftere  at  have  fremkaldt  Lysten  til 
at  omgive  dem  med  al  mulig  Glans,  end  til  at  sørge 
for  det  Væsentlige  ved  deres  Anordning.  Kostbare  Byg- 
ninger har  man  rejst  for  dem,  glimrende  Sale  ere  blevne 
dem  indrømmede,  men  kun  højst  sjælden  ere  de  placerede 
saaledes,  at  man  ret  kan  nyde  dem.  Enkelte  Partier  af 
det  vaticanske  Museum,  som  Cabinetterne  omkring  den 
lille  Gaard  i  Belvedere,  danne  i  denne  Henseende  en 
meget  behagelig  Undtagelse.  Træder  man  derimod  ind  i 
Munchens  nye  prægtige  Museum  (Glyptotheket),  da  finder 
man  unægtelig  i  flere  af  Salene  en  god  Belysning;  men 
Opstillingen  vil  næppe   behage  Øjet,   der  desuden   stærkt 

føler  den  Torahed,  som  opstaar  af  Misforholdet  mellem 
Rummet  og  Billedstøtterne.  I  Berlin  ere  Statuerne  enten 
opofrede  som  Decoration,  eller  henstillede  i  et  langt, 
lavt,  slet  belyst  Galleri;  og  denne  daarlige  Stuebelysning 
svækker  ogsaa  Indtrykket  af  den  kostelige  Samling  i 
Louvre.  De  nye  Sale  i  det  brittiske  Museum  lide  ikke 
under  denne  Mangel,  og  de  herlige  Grupper  fra  Par- 
thenon  faa  Lys  nok  fra  oven;  men  deres  konstneriske 
Virkning  er  aldeles  tilintetgjort  ved  den  Maade,  hvorpaa 
de  ere  stillede  under  Lyset.  Naar  det  gaar  saaledes 
med  de  antike  Sager,  kunne  vi  let  begribe,  at  Samlinger 
af  moderat  Billedhuggeri  ikke  have  nogen  bedre  Skjæbne; 
det  ser  desuden  meget  fattigt  ud  med  dem,  og,  medens 
vi  tælle  ikke  saa  faa  store  Gallerier,  som  give  en  god 
Oversigt  over  enkelte  af  Malerkonstens  vigtigste  Perioder, 
eller  over  de  fleste  af  dem,  vil  det  næppe  være  muligt 
at  nævne  et  eneste  Museum*)  for  Sculpturarbejder,  som 
præsterer  noget  Lignende ,  ikke  engang  med  Hensyn  til 
de  berømteste  Mestere,  som  Ghiberti,  Buonarroti,  Bernini, 
Canova.  Kirkerne  danne  endnu  de  bedste  Museer,  men 
disse  indeholde  dog  kun  visse  Klasser  af  Monumenter, 
som  man  stundom  desuden ,  især  i  de  protestantiske 
Lande,  kun  faar  at  se  med  en  Del  Besvær,  og  ofte  saa 
slet  opstillede,  saa  skjødesløst  behandlede,  at  det  første 
Indtryk  af  dem  er  mere  afskrækkende  end  tillokkende. 
Føjer  man  nu  dertil  den  svækkende  Indflydelse,  som  For- 
andringer i  beslægtede  Konstfag  have  havt  paa  Sculp- 
turen,    og    den   Omstændighed,    at    den    antike    Konst    i 


*)  Lenoirs  Museum  for  den  franske  Billedhuggerkonst  gjorde  en 
Undtagelse;  men  det  er,  som  bekjendt,  for  den  største  Del  blevet 
adsplittet. 

Løbet  af  det  sidste  Aarhundrede  mere  er  bleven  en 
Gjenstand  for  videnskabelig  Granskning  og  akademisk 
Studium  end  for  en  fri  Nydelse,  saa  kan  det  ikke  for- 
undre os,  om  Billedhuggerkonsten  paa  mange  Steder 
efterhaanden  er  bleven  mere  fremmed  for  Folket  end 
Maleri  og  Architektur. 

Men  deraf,  at  man  er  bleven  vant  til  Savnet  af  en 
Konstnydelse,  følger  ingenlunde,  at  man  ogsaa  har  tabt 
Sandsen  for  den;  lige  saa  lidt  som  den  Deltagelse,  der 
skjænkes  andre  Konstfag,  hvis  Nydelse  jævnligen  bydes, 
er,  for  sig  alene,  et  afgjorende  Bevis  paa  at  man  i 
Særdeleshed  er  modtagelig  for  dem.  Selv  i  vort  lille 
Danmark  var  der  en  Tid,  og  det  er  endda  ikke  saa 
meget  længe  siden,  da  man  ansaa  det  for  nødvendigt,  at 
Sculpturen  rigeligt  smykkede  selv  det  Udvendige  af  en 
Bygning,  naar  den  skulde  have  nogen  Anseelse.  Kron- 
borg, Frederiksborg,  Amalienborg  og  flere  af  Byens  Porte 
staa  endnu  som  uimodsigelige  Vidnesbyrd  herom,  skjøndt 
Alder  og  Uheld  have  skjæmmet  en  Del  af  deres  Pragt. 
Vore  gamle  Haver  i  fransk  Smag  kunde  ikke  undvære 
Billedstøtter  i  Marmor  og  Bronce,  i  Sandsten  og  Bly, 
og  Fredensborg  Have  med  Wiedewelts  talrige  Arbejder 
giver  os  endnu  et  tydeligt  Begreb  om  den  store,  pragt- 
fulde Virkning,  som  et  saadant  Anlæg  kunde  frembringe. 
I  Kirkerne,  selv  paa  Landet,  kunne  de  udskaarne  Alter- 
tavler, de  udhugne  Ligstene  og  Epitafier  fortælle  os  om 
den  Lyst,  vore  Forfædre  have  havt  til  Billedhuggeri;  og 
i  private  Huse  tinde  vi  endnu  paa  enkelte  Steder  Spor 
af  den  smukke  Mode,  at  beklæde  Væggene  med  Panel  og 
pryde  det  med  udskaarne  Arbejder  af  Træ  eller  Alabast. 
Det  lader   sig  imidlertid   lige  saa  lidt  nægte,   at   der  var 

en  Periode,  da  det  syntes,  som  om  Sculpturen  aldeles 
vilde  forlade  os,  skjøndt  vi  havde  opfostret  flere  af  dens 
heldige  Dyrkere  foruden  ham,  der  skulde  blive  dens 
Stolthed.  Da  Ildsvaade  og  Fjendehaand  havde  ødelagt 
Byens  Hovedkirker  med  deres  pompøse  Gravmæler;  da 
Forandringer  og  engelske  Anlæg  efterhaanden  havde  for- 
trængt de  fleste  Billedstøtter  af  Rosenborg  Have,  og  de 
tilbageblevne  vare  forladte  og  mishandlede;  da  den  saa- 
kaldte  Antik-Sal  paa  Charlottenborg  mest  svarede  til 
sit  Navn  ved  det  forfaldne,  forstøvede  Udseende,  og  de 
nye  Pragtbygninger,  med  tomme  Nischer  og  Gavle,  stode 
som  huløjede  Lig:  dengang  var  her  rigtig  nok  saa  øde, 
som  om  en  Billedstorm  havde  raset  gjennem  Byen. 

Dog  denne  Tid  synes  allerede  stærkt  at  gaa  til 
Ende.  I  Løbet  af  det  sidste  Decennium  er  der  udrettet 
meget  og  endnu  mere  forberedt,  for  igjen  at  lade  Sculp- 
turen indtræde  i  sine  gamle  Rettigheder,  og  det  med 
langt  større  Kraft  og  Virkning  end  forhen.  Efter  at 
Thorvaldsens  Værker  ere  komne  hertil  og  have  be- 
gyndt at  udbrede  Liv  i  den  Tomhed,  som  før  herskede; 
efter  at  Værksteder  ere  aabnede,  hvor  det  unge  Talent 
finder  Vejledning  og  Opmuntring:  er  ogsaa  den  Sands, 
der  syntes  rent  forsvunden,  igjen  begyndt  at  vaagne. 
Mangen  Mindesten  har  i  den  senere  Tid  modtaget  Kon 
stens  betydningsfulde  Stempel;  mangt  et  Portræt  i  Gips 
og  Marmor  gjenkalder  kjære  og  yndede  Træk;  og  Af- 
støbninger, som  vare  blevne  til  rene  Sjældenheder,  ud- 
brede nu  Bekjendtskabet  med  mangt  et  interessant  Værk. 
I  hvor  mange  Kredse  har  ikke  allerede  Venus  og  Mercur 
og  den  lille  Amor  med  sin  Lyra  forkyndt  Mesterens 
Konst    og     stemt    Hjerterne    til    Følelse     og    Beundring." 

Under  saadanne  Forvarsler  kunne  vi  ikke  Andet  end 
glæde  os  over  at  den  Tid  stunder  til,  da  Thorvaldsen 
kommer  tilbage;  lians  Nærværelse  vil  sikkert  bortrydde 
enhver  Hindring ,  som  endnu  modsætter  sig  den  fuld- 
stændige Anvendelse  af  hans  bestilte  Arbejder;  An- 
komsten af  hans  øvrige  Værker  vil  give  det  alt  mod- 
tagne Indtryk  forhøjet  Styrke,  og  et  nyt  Væld,  rigt  paa 
ædel  Nydelse,  skal  udsende  sin  vederkvægende  og  be- 
gejstrende Strøm. 

Det  er  allerede  forhen  bemærket,  at  de  hjemsendte 
Partier  af  Thorvaldsens  Samlinger  dels  ere  adspredte 
paa  forskjellige  Steder,  dels  endnu  ligge  i  Kasserne,  og 
at  denne  lidet  sommelige  Bevaringsmaade  ene  og  alene 
har  sin  Grund  i  Mangel  paa  en  bekvem  Plads.  Det  blev 
derhos  omtalt,  at  der  fra  Vedkommendes  Side,  i  Efter- 
aaret  1835,  var  gjort  Forslag  til  at  afhjælpe  denne 
Mangel,  og  at  Udførelsen  af  dette  Forslag,  der  vilde 
fordre  en  ikke  ubetydelig  Sum  og  endda  være  forbunden 
med  en  Del  Betænkeligheder,  var  bleven  opsat  til  Konst- 
nereus  Hjemkomst  for  at  man  i  Forening  med  ham 
kunde  gaa  sikrere  til  Værks.  Der  hengik  imidlertid 
over  et  Aar,  og  Konstneren  kom  endnu  ikke;  men  der- 
imod blev  hans  Beslutning,  at  skjænke  Danmark  sine 
Konstsamlinger,  mer  og  mer  bekjendt.  Denne  Omstændig- 
hed har  væsentlig  bidraget  til  at  gjøre  en  Sag  offentlig, 
der,  hvad  enten  man  ser  hen  til  Konstnerens  Storhed 
og  den  Hæder,  han  har  bragt  os,  eller  til  den  høje  Værd, 
som  en  Samling  af  hans  Arbejder  stedse  vil  beholde,  vel 
maatte  synes  at  have  en  fortrinlig  Adkomst  til  almindelig 
Deltagelse.  Vil  Thorvaldsen  bringe  et  saa  betydeligt 
Offer,    der    paa    mangfoldige    Maader    kan    komme    hans 

Landsmænd  til  Gode  ikke  alene  nu,  men  i  en  Række  af 
Generationer;  vil  han  berige  os  med  sine  Skatte:  da 
formaa  vi  ikke  værdigen  at  takke  ham  for  en  saa 
uvurderlig  Gave,  uden  ved  en  Modtagelse,  som  kan  be- 
vise, at  vi  skjonne  paa  den,  og  at  vi  ville  sørge  for  dens 
Anvendelse  efter  Giverens  Hensigt. 

Det  Første  og  det  Nødvendigste  for  at  dette  kan 
ske,  er  en  Bygning,  stor  og  bekvem  nok  ikke  alene  til 
at  rumme  og  bevare  hans  Arbejder,  men  ogsaa  til  at 
fremstille  dem  for  hans  Landsmænd  og  for  Fremmede 
paa  den  værdigste  Maade,  det  vil  sige  saaledes,  at  de 
kunne  vise  sig  i  hele  deres  Skjonhed.  Dog,  idet  jeg  vil 
vtre  mig  herover,  staar  maaske  den  Erindring  ikke  paa 
urette  Sted,  at  det  ingenlunde  kan  være  min  Hensigt, 
utidigen  at  foregribe  den  Plan,  som  det  til  sin  Tid  maa 
overlades  vedkommende  Bygmester  i  Forening  med  Thor- 
valdsen at  udkaste  og  fuldføre,  men  at  jeg  blot  vil 
lidt  nøjere  oplyse  en  Sag,  der,  som  det  synes ,  endnu  er 
udsat  for  en  Del  Misforstaaelser,  eller  der  betragtes  som 
Noget,  man  maa  se  til  at  faa  fra  Halsen  paa  den  nem- 
meste Maade. 

Naar  vi  gjennemgaa  Thorvaldsens  Arbejder  indtil 
den  seneste  Tid,  saa  ville  de  interessere  os,  baade  med 
Hensyn  til  deres  forskjellige  Indhold,  og  tillige  ved  An- 
givelsen af  Konstnerens  Standpunkt  i  tidligere  og  senere 
Perioder  af  hans  Liv.  Det  maa  ved  første  Øjekast  synes, 
som  om  disse  tvende  Interesser  let  kunde  krydse  hin- 
anden ,  og  at  man  ved  Opstillingen  kunde  blive  nødsaget 
til  at  give  Slip  paa  væsentlige  Fordele,  hvorhen  end 
Valget  faldt;  men  her  indtræffer  den  lykkelige  Om- 
stændighed, at  Konstnerens  Virksomhed  i  Italien  kjende- 

ligen  deles  i  to  store  Afsnit,  det  ene  før,  det  andet  efter 
1820.  Det  første  udmærker  sig  ved  den  Forkjærlighed, 
hvormed  han  næsten  udelukkende  behandler  Æmner  af 
den  græske  Gude-  og  Heltekreds,  og  ved  det  store 
historiske  Relief,  Alexanders  Triumf;  det  sidste  faar  især 
Betydning  ved  hans  omfattende  Compositioner  af  det  nye 
Testamente,  dernæst  ved  de  store  Grav-  og  Æresminder. 
Konstværkernes  Indhold  synes  altsaa  sikrest  at  kunne 
lægges  til  Grund  for  hele  Anordningen,  og,  naar  blot  de 
forskjellige  Hovedklasser  holdes  sammen,  vil  det  omtrent 
være  ligegyldigt,  i  hvad  Orden  de  følge,  da  man  alligevel 
uden  Vanskelighed  kan  faa  et  Overblik  over  Gangen  i 
hans  Stræben.  De  Arbejder,  som  han  har  udført  førend 
han  kom  til  Italien,  have  en  ganske  anden  Charakter; 
de  udgjøre  derfor  bedst  et  eget  Afsnit  uden  Hensyn  til 
de  forskjellige  Gjenstande,  som  de  fremstille. 

Forudsat  at  denne  Antydning  af  Hovedklasserne  blev 
billiget,  saa  skulde  det  første  Afsnit  omfatte  alle  de 
Gjenstande,  som  henhøre  til  græsk  Mythologi  og  Historie ; 
men  da  saadanne  Æmner  have  beskjæftiget  Konstneren 
lige  indtil  den  seneste  Tid,  saa  er  det  indlysende,  at 
Arbejdernes  Tidsfølge  her  vil  gjøre  sin  Indflydelse  gjæl- 
dende  paa  deres  Opstilling.  Dog  dette  er  ikke  det 
eneste  Hensyn,  som  fordrer  Opmærksomhed.  Iblandt  de 
tyve  Grupper  og  Siatuer,  som  komme  i  denne  Afdeling, 
er  der  to  kolossale,  de  øvrige  ere  enten  i  naturlig  Stør- 
relse eller  endnu  mindre.  Af  de  halvtredsindstyve 
isolerede  Basrelieffer,  foruden  Alexanderstoget,  ere  nogle 
af  et  betydeligt  Omfang,  medens  andre  ere  saa  smaa,  at 
de  næsten  kunne  sammenlignes  med  store  Cameer.  Men 
saa   ulige    Dimensioner   lade    sig   ikke    stille    sammen ,    af 

Grunde,  som  senere  skal  blive  anførte.  De  forskjellige 
Gjenstande  komme  nu  ogsaa  med  deres  Fordringer.  Ved 
Billedstøtter,  som,  hver  for  sier ,  danne  et  afsluttet  Helt, 
ville  de  alt  for  stærke  Modsætninger  i  Nærheden  af  hin- 
anden, svække  Indtrykket  og  forstyrre  Nydelsen.  Mercur 
som  pønser  paa  Drab,  harmonerer  ikke  med  Apollo 
mellem  Hyrderne,  eller  med  Venus,  som  sejrende  viser 
Æblet.  Stilles  Hyrdedrengen,  eller  Ganymed,  som  giver 
Ørnen  at  drikke,  ved  Siden  af  Amor  og  Psyche,  da 
ville  disse  Statuer  virke  ufordelagtigt  paa  hinanden. 
Iblandt  de  halvophttjede  Arbejder  findes  der  desuden 
større  og  mindre  Kredse  af  Forestillinger,  som  næppe 
uden  Skade  tor  brydes,  saaledes  Optrinene  af  Aehilles's 
Liv  og  de  erotiske  Compositioner;  ligesom  ogsaa  alvor- 
lige Forestillinger,  som  Nemesis  og  Pareerne,  ikke  ville 
tage  sig  godt  ud  i  Nærheden  af  Musernes  Dans  eller 
Festtoget  paa  Parnas.  I  en  Samling  af  Billedhugger- 
Arbejder  er  det  saare  vigtigt,  at  Øjet  faar  saa  megen 
Hvile  som  muligt,  og  at  de  forskjellige  Indtryk  roligt  og 
harmonisk  afløse  hverandre;  thi  Ojet  maa  anstrænge  sig 
langt  mere  mellem  alle  disse  virkelige  Figurer,  end  naar 
det  kan  glide  hen  over  Maleriets  jævne  Flade,  og  Billed- 
støtten med  sin  større  Simpelhed  opfordrer  ogsaa  Sjælen 
til  større  Selvvirksomhed,  end  Maleriet.  Det  er  netop 
den  brogede,  overlæssede  Sammenstilling  i  de  fleste  Museer 
for  antik  Sculptur,  som  saa  let  tvinger  Beskueren  til 
flygtigt  at  mønstre  Statuer  og  Basrelieffer. 

I  den  anden  Afdeling  give  Compositionerne  af  det 
nye  Testamente  langt  færre  Bryderier,  hvad  Opstillingen 
angaar.  De  sexten  Figurer  med  Johannes  den  Døber  i 
Midten    smelte    aldeles    sammen   til    et    stort   Indtryk,    og 

deres  Opstilling  bestemmes  desuden  noksom  ved  den 
Ramme,  hvortil  de  ere  componerede.  Den  ærværdige 
Forsamling  af  Apostlerne  om  deres  store  Mester  og 
Herre  kau,  formedelst  det  Beslægtede  i  deres  Charak- 
terer,  godt  betragtes  som  et  Helt,  uagtet  enhver  Apostel 
er  opfattet  og  fremstillet  som  en  isoleret  Statue.  Der- 
imod voxer  Rummets  Størrelse  allerede  her  betydeligt, 
og  endnu  mere,  naar  vi  komme  til  Gravmælerne  og 
Æresminderne,  blandt, hvilke  der  findes  nogle,  som  Pavens 
Monument  og  de  tvende  Statuer  til  Hest,  hvor  Figurernes 
Højde  beløber  sig  til  tyve  Fod,  foruden  det  nødvendige 
Fodstykke.  Saadanne  Arbejder  fordre  desuden  ikke 
alene  et  højt,  men  ogsaa  et  forholdsvis  langt  og  bredt 
Rum,  naar  de  skal  gjøre  deres  Virkning.  Andre  Værker 
af  denne  Klasse  ere  imidlertid  betydeligt  mindre,  og  den 
samme  store  Afvexling,  som  vi  finde  i  Maalene,  træffe 
vi  ogsaa  i  deres  Charakter.  Gravens  Alvor  hersker  over 
Leuchtenbergs  Monument,  Pius  den  Syvendes  bærer  mere 
Præget  af  kirkelig  Højtidelighed,  og  Potockis  mandige 
Statue  nærmer  sig  ved  det  frejdige  Udtryk  mere  til 
Æresminderne.  Imellem  disse  danner  igjen  Maximilians 
og  Poniatowskys  krigerske  Udvortes  en  stærk  Modsætning 
til  Fredens  Helte:  Guttenberg,  Copernicus,  Schiller  og 
Byron.  Hvor  vanskeligt  vil  det  her  være  at  tilfredsstille 
alle  Fordringer,  og  hvor  sørgeligt  paa  den  anden  Side, 
dersom  Konstværkets  Virkning  skulde  lide  og  maaske 
lide  betydeligt,  fordi  man  savnede  Midler  til  at  overvinde 
de  største  Hindringer !  Det  betydelige  Antal  af  Portræter 
er  her  ikke  berørt,  da  Opstillingen  af  denne  Klasse 
næppe  vil  være  forbunden  med  Besværligheder;  det  Ens- 
formige i  de  mange  Rækker   af  Hoveder  vil  desuden  paa 

den  letteste  Maade  hæves  ved  at  lade  den  patriotiske 
og  historiske  Interesse  sørge  for  deres  Inddeling,  og  ved 
at  benytte  de  enkelte  Statuer  til  at  bringe  Afvexling  i 
Massen. 

Denne  korte  Udsigt  over  Anordningen  vil  dog  til- 
strækkeligt vise  den  store  Forskjel  i  Rummenes  Forhold, 
som  bliver  nødvendig,  saafremt  man  ikke  tænker  sig  det 
hele  Museum  som  en  eneste,  eller  flere  usædvanlig  store 
Sale,  der  mageligt  kunde  rumme  Alt.  Dog  i  dette  Til- 
fælde møde  andre  Vanskeligheder.  For  at  frembringe 
hele  den  Virkning,  hvorpaa  en  Statue  er  beregnet,  maa 
den  staa  i  et  harmonisk  Forhold  til  det  omgivende  Rum ; 
en  stor  Billedstøtte,  som  ikke  har  mere  end  den  aller- 
nødvendigste Plads,  faar  et  trykket  Udseende,  og  en  lille 
Figur  taber  sig  derimod  i  et  meget  stort  Rum.  Sættes 
en  kolossal  Statue  ved  Siden  af  en  meget  mindre,  saa 
vil  der  ogsaa  opstaa  et  føleligt  Misforhold,  da  enhver  af 
dem  maa  sees  fra  et  forskjelligt  Standpunkt.  De  store 
Former  ville  derfor  i  Nærheden  faa  et  plumpt  Udseende, 
de  mindre  ville  i  en  større  Afstand  synes  smaalige.  Man 
stole  ikke  paa,  at  man,  under  Betragtningen  af  den  ene 
Figur,  vil  kunne  afholde  dens  Nabo  fra  at  virke  paa 
Øjet!  Belysningen  spiller  desuden  en  vigtig  Rolle  og 
anvendes  den  paa  en  og  samme  Maade  ved  Konstværker 
af  forskjellige  Dimensioner,  saa  komme  nogle  af  dem 
nødvendigen  til  at  lide  derunder.  Det  Lys,  hvori  en 
Statue  som  Hebe,  fremtræder  med  den  tilbørlige  Kraft, 
vil  ikke  være  tilstrækkeligt  til  Figurerne  paa  Pavens 
Monument,  langt  mindre  til  hele  Monumentet;  og  den 
Lysmasse,  som  udfordres  hertil,  vil  omvendt  være  mer 
end   tilstrækkelig   for    den    førstnævnte    Statue,    og    lade 

mange  af  dens  Skjønheder  svømme  bort  i  sin  brede 
Strøm.  Belysningen  bidrager  overhovedet  saa  væsentligt 
til  at  faa  Liv  i  plastiske  Arbejder,  at  man  ikke  kan 
lægge  Vægt  nok  paa  den;  og  Virkningen  af  det  store 
Fortrin,  at  de  fremstille  virkelige  Former,  er  saa  aldeles 
afhængig  af  dens  rigtige  Anvendelse,  at  en  slet  belyst 
Statue  lige  saa  lidt  lader  sig  nyde  som  et  Maleri,  naar 
den  blændende  Glans  hviler  paa  dets  Overflade.  Først 
da,  naar  Figurens  Bevægelse,  naar  Formernes  Tilbage- 
træden og  Udladning  heldigen  understøttes  af  Lysets  og 
Skyggens  harmoniske  Spil,  først  da  kan  man  tale  om 
ret  at  nyde  den,  og  da  er  jeg  ogsaa  overbevist  om,  at 
man  ikke  vil  tænke  paa  Billedstøttens  Hvidhed.  Et 
andet  meget  virksomt  Middel  til  at  afbryde  det  Ens- 
formige i  Gipsens  og  Marmorets  Farve,  er  den  Modsæt- 
ning, som  Konstneren  vist  vil  soge  at  faa  tilvejebragt 
imellem  Statuen  og  den  Baggrund,  som  den  aftegner  sig 
paa.  At  Hvidt  paa  Hvidt  gjør  en  daarlig,  eller  rettere 
sagt  slet  ingen  Virkning,  derom  have  vi  baade  her  og 
paa  andre  Steder,  samlet  utvetydige  Erfaringer. 

Et  saadant  Museum  faar  altsaa  en  ganske  egen 
Charakter,  da  Fordelingen  af  dets  Indre,  der,  som  det 
græske  Tempel,  alene  er  beregnet  paa  Billedstøtterne, 
tillige  frembyder  den  stærkeste  Modsætning  af  store  maje- 
stætiske Sale  og  smaa  hyggelige  Cabinetter.  Den  højt 
indfaldende  Belysning  udbreder  Ro  overalt  og  virker  dog 
afvexlende;  den  bekvemme  Forbindelse  mellem  de  for- 
skjellige  Partier  tillader  med  Lethed  at  forfølge  nye  Ind- 
tryk, og  uforstyrret  at  tabe  sig  i  Nydelsen  af  det  enkelte 
Konstværk.  Da  den  Værdighed,  hvormed  en  saadan 
Bygning  bør  være  omgivet,  ikke  bliver  afhængig  af  kost- 

bare  Stoffer,  men  alene  af  den  Indsigt  og  Folelse,  hvor- 
med Konstneren  forstaar  at  behandle  Former  og  Farver, 
saa  vil  den  næppe  kunne  kaldes  en  Pragtbygning,  uden 
for  saavidt  som  den,  med  Udtrykket  af  et  ædelt  gjennem- 
ført  Konstværk,  fortjener  denne  Benævnelse  i  en  højere 
Betydning.  Losningen  af  hele  denne  Opgave  hører  derfor 
til  de  sværeste,  som  Bygningskonsten  kan  opvise,  og 
dens  Vanskeligheder  kunde  let  blive  uoverkommelige,  der- 
som man  vilde  føje  nye  Betingelser  til,  som  at  rette  sig 
efter  staaende  Mure,  og  deslige.  Besparelsen,  det  eneste, 
som  herved  kunde  vindes,  vil  i  ethvert  Tilfælde  ikke 
blive  af  Betydning;  derimod  vilde  man  paa  denne  Vej 
maaske  lettere  opnaa  et  andet  Ojemed:  at  have  bygget 
et  Gravsted  mere  for  Konsten.  Dog  denne  Tanke  falder 
vist  heller  ikke  Nogen  ind,  som  blot  har  lagt  Mærke  til, 
hvor  forlegne  flere  af  vore  Samlinger  ere  for  at  udvide 
sig,  eller  for  at  erholde  et  fast  og  passende  Bevarings- 
sted;  og  hvor  langt  lettere  en  ældre  Bygning  lader  sig 
indrette  for  dem,  end  for  et  saa  betydeligt  Antal  af 
Sculpturarbejder,  som  det  her  omtalte.  Desuden,  her  er 
jo  ikke  Talen  om,  hvorledes  Regjeringen  under  de  nær- 
værende Forhold  vilde  afhjælpe  en  øjeblikkelig  Forlegen- 
hed, men  om  den  Maade,  hvorpaa  hele  Folket  vil  be- 
vidne sin  Erkjendelse  af  Thorvaldsen,  som  Danmark 
skylder  en  uvisnelig  Hæder,  og  hvis  fædrelandske  Sind 
fortjener  at  mødes  med  en  redebon  Taknemmelighed. 

Dog,  vi  ville  ved  Opførelsen  af  denne  Bygning  ikke 
alene  rejse  Konstneren  og  os  selv  et  varigt  Minde,  men 
tillige  sørge  for  almene  og  højere  Interesser.  Den  Trang 
til  Erhvervelsen  af  alle  Fordele  ved  en  aandig  Udvikling, 

der  synes  at  være  dybt  indpodet  i  vor  Folkecharakter, 
og  som  har  fundet  en  kraftig  Understøttelse  hos  Re- 
gjeringen,  kan  og  bør  ikke  undvære  dannende  Konst. 
Naar  vi  gjennemgaa  det  sidste  Aarhundrede  af  vor 
Historie,  kunne  vi  være  stolte  af  ikke  faa  Architekter, 
Billedhuggere  og  Malere,  hvis  Arbejder  vidne  fordelagtigt 
om  de  Anlæg,  som  findes  iblandt  os,  men  som  ikke  altid 
have  formaaet  at  virke  med  det  Held,  de  syntes  at  for- 
tjene, fordi  de  vare  langt  forud  for  Nationens  almindelige 
Dannelse.  Vel  har  en  mere  levende  Sands  i  den  senere 
Tid  begyndt  at  udbrede  sig,  men  langt  fra  med  den 
Alvor  og  Inderlighed,  der  er  nødvendig  for  at  give  den 
Præget  af  ægte  Nationalitet,  og  den  Kulde,  hvormed  man 
endnu  bestandig  gaar  ældre  fortræffelige  Konstværker 
forbi,  viser  bedst,  hvor  meget  den  endnu  trænger  til  ret 
at  vækkes  og  styrkes.  Hele  vor  Opdragelse  savner  des- 
uden Konstens  gavnlige  Indflydelse  meget  mere,  end  det 
sømmer  sig  for  den  efter  dens  Standpunkt.  Vore  offent- 
lige Monumenter,  vore  Samlinger  og  Udstillinger  ere,  for 
den  største  Del,  endnu  ikke  tilgængelige  nok  eller  saa- 
ledes  indrettede,  at  de  fordelagtigen  kunne  benyttes,  og, 
for  at  bringe  Forandring  og  Forbedring  ind  i  alt  dette, 
behøves  der  et  stort,  et  gjennemgribende  Foretagende. 
Et  saadant  er  Oprettelsen  af  Thorvaldsens  Museum. 
Det  vil  værdigen  begynde  den  Offentlighed  i  Kunst- 
nydelsen, som  der  føleligt  savnes;  i  dets  Sale  vil  Konst- 
nerens  berømte  Navn,  den  nationale  Følelse  og  Frem- 
medes Beundring  kraftigen  understøtte  den  Virkning,  som 
hans  Mesterværker  gjøre,  og  Øjet  vil  aabnes  for  den  rige 
Nydelse,  for  den  Belæring,  som  gaar  Haand  i  Haand 
med  Konsten. 

Det  er  jo  aabenbart,  at  Ansigtstræk,  Lader,  Hold- 
ning, ja  selv  Klædedragt,  udtryksfuldt  betegner  os  det 
Udviklingstrin,  hvorpaa  et  Individ  staar,  den  historiske 
Plads,  som  det  indtager.  Men  hvilket  Middel  have  vi, 
som  i  det  Omfang,  med  den  Fuldstændighed  og  Tydelig- 
hed kan  skildre  os  dette,  dersom  det  ej  er  dannende 
Konst?  Og  af  dens  forskjellige  Fag  er  det  Plastiken, 
som  især  forstaar  at  give  Legemets  Former  en  Betydning 
og  en  Virkelighed,  der  bevarer  sin  slaaende  Virkning 
selv  paa  det  mest  vante  og  øvede  Øje.  Konsten  viser 
os  imidlertid  ikke  blot  det  omgivende  Liv  som  i  et 
magisk  Spejl,  der  skjænker  de  fremtrædende,  velbekjendte 
Figurer  ny  Interesse  ved  den  Friskhed  og  Skjønhed, 
hvori  de  ere  klædte;  men  den  lader  hele  Fortiden  tale 
til  os  i  et  Sprog,  som  er  forstaaeligt  for  Alle,  og  med 
en  Sandhed,  der  ej  viger  for  Historiens.  Den  dygtige 
Kon.stner  er  sin  Tidsalders,  sin  Nations  Tolk,  og  hans 
Værker  gaa  til  kommende  Slægter  som  paalidelige  Vidnes- 
byrd om  den  Aand,  der  engang  har  bevæget  sig  i  Templet 
og  paa  Torvet;  selv  i  deres  Brudstykker  vedblive  de  at 
være  begejstrende  Opfordringer  til  langt  senere  Konst- 
brødre,  som,  understøttede  og  opflammede  af  dem,  frem- 
trylle Oldtidens  Bedrifter  og  sønderrive  det  Slør,  hvori 
Glemsel  har  hyllet  dem.  —  Naar  vi  betragte  Johannes 
den  Døber,  eller  Apostlerne,  hvor  asketisk  Strænghed 
udtaler  sig  gjennem  de  alvorlige,  grundende  Træk,  hvor 
selv  det  milde,  kjærlighedsfulde  Sind  faar  en  Dybde  i 
Udtrykket,  der  vidner  om  en  Stræben  og  en  Længsel, 
der  ej  kan  udfyldes  herneden;  og  vi  derimod  i  Skil- 
dringer af  det  græske  Liv,  uagtet  al  dets  Herlighed  og 
overvældende  Livsfylde,  savne  Udtrykket  af  hin  Længsel, 

finde  hin  Alvor  mere  udtalt  i  hemmelighedsfulde  Billeder, 
end  som  Noget,  der  ret  er  gaaet  over  i  den  Enkeltes 
Liv :  saa  blive  vi  vistnok  tiltalte  af  Konstens  skjonne  og 
stærke  Sprog,  men  den  Forestilling  om  Virkningen  af 
christelig  Tro  og  af  græske  Myther,  som  vi  havde  øst 
af  hellige  og  profane  Skrifter,  vil  ogsaa  have  vundet  i 
en  Klarhed  og  Flersidighed,  som  den  ellers  aldrig  havde 
erholdt.  Men,  for  at  disse  Ord  ret  skulde  finde  Gjen- 
klang  hos  mange  af  mine  Landsmænd,  maattejeg  ønske, 
at  Thorvaldsens  Museum  alt  stod  der,  og  at  Folket 
alt  havde  havt  Lejlighed  til  jævnligen  at  vandre  mellem 
dets  betydningsfulde  Skatte.  Saa  forskjellige  end  de 
Følelser  ville  være,  hvormed  Konstneren  og  den  Lærde, 
den  dannede  og  den  simple  Mand  betragte  dem,  saa 
maa  dog  den  gribende  Sandhed,  hvormed  han  frem- 
stiller hvad  han  vil,  og  den  historiske  Aand,  der  gjennem- 
strømmer  hans  Arbejder,  berige  dem  alle,  efter  deres 
forskjellige  Trang  og  Anlæg,  med  nye  Indtryk  og  nye 
Anskuelser;  en  stærkere  Lyst  vil  vaagne  efter  at  beskue 
Oldtidens  Værker  og  det  Bedste,  som  vi  eje  af  nyere 
Konst;  en  større  Livlighed  og  Bevægelighed  i  Fore- 
stillingerne, en  mere  levende  Sands  vil  et'terhaanden 
komme  til  at  udvikle  sig,  og  vil  vise  sig  velgjorende  i 
mere  end  én  Retning. 

Og,  for  blot  at  antyde  en  eneste,  her  bør  vi  ikke 
overse  de  Fordele,  som  Haandværket  og  Industrien  vilde 
erholde  ved  at  komme  i  Berørelse  med  Konstværker  som 
de  omtalte.  Saa  simple  end  de  Former  ere,  som  vi 
dagligen  skue  om  os  i  Møbler  og  Husgeraad,  saa  inde- 
holde de  dog  en  stor  Afvexling,  tillade  de  dog  en  mange- 
sidig Udvikling    og  Forædling;    de    gaa   desuden   gjennem 

forskjellige  Led  over  til,  og  igjennem  de  saakaldte 
organiske  Former,  og  disse  opstille,  rigtigt  forstaaede, 
de  bedste  Mønstre  for  hine.  Men  deres  Opfatning  er 
ikke  saa  let,  og  selv  den  techniske  Behandling  henter 
her  ofte  ikke  sine  Fordele  fra  Haandværksdygtigheden, 
men  fra  Konstnerfølelsen.  Derfor  er  det  ogsaa,  at  selv 
det  simpleste  Eedskab  fra  Perioder,  hvor  Konsten  ret 
har  blomstret,  bærer  dens  skjønne  Præg.  At  en  saadan 
Paavirkning  tillige  kan  medføre  betydelige  Fordele  af 
anden  Art,  derpaa  have  vi  et  mærkeligt  Exempel  i  det 
engelske  Pottemageri;  thi  Wedgvood  fandt  Vejen  til 
denne  Guldgrube  gjennem  Hamiltons  Antiksamling. 


XI. 

Bertel  Thorvaldsen. 

(Efter  tvende  Foredrag,  holdte  d.  31te  Marts  og  d.  4de  April  1844). 


Man  sondrer  mellem  Billedhuggeren  og  Maleren,  idet 
man  tildeler  hin  Formernes  og  denne  Farvernes  Rige, 
og  er  man  først  enig  om,  hvorledes  Form  og  Farve  her 
skal  forstaaes,  da  vil  denne  Sondring  være  klar  og  til- 
strækkelig, men  da  vil  det  ogsaa  blive  tydeligt,  at  disse 
to  Konstnere  staa  nær  beslægtede,  at  de,  saa  forskjelligt 
det  Stof  er,  som  de  behandle,  dog  have  et  vigtigt  Hoved- 
middel og  det  samme  Hovedformaal  tilfælles,  og  at  de 
først  samlede  danne  en  lignende  Modsætning  til  Bygnings- 
konsten,  som  den,  Poesien  danner  til  Musiken. 

De  rene  Farver  (Pigmenter)  forvandles  i  Maleriet 
til  Farvetoner ,  og  det  er  disse ,  som  Sculpturen  tildels 
maa  undvære.  Man  kan  vistnok  under  en  beregnet, 
konstig  Belysning  frembringe  en  overordentlig  malerisk 
Virkning,  f.  Ex.  med  Voxfigurer,  (herved  tænke  man  for 
Guds  Skyld  ikke  paa  de  daarlige ,  omvandrende  Vox- 
cabinetter!)  men  en  stor  Del  af  Plastikens  egentlige  For- 
dele opgives  da  ene  for  en  øjeblikkelig  Effect,  og  selv 
denne  kan  kun  opnaaes  under  Begrænsninger,  som  Maleriet 
ikke  behøver  at  ænse.    Man  kunde  ikke  uden  Føje  drage 

Landskabsgartneriet  ind  under  Billedhuggerkunsten,  men 
enhver  tilføjet  plastisk  Staffage  vilde  da  erindre  os  om 
hin  smagløse  Mode,  at  stille  udskaarne  og  malede  Figurer 
omkring  i  Haverne.  Farvetonerne  i  deres  rent  konst- 
neriske  Betydning  maa  derfor  Sculpturen  opgive  at  gjøre 
Paastand  paa,  i  det  mindste  i  den  Udstrækning,  hvori 
de  tilfalde  Maleriet,  og  dette  vil  derimod,  selv  ved  den 
mest  skuffende  Illusion,  aldrig  blive  i  Stand  til  at  give 
mer  end  et  enkelt  Moment  af  hele  den  Rigdom  paa 
Formbilleder,  som  indeholdes  i  en  eneste  plastisk  Gruppe, 
en  eneste  Billedstøtte. 

Denne  Sondring  maa  fastholdes;  men  en  desto 
stærkere  Tilnærmelse  viser  sig  mellem  de  tvende  Konst- 
fag,  naar  de  betragtes  med  Hensyn  til  et  andet  væsen- 
ligt Punkt,  med  Hensyn  til  Anvendelse  af  Lys  og  Skygge. 
Den  Forskjel,  at  Malere,  maa  blande  sine  Lys-  og 
Skyggetanter  paa  Paletten,  og  at  Billedhuggeren  derimod 
maa  frembringe  sine  ved  at  give  selve  Lyset  Lejlighed 
til  at  spille  i  alle  Nuancer  paa  hans  Figur,  kommer  her 
ulige  mindre  i  Betragtning  end  den  Omstændighed,  at  de 
begge  ved  Konst  maa  frembringe  den  Illusion,  hvori  Be- 
skueren skal  sættes.  Forskjellen  mellem  en  god  og  en 
slet  Statue  beror,  hvad  Udførelsen  angaar,  ene  derpaa, 
at  Konstneren  har  forstaaet,  eller  ikke  har  forstaaet,  i 
hele  Anlæget  og  i  de  mindste  Enkeltheder,  at  give  Lyset 
bekvemme,  højst  afvexlende  Flader  at  falde  paa,  for 
saaledes  at  frembringe  hele  den  harmoniske  Fordeling  af 
Lys  og  Skygge,  alle  de  uendelig  fine  Overgange,  hvorved 
en  fuldendt  Afrunding  fremkommer.  Overføre  vi  denne 
harmoniske  Lysvirkning  paa  Maleriet,  saa  betegne  vi 
derved  en  af  dets  mest    tillokkende  Egenskaber,    men  vi 

blive  tillige  opmærksomme  paa,  at  Farvetonerne  først 
faa  deres  fulde  Betydning  som  Lys-  og  Skyggetoner. 
Selv  det  ensfarvede  Maleri  beholder  sin  Lysvirkning,  sit 
luftige  Udseende,  og  vi  ane  her  allerede  en  fuldstændig 
Colorit.  Denne  Omstændighed  kan  forklare  os,  hvorfor 
vi  saa  lidet  savne  Farven  hos  Billedstøtterne,  især  i  de 
ædlere  Stoffer,  men  den  vil  tillige  gjøre  os  det  begribe- 
ligt, hvorfor  den  plastiske  Figur  maa  være  beregnet  paa 
sin  Opstilling,  eller,  naar  den  ej  er  bestemt  til  at  sees 
paa  en  offentlig  Plads  eller  i  en  vis  Belysning,  hvorfor 
den  da  helst  maa  stilles  i  det  Lys,  der  har  sét  den 
dannes  under  Billedhuggerens  Haand.  Skal  Statuen 
aabenbare  alle  sine  Skjonheder,  da  maa  ogsaa  Be- 
tingelserne derfor  være  givne,  og  da  vil  Beskueren  studse 
over  det  Liv,  der  kan  vise  sig  selv  i  dens  Øje,  skjøndt 
Pupillen  kun  kan  antydes;  da  er  det  forst,  at  hint  Smæg- 
tende, Svømmende  i  Kvindens  Blik,  saaledes  som  vi 
kunne  se  det  i  fortrinlige  Billedstøtter,  røber  os,  hvor 
farlig  en  Medbejler  her  fremstaar  for  Maleren,  selv  der, 
hvor  han  tryggest  synes  at  kunne  stole  paa  sin  Fordel. 
Overhovedet  kan  man,  naar  Talen  er  om  Konsten  i  dens 
fulde  Udvikling,  fremsætte  det  som  en  Grundsætning,  at 
ethvert  Maleri  bor  kunne  nydes  som  et  plastisk  Arbejde, 
enhver  Billedstøtte  som  et  Maleri. 

En  ny  Kreds  af  Billedhugger-Arbejder  har  i  Tidens 
Løb  bestandig  afløst  en  ældre,  og  saaledes  ogsaa  i  vort 
Fødeland,  der  ingenlunde  var  saa  fattigt  paa  Sculptur, 
som  man  nu  maaske  i  Almindelighed  tror.  En  Række 
af  Begivenheder,  for  det  Meste  højst  sørgelige,  havde 
imidlertid  siden  1787  berøvet  Hovedstaden  en  stor  Del 
af  denne  Prydelse,  og  der  var  opstaaet  en  Tomhed,  som 

ikke  blev  uden  Indflydelse  paa  en  hel  Slægt.  Af  alle 
hine  Billedstøtter  er  der  nu  kun  en  svag  Erindring  til- 
bage hos  Enkelte,  og  denne  vil  ogsaa  om  kort  Tid 
aldeles  forsvinde.  Sammenlignede  med  de  Arbejder,  der 
nu  smykke  Christiansborg  og  Frue  Kirke,  vilde  de  sagtens 
blot  have  beholdt  det  Værd,  som  en  historisk  Erindring 
formaaede  at  L'ive  dem;  men  at  de  alligevel  ej  have 
staaet  som  døde  eller  fremmede  Metal-  og  Stenmasser, 
at  de  have  gjort  Indtryk,  derom  vidne  bedst  de  For- 
klaringer, som  den  uvidende  Almuesmand  gav  over 
mythologiske  Attributer  og  Ansigternes  Udtryk,  og  som, 
trods  al  Yilkaarlighed,  dog  røbede  den  opmærksomme, 
ja  den  følende  Betragter'). 

Johannes  Wiedewelt  var  i  Christian  den  Syvendes 
Tid  vor  mest  ansete  Billedhugger.  Han  havde  faaet  sin 
Dannelse  i  den  franske  Skole,  var  en  dygtig  Mand  og 
fik  Lejlighed  nok  til  at  udføre  store  Arbejder,  mest 
allegoriske  Figurer.  Men  han  forstod  ej  at  give  Mar- 
moret Liv,  og  hans  Allegorier  vare  uforstaaelige  for 
Mange,  saa  han  for  en  stor  Del  synes  kun  at  have 
høstet  en  kold  Beundring,  og  Johan  Grunds  plumpe 
Sandstensfigurer  i  Xormandsdalen  havde,  i  det  Mindste 
for  menig  Mand,  noget  langt  mere  Tiltalende.  I  den 
unge    Thorvaldsens   Arbejder    søger    man    imidlertid    for- 


"J  Jeg  kan  endnu  fra  mine  Drengeaar  huske  en  Sandstens  Diana  i 
Kongens  Have,  der  ifølge  en  saadan  Forklaring  blev  anset  for 
en  dejlig,  tryllekyndig  Prinsesse.  Mynden,  der  logrende  saa  op 
til  hende,  var  hendes  utro  Elsker,  som  hun  til  Straf  havde  for- 
vandlet, og  som  nu  ved  sin  Venlighed  bestræbte  sig  for  at  for- 
sone sin  strænge  Herskerinde.  —  Mangen  en  lærd  Forklaring  af 
antike  Konstværker  har  været  lige  saa  urigtig,  uden  derfor  at 
indeholde  lige  saa  megen  Fantasi  og  Følelse. 


314 

gjæves  efter  Spor  af  den  Tids  plastiske  Indtryk.  Det 
var  gjennem  Malerkonsten,  at  han  erholdt  sin  første 
Dannelse.  Abildgaard,  skjøndt  en  Akademiker  i  Ordets 
strængeste,  koldeste  Betydning,  maatte  ved  sit  unægtelig 
overlegne  Talent,  ved  sin  universelle  Stræben  nødvendig- 
vis blive  den  Konstner,  som  fik  den  største  Indflydelse 
paa  ham,  og  man  sporer  den  umiskj endelig  i  alle  hans 
Ungdomsarbejder,  ja,  i  hans  Haandtegninger,  i  hans 
Skitser  kan  man  forfølge  den  endnu  længere.  Thor- 
valdsens skjønneste  Ungdomsværk  —  Peter  og  Johannes, 
der  helbrede  den  Lamme  —  er  aldeles  malerisk,  men 
behandlet  med  en,  især  for  en  yngre  Konstner,  usæd- 
vanlig Takt. 

Det  er  bekjendt,  at  en  Konstner  kan  være  højst 
forskjellig  i  sin  Theori  og  i  sine  Værker,  og  denne  For- 
skjel  fremtræder  altid  skarpest  i  en  sjunken  Periode. 
C.  Maratta  var  greben  af  den  største  Beundring  for 
Rafael ,  ligesom  Canova  senere  for  Antikerne ,  og  deres 
Arbejder  —  hvor  himmelvidt  forskjellige  fra  disse  Mønstre  ! 
Ogsaa  Abildgaard  beundrede  Antiken,  men  betragte  vi 
Thorvaldsens  Frembringelser  fra  denne  Tid,  skulde  man 
sværge  paa,  at  der  ikke  havde  været  en  antik  Afstøbning 
i  hele  Kjøbenhavn.  Og  maaske  var  netop  den  Uskyldig- 
hed, hvormed  han  kunde  hengive  sig  til  Oldtidsminderne, 
da  han  stod  i  deres  Hjem,  en  Fordel,  der  fuldelig  op- 
vejede den  Mangel  paa  Dannelse,  som  blev  ham  be- 
brejdet. 

Da  Thorvaldsen  i  sit  27de  Aar  kom  til  Rom,  for- 
stod han  lidet  eller  intet  af  Marmorets  Behandling.  Han 
kunde  tegne  et  smukt  Portræt  02  lavere  det  med  Farve, 
han  forstod  at  bruge  sin  Modellérstok.    men    han  forstod 

ikke  at  føre  en  Mejsel  eller  en  Rasp.  Og  hvo  skulde 
nu  være  hans  Lærer?  Den  berømte  Landsmand,  Georg 
Zoega,  til  hvem  han  var  nærmest  anbefalet,  kunde  ikke 
vejlede  ham;  denne  store  Lærde  synes  ikke  engang  at 
have  havt  noget  synderligt  Blik  for  Konsten.  Men  det 
var  en  ærlig  Mand  med  en  dyb  Begejstring  for  Oldtiden; 
hans  skarpsindige  Fortolkning  af  Monumenterne,  hans 
Autoritet  maatte  paa  flere  Maader  blive  til  Gavn  for  den 
unge  Billedhugger,  og  idet  denne  havde  Mod  til  at  vælge 
de  antike  Statuer  til  sine  Lærere  i  at  udøve  Konsten, 
fandt  han  tillige  Traaden ,  som  sikrest  kunde  føre  ham 
gjennem  den  Labyrinth,  han  stod  midt  i. 

Rom  var  dengang  endnu  bestandig  Hovedsædet  for 
europæisk  Konst.  Men,  hvor  forandret  siden  de  tidligere, 
bedre  Dage!  —  Det  var  nu  ikke  længer  Italiænere,  som 
angave  Tonen;  Tyskere,  Franskmænd,  Englændere  havde 
afvexlende,  i  større  eller  mindre  Omfang,  aabnet  nye 
Retninger.  Forholdet  mellem  Konstnerne  02  Publikum 
var  ogsaa  forandret.  Kirkens  og  Folkets  Trang  var  for 
længe  siden  tilfredsstillet,  den  æsthetiske  Nydelse  var 
ene  tilbage;  men  saa  høj  og  ren  som  denne  end  kan 
være,  vil  den  aldrig  i  sig  alene  have  Kraft  til  at  frem- 
bringe en  saa  gribende  Begejstring,  som  naar  den  smelter 
sammen  med  patriotiske  eller  religiøse  Følelser*).  Den 
æsthetiske  Nydelse  bliver  alt  for  let  til  en  saakaldet 
Smags  Sag,  Theorien  kommer  frem  med  sine  kolde  Ab- 
stractioner,  og  hele  Konsten  faar  næsten  Udseende  af 
at  være   til,    ene    for   at  bevise  dette  eller   hint  Svstems 


*)  Det  er  Thorvaldsens  kirkelige  Arbejder,  som  især  have  aabnet 
ham  Indgang  hos  Folket,  naar  Talen  er  om  den  Virkning,  hans 
Værker  her  have  frembragt. 

udelukkende  Gyldighed.  Da  i  en  saadan  Tid  Virksom- 
heden i  de  fleste  Tilfælde  udgaar  fra  Konstneren,  synes 
den  Frihed,  hvormed  han  bevæger  sig,  dog  at  være  en 
stor  Fordel  i  Modsætning  til  alle  de  Betingelser,  ældre 
Konstnere  maatte  underkaste  sig;  men  selv  denne  For- 
del er  mere  indbildt  end  virkelig.  Konstneren  maa 
alligevel  søge  at  vinde  sit  Publikum,  han  maa  udspejde 
og  rette  sig  efter  dets  Luner,  dets  Tilbøjeligheder,  og 
han  kommer  derved  grumme  let  i  en  Afhængighed,  der 
er  lige  saa  stor  og  mere  ygmygende,  end  den,  hvori  hine 
ældre  Konstnere  stode*). 

Den  Beundring,  som  Winckelmann  havde  vakt  for 
den  græske  Oldtid,  var  bleven  endnu  mere  udbredt  især 
ved  dygtige  Archæologers  og  ivrige  Konstsamleres  Virk- 
somhed. Alt  hvad  der  blev  malet  og  tegnet  og  model- 
leret, drejede  sig  næsten  udelukkende  om  Gude-  og  Helte- 
sagn. Flaxman  havde  gjort  megen  Opsigt  med  sine 
flygtige  Omrids  til  Homer  og  Tragikerne,  men  et  større 
og  varigere  Indtryk  frembragte  Canovas  og  Carstens' 
gj  en  nemførte  Arbejder. 

Den  første  af  disse  stod  den  Gang  i  sin  fulde 
Kraft**),  hans  Berømmelse  udbredte  sig  rask  over  hele 
Europa,  han  stod  som  Gjenføderen  af  klassisk  Renhed 
og  Skjønhed.  Tvende  Pave- Gravmæler  havde  han  alle- 
rede udført,  og  desforuden  en  hel  Række  af  Billedstøtter 
og  Reliefter  af  den  græske  Mythologi  og  Historie.  Jeg 
tvivler  ikke    om,    at   hans  Arbejder  i  første  Øjeblik  maa 


*)  Af  Landskabsmaleren  Koch  har  man  den  Ytring:  Konstnerne 
sige  nu  ikke  mere:  »det  er  skjønt,  og  derfor  vil  jeg  udføre  det«; 
men  vel:   »det  behager,  og  derfor  \il  jeg  gjøre  det«. 

"*)  Han  var  i  sit  40de  Aar,  da  Thorvaldsen  kom  til  Rom. 

have  gjort  Indtryk  paa  den  unge  danske  Billedhugger: 
det  maatte  overraske  denne  at  se  Marmoret  blive  blodt 
som  Vox  under  hans  utrættelige  Rasp;  men  længe  kunde 
dette  Indtryk  ikke  vare;  dertil  var  Canovas  Konstner- 
Individualitet  og  Dannelses-Methode  alt  for  forskjellig 
fra  Thorvaldsens.  Medens  hin  vaklede  mellem  sit  ængste- 
lige Begreb  om  Xatursandhed  og  sin  temmelig  materielle 
Anskuelse  af  antik  Idealitet,  fordybede  denne  sig  ufor- 
beholdent ikke  alene  i  de  gamle  Konstværkers  Former, 
men  i  hele  det  Liv,  der  laa  til  Grund  for  dem.  Styk- 
værket i  Canovas  System  kunde  ikke  længe  blive  skjult 
for  ham,  lige  saa  lidt  som  hans  Mangel  paa  Manddoms- 
kraft  og  hans  overvejende  Hang  til  det  Kjælne  og  Smæg- 
tende, der  huede  hans  fornemme  Velyndere  saa  vel  og 
bidrog  saa  meget  til  at  udbrede  hans  Ros. 

Maleren  Carstens  havde  ikke  havt  Canovas  Held. 
Lang  og  møjsommelig  havde  hans  Udviklingsbane  været, 
og  nu,  da  han  skulde  begynde  at  høste  Frugten  af  sin 
uforsagte  Vedholdenhed,  nu  var  Kraften  udtomt.  Thor- 
valdsen lærte  ham  at  kjende  paa  Sygelejet,  og  Aaret 
efter  gik  han  allerede  bort.  Men  den  mandige,  uaf- 
hængige Stræben,  der  betegnede  hans  Liv  og  hans 
Værker,  den  alvorlige  Begejstring  for  det  Højeste  i  den 
moderne  Konst,  som  var  saa  umiskjendelig  afpræget  i 
hans  Tegninger,  det  Samliv  med  græske  Forfattere, 
hvorom  saa  mange  af  hans  Compositioner  vidnede,  gjorde 
et  uudsletteligt  Lidtryk  paa  Thorvaldsen.  En  umiddelbar 
Indflydelse  paa  dennes  Dannelse  som  Billedhugger  synes 
han  imidlertid  ikke  at  have  havt;  dertil  laa  ogsaa  deres 
Veje  for  vidt  fra  hinanden.     I  den  lille  Gruppe,  Ariadne 

og  Bacchus,  som  Thorvaldsen  modellerede  i  1798,  viser 
han  sig  alt  som  selvstændig  Plastiker. 

Dette  bliver  endnu  tydeligere  ved  at  se  hen  til  den 
Billedstøtte,  som  først  bebudede  Thorvaldsens  Storhed, 
og  hvortil  den  første  Tanke  efter  al  Sandsynlighed  er 
undfanget  i  Omgangen  med  Carstens.  Det  er  i  det  mindste 
højst  paafaldende,  at  et  af  dennes  allersidste  Arbejder 
er  en  hel  Cyclus  af  Compositioner  til  Argonautertoget 
(1797).  Hans  og  Thorvaldsens  fælles  Ven,  Tyroleren 
Koch,  raderede  dem,  og  de  udkom  i  1799,  og  i  det 
følgende  Aars  Oktober  Maaned  meldte  vor  Konstner 
Akademiet,  at  han  inden  kort  Tid  blev  færdig  med  en 
Billedstøtte  af  Jason  i  naturlig  Størrelse.  Denne  Figur 
tilfredsstillede  ham  ikke  i  Udførelsen;  men  han  beholdt 
Tanken,  der  laa  til  Grund  for  den,  og  lod  denne  paa  ny 
fremstaa  i  sin  berømte  Statue*).  Imellem  Carstens' 
Tegninger  er  der  ogsaa  en  Jason,  der  vender  tilbage  til 
Skibet  med  sit  Sejersbytte,  og  en  Sammenligning  mellem 
denne  maleriske  Composition  og  Thorvaldsens  Figur  stiller 
Forholdet  mellem  disse  to  saa  nær  beslægtede  Konstfag 
i  et  klart  Lys.  Den  gjør  det  begribeligt,  hvor  nød- 
vendigt det  er  for  Billedhuggeren  skarpt  at  opfatte  det 
Moment,  han  vil  fremstille,  og  ret  at  dvæle  ved  det. 
Det  er  heri,  han  skal  søge  og  finde  Erstatning  for  den 
mere  udvidede  Kreds,  som  Maleren  kan  omgive  sin  Hoved- 
.figur  med. 

Men  der  var  en  anden  Omstændighed,  der  sikkert 
væsenligt  har  bidraget  til  at  Thorvaldsen  med  saa  megen 


*)  Den  blev  færdig  i  Begyndelsen  af  1803. 

Iver  holdt  fast  paa  sin  Jason.  Var  der  kun  ringe  Ud- 
sigt for  ham  til  at  faa  den  udført,  saa  maatte  Trangen 
hos  ham  være  desto  mægtigere  til  klart  og  fuldstændigt 
at  udtale  sin  Idé  om  en  græsk  Heros,  efter  at  Canova  i 
Aaret  1800  havde  fuldendt  sin  Perseus*).  Dersom  det 
er  sandt,  at  Abildgaard  højlig  skal  have  beundret  dette 
Konstværk,  saa  er  dette  et  Bidrag  mere  til  at  vise,  hvor 
selvstændig  og  kraftig  Thorvaldsens  Genius  alt  havde 
udfoldet  sig.  Thi  Perseus  er  ikke  fremstillet  i  et  ægte 
plastisk  Moment;  det  er  en  almindelig,  her  ikke  engang 
passende  Triumf,  der  er  det  Fremtrædende.  Hans  Stilling 
er  vaklende;  den  minder  desuden,  saa  vel  som  hans 
Former,  paa  en  uheldig  Maade  om  den  vaticanske  Apollo, 
hvis  Forhold  ere  ulige  skjønnere.  Og  hvor  betegnende 
for  den  Tids  Konst- Anskuelse,  at  den  mest  ansete  Billed- 
hugger ikke  havde  Betænkning  ved  at  overføre  saa 
specielle  Gudeformer  som  Apollos  paa  Helten  fra  Argos ! 
Jason  er  fremgaaet  af  en  aldeles  modsat  Bestræbelse. 
Konstneren  har  ikke  lagt  an  paa  en  stykkevis  Efter- 
ligning af  det,  der  dengang  gjaldt  for  det  Skjønneste  i 
antik  Konst,  men  vel  paa  at  fremstille  os  en  heltekraftig 
Figur  fra  den  jævne,  usvækkede  Oldtid.  En  dristig  Daad 
er  fuldbragt,  en  sjælden  Skat  er  vunden,  og  idet  Jason 
holder  fast  paa  sit  Bytte,  er  det  en  slaaende  Tanke,  at 
han  i  sin  fulde  Tryghed  dog  endnu  en  Gang  maa  dvæle 
ved  den  Fare,  han  har  svævet  i.  Men  det  er  kun  et 
Øjeblik;  saa  sikker  og  rolig  hans  Stilling  end  er,  man 
sér  dog  tydelig,  at  han  i  næste  Moment  vil  afsted  til 
Skibet  og  til  sine  ventende  Staldbrødre.    Hele  den  yngre 


En  Afstøbning  af  den  staar  paa  Charlottenborg. 

Konstners  Stræben  gik  tydelig  ud  paa  klart  og  sikkert 
at  udvikle  sit  Motiv;  i  Fuldendelsen  af  sit  Konstværk 
maatte  han  endnu  kunne  vinde  meget,  men  det  Vigtigste 
var  vundet :  at  lade  en  plastisk  Idé  besjæle  conseqvente, 
plastiske  Former*). 

Havde  Thorvaldsen  hidindtil  uafhængig  og  uegen- 
nyttig stræbt  for  den  Idé,  som  foresvævede  ham,  saa 
udeblev  hans  Løn  heller  ikke.  Da  Skilsmissen  fra  Rom 
og  fra  hele  den  Kreds  af  Tanker  og  Følelser,  som  han 
nu  havde  levet  sig  ind  i,  som  nu  forst  aabenbarede  sig 
for  ham  i  hele  sin  Betydning,  da  denne  Skilsmisse  stod 
ham  allernærmest,  for  at  fore  ham  tilbage  til  det  fjerne 
Nord,  da  havde  hans  Jason  alt  vakt  ham  en  varm  Be- 
undrer i  Englænderen  Hope,  og  idet  dennes  kraftige  Vel- 
villie  bod  hans  Billedstøtte  at  fremstaa  i  Marmor,  knyt- 
tedes tillige  uformærket  det  Baand,  der  saa  skjønt,  saa 
inderligt,  gjennem  en  lang  Aarrække  skulde  fastholde 
ham  i  Rom.  Nu  var  hans  Lykke  gjort,  som  man  siger, 
men  det  var  en  Lykke,  som  beroede  paa  en  an- 
strængende,  aldrig  hvilende  Kamp;  efter  at  han  engang 
var  fremtraadt  som  Canovas  Medbejler,  kunde  han  ikke 
mere  træde  tilbage,  og  de  ydre  Vilkaar  vare  ingen- 
lunde til  hans  Fordel,  selv  om  han  tryg  turde  stole  paa 
sin  Genius. 

Og  netop  i  de  nærmest  paafølgende  Aar  var  Canovas 
Virksomhed    overordentlig.      Fra    1803   til    1812    model- 


Modellen  til  Jason  existerer,  saavidt  jeg  véd,  ikke  mere  i  sin 
oprindelige  Tilstand.  Marmorstatuen  staar  som  bekjendt  i  London. 
Men  man  har  Gipsafstøbninger  af  den  formindskede  Copi  i 
Bronce,  som  Kongen  ejer,  og  disse  ere  tilstrækkelige  til  at  op- 
fatte Statuens  Hovedtræk. 

lerede  han  de  store  Monumenter  over  Erkehertuginde 
Christine  og  Digteren  Alneri,  den  kolossale  Theseus  med 
Centauren,  Palamedes,  Paris,  Ajax,  Hektor,  Freden 
(allegorisk  Figur),  Venus,  to  Muser,  tre  Danserinder,  den 
kolossale  Napoleon,  hans  Moder,  Søster,  Maria  Louise, 
Prinsesse  Esterhazy.  Den  allerstørste  Del  af  dem  blev 
udført  i  Marmor  paa  samme  Tid,  nogle  endog  flere  Gange. 
Desuden  fuldførte  han  ikke  faa  Gravmonumenter  med 
Relieffer,  og  Buster. 

Med  ethvert  nyt  Arbejde  slog  hans  Berømmelse 
videre  og  dybere  Rødder.  Det  var  tildels  kolossale 
Værker,  og  hans  Frugtbarhed  hk  derved  en  endnu  større 
Betydning;  han  forstod  næsten  altid  at  give  sine  Billed- 
støtter noget  Tillokkende,  og  han  forhøjede  det  ved  den 
Glans,  han  vidste  at  udbrede  over  deres  Fuldendelse. 
Han  smigrede  for  sine  Beskuere  og  blændede  dem,  og 
som  oftest  oversaa  de  derfor,  at  selv  hans  fortrinligere 
Arbejder,  som  f.  Ex.  Christines  Monument,  manglede  en 
plastisk  Charakter,  at  hans  fleste  kvindelige  Figurer  — 
især  de  ideale  —  bare  Udtrykket  af  en  stærk  Higen  efter 
at  behage,  at  selv  hans  mandlige,  f.  Ex.  Paris,  ikke  vare 
frie  derfor,  og  at  Svulst  som  oftest  maatte  repræsentere 
Heltekraften. 

Thorvaldsen  var  næsten  33  Aar  gammel,  da  han 
fuldendte  Modellen  til  Jason,  og  hans  følgende  Arbejde, 
Gruppen  Amor  og  Psyche,  syntes  endnu  tydeligere  at 
vise,  hvor  klart  han  havde  sit  Maal  for  Øje.  Den  ene 
Statue  fremstod  nu  rask  efter  den  anden,  og  i  Løbet  af 
to  Aar  modellerede  han  ikke  mindre  end  fem  Figurer: 
Bacchus,    Ganymed,  Apollo,  Venus,  Hebe,    og  begyndte 

paa  en  kolossal  Gruppe,  Mars  og  Venus.  Men  det  synes 
fast,  som  om  den  rolige  nordiske  Natur  mere  behøvede 
Tid  til  klart  at  udvikle  sig,  og  som  om  denne  raske 
Productivitet  ikke  var  det,  der  heldigst  skulde  fremme 
den.  Det  er  i  det  Mindste  sikkert,  at  Konstneren  senere 
aldeles  brød  Staven  over  de  to  (Bacchus  og  Apollo)  af 
hine  fem  Billedstøtter,  og  at  to  andre  af  dem,  Venus  og 
Hebe,  maatte  gjennemgaa  en  fuldkommen  Omarbejdelse. 
Ydre  Forhold  havde  maaske  Indflydelse  paa  at  den 
kolossale  Gruppe  blev  staaende  paa  Halvvejen,  men  det 
synes  tillige,  som  om  den  fra  Begyndelsen  af  var  ud- 
sprungen af  en  mindre  klar  Idé.  I  de  næste  6  Aar  var 
Thorvaldsen  ogsaa  sparsommere  med  sin  Kraft.  Foruden 
den  fredbringende  Mars*),  der  dog  næppe  kan  betragtes 
som  en  aldeles  ny  Skabning,  fik  man  kun  tre  nye 
Statuer  (Adonis,  Psyche,  Amor  med  Sommerfuglen)  fra 
hans  Haand. 

Det  er  unægtelig  en  Fordel,  ja  en  Fortjeneste;  at 
kunne  frembringe  med  Lethed,  men  den  kan  aldrig  blive 
Maalestokken  for  en  Konstners  Virksomhed.  Man  saa 
det  ogsaa  ved  denne  Lejlighed.  Skjøndt  Thorvaldsens 
Arbejder  vare  saa  ulige  færre,  skjøndt  de  ej  kunde  op- 
træde med  den  Pomp  eller  med  det  tillokkende  Ydre 
som  Canovas,  saa  vakte  de  dog  en  stor  Opmærksomhed, 
især  blandt  Konstnerne  i  Rom.  De  stode  med  en  Ren- 
hed og  Adel,  der  ikke  kunde  dølges  selv  for  det  mindre 
rolige,  mindre  ubestukne  Øje.     Den  Djærvhed,    som  der 


*)  Den  var  oprindelig  tænkt  til  den  ovennævnte  Gruppe,  og  existerer 
nu  kun  i  en  lille  Bronce-Copi,  men  med  et  kolossalt  Præg; 
denne  tilhører  Kongen.  Modellen  blev  nemlig  nok  engang  for- 
andret og  udført  i  Marmor;  det  er  Gruppen  Mars  og  Amor. 

var  i  hele  Anlæget  af  Mars,  det  barnligt  Jomfruelige  i 
Psyche,  den  stille,  halvdrømmende  Hvile  i  Adonis,  den 
sjælfulde  Ynde  i  Amor  og  Psyche,  vare  Fortrin  man 
forgjæves  søgte  i  Canovas  Værker,  saa  prisværdige  de 
end  for  Resten  kunde  være.  Man  indrømmede  ogsaa 
dette,  men  man  beklagede  tillige,  at  Thorvaldsens  Figurer 
savnede  den  Gratie,  den  overordentlige  Fuldendelse,  som 
hans  store  Modstander  besad  i  saa  høj  Grad,  og  man 
lagde  herved  ikke  Mærke  til,  at  denne  lovpriste  Gratie 
var  aldeles  uforenelig  med  den  danske  Konstners  Renhed 
og  Ærlighed,  og  at  denne  Fuldendelse,  der  stykkevis  gik 
ud  paa  den  mest  smaalige  Naturefterligning,  og  som,  i 
det  Hele  taget,  var  især  lagt  an  paa  at  give  Marmoret 
en  blød  og  lækker  Overflade,  maatte  staa  i  en  uforsonlig 
Strid  med  hans  Sands  for  de  højere,  strængere  Stil- 
fordringer. 

Men  dersom  en  europæisk  Anseelse  endnu  hævdede 
Canovas  Billedstøtter  Forrangen  og  hindrede  en  fuld- 
stændig Erkjendelse  af  vor  Landsmands  alvorligere 
Stræben,  saa  var  der  en  anden  Retning  af  Plastiken, 
hvor  hans  Fortjenester  lettere  gjorde  sig  gjældende.  Det 
var  i  det  ophøjede  Arbejde  (Relieffet).  Winckelmanns 
Indflydelse  havde  alt  virket  til  at  ombytte  den  forkerte, 
maleriske  Behandlingsmaade  med  en  mere  conseqvent 
plastisk,  men  der  havde  tillige  indsneget  sig  en  Tørhed, 
en  Fattigdom  i  denne  Gren  af  Sculpturen,  som  blot  lod 
Erindringen  tilbage  om  den  Anseelse,  Relieffet  endnu  i 
det  17de  Aarhundrede  formaaede  at  give  sin  Forfatter. 
Af  de  atten  Relieffer,  som  Canova  udførte  mellem  1790 
og  1801 ,    lykkedes   det  ikke  et  eneste  at  blive  modtaget 

21* 

med  mer  end  lunken  Deltagelse  *).  Da  fremstillede 
Thorvaldsen  under  almindeligt  Bifald  sin  Achilles  og 
Briseis**),  der  føjede  nye  poetiske  Træk  til  Homers 
dejlige  Skildring,  og  tilstrækkeligt  oplyste  den  Fylde,  der 
kan  nedlægges  i  et  saadant  Værk,  trods  den  ind- 
skrænkede Flade,  som  Billedhuggeren  maa  bevæge  sig 
paa.  Imidlertid  blev  det  ophøjede  Arbejde  dog  i  Al- 
mindelighed betragtet  som  noget  Underordnet,  som  en 
Nødhjælp  for  Bygmesteren,  hvor  det  kom  an  paa  at 
skjule  en  tom  Flade;  det  var  desuden  den  mindst  be- 
kostelige Maade  at  anvende  Sculpturen  paa.  Begge 
disse  Grunde  bidroge  til,  at  Thorvaldsen  paa  den  Tid, 
da  betydelige  Bestillinger  i  Rom  ikke  hørte  til  Dagens 
Orden,  erholdt  flere  Opfordringer  til  at  udføre  Relieffer. 
Det  var  som  om  den  lunefulde  Skjæbne  med  sin  træffende 
Ironi  vilde  bringe  den  gamle  Lærdom  om  Geni  og  Rang- 
forordning i  frisk  Minde. 

Den  første  af  de  her  tilsigtede  Bestillinger  modtog 
han  fra  Kjøbenhavn.  Hovedindkjørselen  til  Christians- 
borg, der  stod  i  Bygning,  skulde  smykkes  med  fire 
Billedstøtter,  der,  formodentlig  før  1804,  vare  overdragne 
til   den   akademiske   Professor  Dajon,    en  meget  middel- 


*)  Han  udførte  kun  et  eneste  i  Marmor.  Her  er  for  Resten  Talen 
blot  om  det  ophøjede  Arbejde  som  en  fri  konstnerisk  Frem- 
bringelse, ikke  om  dets  Anvendelse  til  at  smykke  Gravmonu- 
menter o.  s.  v. 

")  Han  modellerede  det  strax  efter  Jason  i  1803.  Hans  næste  Relief, 
Musernes  Dans  om  Gratierne  til  Apollos  Lyra,  skylder  en  Lejlig- 
hed sin  Tilblivelse,  og  en  Composition  af  Carstens  sin  Oprindelse; 
man  sporer  ogsaa  denne  Herkomst  i  dets  tidligste  Behandling, 
men  Billedhuggeren  viser  sig  som  en  smagfuldere  Tegner,  og 
han  charakteriserer  bestemtere  end  Maleren. 

maadig  Konstner*).  De  skulde  forestille  allegoriske 
Figurer,  og  temmelig  højt  oppe  over  enhver  af  dem 
skulde  der  anbringes  en  beskeden  tilsvarende  Allegori  i 
ophøjet  Arbejde,  og  disse  fire  Relieffer  skulde  Thor- 
valdsen udføre.  Denne  kunde  paa  sit  Standpunkt  umulig 
have  Lyst  til  at  behandle  saa  tomme  Personifikationer 
som  Visdom,  Retfærdighed,  Styrke,  Sundhed;  det  maatte 
være  ham  ulige  kjærere  at  fremstille  betydningsfulde 
Billeder  af  den  græske  Mythekreds,  saa  meget  mere  som 
han  i  Zoega  havde  en  Mand,  der  sikkert  kunde  lede  og 
understøtte  hans  Valg,  og  nu  fremstode  de  fire  herlige 
Compositioner,  som  vi  alle  kjende.  De  to  af  dem,  den 
besjælende  Minerva  og  den  forklarede  Hercules,  vakte 
især  en  stor  Beundring.  Saa  inderligt  havde  endnu 
ingen  moderne  Konstner  formaaet  at  slutte  sig  til  græsk 
Tanke  og  Fremstilling,  saa  aldeles  havde  endnu  ingen 
siden  Rafael  vovet  at  opgive  enhver  Fordring  paa  Ny- 
hed og  Originalitet ,  og  netop  i  det  Samme  bevaret  sin 
sande  konstneriske  Uafhængighed.  Og  medens  der  her 
hjemme  næppe  var  Nogen,  s  m  tænkte  paa  Billedstøtterne, 
der  skulde  staa  i  Nischerne ,  holdt  man  i  Rom  Lovtaler 
over  de  underordnede  Relieffer. 

Efter  at  Thorvaldsen  ligesom  havde  udhvilet  sig  ved 
at   sysle   med   flere   mindre  Compositioner**),    som   oftest 


*)  Da  han  døde  i  1823,  véd  jeg  ikke,  om  der  fandtes  saa  Meget 
som  en  Skitse  til  nogen  af  disse  Figurer.  Siden  synes  de 
aldeles  at  være  glemte,  indtil  det  traf  sig,  at  Thorvaldsen,  som 
alderstegen  Konstner,  modtog  Bestilling  paa  dem  efter  si  ri  sidste 
Ankomst  fra  Horn.  Skitserne  kostede  ham  naturligvis  ingen 
Ulejlighed,  men  kun  den  ene  af  Modellerne,  den  til  Hercules, 
blev,  som  bekjendt,  færdig  kort  før  hans  Død. 

*)  F.  Ex.  den  yndige  Caritas,  Amor  og  Bacchus,  Amor  og  Psyche, 
Vuleans  Værksted,  de  to  Aarstider.    Disse  to  Relieffer  ere  sikkert 

af  erotisk  Indhold,  aabnede  der  sig  i  1812  en  ny  Lejlig- 
hed for  ham  til  at  fremstaa  i  hele  sin  Overlegenhed.  I 
det  kejserlige  Palads  paa  Qvirinalbjerget,  hvis  Indre  den- 
gang erholdt  en  ny  Udsmykning,  var  der  flere  Værelser, 
der  øverst  paa  alle  fire  Vægge  bare  et  bredt  Baand,  som 
Architekten  havde  udset  til  en  passende  Plads  for  fest- 
lige Optoge,  Victorier  og  deslige,  der  blot  skulde  model- 
leres og  afstøbes  i  Gips.  Flinke  og  middelmaadige 
Konstnere  arbejdede  her  ved  Siden  af  hverandre,  men 
ingen  af  første  Rang;  det  var  jo  dog  kun  en  Decoration. 
Det  gjaldt  imidlertid  om  at  blive  færdig  i  rette  Tid,  og 
herved  foranledigedes  Bygmesteren  til  at  forespørge  sig 
hos  sin  gode  Ven  og  Collega  Thorvaldsen,  om  han  vilde 
paatage  sig  et  Stykke  af  dette  Hastværksarbejde.  Han 
gik  ind  derpaa,  og  tre  Maaneder  efter  var  Alexanders 
Triumftog  færdigt.  Men  da  det  nu  stod  paa  sin  Plads  i 
Gemakket,  da  Øjet  med  Velbehag  gled  hen  over  de 
smukt  fordelte  Figurer,  da  de  saa  mesterligt  skildrede 
Charakterer  mer  og  mer  fængslede  Blikket,  da  det  rige 
Indhold  efterhaanden  udfoldede  sig  med  hele  den  Fylde, 
i  hele  den  Klarhed,  hvormed  det  var  undfanget  af  Me- 
steren, da  opdagede  man  med  Forbavselse,  at  det  var 
meget  mere  end  Gipsdecoration  og  Festoptog.  I  skarpe 
Træk  havde  Konstneren  fremstillet  Hellas  og  Asien,  Fri- 
heds og  Trældoms  Aand  lige  over  for  hinanden.  Hast- 
værksarbejdet i  det  ringe  Stof  indeholdt  et  af  Historiens 
store  Momenter,  forklaret  i  et  udødeligt  Mesterværk. 

Efter   Alexanders-Toget  indtræder   en   ny   Periode    i 
Thorvaldsens  Liv.    Man  mærker  alt  Overgangen  i  Portræt- 


Noget  af  det  mest  Indtagende,  den  moderne  Konst  har  produceret 
som  Fremstilling  af  Uskyldighedens  Alder. 

statuen  af  Grevinde  Ostermann,  i  Venus  med  Æblet,  og 
i  de  tvende  ypperlige  Relieffer,  »Priamus,  der  bønfalder 
Achilles«  og  »Natten«,  især  i  det  sidste.  Men  Hebe  aabner 
den  egentlig  betegnende  Række,  og  efter  hende  følger 
den  knælende  Ganymed,  Hyrdedrengen,  Argusdræberen, 
Gratierne*).  Thorvaldsen  staar  nu  som  den  fuldendte 
Konstner,  han  frembringer  med  større  Lethed  og  Sikker- 
hed, Stoffet  bøjer  sig  lydigt  for  ham.  Det  er  ogsaa 
dette  Herredømme,  der  især  er  fremtrædende  i  de  For- 
trin, som  danne  de  ovennævnte  Billedstøtters  tydeligste 
Særkjende,  thi  dersom  vi  vilde  udhæve  Følelsens  Inder- 
lighed eller  Opfatningens  Storhed  og  Kraft,  da  kunde 
vi  let  blive  uretfærdige  mod  hans  skjønneste  Arbejder 
fra  den  foregaaende  Tid.  Men  der  er  mere  Fasthed  i 
Omridsene,  et  friskere  Studium  af  Legemets  Enkeltheder, 
Foldekastet  er  blevet  mere  flydende.  Der  ere  visse  fine 
Svingninger  i  hele  Figurens,  i  det  enkelte  Lems  Be- 
vægelse, som  hans  aandrige  Blik,  hans  sikre  Haand 
have  fattet  og  følt,  og  som  bidrage  saa  meget  til  at  ud- 
brede et  skjønnere  Liv,  en  større  Harmoni  over  Konst- 
værket.  Naar  vi,  efter  at  have  betragtet  Adonis**)  gaa 
over  til  Hyrdedrengen,  eller  fra  Jason  til  Argusdræberen, 
saa  føle  vi  tydeligst  den  angivne  Forskjel.  Saa  for- 
skjellige  som  disse  Figurer   end  ere,    saa   tilbyde  de  dog 


*)  Andre  bekjendte  Statuer  af  ham  fra  denne  Tid  ere  den  triumferende 
Amor,  den  skjænkende  Ganymed,  Danserinden,  Haabet  Prinsesse 
Bariatinsky. 

**)  Her  tænkes  nærmest  paa  den  oprindelige  Model.  Marmor- 
exemplaret  i  Munchen  ajennemgik  i  1831  en  Lutring  under 
Eonstnerens  egen  Mejsel,  hvorved  Formerne  vandt  i  Lethed  og 
Harmoni.  Ogsaa  Jason  blev  eftergaaet  i  Marmoret,  men  Resul- 
tatet var  ej  saa  sjennemgribende. 

heldige  Saminenligningspunkter,  de  to  første  i  den  Hvile, 
som  er  udgydt  over  dem  begge,  de  to  sidste  i  den 
Dobbelthed,  som  gaar  igjennem  hele  Bevægelsen.  Ved 
en  saadan  sammenlignende  Beskuen  er  det  den  hojre 
Side  af  Hyrdedrengen,  der  nærmest  vil  interessere  os. 
I  den  Løshed,  hvormed  Haanden  hviler  om  Benet,  i 
Knæets  sagte  Bevægelse,  der  hælder  udad,  indeholdes 
der  et  saa  fint  følt ,  et  saa  mesterlig  angivet  Udtryk  af 
det  Yillieløse  i  dette  Legeme,  at  vi  næsten  ikke  behøve 
at  se  mere  for  klart  at  fatte  Konstnerens  Hensigt.  I 
Argusdræberen  vil  den  Elasticitet,  der  gaar  igjennem 
hele  Kroppen  lige  fra  den  venstre  store  Taa,  især  be- 
skjæftige  os.  Blikkets  spændte  Udtryk  faar  endnu  mere 
Betydning  ved  den  Stilhed,  som  hviler  over  hele  Figuren 
trods  dens  Bevægelse.  Den  krydsende  Modsætning  mellem 
Armene  og  Benene  er  anlagt  med  en  beundringsværdig 
Følelse  for  Harmoni;  men  enhver  af  disse  Stillinger  og 
Bevægelser  har  tillige  et  Indhold,  der  umiskj endeligt 
peger  frem  eller  tilbage,  og  Øjet  faar  knap  Tid  til  at 
dvæle  fortrinsvis  ved  noget  Enkelt,  saa  mægtig  strømmet 
Hovedtanken  gjennem  det  Hele.  Det  er  foran  saadanne 
Billedstøtter,  at  man  kommer  til  at  føle  hele  Plastikens 
Tryllemagt;  vi  staa  foran  virkelige  Former,  der  aabne 
vort  Blik  for  hele  den  Skjønhedsfylde,  vi  saa  ofte  overse 
i  selve  Livet,  og  uden  Vanskelighed,  uden  at  vi  mærke 
det,  hensætte  vi  disse  haandgribelige  Former  i  en  luftig 
Fantasi-Omgivelse,  som  vi  selv  skabe  paa  Konstnerens 
Bud.  Der  er  en  egen  Nydelse  i  denne  Forening  af 
Virkelighed  og  Fantasi,  af  Selvfortaben  og  Selvvirksom- 
hed,   og    næppe    vil    nogen    anden    Konst   end  Sculpturen 

formaa  at  give  os  den  i  saa  høj  en  Grad,  i  det  Mindste 
danne  hine  Kræfter  her  den  skarpeste  Modsætning. 

Canova  søgte  det  Yndefulde  i  Holdning  og  Bevægelse 
alene,  eller-dog  nærmest,  i  Linierne;  derfor  dette  Svævende 
og  Bølgende,  derfor  disse  Ballet-Attituder  i  hans  Billed- 
støtter af  Hebe*)  og  Danserinderne.  Den  overordenlige 
Zirliahed,  den  udsøgte  Delicatesse,  hvormed  han  behandlede 
disse  Figurer,  naaede  uden  Tvivl  sit  Højdepunkt  i  hans 
bekjendte  Gruppe  af  Gratierne  (1814),  som  vi  ogsaa  her 
i  Byen  kan  finde  mange  Steder  i  Afstøbninger  af  en 
formindsket  Copi;  og  det  turde  vel  ogsaa  blive  vanskeligt 
at  overbyde  det  Slangebugtede  i  dette  Konstværk,  der 
for  den  renere  Sands  alt  har  noget  Modbydeligt.  Hos 
Thorvaldsen  var  derimod,  allerede  i  hans  tidligere  Arbejder, 
denne  Gratie  nedlagt  i  det  reneste  Udtryk  af  kvindelig 
Ungdom,  Uskyldighed,  Følelse,  eller  af  barnlig  Lyst  og 
Glæde.  Man  betragte  blot  Briseis  i  hans  første  Relief, 
eller  de  smaa  Relieffer  med  Aarstiderne,  eller  Gruppen 
Amor  og  Psyche,  eller  den  lille  Figur  afPsyche  med  Urnen. 
Selv  i  saadanne  Arbejder,  der  ikke  tilfredsstillede  ham, 
som  hans  første  Hebe**),  eller  hvor  han,  uagtet  det 
alvorligste  Studium,  ikke  kom  til  at  udtale  sig  klart, 
f.  Ex.  i  hans  Venus  med  Æblet,  spores  ikke  nogen  søgt 
Gratie;     men    hvor   hans    Genius    ret    udfoldede  sig,    der 


*)  Han  udførte  denne  Figur  Ore  Gange,  men  de  to  sidste  Gange 
(1814  og  1816i  med  Forandringer. 

'*)  Man  sammeligne  Modellen  til  denne  Figur  [Thorvaldsens  Museum 
Nr .37]  med  kunstnerens  senere  Omarbejdelse  smstds.  [Nr.  35-39]. 
Denne  Sammenligning  vil  bedst  godtgjøre  den  Betydning, 
Klædemonnet  kan  have  paa  en  Figur,  selv  om  Ansigtets  Udtryk 
bliver  det  samme,  og  den  samme  Tanke  gaar  igjennem  Stilling 
os  Bevægelse. 

blev  det  tillige  noget  Betegnende  for  den ,  at  kunne 
udtrykke  den  højeste  Ynde  gjennem  de  simpleste  Linier. 
Saaledes  i  Nattens  stille  Hensvæven  (1815),  saaledes  i 
hans  sidste  Hebe  (1816).  Hvilken  Modsætning  .dog  mellem 
denne  og  Canovas  Fremstillinger  af  den  samme  Gudinde! 
Hvor  simpel  staar  hun  der  i  sin  strængt  tilhyllende 
doriske  Dragt,  hvor  beskeden  og  bly  i  Holdning  og 
Bevægelse,  og  netop  ved  dette  sjælfulde  Udtryk  saa 
uimodstaaelig  yndig  ved  Siden  af  hine  svævende,  koket- 
terende Væsener!  —  Saa  dybt  rodfæstet  var  Thorvaldsens 
Sands  for  denne  Renhed  i  Foleisen,  saa  modbydelig  var 
ham  forkjælet  Konst  og  smægtende  Føleri,  at  han,  for 
ret  at  bekæmpe  dem,  søgte  at  aabne  sin  Samtids  Blik 
for  det  Yndige,  selv  hvor  det  fremtraadte  under  en  fjern 
Oldtids  stive  Former.  Stærkere  Modsætning  til  moderne 
Gratie  kunde  der  vel  ikke  findes,  end  de  smaa  kvindelige 
Figurer  paa  Mønningen  af  det  a-ginetiske  Tempel,  og 
netop  disse  valgte  han  til  Mønster  for  sin  bekjendte  Statue 
»Haabet«,  der  fremtræder  saa  alvorlig  og  dog  saa  festlig. 
Indtrykket  heraf  havde  endnu  ikke  forladt  ham ,  da  han 
dannede  sin  Gruppe  »de  tre  Gratier«  (1819).  Ingen  vil 
kunne  nægte  dette  Konstværk  Præget  af  Simpelhed  og 
Uskyldighed  ,  men  den  mellemste  Huldgudindes  faste 
Holdning  forer  Tanken  tilbage  til  den  æginetiske  Strænghed, 
og  der  opstaar  tillige  let  en  Formodning  om,  at  han 
under  Udførelsen  ikke  har  kunnet  modstaa  den  Fristelse, 
ret  at  minde  sin  berømte  Modstander  om  dennes  Mangel 
paa  et  plastisk  Hvilepunkt*). 


*)  Det  var  en  smuk  Erkjendelse  af  Thorvaldsens  Værd,  at  Konst- 
akademiet  i  Mailand  endnu  i  samme  Aar  bestilte  et  Monument 
hos  ham  over  Maleren  A.  Appiani .    der   i  Lombardiet  havde  Til- 

Thorvaldsens  Behandling  af  græske  Æmner  har  hid- 
indtil udelukkende  tiltrukket  sig  vor  Opmærksomhed, 
og  han  bevægede  sig  ogsaa  i  alle  disse  Aar(1797 — 1819) 
kun  sjælden  udenfor  denne  Kreds,  der,  efter  det  Foranførte, 
maatte  ligse  ham  nærmere  end  nogen  som  helst  anden. 
Hvad  der  i  denne  Retning  udmærker  ham  mellem  tidligere 
og  samtidige  Plastikere,  det  er  den  Harmoni,  han  vidste 
at  udbrede  over  sin  Fremstillingsmaade,  og  den  Sjæl, 
han  forstod  at  indaande  sine  Gude-  og  Helteformer. 
I  Forhold  til  andre  moderne  Konstnere,  kan  man  vistnok 
sige,  at  han  sluttede  sig  strængt  til  Antiken;  sammen- 
lignet med  denne,  vil  man  derimod  let  opdage,  hvor  langt 
han  er  fra  at  være  Copist,  hvor  frit  hans  Genius  overalt 
bevæger  sig.  Man  finder  ingen  Ængstelighed  i  Valget 
af  Gjenstande,  for  at  have  Typer,  som  han  trygt  kunde 
slutte  sig  til,  thi  hans  Konstnerblik  maatte  snart  opdage, 
hvor  lidet  de  Gamle  havde  ladet  sig  binde  af  Sligt; 
ingen  slavisk  Efterligning  af  Stil -Vedtægter,  f.  Ex.  i 
Relieffet,  thi  han  afviger  fra  dem,  saasnart  de  true  med 
at  indskrænke  ham  for  meget,  eller  hvor  han  muligen 
har  frygtet  for  ikke  at  blive  forstaaet.  En  Archæolog, 
som  vil  underkaste  hans  Værker  en  lærd  Bedømmelse  af 
deres  formelle  Side,  maa  derfor  paa  mange  Steder  tinde 
meget  at  udsætte,  uden  at  deres  Betydning  eller  Værd 
derved  bliver  mindre. 

Det  var  et  Held  for  Thorvaldsen,  at  han,  der  havde 
faaet  et  saa  aabent  Øje  for  Billedhuggerkonstens Betydning, 


navnet  Gratiernes  Maler.  Det  blev  en  ny  Anledning  for  ham  til 
at  fremstille  de  tre  Søstre,  men  denne  Gang  vemodige  og  med 
Amor  staaende  ved  deres  Side.  [Dette  smukke  Relief  findes  i 
Thorvaldsens  Museum  \r.  601 — 702.] 

ogsaa,  da  Lejligheden  saa  rigelig  tilbød  sig,  følte  Lyst 
og  Kald  til  at  behandle  antike  Gjenstande.  En  mægtig 
Autoritet  hævdede  ham  her  en  Frihed,  som  han  ellers 
aldrig  havde  vundet.  Hos  ham  var  der  ikke  Tanke  om 
at  ville  bramme  med  en  tom  Virtuositet,  eller  om  at 
misbruge  Forestillinger,  der  havde  en  dyb  Rod  i  et  højt 
begavet  Folks  nationale  og  religiøse  Liv,  til  en  affecteret 
Leflen;  men  hos  ham  var  der  en  inderlig  Trang  til  at 
fremstille  det  rent  Menneskelige,  og  herligst  traadte  det 
ham  først  imøde  i  græske  Konstværker  og  i  græske  Sagn. 
Hurtigt  maa  det  være  gaaet  op  for  ham,  hvor  tilgavns 
Hellenerne  havde  forstaaet  at  sondre  mellem  Livets  og 
Konstens  Fordringer,  og  at  de  herved  vundne  Resultater 
maatte  komme  alle  følgende  Tidsaldere  til  Gode;  men 
heller  ikke  var  han  bleven  den  harmoniske  Konstner, 
ikke  havde  han  faaet  det  Præg  af  ægte  Humanitet,  der 
gjør  ham  saa  elskelig,  dersom  han  ikke  først  var  bleven 
lutret  i  et  saadant  hellensk  Bad.  Den  græske  Nøgenhed*) 
hviler  paa  en  ren  og  uantastelig  Grund:  paa  Konstner- 
fiiheden  til  at  bryde  de  Skranker,  som  hellige  og  nød- 
vendige Love  sætte  for  det  daglige  Samliv,  og  paa 
Konstnerevnen  til  at  lade  et  Billede  fremstaa  af  Livet, 
skjønnere  og  betydningsfuldere  end  dette  selv.  Den 
Alvor  og  Renhed,  som  der  er  i  alle  Thorvaldsens  Frem- 
stillinger ;  det  indre  Liv,  der  saa  smukt  og  kraftigt 
bevæger  sig  i  hans  Skabninger,  og  som  gjør  ham  til  en 
sand  Reformator  i  Sculpturen,  bør  ogsaa  hos  enhver 
opmærksom  Beskuer  vække  Tanken  om,  at  den  store 
Konstner,    som   med   afgjort   Forkjærlighed    følger    græsk 


*)  Den   kan   kun   forstaaes   om  Konsten,    thi   i   Samfundet  hørte  en 
ærbar  Tilhyllelse  lige  saa  vel  til  Oldtidens  som  til  vore  Fordringer 

Sædvane,  hvor  det  paa  nogen  Maade  tillades  ham,  maa 
have  vægtigere  Grunde  hertil  end  dem,  der  udledes  af 
en  blot  stilistisk  Efterligning. 

Medens  Thorvaldsen  langsomt  men  sikkert  tilvandt  sig 
den  første  Plads  som  Billedhugger,  førte  tydske  Konstnere 
i  Rom  Maleriet  ind  i  en  aldeles  ny  Sfære.  Bibelen 
og  Middelalderens  Digtere  traadte  i  Stedet  for  Homer, 
Malerne  fra  det  15de  Aarhundrede  i  Stedet  for  Antikerne. 
Det  var  ikke  Moden,  men  Begejstring,  som  fremkaldte 
dette  Omsving;  alt  i  længere  Tid  havde  det  været  for- 
beredt; nu,  efter  Napoleons  Fald,  virkede  det  uimodstaae- 
ligt,  støttet  og  hævet  ved  en  ungdomsfrisk,  mægtig,  folkelig 
Bevægelse.  Thorvaldsen  kunde  umulig  være  blind  for 
Betydningen  heraf;  han  forstod  sikkert  at  vurdere  Talenter 
som  Overbeck  og  Cornelius,  men  han  kunde  ikke  dele 
den  Ensidighed,  hvormed  de,  især  i  Begyndelsen,  gik  frem. 
De  faa  bibelske  Gjenstande*),  som  han  havde  behandlet, 
vidnede  utvetydig  om  hans  Bekjendtskab  med  Rafael, 
men  der  var  ingen  devot  Tone  i  dem,  og  de  stode  kun 
enkelte  mod  den  lange  Række  af  hans  græske  Compositioner. 
Saa  mangt  et  Bevis  han  derfor  end  nød  paa  deres  Agtelse**), 
saa  stod  han  alligevel  som  den  »hedenske«  Plastiker  lige 
overfor  disse   » christelise«   Malere. 


*)  Døbefonten  til  Brahetrolleborg  Kirke  havde  han  alt  modelleret 
i  1807—8.  Det  ene  af  Reliefferne,  den  yndige  Composition 
•  Marie  med  begge  Børnene«,  har  et  saa  mildt,  evangelisk  Præg, 
at  man  rent  har  overset  det  aldeles  Uprotestantiske  i  denne  Fore- 
stilling paa  en  luthersk  Døbefont.  —  I  1817  begyndte  han  paa 
en  vidtløftig  Relief-Composition  af  hele  det  ny  Testamente  for 
Kronprinsen  af  Baiern  ,  men  kun  to  Stykker  bleve  færdige: 
Bebudelsen  og  Kvinderne  ved  Graven.  Til  Slotskapellet  i  Florents 
kom  hans   »Chiistus  med  Disciplene  ved  Tiberias  Sø«. 

**)  Overbeck  f.  Ex.  tegnede  hans  Alexanders  Tog. 

Imidlertid  var  Gjenopførelsen  af  Frue  Kirke  her  i 
Byen  rykket  saavidt  frem,  at  det  blev  overdraget  en  yngre 
talentfuld  Konstner,  der  just  gik  til  Rom,  at  udføre  i  Gips 
de  12  Apostler,  som  skulde  staa  langs  ad  Hovedskibets 
Sider.  Da  Thorvaldsen  Aaret  efter  kom  hertil  og  viste 
sig  beredvillig  til  at  udføre  dem  i  det  samme  Stof,  maatte 
den  unge  Konstner,  som  allerede  havde  sat  sig  ind  i 
Opgaven  og  fuldendt  den  ene  af  Apostlerne,  bøde  for 
den  Fejl,  han  ikke  havde  begaaet,  og  Thorvaldsen  udkastede 
nu  den  Plan  til  Kirkens  indre  og  ydre  Prydelse,  som  vi 
alle  kjende,  og  som,  foruden  andre  Fortrin,  ogsaa  ved 
sin  indre  Sammenhæng  sondrer  sig  saa  fordelagtig  fra 
hvad  vi   ere  vante  til   at   se   af  en  Bygnings  Decoration. 

Da  Thorvaldsen,  efter  lidt  over  et  Aars  Fraværelse, 
kom  tilbage  til  Rom,  havde  han  alt  fyldt  sit  halvtresinds- 
tyvende Aar.  En  ny  Idékreds  aabnede  sig  for  ham, 
Bestillinger  af  et  overordentligt  Omfang  mod  dem,  han 
før  havde  havt,  ventede  paa  ham,  og  med  en  Fyrighed, 
et  Overblik,  som  man  hidindtil  kun  havde  sét  et  enkelt 
Glimt  af,  da  han  arbejdede  paa  Alexanders  Triumf,  tog 
han  fat  paa  og  fuldendte  Modellerne  til  dem  i  7  Aar, 
og  3  Aar  senere  var  ogsaa  Udførelsen  i  Marmor  endt*). 
Naar  man  husker  paa,  at  han  i  denne  Tid,  foruden 
Arbejderne  til  Frue  Kirke,  maatte  udføre  Monumenterne 
over  Potocki,  Copernicus,  Poniatowsky,  Pius  VH,  Hertugen 
af  Leuchtenberg,  og  at  han  desuden  modellerede  den 
liggende  Løve  og  Portrætstatuer**),  for  ej  at  omtale 
Buster  og  Relieffer***),    og  at   den   størte  Del  af  disse 

")  Man  erindre  herved,  at  Apostlerne  blot  vare  bestilte  i  Gips. 
**)  Dronningens  og  Lord  Byrons. 
**")   Deriblandt    det   alt    omtalte  over  Maleren  Appiani,    det   nydelige 
med  Amor  og  Anakreon,  Amorinsalget  o.  11. 

Billedstøtter  vare  i  overnaturlig,  ni  af  dem  i  kolossal 
Størrelse,  saa  vil  man  ogsaa  uden  Vanskeliglied  indrømme, 
at  han  i  Kraft  og  Raskhed  til  at  frembringe  indtager  en 
høj  Plads  mellem  de  moderne  Billedhuggere.  Men  det 
vilde  ikke  været  muligt,  at  han  ene,  uden  Hjælp  skulde 
have  frembragt  saa  Meget  og  saa  Betydeligt;  vi  sé  ham, 
ogsaa  hvad  Udførelsen  angaar,  nu  fra  en  ny  Side.  Det 
er  ikke  længere  Konstneren,  som  med  den  mest  afvejende 
Omhu  modellerer  hver  Figur,  men  det  er  Mesteren,  som 
styrer  en  hel  Skole;  han  gjør  som  oftest  blot  Udkastet, 
der  udføres  af  Eleverne  under  hans  Tilsyn;  han  er  den 
besjælende  Tanke,  som  gaar  igjennem  det  Hele,  og  kun 
ved  Rettelser,  eller  naar  en  i  Udførelsen  vanskelig  Opgave 
skal  løses,  eller  naar  en  Figur  tilsidst  skal  eftergaaes, 
lægger  han  selv  Haand  paa  Værket.  Som  en  Følge  heraf 
vilde  det  være  ubilligt  at  anvende  den  samme  Maalestok, 
hvad  Fuldendelsen  angaar,  paa  disse  Arbejder  som  paa 
de  foregaaende  ;  her  maa  Hovedfordringen  blive ,  at 
Mesterens  Idé  uforvansket  aabenbarer  sig  i  ethvert  af 
hans  Værker. 

Idet  vi  kaste  et  Blik  paa  Frue  Kirke,  der  er  prydet 
med  en  saa  omfattende  Billedkreds  af  det  nye  Testamente, 
som  næppe  nogen  anden  Kirke  har  modtaget  fra  en  og 
samme  Konstner,  dvæle  vi  først  ved  Johannes'  Prædiken 
over  Hovedindgangen,  og  blive  her  strax  opmærksomme 
paa  en  af  de  Fordele,  Thorvaldsen  skyldte  sit  fortrolige 
Bekjendtskab  med  antik  Konst.  Som  Restavrator  af 
Figurerne  fra  Templet  paa  Ægina,  havde  han  fuldelig 
overbevist  sig  om  Fordelen  ved  at  anvende  fritstaaende 
Billedstøtter  til  Prydelse  for  en  Gavlfordybning,  i  Stedet  for 
halvophøjet   Arbejde,     som    Skik    og    Brug    have     været 

hidindtil  i  den  moderne  Konst.  Hans  Skitser  til  Frue  Kirkes 
Gavlfigurer  bleve  derfor  anlagte  sorn  Statuer,  og  disse 
fremtræde  rundt  og  frit.  Grunden  til  at  de  imidlertid 
ikke  fuldkommen  gjøre  den  tilsigtede  Virkning,  er,  i  det 
Mindste  for  en  Del,  en  Følge  af  tilfældige  Omstændigheder, 
ikke  af  en  Mangel  i  selve  Compositionen*).  Den  strængt 
plastiske  Anordning  udsondrer  sig  i  forskjellige  Grupper 
og  enkelte  Figurer,  der  kun  sammenholdes  ved  Grund- 
tanken og  ved  den  symmetriske  Opstilling;  det  Stive, 
det  Trættende  i  Gjentagelsen,  som  herved  saa  let  kunde 
fremkomme,  er  undgaaet  ved  de  enkelte  Partiers  afvexlende 
Stillinger  og  ved  den  smukt  bevægede  Linie,  der  forbinder 
dem  til  større,  rolige  Masser,  og  som  Øjet  let  opdager, 
naar  det  forfølger  Figurernes  Hoveder.  Ved  denne 
Anordning  saa  Konstneren  sig  tillige  i  Stand  til  med 
større  Tydeligbed  at  angive  de  hojst  uligeartede  Elementer, 
hvoraf  Tilhørernes  Flok  bestaar.  Døberen  Johannes 
danner  paa  sit  Klippestykke  som  paa  en  Talerstol  Middel- 
punktet, hvorom  det  Hele  bevæger  sig.  Ved  at  se  denne 
Figur  kommer  man  til  at  tænke  paa  den  Form,  hvorunder 
Rafael  har  fremstillet  ham,  navnlig  i  Madonna  di  Foligno ; 
kun  er  der  her,  som  ogsaa  Opgaven  fordrede,  mere  Kraft 
og  Inderlighed  i  hele  Udtrykket.  Men  dersom  Thorvaldsen 
til  Døberen  forefandt  en  Typus,  som  han  kjendte  for  gyldig, 


*)  Det  var  Thorvaldsens  Ønske,  at  disse  Figurer  skulde  udføres  i 
Bronce,  og  derpaa  vare  ogsaa  Modellerne  beregnede.  Da  Nødvendig- 
heden bød,  at  de  maatte  brændes  i  Ler,  bleve  de  ingenlunde  for 
store  Figurer,  ved  Stoffets  Sammentrækning  altfor  smaa  og  magre 
til  det  Rum,  de  skulde  indtage.  I  Tegningen  fylde  de  Pladsen  godt; 
den  eneste  Bemærkning,  som  den  giver  Anledning  til,  er.  at  et 
Par  Faar  eller  Geder  ikke  havde  været  overflødige  i  de  yderste 
Hjørner.  Vi  kunne  her,  som  ved  flere  af  hans  Arbejder,  glæde 
os  til  at  Opstillingen  i  hans  Museum  vil  lade  Konstværket  veder- 
fares sin  Ret. 

og  som  han  derfor  sluttede  sig  til,  saa  viste  han  sig 
desto  mere  ny  og  skabende  i  Tilhørerne.  Det  var  et 
taknemmeligt  Stof,  men  det  vilde  vel  ogsaa  være  vanske- 
ligt at  erholde  et  rigere  Udbytte.  Den  Skarphed  og 
Conseqvents,  hvormed  han  har  skildret  forskjellige  Livs- 
stillinger og  Sindsstemninger,  det  Valg,  hvormed  han  har 
opstillet  dem,  er  alt  blevet  bemærket  og  almindelig  erkjendt; 
skulde  jeg  derfor  dvæle  ved  Noget,  da  skulde  det  helst 
være  ved  den  Finhed  i  Overgangen  af  de  ensartede  Til- 
høreres Maade  at  høre  og  opfatte  paa.  Man  betragte 
engang  Farisæeren  og  de  Skriftkloge  ,  som  en  Yngre 
læner  sig  til,  eller  de  to  Tilhorere,  der  staa  Johannes 
nærmest,  og  af  hvilke  den  Yngste  er  aldeles  opløst  i  at 
lytte  til  Lærerens  Røst,  den  Ældre  derimod  ret  har  søgt 
sig  en  sikker,  hvilende  Stilling,  for  med  uforstyrret  Andagt 
at  kunne  følge  hans  Tale.  Navnlig  ved  de  to  sidste 
Figurer  fristes  man  til  at  spørge,  om  hele  den  øvrige 
moderne  Plastik  kan  fremvise  Mage  til  Udtrykket  af  et 
uskyldigt  og  et  inderligt  følende  Hjerte. 

Naar  Øjet  inde  i  Kirken  glider  hen  over  de  tvende 
Rækker  af  Apostelfigurer,  modtager  det  bestandigt  et 
nyt  Indtryk;  snart  er  det  den  livfulde  Bevægelse,  der 
interesserer,  snart  det  dybe  Udtryk  af  Alvor,  eller  det 
er  Værdigheden  i  Figurens  Holdning,  eller  det  er  Klæde- 
monnet,  saa  simpelt,  og  dog  saa  stort,  saa  rigt  og  afvexlende. 
Disse  Statuer  have  derfor  ogsaa  vundet  et  overordentligt 
Bifald;  Mesteren  synes  derimod  ved  flere  af  dem  ikke 
at    have     tilfredsstillet    sig    selv*).      Apostelcharakteren, 


*)  To  af  dem  (Johannes  og  Filip)  modtoge  strax  efter  Udførelsen 
betydelige  Forandringer;  to  andre  (Andreas  og  Thaddæus,)  har  han 
senere  omarbejdet. 

Heyens  Skrifter.    I  22 

der  i  sin  Almindelighed  er  saa  godt  betegnet  paa  de 
oldchristelige  Monumenter,  er  derimod  kun  i  Peter,  Paul 
og  Johannes  bleven  udviklet  mere  særegen.  Naar  derfor 
ikke  Momentet,  som  i  Lionardos  Nadver,  fordrer  en 
skarpere  Fremhæven  af  en  bestemt  Sjælsbevægelse,  eller 
tillader  Individualiteterne  at  opløse  sig  som  enkelte  Toner 
i  en  fælles  Samklang,  saa  bliver  der  ikke  Andet  tilbage 
for  Konstneren,  der  med  Grund  frygter  for  Ensformighed, 
eller  for  vilkaarlige  Portrætfigurer,  end  at  benytte  sig  af 
de  Attributer,  som  ere  ham  overleverede  af  den  ældre 
christelige  og  af  den  senere  Middelalders  Konst.  Med 
hvor  megen  Skjønsomhed  Thorvaldsen  har  gjort  det,  vil 
Enhver  let  kunne  overbevise  sig  om  ved  at  gjennemgaa 
de  enkelte  Figurer;  her  maa  det  være  nok  at  bemærke, 
hvorledes  Konstneren  har  benyttet  Attributet,  ikke  som 
en  ørkesløs  Prydelse,  men  som  et  heldigt  Motiv  for  den 
fremstillede  Charaktér.  Saaledes  i  Bartholomæus,  der 
rolig  dvæler  ved  Tanken  paa  sin  Martyrdød;  i  den  ældre 
Jakob,  der  optræder  med  sin  Vandringsstav;  i  Thomas, 
der  med  Vinkelmaalet  i  Haanden  er  hensjunken  i  Grublen. 
Derimod  turde  det  vel  være,  at  vor  Forestilling  om  dem 
som  Apostler,  det  vil  sige:  Herrens  Sendebud,  ikke  paa 
denne  Maade  bliver  aldeles  fyldestgjort,  og  at  derfor  de 
Statuer,  som  klarest  udtale  denne  Betydning,  længst  ville 
hævde  deres  Ros:  Peter  f.  Ex.,  hvis  hele  Stilling  og 
Bevægelse  saa  fortræffeligt  skildrer  os  Herrens  redebonne 
og  ivrige  Tjener,  eller  Paulus,  hvis  Udtryk  af  kraftig 
Veltalenhed  tillader  lige  saa  godt  at  udtyde  Sværdet, 
han  holder,  om  hans  gjennemtrængende  Ord,  som  om 
hans  Martyrdød. 

Vi  nærme  os  nu  til  Alteret  og  til  Christi  kolossale 
Billedstøtte.  Hvor  hurtigt  siger  ikke  Følelsen  os,  at  vi 
her  ingenlunde  staa  foran  en  olympisk  Guddom,  der 
throner  sejrsalig  fjernt  fra  de  svage  Dødelige,  men  foran 
Billedet  af  en  Forsoner!  Med  mild,  vemodig  Alvor  sænker 
han  Blikket  ned  paa  os,  stille  aabner  han  sine  Arme 
imod  os.  En  indre ,  højere  Fred  hviler  over  denne 
majestætiske  Figur,  smykket  med  Lidelsens  hellige  Mærker, 
blødt  omhyllet  af  Linklædets  rene  Folder.  Men  for  at 
føle  hele  Betydningen  af  denne  Billedstøtte,  maa  man 
rigtignok  ikke  se  den  i  et  Slags  Dagdæmring,  indeklemt 
mellem  svære  Colonner,  bagved  høje  Alterlys.  Dette 
Konstværk  bør  staa  frit,  det  maa  have  et  fuldt  og  højt 
Lys,  naar  dets  simple  og  rolige,  men  store  Partier  fuld- 
stændigt skulle  aabenbare  sig. 

I  oldchristelige  Sculpturer,  i  Basilikernes  kolossale 
Mosaikbilleder  se  vi  Christus  fremstillet  som  Herre, 
som  Alhersker.  Det  er  den  samme  Tanke,  som  ytrer  sig 
i  Kongesmykket,  hvormed  en  senere  Tid  prydede  ham, 
og  som  først  igjen  fremtræder  i  sin  højere  Betydning  hos 
Fra  Giovanni  og  Rafael.  Protestantismen,  medens  den 
endnu  havde  fuld  Livskraft,  tilegnede  sig  kun  den  Kors- 
fæstede. Men,  hos  de  Reformerte  og  de  Episcopale 
forsvandt  snart  al  Konst  af  Kirken,  hos  Lutheranerne 
blev  den  bestandig  mattere,  og  med  utrættet  Spidsfindighed 
sogte  man  Erstatning  derfor  i  Fordringer  til  Konstnerne, 
som  det  var  umuligt  for  disse  at  opfylde.  Det  var  den 
store  Lærer ,  Gudmennesket ,  som  skulde  fremstilles, 
og  disse,  tildels  rent  ukonstneriske  Forestillingsmaader 
have    ogsaa    havt   Indflydelse    paa  Danneckers   Christus- 

22* 

statue*),  som  til  sin  Tid  blev  saa  meget  omtalt.  Den 
forestiller  Christus  som  Lærer  i  en  sid,  belteløs  ned- 
hængende Livkjortel;  med  den  ene  Haand  peger  han  paa 
sit  Bryst,  med  den  anden  mod  det  Høje:  Vejen  til  Faderen 
gaaer  igjennem  Troen  paa  ham. 

Det  var  en  Lykke  for  Thorvaldsen,  at  han  i  Rom 
uforstyrret  kunde  fordybe  sig  i  de  skjønneste  Minder  af 
antik  og  christelig  Konst.  Det  var  i  denne  Ro,  at  Ideen 
om  den  guddommelige  Forsoner  stedse  traadte  renere, 
inderligere  frem  for  ham.  Der  skal  en  sjælden 'Kraft, 
en  høj  Grad  af  Konstnermod  til  at  udtale  sig  med  saa 
megen  Simpelhed,  til  at  sætte  saa  faa  Midler  i  Bevægelse; 
men  det  er  ogsaa  kun  ad  denne  Vej ,  at  man  opnaar 
en  Virkning,  der  bestandig  efterlader  sig  et  dybere  Indtryk. 
I  det  sænkede  Hoved  og  Blik,  i  de  sig  mildt  aabnende 
Arme  udtaler  Forestillingen  om  den  i  det  Høje  thronende, 
og  med  Kjærlighed  Alt  omfattende  Forsoner  sig  tydeligere 
og  kraftigere,  end  i  noget  andet  Konstværk.  Mesteren 
følte  det  selv;  der  var  inaaske  intet  af  alle  hans  Arbejder, 


*)  Under  mit  Ophold  i  Stuttgart  havde  jeg  flere  Gange  Lejlighed 
til  at  se  denne  Billedstøtte,  som  næsten  var  fuldendt,  og  til  at 
hore  den  allerede  noget  ældede  Konstner  udtale  sig  om  den ; 
han  gjorde  det  med  Varme  og  med  megen  Rørelse,  og  efterlod 
et  stærkt  Indtryk  hos  mig.  Da  han  hørte,  at  jeg  gik  til  Rom, 
paalagde  han  mig  paa  det  Indstændigste,  at  jeg  skulde  hilse 
Thorvaldsen  og  fortælle  ham ,  hvor  godt  Klædemonnet  var 
lykkedes  for  ham;  thi  min  store  Landsmand  havde  havt  mange 
Betænkeligheder,  da  han  saa  det  (1819),  og  havde  advaret  ham 
om  de  store  Vanskeligheder  ved  dets  Udførelse.  Da  jeg  kom  til 
Rom,  besørgede  jeg  ogsaa  min  Commission  saa  samvittighedsfuldt 
som  muligt,  og  den  ligegyldige  Tavshed,  hvormed  Thorvaldsen 
hørte  paa  mig,  forekom  mig  næsten  saareude.  Jeg  tav,  og 
efter  en  Pause  sagde  han  endelig,  idet  han  saa  paa  mig  med 
et  eget  Blik:    »Og  saa  græd  han  vel  dygtigt?"   — 

der  med  Hensyn  til  Ideen  i  den  Grad  fyldestgjorde  ham, 
og  sikkert  var  det  hans  Forsæt  paa  det  omhyggeligste 
at  gjennemfore  det  i  Marmoret.  Men  Aarene  gik,  og 
da  han  endelig  kom  til  sin  Fødeby  og  saa  den  Plads, 
det  skulde  indtage,  blev  han  mismodig,  og  han  forlod  os 
uden  at  have  lagt  den  sidste  Haand  paa  sit  mest 
betydningsfulde  Værk. 

Da   vi   forst   senere    ville    betragte  hans  tvende  store 
Relief-Compositioner,    ligger   det   os    nærmest   at  faa    en 
Udsist    over    hans    monumentale    Arbejder,     saavel    de 
allerede  anførte,  som  de,  der  kom  til  i  de  folgende  Aar. 
Det   var   den  baierske   Maximilians   kolossale  Billedstøtte 
til  Hest,  de  liseledes  kolossale  Portrætstatuer  af  Guttenberg 
og  Schiller,  endelig  Conradins,  den  sidste  Hohenstaufers, 
Billede,  bestemt  til  at  opstilles  i  Neapel*).    Her  hjemme 
modellerede   han    endnu    sin    egen   Portrætstatue  i  Efter- 
aaret  1849,  og  Christian  den  Fjerdes  i  det  følgende  Aar. 
Værker  af  denne  Art,  der  især  have  erhvervet  saa  mange 
moderne  Billedhuggere  deres  egentlige  Berømmelse,  maatte 
mere    eller    mindre    lægge   Baand  paa  hans  Genius,    der 
var    vant    til    at    bevæge    sig    frit    i    Fantasiens    Verden. 
Enten   stodte   han    an    mod  kirkelig  Vedtægt,    eller  han 
maatte    lempe    sig    efter   en  Andens  Plan**),    eller  han 
maatte   føje    sig   efter    det   moderne  Costume.     Strax  ved 
Pavens  Monument  kom  han  til  at  føle  dette  Tryk.    Pius  den 
Syvendes  elskværdige  Personlighed,  hans  haarde  Prøvelser 


Modellerne  til  de  tre  første,  den  ene  støbt  i  Bronce.  udførtes  i 
1832—36.  Den  sidste  Figur,  der  nok  skal  udfores  i  Marmor, 
blev  modelleret  færdig  i  Slutningen  af  1836  eller  Begyndelsen  af  37. 
Det  var  Tilfældet  ved  Eugens  Monument. 

havde  vundet  Thorvaldsen  for  ham.  Hans  første  Skitse  *) 
var  et  smukt,  et  inderligt  Udtryk  af  Konstnerens  Følelse, 
men  han  havde  fremstillet  Pius  saaledes  som  kun  en 
Canoniseret  kan  blive  det,  og  han  maatte  vende  tilbage 
til  det  saa  ofte  anvendte  Motiv:  en  Pave,  som  uddeler 
Velsignelsen.  Den  indholdsrige  Tanke  var  tabt,  men 
Erindringen  om  den  elskelige  Oldings  Personlighed  blev 
derimod  maaske  bedre  bevaret  i  den  fordringsløse  Maade, 
hvormed  han  sidder  paa  sin  Throne,  i  den  sagtmodige 
Bevægelse,  hvormed  han  løfter  Haanden  til  Benedictionen. 
Jeg  véd  ikke ,  om  Konstneren  selv  har  valgt  de  tvende 
Allegorier,  som  smykke  dette  Monument;  i  ethvert  Tilfælde 
er  det  skjønne  Udtryk,  som  gaar  igjennem  dem,  navnlig 
gjennem  den  Figur,  der  forestiller  christelig  Styrke,  hans 
udelte  Fortjeneste.  Smukkere  og  klarere  er  vel  sjælden 
det  billedlige  Udtryk  blevet  brugt,  og  denne  Forsagen 
paa  al  jordisk  Kraft,  denne  Hengivenhed  i  en  Højeres 
Villie  indeholder  tillige  en  sand  og  passende  Hentydning 
paa  et  vigtigt  Tidspunkt  i  den  Afdødes  Liv.  Et  endnu 
mere  udbredt  Bifald  vandt  imidlertid  hans  bekjendte  Gruppe 
»Livets  og  Dødens  Genier«,  til  Leuchtenbergs  Gravmæle. 
Allerede  ved  Betragtningen  af  hans  kvindelige  Portræt- 
figurer vil  man  let  opdage  en  friere  Behandlingsmaade 
end  den,  vi  ere  vante  til  at  se  hos  Malerne.  I  hans 
monumentale  Arbejder  fremtræder  denne  Frihed,  som  man 
kunde  vente,  i  enendnuhøjereGrad,  endog  i  selve  Hovederne; 
og  naar  man  sammenligner  Brystbillederne  af  Paven, 
Poniatowsky,  Byron,  med  hans  Billedstøtter  af  de  samme 
Mænd,  saa  vil  man  se,  at  disse  mere  fremstille  historiske 


*)  Paven  sees  i  rolig,  siddende  Stilling.     I  den  ene  Haand  hviler  en 
Palmeerén. 


343 

Charaktérbilleder  end  Portræter  i  dette  Ords  snævrere 
Betydning.  Naar  engang  Modellerne,  eller  Afstøbninger 
af  alle  disse  Værker  staa  opstillede  i  Museet,  vil  man 
forst  rigtig  kunne  vurdere  den  Lethed,  hvormed  han  har 
opfattet  saa  forskjellige,  saa  fjernt  fra  hverandre  staaende 
Personligheder.  Man  har  bebrejdet  ham  den  Græskhed, 
der  hersker  i  Potockis  og  Poniatowskys  Billeder;  men 
man  kan  ikke  nægte  Portrætligheden,  man  maa  indrømme 
den  første  af  disse  Statuer  Præget  af  Djærvhed  og  Helte- 
sind, den  sidste  Udtrykket  af  roligt  Mod  og  Overblik, 
og  man  glemmer,  at  det  ikke  er  enhver  Billedhugger  givet, 
at  bringe  et  moderat  Fysiognomi  i  Overensstemmelse  med 
hellensk  Nøgenhed,  endnu  mindre  at  udtrykke  Helte-  eller 
Feltherre-Charakteren.  Ulige  lettere  er  det  rigtignok  at 
angive  Generalsværdigheden.  Endnu  inden  han  modellerede 
Poniatowsky,  havde  han  alt  fuldendt  Copernicus  og  Pius  den 
Syvende,  senere  bleve  Guttenberg  og  Conradin  udførte, 
og  i  alle  disse  Figurer  viste  han,  hvor  fortræffeligt  han 
forstod  at  benytte  ethvert  Costume,  som  egnede  sig  for 
Plastiken  eller,  rettere  sagt,  tillod  et  konstneriskRaaderum. 
At  han  i  øvrigt  ikke  frygtede  for  at  gaa  ind  paa  den  moderne 
Klædedragt,  har  han  tilstrækkelig  godtgjort  i  Schillers 
og  Byrons  Billedstøtter.  Men  i  den  sidste,  hvor  han  ej 
kunde  anvende  den  Alt  indhyllende  Kappe,  hvor  en  mere 
livlig  Bevægelse  skulde  angives,  sér  man  ogsaa  hans 
Kamp  med  det  utaknemmelige  Stof,  netop  idet  han  vil 
bevare  Sammenhængen  imellem  Partierne.  Den  moderne 
Dragt,  slavisk  afhængig  af  en  despotisk  Modesyges  mest 
forfløjne  Luner,  indsnøret  og  udstoppet,  forskaaret  og 
sammenflikket,  generer  ikke  sjælden  Maleren,  og  er  i  høj 
Grad  hindrende,    for    ej  at  sige  ubrugbar,   i   Scuipturen, 

naar  denne  ej  skal  indskrænkes  til  en  meget  snæver  Kreds 
af  Forestillinger.  Der  er  ingen  Glæde  for  Billedhuggeren 
i  at  lave  Knapper  og  Knaphuller,  eller  Epauletter  og 
Halsbind ,  eller  Kniplingskraver  og  udstukne  Sømme, 
ja,  der  er  ikke  engang  noget  synderligt  Tillokkende  i  at 
indlade  sig  paa  rynkede  Støvleskafter  og  Hjortelæders 
Handsker;  thi  Form  og  Bevægelse  maa  her  vige  for  en 
skuffende  Efterligning  af  Stoffets  Overflade,  der  kan  have 
sand  Fortjeneste  i  Maleriet,  men  som  har  et  ulige  mindre 
Værd  i  Billedhuggerkonsten,  og  som  altid,  hvor  den  gjør 
sig  bemærkelig ,  forraader  en  mindre  heldig  Periode. 
Skal  den  moderne  Dragt  faa  plastisk  Betydning,  da  maa 
den  frigjøres  gjennem  Konsten,  og  Thorvaldsen  har  kraftig 
angivet  Tonen  dertil  i  sin  egen  Portrætstatue. 

Medens  Thorvaldsen  var  beskjæftiget  med  de  foran- 
førte Arbejder,  hvoraf  de  fleste  jo  vare  i  kolossal  Størrelse, 
fandt  han  Tid  nok  til  at  dvæle  i  de  Regioner,  hvor  han 
folte  sig  friest  og  lykkeligst,  og  til  ikke  alene  at  frem- 
bringe Statuer  som  Vulcan  og  Danserinderne,  men-  tillige 
et  meget  stort  Antal  af  Relieffer.  De  danne  som  et 
Blomsterbaand,  der  spiller  med  de  alvorligste  og  med  de 
muntreste  Farver,  og  smykkende  slynger  sig  mellem  hine 
større  Værker.  Græske  Myther  afvexle  her  med  det 
gamle  Testamentes  patriarchalske  Liv*);  eller  han  lader, 
som  en  plastisk  Anakreon**),   Amor  optræde  i  de  mest 


*)  F  Ex.  Striden  om  Achilles'sVaaben,  Parnasset,  Pareerne,  Nemesis, 
Hektors  Afsked,  Homer  synger  for  Grækerne.  (Disse  Relieffer  ere 
udførte  mellem  1831— 37.)  Af  det  gamle  Testamente  Adam  og  Eva 
Rebekka  og  Elieser. 

'*)  En  italiensk  Samling  af  disse  Compositioner  har  paa  Titlen: 
Anacreontica. 

afvexlende  Situationer,  saavel  i  barnlig  Spøg  og  Skjælmeri, 
som  i  Udøvelsen  af  sin  Magt  som  Universets  Behersker; 
eller  vi  se  Menneskelivet  i  dets  forskjelligere  Aldere, 
eller  salige  Engle  svæve  tonende  forbi  os.  Til  Decorationen 
af  Torlonias  Villa  ødslede  han  fast  med  de  nydeligste 
Compositioner  (1834),  der  ere  udførte  snarere  som  store 
Cameer  end  som  smaa  Relieffer;  og  til  Frue  Kirke  (1839) 
skitserede  han  Christi  Indtog  i  Jerusalem  og  Gangen  til 
Golgatha,  to  af  hans  mest  omfattende  Værker,  og  det 
sidste  tillige  udført  efter  en  saa  stor  Maalestok,  som 
ikke  mange  ophøjede  Arbejder*). 

Vi  have  alt  forhen  bemærket  den  Forskjel,  der  maatte 
opstaa  i  Fuldendelsen  af  hans  Værker,  efter  at  han  stod 
ikke  alene  som  selv  udførende,  men  tillige  som  Styrer 
at  en  Skole  eller  af  medhjælpende  Konstnere.  Ved 
Betragtningen  af  hans  Arbejder  maa  man  derfor  sondre 
mellem  saadanne  Mangler,  der  ere  en  Følge  af  en  mindre 
øvet  Haand,  en  mindre  udviklet  Sands,  og  saadanne, 
som  hænge  sammen  med  Mesterens  egen  Ejendommelighed. 
Det  Første  sporer  man  f.  Ex.  i  Udførelsen  af  Underkroppen 
paa  Copernicus ,  det  Sidste  i  den  noget  overlæssede 
Antydning  af  Localiteterne  ved  Byrons  Figur.  Det  synes 
overhovedet  som  Thorvaldsen  i  den  Periode,  der  gaar 
nærmest  foran  hans  Hjemkomst,  har  i  Relieffet  havt  en 
Tilbøjelighed  til  for  meget  at  lægge  Vægt  paa  en  stor 
Rigdom  af  Motiver,  f.  Ex.  i  Homer,  i  Nemesis,  i  Om- 
arbejdelsen af  hans  ældre  Compositioner.  I  de  Arbejder, 
han  udførte  her  hjemme,  sporer  man  den  sjældnere,  det 
er    som    om     den     landlige    Ro    havde    forfrisket    ham. 


*)  Disse  tvende  Relieffer  udførtes  i  Freunds  og  i  hans  eget  Værksted, 
og  han  eftergik  dem  selv. 

Med  Hensyn  til  Udførelsen  maatte  det  desuden  være 
fristende  for  ham,  efter  at  han  saa  sig  omgiven  af 
Konstnere  og  Arbejdere,  som  han  kunde  gjøre  sig  for- 
staaelig  for,  at  ile  fra  Idé  til  Idé,  tage  hele  Nydelsen 
af  sin  rige  Skabekraft,  uden  at  standse  mer  end  højst 
nødvendigt  ved  den  materielle  Fuldendelse.  Dertil  kom 
den  uefterlignelige  Lethed  og  Ynde,  hvormed  han  forte 
Modellérstokken;  selv  i  hans  flygtigste  Udkast  tror  man 
at  se  mere,  end  der  virkelig  er.  Det  er  først  hvor  han 
ret  vilde  fuldende  større  Modeller,  som  dem,  han  gjorde 
her  hjemme,  at  man  opdager  det  Alderens  Herredømme, 
som  ogsaa  denne  Konstner  maatte  boje  sig  for. 

Thorvaldsen  havde  i  sin  Ungdom,  i  sin  Manddoms 
Alder  kæmpet  med  udholdende  Kraft  imod  Stilløshed  og 
svækkenke  Føleri;  han  var  i  sin  Sammenstilling  af  Gratierne 
nær  ved  at  gaa  over  til  en  modsat  Yderlighed.  Han  var 
nu  traadt  sejrrig  ud  af  Kampen,  hans  største  Modstander 
var  gaaet  til  Hvile,  og  med  Aarene  synes  han  selv  at 
være  bleven  blødere  om  Hjertet.  Man  sporer  det  alt  i 
de  mindre  bestemte  Former,  i  den  mindre  strænge  Hold- 
ning af  hans  Relieffer,  hvor  han  ikke  længer  frygter  for 
Linier,  der  nærme  sig  til  det  Maleriske.  Han  dvæler 
med  Forkjærlighed  ved  det  Erotiske,  der  nu  og  da  gaar 
over  til  det  Sentimentale;  men  tydeligst  mærker  man 
Virkningen  af  denne  forandrede  Stemning  i  hans  Utilfreds- 
hed med  Gratierne.  Da  han  sidste  Gang  var  i  Rom 
(1841 — 42)  omarbejdede  han  denne  Gruppe  med  en 
forbavsende  Sikkerhed.  Kjendere  finde  denne  Omarbej- 
delse mere  harmonisk  end  den  første  Composition;  men 
det  sentimentale  Epigram,  som,  maaske  en  Følge  af 
Tidsaanden,  der  ikke  lader  Nogen  aldeles  uberørt,  havde 

vist  sig  i  enkelte  af  hans  andre  Arbejder,  i  hans  Mars 
og  Cupido  og  i  den  triumferende  Amor,  er  her  efter  saa 
lang  Tid  atter  kommet  frem  i  Stedet  for  den  ulige 
skjønnere  Tanke,  som  gaar  igjennem  den  tidligere  Gruppe. 
Men  i  det  Hele  taget  bevarede  Thorvaldsen  sin  Aand 
og  sin  Følelse  usvækket  lige  indtil  det  Sidste;  thi  ung- 
dommelig Djærvhed  betegner  endnu  Skitsen  til  Hercules. 
I  Choleratiden  i  Rom  (1837)  modellerede  han  den  lille 
Danserinde,  og  aldrig  har  han  aabnet  sig  mere  ufor- 
beholdent for  Indtrykket  af  det  yndigste,  friskeste  Naturliv. 
Var  Hyrdedrengen  dengang  bleven  til ,  saa  havde  han 
sikkert  ikke  faaet  det  fornemme  Bind  om  Haaret!  Der 
aander  patriarchalsk  Uskyldighed  gjennem  hans  Rebekka 
og  Elieser  (1841),  og  vil  Xogen  ret  gjore  sig  Forskjellen 
mellem  det  saakaldte  Genremaleri  og  den  historiske 
Fremstilling  tydelig,  da  sammenligne  han  denne  Composi- 
tion  med  Horace  Vernets  af  det  samme  Ænme ;  og  dog 
er  det  aabenbart,  at  Thorvaldsen  har  med  megen  Del- 
tagelse betragtet  sin  berømte  Yens  Arbejde.  Den  Følelse, 
som  bragte  ham  til  at  fremstille  sig  selv  med  Haabet 
ved  sin  Side,  svigtede  heller  ikke.  Han  udførte  paa 
samme  Tid  de  store  Relieffer  til  Frue  Kirke;  og  er  det 
end  med  Hensyn  til  Stilen,  som  om  Erindringen  fra  hans 
akademiske  Ungdom  hist  og  her  havde  foresvævet  ham, 
saa  har  han  tillige  aldrig  fremstillet  Xoget  med  et  livligere 
Udtryk,  end  der,  hvor  den  Blinde  sér  og  den  Lamme  gaar ; 
aldrig  har  han  stærkere  ladet  os  føle  Modsætningen,  end 
hvor  Christus  selv  under  Korset  bevarer  sin  Højhed  og 
Kvinderne  hensynke  i  Jammer;  aldrig  har  hans  Skildring 
bevæget  sig  raskere  end  i  hele  dette  Tog  til  Golgatha, 
hvor  de  mest  stridige  Sindsbevægelser  kæmpe  med  hverandre. 

Idet  vi  skue  tilbage  over  den  hedenfarne  Konstners 
udbredte  Virksomhed,  maa  vi  vel  lægge  Mærke  til,  at 
han  alene  tilhørte  sin  Konst,  og  at  Tiden  kun,  for  saa  vidt 
som  en  bestemt  konstnerisk  Retning  gjorde  sig  gjældende, 
fandt  en  mægtig  Gjenklang  i  hans  Bryst.  Vi  kunne  derfor 
paavise  et  antikt,  et  christeligt,  et  historisk  Afsnit  i  hans 
Værker,  men  Aanden  ,  der  gaar  igjennem  dem,  er 
uforandret  den  samme.  Thi  vel  knyttede  han  sig  i  sin 
Virksomhed  til  Samtiden,  men  uden  at  gjøre  sig  afhængig 
af  dens  Luner,  som  meget  mere  fandt  den  mest  udholdende 
og  derfor  ofte  sejrende  Modstander  i  ham.  Man  maa 
vel  sondre  imellem  hans  dybt  begrundede  Erkjendelse  af 
det  Rigtige  og  det  almen  Gjældende  i  de  antike  Stillove 
—  thi  disse  ville  aldrig  kunne  binde  eller  hindre  Aandens 
Ytringer,  men  de  staa  som  et  sikkert  Værn  mod  enhver 
Udskejelse  —  og  mellem  hine  Bestræbelser,  der  udsprang 
enten  af  et  indskrænket  Skjonhedsbegreb,  eller  af  en 
hartad  fanatisk  Ensidighed,  og  som  vilde  gjøre  dette 
eller  hint  Formsystem  til  en  ubrødelig  Lov  for  Konstens 
saa  rige,  saa  mægtige  Sprog.  Vil  man  med  Hensyn  til 
det  Ovenanførte  kalde  ham  Gjenføderen  af  den  antike  Konst, 
saa  indeholdes  der  en  vigtig  Sandhed  i  disse  Ord,  som 
jeg  dog  frygter  for  ofte  bliver  udvidet  over  sine  rette 
Grænser,  og  følgelig  mistydet.  Man  kan  med  lige  saa 
god  Grund  kalde  ham  Gjenføderen  af  christelig  Konst, 
thi  Aarhundreder  ere  henrundne,  siden  man  saa  en 
saadan  høj  Renhed  og  Alvor  som  den,  der  har  sat  sit 
Stempel  paa  Christusstatuen  og  paa  Johannes  den  Døbers 
Prædiken.  Og  hvor  ere  de  samtidige  plastiske  Konst- 
værker,  ja  jeg  tør  sige,  hvor  ere  de  samtidige  Malerier, 
som  heri  naa  dem? 

Et  andet  Spørgsmaal  er  det,  hvilken  Plads  Thorvaldsen 
vil  indtage  hos  de  kommende  Slægter,  thi  dette  maa  vi 
overlade  Fremtiden  at  afgjøre.  For  os  vil  det  altid  blive 
en  uforvisnelig  Ære,  at  den  Konstner  er  udgaaet  af  vor 
Midte,  som  danner  Højdepunktet  for  den  moderne  Sculptur 
i  dens  universelle  Stræben.  Konsten  bliver  nu  mer  og  mer 
opfordret  til  at  være  en  Tolk  for  folkelige  Minder,  folke- 
lige Savn  og  Længsler;  men  ogsaa  for  denne  Retning 
findes  der  ikke  faa  Yink  og  Hentydninger  i  Thorvaldsens 
Værker,  som  det  vil  være  gavnligt  at  agte  paa,  for  at 
holde  enhver  Smaalighed  borte,  for  at  hævde  Konsten  i 
sin  Frihed,  denne  dens  gode,  gamle,  men  saa  ofte 
smertelig  krænkede  Ret. 

Naar  vi  undertiden  hørte  Tale  om  Fortidens  store 
Konstnere,  eller  naar  vi  læste  Beskrivelser  af  deres  Værker, 
da  vaktes  der  hos  os  usædvanlige  Forestillinger;  de  stode 
for  os  som  mægtige,  ubegribelige  Væsener,  der  voxede 
til  Kæmpestorhed  i  vor  Fantasi.  Nu  har  en  stor  Konstner 
levet  imellem  os,  vi  have  været  Vidner  til  hans  stille, 
venlige  Færd,  vi  have  set  hans  Værker  fremstaa  for  vore 
Øjne.  Trylleriet  er  hævet,  de  gigantiske  Omrids  maatte 
vige  for  de  sædvanlige  Menneskeformer;  men  vi  modtoge 
til  Erstatning  en  klarere  Forestilling,  et  bestemtere  Indtryk, 
en  mere  inderlig  Medfølelse.  Hvor  ofte  ere  vi  i  tidligere 
Dage  vandret  gjennem  Antiksalen,  men  vi  kastede  kun 
et  halv  flygtigt,  halv  sky  Blik  paa  Afstøbningerne,  thi 
denne  Konst  var  jo  et  Mysterium,  og  vi  vare  uindviede. 
Men  skulde  denne  Fordom  ikke  alt  været  rokket,  efter 
at  vi  saa  tidt,  snart  af  Nysgjerrighed,  snart  grebne  af 
sand  Deltagelse,  have  dvælet  ved  vor  udødelige  Lands- 
mands Værker?    Skulde    vi    ikke   allerede    have    prøvet, 

at  dette  eller  hint  af  hans  Arbejder,  som  vi  ret  have 
havt  Lejlighed  til  at  se,  ligesom  et  ædelt  Digt,  vel 
hurtigt  vækker  vor  Sympathi,  men  først  ved  gjentagen 
Betragtning  viser  sig  forklaret  i  sin  fulde  Skjønhed? 
Og  skulde  denne  Erfaring  ikke  være  den  kraftigste 
Opfordring  til  at  gjøre  os  mere  fortrolige  med  denne  Genius, 
til  at  virke  hver  i  sin  Kreds  for  at  udbrede  Erkjendelsen 
og  Paaskjønnelsen  af  den  Rigdom,  vi  besidde  i  ham?  — 
Snart  vil  hans  Museum  staa  færdigt,  og  vi  ville  der 
kunne  følge  den  store  Konstner  fra  hans  første  Forsøg 
og  gjennem  alle  Stadier  af  hans  Udvikling.  Det  er  en 
kostelig  Gave,  rig  paa  Nydelse,  rig  paa  Dannelse,  ikke 
alene  for  os,  men  for  hele  Folket.  Men  lad  det  da  ogsaa 
være  en  Hjertesag  for  os  Alle,  at  vogte  og  pleje  denne 
Gave,  saa  at  den  som  en  spirekraftig  Udsæd  kan  bære 
tusindfold  Frugt  ! 


XII. 

Om  Betingelserne  for  en  skandinavisk  National- 
konsts  Udvikling. 

(Et  Foredrag,  holdt  i  det  Skandinaviske  Selskab  d.  23de  Marts  1844.; 


Forfatteren  har  indskrænket  sig  til  at  omtale  vore  egne  Forhold, 
som  dem  han  kjender  bedst.  Konsten  har  imidlertid,  saavel  i  Norge 
(førend  Calmarunionen)  som  i  Sverig ,  havt  en  lignende  Skjæbne 
som  hos  os,  og  Betingelserne  for  dens  Fremtids  Udvikling  have 
ogsaa,  navnlig  i  Sverig,  megen  Lighed  med  dem,  der  her  anføres 
for  Danmark.  Den  Forskjellighed  i  Udførelsen,  som  viser  sig  hos 
de  forskjellige  Mestere  i  samme  By,  vil  naturligvis  endnu  mere 
gjøre  sig  gjældende  hos  Konstnere  i  forskjellige  Lande;  men  hvor 
der  er  et  saa  gammelt,  saa  nøje  Slægtskab  som  mellem  Skandi- 
naviens Folk,  der  vil  det  faa  en  overordentlig  Indflydelse,  naar 
Konstneren  betragter  hele  Norden  som  sit  Fødeland,  hele  Nordens 
Historie  som  sit  eget  Folks  Historie,  og  dertil  sigter  Forfatteren  ved 
Udtrykket:  skandinavisk  Konst. 


Af  vore  hedenske  Forfædre  modtoge  vi  ingen  Konst. 

Fremmede  bragte  os  Christendommen.  Kirker  bleve 
opførte  og  udsmykkede.  Vi  modtoge  Indtrykket  af  nor- 
mannisk, tysk,  nederlandsk  Konst,  men  et  Tidsrum  af 
mer  end  femhundrede  Aar  var  ej  i  Stand  til  at  give  det 
Fremmede  en  ejendommelig  Udvikling  her  i  Landet. 

Reformationen  kom.  Gejstligheden  blev  fattig  og 
beskeden,  Adelsvælden  steg.    Herregaarde  og  Slotte  bleve 


352 

prægtigere,  men  Konsten  vandt  endnu  ingen  Indfødsret. 
Vi  fik  vore  Bygmestere  fra  Tyskland  og  Holland,  og 
derfra  hentede  vi  ogsaa  vore  Billedhuggere  og  Malere. 
De  skjønneste  Minder  fra  denne  Tid  skylde  vi  Frederik 
den  Anden  og  Christian  den  Fjerde.  Deres  Borge  staa 
endnu  som  Danmarks  herligste  Prydelser.  Ville  vi 
udenfor  dem  have  Vidnesbyrd  om  Konsten  dengang,  da 
maa  vi  som  oftest  søge  dem  i  Gravkapeller  og  Portræt- 
samlinger. 

Under  Christian  den  Femte  og  Frederik  den  Fjerde 
optraadte  indfødte  Konstnere  ved  Siden  af  middelmaadige 
franske;  thi  fransk  Indflydelse  afløste  den  nederlandske. 
Men  de  gjengave  kun  en  svag  Afglands  af  fremmed  Her- 
lighed. Da  et  kongeligt  Konstakademi  stiftedes  i  Aaret 
1754,  altsaa  næsten  hundrede  Aar  efter  Suverænitetens 
Indførelse,  var  der  endnu  saa  trang  Tid  paa  danske 
Konstnere,  at  man  maatte  indkalde  Udlændinge  til  at 
besætte  de  vigtigste  Læreposter. 

Konsten  fik  derved  det,  som  den  paa  den  Tid 
trængte  til,  et  Støttepunkt  for  sin  ydre  Anseelse,  en 
mere  banet  og  tryg  Vej  for  Begynderen;  og  det  viste  sig 
snart,  at  det  her  hverken  fattedes  paa  naturlige  Anlæ^ 
eller  paa  Lyst.  Abildgaard,  Poulsen,  Juel,  Wiedewelt 
og  Harsdorff  indtoge  en  hæderlig  Plads  i  deres  forskjel- 
lige  Fag,  Clemens  erhvervede  sig  endog  en  velfortjent 
europæisk  Berømmelse. 

Naar  det  Forældede,  det  Uhensigtsmæssige  i  Konst- 
Akademiernes  Indretning  nu  kan  antages  som  almindelig 
erkjendt,  og  naar  man  maa  bifalde  den  træffende  Ytring 
af  en  aandfuld  Forfatter,  at  de  kun  ere  Drivhuse,  som 
den  første  kraftige  Vaarsol  vil  gjøre  overflødige,   saa  tør 

vi  imidlertid  ikke  forglemme,  at  vi,  uden  Frederik  den 
Femtes  Stiftelse,  næppe  havde  havt  Thorvaldsen.  Det 
var  Akademiet,  som  gav  denne  sjældne  Genius,  hvis  ung- 
dommelige Frygtsomhed  hartad  var  stærkere  end  hans 
Talent,  Mod  til  at  vove  de  første  Forsøg.  Det  var  Akade- 
miet, som  sendte  ham  til  Rom,  hvor  han  fandt  redebonne 
og  formaaende  Beskyttere,  hvor  Kræfter,  der  ellers  stode 
i  den  uforsonligste  Kamp,  fredelig  enedes  om  at  give 
ham  den  mest  forønskede  Lejlighed  til  at  smykke  sin 
Tinding  med  en  Krans  af  Verdens  Navnkundighed. 
Havde  vort  Konst-Akademi  ingen  anden  Fortjeneste  end 
denne,  saa  havde  det  ene  herved  vundet  den  gyldigste 
Adkomst  til  kjærligen  at  mindes. 

Men  for  os  er  det  vigtigt  ikke  at  glemme,  at  Thor- 
valdsen tilhører  Europa,  og  navnligen  Italien,  i  det  Mindste 
lige  saa  meget  som  os.  Det  var  engelske,  italienske,  tyske, 
russiske  Rigmænd,  det  var  fremmede  Fyrster,  som  satte 
ham  i  Virksomhed  i  henved  en  halv  Menneskealder,  me- 
dens han  for  os  kun  udførte  de  fire  runde,  halvophøjede 
Arbejder,  som  nu  paa  deres  høje  Stade  over  Slotsporten 
ere  unddragne  Nydelsen,  og  en  Døbefont  til  en  fyensk 
Landsbykirke. 

Da  han  første  Gang  (1819)  igjen  saa  sit  Fødeland, 
da  var  han  omgivet  af  den  Glorie,  som  et  stort  Navn 
giver.  Hans  Værker  kjendte  vi  for  største  Delen  kun 
af  Rygtet;  det  var  hans  Berømmelse,  vi  jublede  i  Møde, 
førend  vi  endnu  ret  kjendte  hans  Bedrifter.  Det  var 
den  store  Landsmand,  baaren  af  europæisk  Navnkundig- 
hed, der  herhjemme  modtog  Bestillinger  af  et  mere  ud- 
strakt Omfang  end  han  nogensinde  før  havde  faaet  dem 
—  men  i  Gips  og  brændt  Ler,  i  Stedet  for  at  han  var  vant 

Hovens  Skrifter      I.  23 

til  at  lade  sine  Billedstøtter  fremstaa  i  det  skinnende 
Marmor. 

Han  gik  igjen  tilbage  til  Italien.  Hans  Ry  udbredte 
sig  bestandig  "videre.  Polen,  Tyskland,  England,  Italien 
lode  ham  forevige  Fredens  og  Krigens  Helte,  verdslige 
og  kirkelige  Fyrster;  vi  havde  ikke  en  af  vore  berømte 
eller  fortjente  Mænd  saa  kjær,  at  den  største  europæiske 
Konstner,  vor  egen  Landsmand,  kom  til  at  sætte  ham  et 
Minde.  Det  var  ikke  nye  Bestillinger,  som  atter  kaldte 
ham  tilbage  til  Fødelandet,  det  var  hans  eget  fædre- 
landske Sind,  det  var  Kjærlighed  til  vor  fælles  Moder, 
som  drog  ham  tilbage  i  vor  Midte,  for  at  berige  og 
smykke  sin  Fødeby  med  alle  sine  Skatte. 

Det  er  vigtigt,  at  vi  kalde  os  dette  i  Minde,  selv 
idet  vi  med  Fasthed  hævde  den  Ret,  vi  have  til  at  kalde 
Thorvaldsen  vor,  og  det  saa  meget  mere,  som  han  aldrig 
selv  har  fornægtet  det,  hverken  i  sin  Tale  eller  i  sine 
Værker.  Den  ædle  Ligefremhed,  den  Ærlighed,  den 
Uskyldighed,  som  høre  til  deres  skjønneste  Præg,  har  sin 
Rod  dybt  i  Norden.  Mangt  et  Ungdomsarbejde  af  nor- 
diske Konstnere  bære  Tegnet  paa  det  samme  Slægtskab; 
det  glimter  frem  midt  imellem  alle  vor  Konstskoles  Svag- 
heder, men  det  viser  sig  i  hele  sin  Forherligelse  i  vor 
store  Mesters  Værker. 

Hvilken  Triumf  for  os,  dersom  vi  havde  havt  en 
endnu  større  Andel  i  denne  Konstners  Udvikling!  Hvil- 
ken alvorlig  Lære  for  os,  at  vi  først  af  Udlandet  maatte 
erfare,  hvilken  Stolthed  vi  havde  i  ham !  Hvilket  Savn, 
at  nordiske  Erindringer,  nordisk  Historie  kun  indtager  en 
saa  lille  Plads  i  den  lange  Række  af  hans  Mesterværker! 
Hvilken  Daarlighed  her   at  ville  indbilde  sig,  eller  trøste 

sig  med,  at  det  var  en  ædelmodig  Opofrelse  af  vor  egen 
Hæder  til  Fordel  for  hele  Europa ! 

Vi  have  modtaget  en  rig  Gave  af  vor  store  Me- 
ster, lader  os  vel  betænke,  at  vi  tillige  have  modtaget 
en  stor,  en  alvorlig  Forpligtelse.  Hvergang  vort  Blik 
fæster  sig  paa  Thorvaldsens  Museum,  bør  det  levende 
minde  os  om,  at  det  staar  som  en  Opfordring  til  ved 
Kjendsgjerninger  at  godtgjøre,  at  vi  have  fortjent  det. 
Lader  os  ret  skjønne  paa  det  heldige  Varsel,  at  den 
ædle  Giver  fandt  en  Bygmester,  som  tilgavns  forstod  at 
udtale,  hvad  Hensigten  var  med  hans  Gave. 

Se  vi  hen  til  vore  Konstneres  Virksomhed  her 
hjemme  i  dette  Aarhundrede,  da  opfylder  den  næppe  de 
Forventninger,  som  bleve  vakte  i  det  forrige,  og  det  er 
langtfra,  at  den  svarer  til  den  Forestilling,  som  Ud- 
lændingen maa  danne  sig  efter  i  Rom  at  have  sét  Thor- 
valdsens Arbejder.  Vi  kunne  nævne  ikke  faa,  tildels 
betydelige  Talenter,  men  hvor  ofte  staa  de  ikke  som 
Planter,  der  savne  den  rette  Jordbund,  trykkes  af  den 
barske  Luft!  Vi  se  frodige  Spirer,  men  de  hensygne, 
og  Blomsten  udfolder  sig  ikke  med  den  Friskhed  og 
Duft,  som  Knoppen  bebudede.  Vi  spore  Anlæg  og  Lyst 
til  at  udpræge  et  nordisk  Sind  i  Sten  og  Farve;  men 
det  er  som  om  Modet  eller  Kraften  manglede  til  at  lade 
Villien  gaa  over  i  fuldmodnet  Daad.  Og  har  dette  Sind, 
denne  Stræben  ogsaa  fundet  en  Gjenklang  som  den  for- 
tjente? Er  vore  Konstneres  Mod  blevet  oplivet,  deres 
Kræfter  understøttede  ved  en  kyndig  Styrelse,  en  virk- 
som Opfordring  til  værdige  Idrætter?  Er  der  for 
Alvor  en  Overbevisning  om  den  store  Betydning,  folkelig 
Konst  kan  have,  og  hvisker  der  ingen  Tvivl:  at  Konsten 

dog  i  Grunden  kun  er  en  Overdaadigheds-Vare,  som  vi 
maaske  nemmere  og  med  mindre  Bekostning  kunde  hente 
fra  Udlandet?  Jeg  vil  gjerne  tro ,  at  der  i  denne 
Forsamling  ikke  findes  Nogen,  som  nægter,  at  det  er 
Konsten,  som  lader  et  besjælende  Liv  strømme  ind  i 
Haandværket,  at  det  er  gjennem  det  aandeligt  udvik- 
lede Øje,  at  Tanken  beriges  med  opklarende,  nye  Fore- 
stillinger, at  det  er  den  levende  gjensidige  Paavirkning 
af  Konstneren  og  den  Lærde  og  Haandværksmanden,  der 
først  fuldstændig  begrunder  en  folkelig  Dannelse.  Men 
tør  jeg  med  samme  Sikkerhed  stole  paa,  at  den  Magt, 
der  burde  ligge  i  en  saadan  Erkj  endelse,  ikke  svækkes 
med  Hensyn  til  de  mere  tarvelige  Kaar  i  Danmark,  ja 
i  hele  Norden,  naar  det  sammenlignes  med  rigere  Lande ; 
eller  ved  den  Mistillid,  som  kan  opstaa,  naar  vi  be- 
dømme vore  Naturforhold  og  vor  Levemaade  efter  det 
Liv,  den  Natur,  som  vi  finde  under  et  mildere  Himmel- 
strøg ? 

Altfor  let  og  altfor  ofte  oversees  det,  at  en  ærlig 
Lyst,  en  ægte  Sands  ogsaa  ytrer  sig  deri,  at  man  for- 
staar  at  sætte  de  rette  Grænser  for  sin  Attraa.  Men 
hel  forskjellig  vil  denne  være,  hvor  Rigmændene  kappes 
indbyrdes  og  med  Regjeringen  i  at  samle  ældre  og  ny 
Konstværker,  i  at  danne  elegante  og  rigt  udstyrede 
Cabinetter  og  Gallerier,  og  der,  hvor  Sandsen,  saafremt 
den  skal  vinde  Betydning,  maa  antage  en  ren  demo- 
kratisk Retning.  Det  er  ikke  en  Sammendyngen  af  al 
Verdens  Konstskatte,  som  man  her  tilsigter;  men  det  er 
en  Trang  efter  at  se  det  fremstillet,  som  især  lever  og 
bevæger  sig  i  Folkets  Indre,  der  skal  tilfredsstilles.  Det 
er  en  Længsel  efter  den  velgjørende  Følelse,  at  de  offentlige 

Omgivelser  harmonisk  lade  en  almindelig,  dybtfølt  Stem- 
ning gjenklinge.  Man  vil  kun  det,  som  fører  til  dette 
Maal,  men  man  vil  det  med  Begejstring,  med  Kraft,  med 
utrættelig  Vedholdenhed. 

Talen  er  altsaa  ikke  om  Enkeltmands  Forkjærlighed 
og  Tilbøjelighed,  men  om  den  Lyst,  hvori  vi  alle  mødes, 
i  hvis  Tilfredsstillelse  vi  alle  ville  finde  en  fælles 
Glæde.  Kun  naar  Konsten  fremtræder  saaledes,  vil  Dan- 
mark, vil  Xorden  ej  være  for  fattig  til  at  lade  den  ud- 
skyde i  frodig  Væxt.  For  den  vil  Almuesmanden  have 
sin  Skjærv  tilovers;  den  Rige  maa  søge  en  Luxus  i  at 
bidrage  til  den;  og  Regjeringen  bør  sætte  sin  Stolthed, 
sin  Hæder  i  de  folkelige  Monumenters  Skjønhed  og  Be- 
tydning. 

Dog,  det  er  saare  langt  fra,  at  denne  Bestræbelse 
er  rigtig  kommen  til  Bevidsthed  i  vort  Fødeland.  Sei- 
nen paa  vore  Torve,  vore  offenlige  Bygninger,  vore 
Spadseregange,  vore  Kirkegaarde,  og  hvor  tidt  mødes 
ikke  Øjet  af  Fattigdom  eller  Tomhed!  Betragter  vore 
Konstudstillinger !  næsten  Alt  gaar  dér  ud  paa  at  stille 
Hjemlivet  øverst,  at  trække  sig  sammen  i  sin  Skal, 
istedetfor  at  aabne  Hjertet  for  en  stor,  begejstrende, 
almen  Nydelse.  Det  er  Middelmaadigheden,  som  staar 
sig  godt  herved;  med  den  bæres  der  over,  den  plejes,  me- 
dens det  Bedre  ofte  behandles  med  Strænghed,  eller 
misforstaaes,  eller  rent  tilsidesættes.  Men  dette  Forbund 
mellem  Selviskhed  og  Smaalighed  og  Middelmaadighed 
koster  ikke  saa  Lidet,  og  de  Summer,  som  Aar  for  Aar 
saaledes  henødsles,  vilde,  rigtigt  anvendte,  tjene  til  at 
aabne  Øjet,  vække  Sindet  og  give  Mod  til  storre  Op- 
ofrelser.    Ak,  naar  vi  blot  ret  kunde  faa  Øjnene  op,  ret 

blive  os  bevidste,  hvilket  Øde  der  hersker  trods  alle  vore 
Konstanstalter!  Naar  vi  blot  ret  kunde  føle,  hvilken 
Sløvhed  vi  have  vandret  i,  og  hvor  brovtende  det  lader, 
naar  vi  gjøre  os  til  af  vort  Landsmandskab  med  en  stor 
Mand,  dersom  vi  ej  ville  efterfølge  detExempel,  han  har 
opstillet!  —  Det  er  ikke  Sands  eller  Følelse,  som  det 
skorter  paa  hos  det  danske  Folk;  jeg  er  overbevist  om, 
at  Hjertet  her  slaar  ligesaa  varmt,  Øiet  ser  ligesaa  sundt, 
som  hos  vore  sydlige  og  vestlige  Naboer  —  naar  vi  blot 
ret  kunde  blive  vaagne !  Kunde  Folket  vækkes  for  Alvor, 
saa  maatte  Regjeringen  komme  det  i  Møde;  har  den  gjort 
Misgreb,  saa  maa  vi  tillige  vel  erindre  os,  at  den 
hidtil  saa  godt  som  ene  har  været  Konstens  Talsmand 
iblandt  os. 

Altsaa,  ville  vi  have  en  folkelig  Konst,  maa  vi  op- 
give al  smaalig  privat  Interesse.  Vi  maa  samle  vore 
Kræfter,  vi  maa  klart  og  skarpt  stille  os  vort  Maal  for 
Øje.  Al  Adsplitten  er  her  fordærvelig.  Jeg  erkj ender 
fuldkommen  hele  den  Betydning,  hele  den  Virkning,  der 
kan  ligge  i  og  udgaa  fra  et  enkelt  Konstværk;  men  en- 
hver Bestræbelse,  der  gaar  ud  paa  ved  en  spredt  Virk- 
somhed samtidig  at  ville  saa  at  sige  sorge  for  hele 
Landet,  kommer  ikke  til  at  bære  Frugter.  Ligesom  alle 
private  Hensyn,  saaledes  maa  ogsaa  alle  provinsielle 
Hensyn  forsvinde.  At  et  dygtigt  Konstnerliv  ytrer  sig  i 
Hovedstaden,  at  offenlige  Haller,  Torve,  Spadseregange 
her  faa  et  talende  Udseende,  at  Sind  og  Tanke  her  bliver 
oplivet  ved  Synet  af  ædle  Konstværker,  det  bør  være  en 
Glæde,  en  Stolthed  for  hele  Landet.  Lykkes  det  først, 
da  vil  Konsten  nok  vide  at  finde  Vej  selv  til  de  fjerneste 
Provinsstæder. 

En  saadan  alvorlig  Yillie,  der  gjør  sig  gjældende  i 
Handling,  vil  ogsaa  blive  den  kraftigste  Hjælp  for  vore 
Konstnere  til  at  overbevise  enhver  Tvivler  om,  at  Solen 
ingenlunde  er  for  mat,  Landet  ingenlunde  for  goldt  til 
at  skjænke  deres  Værker  Varme  og  Duft.  Konstneren 
vil  da  komme  til  at  føle  sig  hjemme,  og  de  halv  sygelige 
Længsler  ville  forlade  ham.  Han  vil  komme  til  Erkjen- 
delse  af,  at  der  paaligger  ham  et  Kald,  som  bør  være 
ham  dyrebart.  Der  aabner  sig  en  større,  en  mere  be- 
tydningsfuld Kampplads  for  ham,  hvor  det  ikke  alene 
kommer  an  paa  at  udvikle  Talentet  og  faa  det  paa- 
skjønnet,  men  hvor  han  tillige  kæmper  for  sit  Fødeland, 
for  hele  den  nordiske  Xatur,  for  Folkelivet  og  alle  For- 
tidens store  Erindringer.  Det  er  en  Kamp,  som  skal 
føre  Beviset  for,  at  Konsten,  ligesaa  lidt  som  Historien 
og  Poesien,  savner  en  ejendommelig  Tunge  i  Norden. 

Men  skal  da  en  saadan  folkelig  Konst  indskrænke 
sig  indenfor  Fødelandets  Grænser,  eller  indenfor  Skandi- 
navien og  dens  Historie?  Skulle  vi  bortA-ise  fra  os  det 
rige  Stof,  som  græsk  og  christelig  Oldtid  have  overleveret 
os?  Jeg  i  det  ringeste  kunde  aldrig  ønske,  at  Konstner- 
friheden  paa  den  Maade  blev  bundet.  I  Biblen  og  Homer 
sprudler  der  et  frisk,  uudtømmeligt  Væld,  et  Væld,  som 
bestandigt  bliver  mere  tilgjængeligt,  altid  vil  være  læd- 
skende  og  vederkvægende  for  Alle.  Nye  Veje  aabne  sig 
for  Behandlingen  heraf,  —  og  vi  skulde  smaaligen  afslutte 
os,  frygtsomme  overskjære  et  Slægtskabs-Baand,  der  saa 
inderlig  knytter  os  til  det  store  europæiske  Samliv? 
Det  var  da  det  værste  Tegn  paa,  at  den  Begejstring,  vi 
nærede  for  Konsten,  var  syg  i  sin  Rod  og  vilde  hendø, 
inden   den  endnu  ret  havde  ladet  sine  første  Skud  skyde 


360 

i  Vejret !  —  Men  ligesaa  lidet  tør  vi  opgive  vort  egentlige 
folkelige  Liv,  og  skal  Konsten  komme  til  Kræfter  iblandt 
os,  ikke  blot  faa  Skinnet  deraf,  da  maa  den  slaa  sine 
Rødder  dybt  i  dets  Tilværelse.  Nordens  Historie, 
støttet  paa  Landets  og  Folkets  Grundtræk,  det  er 
det  Stof,  hvoraf  den  Konst,  som  vi  have  modtaget 
fuldvoxen  udenfra,  maa  gjenfødes  iblandt  os,  dersom  den 
ej  skal  staa  som  et  forstenet  Aftryk.  Først  da  kan 
Folket  i  den  gjenkjende  Ben  af  sine  Ben  og  Kjød  af 
sit  Kjød,  og  den  vil  blive  det  kjær  som  Barnet  for  Mo- 
deren, naar  dets  Træk  vækker  hellige,  dybt  indprægede 
Minder. 

Dog,  en  saadan  Konst  fremmanes  ej  ved  et  Trylle- 
slag, den  udvikler  sig  kun  som  Frugten  af  en  dyb  Be- 
gejstring, af  en  inderlig  Overensstemmelse  mellem  Konst- 
neren  og  hans  Publikum.  Det  er  ikke  Talentet,  som  her 
ene  gjør  Udslaget,  men  tillige  det  ægte  folkelige  Sind. 
Det  er  ikke  for  en  ørkesløs  gabende  Hob,  at  Konst- 
værket  skal  fremstilles,  men  for  Landsmænd,  som  vente 
at  se  en  livfuld  Opfatning  af  hvad  der  lever  i  deres 
Hjerter.  Det  er  ikke  en  tom  Nysgjerrighed,  som  jager 
efter  et  nyt  Stof,  men  det  er  en  hellig  Følelse  for  Føde- 
land og  Forfædre.  Ubanet  og  møjsommelig  er  den  Vej, 
vi  opfordre  vore  Konsnere  til  at  betræde.  Rundt  om- 
kring paa  Danmarks  Øer  og  Sletter,  mellem  Norges  og 
Sverigs  Fjelde  er  det,  at  de  skulle  forberede  sig,  og 
gjøre  sig  fortrolige  med  Folkelivet  i  dets  Sysler  og  Ad- 
færd. Og  vi  udsende  dem  ikke  for  siden  efter  at  se  os 
omgivne  af  spejltro  Prospecter  og  Costumebilleder,  men 
fordi  vi  haabe,  at  deres  Sind  og  Øjne  skulle  oplades 
for    det    betydningsfulde    Naturliv    selv    der ,    hvor    det 

aabenbarer  sig  saa  alvorligt,  ja  barskt,  som  paa  den 
aabne  Hede  eller  imellem  nøgne  Klipper;  vi  haabe,  at 
de  skulle  være  mægtige  til  ud  af  Folkelivet  at  gribe  de 
oprindelige  Stammetræk,  saa  at  disse  klart  træde  os 
i  Møde.  Nordboen  maa  først  opfattes  i  hele  sin  Ejen- 
dommelighed, Sandsen  maa  forst  skjærpes  for  det  Store 
og  Hjemlige  i  den  os  omgivende  Xatur,  før  vi  kunne 
haabe  at  faa  en  folkelig,  historisk  Konst.  Indtil  det  er 
sket,  maa  Skandinaviens  Oldsagn  og  Bedrifter  forgjæves 
vente  paa  at  aabenbare  sig  i  Form  og  Farve.  Vi  høre 
Stamfædrenes  dybe,  klangfulde  Stemmer  tone  til  os 
gjennem  Seclers  Afstand;  Braget  af  deres  Vaaben  gjen- 
lyder  endnu;  men  naar  vort  Øje  søger  de  Træk,  som 
tykkes  os  saa  fortrolige,  saa  velbekjendte,  da  stirre  vi, 
som  Vandreren  paa  en  taaget  Dag,  forgjæves  rundt  om- 
kring, kun  det  tætte  graa  Skyvæv  møder  Ojet,  hvorhen 
det  vender  sig. 

Vel  sandt,  den  sejrende  Christendom  tilintetgjorde 
mange  af  vor  Oldtids  største  og  vigtigste  Minder.  Vore 
Guder  blegnede  for  Kirkens  stærkere  Lys.  Men  vort 
Tab  dele  vi  med  de  øvrige  germaniske  Stammer,  uden  at 
disse  have  havt  vort  Held  at  bevare  de  gamle  Stamme- 
sagn  i  deres  oprindelige  Tunge  og  Form.  Heller  ikke 
omdannede  den  ny  Lære  brat  de  gamle  Sæder.  Nord- 
boen holdt  trofast  paa  dem,  og  endnu  længer  varede 
deres  Minde.  Værker  som  Hejmskringla,  Fortællingerne 
om  Njål  og  Ejgil,  og  saa  mange  andre  Sagaer,  give  os 
endnu  et  omstændeligt  og  levende  Billed  af  hine  Tider 
og  deres  kraftige,  frie  Folkeliv.  Selv  gjennem  Saxos 
latinske    Krønike    lyder    den    gamle     danske    Heltesang. 

Heller  ikke  er  endnu,  efter  Aarhundreders  Forløb,  ethvert 
Spor  af  Oldtiden  udslettet.  Den  taler  endnu  til  os 
gjennem  Smykker,  Yaaben  og  Bohave,  den  staar  for  os 
i  Norges  Trækirker,  i  Bjælkehusene  der  og  i  Sverig. 
Og,  hvad  der  er  det  Vigtigste,  det  er  det  samme  Folk, 
som  lever  i  disse  Egne,  de  gamle  Guders  og  Heltes 
Træk  ere  nedarvede  paa  Nutidens  Sønner.  Den  Simpel- 
hed og  Djærvhed,  det  patriarchalske  Liv,  som  vi  endnu 
træffe  i  Fiskerlejerne  og  i  Bønderbyerne  omkring  i  Dan- 
mark, og  end  mere  betegnende  i  Søsterrigernes  afsides- 
liggende Dale,  dybtindskjærende  Fjorde,  der  hvor  det 
afsondrede  Liv,  selv  i  Klædedragten,  har  bevaret  mere 
af  det  oprindelige  Præg,  kaster  endnu  bestandig  et  op- 
lysende Skjær  over  hine  Dage.  Dog  —  disse  Gestalter 
ere  plumpe,  deres  Lystighed  er  drøj,  deres  Sorg  uden 
Arærdighed  og  Anstand.  —  Ja,  Culturen  har  rigtignok 
endnu  ikke  afslebet  enhver  Kant;  Opdragelsen  har  endnu 
ikke  der  lagt  Baand  paa  mangen  Yttring,  som  vi  andre 
hellere  dølge  i  Hjertets  Folder;  deres  Bevægelser,  deres 
Klædning  rober  et  nøjsomt,  haardført  Liv.  Men  for  den, 
der  ser  nøjere  til,  hvis  Deltagelse  ikke  bliver  svævende 
paa  Overfladen,  for  den  rette  Konstner  er  her  en  rig 
Grube  med  ædelt,  gediegent  Metal.  Hæv  blot  denne 
Skat,  og  den  vil  glimre  i  Alles  Øjne.  Hvor  ofte  har 
ikke  Hjertets  Følelse  udbredt  den  mest  jomfruelige  Ynde 
over  Bondepigens  Aasyn,  og  adlet  hendes  kraftige  Byg- 
ning! Med  hvilken  Ro  kan  ikke  et  ærligt,  et  højmodigt 
Sind  male  sig  i  Bondens  Ansigt,  og  med  en  Oprinde- 
lighed, en  Bestemthed,  et  ægte  folkeligt  Stempel,  der 
saa    let    forviskes   02  bortdattes   ved  Dannelsen !      Eller 

skulde  maaske  vore  Konstnere  være  blinde  for  den 
Inderlighed,  den  Dybde  i  Følelsen,  hvis  straalende  Glimt 
ikke  engang  Vanvidet  kan  udslukke?*)  eller  for  den 
ærlige,  djærve  Munterhed,  der  vederkvæger  som  det 
kraftigt  skummende  Bæger?  Eller  skulde  det  maaske 
blot  være  vore  Digtere  forundt  at  øse  af  dette  frisk- 
sprudlende  Væld? 

Og  nu  vor  Oldtids  Historie!  Behover  jeg  at  gjen- 
kalde  i  mine  Tilhøreres  Erindring  alle  de  Navne,  der  fra 
vor  Barndom  have  klinget  i  vore  Oren  som  Exempler 
paa  Blufærdighed,  paa  Heltemod  og  Troskab,  paa  den 
reneste,  trofasteste  Kjærlighed?  Behøver  jeg  at  nævne 
Sigrid  og  Ottar,  Biarke  og  Viggo,  Hagbarth  og  Signe, 
Hjalmar  og  Ingeborg,  Baldur  og  Nanna? 

De  sidste  Navne  ere  alt  indenfor  Gudesagnenes 
Kreds,  og  hvorledes  vilde  det  ogsaa  være  muligt  at  ude- 
lukke denne  fra  Konstens  Bestræbelser,  saa  store  end 
de  Vanskeligheder  turde  være,  som  her  træde  i  Vejen? 
Den  Glorie  af  Tapperhed  og  Krigerdaad,  som  omgiver 
Nordboen,  udstraaler  fra  Valhal;  derfra  sender  Kjærlig- 
hed og  Skjaldskab  ham  deres  formildende  Aande;  der 
en  Gang  at  samles  med  Guder  og  Helte,  det  er  hele  hans 
Higen.  Livet  i  Valhalla  er  det  samme  Liv,  som  der 
skildres  os  i  Høvdingens  Hal,  men  hævet  over  de  jor- 
diske Vilkaar,  og  i  Kongen,  i  Helten,  i  den  fribaarne 
ædle  Kvinde  afpræger  sig  igjen  en  eller  anden  Side  af 
Gudelivet.     Stod  derfor  det  gamle  Helteliv  først  klart  for 


*)  Saaledes   som  f.  Ex.  i  Blichers  Hosekræmmer,   eller  i  Kruses  og 
Smiths  Behandlinger  af  det  Møenske  Sagn  om  den  hvide  Pige. 


364 

os,  da  vilde  Overgangen  til  Fremstillingen  af  de  mest 
fremtrædende  Gudegestalter  alt  have  tabt  en  Del  af  sin 
Vanskelighed. 

Dette  har  imidlertid  ikke  været  Tilfældet.  Til- 
skyndede ved  Opgaver,  lokkede  ved  de  kjække  Træk,  de 
store  Former,  hvorunder  de  fornemste  Guder  optræde, 
og  ved  den  nyej  vanskelige,  men  ingenlunde  betydnings- 
løse Symbolik,  have,  saavel  her  som  i  Sverig,  Konst- 
nerne  fortrinsvis  prøvet  deres  Kræfter  paa  at  fremstille 
Aserne.  Betragte  vi  deres  Arbejder,  da  kunne  vi  ikke 
dølge  for  os  selv,  at  de  mangle  Enhed  i  Støbningen,  at 
man  let  opdager  fremmede  Bestanddele,  som  blot  ere 
tilsatte,  ikke  sammensmeltede.  Men  kunne  vi,  trods 
disse  Mangler,  miskjende,  f.  Ex.  hos  Freund,  en  rig 
Fantasi ,  et  dybt  Gemyt  og  Sands  for  det  Mægtige  i 
Nordens  Myther?  Har  han  og  andre  talentfulde  Konst- 
nere  fejlet,  da  er  det  deri,  at  de  vilde  skabe  en  Gude- 
verden, førend  de  tilfulde  kjendte  det  historiske  og 
folkelige  Liv,  som  modtog  sit  Lys  fra  den,  men  ogsaa 
lod  det  straale  tilbage  paa  den.  De  vare  ved  Kunst- 
værkerne blevne  fortrolige  med  de  græske  Guder,  og  de 
vare  opdragne  til  at  betragte  og  efterligne  antike  Billed- 
støtter; det  maatte  derfor,  ved  Fremstillingen  af  nor- 
diske Guddomme,  forekomme  dem  som  det  Første  og 
Vigtigste  at  bringe  Harmoni  til  Veje  mellem  Figurerne  og 
hele  disses  symbolske  Udsmykning,  og  i  deres  Be- 
stræbelser for  at  blive  tydelige ,  fik  den  sidste  umærke- 
ligt en  altfor  stor  Vægt  hos  dem.  Det  stod  endnu  ikke 
klart  for  Konstneren,  og  vel  heller  ikke  for  dem,  som 
stillede  Opgaverne,    at    disse    ikke    skulde   løses   ad   den 

symbolske,  men  ad  den  historiske  Vej;  at  vi  ikke  vilde 
have  Tempelstatuer,  men  Fremstillinger  af  det  Liv,  der  i 
flere  af  vore  Myther  rører  sig  med  ejendommelig  Styrke, 
Vemod,  Overgivenhed,  og  fremtræder  med  Træk,  som  vi 
hverken  mode  i  græsk  eller  christelig  Konst. 

I  en  Tid  som  vor,  da  de  historiske  Undersøgelser 
ved  Konstens  Bistand  udbrede  et  skarpere,  renere  Lys 
over  Fortidens  Fysiognomi ,  som  man  tidligere  knapt 
anede  gjennem  de  vilkaarligt  fordrejede  Lineamenter;  da 
Interessen  for  den  oldnordiske  Litteratur  bestandig  er  i 
Tiltagen,  og  Kjendskabet  til  vore  Forfædre  bliver  mer 
og  mer  tilgængeligt  og  kjært  for  menig  Mand;  da  der 
selv  fra  Konstens  ren  naturalistiske  Retning,  som  vi 
ville  ønske  en  sund  og  frodig  Udvikling,  kan  vindes 
mangt  et  klarere  Blik  over  nordiske  Natur-  og  Livs- 
forhold: vil  ogsaa,  ligesom  vor  Lyst  stiger  til  at  dvæle 
ved  Begivenheder  og  Charakterer  fra  hine  fjerne  Tider, 
selve  Konstneren  samle  flere  Kræfter  til  at  overvinde  de 
Vanskeligheder,  der  endnu  taarne  sig  for  ham.  Han 
har  ingen  oprindelige  Mønstre,  det  er  sandt,  og  jeg 
tvivler  meget  paa,  at  han  vilde  være  synderlig  mere 
hjulpen  ved  at  besidde  slige  rigt  udpyntede  Træbilleder, 
som  dem  vi  finde  omtalte  hos  Snorro,  end  Fidias  vilde 
have  været  det,  ved  at  se  hen  paa  de  oldgræske  Tempel- 
dukker, eller  end  Rafael  vilde  have  følt  sig  hjulpen  ved 
at  studere  forrøgede  Mariebilleder  med  Sølvkrone  og 
Guldglorie.  Det  er  sandt,  at  ingen  Konst  kom  til  at 
udvikle  sig  i  de  nordiske  Guders  og  Heltes  Tjeneste, 
men  det  saa  skjønt  og  rent  Menneskelige,  der  kommer 
tilsyne  i  Sagnene    om    dem,    indeholder  en  sund  Spire  til 

Konst,    og   ofte   er   det,    som   om   en   plastisk   Aand  be- 
budede   sig    i    dem,    og    blot    ventede    paa    at    udfries. 
Heller  ikke   er   det   uden  Exempel,    at  en  Kreds  af  reli- 
giøse  og  historiske   Sagn  kan  behandles    og   udvikles   af 
Konsten,   selv  om  denne  ikke  er  samtidig.      Jøderne  af- 
skyede   Billeder,     og    dog    blev    det    gamle    Testamente, 
dette   herlige  Stof  for  Maleren   og  Billedhuggeren,    gjen- 
nem  Christendommen  optaget  og  benyttet  af  andre  Stam- 
mer og  i  fremmede  Lande.     Hvad  Kirken  der  formaaede 
at   gjøre,    det  ville   vi  her  haabe   af  Nationalitet  og  Hi- 
storie.     Slægtskabet   mellem   os   og  vore   hedenske  For- 
fædre   er    ikke    uddøet,    om   end  Følelsen  for   det  i  lang 
Tid  var  indslumret ;  kun  langsomt  begyndte  den  at  vaagne, 
men  den  er  stedse  voxet  i  Kraft.     Det  er  sandt,  at  med 
Templerne   faldt   Troen  paa   de  gamle  Guder,    men  vore 
Konstnere    skulle   jo    heller  ikke    arbejde   for  Præsterne, 
deres    Værker     skulle    jo    ikke    opstilles    til    Tilbedelse. 
Idet   de   maa   opgive   de   Fordele,    som   det  kirkelige  Liv 
lader  Konsten  komme  til  Gode,  maa  de  tillige  søge  deres 
Erstatning  derfor  i  den  større  Frihed,  hvormed  de  kunne 
vælge  og  behandle  deres  Gjenstand.     Det  kan  ikke  und- 
gaa   deres   Opmærksomhed,    at   Symbolet,    hvor   det  ikke 
aldeles  gaar  op  i  Guddommens  Personlighed,  underordnes 
til   et   simpelt   Ornament,    saasnart  Konsten  kommer  til 
Gjennembrud.     Den  maatte  desuden,    saa  vel  i   den  he- 
denske, som  i  den  christelige  Tid,  mer  end  det  synes  ved 
første    Øjekast,  frigjøre   sig   fra  Kirken,  før  end   den   var 
i  Stand   til   at  udfolde   sig  i  hele  sin  Pragt,  og  lade  det 
rent  Menneskelige,  det  ejendommeligt  Folkelige  fremtræde 
i  en  forklaret  Skikkelse. 

Og  skulde  nu,  da  Alt  ruster  sig  hos  os  for  at  hævde 
og  værne  om  vor  Nationalitet,  Konsten  ene  blive  tilbage, 
og  de  kraftige  Midler,  der  staa  til  dens  Tjeneste,  hen- 
ligge ubrugte?  Skulde  den  Iver,  hvormed  man  i  Ud- 
landet soger  at  oplive  ethvert  folkeligt  Minde  da  blive 
uden  al  Betydning  for  os?  Og  have  da  Konstnerne  der 
ingen  Vanskeligheder  at  kæmpe  med,  eller  ere  disse, 
f.  Ex.  hos  Tyskerne,  saa  meget  mindre  end  dem,  vi  skulle 
overvinde?  De  have  ingen  Guder  at  fremstille,  thi  Sag- 
nene om  dem  ere  fast  sporløst  forsvundne,  med  mindre 
de,  hvad  der  allerede  nu  ikke  er  uden  Exempel  og  for 
Fremtiden  oftere  tør  blive  Tilfældet,  ville  iklæde  de 
skandinaviske  Guddomme  et  tysk  Klædebon.  Men  deres 
Helte  i  Kampen  mod  Romerne,  deres  Fyrster,  som  førte 
dem  mod  Ungarerne,  deres  gamle  Sange  om  Niebelun- 
gerne  —  blive  Forestillingerne  herom  maaske  understøttede 
af  samtidige  Konstværker  *),  eller  har  maaske  Naturen 
og  Folkelivet  der  bevaret  sig  mere  uforvanskede  end  i 
Norden?  Imidlertid  har  netop  Begejstring  for  disse  folke- 
lige Minder  bidraget  væsentlig  til  at  give  den  tyske  Konst 
sit  Opsving.  Flere  af  deres  mest  udmærkede  Konstnere 
have  prøvet  Kræfterne  paa  at  fremstille  dem,  og  de  ere 
blevne  lønnede  med  et  stort,  almindeligt  Bifald,  uden  at 
de  derfor  ere  frie  for  lignendeMangler,  som  dem  vi  have 
bemærket  ved  vore  fortrinligste  oldnordiske  Fremstillinger. 
Men  slige  Misgreb,  der  ikke  udspringe  af  Mangel  paa 
Folelse    eller    paa    et    dybere  Blik,    men    vel    af   en  vis 


*)  Rent  kirkelige  Monumenter  kunne  her  ikke  have  mere  Betydning 
for  dem,  end  de  ville  have  for  os. 

Ubehændighed  i  at  behandle  et  uvant  Stof,  eller  i  at 
benytte  de  tilstedeværende  Hjælpemidler,  maa  ikke  skrives 
ene  paa  Konstnernes  Regning,  de  tilhore  for  en  stor  Del 
Samtidens  historiske  Anskuelser.  De  ere  heller  ikke 
nær  saa  farlige  som  den  Kulde  og  Ængstelighed,  der 
bestandig  peger  hen  paa  dem,  og  derved  ikke  alene  faar 
dem  til  at  falde  i  Ojne,  men  ogsaa  Fortrin  af  ulige 
større  Betydning  til  at  træde  i  Skyggen.  Det  er  ikke 
ad  en  saadanVej,  at  vi  kunne  vente  at  give  vore  Konst- 
nere  Mod,  eller  selv  at  blive  begejstrede  for  en  sand 
folkelis:  Konst. 


XIII. 

Johan  Thomas  Lundbye. 

Et  Foredrag,  holdt  i  det  skandinaviske  Selskab  den  7de  April  1852. 


De  sidste  fire  Aar  have  mellem  saa  mange  kjære  og 
smertelige  Minder  ogsaa  i  Konstens  Kreds  efterladt  sig 
ikke  faa  Savn,  og  det  ikke  alene  af  ældre  Konstnere, 
hvis  Bane  allerede  var  fuldendt,  som  maaske  selv  ikke 
kunde  ønske  noget  Bedre  end  i  det  Nu,  da  deres  Kræfter 
svigtede,  at  forlade  den  Kreds,  hvori  de  hidtil  havde 
virket,  —  det  er  ikke  alene  saadanne,  som  ere  blevne 
bortkaldte,  men  det  er  tillige  —  og  det  er  det  største 
Antal  —  Mænd,  som  endnu  vare  i  deres  kraftfuldeste 
Alder,  og  som  syntes  at  være  kaldede  til  endnu  at  præ- 
stere Meget;  det  er  Mænd,  som  stode  i  fuld  Udvikling  af 
deres  Virksomhed,  og  det  er  unge  Konstnere,  som  saa  at 
sige  havde  udfoldet  blot  de  første  Spirer.  Det  Smerte- 
lige ligger  nu  ikke  alene  deri,  at  vi  have  mistet  saa 
mange  dygtige  og  lovende  Konstnere;  men  det  er  ligesom 
om  Skjæbnen  havde  villet  udse  en  vis  enkelt  Retning  i 
Konsten  til  den,  den  i  Særdeleshed  vilde  berøve  os. 
Efter  at  Gebauer  iblandt  vore  Konstnere  først  var  op- 
traadt   og  havde  vundet  Bifald  ved  sine  Fremstillinger  af 

Dyrlivet,  traadte  snart  yngre  Konstnere,  og  deriblandt 
velbegavede,  i  hans  Fodspor,  og  af  dem  Alle  staar  nu 
knap  en  Enkelt  tilbage.  Christian  Holm,  der  engang 
lovede  saa  Meget,  forlod  os  for  at  søge  sig  et  nyt  Hjem 
i  Miinchen;  Graven  gjemmer  ham  nu  i  et  fremmed  Land, 
hvor  den  ogsaa  gjemmer  Kjellerup,  der  fulgte  ham  faa 
Aar  efter.  Frølich  forlod  Dyrenes  Kreds,  som  det  var 
ham  givet  at  forstaa  og  at  fremstille  med  Lyst  og  Liv; 
han  forlod  den  for  at  prøve  Kræfterne  i  hvad  man  kalder 
Konstens  højere  Sfære.  Lundbye  gik  bort  i  Foraaret 
1848,  og  i  Slutningen  af  1850  bortkaldtes  den  talentfulde 
Carlo  Dalgas,  et  af  de  sidste  Blodvidner  for  Fædre- 
landets Sag.  Mellem  disse  Konstnere,  tror  jeg,  at 
Lundbye  indtager  en  særdeles  betydelig  Plads,  og  det 
er  derfor,  at  jeg  har  bestemt  mig  til,  her  i  det  skandi- 
naviske Selskab,  at  fremkalde  Mindet  om  en  Konstner, 
der,  som  jeg  haaber  det  Følgende  vil  vise,  tillige  var  en 
ægte  nordisk  Konstner. 

Lundbye  var  kun  ung,  da  han  døde;  han  havde 
endnu  ikke  fyldt  sit  30te  Aar.  Han  var  født  1818.  Som 
lille  Barn  var  han  svag  og  sygelig,  og  det  gik  kun  lang- 
somt med  hans  Udvikling.  Medens  de  ældre  Brødre 
valgte  den  militære  Løbebane,  synes  denne  ikke  at  have 
tiltrukket  Drengen.  Tværtimod,  allerede  tidlig  var  det 
hans  største  Glæde  og  bedste  Tidsfordriv  at  afbilde, 
hvad  der  havde  gjort  Indtryk  paa  ham,  navnlig  naar  han 
med  sin  Moder  havde  bivaanet  Opførelsen  af  et  Skuespil. 
Da  han  nu  allerede  som  tolvaarig  Dreng  ivrigere  og  iv- 
rigere fulgte  denne  Lyst .  talte  hans  Fader  med  en  af 
sine  Kadetkammerater,  Major  Muhre,  som  selv  yndede 
Tegning    og    havde    beskjæftiget    sig    meget    dermed,    og 

denne  bestyrkede  Faderen  i  den  Beslutning,  at  man  skulde 
lade  Drengen  følge  sin  Tilbøjelighed,  men  saaledes,  at 
man  gjorde  Alvor  af  det,  og  ikke  lod  det  blive  ved  den 
blotte  Morskab.  Som  Følge  heraf  sattes  Lundbye  paa 
Tegnestuen  hos  Prof.  Lund,  ikke  mere  end  14  Aar 
gammel.  Nu  tegnede  han  da,  avancerede  paa  Akademiets 
Skoler,  og  kom  ind  paa  Modelskolen.  Imidlertid  viste  det 
sig  snart,  at  der  var  en  vis  Familiesympathi  hos  ham. 
Heste,  Soldater,  smaa  Skjærmydsler  o.  desl.,  som  han 
havde  opfattet  ved  at  se  Ovelser  paa  Fælleden,  beskjæf- 
tigede  han  sig  helst  med.  Dog,  ikke  alene  Heste,  ogsaa 
andre  Dyreformer  tiltalte  ham  og  bragte  ham  til  at  for- 
søge sine  Kræfter,  og  det  foranledigede,  at  alt  tidlig  en 
af  Faderens  Venner,  nuværende  Etatsraad  Thomsen, 
tik  en  velgjørende  Indflydelse  paa  ham.  Han  fik  ham 
lokket  ud  paa  Fælleden,  paa  Trommesalen  og  overhovedet 
hvor  der  var  Dyr  at  se,  og  der  blev  snart  hans  virkelige 
og  rette  Modelskole.  Medens  han  aldrig  bragte  det  saa 
vidt  engang,  at  han  vandt  Akademiets  lille  Sølvmedaille, 
havde  han  allerede  vakt  Opmærksomhed  hos  flere  ældre 
Konstnere  og  Konst  venner  ved  de  smaa  Billeder,  han 
siden  1835  udstillede.  Det  første  Billede,  han  nogen- 
sinde har  malet  med  Oliefarve,  er  tilfældigvis  blevet  op- 
bevaret. Han  har  selv  i  sin  fulde  Glæde  derover  skrevet 
Datum  nedenunder.  Han  havde  faaet  sig  Alt,  hvad  der 
hører  til  at  male  med  Olie,  og  paa  sin  Fødselsdag,  den 
lste  September,  maatte  han  da  ud  paa  Xørrefæiled,  og 
en  nid  liggende  Ko  var  det,  han  vel  tænkte  at  kunne 
faa  Bugt  med.  Den  laa  formodenlig  stille  og  tyggede 
Drøv,  og  han  afbildede  den  saaledes.  Naar  man  tænker 
sig.  at  han  aldrig  havde  benyttet  Penselen  til  det  sejgere 

Stof,    som  Olien    er,    maa    man    tilstaa,    at    dette   første 
Forsøg  er  meget  lovende. 

Der  foregik  nu  en  Forandring  i  hans  Stilling,  da 
Forældrene  i  1836  flyttede  til  Frederiksværk,  hvor  Faderen 
fik  Bolig  som  Chef  for  Raketcorpset ,  og  herved  synes 
ogsaa  at  være  fremkaldt  en  Forandring  i  hans  Retning. 
Han  kom  nemlig  nu  til  at  besøge  Frederiksværk,  han 
havde  desuden  Familie  i  Kallundborg,  som  han  af  og  til 
besøgte;  han  kom  saaledes  til  at  se  en  stor  Del  af  det 
nordlige  Sjælland,  disse  vidtstrakte  Sletter  og  Banker, 
beklædte  med  Skov,  ofte  endende  sig  som  nøgne  Klinter 
eller  tabende  sig  i  Horizonten  med  smukke  bølgeformige 
Linier.  Landskabet  begyndte  at  tiltale  ham,  og,  medens 
han  allerede  i  1834 — 36  havde  malet  flere  Billeder  af 
Hunde  og  Katte,  Køer,  Lansenérfægtninger  og  Sligt,  se 
vi  ham  fra  1836  og  i  de  nærmeste  Aar  derefter  beskjæf- 
tige  sig  med  Landskaber.  Imidlertid  blev  han  bekjendt 
med  nogle  andre  unge  Konstnere,  med  Skovgaard, 
med  Billedhuggeren  Jerichau;  i  1838. sluttede  han  Ven- 
skab med  Frølich,  en  højtbegavet  ung  Mand,  som  den- 
gaDg  lovede  at  blive  en  fortrinlig  Dyrmaler.  I  Forening 
med  disse  Venner  blev  han  for  sin  Elskelighed  afholdt 
overalt,  hvor  han  kom,  mellem  Unge  og  Gamle,  i  Byen 
som  paa  Landet,  og  saaledes  henrandt  nu  en  Række  af 
Aar  indtil  1841,  der,  efter  Alt  hvad  jeg  kan  spore, 
synes  at  have  været  hans  lykkeligste  Tid.  Selve  Konsten 
havde  en  munter  og  venlig  Charakter  for  ham.  Han  var 
ikke  bunden  til  akademiske  Concurser  og  Medailler.  Vel 
deltog  han  i  1838  i  Concursen  for  den  Neuhausenske 
Præmie;  men  det  var  en  Concurs  af  en  langt  friere  Be- 
skaffenhed, end  de  sædvanlige  akademiske. 

Faderens  Død  1841  forandrede  ikke  alene  hans  ydre 
Stilling.  Han  var  nu  bleven  23  Aar  gammel,  og  hele 
Livet  fik  et  alvorligere  Udseende  for  ham.  Fra  1841 — 45 
gaar  han  igjen  over  fra  Landskabet  til  Dyrene  og  kaster 
sig  bestandig  med  ny  Kraft  og  Udholdenhed  paa  disse 
vanskelige  Studier;  thi  man  maa  vel  vide,  at  hele  den 
Forberedelse,  en  Dyrmaler  behøver,  maa  han  her  og 
mange  andre  Steder  erhverve  sig  igjennem  sig  selv,  igjen- 
nem  sin  egen  utrættelige  Flid,  saafremt  ikke  Skjæbnen 
—  og  det  var  ikke  Tilfældet  her  —  skulde  have  ført 
ham  til  en  dygtig  Mester,  som  forstod  at  gjøre  ham  Vejen 
lettere.  Lundbye  havde  ikke  alene  disse  Vanskeligheder 
at  kæmpe  med,  men  andre  Hindringer  virkede  vistnok 
ofte  trykkende.  Blandt  disse  var  ogsaa  en  Omstændig- 
hed, der  i  det  Hele  taget  maaske  ikke  er  saa  beklagelig, 
den,  at  vore  unge  Malere  saa  at  sige  selv  maa  opfinde 
den  Konst,  at  male  med  Oliefarve.  Idet  Lundbye  spø- 
gende og  legende  var  rykket  fremad  og  var  naaet  til  at 
behandle  betydeligere  Opgaver  i  Landskabsfaget;  idet  han 
ikke  længer  vilde  vedblive  at  præstere,  hvad  han  hidtil 
havde  givet,  og  hvad  der  hidtil  havde  vundet  ham  Ældres 
og  Yngres  Bifald,  men  skulde  gaa  et  Skridt  videre;  idet 
han  ikke  længere  blot  skulde  forsøge  at  udfinde  det  Vex- 
lende,  det  Bevægede  i  de  tilsyneladende  saa  ensformige 
fjerne  Linier,  vi  se  rundt  om  os  —  hvad  der  saa  ofte 
har  tiltalt  os  i  hans  Billeder  —  eller  i  Himlens  Skyer 
søge  Erstatning  for,  at  der  er  nægtet  os  Bjerge  og  Bakker 
af  nogen  betydelig  Størrelse,  eller  stræbe  at  give  en 
smagfuld  og  ofte  fin  Charakteristik  af  de  Planter,  der 
findes  paa  Moser  og  andre  Slettegrunde;  —  idet  han  nu 
skulde  gaa  et  Skridt  videre,  og  søge  at  faa  mere  Kraft  i 

sin  Farve,  mere  Glans  i  sit  Solskin,  mere  Gjennemsig- 
tighed  i  sin  Luft,  idet  han  skulde  lære  at  beherske  det 
indesluttede  Lys  i  Stalde  og  Loer,  og  selv  der  at  faa 
Dyrene  til  at  vige  frem  og  tilbage  fra  hverandre,  og 
bringe  Tilskuerne  til  at  føle  det  Luftige  i  Rummet  eller 
den  enkelte  indspillende  Solstraale,  saa  voxede  Vanskelig- 
heden, og  han  følte,  at  han  ikke  kunde  tilfredsstille  sig 
selv;  han  følte  sig  da  tvungen,  hvor  han  vilde  være  fri, 
fast,  hvor  han  vilde  være  løs,  haard,  hvor  han  vilde  være 
luftig  og  let. 

Et  Par  Mile  paa  den  anden  Side  af  Holbæk  ligger 
Herregaarden  Yognserup  i  en  flad  Egu,  hvor  frugtbare 
Marker  og  græsfriske  Enge  stode  op  til  en  stor  Mose, 
gjennemskaaren  af  Grøfter  og  Diger  og  kun  paa  den 
sydlige  Side  begrænset  af  Knabstrubs  venlige  Skove. 
Lange  Alleer  føre  fra  Gaarden  ud  til  dens  Marker  eller 
sætte  den  i  Forbindelse  med  de  nærmeste  Landsbyer, 
men  kun  en  lille  Strækning  af  gamle  Elmetræer,  i  Nær- 
heden af  Gaarden,  afbryde  de  ensformige  Pilerækker. 
Man  har  vel  hørt  Tale  om  Kongsdals,  Knabstrups, 
Frydendals  Skove  og  om  Skarritso,  men  Egnen  ved 
Yognserup  og  Kundby  har  vist  Ingen  hørt  rose  for  dens 
Skj enhed,  og  det  er  derfor  ofte  blevet  betragtet  som  en 
Særhed  af  Konstnere  som  Lundbye  og  Skovgaard,  at  de 
der  kunde  søge  saa  mange  Motiver  til  deres  Malerier. 
Men  Skjønheden  hviler  for  en  stor  Del  i  vort  eget  Oje; 
det  kommer  kun  an  paa,  at  vi  blive  os  Synet  af  det 
Skjønne  bevidst.  Denne  Egn,  som  de  Fleste  finde  kjede- 
lig,  har  netop  noget  overordenlig  Tiltrækkende  for  den 
Konstner,  der  har  et  aabent  Oje  for  dens  Skjønheder. 
Netop  under  denne  store  Himmel,  som  Kattegattet  sender 

mægtige,  højst  maleriske  Skystriber  og  Skybjerge  ind 
paa,  trække  sig  fjernt  i  Horizonten  imod  Nord  og  Vest 
yndige  Linier,  hele  Bakkerader,  som  snart  antage  dybere 
Farver  i  det  Grønne,  snart  blaalige  og  lilla  Farvetoner. 
Paa  disse  saftige  Enge,  hvor  Grøfterne  ere  saa  frodigt 
bevoxede,  hvor  Piletræerne  med  deres  gamle  runkne 
Stammer  frembringe  mere  end  ét  yndigt,  lunefuldt  Natur- 
spil, hvor  Hybentornen  staar  med  sin  Rosenpragt  midt 
imellem  de  olivenagtige  Pilegrene,  her  var  det,  at 
Lundbye  fandt  sit  egenlige  Atelier.  Her  udførte  han  en 
lang  Række  af  Studier  med  en  mageløs  Ufortrødenhed, 
skjønt  han  ved  Siden  af  sin  Flid  tilfulde  bevarede  sin 
Livsfriskhed.  Her  følte  han  sig  rigtig  tiltrukket,  her  blev 
hans  Retning  ham  klar,  og  han  havde  Udholdenhed  og 
Kraft  nok  til  at  gjennemføre  sine  Arbejder,  og  Friskhed 
nok  til  ofte  at  lade  ethvert  Spor  af  Fliden  forsvinde  for 
Beskuerens  Oje. 

Men,  medens  han  saaledes  igjennem  en  Række  af 
( )velser  forberedte  sig  sum  Konstner,  medens  han  i  flere 
Malerier  allerede  bestandig  viste  sig  mere  og  mere 
lovende,  saa  følte  man  paa  samme  Tid  i  Kredsene  om 
ham,  at  Mismod  mange  Gange  beherskede  ham,  at  han 
havde  sine  mørke  Ojeblikke,  da  han  selv  tvivlede  om  at 
kunne  blive  Konstner,  da  han  følte  sig  sky  imod  alle 
Mennesker  og  helst  ønskede  at  leve  ganske  for  sig  selv. 
Hvem  véd,  om  ikke  denne  Stemning,  der  saa  ofte 
smerteligt  berørte  saa  vel  ham  selv  som  hans  Omgivelser, 
netop  bidrog  meget  til,  at  han  saa  ivrigt  arbejdede  ude 
i  det  Fri,  i  Skove  og  paa  Enge,  og  om  han  ikke  netop 
imellem  det  stille  Kvæg,  i  denne  Dyreverden,  der  slet 
ikke    lader    som  Andet,    end    den    virkelig    er,    søgte   og 

fandt  Ro,  og  saaledes  kom  til  at  føle  en  stedse  stigende 
Lyst  til  rigtigt  at  finde  Udtrykket  for  det  Sjælelige,  det 
Følelsesrige,  der  kan  ligge  i  Dyrene? 

Han  troede,  at  han  maaske  vilde  kunne  bekæmpe 
sit  Onde,  dersom  han  kunde  komme  til  Udlandet.  I 
mange  Henseender  havde  han  været  baaren  af  Lykken. 
Han  havde  fundet  trofaste  Venner,  var  afholdt  allevegne, 
hans  Studier  gik  Aar  for  Aar  fremad,  og  dog  hvilede  et 
tungt  Tryk  paa  ham.  Han  troede,  som  sagt,  at,  naar 
han  kom  udenlands,  maatte  det  vige,  og  i  Juni  Maaned 
1845  begav  han  sig  da  paa  Rejsen  og  gik  langs  Rhinen, 
gjennem  Schweiz  til  Italien.  Han  var  endnu  kun  ung, 
knap  27  Aar  gammel.  Det  er  jo  Skik  og  Brug  her 
til  Lands,  at  Konstnerne  rejse  inden  de  endnu  have  Fast- 
hed og  Bevidsthed  nok  til  at  opfatte  den  Mængde  af 
fremmede  Indtryk,  der  møder  dem,  eller  til  at  vide,  hvad 
de  selv  ville  og  ikke  ville.  Men  Lundbye  rejste  maaske 
mere  forberedt  end  mange  Andre;  hans  Udvikling  var 
vistnok  rykket  længere  frem  end  de  fleste  samtidige 
Konstneres.  Hans  Oje  var  allerede  friere,  end  han  selv 
vidste.  Af  de  livfulde  og  indholdsrige  Skrivelser,  han 
fra  Udlandet  sendte  sine  gode  Venner,  saa  man  saaledes, 
at  han  allerede  dengang  i  Diisseldorf  havde  et  aabent 
Øje  for  de  Mangler,  der  betegne  Konstnere  som  Achen - 
bach  og  Schirmer,  og  at  han  ikke  lod  sig  bestikke 
af  den  Virtuositet,  som  for  mangt  et  øvet  Øje  har  skjult 
disse  Konstneres  væsentlige  Mangler.  Hos  C a lame  i 
Genf  følte  han  sig  mere  tilfredsstillet;  han  saa,  at  denne, 
saa  at  sige,  var  sammenvoxet  med  den  mægtige  Natur, 
han  vilde  fremstille.  Italien  overraskede  ham,  og,  led 
han    ogsaa    af    det    uvante   Klima,    var  Heden  ham    end 

trykkende,  var  Sproget  ham  end  fremmed,  følte  han  sig 
end  enestaaende,  saa  holdtes  han  dog  i  de  første  Maa- 
neder  skadesløs  ved  al  den  Dejlighed,  der  overalt  mødte 
ham.  Det  var,  som  om  Skjønheden  her  traadte  ham 
aabenbart  i  Mode.  Hvad  enten  han  i  Rom  var  mellem  de 
herligste  Konstværker  eller  i  de  smaa  smalle  Gyder  mel- 
lem den  laveste  Almueklasse,  eller  i  Tivoli,  i  Olieskovene, 
—  allevegne  fandt  han  Skjønhed,  og  maaske  tik  denne 
Følelse  sit  højeste  Sving,  da  han  i  Pæstum  saa  de  gamle 
græske  Ruiner  paa  den  store  øde  Slette  med  de  dejlige 
Horizontlinier  i  det  Fjerne.  Men,  mærkeligt  nok,  saa 
klar  var  den  unge  Konstner  allerede  over  sig  selv,  at 
midt  i  alt  dette  Trylleri,  mellem  al  denne  Herlighed  og 
Skjønhed,  som  han  efter  sine  egne  Ytringer  svømmede 
i  og  næsten  overvældedes  af,  glemte  han  ikke  Danmark. 
Det  store,  mægtige,  ensfarvede  romerske  Kvæg  i  Cam- 
pagnen  gjorde  ham  ikke  troløs  imod  de  mindre,  brogede 
Stude  og  Tyre  paa  Sjællands  Malkepladse;  Apenninernes 
mægtige  Bølgerad  gjorde  ham  ikke  troløs  imod  de  smukke 
bløde  Linier  paa  Sjællands  Nordvestkyst,  og  oftere  lod 
han  sine  Venner  mærke,  at  det  gjorde  ham  ondt,  om  de 
troede,  at  han  kunde  blive  disse  sine  tidligste  og  stær- 
keste Indtryk  utro. 

Han  kom  tilbage  igjen;  men  desværre,  Trykket  havde 
ikke  forladt  ham.  Han  gik  igjen  til  Yognserup,  til  Kal- 
lundborg,  til  sine  gamle  kjære  Steder,  og  samlede  igjen 
nye  Studier.  I  1847  leverede  han  nogle  Oliebilleder, 
f.  Ex.  Partier  af  Refsnæs  og  Asnæs;  men  han  tilfreds- 
stillede ikke  sig  selv,  hans  Sind  blev  mere  og  mere  mis- 
modigt. I  Januar  1848  drog  han  op  til  Helsingør,  ud  til 
Godthaab,    en  Gaard  ved   Sundet,    os_r   søgte  der,    midt  i 


378 

den  øde  Vinter,  at  faa  Trøst  i  den  stille  Natur,  men  det 
lykkedes  ham  ikke,  uagtet  hans  Tegninger  og  Billeder 
fra  disse  Uger  bære  det  friskeste  Præg.  Han  kom  til- 
bage igjen,  og  da  var  det,  at  Martsdagene  og  et  nyt  Liv 
var  oprundet.  Jeg  kj ender  en  hel  Række  af  Breve  fra 
ham  fra  disse  senere  Aar,  hvori  hans  tunge  Sind  og 
Længsler,  som  ikke  kunde  tilfredsstilles,  stærkere  og 
stærkere  udtalte  sig;  thi  han  fandt  en  Trøst  i  at  meddele 
det,  der  trykkede  og  smertede  ham,  til  dem,  der  forstode 
ham.  Men  hans  Breve  til  disse  samme  Personer  faa  nu 
et  ganske  andet  Udtryk.  De  blive  kortere,  livfuldere, 
modigere,  og,  ligesom  Faren  voxer,  ligesom  Danmarks 
Skjæbne  synes  at  nærme  sig  mere  og  mere  til  sin  Af- 
gjørelse,  saa  voxer  Modet  hos  ham.  Han  føler,  at  det 
Legeme,  der  engang  var  saa  svagt,  gjennem  Aarene  er 
blevet  stærkt  og  sundt,  at  han  som  Konstner  allerede  har 
været  paa  besværlige,  trættende  Marcher,  at  han  kj  ender 
Bivouaklivet,  at  han  véd,  hvad  det  er  at  sove  i  Klæderne 
flere  Uger  i  Rad,  og  han  melder  sig  iblandt  de  Frivil- 
lige. Penselen  var  ham  for  let;  Haanden  dirrede,  naar 
han  skulde  føre  den;  men  Bøssen  —  den  er  tilpas,  den 
hviler  ham  godt  i  Haanden;  Marchen  og  Tanken  om  at 
ofre  sit  Liv  for  Fødelandet  opfylder  ham.  I  dette  Oje- 
blik  har  han  ikke  Sands  for  nogen  anden  Skjønhed,  og 
fuld  af  en  Livslyst,  der  hartad  tegnede  til  at  udslukkes  i 
den  nærmest  foregaaende  Tid,  fuld  af  Mod  og  Haab  og 
Længsel  efter  nye  Scener  og  nye  stærke  Indtryk,  som 
han  nu  ventede,  gik  han  den  18de  April  med  en  lille 
Flok  af  Venner,  under  en  Mand,  til  hvem  han  fra  ældre 
Dage  af  havde  en  kjærlig  Fortrolighed,  nuværende  Oberst 
Blom,   med  3die  Liniebataillon  over  til  Flensborg.      Jeg 

har  sét  Breve  fra  ham  ogsaa  derfra,  fra  hans  sidste  Tid, 
de  aande  Liv,  Rolighed  og  Klarhed.  Han  skulde  ikke 
komme  til  at  møde  Fjenden,  omendskjønt  han  var  saa 
sydligt  som  ved  Byen  Slesvig.  Vi  vide  jo  Alle,  at  8 
Dage  efter  at  han  var  kommen  derover  —  den  26de 
April  —  døde  han,  pludseligt,  smertefrit,  ved  et  Vaade- 
skud.  Et  Øjeblik  i  Forvejen  havde  han  været  beskjæf- 
tiget  med  i  de  letteste,  fineste  Træk  at  udkaste  Billedet 
af  en  Dragon,  der  lænede  sit  Hoved  op  til  sin  hvilende 
Hest.  Han  blev  begraven  paa  Bedsted  Kirkegaard,  hvor 
Sognet  har  rejst  ham  en  lille  Mindesten. 

Den  unge  Konstners  Liv  var  endt,  men  hans  Efter- 
ladenskaber ere  tilbage.  Der  stod  Malerier  af  ham  paa 
Udstillingen;  de  kom  naturligvis  alle  i  privat  Eje.  Men 
der  var  ogsaa  en  stor  Samling,  dels  af  Tegninger  dels  af 
Ovelsesarbejder  i  Oliefarve,  tilbage.  Der  fandtes  ned- 
skrevne Ytringer  efter  ham,  som  viste,  at  han  ønskede 
at  der  skulde  gjøres  et  Udvalg  af  Tegningerne,  som 
skulde  tilbydes  en  eller  anden  offentlig  Samling.  Om 
hans  Samling  af  Ovelsesarbejder  og  Studier  i  Oliefarve 
er  der  ingen  Bestemmelse  truffen  endnu  af  Familien;  men 
derimod  var  det  denne  et  kjært  Anliggende  at  sørge  for, 
at  et  Udvalg  af  Tegningerne  blev  overladt  den  kongelige 
kobberstiksamling,  som  med  Glæde  modtog  dem,  og  hvor 
de  snart  ville  være  tilgængelige  for  Alle.  Den  større 
Del  af  hans  Tegninger,  hvor  hans  eget  personlige  Jeg 
træder  mere  frem,  en  Afdeling,  som  derfor  maa  have 
meget  større  Interesse  for  hans  nærmeste  Venner  og  Fa- 
milie, forbeholdt  denne  sig  selv  som  et  talende  Minde  om 
den  kjære  Afdøde. 

Lundbye  var  en  Konstner  i  Ordets  ædleste  Betyd- 
ning. For  ham  var  Konsten  et  Hjerteanliggende;  for 
ham  var  Tegningen,  Farven,  Pennen,  Penselen  bleven  til 
et  Instrument,  som  han  benyttede  paa  samme  Maade  som 
Musikeren  benytter  sit.  Det  var  ikke  nok  for  ham  alene 
at  være  Konstner;  han  fandt  i  dette  Instrument  sin  Trøst, 
sin  Adspredelse,  sin  Husvalelse.  Han  var  begavet  med 
en  sjælden  Hukommelse.  Imellem  hans  Tegninger  er  der 
en,  der  forestiller  en  Honsekræmmer  i  Altona,  siddende 
ved  sin  Kurv;  nedenunder  er  skrevet:  »Gjemt  er  ikke 
glemt  —  ham  saa  jeg  i  Altona«.  Det  var  først  ved 
Rhinen,  at  han  tegnede  denne  Erindring.  Flere  af  de 
smukke  Tegninger,  vi  have  fra  Italien,  og  som  fremstille 
Scener  af  Bonde-  eller  af  Gadelivet,  ere  tegnede  Uger 
efter  at  han  har  set  Gjenstandene,  hvilket  Paaskrifterne 
bevidne;  saa  tro  og  rent  vidste  han  at  bevare  de  Indttyk, 
han  havde  modtaget.  Han  kom  visselig  ikke,  naar  jeg 
undtager  enkelte  Ungdomsforsøg,  til  at  præstere  større 
Værker,  hvor  Menneskefigurer  spille  Hovedrollen;  men 
man  maa  huske,  at  han  var  ung,  da  han  blev  bortkaldt. 
Han  havde  saa  at  sige  kun  været  Forarbejder  og  Samler; 
han  havde  øvet  sine  Kræfter  og  styrket  sig,  idet  han 
kæmpede  med  det  umaadelige  Stof,  til  engang  at  blive 
Herre  derover.  Dette  blev  ham  nægtet.  Det  kan  følgelig 
ikke  være  anderledes,  end  at  mange  af  de  Arbejder,  som 
vi  have  af  ham,  og  som  virkelig  kunne  gaa  for  fuldendte 
Konstværker,  dog  meget  mere  bære  Oveisens,  den  flit- 
tige, den  alvorlige,  men  ogsaa  mangen  Gang  tunge 
Oveises  Præg,  og  at  derimod  mange  flygtige  Udkast  netop 
vise  os  den  Aand,  den  Sjæl  og  det  Liv,  der  boede  i 
Konstneren,  netop  vise  os,  hvad  vi  havde  Ret  til  at  vente 

af  ham,  hvad  han  rimeligvis  vilde  have  været  i  Stand  til 
at  udføre,  hvis  Vor  Herre  havde  forundt  ham  et  længere 
Liv.  Naar  vi  gjennemgaa  Rækken  af  hans  Tegninger, 
se  vi,  med  hvilken  Lethed  han  vidste  at  opfatte  Por- 
træter, med  hvilken  Sikkerhed  han  vidste  at  charakteri- 
sere  forskjellige  Situationer,  hvor  nydeligt  han  kunde 
dvæle  ved  Børneskikkelser  og  hensætte  dem  saaledes,  at 
hele  deres  ejendommelige  Liv  traadte  frem;  og  det  er 
en  ikke  lille  Række  afsaadanne  flygtige,  lette,  men  aand- 
rige  Udkast,  der  er  levnet  af  ham. 

Men,  dersom  han  som  Figurmaler  kun  har  levnet  os 
Udkast  og  Tegninger,  dersom  vi  føle,  at  i  Dyrmaleriet 
var  det,  han  til  sin  Dødsdag  følte  størst  Tilfredsstillelse, 
saa  kunne  vi  ogsaa  overbevise  os  om,  at  han  i  denne 
Retning  virkelig  har  kæmpet  og  arbejdet  med  et  ganske 
overordenligt  Alvor.  Vi  behøve  blot  at  kaste  Blikket 
paa  hans  Pennetegninger,  for  at  se,  med  hvilket  Liv  han 
følger  Dyrets  Bevægelser,  hvorledes  det  ikke  alene  kom- 
mer ham  an  paa  at  fremstille  Formen  —  skjønt  han  er 
ufortrøden  i  at  gjengive  Hove  og  Muler  og  Klove  osv.  — 
men  det  først  og  sidst  er  ham  magtpaaliggende  at  ud- 
trykke Dyrets  Bevægelse  i  det  Øjeblik,  han  tegnede  det. 
Og  ikke  alene  disse  egentlige  Øvelsesarbejder  vise  os  en 
Konstner  med  Følelse,  en  Konstner,  som  bestandig  gaar 
fremad  med  stærke  Skridt  i  Sikkerhed  og  Kundskab; 
men  hans  malede  Studier  vidne  det  Samme.  Her  er  en 
Tyr,  en  liggende  og  en  staaende  Ko,  som  virkelig  ere 
saa  fortrinlige,  at,  naar  man  ikke  vidste,  at  de  vare  af 
en  ung  dansk  Konstner,  kunde  man  gjerne  tro,  at  de 
tilhørte  et  berømt  fremmed  Navn. 

Men,  uagtet  han  allerede  i  denne  Retning,  som  laa 
ham  nærmest  og  var  ham  kjærest,  har  præsteret  for- 
træffelige Ting,  maa  vi  dog,  naar  vi  ville  lære  ham  til— 
fulde  at  kjende,  gaa  hen  til  de  Sager,  som  saa  at  sige 
høre  til  hans  ledige  Øjeblikke,  hvor  han  mere  har  moret 
sig  —  men  ogsaa  desto  friere  skabt  —  end  studeret  eller 
lagt  an  paa  alvorlige,  fuldendte  Konstværker.  Jeg  skal 
her  henlede  Opmærksomheden  paa  den  Række  af  Bil- 
leder, som  er  udgiven  under  Navn  af  »Fabler«,  lithogra- 
ferede  af  Kittendorff  her  og  med  Text  af  Kaalund. 
I  Forbigaaende  maa  jeg  bemærke,  at  Udtrykket  »Fabler« 
naturligvis  ilde  betegner  disse  Compositioner  af  Lundbye. 
De  ere  noget  ganske  Andet.  Forholdet  er  her  det  Om- 
vendte af  naar  vi  ellers  se  Billeder  eller  Oplysninger  til 
Fabler  af  ældre  Konstatere.  Mange  kjende  vistnok  f.  Ex. 
E  ver  din  g  en  s  smukke  Compositioner  til  Reinecke  Foss 
eller  Grandvilles  til  Lafontaines  Fabler  eller  Miinch- 
neren  Kaulbachs  til  Reinecke  Foss.  Everdingen  leverer 
blot  en  Række  af  malerisk  smukke  Landskabs-  og  Dyr- 
compositioner,  men  man  savner  ofte  hvad  det  egenlig 
kommer  an  paa,  nemlig  Fremstillingen  af  Digtet.  Det  er 
mere  selvstændige  Productioner  af  en  Landskabs-  og 
Dyrmaler,  end  af  en  Konstner,  som  vil  sandselisgjore 
Digtet.  Omvendt  vil  man  hos  Grandville  og  Kaulbach 
se,  at  Konstnerne  have  lagt  an  paa  at  levendegjøre,  hvad 
Digteren  har  fortalt.  Men  Fabeldigteren  benytter  blot 
Dyret  eller  rettere  en  ais  almindelig  antagen  eller  virke- 
lig Grundstemning,  Grundtype  eller  Grundcharakter  af 
Dyret,  for  at  lese  frit  dermed,  og  med  desto  større 
Kjækhed  og  Djærvhed  at  spotte  og  haane  og  skjære 
igjennem  til  Marv  og  Ben,  hvad  han  vil  spotte  og  haane. 

Dyret  er  en  Maske ,  hvorunder  han  hudfletter  en  Stand 
eller  en  Person,  eller  paa  en  naiv  Maade  fremstiller  Træk 
af  Menneskelivet.  Her  er  Konstnerens  Opgave  derfor 
overordentlig  vanskelig,  ja  næsten  umulig;  thi  de  men- 
neskelige Nuancer,  som  Digteren  har  indflettet,  søger 
han  forgjæves  hos  Dyrene.  Altsaa  Et  af  To:  enten 
kommer  Konstneren  til  at  levere  Billeder,  der  ikke  svare 
til  det,  Digteren  har  givet,  eller  han  maa  forvandle  Dyret 
saa  at  sige  til  et  Slags  carikeret  Menneske,  og,  naar 
det  sker  med  Smag  og  Lune,  som  hos  Grandville ,  hvo 
kan  da  nægte  det  sin  Berettigelse?  Speckter  i  Ham- 
borg og  Lundbye  her  have  handlet  simplere,  i  den  gamle 
hollandske  Manér,  ved  at  slutte  sig  til  Dyrene  selv  og 
fremstille  deres  uskrømtede  og  usminkede  Natur.  Og  de 
have  havt  det  Held  fremfor  Everdingen,  at  de  have  været 
de  egentlige  Skabende,  og  at  Digterne  have  sluttet  sig 
til  dem.  Lundbyes  »Fabler«  ere  ligesaa  lidt  Fabler  som 
hans  øvrige  Dyrbilleder,  hans  Kalve  eller  hans  brølende 
Køer  ved  Ledet,  eller  Hesten,  der  søger  Ly  ved  Højen, 
eller  Svalerne,  som  skjære  i  lav  Flugt  hen  ad  Vejen,  o.  s.  v., 
Alt  dette  er  lige  saa  godt  Fabler,  om  man  vil,  som 
ovennævnte  Samling.  Men  hos  Lundbye  er  her  kommet 
et  Element  frem,  som  jeg  aldrig  har  set  fremtræde  saa 
smukt  og  rigt.  Lundbye  har  følt  —  om  han  end  aldrig 
har  sagt  sig  det  selv  —  hvorpaa  det  egentlig  kom  an, 
naar  han  skulde  fremstille  Dyrene  saaledes,  at  Digteren 
kunde  bruge  dem  til  Text  i  sin  Fabeldigtning.  Lundbye 
har  følt,  at  i  dette  Rørende,  Løjerlige,  Kaade,  Overgivne, 
som  der  er  i  Dyrelivet,  i  Antipathier  og  Sympathier,  og 
i  disses  mest  modstridende  Sammenstød  ligger  der  et 
uendeligt   Stof    til    Morskab    og  Deltagelse.      Man  vil  let 

kunne  overbevise  sig  om  Sandheden  heraf  ved  at  gjennem- 
gaa  nogle  af  de  fortrinligere  af  hans  Fabler,  ved  at  tage 
f.  Ex.  disse  saa  naive  Fremstillinger  af  det  kjærlige  For- 
hold mellem  Moder  og  Barn,  mellem  Bindehunden  og 
Hvalpen,  mellem  Hoppen  og  Føllet,  eller  ved  at  tage  den 
tro  Hund,  der  fuld  af  Forventning  og  Angst,  fordi  dens 
Herre  er  rejst  bort,  staar  paa  det  yderste  Bolværk  og 
tænker  kun  paa  at  komme  efter  ham;  og  omvendt  ved 
at  se,  hvor  morsomt  og  lunefuldt  han  behandler  de 
forskjellige  Tilbøjeligheder  hos  Dyrene:  Anden,  der  glæder 
sig  i  Regnen,  som  Hønsene  søge  Ly  for,  eller  f.  Ex. 
hvor  Antipathien  overvindes,  saaledes  som  i  den  store 
smukke  Hund,  der  ligger  saa  venlig  og  omhyggelig  vaager, 
medens  Katten  slumrer  mellem  dens  Poter.  —  Jeg  kunde 
med  Lethed  fremhæve  flere  af  disse  slaaende  Træk,  men 
jeg  tror,  at  dette  vil  være  tilstrækkeligt  for  at  retfærdig- 
gjøre  min  Paastand. 

Men  Lundbye  følte,  at  det  ikke  var  nok,  at  han 
kj  endte  Dyrene  og  vidste  at  fremstille  dem,  men  at  de 
ogsaa  havde  deres  Fordring  paa  at  optræde  i  Costume, 
eller  paa,  at  deres  Omgivelser  skulde  svare  til  Fremstil- 
lingen i  det  Hele.  Her  behøvede  han  da  ikke  at  lede  i 
archæologiske  Værker  for  at  gjøre  sig  bekjendt  med  de 
antike  eller  Middelalderens  Dragter  og  Bygninger;  han 
havde  den  store,  frie  Natur  og  de  simple,  landlige  Bo- 
liger for  sig,  hvor  hans  Helte  skulde  træde  op  og  spille 
deres  Rolle.  Men  det  er  ogsaa  smukt  at  se,  med  hvil- 
ken Kjærlighed,  Smag  og  Skjønhedssands  han  véd  at 
behandle  disse  Omgivelser.  Han  vidste  at  afvinde  selv 
de  simpleste  Forgrunde  Skjønhed;  han  forstod  at  gjøre 
selv  Nelden    smuk    ved   at   benytte   dens   Farve   og   dens 

ranke  Væxt;  Strandens  brune  Tang  blev  tiltrækkende 
under  hans  Pensel;  han  glædede  sig  som  et  Barn  over 
de  brogede  Skyer;  flere  af  hans  Billeder  vidne  derom. 
Vil  man  danne  sig  en  Forestilling  om  den  Rigdom,  som 
Lundbye  vidste  at  finde  der,  hvor  maaske  Faa  ane,  at 
der  er  nogen,  da  vil  jeg  især  henvende  Opmærksomheden 
paa  hans  Studier  fra  Refsnæs.  Man  betragte  Refsnæs 
Banker,  Refsnæs  Strand,  Gudesands-Stenene  i  Aften- 
glansen: man  vil  finde,  at  der  er  Kraft  og  Liv  i  disse 
Sager,  og  at  der  virkelig  træder  os  noget  Skjønt  i  Møde. 
I  hans  Tegninger  af  Asnæs'  forblæste  Skov  har  han  vist, 
at  vi  paa  Sjællands  nordlige  Kyst  kunne  finde  maleriske 
Skjønheder  og  en  Storladenhed,  som  Mange  kun  tro  at 
kunne  finde  langt  borte. 

Jeg  har  sagt,  at  Konsten  var  bleven  et  Hjertes- 
anliggende  for  Lundbye,  at  det  var  blevet  ham  vigtigt  og 
kjært  at  udtale  de  Indtryk,  der  havde  fæstet  Rod  i  ham 
fra  hans  tidlige  Alder  af,  at  han  selv  i  Italien  længtes 
efter  at  komme  tilbage,  trods  al  Sydens  Herlighed,  for 
at  dvæle  ved  disse  Indtryk  og  rigtigt  at  gjengive  dem. 
Det  er  deri,  jeg  finder,  at  han  har  saa  stor  Betydning 
for  os,  hans  Landsmænd.  Saa  inderligt  sammenvoxet 
var  Lundbye  med  sit  Fødelands  Natur,  at,  naar  han 
rigtig  skulde  udtale  sig  for  sig  selv,  naar  han  i  de  Øje- 
blikke, hvor  han  mest  trængte  til  at  klare  sit  Blik  og 
lette  sit  Hjerte,  skulde  søge  Udtrykket  derfor,  saa  hen- 
tede han  det  fra  de  gamle  Natursagn,  de  hjemlige  Fore- 
stillinger, som  endnu  leve  hos  Bønderne  paa  mange 
Steder.  Han  havde  set  Bakkerne,  hvori  Bjergpuslingerne 
bo,  han  vidste,  at  der  levede,  syslede,  bankede  og  ham- 
Høyens  Skrifter.    I.  25 

rede  de  og  havde  deres  Gang;  han  kjendte  Sagnene  om 
disse,  snart  velvillige,  snart  lunefulde,  ofte  trofaste  Bjerg- 
mænd, som,  naar  man  nærmer  sig  dem  trængende,  netop 
hjælpe,  og,  naar  man  er  tjenstvillig,  altid  gjengjælde  det. 
Saa  længe  havde  han  beskjæftiget  sig  med  disse  be- 
synderlige Forestillinger,  saa  ensom  følte  han  sig  mangen 
Gang  i  Verden,  at  han  selv  forekom  sig  at  være  en 
Huleboer,  der  levede  ensom  og  sky  og  kun  fandt  Trøst 
hos  disse  beslægtede  Væsener.  De  svigtede  ham  ikke; 
det  er  en  saadan  lille  Pusling,  som  melder  ham  det  nye 
Aar  i  det  Fjerne;  det  er  saadan  en  lille  Pusling,  som 
fortrolig  taler  med  ham,  naar  han  sidder  ensom  i  sit 
Værelse;  det  er  saadan  en  lille  Pusling,  som  sidder  tit- 
tende foran  Ilden  i  Kakkelovnen,  som  følger  ham  paa  de 
fjerne  Veje  i  Italien,  og  hviler  sig  der  paa  et  Fodstykke, 
der  fast  minder  om  det  gamle  Toscana.  Saa  fortrolig 
var  han  med  Fremstillingen  af  disse  Væsener,  saa  vant 
var  han  til  at  lade  sig  inspirere  af  dem,  at  mellem  hans 
Studiebøger  er  der  én,  en  ganske  smal,  som  han  kjøbte 
i  Italien,  og  paa  det  første  Blad  aabner  en  Bjergpusling 
Døren  og  beklager  sig  over,  at  han  her  kun  har  lidt 
Plads  til  at  bevæge  sig  i. 

Lundbye  er  borte,  han  virker  ikke  mere  hernede; 
men  han  har  efterladt  sig  et  smukt  Minde,  dels  i  offent- 
lige, dels  i  private  Samlinger,  som  jeg  haaber  med  hvert 
Aar  vil  faa  større  Betydning  for  os.  Dersom  den  Tid, 
Gud  være  lovet,  nu  for  stedse  er  forbi,  da  vore  Dyr- 
malere troede,  at  man  ikke  kunde  uddanne  sig  her  i 
Landet,  men  maatte  til  Miinchen  for  at  studere,  og  at 
man    kun  i  Udlandet    kunde    finde  Dyr,    der  fortjente  at 

afmales,  den  Tid,  da  man  troede  det  nødvendigt  at  have 
en  Claude  Lorrains  sydlige  Luft  og  sydlige  Træer,  Pinier 
og  Cypresser  o.  s.  v.  i  Landskaberne,  og  at  vore  sjællandske 
Egne  ikke  indeholdt  Skjønheder,  der  kunde  tiltale  baade 
os  selv  og  Fremmede:  —  da  maa  vi  aldrig  forglemme, 
at  en  af  de  varmeste  og  mest  veltalende  Talsmænd,  som 
vor  landlige  Skjønhed  og  Naturpoesi  har  havt,  var  Johan 
Thomas  Lundbye,  og  dog  var  han  ikke  30  Aar 
gammel,  da  han  forlod  os. 


25* 


XIV. 

Skjønhed  og  Vindskibelighed. 

Efter  et  mundtligt  Foredrag,   holdt  i  Industrimødet  i  Kjøbenhavn  6te 
September  1852. 


.Mine  Herrer!  De  Foredrag,  som  De  hidtil  have  hørt*), 
have  staaet  i  en  nøje  Forbindelse  med  hele  den  Side  af 
det  aandige  Liv,  der  knytter  sig  til  Udstillingen  af  vor 
Vindskibelighed;  de  have  drejet  sig  om  Kjendsgjerninger, 
techniske  og  fysiske,  som  have  den  største  Betydning 
for  al  Vindskibelighed,  og  fremstillet  det  Udbytte,  som 
man  paa  dens  nuværende  Standpunkt  kan  vente  sig  af 
dem,  eller  det,  som  Fremtiden  lover.  Mit  Foredrag  vil 
ikke  kunne  have  dette  Held;  det  er  ikke  faldet  i  min 
Lod,  saa  betids  at  faa  Øjet  op  for  den  vidtstrakte  Be- 
tydning, Vindskibeligheden  har,  at  jeg  kunde  blive  for- 
trolig med  den  i  denne  eller  hin  af  dens  saa  højst  for- 
skjellige  Retninger;  jeg  maa  slutte  mig  til  de  Mange, 
som  i  Almindelighed  modtage  det  velgjørende  Indtryk, 
Udstillingen  gjør,  og  som  glæde  sig  over  det  nye,  be- 
hagelige,  indholdsrige  Skue,    den  tilbyder.      Men  i  denne 


*)  Hummel  om  Opsamling  og  benyttelse  af  Vandkraft,  Forch- 
hammer om  Brændmaterialier,  H.  P.  Møller  om  Pianoforte- 
fabrikationens  Historie  i  Danmark.  U.  A. 

almindelige  Nydelse  blander  der  sig  ogsaa  alvorligere  Be- 
tragtninger; man  sammenligner  det  nærværende  Øjeblik 
med  tidligere  Dage  og  glæder  sig  over  de  Fremskridt, 
som  saa  øjensynlig  ere  gjorte;  man  dvæler  ved  den  Virk- 
somhed, som  her  aabenbarer  sig  paa  saa  mangfoldig  en 
Maade,  og  man  søger,  hver  efter  sin  Lejlighed,  tillige  at 
gjøre  sig  Rede  for  det  Indtryk,  man  modtager;  ældre 
Forestillinger,  der  have  sævet  dunkelt  i  Ens  Indre,  klares, 
nye  vækkes. 

Hvad  der  laa  mig  nærmest,  var,  ogsaa  ved  denne 
Lejlighed  at  læg^e  Mærke  til  det  Forhold,  hvori 
Skjønheden  stiller  sig  til  Vindskibeligheden 
overhovedet.  Jeg  tænker  herved  ikke  strax  paa  det, 
som  Mange  ville  betragte  blot  som  en  Smags  Sag,  Andre 
maaske  ville  henregne  til  et  af  Modens  Anliggender; 
min  Tanke  dvæler  først  og  fremmest  ved  de  Ytringer  af 
Skjønheden ,  som  vise  sig  indenfor  Haandværkets  snæv- 
reste Grænser,  og  som  simpelt,  tidt  ubemærket  og  dog 
saa  tydeligt,  forkynde  dens  vidtomfattende ,  dens  dybt 
indgribende  Magt.  Idet  Vindskibeligheden  modtager  det 
raa  Stof  eller  Æmne,  er  det  dens  første  Opgave  at  gjøre 
det  bekvemt  og  let  anvendeligt  til  dets  videre  Brug;  selv 
det  saaledes  forædlede  Æmne  vil,  under  dets  Anvendelse 
i  de  forskjellige  Værksteder,  modtage  en  fortsat  For- 
ædling, der  let  vil  kunne  skjelnes  fra  Formernes  Charakter 
og  Betydning,  og  som  vi  i  dens  mangfoldige  Forskjellighed 
her  ikke  skulle  dvæle  ved,  men  blot  i  største  Alminde- 
lighed antyde  som  en  Forædling,  der  gaar  ud  paa  at 
meddele  Æmnets  Overflade  en  saa  stor  Fuldendthed,  som 
dets  naturlige  Egenskaber  ville  tillade  paa  det  Stand- 
punkt, Vindskibeligheden  indtager.    Denne  Forædling  be- 

tegner  allerede ,  ved  sin  mindre  eller  større  Fuldendelse, 
ved  den  snævrere  eller  videre  Kreds  af  Gjenstande,  hvor- 
paa  den  anvendes,  og  ved  de  forskjellige  Kræfter,  som 
benyttes  til  dens  Opnaaelse,  det  lavere  eller  højere  Trin, 
som  Vindskibeligheden  staar  paa;  men  den  gjør  tillige  et 
behageligt  Indtryk  pas  Øjet;  den  gjør  det  opmærksomt 
paa  nye  Skjønheder  ved  Æmnet,  eller  forener  dettes  ad- 
spredte og  altsaa  svagere  virkende  Dele  til  en  fuldere 
Samvirkning,  og  har  saaledes,  medens  den  nærmest  synes 
at  arbejde  ene  og  alene  i  Vindskibelighedens  Tjeneste, 
tillige  virket  i  Skjønhedens. 

Skulde  et  Øje  være  for  sløvt  til  at  kunne  glæde  sig 
over  den  jævne  Flade,  de  rene,  skarpe  Kanter,  som  en 
smuk  Hovl  kan  frembringe,  saa  vil  det  dog  maaske  føle 
sig  tiltrukket  af  det  blankt  polerede  Mahognys  flammede 
Mønster;  skulde  det  være  ligegyldigt  ved  den  Tonestige, 
som  Filehuggeren  kan  fremstille  fra  den  groveste  Nop- 
ring  til  den  tineste  Lu,  saa  vil  det  maaske  føle  Vel- 
behag ved  at  glide  hen  over  det  bløde  Fløjel  med  den 
dybe  mættede  Farve;  skulde  ikke  den  forskjellige  Slib- 
ning af  Kikkertens  Glas  tiltale  det  uden  fra  Optikens 
Synspunkt,  saa  vil  sikkert  den  slebne  Ædelsten  lokke  og 
fængsle  det.  At  den  slebne  Ædelsten  behager  og  til- 
fredsstiller ved  sin  Farve,  sin  Klarhed,  Glans,  Ild,  derom 
ville  sikkert  Alle  være  enige,  men  ligesaa  sikkert  er  det, 
at  vi  her  glæde  os  over  en  ren  technisk  Forædling  af 
det  raa  Æmne. 

Men  denne  Forædling  tilsigtes  i  Reglen  ikke  for  sin 
egen  Skyld,  den  er  kun  et  Middel,  hvorved  Æmnet  gjøres 
brugbart  til  dets  forskjellige  Anvendelser,  og  den  slutter 
sig  saa  inderligt  til  dets  Former,  at  den  gaar  aldeles  op 

i  disse.  Hvilken  Mangfoldighed  møder  her  vort  Øje,  og 
hvor  vanskeligt,  for  ikke  at  sige  umuligt,  vilde  det  være 
her  at  erholde  et  Overblik,  dersom  vi  ikke  i  Kjendskabet 
til  de  Love,  som  Nytten  her  foreskriver,  havde  en  Lede- 
traad!  Thi  det  er  det  Ejendommelige  ved  disse  Former, 
at  de  ikke  ere  frembragte  efter  et  vilkaarligt  Lune,  men 
efter  Betingelser,  som  ere  stillede  af  Øjemedets  Beskaffen- 
hed. Det  er  Nytten,  som  her  er  Hovedformaalet  for  en- 
hver Bestræbelse. 

Dog,  selv  imellem  disse  Nyttens  saa  betingede  For- 
mer lindes  der  ingen,  hvori  Skjønhedens  fwrste  Grundtræk 
ikke  skulde  ytre  sig,  og  der  viser  sig  i  mange  mere 
sammensatte  Linier  og  Flader  ofte  en  Blødhed  i  Over- 
gangene, en  Kjækhed  i  Svinget,  som  gjør  et  overraskende 
behageligt  Indtryk.  Og  denne  Skjønhed  ophører  ikke  at 
være,  om  vi  endog  fra  Nyttens  Synspunkt  maa  betragte 
den  som  aldeles  tilfældig.  Af  endnu  større  Betydning  er 
det,  at  den  Tanke,  som  ligger  til  Grund  for  Valget  af 
enhver  af  disse  Former,  udpræger  sig  saa  særegent  i 
dem,  at  vi,  fra  det  simpleste  Redskab  til  den  mangfol- 
digst sammensatte  Maskine,  se  som  en  uendelig  Række 
Skabninger,  hvoraf  enhver  har  sit  eget  Fysiognomi,  der, 
om  jeg  saa  maatte  sige  det,  alt  udtrykker  Individets 
mildere  eller  strængere  Charakter,  lavere  eller  højere  Ud- 
vikling. Hertil  kommer  endnu  mange  af  disse  Formers 
Bevægelighed  og  hele  dette  vidunderlige  Spil  af  Kræfter, 
der  virke  med  en  Enighed  og  med  en  Styrke ,  som  ikke 
alene  forbavser  ved  det,  de  udrette,  men  tillige  griber 
uimodstaaelig  Følelsen  og  vækker  Indbildningskraften,  hvad 
de  mange  dejlige  Billeder,  som  Digterne  have  hentet  fra 
denne  Verden,  bedst  kunne  overbevise  os  om. 

Denne  Skjønhed,  som  vi  her  have  søgt  at  antyde,  og 
som  vi  kunne  kalde  den  techniske  Skjønhed,  spore  vi  alt 
i  de  Frembringelser,  som  vi  træffe  hos  Stammer  paa  Ud- 
viklingens laveste  Trin.  I  de  Flinteredskaber,  som  findes 
i  Oldtidens  Grave,  i  Jæger-  og  Fiskerfolkenes  Værktøj, 
Vaaben,  Klæder,  Baade  o.  s  .v.  finde  vi  alt  de  Grundtanker 
og  Grundformer,  der  stadig  ere  Gjenstande  for  frem- 
rykkende Udvikling  og  Forædling,  ligesom  Sjælens  Kræfter 
udfolde  sig  klarere  og  fuldstændigere.  Visse  Klasser  af 
Former  kunne  alt  have  naaet  en  Fuldendthed,  der  ikke 
kan  overgaaes,  medens  andre  endnu  ere  raa  og  ufuld- 
komne og,  saa  at  sige,  endnu  i  deres  Barndom.  Man 
sammenligne  f.  Ex.  i  Pompeji  Mélkværnene  med  Kjøkken- 
tøjet,  og,  medens  hine  vise  os  Mølleværket  næsten  i  dets 
raaeste  Form,  har  meget  af  dette  opnaaet,  selv  fra  et 
technisk  Synspunkt,  en  hidtil  uovertruffen  Fuldendthed. 
Det  er  vor  Tids  Stolthed  og  Lykke  at  have  bragt  den 
techniske  Skjønhed  i  alle  Retninger  til  et  Højdepunkt, 
som  man  i  tidligere  Dage  blot  kunde  ane  i  Fantasiens 
Drømmeverden,  og  at  have  naaet  dette  Højdepunkt,  ikke 
for  trætte  at  lægge  os  til  Hvile,  men  for  med  forøget 
Kraft  at  stræbe  frem  i  det  Uendelige. 

Ved  Siden  af  denne  techniske  Skjønhed  finde  vi 
overalt  Konstens  Skjønhed.  Konsten,  der  staar  i  et  lig- 
nende Forhold  til  Vindskibeligheden  som  Poesien  til  Lær- 
dommen,  ledsager  Nyttens  Gjerning  saa  stadigt,  slutter 
sig  saa  nøje  til  den,  at,  naar  vi  forfølge  disse  tvende 
Virksomheder,  saaledes  som  de  samlede  vise  sig  i  Vind- 
skibelighedens Frembringelser,  vil  det  ofte  være  vanske- 
ligt med  Nøjagtighed  at  afstikke  deres  gjensidige  Græn- 
ser.     Selv   den   mest    krusede  Maskine   kan    med   alt   sit 

Hjul-  og  Valseværk  ikke  bortskræmme  Konsten  fra  at 
vise  den  sin  venlige  Opmærksomhed.  Og  denne  Uad- 
skillelighed  er  ligesaa  gammel  som  Haandens  Gjerning. 
Vi  opdage  den  i  de  ældste  Levninger,  som  Tiden  har 
bevaret,  vi  foretinde  den  overalt,  hvor  vi  stode  paa 
Stammer,  hvis  Udvikling  endnu  er  i  sin  Barndom;  men 
allevegne  se  vi  tillige ,  at  Konstskjønheden ,  ligesom  den 
techniske,  betinges  af  den  Aandsmodenhed,  Mennesket 
har  opnaaet. 

Vi  sondrede  for  mellem  Æmnets  techniske  Forædling 
og  den  techniske  Skjønhed,  eller,  om  man  hellere  vil, 
mellem  en  lavere  og  højere  technisk  Skjønhed.  Ved 
Konstskjønheden  vil  det  ligeledes  være  nødvendigt  at 
sondre  mellem  en  lavere  og  en  højere,  alt  efter  som  Kon- 
stens  Former  blot  ere  Udtryk  for  ydre  Kræfter  og  deres 
Spil,  eller  de  tillige  fremstille  den  synlige  Virkning  af 
den  indre  Kraft,  der  rører  sig  i  hele  det  organiske  Liv. 
I  det  første  Tilfælde  danner  Konsten -mere  det  smyk- 
kende Led;  i  det  sidste  fremtræder  den  aldeles  selv- 
stændig. 

Det  er  under  den  første  af  disse  tvende  Former,  at 
Konsten  tidligst  viser  sig,  og  det  er  under  den,  at  den 
til  enhver  Tid  lettest  og  stadigst  træder  i  Vindskibelig- 
hedens Tjeneste.  Overalt,  hvor  ikke  Nytten  træder 
imellem  med  ubønhørlig  Strænghed,  véd  den  under  denne 
Form  at  gjøre  sig  gjældende,  i  Bygninger  og  Bohave,  i 
Klajdning  og  Redskaber,  ja  den  forstaar  selv  at  smutte 
ind  under  det  Nyttiges  Maske;  derimod  synes  den  rigtig- 
nok, trods  alle  de  forskjellige  Skikkelser,  som  den  kan 
paatage  sig  og  alle  de  forskjellige  Midler,  den  anvender, 
i   Betydning   og  Virkning    at    være    bunden    til    en    egen 

Kreds.  Betragte  vi,  for  at  tage  et  Par  Exempler  af  denne 
Kreds,  en  Søjle  med  sit  Bjælkeværk  i  et  græsk  Tempel, 
eller  et  Pillefag  i  en  gothisk  Kirke,  saa  opdage  vi  let, 
at  disse  Former  ikke  ere  valgte  for  at  gjøre  nogen  Nytte 
ved  den  egenlige  Bygningsforbindelse,  og  at  de  lige  saa 
lidt  ere  en  Efterligning  af  bestemte  Naturformer.  Men 
vi  opdage  tillige,  at  Grundlovene  i  de  valgte  Bygnings- 
forbindelser  have  udøvet  en  væsentlig  Indflydelse  paa  Ud- 
viklingen af  disse  smykkende  Former,  og  at  disse  ere 
blevne  et  livfuldt  Udtryk  af  hine  Loves  Virksomhed  i  at 
bære,  trykke,  strække,  spænde  o.  s.  v.,  saaledes  som  denne 
er  bleven  opfattet  gjennem  Kunstnerens  Tanke  og  Følelse. 
Vi  kunne  forfølge  denne  Betragtning  ved  hvert  enkelt 
Stykke  af  vort  Bohave,  ved  den  græske  Vase,  den  chine- 
siske  Thepotte,  det  tyrkiske  Pibehoved,  og  vi  ville  som 
oftest  tinde,  at  de  smykkende  Former,  det  vil  sige,  de 
Former,  som  gaa  ud  over  den  simple  Nødvendighed,  i 
deres  Oprindelighed  mere  ere  et  almindeligt  Udtryk  af 
Følelsen  af  det  Lovbundne  i  Naturformerne,  end  en 
umiddelbar  Efterligning  af  dem. 

Disse  Former  have  Flader,  mindre  eller  større,  og 
disse  Flader  ere  ofte  prydede  med  Farver,  eller  med  op- 
højede, fordybede,  tegnede  Linier,  enten  trukne  ligefrem 
eller  saaledes,  at  de  danne  Figurer.  Farverne  ere  an- 
vendte saa  rene  og  saa  mættede,  som  Farvestoffet  tillader 
det;  Figurerne  ere  snart  simplere,  snart  mere  sammen- 
satte, men  gaa,  ligesaa  lidt  som  de  før  anførte  Former, 
ud  paa  at  gjengive  Billedet  af  noget  Virkeligt.  Spørge 
vi  om  deres  Betydning,  da  ville  vi  ved  mange  af  disse 
Figurer  næppe  komme  videre  end  til  det  Udsagn,  at  de 
ere  Fostere  af  en  Følelse,    der  maaske  har  været  ligesaa 

uklar  over  deres  rette  Mening  dengang  de  kom  til  Ver- 
den, som  vi  nu  ere  det;  men  i  Almindelighed  ville  vi  let 
kunne  overbevise  os  om,  at  de  ere  gaaede  ud  af  en  Be- 
stræbelse for,  i  et  billedligt  Udtryk  at  vække  Forestillingen 
om  den  Orden,  den  regelbundne  Virksomhed,  som  overalt 
i  Skabningen  aabenbarer  sig  for  Øjet.  Snart  se  vi  den 
Afmaaling  og  den  Gjentagelse  i  bestemte  Mellemrum,  der 
frembringer  et  lignende  behageligt  Indtryk  paa  Synet, 
som  Takt  og  Tonefald  paa  Hørelsen;  snart  er  det  Symme- 
triens afvexlende  Spil,  der  fornøjer  os,  eller  det  Billede 
af  Vovernes  Gang  eller  Planternes  Slyngning,  som  vi  op- 
dage i  Liniernes  Henbølgen  og  Sving.  Gjælder  dette  om 
Figurerne,  saa  kunne  vi  alt  forudsætte,  hvad  Erfaringen 
vil  bekræfte,  at  der  ved  Valget  og  Sammenstillingen  af 
Farverne  ikke  lægges  an  paa  det,  vi  kalde  malerisk 
Sandhed,  men  vel  paa  en  saadan  Virkning,  som  især  til- 
taler det  barnlige  Øje,  eller  som  hos  det  mere  uddannede 
vækker  Følelsen  for  de  vexlende  Stemninger,  som  kunne 
frembringes  ved  de  forskjellige  Sammenstillinger  af  rene 
Farver,  koldere  eller  varmere,  mattere  eller  stærkere, 
blødere  eller  haardere. 

Overse  vi  de  talrige  Frembringelser,  hvori  denne 
Retning  af  Konsten  kommer  til  Syne,  saa  blive  vi  opmærk- 
somme paa,  at  de  ligesom  udsondre  sig  i  store  Klasser 
eller  Afdelinger,  hver  med  sit  særegne  Præg,  men  som  i 
den  Grad  gjentager  sig  i  enhver  enkelt  Frembringelse  i 
den  samme  Afdeling,  at  det  Særlige  (Individuelle)  saa 
godt  som  aldeles  forsvinder.  Ved  at  betragte  en  saadan 
Afdeling  modtage  vi  ogsaa  meget  mere  det  Indtryk,  der 
betegner  den  almindelige  Charakter  af  en  vis  Folke- 
stamme til   en  vis  Tid,  end  det,  der  betegner  den  enkelte 

Frembringers  særlige  Stræben.  Sandsen  for  rene,  stærke 
Farver  og  deres  glimrende  Sammenstillinger  finde  vi  saa- 
ledes  næppe  nogetsteds  større,  end  hos  Øst-Asiens  og 
Amerikas  mest  udannede  Folkeslag,  hvorimod  Stammerne 
i  det  vestlige  Asien  og  Ægypten  tidligen  udmærke  sig 
ved  en  mere  levende  Sands  for  Formernes  Skjønhed. 
Det  er  disse  Stammer,  som  have  udøvet  en  mægtig  Ind- 
flydelse paa  Europa,  der  maa  søge  sin  største  Ros  i  at 
have  optaget  og  fortsat  Traaden,  efterat  den  alt  var 
sluppen  for  dets  Lærere. 

Benne  Skjønhed,  som  i  enkelte  Retninger  af  Archi- 
tekturen  naar  sin  største  Fylde  og  Betydning,  udvikler 
sig  naturligvis  ikke  i  den  strænge  Afsondring,  hvori  den 
her  er  fremstillet  for  større  Klarheds  Skyld;  heller  ikke 
staar  den  saaledes  skilt  fra  den  selvstændige  Konst,  som 
den  tværtimod  slutter  sig  til  i  et  Forhold,  vi  kunne 
sammenligne  med  det,  der  tinder  Sted  mellem  Stammens 
og  Grenenes  Gang  og  Fordeling  og  hele  Træet  i  dets 
Livsfylde.  Ville  vi  have  et  slaaende  Exempel  paa  den 
Ejendommelighed,  hvormed  denne  Skjønhed  udpræger  sig, 
selv  i  P'ormer,  som  ogsaa  behandles  af  den  selvstændige 
Konst,  saa  behøve  vi  blot  at  kaste  Blikket  paa  det  Løv- 
værk, hvormed  Søjlehoveder  eller  andre  Bygningsled  ere 
prydede,  og  vi  ville  da  sé,  hvorledes  den  frie  Udfoldning 
og  Bevægelse  af  deres  Former  stivner  under  den  symme- 
triske Anordning,  og  efter  den  Flades  Fordring,  som  de 
skulle  smykke. 

Bet  er  denne  Tvang,  der  saaledes  paalægges  de  or- 
ganiske Former  til  at  opgive  en  vigtig  Bel  af  deres  sær- 
lige Udtryk,  som  aldeles  forsvinder  i  den  højere  Skjøn- 
hed, der  aabenbarer  sig  gjennem  den  selvstændige  Konst. 

Selv,  hvor  den  forener  sig  med  Vindskibeligheden  om  at 
tjene  denne  til  Prydelse,  opgiver  den  ikke  sin  Uafhæn- 
gighed; den  bevarer  den  endog  under  Anvendelsen  af 
enkelte  Formdele,  Menneske-  og  Dyr-Masker,  Kløer  og 
Klove,  Blomster  og  Frugter.  Men  den  er  derfor  ogsaa 
langt  vanskeligere  at  benytte,  og  der  hører  en  fint  ud- 
dannet Takt  til  at  forbinde  saadanne  Enkeltheder  med 
de  mere  architektoniske  Former  saaledes,  at  det  Vilkaar- 
lige  i  Sammensætningen  viger  for  Skinnet  af  en  indre 
Nødvendighed. 

Omfanget  af  de  architektoniske  Former  udvides  altsaa 
ikke  ved  den  selvstændige  Konst,  men  denne  medbringer 
en  hel  ny  Formkreds ,  hvis  Mangfoldighed  forøges  ved 
det  frie  Spillerum,  som  her  indrømmes  det  Særlige. 
Det  er  dette,  som  gjør  sig  gjældende  i  disse  bestandig 
nye  Udtryk,  selv  af  de  bekjendteste  Træk  og  Former, 
som  i  Konstens  Værker  tiltaler  os  med  stedse  nye  Skjøn- 
heder.  Men  saa  stor  end  den  Nydelse  er,  som  Billed- 
huggeren og  Maleren  kunne  berede  os  alene  ved  den 
synlige  Skabnings  heldige  Gjengivelse,  saa  vinder  den 
dog  først  sin  rette  Fylde  og  Varighed,  naar  denne  Gjen- 
givelse tillige  bliver  en  xAlspejling  af  sjælelige  Tilstande, 
og  derved  som  en  Forklaring  af  de  jordiske  Skikkelser. 
Vi  have  desuden  fra  Arilds  Tid  været  vante  til  at  be- 
tragte baade  Plante-  og  Dyreriget  som  en  Billedskrift, 
der  paa  forskjellig  Maade  hos  de  vexlende  Slægter  har 
vakt  en  Fornemmelse  af  den  ydre  Tilværelses  dybere 
Grund,  og  idet  Konsten  benyttede  denne  Skrift  ogsaa  til 
Prydelse  for  Vindskibeligheden,  udtaledes  derved  smukt 
den  sædelige  Betydning,  som  denne  har,  selv  i  sin  sim- 
pleste Gjerning.      Hvad   enten   vi   betragte    det   hedenske 

eller  det  christelige  Liv,  ville  vi  finde,  at  Konsten  har 
smykket  det  almindeligste  Bohave  med  saadanne  Billeder; 
den  var  ikke  alene  en  Forkynder  af  Guddommens  synlige 
Aabenbaring  paa  Højtidsdage  og  paa  hellige  Steder,  den 
var  det  tillige  som  en  daglig  Gjæst  i  Hjemmet  og  Del- 
tager i  huslig  Syssel. 

Ville  vi  have  et  klart  Indtryk  af  det  gjennemgaaende 
Præg,  som  Konsten  gjennem  Vindskibeligheden  kan  paa- 
trykke hele  Livet ,  saa  maa  vi  kaste  Blikket  paa  en  af 
de  Tider,  da  den  Aand.  som  besjæler  Konsten,  saaledes 
meddeler  sig  til  de  forskjelligste  ydre  Livsytringer,  at 
selve  Klædedragten  og  Personernes  Gang  og  Holdning 
saa  at  sige  gjentager  i  Virkeligheden  det,  der  fremstilles 
i  Konstens  Verden.  Men  af  højst  ulige  Art  er  den  Virk- 
ning, som  det  hele  Billede  af  en  saadan  Tid  frembringer, 
alt  efter  som  Konsten  viser  sig  gjennemtrængt  af  Kraft  og 
Sundhedsfylde,  eller  skrantende  eller  udartet  og  rent  for- 
vildet. Tsaar  Oldtidens  klassiske  Konstformer  selv  hen- 
døende torklares  af  den  Glans,  som  Christendommen 
udbreder  over  dem,  saa  finde  vi  Trøst  og  Erstatning  for 
al  den  Herlighed,  som  der  maa  gaa  til  Grunde ;  men  naar 
vi,  i  Rococostilen,  se  den  Konstudvikling,  der  samtidig 
med  Reformationen  stod  i  den  fejreste  Pragt,  øde  sine 
sidste  Kræfter  paa  de  tommeste,  yppigste,  mest  forvildede 
Former,  naar  vi  se,  at  disse  Former  tillige  ere  Udtrykket 
af  den  Slebenhed  og  Frækhed,  hvormed  Usædelighed 
thronede  ved  Siden  af  Magt  og  Aandrighed,  saa  maa  vi 
gribes,  saafremt  vi  endnu  have  en  Rest  af  sund  Følelse 
tilbage,  af  Gru  og  Væmmelse. 

Anderledes  bliver  Forholdet,  naar  Konsten,  i  en  eller 
flere  af  sine  Hovedgrene,  stiller  sig  udenfor  Samtiden  og 

taber  sig  i  Beskuelsen  af  en  ældre  Konstretning,  enten 
fordi  den  beundrer  det  mere  fuldendte  Mesterskab,  eller 
fordi  den  tiltales  af  den  større  Inderligbed.  Baandet,  der 
knytter  Konsten  til  det  Samliv,  hvori  den  skulde  bevæge 
sig,  løsnes  da  let,  og  dens  ledende  Indflydelse  paa  For- 
skjønnelsen  af  det  daglige  Liv  svækkes,  ja  synes  under- 
tiden aldeles  opgiven.  De  sidste  halvfjerdsindstyve  Aar 
forsyne  os  i  saa  Henseende  med  rigelige  Oplysninger. 
Konsten  har  i  dette  Tidsrum  prøvet  paa  at  opvække  til 
nyt  Liv  snart  græsk  Klassiskhed,  snart  gothisk  Romantik, 
og  den  har  under  disse  Bestræbelser  frembragt  Værker, 
der  længe  ville  bevare  den  Ros,  de  have  vundet,  men  ret 
at  føre  nogen  af  disse  Former  ind  i  Livet,  det  er  ikke 
lykkedes.  Derimod  har  den,  ved  allevegnefra  at  hente 
Oplysninger  for  tilfulde  at  sætte  sig  ind  i  denne  eller  hin 
ældre  Stilart,  udvidet  og  skærpet  det  historiske  Blik,  og 
gjort  sit  indsamlede  Forraad  saa  tilgængeligt,  at  det 
næsten  kan  siges  at  tilhore  Hvermand,  medens  den  paa 
samme  Tid  altfor  klarligen  har  godtgjort,  at  den  ikke 
selv  har  formaaet  at  beherske  eller  tilegne  sig  denne 
Rigdom,  og  endnu  mindre  havt  Kraft  til  at  lede  dens 
rette  Benyttelse  som  et  Smykke  for  Livet.  Men  den 
urolige  Higen  efter  det  Nye3  selv  om  det  kun  er  det 
Gamle,  som  vi  have  glemt,  og  dette  Vægelsind,  som  vi 
kalde  Mode,  har  imidlertid  havt  og  har  endnu  sine  gyldne 
Dage;  den  vrager  Intet,  det  Sletteste  og  det  Bedste  og 
et  Ruskumsnusk  af  begge  er  den  lige  kjært,  naar  den 
blot  kan  faa  sine  Luner  føjet;  og  hvor  kan  det  da  undre 
>m  Rococoen  med  sit  Krimskrams  af  Muslingskaller 
og  Blomsterpynt  finder  stormende  Bifald?  den  sér  jo 
ligesaa    fremmed    og    udenlandsk    ud,    som    om    den   var 

kommen  fra  China,   eller  var  i  Slægt  med  de  havbaarne 
Conchylier,  der  ligge  hensaaede  i  vore  Havegange. 


Et  Besøg  paa  Udstillingen  kan  forsyne  os  med  Ex- 
empler  nok  til  at  oplyse  Meget  af  det  her  Sagte  om 
Skjønhedens  Forhold  til  Vindskibeligheden.  De  smuk- 
keste Exempler  ville  vi  rigtignok  som  oftest  finde  der, 
hvor  den  techniske  Skjønhed  er  den  mest  fremtrædende, 
og  hvor  der  kun  levnes  Konstskjønheden  et  underordnet 
Spillerum.  Imellem  det  talrige  Bohave  er  det  Stykke, 
som  vil  tækkes  Øjet  længst,  Snedker  Nielsens  Bog- 
skab af  Egetræ,  der  hverken  skylder  Udskjærer  eller 
Indlægger  det  Allermindste.  Bundtmager  Speltys  Di- 
vantæppe er  den  smagfuldeste  Prøve  af  malerisk  Deco- 
ration,  og  ville  vi  se  smuk  Ciselerieg,  maa  vi  ikke  gaa 
til  Guldsmedene,  men  til  Bøssemager  Christensen. 

Saa  velgjørende  som  det  i  og  for  sig  er,  at  Ud- 
stillingen, i  det  Hele  taget,  ingenlunde  er  lagt  an  paa 
ved  Pragt  og  Glans  at  vække  en  overdreven  og  altsaa 
falsk  Forestilling  om  Landets  Velmagt,  saa  føler  man 
alligevel  et  smerteligt  Savn,  naar  Overblikket  over  de 
Afdelinger,  hvor  vi  især  maatte  vente  at  møde  en  dannet 
Smag,  oplyser  os  om  den  ringe  Indflydelse,  som  vor 
Konstskole  endnu  synes  at  have  paa  vore  Haandværkere, 
og  den  uhyre  Afstand,  som  der  er  mellem  Fuldendelsen 
af  vore  fortrinligste  Konstværker,  og  den,  som  vi  finde 
i  de  Vindskibeligheds  Arbejder,  som  staa  Konsten  nær- 
mest. Vi  tænke  her  ikke  paa  den  Virksomhed,  der 
slutter  sig  aldeles  til  Konstens  techniske  Side;  thi  der 
er    smukke   Prøver   saavel   af  Galvanoplastik  som   af  li- 


401 

thografiske  og  Træsnits  Tryk;  men  hvilken  Armod  i 
vort  Decorationsmaleri !  Hvor  kummerligt  maa  ikke  Tapet- 
trykkerne hjælpe  sig  igjennem  med  de  almindeligste  frem- 
mede Mønstre!  Hvor  overlæsset  og  kjedelig  staar  den  lange 
Række  af  Kakkelovne  fra  vore  Jernstøberier!  Hvor 
fattigt  vilde  ikke  Porcelænsfabriken  optræde,  dersom  ikke 
Thorvaldsens  Navn  skaffede  dens  Biscuitfigurer  Bifald! 

Var  det  nu  en  Nøjsomhed,  der  her  gjorde  sig  gjæl- 
dende,  fordi  man  følte,  at  man  manglede  Kræfter  til 
at  gjøre  mere,  og  derfor  heller  indskrænkede  sig  til  at 
give  de  simpleste  Former  saa  smagfulde  og  saa  fuld- 
endte, som  muligt,  saa  var  det  et  Træk,  som  vilde 
gjøre  Nationen  Ære ,  og  som  tillige  vilde  bebude  Vind- 
skibeligheden en  sund  og  kraftig  Fremvæxt;  men  dette 
synes  ingenlunde  at  være  Tilfældet.  Saa  smukke  Be- 
viser end  vore  Blikkenslagere  have  leveret  paa  deres 
Dygtighed  i  at  behandle  det  lyse  Metal  og  at  give  det 
et  behageligt  Udseende,  saa  kan  der,  ved  Valget  af 
Formerne,  kun  undtagelsesvis  og  forholdsvis  være  Tale 
om  Smag;  Themaskinerne  staa  i  Reglen  saa  sammen- 
snørede, at  det  er  en  Ynk  at  se  dem.  Pottemagerarbejdet 
er  unægteligt  i  Fremgang,  men  Jydekarrene  holde  haard- 
nakket  fast  paa  de  gamle  Former ,  der  knap  ere 
bedre  end  dem,  vi  træffe  hos  de  raaeste  Stammer,  og 
vore  øvrige  Pottemagere  maa  tage  lange  Skridt,  der- 
som de  ville  tænke  paa  engang  at  kunne  maale  sig 
med  Udlandet;  og  dog  have  vi  i  over  halvthundrede 
Aar  havt  en  kongelig  Porcelænsfabrik  i  Hovedstaden, 
med  Adgang  til  alle  de  Midler,  der  kunde  sætte  den  i 
Stand  til  at  staa  i  Spidsen  for  en  af  de  Vindskibelig- 
heds Grene,    som   vort  Land  bedst   egner  sig  for.      Men 

denne  Fabrik  udstiller  Efterligninger  af  græske  Lerkar, 
som  i  Farvens  Behagelighed  maa  staa  tilbage  for  dem, 
der  leveres  af  en  privat  Fabrikant,  og  den  har  saa  lidt 
Begreb  om  disse  Kars  maleriske  Udsmykning,  at  den 
pynter  dem  med  lutter  Tegninger  efter  Billedhuggerbejder, 
medens  den,  omvendt,  midt  imellem  Biscuit-Efterligninger 
af  Thorvaldsens  Relieffer,  hænger  en  plastisk  Copi  efter 
et  af  Rafaels  Malerier. 

Betragt  desuden  Snedkernes,  Drejernes,  Gjørtlernes, 
Guldsmedenes  Arbejder  og  se,  hvorledes  det  allevegne 
stikker  frem,  at  de  gjerne  ville  være  saa  pyntelige  som 
muligt,  ja,  at  de  nok  havde  Lyst  til  at  vise  sig  i  den 
Glorie,  som  Konstskjønhed  ene  kan  omgive  dem  med. 
Og  denne  Lyst  er  langt  fra  at  fortjene  Daddel,  naar  den 
blot  er  vel  forstaaet  og  ret  ledet.  Det  er  ved  den,  at 
Haandværket  adles,  og  at  det  simpleste  Æmne  faar 
Værdi  ved  Siden  af  de  ædleste  Metaller.  Men  det, 
som  fremkalder  den  smertelige  Følelse  paa  vor  Udstilling, 
det  er  at  opdage ,  hvor  daarligt  denne  Lyst  er  forstaaet, 
hvor  usikkert  den  bevæger  sig.  Den  lider  i  en  paa- 
faldende  Grad  af  alle  de  samme  Mangler,  som  i  denne 
Tid  spores  overalt,  uden  at  være  i  Besiddelse  af  de 
Fortrin,  som  man  finder  andre  Steder.  Rudolph  i  s 
Sølvbord  er  vel  skikket  til  at  vise  os  alt  det  Overlæssede, 
alt  det  Smaglose  og  Bagvendte,  som  man  træffer  selv 
i  de  fortrinligere  Pariser- Arbejder,  men  det  lægger  ogsaa 
hele  den  Dygtighed  for  Dagen,  hvormed  man  der  for- 
staar  at  behandle  Konstformer,  at  drive  og  ciselere  dem. 
Sammenlignes  det  med  de  Arbejder  af  lignende  Art,  som 
vore  Guldsmede  have  udstillet,  da  ere  disse  at  betragte 
som    barnlige    Forsog ,     for    at    bruge    et    mildt    Udtryk. 

Paa  andre  Steder  bærer  ogsaa  Vindskibelighedens  For- 
skjønnelse  et  vist  ejendommeligt  Præg,  et  Præg,  som  røber, 
at  om  Konsten  end  ikke  er  den  styrende  Herre,  saa 
forsmaaes  dog  ikke  dens  gode  Raad;  man  kjender  dog 
et  engelsk  fra  et  fransk,  et  berlinsk  fra  et  wiensk  Arbejde; 
det  fornøjer  dog  at  se,  hvorledes  et  Stykke  Bohave  fra 
Bern  kan  vidne  om,  at  dets  Udsmykning  tilhører  et 
Alpe-  og  Hyrdeland;  men  her  er  ethvert  Spor  af  Ejen- 
dommelighed næsten  aldeles  forsvundet,  og  det  paa  en  Tid, 
da  vi  tælle  flere  dygtige  Konstnere,  end  man  talte  i 
Abildgaards  Dage,  da  man  antager,  at  Sands  for  Konst 
02  Skjønhed  er  meget  mere  udbredt  end  for  én  eller  to 
Menneskealdere  tilbage.  Men  i  Abildgaards  Tid  kunde 
man  dog  se,  at  Konsten  formaaede  at  trænge  igjennem 
i  mere  end  én  Retning,  man  sporede  dens  styrende  Haand 
selv  i  det  daglige  Livs  Udsmykning,  medens  man  nu  kun 
ser  Indtrykket  af  de  forskjelligste  fremmede  Moder  og 
Konstværker.  Snedkerne  give  os  den  tyske  Gothik, 
Guldsmedene  den  vildeste  Rococo,  Lakererne  forsyne  os 
med  lutter  franske  Billeder,  og,  holdt  ikke  den  stive  Husar 
midt  imellem  Gerickes  Efterligninger  i  Papier  maché 
etter  Pariser-Caricaturer  og  Statuetter,  saa  maatte  man 
tro,  at  vi  vare  saa  aandsfattige,  at  vi,  blot  for  en  Smule 
Legetøjs  Skyld,  maatte  ty  til  Udlandet. 

At  udpræge  sin  Ejendommelighed  og  bevare  den  i 
hvilken  som  helst  Retning  er  unægtelig  en  langt  vanskeligere 
Opgave  for  den  mindre  end  for  den  større  Stat,  om  de 
end  begge  staa  omtrent  paa  det  samme  Udviklingstrin. 
Det  er  ikke  alene  Soldater  og  Diplomater,  ikke  alene 
Magt  og  Myndighed,  som  kan  gjøre  det  lille  Land  angst 
for   sin  Selvstændighed;    der    er   en  Overtalelse,    som    er 

fuldkommen  saa  farlig,  uagtet  den  ikke  kommer  som 
den  bydende  Herre  med  liaarde  Trusler,  men  som  en 
tjenstfærdig  Ven  med  sode  Ord.  Der  sidder  rundt 
omkring  i  Europas  Hovedstæder,  i  Paris,  i  London, 
i  Berlin,  saadanne  Overtalelsens  Gudinder,  og  enhver 
af  dem  forsikrer  hele  Verden  om,  at  hun  throner  i 
den  allerbedste,  den  allernyeste  Smags  Helligdom,  og 
at  hun  ene  forstaar  at  indvie  os  Ukyndige  i  Skjøn- 
hedens  Mysterier.  Det  er  en  Lykke  for  os,  at  de  ikke 
ere  enige,  at  enhver  af  dem  snart  hviskende  forraader, 
snart  lydeligt  gjennemhegler  sine  Medbejlerskers  Fejl  og 
Skrøbeligheder ;  det  giver  os  dog  et  lille  Pusterum, 
giver  os  Lejlighed  til  lidt  nøjere  at  overveje  deres  saa 
lovende,  saa  glimrende  Tilbud,  og  til  at  sammenligne 
dem,  og  vi  komme  da  sagtens  under  Vejr  med,  at 
ingen  af  dem  er  den  ufejlbare  Førerske,  som  hun  ud- 
giver sig  for,  at  vi  selv  ere  i  Besiddelse  af  lignende 
Midler  som  dem,  de  benytte,  ja,  at  der  imellem  de  mest 
lovpriste  af  disse  ere  saadanne,  som  vi  endog  formene 
at  have  fuldkomment  saa  gyldigt  Krav  paa. 

Selv  i  Udlandet  har  man  paa  flere  Steder  indrømmet 
vor  Paastand,  og  vi  ere  blevne  roste  for  den  Smag, 
vi  have  vist  i  at  benytte  Thorvaldsens  Arbejder  i  vor 
Vindskibelighed.  Tor  vi  lægge  synderlig  Vægt  paa 
denne  Ros,  som  om  vi  i  Sandhed  havde  fortjent  den? 
Handle  vi  ikke  klogere  i  snarere  at  betragte  den  som  en 
velment  Opmuntring?  Ere  disse  Brystbilleder  og  Figurer 
i  Biscuit  gaaede  ud  af  den  gloende  Ovn  i  en  saa 
ukrænket  Tilstand,  at  vi  virkelig  kunne  glæde  os  derover? 
Eller  har  vor  Vindskibelighed  endnu  formaaet  at  tilegne 
sig    Thorvaldsen    i    Arbejder     af    saadant    Omfang     og 

Betydning,  <om  f.  Ex.  Alexanders-Vasen  i  det  kongelige 
Jernstøberi  i  Berlin?  Godt  vilde  det  være,  om  vi  ret 
kunde  lade  os  gjennemtrænge  af  den  Renhed  i  Følelsen, 
den  Selvstændighed  i  Tanke  og  Villie,  som  Thorvaldsen 
hævdede  selv  der,  hvor  han  troede  at  burde  give  tter 
for  Tidens  Fordringer,  og  glæde  maa  det  os,  at  der 
imellem  vore  Konstnere  ere  dem,  som  i  saa  Henseende 
kunne  regnes  til  hans  Arvetagere ;  men  spore  vi  en 
saadan  Aand,  naar  vi  betragte  Udstillingen  fra  Smagens 
Side?  Viser  sig  der  ikke  snarere  et  Billede  som  af  den 
vægelsindede  Ungdom,  der  trætter  sig  med  at  løbe  efter 
enhver  forbiflagrende  Sommerfugl,  jage  efter  enhver  ny 
opstigende   Sæbeboble  ? 

Om  der  af  denne  Uro  og  Gjæring  skal  fremkomme 
Ro  og  Klarhed,  beror  paa  Vilkaar,  som  dels  staa  i 
nojeste  Forbindelse  med  vore  Haandværkeres  og  Konst- 
neres  hele  Udviklingsmaade ,  dels  ere  afhængige  af  den 
Stilling,  som  vi  komme  til  at  tage  ligeoverfor  den  frem- 
mede Vindskibelighed,  der  her  tinder  en  saa  betydelig 
Afsætning. 

Det  er  sikkert,  at  der  i  de  sidste  tyve,  tredive  Aar 
er  gjort,  især  ved  enkelt  Mands  Fortjeneste,  en  Del  for  at 
forbedre  den  Undervisning,  som  Haandværkeren  behøver 
for  at  udvikle  sin  Skjonhedssands;  men  ligesaa  sikkert 
er  det,  at  denne  Undervisning  endnu  trænger  baade  til 
Udvidelse  og  til  en  bedre  indrettet  Gang.  Kun  ad  denne 
Vej  kan  en  saadan  Tilnærmelse  tinde  Sted  mellem 
Haandværker  og  Konstner,  som  er  ønskelig.  Nu  staa 
Vejene  for  skarpt  afsondrede ;  Spørgsmaalet :  enten — eller, 
stilles  altfor  tidligt.  Den  vordende  Haandværker  rives 
for  hurtigt   fra   den  Dannelse,    som  han  havde  Evner  og 


406 

Lyst  til  at  modtage;  den  vordende  Konstner  kommer  for 
tidligt  til  at  dvæle  ved  Forhaabninger  og  Forestillinger, 
som  det  senere  viser  sig  at  han  er  saare  langt  fra  at 
kunne  faa  opfyldte.  Derfor  saa  mangen  dygtig  Haand- 
værker,  som,  naar  han  i  Tide  havde  havt  Lejlighed  til 
at  danne  sin  Tanke  og  sit  Øje,  nu  vilde  have  været 
i  Stand  til  med  langt  større  Lethed  og  Sikkerhed  at  følge 
Konstnerens  Angivelse  ;  derfor  denne  Overflødighed  af 
middelmaadige  Konstnere ,  som  ere  blevne  for  gamle 
og  for  stolte  til  at  due  til  Andet,  end  til  at  klage 
over  de  haarde  Tider.  Vi  trænge  til  Tegnere  ,  til 
Modellerere ,  til  Udskjærere  i  Træ  og  til  Drivere  og 
Ciselerere  i  Metal,  som  virkelig  have  Konstner-Dannelse, 
men  tillige  ere  fortrolige  med  Vindskibelighedens  For- 
dringer ;  som  formaa  at  behandle  sværere  Opgaver 
med  Kostnerfølelse,  men  som  ogsaa  kunne  gaa  ind  paa 
at  tilfredsstille  de  Fordringer,  som  gjøres  paa  Simpelhed 
og  billig  Pris.  Det  er  gjennem  saadanne  Talenter, 
at  Forbindelsen  kan  bringes  til  Veje  mellem  Konst 
og  Vindskibelighed,  og  at  denne  kan  vente  at  vinde 
sit  eget  Præg. 

Med  Hensyn  til  fremmed  Vindskibelighed,  da  nære 
vi  ikke  saadanne  overdrevne  Forestillinger,  som  at  vort 
lille  Land  skulde  kunne  følge  én  Retning,  medens  hele 
det  øvrige  Europa  fulgte  en  anden.  Vi  kæmpe  blot  for, 
at  Tidens  Fordringer  skulde  hos  os  kunne  erholde  et 
Udtryk,  der  svarer  til  vore  Forhold  og  til  den  ejen- 
dommelige Stemning  af  Følelse  og  Lune,  som  renest  og 
skjønnest  er  ble  en  udtalt  af  vore  fortrinligste  Konstnere. 
Vi  tro  ikke ,  at  dette  Ønske  kan  opnaaes  gjennem 
Forbud    mod    det    Fremmede ,    eller    konstig    Beskyttelse 

af  vort  Eget;  men  vel  haabe  vi  paa  dets  Opfyldelse, 
dersom  vore  Kræfter  blive  benyttede  livligt  og  forstandigt, 
dersom  Regering  og  Communer,  Velstand  og  Dannelse 
ville  virke  i  Samdrægtighed.  En  Vindskibelighed,  der 
ikke ,  som  Udlandets  villieløse '  Tjener ,  bærer  dets 
Chamæleons-Liberi,  men  som  standhaftig  hævder  Føde- 
landets Farver,  er  et  Vidnesbyrd  mere  om,  at  vi  ere 
et  selvstændigt  Folk  og  fortjene  at  være  det. 


XV. 

Rembrandt  Hermanszoon  van  Eyn. 

Hans  personlige  Forhold. 

(1854.) 


l/en  27de  Mai  1852  var  en  Højtidsdag  for  hele  Holland. 
Da  blev  RerabrandtsBilledstøtte,  støbt  i  Jern  efter L.Royers 
Model,  festligen  indviet  paa  et  af  Amsterdams  Torve,  og 
Glæden  derover  var  almindelig.  Det  er  ogsaa  med  Rette, 
at  Hollænderne  ere  stolte  af  denne  Konstner,  hvis  Navn 
værdigt  slutter  sig  til  de  mest  glimrende  Navne  fra  den 
Tid,  da  Frederik  Hendrik  sejrrigt  værnede  om  den  vundne 
Uafhængighed.  Det  var  dengang,  da  Belgien  var  Krigens 
Tumleplads,  medens  man  i  Nordholland  trygt  arbejdede 
paa  at  forvandle  stillestaaende  Søer,  Moser  og  Kjær  til 
fed  Engbund  og  yndigt  Haveland;  da  Antwerpens  Havn 
var  stille,  medens  Amsterdam  blev  et  Sæde  for  Verdens- 
handelen; da  den  flanderske  Tunge  var  tavs,  medens 
den  hollandske  klang  saa  smukt  og  kraftigt,  at  den  gjenlød 
i  Tydskland  og  i  Norden.  Der  var  kun  en  eneste  Retning, 
hvori  Belgien  syntes  at  skulle  bevare  sit  gamle  Fortrin, 
og  det  var  i  Konsten.  Den  romerske  Kirke  havde  rejst 
sig  igjen  i  hele  sin  Glans,  og  Hoffet  i  Brussel  betragtede 
Konsten   som   et   af   sine  ædleste  Smykker.     Hvor  fattig, 

ja  nøgen,  stod  i  Modsætning  hertil  den  reformerte  Kirke, 
hvor  gjerne  saa  ikke  Hoffet  i  Haag  sig  forherliget  af 
den  fianderske  Pensel ,  hvilken  europæisk  Bernmmelse 
omgav  ikke  Mænd  som  Rubens,  v.  Dyck  og  den  yngre 
Teniers !  Men  var  end  Konsten  i  Holland  udelukket  fra 
det  kirkelige  Liv;  vistes  der  end  ikke  fra  Hoffets  Side 
en  Deltagelse,  som  kunde  været  ønskelig,  saa  fandt  den 
alligevel  en  saadan  Næring  i  de  velstaaende  og  rige  Stæder 
og  i  den  Udvikling,  som  Livet  fik  hos  den  ansete  Borger- 
stand, at  den  aldre  hollandske  Konst  kunde  skyde  friske, 
saftfulde  Skud  og  udfolde  en  ejendommelig  Blomsterfylde. 
Snart  kom  den  Tid,  da  ogsaa  Holland  kunde  fremvise 
sit  Kløverblad :  Rembrandt,  Bartholomæus  van  der  Helst, 
Adrian  van  Ostade  ,  og  saaledes ,  selv  paa  Konstens 
Enemærker,  gjøre  Belgien  Rangen  stridig. 

Tidligt  og  hurtigt  vandt  Rembrandt  Bifald  og  Anseelse, 
dog  var  han  i  levende  Live  ikke  meget  bekjendt  i  Ud- 
landet, og  kun  faa  af  hans  Værker  vare  komne  ud  over 
Hollands  Grænser.  Endnu  inden  han  fuldendte  sin  jordiske 
Bane,  skulde  han  have  den  Sorg  at  se  sin  Stjerne  dale, 
og  det  varede  længe,  før  den  atter  viste  sig  i  sin  fulde 
Klarhed  for  hans  Landsmænd.  Da  det  endelig  skete, 
da  vare  hans  Mesterværker  for  største  Delen  udvandrede 
og  uigjenkaldeligt  tabte  for  hans  Fødeland ,  som  desuden 
med  Smerte  maatte  erkjende,  at  de  Bestræbelser,  der 
vare  gjorte  for  at  udbrede  Lys  over  han«  Tirk^omhed 
og  hans  Fortjeneste  ,  skyldtes  næsten  udelukkende 
Fremmede. 

Glæden  over  den  berømte  Landsmand  kan  folgelig 
nu  ikke  være  ublandet,  og  det  Besynderligste  er,  at  man 
midt   i   sin    Jubel    selv    skaber  sig  Sorger,    som  man  ved 

en  roligere  Betragtning  burde  rinde  aldeles  overflødige. 
Man  er  ikke  nøjet  med,  at  Rembrandt  almindelig  erkjendes 
som  en  udmærket  Konstner,  han  skal  ogsaa  staa  for 
hele  Verden  som  et  udmærket  Menneske,  og  lader  det 
sig  end  ikke  gjøre  at  indføre  ham  som  en  anden  Rubens 
i  en  Kreds  af  Fyrster  og  Diplomater,  saa  maa  man  dog 
se  til  at  hæve  ham  saa  højt  paa  Straaet,  som  det  er 
muligt  at  komme  for  en  Borgermand  i  Amsterdam.  Men 
Midlerne  hertil  ere,  i  det  mindste  de,  der  hidtil  have 
været  benyttede,  altfor  faa  og  utilstrækkelige.  Det  er 
vistnok  fuldkomment  lykkedes  den  utrættelige  Archivar 
P.  Scheltema  at  oplyse  os  om,  hvor  fejlagtigt  vi  have 
været  underrettede  om  Rembrandts  Fødsel ,  Familie, 
Giftermaal,  Død  osv.;  men  han  vil  næppe  kunne  frikjendes 
for,  i  sin  patriotiske  Iver,  at  have  opstillet  et  Billede 
af  Rembrandt,  der  vel  danner  en  slaaende  Modsætning 
til  det  ældre  almindelig  bekj  endte,  men  som  lige  saa  lidt 
som  dette  er  frit  for  Vilkaarligheder,  skjøndt  af  en  ganske 
anden  Art.  Den  kildne  Omsorg  for  Rembrandts  hæderlige 
Rygte  gaar  desuden  saa  saa  vidt,  at  selv  et  uskyldigt 
Udtryk  af  Arnold  Houbraken  kan  give  Anledning  til 
bitre  Modbemærkninger,  og  al  denne  Vaskning  og  Pyntning 
faar  tilsidst  noget  saa  Smaaligt  og  Ængsteligt,  saa  Stivt 
og  Koldt,  at  man  næsten  heller  tyer  tilbage  til  den  gamle 
Skildring  hos  hin  ældre  Forfatter,  hvor  man  dog  af  og  til 
mærker  den  samme  Friskhed  og  det  samme  Lune,  der 
tiltaler  os  i  de  gode  hollandske  Malerier.  Houbraken  er 
desuden  trods  alle  sine  Mangler  aldeles  uundværlig,  naar 
man  vil  gjøre  sig  bekjendt  med  Rembrandt  og  hans  Tid. 
Han  havde  lært  hos  S.  v.  Hoogstraten,  som  havde  gaaet 
i  Rembrandts  Skole;   han   havde   personligen  kjendt  flere 

af  de  Konstnere,  som  der  vare  blevne  dannede ;  han  stod 
i  venskabeligt  Forhold  til  nogle  af  de  Familier,  for  hvilke 
Rembrandt  havde  udført  flere  af  sine  kosteligste  Arbejder. 
Nogle  af  hans  Kilder  kunne  gjerne  have  været  plumrede, 
men  ond  Villie  eller  forsætlig  Partiskhed  lader  sig  ikke 
paavise  hos  ham;  hans  Synsmaade  var  vistnok  meget 
forskjellig  fra  Rembrandts,  men  dette  har  alligevel  ikke 
hindret  ham  fra  i  den  Grad  at  være  greben  af  flere 
af  dennes  Værker,  at  hans  Tale  om  dem  aander  varm 
Beundring. 

Rembrandts  Fader,  Herman  Gerritszoon,  var  Malt- 
møller i  Leyden  og  boede  i  den  Mølle,  som  han  havde 
arvet  efter  sin  Fader.  Han  var  gift  med  en  Bagers  Datter, 
og  vor  Rembrandt,  det  sjette  Barn  i  dette  Ægteskab, 
blev  født  om  Sommeren  1G08.  Senere  kom  endnu  en 
Datter  til,  men  de  fem  ældre  Børn,  tre  Drenge  og  to  Piger, 
vare  alle  fødte  før  1600.  Herman  Gerritszoon  var  en 
ret  velstaaende  Mand,  som  havde  sin  Lysthave  i  en  af 
Landsbyerne  udenfor  Leyden ;  han  var  i  Stand  til  at 
anvende  Noget  paa  sine  Sønners  Opdragelse,  men  gammel 
Sædvane  synes  imidlertid  at  have  havt  Indflydelse  paa 
Valget  af  deres  Leveveje,  saa  at  de  tvende  ældste  bleve 
Møllere,  som  Fader  og  Farfader  havde  været,  den  tredie 
Bager,  ligesom  hans  Morfader.  Kun  den  yngste,  Rembrandt, 
blev  bestemt  til  at  tage  en  højere  Flugt.  Efter  fuldendt 
Skolegang  skulde  han  studere  Lovkyndighed  og  saaledes 
muligen  bane  sig  Vej  til  engang  at  optages  i  de  særegne 
borgerlig-aristokratiske  Forhold,  der  spillede  en  saa  stor 
Rolle  i  de  hollandske  Stæder.  Han  var  altsaa  udset  til 
at  give  den  uafhængige,  hæderlige  Familie  en  ny  Glans. 
Men    de   Forhaabninger,    som  Forældrene  kunde  have  om 

Drengens  Nemme  og  Attraa ,  viste  sig  snart  aldeles 
ugrundede;  Rembrandt  havde  slet  ikke  Lyst  til  Bogen, 
han  bragte  det  aldrig  videre  end  til  at  læse  sit  Moders- 
maal,  og,  i  Stedet  for  at  komme  til  Højskolen,  tik  han 
Lov  til  at  følge  sin  egen  Lyst  og  blev  sat  i  Lære  hos 
en  Maler.  Hans  første  Læremester  var  maaske  flink  til 
at  vejlede  Begynderen;  som  Konstner  var  han  kun  middel- 
maadig.  Paa  det  Stykke  af  ham ,  som  er  i  Samlingen 
paa  Christiansborg,  skriver  han  sig  »GiacomoSwanenburgh«; 
det  hollandske  Jacob  var  for  simpelt  for  den  Mand,  der 
kort  tilforn  (1617)  var  kommen  tilbage  fra  Italien  og 
havde  medbragt  en  Xeapolitanerinde  som  Hustru. 

I  tre  Aar  stod  Rembrandt  i  Lære  hos  Swanenburgh; 
Værkstedet  dér  kunde  ikke  længer  tilfredsstille  ham, 
han  saa  sig  om  efter  en  fortrinligere  Mester.  I  Leyden 
var  dengang  Jorris  v.  Schooten  i  størst  Anseelse;  der 
bevares  endnu  hæderlige  Vidnesbyrd  om  hans  Dygtighed, 
og  Rembrandt  skal  virkelig  have  arbejdet  hos  ham  i 
nogen  Tid.  Men  det  store  Ry,  som  der  gik  af  Malerne 
i  Amsterdam ,  navnlig  af  Pieter  Lastman ,  trak  ham 
uimodstaaeligt  hen  til  denne  Stad,  alt  dengang  Hoved- 
sædet for  det  hollandske  Liv,  og  Faderen  opfyldte  hans 
Ønske.  Synderlig  mere  end  et  Aars  Tid  synes  han  dog 
ikke  at  have  opholdt  sig  der,  og  saa,  efterat  have  fuld- 
endt sit  akademiske  Cursus,  som  man  nu  vilde  sige, 
vendte  han  atter  tilbage  til  sine  Forældre.  Men  efter 
det  akademiske  Cursus  følger  jo  Rejsen  til  Rom?  Ja, 
den  hører  til  endnu,  og  ogsaa  i  hin  Tid  var  den  et 
nødvendigt  Stempel  for  enhver  Konstner,  som  vilde  gjælde 
for  noget  Mere  end  almindeligt.  Da  hele  Konstner- 
opdragelsen  dengang   gik   langt   raskere  fra  Haanden  end 

nuomstunder,  læse  vi  ogsaa  om  Nederlændere,  der,  ikke 
mere  end  sexten,  atten  Aar  gamle,  alt  vare  paa  Vejen 
til  Italien.  Men  Rembrandt  kom  der  ikke.  Vilde  han 
da  ikke,  eller  kunde  han  ikke?  Vi  ere  uvidende  herom, 
men  det  er  en  Kjendsgjernins,  at  de  italienske  Rejser 
vare  >tærkt  i  Aftagende  fra  det  Ojeblik  en  ejendommelig 
hollandsk  Konst  begyndte  at  udvikle  sig.  I  den  lange 
Række  af  de  fremragende  Talenter ,  som  betegne  de 
hollandske  Skolers  Blomstringstid,  er  det  kun  undtagelses- 
vis, at  nogle  faa  have  været  i  Syden,  men  med  den 
svindende  Livskraft  voxede  igjen  Trangen  til  at  laane 
Varme  af  fransk  eller  italiensk  Konst.  Rembrandt  blev 
altsaa  hjemme,  hvor  han  indrettede  sit  Værksted  og 
modtog  Lærlinger;  blandt  disse  kunne  vi  med  Bestemthed 
paapege  Gerhard  Dov,  der  kom  til  ham  i  Februar  1628. 
Det  Bifald,  hvormed  den  unge  Mester  arbejdede, 
rygtedes  lige  til  Amsterdam,  hvorhen  Rembrandt  flyttede 
i  1630,  da  Leyden  dengang  allerede  var  for  snæver  en 
Tumleplads  for  hans  Kræfter.  De  Konstnere,  som  havde 
banet  Vejen  for  at  Belysning  og  Farve  kunde  vederfares 
deres  Ret,  og  for  at  en  simplere,  men  sandere  malerisk 
Fremstilling  kunde  aflose  de  kolde,  forskruede  Skikkelser, 
hvormed  man,  efter  italienske  Monstre,  vilde  prunke  med 
en  overfladisk  anatomisk  Kundskab  eller  med  en  konstlet 
Skjonhedssands,  de  begyndte  allerede  stærkt  at  træde  i 
Skyggen  for  en  yngre  Slægt ,  som  skyldte  dem  sin 
Dannelse,  men  som  gik  fremad  med  mere  Sikkerhed  og 
Kraft.  Alle  disse  Bestræbelser  for  at  frembringe  en 
slaaende  malerisk  Virkning  savnede  dog  den  rette  Tone- 
stige, indtil  Rembrandt  kom  og  viste,  at  man  virkelig 
med  de  simple  Paletfarver  kunde  frembringe  et  fortryllende 

Billede  af  det  mangfoldige  Spil  og  den  vexlende  Farve- 
brydning, der  gjør  Overgangene  fra  det  højeste  Lys  til 
det  dybeste  Mørke  saa  fængslende  for  Øjet.  Nogle  Malerier 
fra  de  første  tre,  fire  Aar  af  hans  Ophold  i  Amsterdam 
lade  sig  endnu  med  Sikkerhed  paavise,  som  de  to  smaa 
Billeder  i  Louvre,  hvori  han  paa  forskjellig  Maade  har 
behandlet  det  samme  Æmne:  et  hvælvet  Kammer,  hvor 
en  Olding  sidder  hensjunken  i  Betragtning,  og  hvor  Dag- 
lyset falder  ind  igjennem  det  enkelte  store  Vindue, 
spiller  paa  Trappetrinene,  der  sno  sig  op  til  Værelserne 
ovenpaa,  og  taber  sig  i  den  dybe  Hjørnekrog  i  Forgrunden. 
Det  kongelige  Museum  i  Haag  ejer  ogsaa  tvende  Stykker 
fra  denne  Tid,  et  Kabinetstykke :  Simeon,  som  med 
Barnet  paa  Armen  knæler  ved  Siden  af  Maria  i  Sollyset, 
der  falder  ind  i  den  hoje  dæmrende  Tempelhal;  og  et 
Stykke  med  legemsstore  halve  Figurer,  der  forestiller 
Anatomen  Nicolas  Tulp,  som,  i  en  Kreds  af  bekjendte 
Amsterdammer  Saarlæger,  forklarer  de  Muskler,  han  har 
blottet  paa  Forarmen  af  det  døde  Legeme,  der  ligger 
udstrakt  foran  ham.  I  London  ejer  Hope  et  Billede  paa 
to  til  halvtredie  Alen:  Christus  paa  Havet  i  Stormen. 
i  det  Ojeblik,  da  han  vækkes  af  de  ængstede  Disciple; 
og  i  den  kongelige  private  Samling  findes  et  Portrætmaleri 
med  to,  mer  end  halve,  legemsstore  Figurer,  der  forestille 
en  Skibsbygmester  og  hans  Hustru.  Vi  staa  her  foran 
Malerier,  hvoraf  de  tvende  forste  bleve  udførte,  da 
Konstneren  var  to  og  tyve  Aar,  det  sidste,  da  han  fyldte 
sit  fem  og  tyvende.  Han  viser  sig  i  dem  alle  som  den, 
der  har  et  fuldstændigt  og  klart  Begreb  om  hvad  han  vil, 
og  som  formaar  at  udfore  sin  Villie  indtil  det  Yderste. 
De  mindre   Stvkker   ere   i   den  Grad  udførte   og    med  en 

saa  nydelig  Pensel,  at  vi  begribe,  hvorledes  en  Gerhard Dov 
kunde  udgaa  fra  dette  Værksted;  og  de  legemsstore 
Figurer  have  al  den  Brede  og  Runding,  som  de  behove. 
Skibsbygmesteren  ved  sit  Tegnebræt  og  Anatomen  i  sit 
Foredrag  ere  opfattede  saa  frit  og  levende,  at  man  ikke 
tænker  paa,  at  det  er  Portræter.  Den  Angst  og  Uro, 
der  er  skildret  i  Disciplenes  Aasyn  og  Bevægelser,  da 
Skibet  tumles  af  Bølgerne,  har  alt  i  Houbraken  fundet 
en  Lovtaler,  og  i  Simeon  er  der  saadan  en  Opløftelse, 
som  ene  den  Genius  kunde  give ,  der  blev  baaren  af 
mægtige  Vinger.  Men  det,  som  imidlertid  mest  overraskede 
og  indtog  hans  Samtid,  det  var  den  Forklarelse,  han 
ved  sin  Belysning  forstod  at  udbrede  selv  over  det 
«impleste  Æmne.  Det  var  noget  aldeles  Nyt.  Saaledes 
havde  endnu  Ingen  forstaaet  at  vise  Gjenstandenes  Frem- 
træden i  Rummet.  Og  hau  virkede  ikke  alene  som  Maler; 
han  forstod  at  gjore  sin  Indflydelse  gjældende  paa  Kobber- 
stikkerne. J.  G.  v.  Vliet  har  i  et  Par  af  sine  skjonneste 
Blade  fra  1631  gjengivet  det  ejendommeligt  Maleriske  hos 
Rembrandt,  med  en  Følelse,  som  kan  kappes  med  den, 
de  store  belgiske  Stikkere  lagde  for  Dagen  i  at  giengive 
Rubens.  Ja  han  var  selv  Kobberstikker,  og  i  1633 — 34 
leverede  han  Blade,  som:  den  barmhjertige  Samaritan, 
den  store  Nedtagelse  fra  Korset,  og  Englenes  Forkyndelse 
til  Hyrderne,  der  i  den  Grad  vare  udførte,  at  man  kunde 
fristes  til  at  tro,  deres  Forfatter  havde  i  Sinde  at  om- 
bytte sin  Pensel  med  Raderenaal  og  Gravstikke. 

Den  unge  Maler  havde  det  Held  at  gjore  Lykke 
ved  sin  ualmindelige  Dygtighed  og  utrættelige  Virksomhed. 
Han  kom  snart  i  Bekjendtskab  med  flere  af  Amsterdams 
fornemme  og  ansete  Mænd,  blandt  andre  med  den  gamle 

Jan  Cornelis  Sylvias,  en  af  Stadens  Sognepræster.  Denne, 
som  tidligere  havde  været  ansat  i  Friesland,  var  gift 
med  en  adelig  Froken  derfra,  af  Familien  Uilenburg,  og 
i  hans  Hus  synes  det  at  Rembrandt  er  bleven  bekjendt 
med  sin  tilkommende  Hustru.  Det  var  en  ung  Pige, 
omtrent  jævnaldrende  med  ham,  ogsaa  af  Familien  Uilenburg, 
et  Sodskendebarn  til  Præstens  Kone ;  hun  hed  Saskia. 
Hendes  Fader,  Rombert  Uilenburg,  en  yngre  Samtidig  af 
den  tavse  Oranier,  havde  indtil  sin  Dødsdag  i  1624 
beklædt  de  anseligste  borgerlige  Embeder  i  Friesland 
og  efterlod  sine  Børn  en  betydelig  Formue.  Hendes  Moder 
var  død  endnu  tidligere,  og  den  forældreløse  Pige,  der 
levede  i  Franecker  hos  en  ældre  gift  Søster,  er  formodenlig 
under  et  Besøg  i  Amsterdam  bleven  bekjendt  med  Moller- 
sønnen, der  var  heldig  nok  til  at  indtage  den  rige  og 
fornemme  Frøken.  Deres  Bryllup  stod  den  22de  Juni  1634 
i  St.  Anna  paa  Frieslands  nordlige  Kyst  hos  Brudens 
yngste  Søster,  som  var  gift  med  Amtssekretæren  der. 
Den  gamle  Herman  Gerritszoon  nød  altsaa  den  Glæde 
at  se  sine  Forhaabninger  om  Sønnen  gaa  i  Opfyldelse, 
om  det  end  skete  paa  en  anden  Maade,  end  han  havde 
ventet;  han  døde  samme  Aar.  Rembrandts  Moder  hensad 
som  Enke  i  uskiftet  Bo  indtil  1640,  da  hun  forlod  det 
Jordiske. 

Imellem  Rembrandts  Raderinger  fra  1636,  altsaa 
to  Aar  efter  Bryllupet,  er  der  en,  som  forestiller  ham 
og  hans  Kone.  Hun  sidder  til  venstre  paa  en  højrygget 
Stol,  men  noget  tilbage;  han,  som  her  er  Hovedpersonen, 
sidder  mere  foran  til  højre,  ved  sit  Bord  og  med  Tegne- 
pennen i  Haanden.  Hans  flade  Hue  kaster  en  Slagskygge 
over  Panden  og  Øjnene,  hvis  ildfulde  Blik  er  rettet  lige  ud. 

Haanden  hviler,  men  Sjælen  fyldes  aabenbart  af  en  eller 
anden  malerisk  Tanke.  Der  er  næppe  noget  andet  af 
hans  Portræter ,  som  saa  smukt  viser  os  den  unge, 
lykkelige  Mand,  hvis  hele  Udtryk  bærer  Præget  af,  at 
han  frit  og  ubekymret  aldeles  kan  følge  sit  Konstnerlune. 
Med  Hensyn  til  Saskia,  da  kunde  man  fristes  til  at  tro, 
at  hendes  Portræt  oprindeligt  ikke  her  har  været  paatænkt, 
og  vi  ville  derfor  heller  betragte  hende  paa  et  andet  Blad 
fra  samme  Aar,  hvor  hendes  Hoved  sees  noget  større  og 
mere  udført  midt  imellem  flere  højst  aandrigt  henkastede 
mandlige  og  kvindelige  Hoveder.  Her  træder  hendes  Billede 
tydeligere  frem,  og  det  rundladne  Ansigt,  med  det  kloge, 
livlige  Blik  og  med  ungdommelig  Aabenhed  og  Tækkelighed, 
gjør  et  meget  fordelagtigt  Indtryk.  En  Retssag,  hvori 
hendes  Broder  Ulrik,  Advokaten,  tik  Rembrandt  ind- 
trukken  (1638),  vilde  kaste  et  mindre  fordelagtigt  Lys 
paa  hende,  saafremt  det  ikke  var  øjensynligt,  at  hele 
Sagen  var  opkommen  ene  ved  gjensidigt  Drilleri  af  Sag- 
førerne. Hun  skulde  være  bleven  beskyldt  for  Over- 
daadighed  og  for  at  sætte  sin  fædrene  Arv  overstyr, 
og  Rembrandt  fremkom  derfor  med  den  Paastand,  at 
den  formentlige  Fornærmer  burde  idømmes  en  Bøde  paa 
hundrede  og  otte  og  tyve  Guldgylden;  men  den  øverste 
Domstol  i  Friesland,  hvor  Sagen  blev  ført,  fandt  imidlertid 
Klagen  ugrundet.  Det  mest  Ydmygende  var,  at  Mod- 
parten gjorde  opmærksom  paa,  at  der  i  ethvert  Tilfælde 
var  fordret  for  høje  Bøder,  da  det  kun  angik  en  Maler 
og  en  Malers  Kone,  følgelig  aldeles  private  Personer, 
og  at  sexten  Guldgylden  til  dem  begge  var  det  Højeste, 
der  kunde  paastaaes. 

Herons  Skrifter.     I.  27 

Det  første  Barn,  som  Rembrandts  Ægteskab  blev 
velsignet  med,  døde  i  1638.  Tre  Aar  senere  nedkom 
Saskia  atter  med  en  Søn,  som  i  Daaben  blev  kaldet  Titus. 
Den  lille  Dreng  var  næppe  et  Aar  gammel,  før  han  mistede 
sin  Moder,  hvis  sidste  Villie  endnu  er  bevaret,  et  fuld- 
stændigt, lovformeligt  Testamente  af  5te  Juni  1642,  faa 
Dage  før  hendes  Død.  Hun  indsætter  deri  sit  eneste  Barn, 
Titus,  til  Arving,  sin  Mand  derimod  til  Bestyrer  og  Brugs- 
haver  af  hendes  efterladte  Formue,  saa  længe  som  han 
ikke  indtræder  i  noget  nyt  Ægteskab.  Men  denne 
Bestyrelse  og  Brugsret,  som  hun  overdrager  til  sin  Mand, 
er  i  den  Grad  ubunden,  at  det  overlades  til  hans  egen 
Skjønsomhed,  hvor  Meget  han  vil  aftræde  til  Sønnen, 
naar  denne  kommer  til  Skjels  Aar  og  Alder  og  vil  ind- 
træde i  Ægteskab,  og  han  er  i  den  Grad  uafhængig  af 
Overformynderiet,  at  han  ikke  behøver  at  levere  det 
nogen  som  helst  Opgjørelse  af  Boets  Tilstand,  »da  hun  er 
sikker  paa,  at  Rembrandt  samvittighedsfuldt  vil  opfylde 
de  Forpligtelser,  der  i  saa  Henseende  paahvile  ham». 
I  December  Maaned  samme  Aar  erklæredes  dette  Testa- 
mente for  fuldkomment  gyldigt,  og  den  ubegrænsede  Tillid, 
som  Saskia  derved  viste  sin  efterlevende  Ægtefælle,- 
staar  unægteligt  som  et  smukt  Vidnesbyrd  om  det  Samliv, 
de  have  ført. 

Saa  dybt  og  smerteligt,  som  dette  Dødsfald  end  kan 
have  truffet  Rembrandt ,  saa  sporer  man  alligevel  ikke, 
at  Sorgen  har  lammet  eller  standset  hans  Virksomhed. 
Hans  Udvikling  som  Konstner  havde  ved  denne  Tid  naaet 
sin  største  Højde,  og  den  bevarede  sig  i  usvækket  Kraft 
til  ud  over  Aarhundredets  Midte.  Det  ypperlige  Maleri, 
som  vi  have  i  den  kongelige  Samling:    Christus  i  Emaus, 

er  betegnet  med  Aarstallet  1648,  og  dette  Aarstal  findes 
ogsaa  paa  en  anden  Behandling  af  samme  Æmne,  der 
opbevares  i  Louvre,  og  paa  det  fortræffelige  Billede: 
den  barmhjertige  Samaritan,  sammesteds.  Den  vadende 
Kone  i  Nationalgalleriet  i  London  er  fra  1654,  og  i 
Farvespillet  et  fuldendt  Mesterværk ,  og  Aaret  efter 
udførte  han  Abraham,  der  af  Englen  hindres  i  at  ofre  sin 
Søn,  et  af  hans  allerfortrinligste  historiske  Billeder,  som 
nu  hænger  i  den  kejserlige  Samling  paa  Slottet  Eremitage 
i  Petersborg.  I  hans  Raderinger  viste  der  sig  maaske 
noget  tidligere  end  i  Malerierne  en  Aftagen  i  Kræfterne, 
men  hans  aandrige  Portræt  af  Guldsmeden  Jan  Lutma 
er  dog  fra  1656.  Han  havde  desuden  i  sin  Benyttelse 
af  Xaal  og  Gravstikke  banet  sig  en  aldeles  ny  Vej. 
Endnu  i  1636,  37  leverede  han  betydelige  Blade,  udførte 
med  en  Kobberstikkers  Flid  og  Omhu,  men  senere  tager 
den  nye  Retning  aldeles  Overhaand.  Han  leger  med 
Radémaalen  som  med  den  letteste  Tegnepen,  han  bruger 
Skjærenaalen  til  at  frembringe  bløde,  snart  fløjlsagtige, 
snart  luftige  Toner,  han  lader  Indsnittets  fine  Spaan 
blive  siddende  og  benytter  den  og  de  forskjelligste 
Konstgreb  ved  Ætsningen  og  ved  Aftrykningen,  for  at 
erholde  en  Virkning  lig  den  man  ellers  opnaar  med 
Tusk  og  Pensel.  Og  det  lykkes  ham!  For  første  Gang 
se  Kobbertryk  ud  som  lette  Pennetegninger,  undertiden 
i  de  flygtigste  Omrids,  eller  som  fuldendte  Tuskmalerier. 
Det  største  Antal  og  de  skjønneste  Blade  tilhøre  imidlertid 
Tidsrummet  1638—50. 

Her  have  vi  den  bedste  Lejlighed  til  at  kaste  et 
nøjere  Blik  paa  hans  daglige  Liv.  Flere  af  de  Smaa- 
historier,    som  nu  ere  aldeles  uundværlige,    naar  man  vil 

danne  sig  et  Billede  af  Rembrandt,  fortælles  af  Mænd, 
som  have  kjendt  ham  i  denne  Tid,  eller  som  Lærlinge 
været  i  hans  Hus.  Vi  ville  nævne  dem  og  først  anføre 
Joachim  Sandrart,  den  bekjendte  Forfatter  til  Academia 
Tedesca  og  tillige  en  anset  Maler,  som  havde  modtaget 
sin  Dannelse  i  Utrecht  og  Rom.  Han  opholdt  sig,  efter 
sin  Tilbagekomst  fra  Italien,  nogle  Aar  i  Amsterdam 
(1637 — 45),  og  maa,  ifølge  sine  Ytringer,  have  kjendt 
en  Del  til  vor  Konstner.  Dernæst  Samuel  Hoogstraten, 
som,  efter  sin  Faders  Død  1640,  kom  i  Lære  hos  Rem- 
brandt, og  som  omtaler  ham  paa  flere  Steder  i  sin  Ind- 
ledning til  Malerkonsten.  Eberhard  Keilhau,  Søn  af  en 
Slotsforvalter  paa  Kronborg,  blev  i  1642  sendt  til  Amster- 
dam, og  der  ligeledes  sat  i  Skole  hos  ham;  selv  efter  at 
have  forladt  denne ,  vedblev  han  stadigen  at  staa  i 
Forbindelse  med  ham  i  de  ni  Aar,  han  opholdt  sig  i 
Holland.  Det  er  af  denne  Keilhaus  mundtlige  Fortælling, 
at  Baldinucci  har  hentet  det ,  som  han  beretter  om 
Rembrandt.  Augsburgeren  Johan  Ulrich  Mayr,  den  yngste 
af  vore  Hjemmelsmænd,  maa  have,  været  i  hans  Hus 
omtrent  1650.  Endelig  indeholdes  der  ikke  faa  Bidrag 
til  at  oplyse  hans  huslige  Forhold  i  den  Fortegnelse  over 
hele  hans  Indbo,  som  blev  tagen  i  Sommeren  1656. 

Det  Sted,  som  Rembrandt  dengang  beboede  ,  staar 
endnu  og  er  en  af  de  ældste  Bygninger  i  Jødebredgaden, 
det  andet  Hus  til  højre  fra  St.  Antonii  Slusen.  I  hin  Tid 
hed  den  St.  Antonii  Bredgade  ligesom  den  Gade  ,  der 
endnu  bærer  dette  Navn  ,  og  som  fra  Slusebroen  løber 
hen  til  det  nye  Torv.  Det  var  hans  eget  Sted;  der 
døde  hans  Kone  ,  og  der  henlevede  han  som  Enkemand 
de  følgende  fjorten  Aar.    Efter  gammel  Skik  vender  dets 

ikke  brede  Forside  med  Gavlen  ud  mod  Gaden,  og,  da 
Huset  nar  sin  største  Udstrækning  i  Dybden  ,  laa  den- 
gang de  pynteligste  Værelser ,  Sidekammeret  og  Salen, 
ind  til  Gaarden.  De  vare  begge  i  Stuen,  der  var  ind- 
rettet til  Familielivet ,  medens  Arbejdsværelser  og  hvad 
dermed  stod  i  Forbindelse  vare  ovenpaa.  Bohavet,  som 
Fortegnelsen  angiver  os  i  disse  Værelser  ,  vil  ved  første 
Øjekast  sikkert  forekomme  os  dels  ringe  i  Antal ,  dels 
af  tarvelig  Beskaffenhed ,  men  en  Sammenligning  med 
samtidige  Afskildringer  af  Værelserne,  selv  hos  Rige  og 
Fornemme,  vil  let  overtyde  os  om,  at  det  fuldkomment 
svarer  til  Smagens  og  Bekvemmelighedens  Fordringer 
paa  hin  Tid.  I  Storstuen  fandtes  der  f.  Ex.  en  opredt 
Seng  med  blaat  Omhæng ,  sex  Stole  med  Hynder  af 
samme  Farve  ,  et  stort  Spejl ,  et  Egetræes  Bord  med 
broderet  Tæppe,  en  Dugpresse  af  ostindisk  Træ,  et  Skrin 
til  fint  Barnetøj,  ligeledes  af  ostindisk  Træ,  og  en  Jern- 
rage  til  Kaminen.  Men  hertil  maa  vi  nu  føje  Værelsets 
øvrige  Udsmykning,  navnlig  med  Malerier,  og  vel  huske 
paa  ,  at  en  anselig  ,  opredt  Himmelseng  dengang  meget 
godt  kunde  have  sin  Plads  i  en  Stadsestue.  Vi  finde 
derfor  ogsaa  en  saadan  i  det  smukke  Maleri,  som  hænger 
i  Louvre,  hvor  Adrian  v.  Ostade  har  afbildet  sig  selv  og 
hele  sin  Familie  i  fuldeste  Pynt ,  som  om  de  vare  rede 
til  at  modtage  et  Besøg.  Saa  tør,  som  den  ovenanførte 
Fortegnelse  i  øvrigt  er ,  saa  indeholder  den  alligevel  et 
Træk,  som  har  noget  rørende ;  vi  finde  det  i  Dugpressen 
og  Barnetøjskrinet  af  fint  Træ,  og  følgelig  smukt  udar- 
bejdede. Disse  tvende  Stykker  fortælle  os,  at  en  Has- 
moder engang  har  syslet  her ,  og  at  hendes  Minde  er 
kjærligen  blevet  bevaret ,    siden  vi  møde  det  endnu  efter 

fjorten  Aars  Forløb ,  og  maaske  paa  det  samme  Sted, 
hvor  hun  selv  engang  forlod  det.  Forestille  vi  os  derfor 
Værelset  med  det  omtalte  Bohave  og  Saskia  siddende 
der  i  sin  pæne  Morgendragt  med  Kniplepuden  paa  Skjø- 
det ,  medens  Pigen  staar  puslende  om  det  lille  Barn  i 
Vuggen,  tænke  vi  os,  paa  Bordet  med  det  udsyede  Klæde, 
et  Glas  med  Blomster  og  en  Fugl  i  det  blanke  Messing- 
bur eller  en  Porcelæns  Skaal  med  Frugter ,  saa  vil  der 
staa  et  Billede  for  os,  som  aldeles  ligner  det  hyggelige 
daglige  Liv ,  der  indtager  os  i  Dovs ,  Terburgs  eller 
Metzus  Skildringer,  og  hvor  vi  saa  let  overse  den  Tar- 
velighed, der  efter  vort  Begreb  hersker  i  det  hollandske 
Hus  endnu  i  Midten  af  det  syttende  Aarhundrede. 

Over  Bohavet  glemme  vi  imidlertid  Malerierne,  som 
ifølge  Fortegnelsen  hængte  rundt  om  paa  Væggene,  i 
nogle  af  Værelserne  næsten  ligesaa  tæt  som  i  Ægidius 
v.  Tilburghs  Stue  oppe  i  Galleriet  paa  Christiansborg.  Det 
ligger  os  nærmest  her  at  kaste  et  Blik  paa  de  Stykker, 
som  ikke  vare  af  Rembrandt,  thi  han  omtales  jo  som  en 
ivrig  Samler  ogsaa  af  Malerier.  Men  de  tredsindstyve 
Billeder,  som  anføres,  svare  ingenlunde,  for  saa  vidt  man 
kan  slutte  af  den  magre  Liste  og  Salgets  Udfald,  til  det 
Ry,  som  der  er  gaaet  af  denne  Samling.  Iblandt  de  faa 
Italienere  nævnes  rigtignok  Rafael  to  Gange,  og  af  Gior- 
gione  og  den  gamle  Palma  anføres  tvende  anselige  Ar- 
bejder. Men  disse  to  Malerier  af  saa  berømte  Mestere 
udbragte  tilsammen,  som  det  synes,  ikke  mere  end  64 
Gylden,  og  Benævnelserne  blive  os  derved  med  Rette 
højst  mistænkelige.  Foruden  de  italienske  Billeder  og  et 
Par  Smaastykker  af  ældre  belgiske  Konstnere  ,  fandtes 
der  blot  hollandske  Malerier,  kun  faa  af  den  ældre  Skole, 

de  fleste  af  Rembrandts  Samtidige.  Det  største  Antal 
bestod  imidlertid  af  Landskaber  og  Søstykker  afMestere, 
der  engang  havde  et  Navn,  men  nu  ere  glemte  eller  be- 
tragtede som  konsthistoriske  Sjældenbeder;  og  den  Del 
af  Samlingen,  som  rimeligvis  nu  mest  vilde  tiltrække  sig 
vor  Opmærksombed  ,  dannedes  af  ikke  mindre  end  otte 
Malerier  af  Jan  Lievens,  Rembrandts  lykkelige  Medbejler, 
baade  bibelske  Stykker,  Landskaber  og  Maaneskin;  og 
ikke  mindre  end  sex  originale  Billeder  af  den  aandrige 
Adrian  Bromver ,  lutter  Optrin  af  Hverdagslivet ,  men 
hvis  Titler  antyde  et  Indhold ,  der  gaar  ud  over  den 
Forestillngs  Kreds  ,  hvori  vi  ere  vante  til  at  se  denne 
Mester  bevæge  sig. 

Men  foruden  Malerier  ejede  Rembrandt  ogsaa  Haand- 
tegninger  og  Kobberstik,  og  det  er  denne  »Papirskonst«, 
som  den  kaldtes,  der  bar  udgjort  Kjærnen  af  hans  Sam- 
linger. Især  gjælder  det  om  Kobberstikkene,  endskjondt 
Tegningerne  sikkert  ogsaa  have  indeholdt  meget  For- 
trinligt, dels  enkelte  Tegninger  af  de  »principaleste  Me- 
stere  i  hele  Verden«,  dels  hele  Suiter,  som  af  hans  an- 
sete Lærer  P.  Lastman,  af  den  højt  ansete  Landskabs- 
maler Roland  Savary  og  af  Adrian  Brouwer,  en  Mester, 
som  aabenbart  har  havt  noget  særdeles  Tiltrækkende  for 
Rembrandt.  Kobberstikkene  synes  virkelig,  saavidt  man 
kan  skjonne  af  den  højst  ufuldkomne ,  mere  antydende 
end  angivende  Fortegnelse,  at  have  omfattet  alt  det  For- 
trinligste, man  dengang  havde  i  dette  Fag,  dog  mest  af 
Nederlænderne  og  Italienerne,  mindre  af  Tyskerne.  Det 
vækker  en  meget  gunstig  Forestilling  om  denne  Samling, 
naar  man  ser  Stik  efter  Rafael  anførte  fem  Gange  og  der- 
iblandt   med    Tillægget:      "meget     kostelige    Stik«     eller 

»særdeles  skjønne  Aftryk.«  Der  anføres  « Prøvetryk« 
af  Rubens'  og  J.  Jordaens'  og  Lucas  van  Leydens  Blade, 
ogsaa  i  »Doubletter.«  Det  var  denne  Kobberstikker,  som 
Rembrandt  satte  saa  stor  Pris  paa,  at  han  betalte  hans 
lille  »Muslingemand,  kaldet  Uglspil«,  med  80  Rigsdaler, 
og  ved  en  anden  Lejlighed  gav  1400  Gylden  for  fjorten 
af  hans  fortrinligste  Blade.  Lysten  til  at  eje  Papirs- 
konsten  af  berømte  Mestere  var  dengang  stærkt  i  Til- 
tagende ,  Rembrandt  blev  let  ivrig,  naar  han  bød,  og 
hans  egne  Værker  bære  Spor  af  hvor  stærkt  et  Indtryk 
Lucas  van  Leyden  maa  have  gjort  paa  ham;  saaledes 
blive  de  høje  Priser  let  begribelige.  Hele  denne  Samling 
var  bleven  ene  og  alene  til  ved  en  ren  Konstnertilbøje- 
lighed,  den  var  anskaffet  til  sin  Ejers  umiddelbare  Ny- 
delse og  Belærelse  som  Konstner,  og  der  var  næppe  tænkt 
paa  ved  den  at  danne  sig  et  historisk  Overblik.  Den 
var  derfor  heller  ikke  ordnet  efter  nogen  som  helst  Plan, 
men  Bladene  vare  indhæftede  eller  opklæbede  i  Bøger, 
de  forskjelligste  Mestere  undertiden  i  et  og  samme  Bind, 
eller  laa  sammenblandede  i  en  Papiræske,  eller  vare  hen- 
lagte i  flade  Kurve.  Den  hørte  til  Rembrandts  Konst- 
kammer  og  dannede  der  en  egen  Afdeling,  »Konstbøgerne«, 
men  som  ingenlunde  var  nøje  adskilt  fra  det  Øvrige, 
tværimod  fandt  man  midt  imellem  disse  Bøger  allehaande 
Natur-  eller  Konst- Sjældenheder. 

Dette  Konstkammer  befandt  sig  tilligemed  de  for- 
skjellige  Malerstuer  i  Værelserne  ovenpaa.  Det  bar  na- 
turligvis Tidens  og  Landets  Præg.  Til  Papirskonsten 
sluttede  sig  nærmest  en  Del  plastiske  Sager,  enkelte  Af- 
støbninger over  Antiker;  Brystbilleder  og  hele  Figurer  af 
græske    Filosofer    og    romerske    Kejsere   og   Kejserinder, 

tildels  vel  i  formindskede  Efterligninger;  Gipsafstøbnin- 
ger af  Fiamingos  bløde,  buttede  Børneskikkelser,  og  af 
drevne  Relieffer  og  Figurer  af  samtidige  Guldsmede,  f. 
Ex.  Adam  af  Vianen;  en  hel  Kasse  fuld  af  Medailler 
og  et  smukt  Jernskjold  med  drevet  Arbejde,  der  da  ikke 
kunde  have  et  ringere  Navn  end  Qvintin  Messys.  Den 
brogede  Blanding  af  Prøver  paa  Alt,  hvad  man  dengang 
ansaa  som  rart  af  Naturens  Frembringelser,  eller  af  en 
ældre  og  yngre,  en  fjernere  og  nærmere  Vindskibelighed, 
og  som  var  opstillet  tilligemed  Konstsagerne ,  betegner 
vistnok  i  Almindelighed  det  Særegne  for  hin  Tids  Konst- 
kamre,  men  man  sporer  tillige  tydeligt,  at  denne  Samler 
boede  i  den  By,  der  da  med  Rette  betragtedes  som  Eu- 
ropas første  Handelsstad.  Erindre  vi  os ,  at  Maria  af 
Medicis,  Dagen  efter  hendes  festlige  Indtog  i  Amsterdam, 
blev  ført  hen  til  det  ostindiske  Hus,  Byens  Stolthed,  og 
at  hun  der  i  den  store  Sal ,  hvis  Vægge  vare  behængte 
med  chiuesiske  og  japanske  Skilderier,  med  indianske 
Vaaben  og  Skildpaddes  Skjolde,  blev  modtagen  med  en 
Slags  Skuebeværtning,  idet  det  lange,  prægtigt  opdæk- 
kede Bord  fast  bugnede  under  Vægten  af  de  talrige  og 
store  Porcelænsfade  med  Prøver  af  alle  Ostindiens  koste- 
ligste Handelsprodukter,  saa  vil  Rembrandt  som  Samler 
ogsaa  vise  sig  i  det  rette  Lys,  og  de  i  Fortegnelsen  an- 
førte Koraller  og  Søstjerner,  Caiebasser  og  Bambusrør, 
Løveskind  og  Horn  af  sjældne  Dyr,  Paradisfugle  og  Fjær- 
vifter,  malajiske  Vaaben  og  hindostanske  Bakker,  chinesisk 
Porcelæn  og  japansk  Lakering  ere  ligesaa  mange  Vid- 
nesbyrd baade  om  Malerens  udbredte  Sands  og  om  hans 
ægte  hollandske  Patriotisme.  Den  Del  af  Samlingen,  der 
nærmere    sluttede    sig    til    Rembrandts    Virksomhed    som 


426 

Konstner,  bestod  af  nogle  Hjelme,  Ringkraver,  Brynjer, 
alle  Slags  ældre  og  nyere  Vaaben,  maleriske  gammeldags 
Hovedbedækninger,  Strængeleg  af  de  mest  forskjellige 
Former,  smukke  venetianske  Glas  og  Kar  af  Majolica. 
Til  denne  Afdeling  hører  der  desuden  endnu  et  Numer  i 
Fortegnelsen,  som  sikkert  bringer  mangen  Læser  til  at 
studse;  det  hedder:  et  Parti  gamle  Pjalter  af  forskjellige 
Farver.  Dette  Numer  faar  imidlertid  sin  bedste  For- 
klaring af  Houbraken,  naar  han  skildrer  os  Arent  v.  Gel- 
ders  Arbejdsværelse.  Denne  Konstner,  som  hørte  til 
Rembrandts  seneste  og  trofasteste  Lærlinger,  havde  lige- 
som sin  Mester  en  stor  Samling  af  Vaaben  og  Klædnings- 
stykker, deriblandt  Skjærf,  lange  prægtige  Hoved-  og 
Halsbind  og  Slør  af  Flor  og  af  Silke  med  stærke  Farver 
og  megen  Udsyning.  Mange  af  disse  vare  gamle  og  for- 
slidte og  hang  i  Fryndser  og  Pjalter  ligesom  de  erobrede 
gamle  Faner  og  Standarter  under  Loftet  i  den  store  Sal 
i  Haag.  Ogsaa  Baldinucci  oplyser  os  om  dette  Punkt, 
naar  han,  gjennem  Keilhau,  beretter,  at  Rembrandt  slet 
ikke  tog  Hensyn  til  et  saadant  malerisk  Klædningstykkes 
øvrige  Tilstand,  naar  han  havde  opjaget  det  paa  en  eller 
anden  Auction,  men  uden  videre  hang  det  op  mellem 
sine  øvrige  Sjældenheder  og  Kostbarheder. 

Konstkammeret  og  dets  Forværelse  kunde  ikke  rumme 
alle  disse  Gjenstande,  en  stor  Del  af  dem  maatte  derfor 
opstilles  i  de  forskjellige  Malerstuer  tilligemed  et  ikke 
lidet  Antal  af  Afstøbninger  over  Naturen  af  Ansigter, 
Arme  og  Ben. 

Det  var  i  disse  Omgivelser,  at  Rembrandt  levede 
med  sin  lille  Søn,  hvem  han  opdrog  til  Maler,  og  som 
følgelig,    da    han    blev  større,    sluttede  sig  til  den  Kreds 

af  Lærlinger,  der  omgav  Faderen.  Det  manglede  her 
ikke  paa  Liv  og  Afvexling,  og  Antallet  af  Bekjendtere 
og  Venner  forøgedes  jævnligt,  da  de  Udtrædendes  Pladser 
hurtigt  indtoges  af  Nye,  som  vilde  til.  At  staa  i  Lære 
hos  Rembrandt  kostede  hundrede  Gylden  om  Aaret;  den 
samme  Betaling  tog  Gerhard  Honthorst,  foruden  at  Lær- 
lingens Tid  og  Virksomhed  aldeles  tilhørte  Mesteren.  Det 
er  Virkningen  heraf,  som  vi  kunne  spore  rundt  omkring 
i  Samlingerne,  hvor  mangt  et  Arbejde,  der  tillægges 
Rembrandt,  mere  bærer  Skolens  eller,  om  man  vil. 
Værkstedets  end  Mesterens  Præg.  Oftere  end  vi  selv 
nu  ere  i  Stand  til  med  Sikkerhed  at  afgjøre,  beundre  vi 
et  Værk,  der  tillægges  Læreren,  og  som  han  maaske 
blot  har  besjælet  ved  at  eftergaa  Lærlingens  Arbejde  med 
sin  fuldendende  Pensel.  Vi  kunne  i  den  tidligere  anførte 
Fortegnelse  ligeledes  paavise  dette  Forhold ;  thi  de 
Xumere,  som  der  anføres  under  Benævnelsen:  Copier  efter 
Malerier  af  Rembrandt,  eller:  retoucherede  af  Rembrandt, 
betegne  sikkert  Arbejder,  der  enten  ganske  eller  tildels 
have  været  af  Eleverne.  Et  saadant  Forhold  mellem 
Mester  og  Lærling  var  dengang  det  almindelige,  indtil  det 
fortrængtes  af  de  offenlige  Akademier,  og  Rubens  anfører 
derfor  ogsaa  paa  en  Liste  over  nogle  af  sine  egne  Ar- 
bejder, om  hvis  Salg  han  stod  i  Underhandling  med  Sir 
Dudley  Carleton,  sine  Lærlingers  Copier  som  originale 
Værker,  saasnart  han  selv  har  eftergaaet  dem. 

Det  bedste  Vidnesbyrd  for  Rembrandt  som  Lærer  er 
de  mange  og  dygtige  Konstnere,  som  ere  udgaaede  fra 
hans  Skole,  og  som  have  erhvervet  sig  et  blivende  Navn 
baade  i  forskjellige  Fag  af  Figurmaleriet  og  i  Landskabs- 
og  Perspectivmaleriet.      Det  kunde  ikke  være  andet,  end 

at  Mesterens  skarpt  udprægede  Ejendommelighed  maatte 
faa  Indflydelse  paa  ham  som  Lærer  og  efterhaanden  bringe 
ham  i  den  stærkeste  Modsætning  til  den  akademiske  theo- 
retiske  Undervisning,  som  var  oprunden  af  den  italienske 
Eklekticisme,  og  som  allerede  begyndte  mere  og  mere  at 
udvikle  sig.  Det  er  i  denne  Forstand,  man  maa  tage 
Sandrarts  Ord,  naar  han  siger  om  Rembrandt,  at  han 
ikke  undsaa  sig  for  at  tale  mod  Perspectiv  og  Anatomi 
og  de  antike  Billedstøtter  og  Rafaels  Tegning  og  de  aka- 
demiske Modeller;  thi,  at  han  i  sin  Konstbetragtning 
ingenlunde  var  den  stærblinde  Svend,  som  man  efter 
denne  Ytring  skulde  tro,  derom  vidne  hans  Samlinger 
tilstrækkeligt.  Men  han  maatte,  ifølge  sin  kraftige  Natur, 
nødvendigvis  ivre  mod  den  forfængelige  Higen  efter  at 
laane  Andres  Øjne  for  at  opdage  det  Skjønne  i  Naturen, 
og  mod  det  falske  Væsen  i  de  konstlede  Modelstillinger. 
Saa  fattig  for  Resten  som  flere  Sider  af  den  theoretiske 
Vejledning  kunne  have  været  i  hans  Skole  efter  vort  aka- 
demiske Begreb,  saa  kan  man  ikke  andet  end  billige  den 
Fasthed,  hvormed  han  vaagede  over,  at  de  unge  Men- 
nesker maatte  som  Malere  kunne  anvende  det  Lærte, 
inden  de  gik  et  Skridt  videre  frem  i  Theorien;  det  er 
netop  den  modsatte  Fremgangsmaade,  der  ved  Akademierne 
har  vist  sig  saa  lammende.  S.  van  Hoogstraten,  hvem 
vi  skylde  denne  Oplysning,  og  som  i  dette  Punkt  aldeles 
bifalder  sin  Lærers  Grundsætninger,  fortæller  selv,  hvor 
utaalmodig  han  sommetider  kunde  blive  over  Rembrandts 
Strænghed  i  at  holde  paa,  at  Begynderen  skulde  gjøre 
det,  som  han  vilde  have  det,  og  hvor  modige  Taarer  han 
havde  fældet,  hvor  megen  Anstrængelse  det  havde  kostet 
ham   at   rette   sig   efter  Mesteren.      Derimod   spores    der 

ikke  hos  ham  nogen  Klage  over,    at  Vejledningen   havde 
været  aandløs  eller  blot  gaaet  ud  paa  en  vis  Haandfærdig- 
hed,  tværtimod  anfører  han  lejlighedsvis  et  Exempel  paa, 
hvorledes  Rembrandt  selv  kunde  foranledige  Samtale    om 
dette   eller   hint   vigtige   Punkt   i  Theorien.      Hoogstraten 
forblev  en  trofast  Beundrer  af  sin  Mester,  og  de  Indtryk, 
han  havde  modtaget  i  hans  Skole,   bevarede   han   for   en 
Del,  selv  efterat  han  var  slaaet  over  i  en  anden  Retning. 
Her    fortjener   han   især   vor   Opmærksomhed,    fordi   han, 
Rembrandts  Skolar,  var  den  Første,  dér  i  Holland  udgav 
en     fuldstændig    theoretisk    Indledning    til    Malerkonsten; 
den  udkom  i  Rotterdam  ni  Aar  efter  hans  Mesters    Død. 
En  enkelt  Kjendsgjerning   giver   undertiden   en   fuld- 
stændigere  Oplysning,  end  man  venter  ved  første  Øjekast. 
Det    er    Tilfældet    med    Houbrakens    Beretning    om,     at 
Rembrandt    sørgede    for,     at    enhver    af   hans    Lærlinger 
havde    sit    eget   Rum   til   at   arbejde    i,    afsondret   fra    de 
Andres  ved  lette  Skillerum.      Denne  Beretning  bekræftes 
ved  Vilkaarene,    under  hvilke  hans  Sted  i  Antonii  Bred- 
gade blev  solgt,  hvor  disse  Skillerum  paa  Loftet  for  hans 
Lærlinger    udtrykkeligt   nævnes.      Rembrandt   havde    dem 
altsaa  ikke  samlede  i  en  eller  flere  til  hinanden  stødende 
store  Malerstuer;   han  kunde  ikke,    som  Honthorst,    have 
modtaget  Rubens ,    omgiven  af  alle  sine  unge  Folk  og  af 
deres    forskjelligt   fremrykkede   Arbejder;    hans  Værksted 
lignede  endnu  mindre  Horace  Vernets,  hvor  Fægterskolens 
og  Exercérhusets  Støj  ikke  synes   at   forstyrre    den    stille 
Virksomhed  ved  Staffeliet;  men  man  opdager  tillige  snart, 
at    denne   Fordeling    af   hans   Lærlinger    som    en    Række 
Eneboere  ikke  har  været  en  Følge  af  Særhed  eller  Lune, 
men  at  den  har  havt  sin  gode  og  gyldige  Grund.     Rem- 

brandt,  der  i  saa  høj  en  Grad  elskede  en  rolig  Belysning, 
som  han  efter  Omstændighederne  kunde  svække  eller  for- 
stærke, sørgede  ved  en  saadan  Indretning  for,  at  Lær- 
lingen lige  fra  Begyndelsen  skulde  blive  opmærksom  paa 
de  Fordele,  en  saadan  afsluttet  Belysning  kan  give,  og 
vænnes  til  ret  at  benytte  den.  Det  er  et  godt  Bidrag  til 
at  oplyse  os  om  det  Følgerette  i  hans  Opførsel  som  en 
Skoles  Forstander. 

Hver  Dag  gik  Rembrandt  om  og  saa  til  alle  sine 
Lærlinger.  Det  var  ved  en  saadan  Omgang,  at  han  en 
varm  Sommerdag  standsede  udenfor  Døren  til  en  af  de 
smaa  Malerstuer.  Laasen  var  drejet  for,  men  han  hørte 
Hvidsken  og  en  Fruentimmerstemme,  da  Lærlingen  havde 
en  kvindelig  Model  inde  hos  sig.  Enkelte  Udraab  vakte 
imidlertid  Mistanke  om,  at  den  unge  Mand  snarere  spil- 
lede en  Tilbeders  end  en  Malers  Rolle,  og  denne  Mistanke 
bestyrkedes  i  den  Grad  ved  at  hore  ham  udbryde:  »Se  nu 
ere  vi  aldeles  som  Adam  og  Eva  i  Paradis,  for  vi  ere 
begge  to  nøgne,«  at  Rembrandt,  overrasket  og  forbitret, 
trommede  løs  paa  Døren  med  sin  Malerstok  og  raabte 
med  Tordenstemme:  »Men,  da  I  kjende  Eders  Nøgenhed, 
maa  I  flux  ud  af  Paradiset!« 

De  omtalte  Skillerum  vare  let  opførte  af  Lærred  og 
Papir,  og,  da  engang  et  nyt  Skillerum  skulde  rejses  eller 
et  gammelt  istandsættes ,  benyttede  Rembrandt  blandt 
andet  en  stor  opspændt  Dug  med  et  Maleri,  som  imidler- 
tid ikke  var  blevet  fuldt  færdigt.  Det  var  et  stort  Familie- 
portræt med  Mand  og  Kone  og  Born  i  fuld  Pynt,  maaske 
endog  med  Blomsterkurv  og  Kranse,  men,  besynderligt 
nok,  paa  den  Del  af  Dugen,  der  blot  var  grundet,  var 
en   død   Abe   henkastet    uden   mindste    Sammenhæng  med 

det  Øvrige.  Om  dette  Skjerrabrædt  blev  der  nu  lavet  en 
hel  Historie:  denne  Abe,  som  pludselig  var  død,  havde 
været  Rembrandts  Yndlingsdyr,  og  til  Trods  for  Familiens 
indstændigste  Bønner,  havde  han  uden  videre  afmålt  den 
paa  Billedet,  fordi  han  ikke  havde  noget  andet  Lærred 
ved  Haanden.  Familien  vilde  naturligvis  ikke  være  i  Sel- 
skab med  et  sligt  umælende,  hæsligt  Bæst,  og  følgelig 
heller  ikke  modtage  Maleriet.  Det  er  formodenlig  den 
sidste  Omstændighed,  som  indeholder  Sandhedskjærnen, 
der  gjemmes  under  hele  den  øvrige  Udpyntning.  Maleriet 
er  blevet  afbestilt,  Rembrandt  har  tilfældigt  brugt  det 
ledige  Stykke  Dug  til  derpaa  at  henkaste  et  Dyrstudium, 
og  af  dette  blandede  Æmne  lavedes  nu  et  af  disse  Sagn, 
som  ethvert  Værksted  vil  kunne  levere  Sidestykker  til. 

Rembrandts  egen  Malerstue  var,  efter  al  Rimelighed, 
paa  første  Sal,  hvor  han  kunde  have  et  højt  indfaldende 
Lys  og  Plads  til  at  udføre  saa  store  Malerier  som  »Nat- 
vagten«, »Samson,  der  bindes  af  Philisterne« ,  og  andre 
lignende.  Malerstuen  var  hans  Helligdom;  der  taalte  han 
ingen  Forstyrrelse,  ingen  Afbrydelse.  Sad  han  først  ved 
sit  Arbejde,  saa  modtog  han  ikke  Nogen,  og  var,  siger 
Keilhau,  selv  Kejseren  kommen  for  at  besøge  ham,  saa 
havde  han  maattet  gaa  tilbage  og  komme  igjen,  indtil 
han  var  saa  heldig  at  træffe  ham  efter  fuldendt  Dagværk. 
Var  han  rigtig  i  sit  Es,  saa  kunde  han  blive  ved  at  male 
hele  Dagen,  uden  at  nyde  Andet  end  et  Stykke  Brød 
med  lidt  Ost  eller  med  en  Spegesild,  og  uden  at  afbryde 
sin  Gjerning.  Saa  var  hele  hans  Tanke  ved  den  Opgave, 
som  beskjæftigede  ham;  han  saa  intet  Andet,  brød  sig  om 
intet  andet.  Penslerne  viskede  han  af  paa  sin  simple 
Arbejdsklædning,  der  var  saa  tilsmurt,  som  den  fattigste 

Malerdrengs,  og  ikke  lod  ane,  at  der  i  den  stak  en  be- 
rømt Konstner,  som  oveniKjøbet  gjaldt  for  at  være  meget 
rig.  Det  maa  imidlertid  vel  mærkes,  at  denne  Skildring, 
som  vi  skylde  Keilhau,  er  gjort  efter  Saskias  Død,  som 
gav  hans  medfødte  tunge  Sind  rigelig  Næring  og  bragte 
ham  til  mere  at  indeslutte  sig  i  sin  Virksomhed  og  i  sine 
Samlinger.  Levede  han  end  en  Gang  imellem  hos  sine 
fornemmere  Venner,  den  unge  Jan  Six  eller  Amtforval- 
teren Utenbogaert*),  og  trak  lidt  frisk  Luft  ude  paa 
deres  Landsteder,  eller  slog  han  sig  undertiden  løs  med 
muntre  Laugsbrødre,  thi  Rembrandt  kunde  nok  lide  en 
drøj  Spads,  saa  var  det  dog  kun  som  enkelte  kortvarende 
Solglimt  paa  en  skyfuld  Dag;  den  jævne,  klare  Oprømt- 
hed, den  Livsglæde,  som  aander  igjennem  A.  v.  Ostades 
og  B.  van  der  Helst's  Arbejder,  den  var  nægtet  Rembrandt, 
der  vistnok  havde  Følelse  baade  for  det  Milde  og  det 
Hyggelige,  men  som  alt  i  de  yngre  Aar  snarere  lod  den 
spille  over  i  det  Stille,  Vemodige  end  i  det  Muntre;  hvor 
meget  mere  nu,  da  Livet  stod  for  ham  i  langt  alvorligere 
Farver!  Mellem  hans  raderede  Blade  er  der  et  fra  1648, 
som  forestiller  ham  selv,  siddende  ved  det  aabne  Vindue 
med  Tegnepennen  i  Haanden.  I  Opfatning  og  malerisk 
Virkning  er  dette  Blad  nær  beslægtet  med  Maleriet  i 
Dresden.  Udtrykket  er  mildt  og  blødt,  men  det  ildfulde 
Blik ,  det  livlige  Træk  om  Munden  i  det  tolv  Aar  tidligere 
Portræt,  som  vi  ovenfor  have  omtalt,  det  er  aldeles  for- 


*)  Sikkert  en  Slægtning  af  den  fortræffelige  remonstrantiske  Præst 
Utenbogaert,  Hugo  Groots  Ven,  der  under  Stormen  1618  maatte 
gaa  i  Landflygtighed.  Rembrandt  har  stukket  hans  Portræt  1635. 
Amtsforvalterens  Portræt,  der  horer  til  hans  berømteste  Raderin- 
ger, er  fra  1639. 

svundet;  Øjnene  have  faaet  noget  Plirende,  Læberne  noget 
Sammenknebet,  Hagen  er  bleven  dobbelt  og  svær,  Kin- 
derne fede,  Næsen  bred.  Baldinucci  skildrer  ham,  efter 
Portrætet  i  Florents,  hvor  han  ogsaa  er  fremstillet  i  sine 
senere  Manddoms  Aar,  som  grim  af  Træk  og  simpel  af 
Udtryk,  og  er  det  Sidste  maaske  noget  for  stærkt  udtalt, 
saa  er  det  alligevel,  især  for  en  Italiener,  ikke  uden  Grund. 

Men  dersom  ogsaa  den  indre  Lue  ikke  længere  lyste 
med  ungdommelig  Kraft  ud  af  Blik  og  Aasyn,  og  dette 
mere  bar  Præget  af  den  stille,  vedholdende  Flid,  saa  var 
den  derfor  ikke  svækket  i  hans  Indre. 

Han  stod  endnu  i  sin  fulde  Kraft;  men  han  mærkede 
maaske  alt  dengang,  at  Medbøren  ikke  længer  saa  svul- 
mende fyldte  hans  Sejl,  han  anede  maaske,  at  den  Tid 
vilde  komme,  da  hans  Konstnerselvstændighed  skulde 
sættes  paa  en  haard  Prøve,  og  han  belavede  sig  maaske 
alt  paa  at  møde  Modgang  med  Fasthed,  ja  med  Trods. 
Hans  Synsmaade  i  Konsten,  den  Retning,  som  han  fulgte 
i  malerisk  Behandling,  det  var  altsammen  blevet  ham  en 
Samvittighedssag,  deri  kunde  Intet  forandres  uden  efter 
egen  Overbevisning.  Han  kunde  ikke,  som  Lievens,  naar 
det  behøvedes,  stille  et  Portræt  paa  van  Dycks  Manér, 
eller  slaa  lidt  over  i  den  flanderske,  lysere  Farve;  endnu 
mindre,  som  Gerhard  Honthorst  blive  glat  og  slikket  i 
sin  Pensel,  for  at  være  Hoffet  og  de  fornemme  Damer 
til  Behag;  men  saa  blev  han  heller  ikke  bragt  i  den 
Forlegenhed,  at  maatte  forsøge  paa  at  afvise  en  træffende 
Beskyldning  med  en  daarlig  Spøg.  »Du  kan  jo  ikke  mere 
gjøre  et  ordenligt  Strøg  med  din  Pensel,«  sagde  Adrian 
van  Linschoten  en  Dag  til  Honthorst.  »Kan  jeg  ikke,« 
svarede  denne,    »jeg  skal  dog  vise  dig,   at  jeg  kan  gjøre 

et  Strøg,  som  Du  ikke  kan  gjøre  mig  efter«,  og  dermed 
tog  han  en  Nævefuld  Ducater  op  af  sin  Pung,  smed  dem 
paa  Bordet  og  strøg  dem  saa  paa  en  Gang  ned  i  Pungen 
igjen.  Rembrandt  lod  sig  ikke  foreskrive,  hvad  Slags 
Pensel  han  skulde  bruge;  han  valgte  den,  som  passede 
til  hans  Hensigt,  og,  selv  naar  han  vilde  vise  en  fornem 
Mand  sin  Opmærksomhed,  forandrede  han  ikke  sin  Frem- 
gangsmaade.  I  Begyndelsen  af  1639,  da  han  takkede 
den  meget  ansete  Constantin  Huygens,  Prinsen  af  Oraniens 
Sekretær  og  Raad,  for  en  bevist  Tjeneste,  skikkede  han 
ham  tillige  et  Maleri,  som  han  bad  ham  ikke  at  forsmaa, 
da  det  var  den  »første  Erindring,  som  han  sendte  ham,« 
og  i  en  Efterskrift  tilføjer  han:  »Min  Herre  hænge 
Stykket  op  i  et  stærkt  Lys  og  saaledes ,  at  det  kan  sees 
i  Afstand;  saa  skal  det  nok  tage  sig  ud.«  Vilde  man  i 
hans  Malerstue  kigge  for  nær  paa  Malerier,  som  i  de 
højeste  Lyspartier  havde  Farven  tykt  paasat,  saa  kunde 
det  nok  falde  ham  ind  at  sige,  at  Malerier  vare  til  at 
se  paa,  ikke  at  lugte  til,  eller,  at  det  var  ikke  sundt  at 
indaande  den  friske  Oliefarve. 

At  han  i  sine  Portræter  har  behandlet  Valget  af 
Stillingen,  Fordelingen  i  Rummet,  Lysvirkningen  o.s.v.  med 
samme  Frihed,  opdages  let  ved  at  betragte  hans  Billeder 
og  sammenligne  dem  med  Portræter  af  andre  samtidige, 
berømte  Mestere;  men  vi  have  desuden  et  historisk  Vid- 
nesbyrd herfor  af  Hoogstraten ,  hvor  denne  omtaler  hans 
Skyttebillede,  den  saakaldte  Natvagt.  En  Del  Skytter  af 
Capitain  Franz  Banning  Kocks  Compagni  havde  tilligemed 
denne  deres  Fører  henvendt  sig.  til  Rembrandt  for  at  blive 
afskildrede  i  et  stort  Maleri.  Det  blev  udført  i  1642  og 
er  det  største  Arbejde,    Rembrandt  har  havt;    nu  er  det 

en  Hovedprydelse  i  Rigsmuseet  i  Amsterdam.  Listen  paa 
selve  Stykket  angiver  os  Navnene  paa  dem,  som  have 
bekostet  det;  det  er  sexten  af  de  fremstillede  legemsstore 
Figurer,  og  disse  havde  følgelig  Krav  paa  at  blive  skildrede 
saaledes,  at  de  rigtigt  kunde  vise  sig  baade  for  Samtid 
og  Fremtid.  Men  Rembrandt  holdt  nu  ikke  af  denne 
enkelte  eller  dobbelte  Portrætrække,  der  saa  let  herved 
kunde  fremkomme;  han  vilde  have  en  afrundet  Helhed, 
et  malerisk  Billede  af  Livet  paa  Skydebanen  i  dette  eller 
hint  Øjeblik,  og  han  satte  sin  Villie  igjennem.  Dette 
Arbejde  vakte  megen  Opsigt,  og  Hoogstratens  Forventning, 
at  det  vilde  holde  ud  med  alle  Medbejlere,  er  gaaet  fuld- 
stændigt i  Opfyldelse,  thi  det  er  nu  Gjenstanden  for 
Hollændernes  højeste  Beundring;  men  han  føjer  dog  til, 
at  »efter  Manges  Følelse  havde  Rembrandt  sørget  altfor 
meget  for  denne  maleriske  Enhed,  og  at  han  havde  gjort 
sig  mere  Flid  med  at  taa  et  helt  Billede  ud  af  sin  Op- 
gave, end  med  at  tilfredsstille  de  Enkelte,  som  havde 
bestilt  deres  Portræter  hos  ham.«  Det  blev  heller  ikke 
tiere  overdraget  Rembrandt  at  udføre  noget  Skyttebillede, 
og  da  Fredsslutningen  i  1648  gav  Anledning  til  flere  saadanne 
Bestillinger,  faldt  de  i  Govaert  Flincks  og  Bartholomæus 
v.  der  Helst's  Lod,  og  den  Sidste  navnlig  vandt  sig  som 
Portrætmaler  en  Berømmelse,  der  næsten  overstraalede 
Rembrandts,  og  som  han  maaske  ligesaa  meget  skyldte 
den  Snildhed,  hvormed  han  forstod  at  lempe  sig  efter 
Bestillernes  Ønsker,  som  sit  fuldendte  Mesterskab. 

Det  lader  sig  imidlertid  ikke  nægte,  at  den  Lykke, 
som  havde  ledsaget  Rembrandt,  og  det  stormende  Bifald, 
han  havde  vundet  i  Amsterdam,  hvor  i  nogle  Aar  Intet 
var   godt,    som   ikke    var   skaaret    over  hans  Læst,    ikke 

blev  uden  Indflydelse  paa  hans  Charakter;  hans  Selv- 
følelse blev  til  Stolthed,  hans  Maler-Ejendommelighed 
udartede  stundom  til  Særhed.  Men  det  er  ikke  let  at 
trække  den  rette  Grænse  mellem  hans  uendeligt  spillende 
Lune  og  denne  Udartning  deraf;  man  vilde  være  uret- 
færdig, naar  man  dertil  vilde  henregne  den  aandrige 
Flygtighed,  hvortil  han  kunde  overlade  sig,  eller  den 
Forkjærlighed,  hvormed  han  gjennem  Belysning  og  Farver 
søger  at  virke  paa  Beskuerens  Stemning.  Naar  derimod 
vor  Mester,  i  Kraft  af  sin  ubøjelige  Konstnervillie,  kunde 
falde  paa  at  give  Farven  i  et  Lysparti  en  saadan  Tyk- 
kelse, at  man  kunde  tage  et  Portræt  ved  Næsen  og  løfte 
hele  Billedet;  eller,  naar  han,  i  en  Fremstilling  af  Historien 
om  Cleopatra  og  Perlen,  overbrunede  hele  den  smukke 
Dronning  for  at  faa  Perlen  til  rigtigt  at  skinne;  eller, 
naar  han  i  den  bekjendte  Radering,  de  tre  Kors,  dækkede 
den  store  Plade  næsten  helt  over  med  vilde,  dybe  Kryds- 
strøg, som  for  at  frembringe  et  ægyptisk  Mørke :  saa  maa 
man  indrnmme,  at  han  er  gaaet  ud  over  den  rette  Grænse. 
Han  hævder  ikke  længer  sin  Uafhængighed,  men  han  vil 
formelig  paatvinge  Beskueren  sit  sære  Indfald;  han  be- 
tragter sig  som  ophøjet  over  enhver  Andens  Dom. 

Slige  besynderlige  Indfald  lod  man  gaa,  saa  længe 
Konstneren  stod  i  hele  sin  Anseelse,  saa  længe  man  var 
saa  gridsk  efter  at  komme  i  Besiddelse  af  Noget  fra  hans 
Haand,  at  selv  en  Ubetydelighed,  en  flygtig,  lille  Penne- 
tegning, kunde  paa  Auction  blive  betalt  med  30  Daler 
(scudi);  ja,  der  fandtes  maaske  dem  blandt  hans  Beundrere, 
som  netop  deri  saa  og  lovpriste  den  uforlignelige  Mester. 
Men  begyndte  først  den  Glorie,  som  omgav  ham,  at  miste 
sin  blændende  Glans,    havde   man   først  gjort    den  uven- 

tede  Opdagelse,  at  hans  Værker,  som  alt  andet  menne- 
skeligt Arbejde,  virkelig  kunde  have  deres  skrøbelige 
Sider,  saa  kunde  det  heller  ikke  vare  længe,  før  selv 
det,  som  man  tidligere  havde  været  forbavset  over,  kunde 
blive  betragtet  som  Mangel,  før  den  Dybde  i  hans  Bil- 
leder, som  forhen  var  bleven  rost,  kunde  blive  døbt  med 
Øgenavnet  den  brune  Manér,  Konstneren  selv  blive  sam- 
menlignet med  en  Ugle,  der  helst  lever  i  Mørket.  Vi 
maa  herved  tillige  stadigt  have  i  Minde,  at  Rembrandt 
dengang  endnu  ikke  havde  den  velgrundede  europæiske 
Navnkundighed,  som  hans  Værker  have  opnaaet  efter  hans 
Død,  og,  naar  (omtr.  1638 — 40)  Digteren  J.  Decker, 
hvis  Portræt  Rembrandt  havde  malet  og  foræret  ham, 
synger  om ,  at  hans  Berømmelse  har  naaet  til  selve  Rom, 
at  han  der  sættes  ved  Siden  af,  ja  stundom  over  Rafael  og 
Michel  Angelo,  saa  er  det  kun  en  Hjertets  Udgydelse  af 
den  rørte  og  taknemmelige  Poet ,  men  ingenlunde  historisk 
Sandhed.  Tværtimod,  Baldinucci,  som  havde  saa  for- 
trinlig Lejlighed  til  at  kjende  Sligt,  tilstaar,  at  han  i 
Rom  og  Florents  kun  havde  sét  tvende  Brystbilleder  af 
ham,  og  det  er  følgelig  mest  efter  Andres  Bedømmelse, 
at  han  beretter,  hvorledes  Rembrandt  i  sit  Fødeland  ved 
Slumpelykke  havde  erhvervet  sig  et  Navn  som  Maler,  der 
var  langt  over  hans  virkelige  Fortjeneste. 

Selv  i  Nederlandene  var  Amsterdam  ikke  alene  det 
Sted,  hvorfra  hans  Berømmelse  udgik,  men  denne  store 
By  og  dens  Omegn  betegnede  sikkert  ogsaa  den  Omkreds, 
indenfor  hvilken  Rembrandts  Virksomhed  især  bevægede 
sig.  Der  er  intet  Spor  til  at  hans  Arbejder  have  været 
søgte  i  Belgien,  hvor  Gerhard  Seghers,  der  dog  havde 
erhvervet  sig  et  Navn  ved  sin  Efterligning  af  Caravaggios 

kraftige,  men  mere  alvorlige  Farvegivning,  alligevel  fandt 
det  fordelagtigere  at  træde  i  Rubens'  Fodspor.  I  Utrecht, 
hvor  man  saa  meget  yndede  lyse  Farver  og  en  nydelig, 
selv  glat  Pensel,  der,  hvor  Poelemburg  og  de  Heem  vare 
de  store  Lys,  er  der  ikke  megen  Rimelighed  for,  at 
Rembrandts  Arbejder  skulde  have  været  særdeles  afholdte. 
I  Haag  tinde  vi  rigtignok,  at  Prinsen  af  Oranien  har  be- 
stilt Malerier  hos  ham,  og  denne  Kjendsgjerning  anvendes 
af  Scheltema  som  et  Vidnesbyrd  om  Rembrandts  gunstige 
Stilling  selv  i  denne  højfornemme  Kreds,  men  en  nøjere 
Betragtning  vil  maaske  vise  det  Tvivlsomme  heri.  Disse 
Malerier,  som  Prins  Frederik  Hendrik  havde  bestilt  hos 
vor  Konstner,  kom  senere  til  Samlingen  i  DiisseldorfF  og 
derfra  til  Miinchen,  hvor  de  endnu  ere.  Det  er  sex 
Stykker  af  ens  Størrelse  og  lignende  Behandling,  det 
ene  forestiller  Hyrderne ,  som  tilbede  Christusbarnet, 
de  fem  andre  Christi  Korsfæstelse,  Nedtagelse,  Grav- 
lægning, Opstandelse  og  Himmelfart.  De  have  lidt  ved 
Eftermørkning ,  og  høre  ikke  til  hans  mest  udførte 
Arbejder,  hvorfor  de  ogsaa  have  været  angivne  som 
Skitser  i  Gallerifortegnelsen;  men  de  ere  fulde  af  Liv  og 
Ejendommelighed,  navnlig  Nedtagelsen,  Gravlægningen 
og  Opstandelsen,  hvor  Engelen,  i  hvide  Klæder  og  i 
straalende  Glans,  vælter  Stenen  fra  Graven.  Deres  op- 
rindelige Bestemmelse  har  formodentlig  været  at  smykke 
Prinsens  Bedekammer,  saaledes  som  vi  kunne  se  det  paa 
Frederiksborg  i  det  kongelige  Lønkammer  ved  Kirken, 
hvor  Malerierne  dog  ere  noget  større.  Det  er  i  Anledning 
af  de  tvende  sidst  omtalte  Stykker,  at  Rembrandt  har 
skrevet  tre  Breve  til  Prinsens  Sekretær,  som  endnu  ere 
bevarede ,  og  som  kaste  et  Lys  paa  hans  Forhold  til  Hoffet 

i  Haag.  I  det  første  Brev,  skrevet  i  Sommeren  1638, 
melder  han  Huygens  de  tvende  Maleriers  Afsendelse  og 
opgiver  ham  deres  Pris.  Denne  Gang,  mener  han,  vil 
Prinsen  nok  give  ham  1000  Gylden  for  hvert;  imidlertid 
vil  han  med  Tak  modtage  en  ringere  Betaling  og  stoler  i 
saa  Henseende  aldeles  paa  hans  Højheds  Kundskab  og 
Betænksomhed;.  Af  det  næste  Brev,  dateret  7de  October 
s.  A.,  erfare  vi,  at  Prisen  er  bleven  nedsat  til  600  Gyl- 
den for  Stykket,  og  at  Rembrandt  endnu  ikke  har  faaet 
en  Skilling,  da  Rentemesteren  gjør  Vanskeligheder.  Han 
beder  derfor  Huygens  om  at  denne  vil  hjælpe  ham  til  at 
erholde  sine  velfortjente  1200  Gylden,  og  forsikkrer 
ham  om  sin  Taknemmelighed.  Men  først  i  Midten  af 
Januar  1639  faar  han  Underretning  om,  at  Pengene  skulle 
blive  anviste,  og  det  er  i  denne  Anledning,  at  han  den 
27de  Januar  sender  Huygens  sin  Taksigelse  og  et  Maleri  til 
Erindring;  han  fortæller  tillige,  at  Amtsforvalteren  Uten- 
bogaert,  som  havde  sét  Stykkerne,  da  de  bleve  afsendte, 
tilbød  at  ville  udlægge  ham  Pengene  af  sin  Kasse,  saa- 
fremt  hans  Højhed  vilde  tillade  det.  Det  er  imidlertid 
blevet  afslaaet,  thi  den  17de  Februar  udstedes  endelig 
Ordren  til  Rentemesteren  Thymen  van  Volbergen,  at  ud- 
betale ham  de  1200  Gylden. 

Rembrandts  Breve  og  Ordren  til  Volbergen  ere  al 
den  skriftlige  Oplysning ,  vi  have  i  denne  Sag.  Den  ind- 
traf paa  en  Tid,  da  Frederik  Hendrik  ikke  havde  havt 
Held  med  sig  i  sine  Foretagender  som  Feltherre,  og  da 
hele  hans  Stilling  saaledes  kunde  beskjæftige  hans  Hu  og 
Tanke,  at  det  var  meget  undskyldeligt,  om  de  tvende 
Konstværker  og  deres  Forfatter  for  en  Stund  maatte 
savne    den   personlige   Deltagelse,    som    han    ellers    vilde 

have  skjænket  dem;  men  at  en  Mand  som  Huygens  ikke 
har  kunnet  handle  raskere,  at  Rentemesteren  er  bleven 
ved  med  sin  Tværhed,  og  at  Konstneren  nødes  til  at 
have  med  denne  ubehagelige  Herre  at  gjore,  uagtet  en 
Ven  og  betroet  Embedsmand  tilbyder  sin  Mellemkomst  i 
dette  Anliggende,  alt  dette  kan  dog  ingenlunde  berettige 
til  i  denne  Fremfærd  at  se  Gunst  eller  Bevaagenhed. 
Langt  snarere  stiller  Sagen  sig  saaledes,  at  det  store 
Ry,  der  gik  af  Rembrandt,  har  bevæget  Prinsen  til  at 
gjøre  denne  Bestilling,  at  han,  efterat  have  modtaget  de 
første  Billeder,  ikke  har  fundet  sig  tilfredsstillet,  og  at 
Rembrandts  Forventning,  at  han  denne  Gang  dog  skulde 
vinde  den  høje  Herrers  Bifald,  ligeledes  er  bleven  skuffet. 
Det  synes  heller  ikke,  som  om  vor  Maler  oftere  har 
faaet  Bestillinger  fra  denne  Kant. 

Imellem  1650  og  55  kan  man  alt  mærke,  at  Rem- 
brandt er  mindre  søgt  som  Konstner,  og  dog  ere  nogle 
af  hans  fortrinligste  Portræter  udførte  i  denne  Tid.  I 
sidstnævnte  Aar  begyndte  den  maleriske  Udsmykning  af 
Hollands  største  og  prægtigste  Bygning,  Raadhuset  i 
Amsterdam,  og  tvende  af  Rembrandts  fortrinligste  Lær- 
linger, Ferdinand  Bol  og  Govaert  Flinck  erholdt  Bestil- 
linger, men  Mesteren  nævnes  ikke.  Han  maatte  vige 
Pladsen  baade  for  dem  og  for  Jan  Lievens,  ja  selv  for 
saa  underordnede  Konstnere  som  Jurian  Owens  og  Jan 
van  Bronckhorst.  Han  blev  sat  i  Skyggen  af  sine  egne 
Lærlinger,  som  heldigst  havde  opfattet  denne  eller  hin  af 
Lyssiderne  i  hans  Konst,  og  dette  gjælder  ikke  alene  om 
de  tvende  ovenanførte,  men  ogsaa  om  Gerhard  Dov.  De 
rige  Kjøbmænd  havde  desuden  nu  faaet  Smag  for  den 
nydelige,   aandfulde  Fremstilling   af  det  daglige  Liv,    som 

de  kunde  se  i  Ostadernes,  Gabriel  Metzus,  Philip  Wouwer- 
mans  og  Poul  Potters  Værker;  Konstens  Tale  var  her 
saa  let  fattelig,  saa  overordentlig  indbydende,  at  den  ikke 
var  til  at  modstaa,  og  i  denne  Retning  kunde  vel  Rem- 
brandt nu  og  da  faa  Lyst  til  at  vise,  hvad  han  for- 
maaede,  men  det  var  dog  ikke  i  den,  at  han  helst  vilde 
bevæge  sig. 

Paa  samme  Tid  som  Rembrandt  saaledes  saa  sin 
Virksomhed  i  Aftagende,  begyndte  ogsaa  hans  uafhængige 
Stilling  at  blive  truet.  I  Aaret  1653,  medens  han  endnu 
gjaldt  for  en  rig,  eller  dog  meget  velhavende  Mand,  be- 
fandt han  sig  allerede  i  meget  trykkende  Omstændigheder; 
hans  Gjæld  voxede  hurtigt,  og  var  i  Slutningen  af  1654 
stegen  til  henved  10,000  Gylden,  og  da  han  to  Aar  efter 
ikke  engang  kunde  svare  Renterne  af  denne  Sum,  maatte 
han  i  Juli  Maaned  1656  opgive  sit  Bo.  Huset  med 
Værksted  og  Samlinger  overgaves  i  Kreditorernes  Vold; 
han  selv  flyttede  hen  i  Værtshuset  Kejserkronen  i  Kalve- 
gaden, hvor  al  hans  Ejendom  blev  solgt  ved  tre  Auc- 
tioner  i  1657  og  58.  Da  Rembrandt  kort  før  Opbudet 
havde  overdraget  Stedet  til  sin  Søn  som  hans  mødrene 
Arv,  erholdt  denne,  hvad  der  blev  tilovers  efterat  Gjælden 
var  betalt,  og  det  viste  sig  nu,  at  den  Formue,  som  ved 
Moderens  Død  havde  været  anslaaet  til  40,000  Gylden, 
var  sammensmeltet  til  knap  7000.  Hvad  der  har  været 
Skyld  i  denne  Rembrandtsi  Ulykke,  synes  alt  dengang 
kun  at  have  været  bekjendt  for  de  nærmest  Vedkommende, 
og  de  forskjellige  Forklaringer  deraf  grunde  sig  blot  paa 
mer  eller  mindre  rimelige  Formodninger.  Baldinucci  for- 
tæller, at  det  var  en  Følge  af  Rembrandts  Overmod. 
Han   lod   opkjøbe    sine   Raderinger   over   hele   Europa   og 

til  de  urimeligste  Priser,  og  som  et  oplysende  Exempel 
anføres,  at  han  paa  en  Auction  i  Amsterdam  havde  be- 
talt et  Aftryk  af  den  store  Lazari  Opvækkelse  med  50 
Daler  (scudi),  endskjont  han  selv  havde  Pladen.  Denne 
Historie  kan  gjerne  være  sand,  da  den  passer  meget  godt 
til  den  stolte,  sære  Konstner,  som  vi  have  skildret ;  men 
den  er  langtfra  tilstrækkelig  til  at  give  den  urimelige 
Forklaring  mindste  Sandsynlighed. 

I  den  nyeste  Tid  have  vor  Malers  Landsmænd, 
Immerzeil  og  Scheltema,  henledet  Opmærksomheden  paa 
de  ugunstige  Yilkaar,  under  hvilke  hans  Hus  og  Samlinger 
hleve  solgte.  Landet  led  endnu  haardt  under  Virkningen  af 
Xavigrationsacten  og  den  deraf  fulgte  Krig  med  England 
(1651 — 54).  Grundejendommene  vare  sunkne  betydeligt  i 
Værdi,  Renten  af  Statspapirerne  var  i  1655  bleven  nedsat 
fra  5  til  4  pCt.,  Handelen  og  Søfarten  var  trykket,  og  i 
en  saadan  Tid  maatte  det  altsaa  være  meget  ufordelagtigt 
at  skulle  sælge,  ligesom  der  heller  ikke  kunde  være 
synderlig  Lyst  enten  til  at  bestille  eller  kjøbe  Konst- 
værker.  Saa  rigtige  som  disse  Bemærkninger  ere,  naar 
de  tages  i  Almindelighed,  og  saa  rimeligt  som  det  kan 
være,  at  Salget  nogle  Aar  senere  kunde  have  indbragt 
mere,  saa  forklare  de  imidlertid  ingenlunde  Rembrandts 
Tab  tilstrækkeligt.  Hans  Omstændigheder  maa  alt  have 
været  mindre  heldige  før  1653,  og  i  Begyndelsen  af  dette 
Aar  maa  sikkert  flere  Uheld  være  stødte  sammen;  thi 
hans  tvende  første  Laan,  hvert  paa  4000  Gylden,  gjøres 
i  Løbet  af  sex  Uger  (29de  Januar  til  14de  Marts).  Disse 
Uheld  kunde  gjerne  være  foranledigede  af  Krigen,  som 
dengang  rasede  i  hele  sin  Vælde,  men  af  hvad  Art  de 
have  været,  det  er  det,  vi  ikke  vide  og  formodentlig  heller 

aldrig  faa  Oplysning  om.  Med  Hensyn  til  Konsten,  da 
er  det  muligt,  at  Afsætningen  kan  i  disse  Aar  have  været 
noget  mindre  end  tidligere,  men  det  lader  sig  næppe 
med  Bestemthed  paavise.  Vi  have  alt  ovenfor  set,  at  i 
1655 — 56  arbejdedes  der  ivrigt  paa  at  udsmykke  Raad- 
huset,  og  i  Aarene  1652 — 55  modtoge  ikke  færre  end  tre 
og  tyve  Konstmalere  Borgerskab  i  Amsterdam.  Det  Af- 
tagende, der  spores  i  Rembrandts  Virksomhed,  lader  sig 
ikke  forklare  af  Krigen  og  dens  Følger,  men  vel  af 
Grunde,  som  ovenfor  ere  antydede,  og  vi  maa  vogte  os 
for  at  lægge  for  megen  Vægt  paa  den  Kjendsgjerning,  at 
der  i  Boets  Fortegnelse  findes  70  Numere  af  hans  egne 
og  Skolens  Arbejder,  selv  om  vi  derimellem  finde  »Ned- 
tagelsen af  Korset,  stort  Maleri  af  Rembrandt  i  en 
prægtig  forgyldt  Ramme«.  Et  stort  Antal  af  disse  Nu- 
mere  ere  nemlig  Ubetydeligheder,  Studier  eller  Arbejder, 
som  i  et  saadant  Værksted  altid  maatte  haves  paa  rede 
Haand,  naar  de  forlangtes;  saaledes  findes  ikke  mindre 
end  fire  Malerier  med  døde  Gjenstande  til  at  antyde  det 
Jordiskes  Forfængelighed,  saakaldte  Vanitets-Billeder,  som 
dengang  maa  have  været  i  Moden,  men  som  vi  nu  for- 
gjæves  søge  efter  under  Rembrandts  Navn  i  Samlingerne. 
De  nogle  og  tredive  Numere,  der  efter  dette  Fradrag 
blive  tilbage,  for  største  Delen  smaa  Stykker,  ere  vistnok 
endnu  altid  et  stort  Antal;  men  vi  kunne  være  overbeviste 
om,  at  Rembrandt  selv  i  sin  mest  glimrende  Tid  vil  have 
havt  en  Del  Stykker  staaende,  hvis  Skjæbne  ikke  har  været 
endelig  afgjort.  Rubens  kunde  ved  given  Lejlighed  op- 
sætte en  Liste  paa  23  Malerier,  lutter  legemsstore  Fi- 
gurer, som  kunde  erholdes  fra  hans  Værksted,  og  der- 
iblandt angiver  han  »Korsfæstelsen,    maaske    det   bedste 

Maleri,  han  indtil  den  Tid  havde  udført«.  Da  denne 
Liste  desuden  kun  skulde  indeholde  udsøgte  Sager,  hvor- 
mange  Billeder  stode  da  vel  desuden  færdige?  —  Og  det 
var  i  Aaret   1618,  i  Rubens's  skjønneste  Tid. 

Man  skulde  tro,  at  et  saa  usædvanligt  Tilfælde  som 
det,  at  en  Konstner  gjorde  Opbud,  og  det  oven  i  Kjøbet  en 
Konstner  af  Rembrandts  Anseelse  og  tilsyneladende  Vel- 
stand, maatte  have  vækket  en  saadan  Opsigt,  at  det 
endnu  havde  levet  i  den  nærmeste  Slægts  Erindring.  Det 
har  imidlertid  ikke  været  Tilfældet;  Sandrart  har  slet 
ikke  vidst  noget  deraf,  og,  hvad  der  endnu  er  mere  paa- 
faldende,  Houbraken,  der  havde  havt  Lejlighed  til  at  høre 
saa  Meget  om  Rembrandt  af  dennes  Lærlinger  og  Be- 
kj endte,  omtaler  det  ikke  med  et  Ord,  men  undrer  sig 
blot  over,  at  man  ikke  har  hørt  nogen  Udbasuning  om 
de  store  Midler,  han  kunde  have  efterladt.  Baldinucci, 
i  det  fjerne  Florents,  kjendte  det  derimod  og  havde  tillige 
hørt,  at  han,  efter  dette  store  Tab,  skulde  være  taget 
fra  Amsterdam  og  have  begivet  sig  til  Sverig,  hvor  han 
var  død  i  Kongens  Tjeneste.  Men  Rembrandt  forlod 
ikke  Amsterdam;  han  var  bleven  for  gammel  til  at  for- 
lade den  By,  der,  saa  at  sige,  udgjorde  hans  Verden,  og 
han  havde  Sjælsstyrke  nok  til  at  tinde  Trøst  og  Op- 
muntring i  sin  Konst.  Det  særdeles  smukke  Billede  af 
den  unge  Pige  med  Nelliken  i  Haanden,  som  findes  i 
Galleriet  paa  Christiansborg,  bærer  Aarstallet  1656;  og 
i  England  omtales  et  andet  kvindeligt  Portræt,  Catharina 
Hoogzaet  fra  1657,  som  et  af  hans  mest  fuldendte 
Malerier. 

Disse  Portræter  høre  imidlertid  ogsaa  til  de  sidste 
af  hans  Arbejder,  for  saa  vidt  som  vi  kunne  datere  dem, 

der  vidne  om  usvækket  Dygtighed.  I  de  følgende  Aar 
taber  hans  Pensel  vel  ikke  i  Kraft,  men  dog  i  Blødhed 
og  Sammensmeltning,  og  den  brede,  svære  Farvepaalæg- 
ning  faar  tidt  noget  Ubehageligt,  som  man  ikke  ret  kan 
udsone  sig  med,  trods  al  den  Dristighed  og  Sikkerhed, 
der  gaar  igjennem  Penselføringen.  Han  formaar  endnu 
stedse  at  give  Afrundingen  Fylde  og  frembringe  en  mægtig 
Virkning  ved  sin  Belysning;  men  det  fine,  varme,  glø- 
dende Spil  i  de  højeste  Lystoner,  det  forsvinder,  det 
taber  sig  i  en  mere  ensfarvet  kold  Gulhed,  og  Skyggerne 
bevare  vel  deres  Styrke,  men  i  Stedet  for  den  tidligere 
Klarhed  og  Dybde,  kommer  der  noget  Tæt  og  Sværtet  i 
dem,  der  ikke  kan  tilfredsstille  de  Fordringer,  man  er 
bleven  vant  til  at  gjore  hos  den  store  Mester.  Det  er, 
som  om  Haanden  endnu  var  den  samme,  men  Øjet  der- 
imod, der  dog  skulde  være  dens  Styrer,  havde  tabt  noget 
af  sin  Skarphed  og  Finhed.  Men  selv  med  disse  Mangler 
kan  man  ikke  andet  end  beundre  Maleriet,  som  forestiller 
de  fem  Direktører  for  Klædestemplingen  i  legemsstore 
Figurer,  og  som  han  udførte  i  1661  til  Stempelhusets 
Forsamlingsværelse;  det  er  den  aldrende  Konstners  Svane- 
sang; man  mærker  nok,  at  Stemmen  ej  længer  har  sin 
fulde,  rene  Klang,  men  der  er  en  Sikkerhed  og  en 
Styrke,  et  Liv  og  en  Bevægelse  i  den,  som  lader  os  ane 
dens  oprindelige  Fylde  og  Skjønhed.  I  et  saadant  Billede 
formaaede  Maleren  ogsaa  lettere  at  skjule  det,  der  nu 
fattedes  ham;  paa  Kobberpladen  var  det  ham  vanske- 
ligere, tildels  endog  umuligt,  og  hans  sidste  Blade,  som 
»Konen  ved  Kakkelovnen«  og  især  »Peter  og  Johannes,  der 
helbrede  den  Værkbrudne«,    ere    i   flere   Henseender    saa 

svage,    at  man    let  begriber   Grunden,    hvorfor    vi    intet 
Blad  have  af  ham  senere  end  1661. 

Rembrandts  Lyst  til  Arbejde  var  altsaa  ikke  brudt 
ved  hans  store  Uheld,  men  det  bragte  ham  alligevel  i  en 
meget  forandret  Stilling.  Han  flyttede  hen  i  en  afsides 
Del  af  Byen,  ved  Rosengraven,  og  indrettede  der  sit 
Værksted  og  sin  Skole,  der  vistnok  har  været  spar- 
sommere besøgt  end  forhen,  men  hvorfra  der  dog  endnu 
udgik  en  Konstner,  som  Arend  de  Gelder,  der  havde 
faaet  sin  første  Vejledning  i  sin  Fødeby  Dordrecht  hos 
S.  van  Hoogstraten,  og  som  ikke  kan  være  kommen  til 
Rembrandt  før  henved  1665.  Vor  Konstner  indlod  sig 
endog  i  et  nyt  Ægteskab ,  som  han  allerede ,  men  dog 
ubestemt,  hentydede  paa,  da  han  overdrog  Huset  i  S.  An- 
tonii  Bredgade  til  sin  Søn.  Vi  vide  imidlertid  ikke  mere 
herom,  end,  at  denne  hans  anden  Kone  muligvis  kan  have 
været  den  Bondepige  fra  Randsdorf  i  Waterland,  som 
Houbraken  forvexler  med  Saskia;  og  at  der  i  dette 
Ægteskab  blev  født  ham  tvende  Børn.  Det  ser  næsten 
ud,  som  om  han  vilde  afbryde  alle  sine  tidligere  Forhold, 
i  hvilke  hans  stolte  Sind  nu  følte  sig  ydmyget,  og  som 
lettere  og  paa  en  pinligere  Maade  kunde  vække  Tanken 
om,  hvor  daarligt  Udfaldet  havde  svaret  til  Saskias  tillids- 
fulde Forventning.  Han  havde  aldrig,  hvad  Sandrart 
ogsaa  beklager,  besiddet  den  Konst,  at  kunne  tage  sine 
Folk  eller  at  holde  over  sin  Værdighed,  Noget  som  Go- 
vaert  Flinck  saa  ypperligt  forstod;  han  vilde  være  ubunden 
i  sine  selskabelige  Forhold,  og  ethvert  saadant  Baand 
maatte  nu  desuden  trykke  ham  mere  end  i  tidligere  Dage, 
og  blive  ham   forhadt.      Beholdt  han   end  nogle   af  sine 

gamle  Velyndere,  hvorom  Bestillingen  af  Maleriet  til 
Stempelhuset  giver  Vidnesbyrd,  og  nogle  af  sine  gamle 
Venner  blandt  de  fornemmere  Konstnere,  som  Landskabs- 
maleren Roland  Roman  og  en  af  hans  egne  fortrinlige 
Lærlinger,  Gerbrandt  van  Eeckhout,  saa  søgte  han  dog 
nu  oftest  og  helst  Samkvem  med  sine  ringere  Laugs- 
brødre;  det  passede  bedre  til  hans  Sindelag,  til  hans 
Vilkaar,  og  her  var  han  endnu  bestandig  den  Første. 

Naar  man  gjennemlæser  Houbraken  med  Eftertanke, 
saa  opstaar  let  den  Formodning,  at  den  væsentligste 
Fejl  i  hans  Skildring  af  Rembrandts  Charakter  bestaar 
deri,  at  han  har  udvidet  det  til  hele  hans  Liv,  som  blot 
hører  til  den  sidste  Del  deraf,  den  Tid,  da  Modgangen 
ret  lod  ham  føle  sit  Tryk.  Baldinucci  eller ,  om  man 
vil,  Keilhau  skildrer  ham  som  den  sære  Mand  med  over- 
ordentlige Tanker  om  sin  egen  Dygtighed,  der  saa  ned 
paa  alle  Andre,  men  tillige  som  den  tjenstvillige  Mand, 
hos  hvem  andre  Konstnere  altid  kunde  hente  Hjælp,  og 
som  Manden,  der  holdt  paa  sit  Fødelands  Konst  og  dets 
ældre  Malere  og  derfor  betalte  f.  Ex.  Lucas  v.  Leydens 
Blade  med  saa  høje  Priser.  Ogsaa  i  Sandrarts  Skildring 
opdager  man  let  den  samme  eller  dog  en  meget  lignende 
Charakter,  og  ingen  af  disse  Forfattere  berører  paa 
fjerneste  Maade  Fejl,  som  smaalig  Vindesyge  eller  Gjer- 
righed.  Det  er  disse  to  Fejl,  som  Houbraken  beskylder 
ham  for,  og  hvorved  han  i  den  seneste  Tid  har  vakt 
saamegen  Forargelse  hos  sine  Landsmænd,  at  de  endog 
synes  at  sammenblande  hans  Ytringer  med  de  Over- 
drivelser af  dem,  som  man  kan  finde  hos  senere,  navnlig 
franske   Forfattere.      Og   dog   er   der    slet    intet  hverken 

Utroligt  eller  Usandsynligt  i  det,  som  Houbraken  fortæller 
med  Hensyn  hertil,  og  man  sporer  tydeligt,  at  han  her 
støtter  sig  paa  hvad  han  kan  have  hørt  af  Mænd,  som 
netop  have  besogt  Rembrandts  Skole  i  hans  senere  Leve- 
aar.  Vi  maa  huske  paa ,  at ,  da  han  maatte  flytte  fra 
S.  Antonii  Bredgade,  ejede  han  ikke  én  Skilling,  men  maatte 
begynde  aldeles  forfra,  og  langtfra  ikke  under  saa  heldige 
Betingelser,  som  da  han  første  Gang  begyndte  i  Amster- 
dam, eller  selv  i  Leyden.  Efter  faa  Aars  Forløb  be- 
gyndte alt  hans  Arbejdsdygtighed  at  svækkes;  han  maatte, 
som  ovenfor  er  anført,  aldeles  opgive  at  radere  efter 
1661,  og  hans  daterede  Malerier  blive  saa  sjældne,  at  vi 
kun  have  tre  saadanne  angivne  fra  hans  otte  sidste 
Leveaar,  og  det  er  endog  tvivlsomt,  om  disse  Angivelser 
alle  ere  paalidelige.  Det  Antal  af  hans  Malerier,  som 
findes  omkring  i  Samlingerne  uden  nogen  Tidsbestemmelse, 
men  som  efter  Behandlingsmaaden  kunne  henregnes  til 
denne  Tid,  ere  heller  ikke  synderlig  mange,  saa  at  det 
er  tydeligt  nok,  at  hans  Virksomhed  har  været  i  et  be- 
standigt Aftagende.  Hvor  sandsynligt  altsaa,  at  han 
under  saadanne  Omstændigheder  kunde  fristes  til  at  drage 
den  størst  mulige  Fordel  af  sine  raderede  Blade,  der 
vedbleve  at  være  ivrigt  søgte,  og  til  at  benytte  Samlernes 
stigende  Lyst  til  at  eje  hans  Papirskonst  saa  fuldstæn- 
digt som  muligt.  Hvor  aldeles  svarer  det  ikke  til  hans 
stolte  Sind,  at  han  overdrog  sin  voxne  Søn  Titus,  der 
selv  var  Konstner,  at  drive  denne  Handel,  som  nu  og  i 
denne  Form  maatte  krænke  hans  Selvfølelse!  Han  blev 
vindesyg  og  paaholdende,  fordi  Nødvendigheden  tvang 
ham  dertil.     Skillingen   blev   den   gamle  Mand   saa  kjær, 


449 

at  det  skal  have  moret  de  Kaadere  blandt  hans  Skolarer 
at  narre  ham  med  eftergjorte  Smaamønter,  som  de  hen- 
kastede paa  hans  Vej  for  at  faa  ham  til  at  bukke  sig 
derefter.  Vi  komme  ved  dette  Træk  tillige  til  at  kaste 
et  Blik  ind  i  Værkstedet,  hvor  Mesteren  vel  kunde  være 
vranten  og  holde  Hus,  men  ikke  længer  formaaede  at 
hævde  sin  Myndighed  imellem  de  Lærlinger,  han  havde 
tilbage. 

Dersom  Rembrandt  har  været  overmodig  i  sin  Med- 
gang, saa  er  han  haardt  bleven  ydmyget  deri  or,  thi  det 
synes  utvivlsomt,  at  han  har  overlevet  sig  selv.  Ydmy- 
gelsen blev  blandet  med  Sorg  endnu  før  han  bortkaldtes, 
thi  hans  ældste  Søn,  der  alt  var  gift  Mand  og  Fader, 
døde  i  1668.  Aaret  efter,  1669  den  8de  October,  blev 
vor  Maler  baaret  til  sit  sidste  Hvilested  paa  Wester- 
kirkes  Begravelsesplads.  Hans  jordiske  Bane  var  endt, 
og  hans  sidste  Leveaar  indhyllede  i  en  saadan  For- 
glemmelse, at  man  endnu  for  et  Par  Aar  siden,  i  hans 
eget  Fødeland,  ikke  vidste,  naar  han  var  død  eller  hvor 
han  var  begravet.  En  Fremmed,  Baldinucci,  har,  som 
man  nu  kan  se,  været  nærmest  ved  Sandheden,  naar  han 
angiver  hans  Dødstid  til  henved  1670;  det  er  Scheltema, 
som  af  Kirkebøgerne  har  udfundet  og  paavist  den  nøj- 
agtige Tidsbestemmelse  og  Kirkegaarden ,  hvor  hans  Lig 
er  blevet  henlagt. 

Det  varede  ikke  længe,  før  hans  Værker  vaagnede 
til  ny  Berømmelse.  Alt  Houbraken  beretter,  at  man  op- 
kjøbte  dem  til  høje  Priser  og  sendte  dem  til  Udlandet. 
Deres  Berømmelse  er  siden  den  Tid  bestandigt  steget,  og 
i    vore    Dage    ere'  enkelte    af   hans   Arbejder    solgte    til 

Priser,  der  vilde  have  sikret  deres  Mester  en  betydelig 
Sum,  selv  efterat  have  dækket  den  Gjæld  af  henved 
10,000  Gylden,  som  blev  saa  ødelæggende  for  ham.  I 
1844  blev  et  Maleri  af  ham  i  Cardinal  Fesch's  Samling, 
Johannes's  Prædiken  i  Ørken,  et  Maleri,  som  er  mindre 
end  noget  af  de  Billeder,  han  malte  for  Prins  Frederik 
Hendrik,  betalt  med  79,380  Francs. 


XVI. 

Forklaring  af  H,  Freunds  Frise,  Ragnarok. 

(Text  til  de  af  Konstforeningen  udgivne  lithograferede  Blade,  1857) 


1  Foraaret  1821  udsatte  en  Forening  her  i  Byen  Be- 
lønninger for  de  bedste  Tegninger  af  Æmner  hentede  fra 
den  nordiske  Mythologi.  Iblandt  de  Tegninger,  som  vandt 
Prisen,  var  der  ogsaa  nogle  af  Billedhuggeren  Herman 
Freund,  som  dengang  arbejdede  i  Rom.  Den  fortrinligste 
var  en  til  en  Relief-Composition,  der  forestillede  Mimer 
og  Balder,  som  udspørge  Nornerne  (Ohlenslægers  Nor- 
dens Guder,  S.  186 — 89);  de  andre  af  hans  Tegninger 
indeholdt  forskjellige  Forsøg  paa  Fremstillinger  af  enkelte 
Guddomme,  og  af  disse  var  det  især  tvende  Odins-Fi- 
gurer*), som  erhvervede  ham  den  udsatte  Pris  for  enkelte 
Gudebilleder. 


"I  Disse  Tegninger  bleve  stukne  af  Landskabskobberstikker  Petersen. 
Odin  blev  senere  benyttet  som  Titelkobber  foran  J.  L.  Heibergs 
Nordisehe  Mythologie.  Schleswig  1827.  Den  samme  Figur  ud- 
førte Freund  siden  i  Rom  efter  en  noget  større  Haalestok  og  lod 
den  stobe  i  Malm.  Her  hjemme  blev  den,  ifølge  Bestilling  fra 
Konstforeningen,  paa  det  omhyggeligste  eiseleret,  under  Freunds 
egen  Vejledning,  af  Lodberg,  og  Konstneren  havde  den  Tilfreds- 
stillelse, at  Thorvaldsen,  som  efter  sin  Hjemkomst  saa  den  her  i 
Værkstedet,  uopfordret  ytrede  sig  med  sand  Anerkjendelse  af 
dens  konstneriske  Værd.     Den  bevares  i  Konstforeningen. 

29* 

Opmuntret  ved  dette  Held  og  ved  det  Bifald,  som 
adskillige  af  vore  ældre  ansete  Konstnere  havde  skjænket 
disse  Forsøg,  begyndte  Freund  nu,  ved  Siden  af  sine 
andre  Arbejder,  at  lægge  Planen  til  et  omfangsrigt  Værk, 
en  Frise,  hvis  sammenhængende  Relief  skulde  omfatte 
de  vigtigste  Optrin  af  de  nordiske  Gudesagn.  Det  var 
imidlertid  et  Foretagende,  hvis  Udførelse  fordrede  større 
Midler  end  dem,  han  var  i  Besiddelse  af;  men  hans  tro- 
faste Velynder,  daværende  Etatsraad  J.  Collin,  blev  hans 
Talsmand,  og  et  Værelse  paa  Christiansborg  bestemtes 
til  at  modtage  en  saadan  Frise.  De  opgivne  Maal  tillode 
dog  ikke  Freund  at  blive  ved  sin  første  Tanke;  han 
maatte  begrænse  sin  Plan,  og  Ragnarok  blev  nu  det 
Æmne,  han  besluttede  sig  til  at  vælge.  Arbejdet  rykkede, 
i  Forhold  til  de  store  Vanskeligheder,  der  skulde  over- 
vindes, saa  rask  fremad,  at  det  modellerede  Udkast,  som 
bevares  hos  Professor  Bissen,  var  færdigt  i  1826,  og  en 
derefter  udført  Tegning  blev  sendt  hjem,  hvor  den  mødte 
en  gunstig  Modtagelse  hos  Sagkyndige  og  blev  antaget 
til  Udførelse. 

Men  med  denne  kom  det  ikke  til  at  gaa  saa  hurtigt. 
Frisen  skulde  udføres  her  hjemme;  dog  havde  Freund, 
inden  han  forlod  Italien,  modelleret  et  Stykke  af  den 
første  Side,  Valkyrierne,  som  drage  ud  til  Kampen;  han 
vilde,  medens  Billedet  endnu  stod  saa  levende  for  ham, 
anslaa  den  Tone,  som  skulde  gaa  igjennem  det  Hele. 
Men  den  Aandsfriskhed,  som  han  i  Rom  havde  formaaet 
at  bevare  under  mangen  tung  indre  og  ydre  Kamp,  og 
som  var  saa  nødvendig  til  et  saa  betydeligt  Værk  som 
dette,  formaaede  han  ikke  at  bevare  i  samme  Kraft  her 
hjemme;  han  følte  som  Konstner  et  Tryk,  der  tvang  ham 

til  at  søge  nye  Gjenstande  for  sin  Virksomhed,  hvorved 
han  friere  kunde  drage  Aande.  Heller  ikke  blev  det 
uden  hemmende  Indflydelse,  at  man  havde  valgt  et  andet 
Værelse  til  Frisen,  hvor  dens  lange  Sider  endnu  bleve 
længere,  og  den  derved  foraarsagede  Tilsætning  kom  til 
at  gribe  for  meget  ind  i  den  oprindelige  Sammenstilling. 
Ved  hans  Død  var  saaledes  ikke  engang  den  første  lange 
Side  færdig,  men  saavel  det  her  Manglende  som  de  tre 
øvrige  Sider  maatte  udføres  af  hans  Elever,  efter  at 
Bissen  havde  componeret  Tilsætningerne  i  den  Retning, 
som  alt  var  antydet  af  den  Bortgangne.  Den  her  udgivne 
Tegning  holder  sig  derfor  ene  til  den  oprindelige  Compo- 
sition,  og  er  med  stor  Omhu  udført  efter  det  modellerede 
Udkast;  den  store  Frise  paa  Christiansborg  er  kun  bleven 
fulgt  i  saadanne  Partier,  navnlig  i  de  uddragende  Val- 
kyrier, som  Freund  selv  havde  fuldendt. 

Det  Konstværk,  som  her  skal  forklares,  er  altsaa 
blevet  undfanget  og  udført  for  en  hel  Menneskealder 
siden.  Det  tilhører  en  Tid,  da  vor  Kjærlighed  til  det 
gamle  Norden  især  var  vakt  ved  vore  Digteres  aandrige 
Skildringer  af  samme,  da  vore  Forestillinger  derom  mere 
vare  klarede  ved  livsfriske  poetiske  Billeder  end  ved 
Kundskab  til  de  Kilder,  hvorfra  disse  Billeder  skulde 
have  hentet  deres  Sandhed.  Dengang  var  overhovedet 
vor  Kundskab  til  den  ældre  Middelalders  Konstformer 
endnu  saa  vag  og  usikker,  at  Følelsen  ikke  stødtes  ved 
i  en  og  samme  Skildring  at  møde  Træk  af  de  forskjelligste 
Tidsaldre.  Sandsen  var  vaagnet,  man  havde  begyndt  at 
samle  med  Flid,  men  man  forstod  endnu  ikke  at  ordne 
de  adspredte  Ledemod  saaledes,  at  en  ensartet  Skabning 
kunde  fremstaa.     De  faa  Konstværker,    som  vare  udførte 

her  hjemme,  vise,  hvorledes  enhver  Konstner  paa  egen 
Haand  famlede  efter  at  gribe  det,  som  han  især  ansaa 
for  det  Ejendommelige  ved  Nordens  Oldtid,  og  man  var 
endnu  langt  fra  at  have  blot  et  almindeligt  Grundlag  for 
den  konstneriske  Betragtning  deraf.  Freund  selv  havde, 
før  hans  Afrejse  til  Italien,  aldrig  givet  sig  af  med  at 
behandle  nordiske  Æmner;  da  han  i  Rom  begyndte  der- 
paa,  bleve  Øhlenslægers  Nordens  Guder  og  Finn  Mag- 
nussens Oversættelse  af  Sæmunds  Edda  hans  Vejledere, 
og  han  har  troligen  fulgt  dem.  Øhlenslæger  har  aaben- 
bart  fængslet  ham  i  høj  Grad;  den  levende  Skildring  i 
hans  Digt  maatte  nødvendigvis  tiltale  Konstneren;  men 
den  høje  Alvor,  de  store  Omrids  i  Edda,  selv  om  de 
ikke  allevegne  fremtraadte  med  fuldstændig  Klarhed,  kunde 
heller  ikke  forfejle  deres  Virkning  paa  en  Mand  med 
Freunds  dybe  Følelse  og  høje  Forestilling  om  Konstens 
Kald.  De  kæmpestore,  ja  uhyre  Billeder  i  Ragnarok 
kunde  ikke  skræmme  ham  tilbage,  thi  lignende  Træk 
kjendte  han  jo  fra  Grækernes  Myther,  og  Oldtidens 
Mindesmærker  i  det  gamle  Rom  havde  alt  vist  ham,  at 
deres  Behandling  ikke  gik  ud  over  Konstens  Grænser, 
naar  man  kun  forstod  at  bruge  den  rette  Maalestok.  Var 
hans  Blik  først  der  blevet  hendraget  paa  Norden,  saa 
maatte  han,  som  ifølge  hele  sin  Natur  følte  sig  tiltrukket 
af  den  antike  Konst,  nu  erfare,  hvad  Flere  have  prøvet, 
at  de  nordiske  Skjaldekvad,  udenfor  Hjemmet,  maaske 
allerstærkest  tiltale  vor  Følelse  midt  imellem  den  græske 
Oldtids  Monumenter*,)    og  han  maatte   finde   saa   meget 


*)  I  saa  Henseende  er  det  vel  værdt  her  at  erindre  om  Væringerne, 
som  i  Konstantinopel  udtydede  deres  egne  Stammesagn  af  de 
græske  Sculpturarbejder.     Soorro,  Sigurd  Jorsalafar,  12  C. 

mindre  Betænkelighed  i  at  øse  af  det  rige  Væld,  som 
her  udstrømmede  for  ham,  naar  han  lagde  Mærke  til, 
hvorledes  de  Mænd,  som  vare  blevne  hans  Førere,  med 
eller  imod  deres  Villie,  ligesom  tydede  hen  i  samme  Ret- 
ning.   Skjalden  (om  hvem  Grundtvig  saa  træffende  siger: 

"Som  Olaf,  Du  igjen  mod  Nord  Dig  vendte 
Og  skued  Kraften  med  din  dybe  Sands, 
Du  vakte  den,  men  klædt  i  Sydens  Glans, 
Og  stundom  ej  sig  selv  i  sig  den  kjendte«.) 

havde  jo  i  sin  Skildring  af  Vanerne  ligefrem  peget  hen 
paa  hellenske  Forestillinger,  og  selv,  hvor  han  sang  om 
Aserne,  røbede  han  paa  mere  end  ét  Sted,  at  han  ikke 
havde  glemt  det  Indtryk,  som  græske  Gudebilleder  havde 
gjort  paa  ham.  Den  lærde  Fortolker  af  Edda  maatte 
derimod  nødvendigvis,  under  det  Forhold,  hvori  han  talede 
til  Konstneren,  svække  den  saa  skarpt  udtalte  Ejen- 
dommelighed i  de  islandske  Digte  ved  sin  bestandige, 
sammenlignende  Henvisning  til  Østens  og  Grækernes  My- 
ther,  og  ved  sin  Opløsning  af  Gudesagnene  til  almindelig 
Natur-Allegori. 

Hvor  lidet  Konstnerne  dengang  endnu  anede  Mulig- 
heden af,  i  Middelalderens  ældre  Monumenter  at  finde 
Midler  til  at  skildre  Guderne  i  en  nøjere  Overensstemmelse 
med  det  Liv,  som  gaar  igjennem  den  nordiske  Oldtids- 
historie, derpaa  have  vi  et  andet  Exempel  i  Svenskeren 
Fogelberg.  Denne  talentfulde  Konstner  havde  den  store 
Fordel  fremfor  Freund,  at  han  alt  i  sit  Fødeland,  hvor 
dengang  Sandsen  for  det  gamle  Norden  ogsaa  var  vaagnet, 
havde  behandlet  Æmner  af  Eddalæren,  havde  levet  sammen 
med  aandrige  Mænd,  som  ofte  havde  omtalt,  hvorledes 
vel  en  saadan  Behandling  burde  være,  og  havde  gjennem 

Læsning  tilegnet  sig  et  friere  Overblik  over  hele  sin  Op- 
gave, end  Freund  dengang  kunde  være  i  Besiddelse  af. 
Og  med  alt  det  bærer  hans  Odin,  hvis  Model  falder  lidt  senere 
end  Freunds  Udkast  til  Ragnarok,  tydeligt  Præget  af  den 
Indflydelse,  som  den  antike  Konst  har  havt  paa  ham. 
De,  der  finde,  at  Freunds  thronende  Odin  har  for  meget 
af  en  græsk  Zeus,  maa  nødvendigvis  finde,  at  Fogelbergs 
staaende  Odin  har  for  meget  af  en  romersk  Imperator. 

Der  var  desuden  en  anden  Omstændighed,  som  be- 
tingede hine  Konstneres  Frihed.  Paa  Grund  af  den  alt 
ovenfor  berørte  mangelfulde  Kundskab  til  de  Former, 
hvori  det  gamle  Norden  havde  aabenbaret  sig,  maatte 
nødvendigvis  Forholdet  mellem  Folket  og  dets  Gudeverden 
svæve  i  den  største  Uklarhed.  Vel  gav  den  antike  Konst 
i  saa  Henseende  en  indholdsrig  Advarsel,  thi  det  inder- 
lige Sammenhæng  mellem  Hellenernes  Guder  og  deres 
Folkeliv  var  umiskj endeligt;  men,  besynderligt  nok,  blev 
denne  Advarsel  aldeles  overset  af  hine,  i  andre  Hen- 
seender saa  skarpsynede,  Konstnere.  Ved  Behandlingen 
af  de  nordiske  Gudeskikkelser  fordybede  de  sig  derfor 
ensidigt  i  Bestræbelsen  efter  at  udfinde  Midler,  hvorved 
de  ret  kunde  gjøre  dem  kjendelige  som  Guder,  og,  uden 
at  de  selv  bleve  sig  det  klart  bevidst,  kom  de  til  at 
sætte  det  som  en  Hovedopgave,  at  sammensmelte  nordiske 
Symboler  og  Digterudtryk  med  antike  Konstformer  til  en 
ejendommelig  Helhed.  Mangt  et  Træk,  som  derfor  ved 
første  Øjekast  kunde  synes  at  hidrøre  fra  en  blot  Efter- 
ligning af  Antiken,  er  derimod  fremkommet  af  denne  Be- 
stræbelse. Naar  Freund  viser  os  Thor  aldeles  nøgen, 
blot  omgjordet  med  sit  Belte  og  svingende  Mjølnir,  saa 
er  dette  ganske  sikkert  ikke  en  slavisk  Efterligning  af  den 

græske  Gude-  eller  Heros-Nøgenhed,  men  Konstneren 
vilde  vise  os  Styrkens  og  Modets  Gud  i  Bevidstheden  af 
hele  sin  Kraft*);  han  forsmaar  ethvert  Skjul,  medens  de 
andre  Kampguder  bruge  Dækvaaben  eller  ere  mere  eller 
mindre  beklædte,  og  Ejnherjerne  endelig  fremtræde  i  fuld 
Rustning  og  med  Klædningsstykker,  som  vi  gjenfinde  i 
Romernes  Fremstillinger  af  de  germaniske  Krigere.  Freund 
anvender  overhovedet  intetsteds  i  sin  Composition  de 
antike  Former  for  blot  at  efterligne  dem;  han  benytter 
dem,  fordi  de  paa  hans  Standpunkt  maatte  forekomme 
ham  at  være  de  Former,  hvorved  han  bedst  kunde  gjen- 
give  den  høje  Simpelhed,  som  laa  i  hans  Opgave;  men 
han  benytter  dem  med  al  den  Frihed,  som  de  forskjellige 
Dele  af  hans  Værk  fordre,  og  han  opnaar  derved  den 
store  Fordel,  som  savnes  i  andre  samtidige  og'  de  fleste 
senere  Konstværker  af  oldnordisk  Indhold,  at  en  vel- 
gjørende  Enhed  gaar  igjennem  det  Hele,  men  at  der 
indenfor  denne  tillige  findes  al  den  Mangfoldighed,  som 
udkrævedes  til  særegent  at  betegne  Væsener  af  saa  for- 
skjellig  en  Ejendommelighed  som  de  her  fremstillede. 

Sammenligner  man  Eddaernes  og  Øhlenslægers  Skil- 
dringer af  Ragnarok  med  Freunds  Fremstilling  af  samme, 
vil  man  let  blive  opmærksom  paa,  at  det  ikke  har  været 
Konstnerens  Hensigt  at  levere  »illustrerende«  Billeder  til 
den  mægtige  Digtning,  men  at  han,  støttet  paa  denne, 
vilde    i    et    selvstændigt    Konstværk    fremstille    de    store 


*)  Endnu  i  1832  sagde  Øhlenslæger:  -Guderne  fryse  ikke!  Solen 
og  Maanen,  Skyerne  og  Lynilden,  Blomsterne  og  det  Grønne  ere 
nøgne  i  Norden  ligesom  i  Syden  —  og  saaledes  deres  Sym- 
boler. —  —  Lad  Thor  staa  nøgen  i  ærlig,  heftig  fremfusende 
Djærvhed,  blot  med  sit  Styrkebælte  om  Lænderne,  med  sin 
Handske  og  sin  Stridshammer. «     Promelheus  I,  333. 

Kræfter,  som  mødtes  i  denne  skjæbnesvangre  Kamp. 
Asernes  og  Jætternes  Verdener  skulde  ligeover  hinanden 
vise  sig  for  Betragteren,  og  imellem  dem  skulde  han  paa 
den  ene  Side  se  Kampen  begynde  mellem  de  stærkeste 
Magter,  paa  den  anden  Side  se  Verdensødelæggeren,  som 
langsomt  nærmer  sig,  men  fulgt  af  Bebuderen  om  en 
bedre  Tid.  Lægger  man  Mærke  til  den  Uoverensstemmelse, 
som  der  er  imellem  begge  Eddaer,  og  den  Uklarhed,  som 
der  er  udbredt  over  flere  Momenter  i  Ragnarok,  vil  man 
ikke  kunne  med  Grund  dadle  Freund  for  den  Orden, 
hvori  han  lader  de  forskjellige  Begivenheder  følge  paa 
hverandre;  han  har  i  ethvert  Tilfælde  sammenstillet  dem 
paa  en  betydningsfuld  Maade,  ligesom  han  med  megen 
Klarhed  har  fastholdt  Charakteren  af  de  forskjellige  Slægter. 
Intetsteds  er  hans  Figurer  blot  kolde  Bærere  for  dette 
eller  hint  Symbol,  eller  en  blot  Billedskrift  for  denne  eller 
hin  Allegori;  der  gaar  overalt  en  besjælende  Tanke  igjennem 
dem;  de  føle,  de  handle,  de  lide.  Man  kan  paa  mange 
Steder  være  af  meget  forskjellig  Mening  med  Hensyn  til 
Opfatningen,  og  dog  maa  man  indrømme,  at  den  er  und- 
fanget i  en  Konstners  Fantasi,  ikke  fremgaaet  af  hans 
Forstand. 

Med  Hensyn  til  Udførelsen,  da  bør  man  erindre,  at 
det  er  et  forste  Udkast,  som  her  betragtes.  Freund 
tegnede  heller  med  Modellérstokken  end  med  Pennen 
eller  Blyantet,  og  hans  modellerede  Udkast  bærer  aldeles 
samme  Præg  som  en  Malers  forste  Haandtegning  til  et 
stort  Maleri.  Man  behover  blot  at  sammenligne  de  ud- 
dragende  Valkyrier    i    dette    Udkast  *)    med    det    samme 


"i  Det  er  alt  ovenfor  bemærket,  at  i  denne  Tegnina  ere  Valkyrierne 
tegnede  efter  det  udførte  Relief. 

Parti  i  den  udførte  Frise  paa  Christiansborg,  for  at  lære 
Forskjellen  at  kjende  mellem  Skitsen  og  det  fuldendte 
Værk.  Meget  af  det,  som  nu  vil  stode  den  opmærk- 
somme Betragter,  mangen  en  tvungen  Bevægelse,  eller 
Uklarhed  i  Liniernes  Gang  med  Hensyn  til  de  forskjellige 
Planer  bor  derfor  finde  sin  Undskyldning  i  at  Konst- 
neren,  medens  han  udkastede  sit  store  Arbejde  efter  en 
temmelig  lille  Maalestok  og  i  fladt  Relief,  mere  havde 
Tanken  henvendt  paa  det  Hele  end  paa  dets  Enkeltheder, 
og  her  tænkes  kun  paa  saadanne  Mangler,  som  Konst- 
neren  uden  Vanskelighed  og  uden  nogen  indgribende  For- 
andring i  hele  Sammenstillingen  kunde  rette  ved  den 
endelige  Udforelse.  Der  er  et  Par  andre  Mangler,  som 
derimod  ikke  vilde  lade  sig  ændre  uden  en  gjennem- 
gribende  Omarbejdelse  af  større  Partier,  Mangler,  som 
hænge  nøje  sammen  med  dette  Foretagendes  store  Vanske- 
ligheder, og  som  derfor  maaske  bør  bestemtere  antydes. 
De  uhyre  Billeder,  hvorunder  f.  Ex.  Fenrir  og  Midgaards- 
ormen  skildres  i  Edda,  have  aabenbart  grebet  Konstneren 
i  den  Grad,  at  han  her  ikke  har  været  i  Stand  til  at 
bevare  den  Besindighed,  hvormed  han  ellers  har  behandlet 
sit  Æmne.  Han  vovede  her  ikke  frejdigt  at  slutte  sig  til 
den  Fremgangsmaade,  de  antike  Konstnere  have  fulgt, 
han  følte  sig  ligesom  tvungen  til  at  give  disse  Jætter  et 
mere  kolossalt  Omfang.  Men  han  følte  paa  samme  Tid, 
at  han  maatte  skjule  eller  overskjære  disse  uhyre  Former 
saa  meget  som  muligt,  for  ikke  at  frembringe  et  Misfor- 
hold, der  vilde  være  stødende  i  Relieffet.  Det  er  denne 
Bestræbelse,  som  har  foraarsaget  det  Sammenpakkede  i 
Anordningen  om  Fenrisulven,  en  Mangel,  som  vistnok  for 
en    stor   Del   havde    ladet    sig   formilde    ved    Udførelsen, 

men  uden  at  den  Inconseqvents,  som  her  engang  var  ind- 
kommen, derved  lod  sig  hæve. 

Det  Fejlgreb,  som  her  var  begaaet,  at  lægge  for 
meget  Eftertryk  paa  Kraftens  Omfang  i  Stedet  for  blot  at 
holde  sig  til  Udtrykket  af  dens  Styrke,  havde  et  andet 
i  Følge:  den  valgte  Maalestok  lod  sig  ikke  gjennemføre,  og 
Odins  tvende  Ulve  bleve  derved  for  smaa,  i  Forhold  til 
Tyr  og  Odin.  Den  i  og  for  sig  saa  smukke  Tanke,  med 
de  omkredsende  Sejrsgudinder  om  Alfader,  lider  maaske 
i  Udførelsen  af  en  lignende  Mangel,  for  saa  vidt  som  Øjet 
ikke  kan  undgaa  at  sammenligne  dem  med  Nabopartiet: 
Muspels  Sønner. 

Var  det  nødvendigt  at  angive  Gudebroen  Bifrøst? 
Vilde  den  ikke  være  tilstrækkeligt  antydet  ved  Hejmdal 
og  hans  Mødre? 

Spor  maatte  der  nødvendigvis  blive  tilbage  af  den 
Kamp,  som  Konstneren  havde  at  bestaa  med  et  Æmne 
som  det  valgte,  inden  hans  Værk  kunde  fremtræde  i  den 
Helhed,  som  vi  her  se  det.  Dengang  dette  Udkast  blev 
gjort,  var  det  det  betydningsfuldeste  Svar,  som  der  blev 
givet  paa  Spørgsmaalet  om  den  nordiske  Mythologis 
Brugbarhed  for  skjøn  Konst,  hvorom  der  kort  i  Forvejen 
var  stridt  med  saamegen  Heftighed;  siden  den  Tid  er 
vort  Bekjendtskab  med  det  gamle  Norden  voxet  en  Del; 
men  der  er  nedlagt  en  saadan  Fylde  af  skabende  Kraft 
i  dette  Arbejde,  at  det  endnu  længe  vil  bevare  Freunds 
Navn. 

1*). 

Allerførst  fører  Freund  os  til  Nornerne,  som  bo  ved 
Urds  Kilde.  Hele  det  Oprør  i  Naturen  og  Menneskelivet, 
som  gik  forud  for  Ragnarok,  laa  det  udenfor  hans  Plan 
at  antyde,  men  han  maatte  vise  os  den  Magt,  hvis  uund- 
gaaelige  Lov  havde  bestemt  Gudernes  sidste  Kamp**). 
Medens  Urd  sidder,  som  Saga***)  ved  Søcqvabeck,  og 
optegner  det  Forbigangne  paa  sin  Tavle,  og  Skuld  lader 
sit  Blik  ufravendt  hvile  i  det  Tilkommende,  staar  Ver- 
dande  med  udslagne  Vinger  (det  vordende  og  henfarende 
Nu),  støtter  sin  Fod  paa  Kildens  Urne  og  løfter  i  sin 
højre  Haand  Vægten f),  hvori  Asernes  Skaal  synker. 

Nornerne  ere  ikke  ene;  tre  af  Odins  Møer  have 
nærmet    sig    for    at    erfare,    hvad    de    forkynde ff).      De 


■*)  Dette  og  de  følgende  Nummere  betegne  Frisens  fire  Sider  i  den 
Orden,  som  de  følge  i  Compositionen.  Se  det  Blad,  som  giver 
et  sammenhængende  Overblik  over  det  Hele.  Enhver  Afdeling 
begynder  fra  højre  og  fortsættes  til  venstre.  Navnene,  som  staa 
nedenunder  Figurerne,  ere  de  samme,  som  findes  paa  den  Teg- 
ning, Freund  sendte  hjem  fra  Rom.  Hensigten  med  dem  har 
været  at  tjene  til  Forklaring,  men,  skjøndt  de  maa  antages  at 
være  skrevne  efter  Konstnerens  egen  Angivelse,  er  *der  dog  ind- 
løbet et  Par  Fejl,  som  nærmere  skulle  blive  antydede. 

Hvor  den  ældre  Edda  anføres,  menes  altid  Finn  Magnussens 
Oversættelse  af  den  ældre  Edda.     4  Bind      1821—24. 
**)  »Thi  Norner  kan  ej  længer  Skjæbnen  skjule«.    Nordens  Guder  381. 
*")  Den  ældre  Edda  1—203. 
f)       Verande  paa  sin  gyldne  Vægt  tilvejer 

Alfaders  Gaver,  Døden  eller  Sejer.     Nord.  Gud.  188. 
—  Fra  hendes  (Urds)  Skuldre  gik  uhyre  Vinger, 
Om  Panden  brede  Baand  med  gyldne  Runer.     Sammesteds. 
Freund  har,  og  man  gjetter  let  hvorfor,  tillagt  Skuld  Vingerne, 
tf)      Valkyrier  sig  hist  om  Lunden  snige 

For  Norners  Bud  fra  Kilden  at  erfare.     Nord.  Gud.  189. 

tvende  staa  og  lytte  opmærksomt,  den  tredie  vender  sig 
om  for  at  melde  det  tunge  Budskab  til  den  nærmest 
siddende  Gudinde;  thi  med  den  Hurtighed,  som  her 
maatte  indrommes  Konstneren,  flytter  han  os  hen  til 
Valaskjalf,  Odins  Borg,  hvor  fælles  Ned  har  forsamlet  de 
mægtigste  Asynier. 

Nærmest  ved  Valkyrierne  sidder  Sif*)  for  sig,  med 
Haand  under  Kind  og  mod  i  Hu.  Haaret  falder  opløst 
ned  over  hendes  Skuldre,  Hovedet  er  bojet  og  Blikket  er 
sænket,  hele  Gudindens  Kraft  sammentrænges  til  stille 
Taalmod. 

Frigga  sidder  til  venstre,  Freja  til  højre  af  Odins 
Højsæde  (Hlidskjalf);  men  Hærenes  Fader  er  der  ikke; 
den  guldkammede  Hane  **)  har  alt  vækket  ham  og  hans 
Helte;  nu  er  det  kun  Afbildningen  af  Nornerne  paa  Sto- 
lens Ryg,  som  siger  os,  at  herfra  saa  Odin  ud  over  hele 


Under  disse  Valkyrier  staa  3  af  de  Navne,  som  findes  i 
Grimnersmaal  (ældre  Edda  I.  180),  men  rimeligvis  støde  vi  her 
paa  en  af  de  ovenfor  omtalte  Fejlskrifter;  thi,  som  det  Følgende 
vil  vise,  har  Konstneren  havt  en  bestemt  Tanke  med  enhver  af 
de  forskjellige  Valkyriegrupper.  De  Navne,  som  her  maaske  bedst 
kunde  svare  til  hans  Tanke,  vilde  derfor  være,  fra  hejre  til 
venstre:  Rota,  Gudr,  Hilde.     Smlign.  den  ældre  Edda  I.  2(J2. 

Stærk  er  huri,  stor,  en  høj  Heltinde  — 

De  brede  Skuldre  o.  s.  v.  Nord.  Gud.  142. 
Med  Hens\n  til  Konstnerens  Valg  af  Sif  ved  Siden  af  Frigga 
og  Freja,  maa  man  huske  paa,  at  naar  Jætten  Hrungner  sætter 
hele  Asgaard  i  Frygt  og  truer  med  at  flytte  Gudeborgen  og  dræbe 
alle  Guderne,  da  er  der  dog  tvende  Gudinder  han  ikke  vil  dræbe, 
men  beholde  for  sig  selv,  og  det  er  Sif  og  Freja. 

Over  Aser  gol 

Den  Guldkammede, 

som  vækker  Helte 

Hos  Hærenes  Fader.     Den  ældre  Edda  I.  46— -17. 


463 

Verden,  da  han  styrede  den.  Freja*),  mere  bevæget, 
men  ogsaa  mere  mild  i  sin  Kummer,  søger  ligesom  Trøst 
hos  sin  Datter  Hnos,  som  bedrovet  hviler  sit  Hoved  op 
til  Moderens  Skulder,  medens  Søsteren**)  fra  den  anden 
Side  nærmer  sig  hende  sørgmodig.  Frigga  derimod  er  alt 
stivnet  i  sin  Smerte,  og  Hænderne  hvile  kraftesløse  og 
ubevægelige  i  hendes  Skjød.  Valhals  Glæde  er  forbi, 
Odin  gaar  sin  Undergang  i  Møde***).  Hun  behøver  ikke 
mere  Fyllas  Smykkeskrin,  hun  mærker  ikke  engang,  at 
Hermod,  den  tro  Svend,  som  alt  engang  for  hende  red 
ned  til  Hels  Sale,  staar  bag  ved  hendes  Sæde  med 
Skjoldet  ved  sin  Fod;  medens  hans  Blik  følger  de  bort- 
dragende Kampguder,  venter  han  paa,  om  ikke  Frigga 
end  har  et  Ærende  til  ham. 

Vi  forlade  Sorgens  Hal  og  se  Frej,  Frejas  Broder, 
Hærføreren,  som  rider  frem  paa  sin  gyldenbørstede  Galtf). 
Et  let   Skjæg   kruser   sig   om  hans  Kind  og  Hage,    han 


Hendes  Katte  ere  her  kun  benyttede  som  et  smykkende  Attribut. 
Freund   kunde   ikke  kjende  den  heldigere  Fortolkning   af  det  is- 
landske Udtryk,  som  først  er  fremkommet  senere. 
*"    Under  Søsteren  staar  Navnet  Sjofn. 

Hun  (Freja)  har  to  Døttre  blide 

Sjofna,  dertil  vel  Hnos; 

Ad  deres  Skuldre  hvide 

Nedstyrter  Issens  Fos.     Nord.  Gud.  113. 
Men  Sjofn  kan  alligevel  gjerne  være  en  Fejlskrift  for  Gerseme, 
det  rette  Navn,  som  Freund  næppe  kan  have  overset  i  den  ældre 
Edda  I.  227. 

Da  opf\ldes  Hlynas    Frisgas 

Anden  Hjertesorg, 

Naar  Odin  gaar 

Med  Ulven  at  kæmpe.     Den  ældre  Edda  I.  50. 
1  Husdrapa  skildredes  han   saaledes   i   det  10de  Aarhundrede  af 
en   islandsk  Skjald   Ulf  Uggason,    som    besang   et   udskaaret  Ar- 
bejde, der  forestillede  Gudernes  Tog  til  Balders  fiaal. 

bærer  Hjelm  og  Skjold,  men  han  savner  det  gode  Værge, 
som  han  hengav  for  at  vinde  Gerda,  den  dejlige  Jætterne. 
Ved  Siden  af  ham  gaar  med  raske  Skridt  Loder*),  en 
ungdommelig  Asagud,  med  glatte  Kinder  og  lokket  Haar; 
ban  bærer  en  svær,  tveægget  Øxe  paa  Skulderen,  og  Hæner, 
en  ældre,  al .  orligere,  skjægget  Mand,  væbnet  med  et  Spyd, 
følger  ham  sindigt.  Bag  efter  Frej  kommer  derimod 
Skade**),  Jagtens  og  Skiernes  Gudinde,  skyndsomst 
gaaende.  Lossens  Skind  er  paa  en  Gang  hendes  Hjelm  og 
Kaabe,  Skierne  bærer  hun  paa  Ryggen,  Buen  i  den 
venstre  Haand,  og  med  den  højre  griber  hun  alt  i  Koggeret 
efter  Pilen,  der  skal  bringe  en  Jætte  Døden.  Lige  saa 
ivrig,  som  hun  var  i  at  hævne  Balders  Drab  paa  Loke, 
er  hun  nu  i  at  kæmpe  mod  Lokes  Slægt,  der  vil  storme 
Himlen.  Porten,  smykket  med  Lanser,  dækket  med  Skjold- 
taget,  hvor  en  Ørn  har  sat  sig,   antyder  os  Valhal***), 


*)  To  Aser,  som  forenede  man  sjælden  finde  skal, 

Sad  altid  kiærligt  sammen  i  Asa  Odins  Hal. 
Den  første  kaldes  Loder,  Hænir  den  anden  Mand. 
Hin  Guden  er  for  Skjonhed,  og  denne  gi'er  Forstand. 

Nord.  Gud.  227. 
Det  er  vel  nærmest  disse  Vers,  som  have  bragt  Freund  til  her 
at  lade  disse  Guder  optræde,  som  Eddaerne  kun  vise  os  ved 
Menneskets  Skabelse  i  Forening  med  Odin.  Loder  giver  da 
Mand  og  Kvinde  Aasyn  og  fagre  Farver,  Hæner  giver  dem  For- 
stand. Konstneren  har  betegnet  dem  med  Hensyn  til  de  Gaver, 
de  kunde  skjænke. 
**)  Navnet  Gefion,  som  staar  under  denne  Figur,  er  Fejlskrift.  Frem- 
stillingen svarer  tydeligt  til  Skades  Beskrivelse  i  Snorres  Edda: 
»Huu  løber  ofte  paa  Skier  med  sin  Bue  efter  Dyr«.  Nyerups 
Oversættelse  S.  32. 

—  Da  løber  jeg  i  Finmark  med  Buen  paa  Ski. 

Nord.  Gud.  209. 
*")  Loftet  er  lagt  med  Spyd 

Salen  tækket  med  Skjolde  — 

—  En  Om  derover  svæver.     Den  ældre  Edda  1.  170. 

hvorfra  Ejnherjerne  i  fuld  Rustning  drage  ud.  De  an- 
føres af  Stærkodder*),  med  den  tunge  Kolle  paa  Skul- 
deren og  Tyrehuden  løst  kastet  om  Kæmpekroppen. 

Men  foran  færdes  alt  en  talrig  Flok  af  Valkyrier**). 
De  tumle   deres  Gangere,    som  bære    dem  igjennem  Luft 


•    I  Nordens   Guder   S.  235   kaares   Stærkodder  til  Halvgud.      Thor 
hænser  selv  Kaaben   -en   Lossehud)  om  Gubbens  brede  Skuldre 
o-    ^ver  ham  en   Kølle   af  Ygdrasil.      Freund   har    formodentlig 
fundet,  at  Lossens  Hud  vilde  blive  for  lille  for  Stærkodder. 
♦■)  Med  blanke  Hjelme,  Flaggerlokker  gule, 

Valkyrierne  ride  da  til  Strid. 

Nord.  Gud.  3S1.  (Skildringen  af  Ragnarok  . 
Ved  at  sammenligne  Navnene,  som  staa  under  dem  (Geyra. 
Fejlskrift  for  Gejrølul),  med  de  Navne  Odin  opregner  i  Gnmaers- 
maal  (den  ældre  Edda  I.  180),  sees  tydeligt,  at  Konstneren  har 
tænkt  paa  de  Valkyrier,  som  ellers  rakte  Ejnherjerne  Mjodhornene 
ved  Valhals  Fester,  men  nu  føre  dem  til  Kamp.  I  talrigt  Følge 
ledsagede  Valkyrierne  Odin  til  Balders  Baal,  og  de  have  sikkert 
ogsaa  fulgt  ham  i  den  sidste  Kamp,  skjøndt  Eddaerne  der  ikke 
udtrykkeligt  nævne  dem.  men  vel  Ejnherjerne.  Freund  har 
underordnet  disse,  for  at  Guderne  og  de  Væsener,  som  stode  i 
nøjeste  Forbindelse  med  dem,  kunde  desto  bedre  fremtræde 
Ohlenslæger  nævner  ikke   ensang  Ejnherjerne   i   sin  Skildring  af 

Rasnarok. 

Naar  Freund  siver  Valkyrierne  Vinger,  ligesom  han  ogsaa, 
efter  Ohlenslæger,  har  givet  Nornerne,  ja  selv  Naglfar  for  at  ud- 
trvkke  Skibets  uimodstaaelige  Fart,  saa  kan  han  beraabe  sig  paa 
Steder  i  Edda.  I  Kvadet  om  Vølund  bærer  Skjoldmøen  Svanhvide 
Svaneringer,  og  i  det  første  Kvad  om  Helge  Hundingsbane  kaldes 
Valkyrien  Sigrnn  .den  højtflyvende  Mø..  Den  ældre  Edda  III. 
247-991  Han  slutter  sig  derved  til  den  ældgamle  asiatisk- 
hellenske  Forestilling  om  vingede  Guddomme,  en  Forestilling. 
der  endog  er  saaet  over  paa  Englene  i  christelig  Konst.  Oppe  i 
Norden  havde  denne  Forestilling  imidlertid  næppe  udviklet  sig. 
Selv  de  ovenanførte  Steder  i  Edda  tale  ikke  derfor,  naar  de  op- 
fattes i  det  rigtige  Sammenhæng.  Freja  havde  en  Falkeham, 
Valarierne  havde  Svanehamme,  hvori  de  kunde  som  vindsnelle 
Fpgle  fuldende  deres  Farter,  og  denne  Forestilling  om  Kvinder, 
som  flwe  i  Fuslehamme,  gaar  som  bekjendt  over  i  Middelalderens 

30 


Hovens  Skriiter. 

og  over  Sø;  nogle  ride  paa  dem,  andre  sidde  paa  dem 
eller  svæve  ved  Siden  af  dem,  eller  gribe  dem  i  Manken 
for  at  svinge  sig  op  paa  dem,  idet  de  begynde  deres 
Løb.  Det  gaar  som  til  en  Fest;  Blod  og  Støv  har  endnu 
ikke  sat  Kampens  Mærker  paa  Vaaben  eller  Klædemon, 
Saar  og  Mødighed  ikke  afkræftet  de  smidige  Lemmer. 
Den  korte  opkiltrede  Klædning  minder  om  Amazonerne, 
men  Valhals  Møer  ere  finere  byggede,  mere  jomfruelige 
end  Sydlandets  jordiske  Skjoldmøer. 

2. 

Paa  Frisens  anden  Side  føres  vi  hen  til  Sletten 
Vigrid,  Asers  og  Jætters  udkaarne  Kampplads.  Fra 
højre,  hvor  den  strækker  sig  henad  Asgaards  Borge,  ile 
Kampguderne  frem;  til  venstre,  hvor  Gudernes  Bro  (Regn- 
buen, Bifrøst)  er  antydet,  støder  Hejmdal,  Broens  Vogter, 
i  Gjallarhornet,  og  forkynder  de  fremrykkende  Fjender. 
Men  det  Samme  vil  ske  her  som  i  alle  Oldtidens  Kampe; 
de  talløse  Skarer,  som  skulle  støde  sammen  og  gaa  til- 
grunde, afgjøre  Intet;  det  er  Tvekampene  mellem  de 
mægtigste  Aser  og  Jætter,  som  bestemme  Udfaldet. 
Fenrisulven  maa  sluge  Odin,  Thor  maa  fælde  Midgaards- 
ormen  og  derpaa  selv  segne  for  dens  Gift,  før  Surtur 
kan  slynge  sin  fortærende  Brand  over  Verden.  Fenris- 
ulven og  Midgaardsormen,  Gudernes  forfærdeligste  Fjen- 
der, ere  blandt  de  allerførste,  som  bryde  løs,  og  derfor 
har  Freund  vovet  at  stille  dem  hen  paa  Slagets  Mark  og 


Fe-Eventyr,   ligesom  den  oprindelig  staar  i  nøje  Forbindelse  med 
den  oldnordiske  Forestilling  om  Hamskiftning. 

De  smaa  Vinger  paa  deres  Læderhjelme   er   kun   en  Prydelse. 
som  vi  ogsaa  se  paa  Hermods  og  paa  den  ene  af  Ejnherjernes  Hjelme. 

alt  lade  Striden  begynde;  Ormens  og  Thors  Møde  be- 
buder den  sidste  Afgjørelse*),  og  derfor  lader  Konstneren 
Thor  alt  svinge  sin  Hammer  mod  den  uhyre  Slange,  der 
hvislende  rejser  sig  ham  i  Møde.  Det  er  Hovedgruppen, 
hvorom  alt  det  Øvrige  ordner  sig. 

Til  højre  holder  Thors  Vogn  **),  dækket  af  et  Bjørne- 
skind. Den  ene  af  hans  Sønner,  Mode,  skrider  til  for 
at  holde  Bukkene,  medens  hans  Broder,  den  stærke 
Magne,  staar  bag  ved  Vognen,  paa  hvis  Fadning  han  har 
lagt  sine  Arme  for  at  lade  Hovedet  hvile,  medens  han 
tankefuld  stirrer  frem  for  sig.  De  bekymre  sig  ikke  om 
Fenrir,  og  denne  bryder  sig  heller  ikke  om  sine  Om- 
givelser. Ankommen  paa  Kamppladsen,  venter  den  kun 
paa  sin  Modstander,  for  at  tage  Hævn  for  det  lange  pin- 
lige Fængsel,   og  nu,    da  den  ser  ham  komme,  begynder 


Gaar  Odins  Son 
Mod  Slangen  at  kæmpe, 
Modigen  ham  slaar 
Midgaards  Forsvarer. 

Ni  Fod  gaar 
Jordens  Søn 
Krumbøjet  fra  Slangen. 

Solen  formørkes, 

Jord  synker  i  Hav, 

Fra  Himlen  forsvinde 

De  skinnende  Stjerner, 

Røgskyer  omhvirvle 

Alnærende  Træ, 

Høje  Flammer  spille 

Mod  Himlen  selv.     Den  ældre  Edda  1.  51. 
Naar  Freund  har  laant  Zeus's  Lynstraaler   til    dermed  at  pynte 
paa  Thors  Vogn,    saa   vilde  han  jo  med  Lethed  kunde  have  om- 
byttet   dette  Øjeblikkets  Indfald  med  et  mere  passende    nordisk 
Symbol. 

den  at  rejse  sig,  lofter  knurrende  sit  Hoved,  hæfter  Blikket 
ene  paa  Odin,  uden  at  ænse  hans  Ravne,  som  flagre 
over  hans  Hoved,  eller  de  to  Ulve,  som  i  Valhal  stedse 
laa  ved  Odins  Fødder,  og  som  nu  nærme  sig,  Gere*) 
forundret  og  nysgjerrig,  Freke  ængstelig  med  fravendt 
Hoved  og  Halen  mellem  Benene.  Ikke  engang  den  frem- 
stormende Tyr**)  lægger  den  Mærke  til,  saa  lidt  som 
til  den  ene  af  Odins  tvende  Valkyrier***),  som  mod  i 
Hu,  staar  tæt  ved  dens  Side  og  støtter  sig  til  sit  Spyd, 
medens  den  anden,  med  udslagne  Vinger,  vender  ilsomt 
tilbage,  idet  hun  ser  sig  om  efter  Thor,  thi  Kampens 
Øjeblik  er  nær,  og  nu  kunde  Faderen  behøve  Sønnens 
Hjælp.     Odin  kommer;    uforfærdet   svinger  han  det  segl- 


")  Gere  og  Freke 

Mætter  den  krigsvante 
Heltes  Fader; 
Thi  blot  af  Vin 
Den  vaabenherlige 

Odin  ene  lever.       Den  ældre  Edda  1.  173. 
":  Tyr  løfter  sin  højre  Arm,  hvis  Haand  Fenrir  havde  afbidt.    Manglen 
dækkes  her  af  Hjelmen,   men  Freund  har  desuden  vistnok  tænkt 
paa  Tyrs  Ord,  i  Nordens  Guder  317: 

Jeg  gaar  til  Vaulunds  Esse  fjern, 
Og  han  skal  smedde  mig  af  Jern 
En  Handskehaand,  som  klemme  kan 
Det  lange  Slagsværd  med  Forstand. 
Naar  Haand  og  Sværd  slaa  lige  godt, 
Da  frygter  man  først  Kampens  Drot. 
At  Tyr  vil   storme  løs   paa  Midgaardsormen ,   som  gjorde  ham  til 
Krøbling,    og  derover  glemmer,    at  han  skal  kæmpe  med  Uhyret 
Garm,    er  et  Træk,    der  passer  godt  til  Tyrs  Charakter,    saaledes 
som  Freund  fandt  den  udviklet  og  skildret  hos  Øhlenslæger. 
***)  Navnene  Hrist  og  Mist  staa  under  dem. 
Odin  siger  i  Grimnersmaal: 
Hrist  og  Mist 
Skulle  mig  Horn  bære.     Den  ældre  Edda  1.  180. 

formede  Værge,   Brimer*),    det  ypperste  blandt  Sværde, 
over  sit  Hoved,  men  hans  Ganger,  den  ottefodede  Sleip- 
ner,   stejler  fnysende   op  mod  Valfaders  Fjende.      Denne 
skal  sejre,  det  er  Nornens  ubøjelige  Villie;  men  knn  kort 
skal  han  nyde  sin  Sejer,   thi  lige  bag  ved  Gangeren  be- 
reder den  tavse  Vidar,   med  uforstyrrelig  Ro,    sig  til  at 
hævne  Odins  Fald.     En  Ulveham  dækker  hans  Hoved  og 
Ryg-  Skjoldet  har  han  sat  til  Side,  for  at  faa  Skoen  rigtig 
fast'paa  Foden,    hvormed  han   skal  træde  i  Fenris  Gab, 
naar  han  dræber  den**).    Raske  Kampguder  slutte  sig  til 
ham-    Skiløberen  Ulier***),   den  kjække  Jæger,  og  Vale, 
Rindas  Søn,   som  hævnede  sin  Broder,  den  gode  Balder, 
med  sit  sikre  Skud.    De  se  sig  om,  som  for  at  skynde  paa 
Valhals  øvrige  Stridsmænd.     Naar  Freund  her,    saa  tæt 
ved  Asers  og  Jætters  mægtigste  Forkæmpere,  har  samlet 
Guder,    som  Mode  og  Magne,    Vidar  og  Vale,    saa  kan 
det  ikke  være  tilfældigt,  det  maa  have  en  dybere  Grund. 
Disse  Guder  dø  ikke  i  Ragnarok,  de  samles  efter  Verdens- 
branden  paa   den  ny  Idaslette;    disses  Nærværelse   peger 


<)  Grunden  til,  at  Freund  ikke  har  givet  Odin  Spydet  Gungner, 
saaledes  som  Eddaerne  udtrykkeligt  sige,  maa  vist  søges  i  tor- 
klaringen, som  Finn  Magnussen  giver  af  Sværdet  Birmer.  (Den 
ældre  Edda  1,  271.)  Ved  den  seglformede  Skikkelse  har  han 
formodentlig  villet  hentyde  til  Ildmeteoret. 

»)  Freund  lader  Magen  til  Vidars  Sko  staa  paa  Jorden;  han  har 
overset,  at  det  var  en  umage  Sko  Saaledes  har  han  ogsaa 
overset,  at  den  græske  Kothurne  her  vilde  have  forsynet  ham 
med  den  svære  tykke  Saal,  som  Vidars  Sko  skulde  have. 

•n  Skierne  ere  vistnok  et  fortrinligt  Særkjende  for  Uller,  dog  kunde 
de  paa  dette  Sted  gjerne  udelades,  eller  han  maatte  heller  son. 
Skade  bære  dem  paa  Ryggen.  Han  er  for  Resten  tilstrækkehgt  be- 
tegnet ved  den  mægtige  Bue  og  det  store  Skjold,    ellers  Skib-, 

saaledes    trøstende    hen    paa  Fornyelsen    efter    den    for- 
færdelige Undergang. 

Vende  vi  tilbage  til  Midgaardsormen ,  da  se  vi,  at 
den  skyder  sig  frem  i  store  Krumninger  og  Bugter  mellem 
en  Flok  af  unge  Kvinder.  De  Omrevne  udstrække  hjælpe- 
lost  Hænderne,  eller  synke  i  Afmagt,  eller  klynge  sig  til  den 
Nærmeste;  de  Andre  ville  i  ængstelig  Forvirring  skynde 
sig  bort,  eller  ty  op  paa  Gudebroen,  hvor  nye  Farer*) 
true  dem.  Angst  og  bange  Forventning  har  grebet  selv 
de  Roligste.  Det  er  de  ni  Jomfruer,  svale  Bølger,  næ- 
rende Muld  og  tindrende  Glans,  som  have  baaret  Hejm- 
dal**). Rædsel  griber  dem,  thi  »Alting  frygter  baade 
i  Himlen  og  paa  Jorden«***).  —  Paa  den  anden  Side  af 
Gudebroen,  smykket  med  hemmelige  Runer f),  rejser  Hejm- 
dal  sig  i  Hast,  idet  han,  med  Hovedet  vendt  mod  de 
fjendtlige  Hærskarer,  støder  i  Gjallarhornet,  for  saa  selv 
at  blande  sig  imellem  de  Kæmpende  og  søge  Loke,  sin 
gamle  Uvenff). 


*)  Se  Vanerne  i  Nr.  3. 

"i  Naar  Ohlenslæger,  i  Nordens  Guder,  skildrer  Thors  Op-  eller 
Nedkjørsel  ad  Bifrøft,  undlader  han  aldrig  at  omtale  de  ni 
Jomfruer. 

Hejmdal  i  Hornet  stødte,  da  Kerren  forbi  ham  gik, 
De  ni  Jomfruer  mødte  Gud  Thor  med  milde  Blik. 

Nordens  Guder  S.  6,  111,  364. 
Deres  Navne  findes  i  Hyndlas  Sang,  den  ældre  Edda  III,  19,  men 
de  ere  ikke  anførte  her  i  Frisen,  uagtet  Freund  ved  sin  Tredeling 
synes  at  have  villet  antyde   de   ni  Modre  efter  deres  forskjellige 
Opholdssteder  i  Havet,  paa  Landjorden  og  i  Luften.     Maaske  har 
han   udeladt  Navnene,    fordi   han   følte,    at  han   dog  ikke   kunde 
bringe  dem  i  rigtig  Samklang  med  sin  Anelse. 
"*)  Den  yngre  Eddas  Ord.     Nyerups  Oversættelse  S.  89. 
t    Hu-Buner   stode   ogsaa  paa    »Broens  Ende«.      Sigurdrifas  Sang  i 
den  ældre  Edda  IV.  47. 
tf,   »Naar  disse  Begivenheder  indtræffe,  rejser  Hejmdal  sig  og  blæser 

3. 
Uagtet  vi  alt  have  sét  enkelte  af  Gudernes  frygtelige 
Fjender  optræde,  have  vi  dog  hidindtil  bestandigt  opholdt 
os  i  Asgaard;  nu,  da  vi  forlade  Gudebroen,  komme  vi 
ned  i  lavere  Sfærer  og  stige  dybere  og  dybere  ned,  indtil 
vi  befinde  os  mellem  Hrimthurserne  langt  inde  mellem 
Udgaards  mørke  Fjelde.  Denne  Side  danner  saaledes 
Modsætningen  til  den  første  ,  hvor  vi  saa  os  om  i  det 
lyse  Gudehjem.  Det  Rige,  som  vi  imidlertid  først  komme 
til,  grænser  helt  op  til  Bifrøst  og  tilhører  Vanerne,  men 
disse  nævnes  intetsteds  i  Eddaernes  eller  Øhlenslægers 
Beskrivelser  af  Ragnarok.  Kun  den  kløgtige  Jætte  Vaf- 
thrudner  véd,  atNjord,  naar  Verden  opløses,  atter  vender 
tilbage  til  de  vise  Vaner*),  og  dette  Vink  har  Freund 
benyttet    for   ogsaa   at   lade    dem  fremtræde   i  Ragnarok. 


af  al  Kraft  i   Gjallarhornet«.      Den  yngre  Edda.     Nyerups  Over- 
sættelse, S.  88. 

Hejmdal  har  ligget  indhyllet  i  Tyrehuden,  som  nu  flagrer  om- 
kring ham,  idet  han  med  hæftig  Bevægelse  rejser  sig.  Freund 
har  maaske  tænkt  paa  de  haarde  Kaar,  som  Loke  spottende  lader 
ham  høre: 

Dig  blev  i  Tidens  Morgen 

Et  hæsligt  Liv  bestemt. 

Med  vaaden  Ryg 

Du  være  skal 

Og  vaage  som  Gudernes  Vægter. 

Lokasenna  i  den  ældre  Edda  II.  299. 
|  Den  ældre  Edda  I.  94. 

I  Vaners  Verden 

Ham  vise  Magter  skabte 

Og  sendte  som  Gidsel  til  Guder ; 

Naar  Verden  opløses 

Han  igjen  skal  komme 

Hjem  til  vise  Vaner. 

Vanerne  ere  for  ham  Skyluftens  Magter  *)  ,  som  alt 
engang  i  Tidernes  Morgen  have  fort  Krig  med  Aserne, 
og  som  nu  i  det  store  fælles  Oprør  atter  gribe  til  Vaa- 
ben  imod  dem.  Deres  Høvding**),  hvis  hele  Ydre  næsten 
minder  os  om  den  olympiske  Åres,  slynger  Lansen,  idet 
han  glider  hen  paa  den  lette  Kjelke,  hvis  vælige  Gan- 
gere styres  af  en  vinget  Sejersgudinde.  Kun  en  fredelig 
Klynge  af  Vanapiger,  der  som  svævende  Skygudinder 
lade  Regnen  udstrømme  af  deres  Urner,  skiller  ham  fra 
de  kamplystne  Vaner,  Mænd  og  Kvinder,  som,  bevæb- 
nede med  Buer  og  Lanser  og  knusende  Sten,  storme 
gjennem  Luften  mod  Gudebroen ,  og  hvis  skarpe  Pile 
alt  har  saaret  den  ene  af  Hejmdals  Mødre,  der  jamrende 
griber  til  sin  Vunde.  Men  her  kommer  Njord,  som  er 
vendt    tilbage    til  Vanerne ,    paa    sin    vingede   Hest***), 


*)  Efter  Finn  Magnussen  i  den  ældre  Edda,  1,  114. 

*)  Hvem  kan  dog  Freund  have  tænkt  paa?  Han  har  betegnet  ham 
for  omstændeligt,  til  at  vi  her  skulle  se  et  Foster  blot  af  øje- 
blikkeligt Lune,  og  man  bringes  derfor  let  til  den  Formodning, 
at  han  har  tænkt  paa  Odur,  Frejas  bortdragne  Ægtefælle.  Naar 
han  ikke  her  har  fulgt  Øhlenslæger,  der  i  Nordens  Guder  (198- 
204)  har  skildret  Odur  som  Grækernes  Dionysos ,  kan  Grunden 
dertil  vel  nærmest  soges  i  de  Hentydninger  til  Venusmythen,  som 
han  fandt  hos  Finn  Magnussen,  hvor  denne  giver  en  Udvikling 
af  Frejas  og  Odurs  Betydning  (den  ældre  Edda  1,  227),  og  som 
let  kunde  føre  Freund  paa  den  Tanke,  at  Frejas  elskede  Hus- 
bonde snarere  maatte  have  Noget  tilfælles  med  Jægeren  Adonis 
eller  Krigeren  Åres,  end  med  Vinguden  Dionysos.  Ved  Kjelken 
vilde  han  aabenbart  betegne  Gudens  lette  Hengliden  mellem 
Skyerne,  i  Modsætning  til  Thors  rullende  Vogn. 

'*)  Vanerne  —  Nordens  Guder  S.  195  — 
Gav  til  Gidsel 
Rytteren,  den  raske  Njord. 
Og  paa  Toget  med  Aserne  mod  Nord  (197): 

Njord,  paa  frodig  Hest  med  Vinger, 
Dros  foran  den  hele  Hær. 

afværger  Stenkastet,  og  bliver  atter  Fredsmægler  mellem 
de  beslæglede  Gudestammer. 

Den  Første,  som  vort  Øje  møder,  idet  vi  nærme  os 
til  Jotunheim,  er  Loke,  Laufejs  Søn.  Han  har  afkastet 
den  fagre  Skikkelse  ,  han  bar  som  Odins  Stalbroder  og 
iført  sig  den  Ham,  som  bedst  svarer  til  hans  Indre.  Det 
er  den  hadske  Snedighed,  som  anfører  den  plumpe  Jætte- 
styrke. Han  lister  sig  frem  med  lydløse  Flaggermus- 
Vinger*)  og  en  dusket  Slangestjert;  Kaaben  er  gledet 
ned  bag  ved  hans  Ugleøren  og  blotter  de  skulende  Øjne, 
de  glatte,  skjægløse  Kinder,  det  haanlige  Smil.  Skadefro, 
men  tavs,  sniger  han  sig  frem,  og  leder  ved  Haanden  de 
forreste  Jætter ,  som  dagskye  og  blændede  famle  for  sig 
paa  den  ukjendte  Vej.  Flere  af  disse  klodsede  Skab- 
ninger komme  ud  ad  den  lave  Port**);  plumpe  ere  deres 
Træk,  uredt  det  stride  Haar  ogSkjæg;  Vaabnene,  Køller 
og  Træstammer,  raa  som  de  selv.  Den  sidste  af  dem 
løfter  Haanden  forundret,    idet  hans  Blik  falder  paa  den 


*)  Konstneren  har,    men  selvstændig,   benyttet  til   denne  Skabning 
Øhlenslægers  Skildring  af  Loke  i  Nordens  Guder,  331  og  354: 
Med  Flaggermusens  Vinger 
Han  vredt  ombandt  sig  Hælen, 
Paa  Skuldren  sig  af  Uglen 
Han  satte  Vinger  studs; 
—  Og  under  Kaaben  slæbte  han  Svandsen  soui  en  Ko. 
")  Det  er  tydeligt,  at  Freund  ved  denne  Port  har  villet  antyde  Ind- 
gangen til  en  Del  al' Jotunhejm,  og  de  Jætter,  som  gaa  med  Loke, 
sondre  sig   ogsaa  fra  de  følgende  derved,   at  de  vel  ere  plumpe 
af  Skabning,  men  i  øvrigt  aldeles  Mennesker. 

»Men  nogle  (Jætter)  ligne  Mandkjøn.  —  Nordens  Gud.  216. 
Imidlertid  synes  Porten ,  som  Øhlenslæger  har  sat  Gestur 
ved,  at  skulle  være  den  fælles  Indgang  til  Jætteverdenen,  og 
Freund  har  maaske  nærmest  tænkt  paa  Nedgangen  til  Hels  Bolig. 
I  Nyerups  Oversættelse  af  den  yngre  Edda  88  staar  der,  at  Lokes 
Følge  ere  alle  Hels  Sønner.     Disse  Ord  har  Freund  heller  villet 

blinde  Gestur*)  ,  der  ubevægelig  som  en  Støtte  sidder 
ved  Indgangen,  han  skulde  vogte ;  men  lian  lierer  intet, 
hverken  Ørnen**; ,  der  slaar  med  Vingerne  over  hans 
Hoved ,  eller  Hundene  ,  som  tudende  stikke  deres  Snu- 
der i  Vejret. 

Ere  vi  komne  forbi  Gesturs  Hunde  ,  saa  befinde  vi 
os  hos  Hrimthurserne  (Frostjætterne),  Ymers  ældgamle 
Slægt,  inde  mellem  Udgaards  yderste  Fjelde.  Her  mær- 
ker man  endnu  kun  lidet  til  Ragnaroks  Frembrud.  Paa 
Træbænkene  omkring  Arnestedet ,  hvor  Flammen  spiller 
mellem  raa  Stenblokke,  ere  de  svære,  stygge  Skabninger 
forsamlede.  Deres  smaa  Øjne  plire  i  de  store  Ansigter 
med  de  lange  strittende  Skjæg.  I  Panden  have  de  Horn- 
knuder, og  Haaret  hænger  omkring  Hesteørene  som  en 
Manke  ned  paa  Skuldre  og  Ryg***).  Deres  Kvinder  (Gyger) 


udtyde  paa  et  eget  af  Kuld  Jætter,    i  nærmeste  Forbindelse  med 
Loke,  end  paa  Skyggerne  i  Hels  Sale,  saa  meget  mere,   som  det 
tilsvarende  Sted  i  Valas  Spaadom  (den  ældre  Edda  1,  49), 
»Uhyrets  hele  Afkom 
Med  Ulven  styrter  frem, 
Bylejstes  Broder  iLoke) 
Følges  med  dem  s 
ogsaa  tyder  hen  paa  en  Jætteslægt 
*)  Det  er  Ohlenslæger,  som  her  har  vildledet  Freund.     Se  Nordens 
Guder  278—79  og  237,    hvor  Gestur,    efter  at  Skirner  har  løst 
hans  Gaader, 

Han  blev  til  Sten,  han  blev  til  Støtte 
Og  sidder  der  den  Dag  idae. 
Om  det  Vilkaarlige  i  Øhlenslægers  Digt  kunde  Finn  Magnus- 
sen tilstrækkeligt  oplyse  ham.     Den  ældre  Edda  1,  130. 
**)  Jætten  Hræsvælgr  i  Orneham,  hvis  Vingeslag  frembringer  Vinden. 

Den  ældre  Edda.  1.  93. 
*")  I  Nordens  Guder,  216,  skildres  Jætterne. 

Nogle  med  Horn  i  Panden,  en  Del  med  Hesteben, 

Med  Bukkeskjæg  de  fleste  .  . . 

...  Det  fandt  den  unge  Hestben,  det  fandt  den  gamle  Buk, 

ligne  dem,    selv  Børnene,    som  hænge  om  Moderen,    ere 
alt  mærkede  med  de  tilspidsede  Øren. 

Saa  dorsk  og  kold  som  Naturen  ytrer  sig  i  disse 
laadne  Kroppe  og  i  deres  kluntede  Bevægelser,  saa  mun- 
ter og  vever  viser  den  sig  Puslingerne,  som  smutte  om- 
kring mellem  Thursernes  store  Føder.  Det  er  Svart- 
alfer*),  de  begsorte  Maddiker,  der  fik  Liv  i  Ymers  Kjød, 
som  mylre  frem  fra  Klippestykket ,  der  for  dem  er  et 
helt  Fjeld ,  paa  hvis  Top  nogle  af  dem  ere  opkravlede 
og  forundrede  se  sig  om,  medens  andre  nysgjerrige  løbe 
omkring  og  forbavsede  titte  paa  Thursens  brede  Fodsaale, 
eller  lege  oven  paa  Arnestedet,  eller  stryge  Ulvens  tykke 
Hale.  De  ere  ikke  bange,  ikke  engang,  naar  Thursetøsen 
bukker  sig  ned  for  at  samle  dem  op  som  Legetøj  i  sit 
Skjødskind.  Ingen  agter  ellers  paa  dem,  Opmærksom- 
heden er  fæstet  paa  den  hæslige  gamle  Vala ,  der  har 
sat   sig   paa  Jorden  midt  imellem  Jætterne  og  forkynder 


og  369.  Med  Tindingers  Horn  gav  de  Stød  paa  Stød 
Og  bespyede  med  Ild  hverandres  Kind. 
Naar  Edda  skildrer  dem  som  Uhyrer,  saa  er  det  ved  at  give 
dem  Kæmpestørrelse,  eller  mange  Hoveder,  eller  Skikkelse  af  fryg- 
telige Dyr,  Ulve,  Hunde,  Slanger.  I  Fenrisulvens  og  Midgaards- 
ormens  Fremstilling  slutter  Freund  sig  ligefrem  til  Edda;  de 
mange  Hoveder  paa  én  og  samme  Krop  maatte  være  aldeles  mod 
hans  Konstnerfølelse;  han  gik  her  en  Middelvej  mellem  Edda  og 
Øhlenslæger,  idet  han  gav  hver  af  dem  kun  ét  Hoved,  men  til- 
lige lod  dem  beholde  deres  Menneskelemmer,  og  blot  anvendte 
de  rent  dyriske  Dele  der,  hvor  de,  som  vilde  Udvæxler,  kunde 
betegne  en  raaere  Natur.  Den  græske  Konst  gav  ham  i  Satyr- 
formerne et  Vink,  som  han  har  benyttet  paa  en  hojst  ejendom- 
melig Maade. 
*)  Freund  har  valgt  et  tidligere  Øjeblik  end  det,  som  skildres  i 
Edda,  hvor  Dværgene  af  Angst  stønne  for  Klippernes  Dørre. 
Den  ældre  Edda  1.  49. 

dem  hvad  der  skal  ske.  Det  er  maaske  hende*),  hvem 
Odin  engang  udfrittede  om  Balders  Skjæbue  og  som 
haanende  sagde  ham  til  Afsked: 

Rid  du  hjem,  Odin! 

Ros  dig  kun. 

Saa  skal  Ingen  mig 

Mer  hjemsøge, 

Til  Loke  løs 

Af  Lænker  udbryder, 

Og  Guderne  segne 

1  sorteste  Mulm. 

De  hore  paa  hende,  medens  Ulvene**)  som  mætte 
Jagthunde  ligge  roligt  under  Bænken.  3Ien  nu  galer 
Hanen***)  oppe  paa  Arnestedet;  den  ene  af  Hrimthur- 
serne  gaar  alt  bort  og  trækker  Ulven  efter  sig,  hvor  nødig 
den  end  vil;  hans  Kvinde ,  med  Ungen  paa  Skuldren, 
udstrækker  Armen  og  kalder  ad  de  Siddende ,  medens 
en  anden  Gyge  følger  den  bortgaaende  Jættes  Opfordring 
og  lægger  Haanden  paa  Skuldren  af  ham,  der  saa  doven 
ligger  paa  Bænken ,  for  at  faa  ham  til  at  rejse  sig. 
Snart  vil  Opbrudet  ske;  den  ene  af  Tilhørerne  afbryder 
alt  Valaen,    idet  han   peger  hen  paa  den  Kaldende;    og 


*)  Se  Kvadet  om  Vejtam.  Den  ældre  Edda  II  253.  258. 
")  Under  disse  Ulve  staa  Navnene  Skoll  og  Hate,  og  imellem  dem 
Navnet  Hrodvitner,  hvorved  der  maa  tænkes  paa  Hrimthursen 
ovenover.  Har  Freund  ment  de  to  Ulve,  som  skulde  sluge  Sol 
og  Maane,  og  deres  Fader,  saa  har  han  underordnet  dem  paa  en 
Maade,  som  ikke  svarer  til  Forestillingen  i  Edda.  Derimod  vilde 
disse  Ulve,  der  som  glubske  Jagthunde  holdes  i  Baand  indtil 
de  slippes  løs  paa  Vildtet,  passe  fortræffeligt  til  Jættelivet.  Vilde 
Hunde  mødes  tidt  i  Edda  hos  Jætterne.  Se  den  ældre  Edda  II. 
107.  184.  253. 
***)  Freund  har  vel  nærmest  tænkt  paa  den  fagerrøde  Fjalar.  Edda 
sætter  den  i  Nærheden  af  Ørnen,  hvorimod  den  sodrøde  Hane 
galer  nedenfor  Jorden  i  Helas  Sale.     Den    ældre  Edda  I.  -16.  47. 

den  gamle  Thurse,  som  sidder  yderst  ved  Klippestykket, 
stirrer  opmærksomt  ad  den  Kant ,  hvor  Surtr  og  hans 
Skarer  nærme  sig. 

4. 
Naglfar*)  ,  det  største  af  alle  Skibe,  det,  der  skal 
fore  Muspels  Sønner  søndenfra  over  Havet  til  Jætternes 
Kyster,  har  naaet  sin  Bestemmelse.  Hrymr,  dets  Styr- 
mand, staar  nu  ved  den  halvsænkede  Mast,  som  han  har 
slaaet  Sejlet  om,  og  ordner  Udskibningen.  Muspels 
Sønner**),  med  Negertræk  og  Uldhaar,  bære  Præget  af 
den  glødende  Himmel,  hvorunder  de  bo;  de  skynde  sig  i 
Land,  tilfods  og  tilhest,  og  tænde  deres  Fakler,  thi  paa 
Kamppladsen  danne  de  deres  egen  og  skinnende  Slag- 
orden. De  bringe  Ildkjedler  og  flammende  Baal  fra 
Snekken,  thi  foran  og  bagefter  deres  Anfører  skal  der 
bæres  Ild,  og  med  Flammerne  skal  han  ødelægge  Verden. 
Han   sidder   allerede  paa  Kanen,    der  lydløst  skal  bringe 

*)  »Naglfar,  som  Muspels  Sønner  eje,  er  det  største  Skib.  -  Jætten 
Hrymr  er  den,  som  styrer  Naglfar.«  Den  yngre  Edda,  Nyerups 
Overs.  S.  57,  58. 

Freund  giver  det  Vinger,  maaske  for  at  betegne  dets  uimod- 
staaelige  Fan,  maaske  for  at  antyde,  at  det  kan  sejle  gjennem  Luften. 

*')  »Dog  var  der  forud  sønderpaa  en  Verden,  som  hed  Muspel.  Den 
er  lys  og  hed  og  saa  straalende  og  brændende,  at  ingen  Frem- 
med, som  ikke  der  har  Bopæl,  kan  holde  det  ud..  Den  yngre 
Edda,  Nyerups  Oversætt.  7. 

Det  er  al  den  Underretning,  som  Eddaerne  give  om  Muspels 
Sønner  Men  Nordboerne  vidste  ogsaa,  at  der  laa  et  stort,  hedt 
Land  mod  Sønden,  hvor  Blaamændene  levede,  og  de  forstode 
godt  at  skille  mellem  den  mørkfarvede  Blaamand  (Negeren)  og 
den  mørkfarvede  Bjergbo.  Naar  Freund  derfor  tegner  Muspels 
Sønner  som  sydlige  Blaamænd ,  i  Modsætning  til  de  mørkladne 
Jætter,  saa  viser  han  i  ethvert  Tilfælde,  at  hans  Opfatning  støtter 
sig  paa  en  følgerigtig  Naturbetragtning. 

ham  frem;  Lindorme  ere  spændte  for  af  Kjøresvenden 
og  vente  utaalmodigt  paa  at  begynde  Farten.  Sid  og 
prægtig  er  hans  Klædning ,  som  sammenholdes  af  et 
Bælte  om  Livet,  og  den  rige  Kaabe  er  kastet  over 
Hovedet  og  skjuler  aldeles  hans  Ansigt.  Det  er  Surtr, 
den  mørke,  ubegribelige  Hersker*)  i  Muspelhejm;  han 
sidder  der  kæmpestor  mellem  sine  Mænd,  og  det  nedhæn- 
gende Skjæg  forraader,  at  han  ikke  ligner  dem;  Her- 
skeren er  ej  bundet  ved  de  Undergivnes  Vilkaar.  I  den 
højre  Haand  udstrækker  han  bydende  sit  Flammesværd, 
som  snart  skal  vorde  Frejs  Bane. 

Stor  var  hans  Vælde  alt  i  Tidernes  Morgen.  Det 
var  fra  hans  fjerne  Verden ,  at  det  Liv  udgik ,  som 
skulde    udfolde    sig    under    Asers    og    Norners    Styrelse. 


Finn  Magnussens  Ord  i  den  ældre  Edda,  III.  34;  men  denne 
Forfatters  Mening,  at  Surtr  skulde  være  det  Samme  som  den 
ældste  Alfader,  1,  111,  synes  ikke  at  have  tiltalt  vor  Konstner; 
han  nærmer  sig  meget  mere  til  Øhlenslæger,  som  i  Nordens 
Guder  skildrer  Surtr  saaledes  (383): 

Da  nærmer  langsomt  Mulmet  sig  fra  Sjd: 
Dyht  i  den  sorte  Støtte  Flammen  brænder 
Med  blaalig  Ild,  til  alle  Jætters  Fryd. 

Det  Surtur  er,  som  Afgrundssvælget  sender, 
Den  frygteligste  Mulmets  Kæmpe  stor, 
Med  staalblaa  Sværd  i  begge  sorte  Hænder. 

Han  naar  fra  Valhal  lige  ned  til  Jord, 

Han  ruller  frem  paa  Skyer,  og  Skyer  og  Dampen 

Med  Tuden  trindt  sig  om  hans  Tinding  snor. 

Det  er  vistnok  disse  Vers,  som  især  have  havt  Indflydelse 
paa  Freund.  Men  det  maleriske  Mulm ,  de  tudende  Skyer  og 
Dampe  kunde  Billedhuggeren  ikke  bruge;  han  benyttede  Klæde- 
monnet  i  Stedet,  og  spændte  de  fantastiske  Lindorme  med  Flamme- 
tunger  for  hans  Kjøretøj. 

Xu  kommer  han,  den  aldrig  før  Sete,  for  selv  at  tilintet- 
gjøre  det  og  saa  selv  at  forsvinde  med  Tilintetgjørelsen. 
Men  af  de  fortærende  Flammer  udspringer  et  nyt  Asa- 
Liv;  da  skal  en  mægtigere  Hersker  komme,  som  Va- 
laerne,  Nordens  Sibyller,  bebude  i  dunkle  Ord: 

»Da  kommer  den  Mægtige 
Til  Guders  Raad, 
Stærk  fra  oven, 
Som  for  Alt  raader; 
Domme  han  afsiger, 
Og  Trætte  han  neddysser, 
Stifter  hellig  Fred, 
Som  stedse  skal  vare*).« 

Til   denne  Spaadom  sigter  Freund,   naar  han  slutter 
Fremstillingen   af  Ragnarok  med   den   ærværdige   Gamle, 


Valas   Spaadom  i  den   ældre  Edda    I.   53,  54.     En  anden  Vala, 
Jætinden  Hyndla,  siger  til  Freja:     (Den  ældre  Edda  III.  21.) 

Dog  skal  der  en  anden 
End  Vældigere  komme, 
Skjøndt  jeg  ham 
Tør  ej  nævne. 

Længere  frem 
Faa  kunne  se, 
End  naar  Odin  skal 
Ulven  mode. 

Øhlenslæger  siger  i  Nordens  Guder  S.  386—87: 

Der  vil  Alfader  selv  sig  aabenbare; 

Sit  Runeskjold  han  dem  fra  Skyen  skikker, 

Hvis  høje  Visdom  vogte  vil  for  Fare. 

—  Men  Mjølner  findes  ej  i  Gimlebo; 
Alfader  skjænker  Thor  et  Sværd,  hvis  Hjalte 
Staar  som  et  Kors,  hvori  sig  Lilier  sno. 

Freund    holder    sig    til    den  ældre,   asiatisk -græske  Forestilling; 
Griffen,   det  hellige  symbolske  Dyr,   gik  jo  fra  Asien  over  i  hel- 

som  i  dyb  Ro  styrer*)  Grifferne,  der  drage  hans  klode- 
formede  Throne,  og  om  hvem  Sejersgudinderne  svinge  sig 
med  himmelske  Kloder  i  stadigt  Kredsløb. 


lenske  Fremstillinger.     Sejersgudinderne   ere  sikkert  valgte  med 

Flid  istedetfor  Engle,   for  ikke  at  indblande  Noget,   som  alt  for 

ligefrem    kunde    henlede  Tanken    paa    en    rent  christelig  Fore- 

stillingsmaade. 

Freund  har   ikke   angivet  Tommerne,    hverken  her  eller  paa  de 

andre  Steder,  hvor  de  skulde  være;  han  har  heri  benyttet  sig  af 

den  samme  Frihed,  som  findes  i  antike  Relieffer. 


xvn. 

Herman  Vilhelm  Bissen. 

iText  til  Konstnerens  Portræt  i    .Illustreret  Tidende«  1860). 


Den  livfulde  Skildring  af  Bissens  tidligere  Virksomhed*), 
som   vi   skylde    daværende  Overlærer  F.   C.  Olsen ,    gaar 
ikke  længer  end  til  Efteraaret  1841.    Den  omfatter  Konst-* 
nerens  Ungdomsaar  i  hans  Fædrenehjem   og  i  Hovedsta- 
den, hans  Læreaar  i  Rom  og  hans  Arbejder  efter  Hjem- 
komsten, af  hvilke  vi  her  kun  skulle  erindre  om  den  ind- 
holdsrige Frise   til  Christiansborg  Riddersal   og   den  lov- 
kyndige A.  S.  Ørsteds  Portræt  i  Legemsstørrelse  og  sid- 
dende Stilling.      Den    ender   med   hans  Afrejse   til  Rom, 
hvorhen    han  paa  ny  begav  sig,  tilligemed  sin  Familie,  i 
August  Maaned  samme  Aar,    og  sluttes  med  det  Ønske, 
at    hans   Sundhed    maatte    styrkes    ved   Italiens    mildere 
Klima,    og    at    en    tilkommende   Biograf    endnu   maatte 
kunne    omtale    mange  Aar    af  hans  Liv ,    mærkelige  ved 
nye,    fortræffelige    Frembringelser.      Den    sidste    Del    af 
Ønsket  er  gaaet  i  en  saadan  Opfyldelse,  at  vi  alle  kunne 
glæde  os  derover,    men    det  var   ikke    det  milde  Syden, 
som    skulde    gjengive   ham   hans  Sundhed;    det  var  først 

*]  1  dansk  Folkekalender  1842. 

Hovens  Skrifter.     I.  31 

et   Par  Aar    senere    ved  Gråfenbergs    kolde  Bade   i   den 
friske  Bjergluft  mellem  Sudeterne,    at  hans  Helbred  blev 
styrket.     Opholdet  i  Rom,  hvorfra  han  alt  kom  tilbage  i 
Efteraaret  1842  ,    havde   desuagtet  virket   kjendeligt  paa 
ham.      Hans   Blik    paa    den    klassiske  Konst    var  blevet 
friere  ,    han   saa   paa  Naturen   med  et  friskere  Øje  ,    der 
kom  mere  Kraft  og  Fyldighed  i  de  Former,  han  dannede. 
Helst   dvælede  han  ved  Æmner,  hentede  fra  den  græske 
Verden,    og  de  Opgaver,  han  fik  at  udføre  ,    som  Apollo 
og    Minerva    til    Universitetsbygningens    Forhal,     Sejers- 
gudinden,  som  styrer  Firspændet,  over  Forsiden  af  Thor- 
valdsens Museum,    Nemesis,    Minerva  og  Æsculap,    som 
han    maatte  udføre  efter  Thorvaldsens  Udkast  til  Christi- 
ansborgs Hovedindgang,    bidroge  meget  til  at  holde  ham 
indenfor  denne  Kreds  af  Forestillinger.      Men  det  er  til- 
lige aabenbart ,    at  hvor  han  uafhængigt  kunde  følge  sin 
egen  Tilbøjelighed,    der  blev  han  især  tiltrukket  af  saa- 
danne  Livsbilleder ,    som   lettest  lode  sig  udtale  i  antike 
Former.      Venus,    som    sætter  sin  Haarfletning,    Fisker- 
drengen, Hylas,  Tiggerdrengen,  Landmanden  og  Jægeren, 
Hyrde-  og  Fiskerpigen  (de  fire  sidste  Figurer  i  Forstuen 
til    Prins    Frederiks    Bolig),    ere    alle    udgaaede    af  denne 
Lyst    til    umiddelbart    at    gribe  Livet  og  lade  det  frem- 
træde i  den  utvungne  Skikkelse  ,    som   den  antike  Konst 
saa    dejligt    har    benyttet.      Ro    og  Klarhed    er    udbredt 
over    alle    disse   Arbejder,    flere    Gange    har    han  i  dem 
behandlet  kvindelig  Ynde  eller  et  idyllisk  Naturliv,   selv 
Udtrykket   af  barnligt  Skjælmeri  lykkedes  ham  fortræffe- 
ligt i  Amor,  som  hvæsser  sin  Pil,  men  man  føler  allige- 
vel,, at  der  gjennem  hele  hans  Virksomhed  gaar  en  Grund- 
tone af  mandigt  Alvor. 

Da  1848  kom  ,  gik  lian  i  sit  halvtredsindstyvende 
Aar.  Han  havde  bevaret  det  Bedste  af  sin  Ungdoms- 
friskhed, han  var  paa  det  Rene  med  de  Grundsætninger, 
som  han  fulgte  i  Udøvelsen  af  sin  Konst,  og  den  folke- 
lige Følelse,  som  begyndte  saa  mægtigt  at  røre  sig,  greb 
ogsaa  ham  og  blev  for  ham  en  kraftig  Spore  til  at  løse 
de  nye  Opgaver,  som  bleve  ham  overdragne,  eller  som 
han  selv  valgte  sig.  Da,  efter  Sejren  ved  Fredericia, 
det  Ønske  gjorde  sig  gjældende,  at  sætte  et  Billede  af 
vor  Landsoldat  til  Minde  om  den  Djærvhed,  hvormed  han 
havde  stormet  Fjendens  Skanser,  gik  Bissen  uden  Be- 
tænkning ind  paa  at  udføre  en  saadan  Figur  ,  saa  lidet 
Tiltrækkende  den  ved  første  Øjekast  end  maatte  synes 
at  have  for  Billedhuggeren.  Det  gjaldt  her  om  ufor- 
beholdent at  slutte  sig  til  Virkeligheden,  og  den  tarve- 
lige Soldaterdragt  vandt  under  Konstnerens  Haand  en 
ægte  plastisk  Charakter.  Selv  Sejerspalmen  kom  ikke 
til  at  mangle  ,  thi  Bissen  benyttede  det  smukke  Træk, 
at  de  Menige  efter  Kampen  smykkede  sig  med  Bøge- 
kviste ,  og  lod  derfor  sin  Soldat  svinge  Løvet  som  en 
Palme ,  idet  han  triumferende  sætter  Foden  paa  det 
erobrede  Skyts.  Blev  Sejrsglæden  udtalt  i  denne  Billed- 
støtte ,  som  nu  malmstøbt  er  opstillet  i  Fredericia ,  saa 
blev  Malmrelieffet,  hvormed  vor  Konstner  har  prydet  den 
mægtige  Gravhøj  ,  der  blev  kastet  op  over  dem ,  som 
havde  ofret  sig  i  Kampen,  et  Udtryk  af  den  fra  Sejren 
uadskillelige  Vemod;  tvende  Krigere  stæde  her  med 
stille  Alvor  deres  faldne  Stalbroder  til  Graven. 

Samtidigt  med  at  Bissen  gjorde  det  første  ,  lille 
Udkast  til  Landsoldaten,  og  saaledes  forberedede  sig  til 
at    blive    en  Tolk    for   de  Følelser ,    som   han  saa  varmt 

31* 

og  inderligt  delte  med  sine  Landsmænd ,  følte  han  sig 
hendraget  i  fjernere  Kredse ,  baade  mod  Nord  og  Syd. 
Han  modellerede  først  Gudrun  i  hendes  Sorg  over  den 
myrdede  Sigurd,  og  derpaa  Orestes,  som  efter  at  have 
opfyldt  Oraklets  Bud  og  hævnet  sin  Fader,  nu  pludselig 
ser  sig  forfulgt  af  Moderens  Hævngudinder.  Det  er  et 
indholdsrigt ,  gribende  Øjeblik ,  som  her  er  fremstillet, 
man  tror  sig  hensat  mellem  Kvinderne  i  Æschylos' 
Choephorer ;  ingen  Forestilling ,  intet  Raad  kan  lindre 
Sønnens  Kvaler  ;  det  Syn  ,  som  de  ikke  kan  se ,  det 
fastholder  hans  forfærdede  Blik ,  og  den  voxende  Skare 
af  Gorgonerne,  usete  af  alle  de  Andre,  jager  ham  ud  i 
den  vide  Verden  uden  Rist  eller  Ro. 

Ogsaa  Hjertet  havde  ved  samme  Tid  et  nærmere 
uafviseligt  Krav  paa  Konstneren.  Efter  et  langt  og 
smertefuldt  Sygeleje  bortkaldtes  hans  Hustru  i  Slutningen 
af  1850.  Da  Graven  nu  dækkede  hende ,  som  havde 
været  hans  Ungdoms  Kjærlighed,  fremtraadte  hendes  Bil- 
lede, uberørt  af  Lidelsen,  for  ham.  Og  nu  fremkom  den 
yndige  Model  af  den  unge,  siddende  Kvinde,  hvis  Haand- 
gjerning  hviler  i  Skjødet,  medens  det  løftede  Aåsyn,  med 
det  aabne,  milde  Udtryk,  røber  livfuld  Deltagelse. 

Det  næste  store  Arbejde ,  som  overdroges  Bissen, 
var  et  Billede  af  Moses  som  Lovgiver,  og  han  fuldendte 
Modellen  i  Efteraaret  1853.  Den  kolossale  Malmfigur, 
som  er  opstillet  ved  Indgangen  til  Frue  Kirke  og  hævder 
sin  Plads  foran  den  udstrakte  Murflade,  fremtræder  i  det 
side,  folderige  orientalske  Klædemon,  saaledes,  som  vi 
kjende  det  gjennem  Assyrer  og  Græker.  Men  her  til- 
hyller det  ikke  asiatisk  Blodagtighed;  der  er  i  dette 
Hoved  en  uantastelig  Mvndighed,  og  der  er  i  hele  Hold- 

ningen  Udtrykket  af  en  Jernvillie ,  som  viser  os  den 
Mand,  Jehovahs  Sendebud,  der  udfordredes  til  at  lede 
et  saa  haardt  og  gjenstridigt  Folk. 

Øhlenschlægers  og  Frederik  VFs  Billedstøter  stode 
nu  for,  men  først  maatte  dog  Konstneren  endnu  engang 
kaste  Blikket  hen  paa  den  græske  Heltetid,  og  han 
valgte  denne  Gang  Philoktet,  den  lidende,  forladte  Heros. 
Havde  han  i  Orestes  givet  et  Billede  af  Sjælens  begyn- 
dende Kvaler,  medens  Legemet  endnu  blomstrer  i  Ung- 
doms Friskhed,  saa  fremstillede  sig  her  Manden  for  ham 
i  sin  fulde  muskelkraftige  Modenhed ,  men  spændt  og 
gjennemtrængt  af  legemlig  Smerte.  Jammeren  maler  sig 
i  hans  Ansigt ,  idet  et  Anfald  af  Lidelsen  overrasker 
ham  paa  hans  Vandring.  Han  maa  støtte  sig  til  sin 
Bue,  medens  den  venstre  Haand  krampagtig  knuger  Kog- 
gerremmen mod  Brystet,  og  han  ængstelig  flytter  den 
saarede  Fod. 

Efterat  Bissen  derpaa  i  Slutningen  af  1855  havde 
fuldført  Modellen  til  Øhlenschlægers  kolossale  Portræt- 
figur,  som  nu,  støbt  i  Malm,  modtager  den  sidste  Haand 
i  hans  Værksted  ,  og  efterat  han  derpaa  havde  model- 
leret Frederik  VI,  hvis  Malmfigur  smykker  Indgangen  til 
Frederiksberg  Have  ,  tog  han  i  Eftersommeren  1856  fat 
paa  et  Arbejde  af  større  Omfang,  en  Række  af  Figurer 
til  Dronningens  Trappe  paa  Christiansborg.  Disse  Figurer, 
atten  i  Tallet,  alle  lidt  over  Legemsstørrelse,  vare  kun 
bestemte  til  at  støbes  i  Gips,  og  deres  Udførelse  betin- 
gedes tillige  baade  ved  deres  Hensættelse  i  Blindinger 
og  ved  det  afdæmpede  Lys  ,  hvori  de  fleste  kom  til  at 
staa,  men  de  gave  vor  Konstner  Lejlighed  til  at  bevæge 
sig  i  en   rig  Kreds   af  Forestillinger.      Til    de    fire  Blin- 

dinger,  som  først  møde  Øjet  paa  Trappens  Hvilepladser, 
havde  Bissen  valgt  fire  af  Danmarks  ældre  Dronninger, 
Thyra,  Dagmar,  Margrethe,  Philippa;  til  de  øvrige  fjorten 
Blindinger,  som  ere  fordelte  saaledes,  at  de  danne  som 
syv  Par,  valgte  han  syv  kvindelige  Figurer  af  den  græske 
og  lige  saa  mange  af  den  nordiske  Sagnkreds,  og  for- 
delte dem  saaledes,  at  begge  Sagnkredse  mødtes  i  hvert 
Par.  De  smaa  Udkast  til  denne  Billedrække  stode  alt 
i  1838  i  Konstnerens  Stue,  men  Udførelsen  i  den  virke- 
lige Størrelse  blev  ikke  begyndt  før  1841  i  Rom ,  da 
Bissen  modellerede  Amazonen  Antiope.  Stadig  afbrudt 
ved  mere  paatrængende  Arbejder,  rykkede  denne  Række 
kun  langsomt  frem.  I  1845  udførte  han  Dagmar  og  den 
følgende  Sommer  ArgiverindeD  Amymone.  Først  i  1850 
begyndte  han  paa  den  nordiske  Sagnkreds  og  modelle- 
rede Gudrun,  og  to  Aar  senere  blev  Thyra  fuldendt.  I 
Sommeren  1856  manglede  der  altsaa  endnu  tretten  Fi- 
gurer ,  men  nu  var  det ,  som  om  Arbejdet  begyndte  at 
brænde  under  Konstnerens  Hænder,  og  i  Begyndelsen  af 
Maj  1858  vare  alle  Modellerne  fuldendte. 

Gjennemgaar  man  denne  Billedrække,  hvor  tre  saa 
forskjellige  Retninger  som  den  oldgræske,  oldnordiske  og 
den  senere  christelige  Middelalder  harmonisk  mødes  uden 
at  opgive  deres  Ejendommelighed ,  sporer  man  snart 
hvor  meget  de  græske  Sagn  ere  blevne  afrundede  gjennem 
Poesi  og  Konst ,  og  at  denne  Virkning  kommer  til  at 
ytre  sin  Inflydelse  paa  den  nyere  Konstner ,  som  vil 
behandle  dem  i  deres  Aand  ,  selv  om  han  optræder  saa 
selvstændig,  saa  fri  for  al  slavisk  Efterligning,  som  Til- 
fældet er  hos  Bissen.  I  de  nordiske  Sagn ,  som  ikke 
have   gjennemgaaet   denne  Afslibning,   ytrer  Følelsen   sig 

snart  heftigere,  ja  med  en  hvis  Haardhed,  snart  med  en 
egen  gribende  Inderlighed,  og  ingen  af  disse  Retninger 
vilde  derimod  kunne  give  det  Udtryk  af  et  fromt  Sind, 
som  betegner  Dagmar.  Det  er  den  vel  vedligeholdte 
Charakter  af  disse  forskjellige  Retninger,  og  den  Rigdom 
og  Fylde  i  Udtrykket ,  som  Bissen  har  havt  det  i  sin 
Magt  at  give  disse  saa  forskjellige  Personligheder,  som 
ikke  kan  andet  end  fængsle  Beskueren.  Her  kan  blot 
nogle  af  de  mærkeligste  blandt  disse  Sammenstillinger 
omtales.  Sigrid  og  Amymone  staa  lige  over  for  hin- 
anden; begge  overraskedes  af  deres  Bejlere,  men  i  Amymone 
valgte  Konstneren  at  give  det  Uventede,  det  Forbavsende 
i  Øjeblikket,  i  Sigrid  derimod  den  jomfruelige  Blufær- 
dighed, som,  i  Tillid  til  sin  Magt,  med  sænket  Blik  af- 
viser Ottar.  Et  andet  Par  er  Elektra  og  Ingeborg.  Den 
første  holder  Urnen,  som  gjemmer  Broderens  Aske,  og 
saa  sorgfuldt  lader  hun  sit  Øje  hvile  paa  den,  at  man 
levende  bliver  erindret  om  hendes  Klage  hos  Sofokles ; 
Ingeborg  betragter  Ringen,  som  den  døende  Hjalmar  har 
sendt  hende,  og  det  stive,  stirrende  Blik  bebuder  den 
tilintetgjørende  Sorg,  som  Sagaen  beretter.  Brynhilde  og 
Antiope  ere  sammsnstillede,  Skjoldmøen  og  Amazonen, 
begge  elskede  af  Samtidens  største  Helte ,  af  Sigurd 
Fafnersbane  og  Theseus.  Men  Antiope,  Hippolyts  ulyk- 
kelige Moder,  staar,  selv  som  Amazone,  mere  kvindelig 
end  Brynhilde,  her  endnu  den  stolte  Kampens  Mø,  urørt 
af  Elskov ,  trodsende  selv  Odin  i  sin  Egenraadighed. 
Andromache  og  Gudrun  staa  ved  Siden  af  hinanden.  I 
det  vemodige  Øjekast,  hvormed  den  første  følger  sin 
bortgaaende  Ægtefælle,  er  Anelsen  om  hans  Tab.  Gudrun 
har  alt  mistet  Sigurd,  hun  er  aldeles  fordybet  i  sin  Sorg, 

der  som  en  rugende  Kval  tynger  paa  hendes  Hjerte. 
Alkestis,  som  gik  i  Døden  for  at  frelse  sin  Husbonde,  og 
Nanna ,  som  trofast  fulgte  sin  ned  til  Hels  Sale  ,  staa 
lige  over  for  hinanden.  Alkestis  bereder  sig  til  Døden, 
med  opløftede  Hænder  gjør  hun  sin  sidste  Bøn  til  Arne- 
stedets beskyttende  Guddom.  Nanna  bøjer  Hovedet  og 
lægger  Haanden  paa  Hjertet,  der  brister,  naar  Baldurs 
Lig  lægges  paa  Baalet. 

Der  var  med  Hensyn  til  det  Oldnordiske  en  egen 
Vanskelighed ,  som  skulde  overvindes :  Klædemonnet. 
Hjælpemidlerne  vare  her  de  færreste,  i  enkelte  Tilfælde 
havde  man  kun  skriftlige  Udsagn  at  slutte  sig  til.  Bissen 
sluttede  sig  til  Klædemonnet  fra  den  ældre  Middelalder, 
hvor  Snittet  er  simplere  og  hvor  Formerne  ikke  vexle 
saa  hurtigt  og  sælsomt  som  i  en  senere  Tid ,  og  han 
opnaaede  derved  baade  Overensstemmelse  med  Saga- 
tidens Skildringer,  og  en  gjennemgaaende  Holdning,  som 
skiller  sig  baade  fra  den  græske  Klædning  og  fra  den, 
som  han  efter  gode  Mønstre  iførte  Dagmar,  Philippa  og 
Margrethe.  En  af  Figurerne  bør  imidlertid  særlig  her 
omtales,  det  er  Brynhilde,  Skjoldmøen,  som  maaske  her 
for  første  Gang  fremtræder  saaledes,  som  hun  efter  den 
nordiske  Forestilling  sikkert  deltog  i  Kampen.  Her  er 
ikke  Tanke  om  Amazonen,  det  er  Kvinden,  som  i  Mands- 
dragt færdes  til  Mandsgjerning.  Er  hun  vendt  tilbage 
fra  Kampen,  sysler  hun  med  huslig  Gjerning;  da  er  hun 
igjen  blot  Kvinde,  da  svinger  hun  som  Bissens  Alvitra 
Haandtenen,  og  man  aner  ikke,  at  hun  med  Lyst  har 
tumlet  sig  i  Pileregnen. 

Naar  vi  fra  Slottet  vende  tilbage  til  Konstnerens 
Atelier,    se    vi  i  de   næstfølgende   Aar  tvende   Portræter 

fremstaa,  der  bleve  modellerede  i  Legemsstørrelse.  Det 
første  er  Grev  Vilhelm  Moltkes,  som  støbtes  i  Malm  og 
rejstes  paa  Bregentved  af  Godsets  Bønder,  ligesom  Konst- 
neren  alt  i  Forvejen  havde  udført  Grev  Bille-Brahes  ko- 
lossale Brystbillede,  der  ligeledes  blev  rejst  ved  Bønder- 
nes Hengivenhed.  Det  andet  Portræt  er  Tycho  Brahes. 
Den  Ærlighed,  som  er  Grundlaget  for  hele  Bissens  Færd 
som  Mand  og  som  Konstner,  faar  nødvendigvis  stor  Ind- 
flydelse paa  hans  Portræter;  men  denne  Ærlighed  led- 
sages af  et  skarpt  Blik  og  af  en  fin  Følelse,  og  derfor 
have  hans  Brystbilleder  dette  talende  Udtryk,  og  navnlig 
er  Blikket  gjengivet  med  en  Ejendommelighed  og  en 
Sjælfuldhed,  som  godtgjør ,  at  Billedhuggeren  selv  her 
kan  kappes  med  Maleren.  Og  dette  Ejendommelige  véd 
han  at  forfølge  gjennem  hele  Figurens  Charakter  og 
Holdning.  Derfra  denne  fordringsløse  Jævnhed  i  Fre- 
derik VI's  Portræt,  som  gjør  saa  godt,  fordi  den  levende 
minder  om  det  Folkelige  i  denne  Konges  Adfærd  og 
Væsen;  derfra  denne  patriarchalske  Simpelhed,  som  til- 
taler saa  venligt  i  Grev  Moltkes  Fremstilling.  I  Tycho 
Brahe  mærker  man  derimod  det  stolte,  uafhængige  Sind, 
som  efter  Historiens  Vidnesbyrd  ogsaa  maa  have  gjort 
sig  gjældende  i  denne  berømte  Lærdes  ydre  Fremtræden. 
Ved  Øhlenschlægers  kolossale  Billede  stilledes  Opgaven 
noget  anderledes;  her  gaar  Konstneren  ud  paa  at  fast- 
holde et  bestemt  Moment  af  Mandens  Liv ,  og  derfor 
spiller  Skjaldens  Behag  i  Øjet  og  omkring  Læben,  me- 
dens han  med  Tanken  dvæler  i  Digtningens  Rige. 

Foruden  de  kolossale  Brystbilleder  af  Schouw  og 
Weyse,  af  Rye  og  Biilow,  staar  der  en  lang  Række  af 
Brystbilleder  hos  vor  Konstner,  og   den  voxer  bestandig. 

Man  kan  med  Føje  sige  ,  at  den  indeholder  mange  og 
fortræffelige  Bidrag  til  vor  Personalhistorie.  Ikke  faa 
af  disse  Portræter  ere  fremkaldte  ved  Konstnerens  egen 
Trang  til  hos  sig  at  bevare  Trækkene  af  de  Mænd,  som 
ere  blevne  ham  kjære  ved  deres  Virken  i  det  offentlige 
Liv,  i  Konst  og  Videnskab. 

Bissens  Kraft  er  endnu  usvækket,  derom  vidner  den 
kolossale  Løve,  hvormed  han  sluttede  Aaret  1859.  Derfor 
kan  det  Ønske  endnu  med  god  Grund  gjentages,  som  hans 
første  Biograf  udtalte  for  henved  tyve  Aar  siden. 

